
Capitolul  1 


Mut  de  uimire,  Julian  Richard  Sinclair,  conte  de  Ravenwood, 
asculta  cu  scepticism  cum  i  se  refuza  cererea  oficială  în  căsătorie, 
nevenindu-i  să-şi  creadă  urechilor.  în  scurt  timp,  îndoiala  fu 
înlocuită  de  o  mânie  rece,  controlată.  Cine  se  credea  această 
doamnă?  Din  păcate  nu  o  putea  întreba  acest  lucru,  de  vreme  ce  ea 
alesese  să  lipsească  de  la  întrevedere,  iar  cu  respingerea 
mărinimoasei  propuneri  formulate  de  Julian  fusese  însărcinat 
bunicul  ei,  care  nu  se  simţea  deloc  în  largul  lui  în  această  poziţie 
ingrată. 

—  La  naiba,  Ravenwood,  şi  mie  îmi  displace  la  fel  de  mult  această 
situaţie.  Trebuie  să  recunoşti  însă  că  nu  ai  de-a  face  cu  o  fetişcană 
de-abia  ieşită  de  pe  băncile  şcolii,  îi  explică  lordul  Dorring 
posomorât.  înainte  era  un  copil  tare  drăgălaş,  gata  întotdeauna  să  le 
facă  pe  plac  celorlalţi.  Acum  însă  are  douăzeci  şi  trei  de  ani  şi  în 
ultima  vreme  face  numai  ce  vrea  ea.  E  destul  de  enervantă  uneori  cu 
atitudinea  ei,  dar  asta  este.  Nu-i  pot  rândui  eu  viaţa. 

—  Ştiu  câţi  ani  are,  spuse  Julian  sec.  M-am  gândit  că  tocmai 
datorită  vârstei  ar  putea  fi  o  femeie  rezonabilă  şi  uşor  de  ţinut  în 
frâu. 

—  A,  dar  este  uşor  de  ţinut  în  frâu,  bolborosi  lordul  Dorring.  Este 
cât  de  poate  de  uşor  de  ţinut  în  frâu,  departe  de  mine  să  susţin 
altceva.  Nu  este  genul  de  fetişcană  prostuţă  şi  împrăştiată,  plină  de 
istericale  sau  de  toane,  urmă  el.  Chipul  roşcovan,  încadrat  de 
favoriţi,  îi  vădea  consternarea.  în  mod  obişnuit  este  foarte  bună  la 
inimă  şi  foarte  ascultătoare.  Este  un  model  perfect  de...  ăăăă... 
modestie  şi  graţie  feminină. 

—  Modestie  şi  graţie  feminină,  repetă  Julian  rar. 

—  Exact,  milord,  spuse  lordul  Dorring,  înseninându-se.  Modestie 

şi  graţie  feminină.  A  fost  un  sprijin  de  nădejde  pentru  bunica  ei  după 
moartea  fiului  nostru  mezin  şi  a  soţiei  sale  acum  câţiva  ani.  Ştii, 
părinţii  lui  Sophy  au  dispărut  pe  mare  tocmai  când  ea  împlinea 
şaptesprezece  ani,  aşa  că  ea  şi  sora  ei  au  venit  să  stea  la  noi.  Sunt 
convins  că  îţi  aminteşti,  continuă  lordul  Dorring,  tuşind  ca  să-şi 
dreagă  glasul.  Sau  se  poate  să  îţi  fi  scăpat  asta,  întrucât  erai  destul  de 
ocupat  cu. . .  ăăă. . .  cu  alte  lucruri  atunci. 

Alte  lucruri!  Un  eufemism  politicos  pentru  vremurile  în  care 
căzuse  fără  scăpare  în  mrejele  frumoasei  vrăjitoare  care  era 
Elizabeth,  se  gândi  Julian. 

—  Dacă  nepoata  dumitale  întruchipează  cu  adevărat  toate 
virtuţile  de  dorit  într-o  femeie,  Dorring,  de  ce  nu  o  poţi  convinge 
să-mi  accepte  cererea  în  căsătorie? 

—  Este  fără  îndoială  cu  totul  şi  cu  totul  vina  mea,  după  cum 
susţine  bunica  ei,  replică  lordul  Dorring  încruntându-se  cu  o 
expresie  nefericită.  Mă  tem  că  i-am  permis  să  citească  prea  mult  şi 
lucruri  complet  nepotrivite,  după  câte  mi  s-a  spus.  Totuşi  nu-i  poţi 
indica  lui  Sophy  ce  să  citească.  Nu  îmi  pot  închipui  cum  ar  putea 
vreun  bărbat  să  facă  asta.  Iţi  mai  torn  puţin  vin  de  Bordeaux, 
Ravenwood? 

—  Da,  mulţumesc,  aş  mai  bea  un  pahar,  spuse  Julian,  aruncându-i 
o  privire  gazdei  sale  îmbujorate  şi  forţându-se  să  vorbească  pe  un 
ton  calm.  Trebuie  să  îţi  mărturisesc  că  nu  prea  înţeleg,  Dorring.  Ce 
au  a  face  obiceiurile  de  lectură  ale  lui  Sophy? 

—  Din  păcate  nu  am  vegheat  îndeaproape  asupra  cărţilor  ei, 
mormăi  lordul  Dorring,  dând  pe  gât  paharul  de  vin.  Femeile  tinere 
îşi  bagă  o  sumedenie  de  idei  ciudate  în  cap  dacă  nu  eşti  atent  la  ceea 
ce  citesc,  dar  după  ce  sora  ei  a  murit  acum  trei  ani,  nu  am  vrut  să  fiu 
prea  dur  cu  Sophy.  Eu  şi  bunica  ei  o  iubim  enorm.  E  o  fată  cât  se 
poate  de  rezonabilă.  Chiar  nu-mi  dau  seama  ce  i-a  venit  să  îţi  refuze 
cererea  în  căsătorie.  Sunt  convins  că  şi-ar  schimba  părerea  dacă  i-ai 
mai  da  puţin  timp. 

—  Timp?  rosti  Ravenwood  ridicând  din  sprânceană,  fără  a  putea 

să-şi  ascundă  sarcasmul. 

—  Trebuie  să  recunoşti  că  ai  grăbit  puţin  lucrurile.  Şi  soţia  mea  e 
de  aceeaşi  părere.  Aici,  la  ţară,  totul  se  desfăşoară  ceva  mai  lent.  Ştii, 
noi  nu  prea  suntem  obişnuiţi  cu  moda  de  la  oraş.  Femeile,  chiar  şi 
cele  cu  picioarele  pe  pământ,  au  ideile  astea  romantice  despre  cum 
ar  trebui  peţite,  spuse  lordul  Dorring  aruncându-i  oaspetelui  său  o 
privire  plină  de  speranţă.  Poate  că  dacă  i-ai  da  câteva  zile  să  se 
gândească  la  cererea  ta  în  căsătorie. . . 

—  Aş  vrea  să  vorbesc  eu  însumi  cu  domnişoara  Dorring,  stărui 
Julian. 

—  Credeam  că  am  vorbit  destul  de  clar.  Nu  este  aici  momentan,  a 
plecat  călare  să  o  viziteze  pe  bătrâna  Bess,  aşa  cum  face  în  fiecare 
miercuri. 

—  Sunt  conştient  de  asta.  Bănuiesc  că  a  fost  informată  că  voi  veni 
în  vizită  la  ora  trei. 

—  Ăăă,  da,  cred  că  i-am  spus,  mormăi  lordul  Dorring  tuşind  din 
nou  pentru  a-şi  drege  glasul.  Fără  îndoială  că  a  uitat.  Ştii  cum  sunt 
tinerele...  continuă  el,  aruncând  o  privire  la  ceas.  Ar  trebui  să  se 
întoarcă  pe  la  patru  şi  jumătate. 

—  Din  păcate  nu  o  pot  aştepta.  Julian  puse  jos  paharul  şi  se  ridică 
în  picioare.  Poţi  să  îţi  informezi  nepoata  că  nu  sunt  un  om  răbdător. 
Sperasem  să  rezolv  astăzi  această  problemă  a  căsătoriei. 

—  Cred  că  ea  o  consideră  rezolvată,  milord,  spuse  lordul  Dorring 
cu  tristeţe. 

—  Poţi  să  o  informezi  că  eu  nu  am  aceeaşi  opinie.  Voi  veni  din 
nou  mâine  la  aceeaşi  oră  şi  ţi-aş  fi  recunoscător,  Dorring,  dacă  ai  face 
efortul  de  a-i  reaminti  de  întrevedere.  Doresc  să-i  vorbesc  personal 
înainte  de  a  încheia  această  afacere. 

—  Desigur,  îi  voi  transmite  negreşit,  Ravenwood,  dar  trebuie  să  te 
previn  că  nu  e  întotdeauna  uşor  să  ghiceşti  când  vine  şi  când  pleacă 
Sophy.  După  cum  am  spus,  uneori  face  după  cum  o  taie  capul. 

—  Atunci  mă  aştept  să  o  struneşti  puţin.  Este  nepoata  ta  şi  dacă  e 
nevoie  să  o  ţii  mai  din  scurt,  te  rog  să  procedezi  ca  atare. 

—  O,  Doamne,  bombăni  Dorring  emoţionat,  de-ar  fi  aşa  uşor! 
Julian  păşi  spre  uşa  micii  biblioteci  ponosite  şi  ieşi  în  holul  îngust 

şi  întunecat.  Majordomul,  îmbrăcat  astfel  încât  se  asorta  de  minune 
cu  restul  conacului  decrepit,  emblemă  a  micii  nobilimi  de  ţară 
scăpătate,  îi  înmână  jobenul  scump  şi  mănuşile. 

Julian  dădu  repede  din  cap  şi  trecu  în  viteză  pe  lângă  bătrânul 
servitor.  Tocurile  cizmelor  lui  lungi  răsunară  în  gol  pe  podeaua  de 
piatră.  Regreta  deja  cât  timp  pierduse  îmbrăcându-se  protocolar 
pentru  această  întrevedere  neproductivă.  Ba  mai  venise  şi  cu  trăsura, 
deşi  ar  fi  putut  la  fel  de  bine  să  se  deplaseze  călare  până  la  Chesley 
Court,  fără  a  face  efortul  de  a  da  vizitei  o  notă  ceremonioasă.  Astfel, 
în  drum  spre  casă  ar  fi  putut  să  treacă  pe  la  vreo  doi  arendaşi  şi  să 
rezolve  nişte  afaceri.  Măcar  nu  ar  fi  pierdut  întreaga  după-amiază. 

—  La  conac,  porunci  el  imediat  ce  i  se  deschise  uşa  trăsurii. 
Vizitiul,  care  purta  livreaua  cu  verde  şi  auriu  a  familiei  Ravenwood, 
îşi  atinse  pălăria  în  semn  de  confirmare.  Frumosul  echipaj  de 
armăsari  cenuşii  porni  la  trap  sub  atingerea  uşoară  a  cravaşei  de 
îndată  ce  se  auzi  uşa  trăsurii  trântindu-se.  Lucru  de  la  sine  înţeles, 
contele  de  Ravenwood  nu  prea  avea  timp  de  pierdut  pe  drumuri  de 
ţară  în  acea  după-amiază. 

Julian  se  tolăni  pe  pernele  trăsurii  înfigându-şi  bine  în  podea 
călcâiele  cizmelor  şi  încrucişându-şi  braţele  pe  piept.  Se  străduia 
să-şi  potolească  enervarea,  însă  nu-i  era  deloc  uşor. 

Nici  măcar  nu-i  trecuse  prin  cap  că  cererea  lui  în  căsătorie  ar  fi 
putut  fi  respinsă.  Domnişoara  Sophy  Dorring  nu  avea  nici  cea  mai 
mică  şansă  de  a  primi  o  ofertă  mai  bună,  şi  asta  o  ştia  toată  lumea, 
chiar  şi  bunicii  ei. 

Lordul  Dorring  şi  soţia  lui  mai  că  leşinaseră  când  Julian  le  ceruse 
mâna  nepoatei  lor,  cu  câteva  zile  în  urmă.  în  ceea  ce-i  privea,  Sophy 
cam  trecuse  de  vârsta  la  care  ar  fi  putut  obţine  o  partidă  atât  de 
bună.  Oferta  lui  Julian  fusese  o  adevărată  mană  cerească.  Un  zâmbet 
sardonic  se  formă  pe  buzele  contelui  în  timp  ce  îşi  imagina  scena 
care  urmase,  fără  îndoială,  când  Sophy  le  dăduse  de  ştire  bunicilor  ei 

7 


că  nu  o  interesa  această  căsătorie.  în  mod  cert,  lordul  Dorring  nu 
ştiuse  cum  să  facă  faţă  situaţiei  şi  soţia  lui  suferise  probabil  un  atac 
de  nervi,  aşa  că  nepoata  cu  gusturi  discutabile  în  materie  de  lectură 
câştigase  cu  uşurinţă  bătălia. 

De  fapt,  în  primul  rând  se  punea  problema  de  ce  voise  fetişcana 
aceea  prostuţă  să  câştige  cu  orice  preţ  bătălia.  în  mod  normal,  ar  fi 
trebuit  să  profite  de  ocazie  fără  a  sta  prea  mult  pe  gânduri, 
bucurându-se  de  această  cerere  în  căsătorie  asemenea  rudelor  sale. 
Până  la  urmă  asta  însemna  că  avea  de  gând  să  o  instaleze  la 
Ravenwood  Abbey  în  calitate  de  contesă  de  Ravenwood,  iar  o 
domnişoară  de  douăzeci  şi  trei  de  ani,  crescută  la  ţară,  care  nu  arăta 
cine  ştie  ce  şi  cu  o  moştenire  cât  se  poate  de  modestă,  nici  că  putea 
spera  la  ceva  mai  bun. 

La  un  moment  dat,  Julian  se  întrebă  în  ce  constau  lecturile  lui 
Sophy,  alungând  însă  imediat  gândul  că  ceea  ce  citea  avea  legătură 
cu  situaţia  de  faţă.  După  toate  aparenţele,  problema  era  mai  degrabă 
prea  marea  indulgenţă  a  bunicului  faţă  de  nepoata  lui  rămasă 
orfană.  Femeile  profitau  uşor  de  un  bărbat  cu  un  caracter  slab. 

Şi  vârsta  ei  putea  fi  o  explicaţie.  La  început,  Julian  se  gândise  că  ar 
fi  putut  constitui  un  avantaj.  Avusese  parte  deja  de  o  soţie  tânără, 
greu  de  ţinut  în  frâu,  şi  îi  fusese  de  ajuns.  Elizabeth  îi  făcuse  atâtea 
scene,  toane  şi  istericale  cât  să-i  ajungă  pentru  toată  viaţa.  Se  gândise 
că  o  femeie  mai  coaptă  ar  fi  fost  mai  cu  capul  pe  umeri  şi  mai  puţin 
solicitantă,  dar  şi  mai  recunoscătoare  totodată. 

Oricum  fata  nu  prea  avea  de  unde  să  aleagă  acolo,  la  ţară,  medita 
Julian,  la  fel  cum  nu  prea  ar  fi  avut  de  unde  să  aleagă  nici  la  oraş,  de 
fapt.  Cu  siguranţă  nu  era  genul  care  să  atragă  atenţia  bărbaţilor 
disponibili  din  înalta  societate  londoneză.  Aceia  se  considerau 
cunoscători  în  materie  de  femei  aşa  cum  se  considerau  experţi  în  cai 
şi  nu  prea  existau  şanse  să  se  uite  la  Sophy. 

Nu  avea  un  păr  care  să  iasă  în  evidenţă,  întrucât  nu  era  nici  vreo 
brunetă  cu  păr  negru  ca  pana  corbului  şi  nici  vreo  frumuseţe  cu  plete 
blonde,  angelice.  Buclele  ei  de  un  maro-roşcat  aveau  o  nuanţă 

plăcută,  însă  păreau  înzestrate  cu  o  voinţă  proprie,  căci  zulufii 
scăpau  de  fiecare  dată  de  sub  pălăriile  ei  sau  dintr-o  coafură  aranjată 
cu  mare  trudă.  Nu  avea  genul  de  profil  grecesc  care  era  la  modă  în 
acel  moment  la  Londra,  dar  Julian  trebuia  să  recunoască  faptul  că 
nu-i  displăceau  nasul  ei  în  vânt,  bărbia  rotundă  şi  zâmbetul  ei  cald. 
Nu  i  s-ar  fi  părut  împovărătoare  sarcina  de  a  se  culca  cu  ea  destul  de 
des  încât  să-şi  asigure  un  urmaş. 

Trebuia  să  recunoască  şi  că  Sophy  avea  nişte  ochi  minunaţi,  într-o 
nuanţă  interesantă,  neobişnuită,  de  turcoaz  cu  urme  de  auriu.  în 
plus,  era  destul  de  curios  şi  deopotrivă  mulţumitor  faptul  că 
proprietara  lor  nu  avea  vreo  idee  despre  cum  să-i  folosească  pentru  a 
flirta. 

în  loc  să  privească  un  bărbat  printre  gene,  Sophy  avea  obiceiul 
destul  de  tulburător  de  a-1  privi  direct  în  ochi.  Privirea  ei  era 
deschisă  şi  sinceră,  ceea  ce  îl  convinsese  pe  Julian  că  fetei  i-ar  fi  fost 
destul  de  greu  să  înveţe  eleganta  artă  de  a  minţi,  ceea  ce  îi  convenea 
de  minune,  întrucât  aproape  că  înnebunise  încercând  să-şi  dea 
seama  ce  era  adevărat  din  ghemul  de  minciuni  al  lui  Elizabeth. 

Sophy  era  zveltă  şi  rochiile  cu  talie  înaltă  care  se  purtau  atunci  o 
avantajau,  deşi  îi  scoteau  în  evidenţă  sânii  mici.  Cu  toate  acestea, 
Julian  îi  aprecia  aerul  sănătos,  plin  de  viaţă,  întrucât  nu  şi-ar  fi  dorit 
o  slăbănoagă.  Femeile  fragile  nu  se  descurcau  prea  bine  la  naştere. 
Recapitula  în  minte  imaginea  femeii  pe  care  dorea  să  o  ia  de  soţie  şi 
constată  că  deşi  evaluase  destul  de  corect  atuurile  ei  fizice,  nu  luase 
în  considerare  anumite  aspecte  ale  personalităţii  ei.  De  exemplu,  nu 
ghicise  că  sub  acea  faţadă  dulce  şi  timidă  se  ascundea  o  mândrie 
plină  de  demnitate. 

Probabil  că  mândria  o  împiedica  pe  Sophy  să  îi  fie  recunoscătoare, 
aşa  cum  ar  fi  trebuit,  iar  această  încăpăţânare  era  mai  puternic 
înrădăcinată  decât  se  aşteptase.  în  mod  evident,  bunicii  ei  erau 
ruşinaţi  de  rezistenţa  pe  care  o  opunea  nepoata  lor  şi  destul  de 
neajutoraţi  în  faţa  ei.  Julian  conchise  că  dacă  voia  să  salveze  situaţia, 
trebuia  să  preia  iniţiativa. 

Luă  decizia  chiar  atunci  când  trăsura  se  opri  în  faţa  scării 
impunătoare,  amintind  de  forma  cleştilor  unui  crab,  ce  marca 
intrarea  impresionantă  de  la  Ravenwood  Abbey.  Coborî  din  vehicul, 
urcă  repede  scările  de  piatră  şi  începu  să  împartă  ordine  în  stânga  şi 
în  dreapta  cu  voce  scăzută. 

—  Trimite  vorbă  la  grajduri,  Jessup.  Vreau  să  mi  se  pună  şaua  pe 
armăsarul  negru  şi  să  fie  gata  de  plecare  în  douăzeci  de  minute. 

—  Prea  bine,  domnule. 

Majordomul  se  întoarse  pe  călcâie  pentru  a  da  mai  departe 
mesajul  unui  lacheu  în  timp  ce  Julian  păşea  pe  pardoseala  cu  pătrate 
albe  şi  negre  de  marmură,  îndreptându-se  către  scara  masivă 
căptuşită  cu  un  covor  gros,  roşu. 

Julian  nu  dădea  mare  importanţă  conacului.  Deşi  crescuse  acolo, 
îi  pasase  prea  puţin  de  Ravenwood  Abbey  încă  din  primele  zile  ale 
căsniciei  lui  cu  Elizabeth.  Odinioară  simţise  pentru  casă  aceeaşi 
mândrie  a  posesiunii  pe  care  o  avea  faţă  de  pământurile  lui 
roditoare,  dar  acum  nu  mai  încerca  decât  un  vag  dezgust  pentru 
căminul  lui  străvechi.  De  fiecare  dată  când  intra  în  vreo  cameră  se 
întreba  dacă  şi  acolo  fusese  înşelat. 

Pământul  lui,  pe  de  altă  parte,  era  cu  totul  altceva.  Nicio  femeie 
nu  putea  întina  terenurile  fertile  şi  bogate  de  pe  moşia  Ravenwood 
sau  de  pe  celelalte  proprietăţi  ale  lui.  Un  bărbat  se  putea  baza  pe 
pământ,  iar  dacă  avea  grijă  de  el,  răsplata  era  înzecită.  Ca  să  păstreze 
pământul  pentru  următorii  conţi  de  Ravenwood,  Julian  era  dispus 
să-şi  asume  cel  mai  mare  sacrificiu:  să  se  căsătorească  din  nou. 

Spera  că  aducând  o  nouă  soţie  la  Ravenwood,  măcar  o  parte  din 
urmele  lăsate  de  Elizabeth  la  conac  aveau  să  se  şteargă,  mai  ales  cele 
din  dormitorul  de  un  lux  apăsător,  încărcat  de  senzualitate,  pe  care  îl 
ocupase  pe  vremuri. 

Julian  ura  camera  aceea  şi  nu  mai  pusese  piciorul  în  ea  de  la 
moartea  lui  Elizabeth.  Dacă  ştia  un  lucru,  îşi  spuse  în  timp  ce  urca 
scările,  era  acela  că  nu  avea  să  facă  aceleaşi  greşeli  cu  noua  lui 
mireasă  cum  făcuse  cu  prima  lui  soţie.  Nu  avea  să  mai  fie  niciodată  o 

muscă  prinsă  în  pânza  unui  păianjen. 

Cincisprezece  minute  mai  târziu,  Julian  cobora  scările  în  costum 
de  călărie.  Nu  se  miră  deloc  să  îşi  găsească  armăsarul  negru,  pe  care 
îl  botezase  Angel,  aşteptându-1  gata  de  drum.  Nu  avusese  nicio 
îndoială  că  totul  era  pus  la  punct.  Toţi  servitorii  aveau  grijă  să 
ghicească  dorinţele  stăpânului  de  la  Ravenwood  şi  nimeni  nu  ar  fi 
făcut  ceva  care  să  provoace  mânia  diavolului,  asta  dacă  ştiau  ce  este 
bine  pentru  ei.  Julian  sări  de  pe  ultima  treaptă  şi  se  avântă  în  şa. 
Rândaşul  făcu  repede  un  pas  înapoi  când  armăsarul  negru  îşi 
scutură  capul,  tropăind  preţ  de  câteva  clipe.  Muşchii  puternici 
tresăltară  sub  pielea  strălucitoare  în  timp  ce  Julian  îl  strunea  cu  o 
mână  fermă.  Apoi  dădu  semnalul  şi  animalul  ţâşni  la  trap, 
nerăbdător. 

Nu  avea  să  fie  greu  să  o  prindă  pe  domnişoara  Sophy  Dorring  pe 
drumul  ei  spre  Chesley,  se  gândi  Julian.  Cunoştea  fiecare  bucăţică  de 
moşie  ca  în  palmă  şi  îşi  cam  dăduse  seama  pe  unde  ar  fi  putut  să  o 
găsească  în  timp  ce  urma  o  scurtătură  de  pe  pământul  lui.  Fără 
îndoială  că  avea  să  folosească  poteca  de  pe  malul  iazului. 

—  O  să  se  omoare  într-o  bună  zi  pe  calul  ăla,  îi  spuse  lacheul 
rândaşului,  care  îi  era  văr,  scuipând  sarcastic  pe  pavajul  curţii. 

—  Nu  aşa  o  să-şi  piardă  viaţa,  fii  pe  pace.  Călăreşte  ca  un  diavol. 
Oare  cât  o  să  rămână  aici  de  data  asta? 

—  Pe  la  bucătărie  se  vorbeşte  că  a  venit  să-şi  găsească  o  nouă 
soţie.  A  pus  ochii  pe  nepoata  lordului  Dorring.  Acuma  vrea  o 
domnişoară  liniştită  de  la  ţară,  care  să  nu-i  dea  prea  mult  de  furcă. 

—  îl  pot  înţelege,  şi  eu  aş  face  la  fel  dacă  aş  fi  fost  legat  de  scorpia 
aia  nemernică  pe  care  a  ales-o  prima  oară. 

—  Maggie  de  la  bucătărie  zice  că  prima  lui  nevastă  a  fost 
vrăjitoarea  care  1-a  transformat  într-un  diavol. 

—  Maggie  are  dreptate,  ascultă-mă  ce-ţi  zic.  Totuşi,  îmi  pare  rău 
pentru  domnişoara  Dorring,  e  o  femeie  de  treabă.  îţi  aminteşti  cum  a 
venit  pe  la  noi  cu  ierburile  alea  ale  ei  astă-iarnă,  când  mama  tuşea  de 
ţi  se  rupea  inima?  Mama  jură  că  domnişoara  Dorring  i-a  salvat  viaţa. 

—  Domnişoara  Dorring  o  să  ia  de  bărbat  un  conte,  remarcă 
lacheul. 

—  E  drept,  dar  o  să  plătească  scump  privilegiul  de  a  fi  soţia 
diavolului. 

Sophy  stătea  pe  băncuţa  de  lemn  din  faţa  căsuţei  bătrânei  Bess  şi 
înfăşură  cu  grijă  ultima  crenguţă  de  cimbrişor  uscat  din  snop.  O 
adăugă  la  grămăjoara  de  ierburi  pe  care  tocmai  le  terminase  de  ales.  I 
se  cam  terminaseră  rezervele  de  usturoi,  scaieţi,  lăsnicior  şi  maci, 
păstrate  sub  diverse  forme. 

—  Astea  ar  trebui  să-mi  ajungă  pentru  câteva  luni  bune,  Bess, 
spuse  ea  în  timp  ce  îşi  scutura  palmele  şi  se  ridica  în  picioare.  Nu  luă 
în  seamă  pata  de  iarbă  de  pe  fusta  vechiului  ei  costum  de  călărie 
albastru. 

—  Ai  grijă  când  prepari  ceaiul  de  mac  pentru  reumatismul 
doamnei  Dorring,  o  avertiză  Bess.  Anul  ăsta,  macii  au  o  savoare 
foarte  puternică. 

—  O  să-mi  aduc  aminte  să  reduc  dozele,  spuse  Sophy  dând  din 
cap  spre  bătrâna  plină  de  riduri  care  o  învăţase  atât  de  multe  lucruri. 
Cum  îţi  mai  merge?  Ai  nevoie  de  ceva? 

—  Nu  am  nevoie  de  nimic,  de  nimic,  copilă,  zise  Bess  uitându-se 
în  jur  la  căsuţa  ei  cea  veche  şi  la  grădiniţa  de  ierburi  cu  o  privire 
senină,  în  timp  ce  îşi  ştergea  mâinile  de  şorţ.  Am  tot  ce-mi  trebuie. 

—  Da,  aşa  spui  mereu.  Eşti  norocoasă  să  fii  atât  de  mulţumită  de 
viaţa  ta,  Bess! 

—  Şi  tu  îţi  vei  găsi  mulţumirea  în  curând  dacă  te  străduieşti 
îndeajuns. 

—  Tot  ce  se  poate,  dar  mai  întâi  trebuie  să  caut  alte  lucruri, 
murmură  Sophy,  şi  zâmbetul  îi  pieri  de  pe  chip. 

—  Credeam  că  nu  mai  simţi  acea  dorinţă  de  răzbunare,  copilă, 
spuse  Bess  privind-o  cu  înţelegere  şi  cu  o  tristeţe  vădită  în  ochii  ei 
spălăciţi.  îmi  închipuiam  că  asta  a  rămas  în  trecut,  acolo  unde 
trebuie  să  stea. 

—  Lucrurile  s-au  schimbat,  Bess.  Sophy  ocoli  căsuţa  cu  acoperiş 

12 


de  stuf  spre  locul  unde  era  priponit  calul  ei.  Se  pare  că  mi  s-a  dat  o 
nouă  şansă  să  mă  asigur  că  se  va  face  dreptate. 

—  Dacă  ai  vreun  pic  de  judecată,  ai  face  mai  bine  să  mă  asculţi  şi 
să  uiţi  de  asta,  copilă.  Ce-a  fost,  a  fost.  Sora  ta  nu  mai  este, 
Dumnezeu  să  o  odihnească.  Nu  mai  poţi  face  nimic  pentru  ea.  Ai 
propria  ta  viaţă  de  care  trebuie  să  te  ocupi.  Am  auzit  că  sunt  nişte 
lucruri  mai  grabnice  la  care  trebuie  să  te  gândeşti  acum,  spuse  Bess 
cu  un  zâmbet  ştirb. 

Sophy  îi  aruncă  o  privire  ascuţită  bătrânei  şi  făcu  o  încercare 
nereuşită  de  a-şi  îndrepta  pălăria  costumului  de  călărie,  care  se 
înclina  primejdios  de  mult. 

—  Ca  de  obicei,  reuşeşti  să  fii  la  curent  cu  bârfele  de  prin  sat.  Ai 
auzit  că  am  primit  o  cerere  în  căsătorie  de  la  diavol  în  persoană? 

—  Bârfa  e  a  celor  care  spun  că  lordul  Ravenwood  e  un  diavol.  Eu 
mă  iau  numai  după  fapte.  E  adevărat? 

—  Ce  anume?  Că  este  rudă  cu  Lucifer?  Da,  Bess,  sunt  aproape 
convinsă  că  este  adevărat.  Nu  am  întâlnit  niciodată  un  bărbat  atât  de 
arogant  ca  domnia  sa,  iar  trufia  pe  care  o  afişează  nu  poate  fi  decât 
diavolească. 

—  Vreau  să  zic,  e  adevărat  că  te-a  cerut  de  soţie?  stărui  Bess 
scuturând  nerăbdătoare  din  cap. 

—  Da. 

—  Aşa  deci.  Şi  cam  când  ai  de  gând  să-i  dai  răspunsul? 

Sophy  dădu  din  umeri,  renunţând  să-şi  mai  potrivească  pălăria. 
Nu  se  descurca  niciodată  cu  pălăriile. 

—  Bunicul  îi  dă  un  răspuns  după-masă.  Contele  a  trimis  mesaj 
cum  că  va  veni  în  vizită  astăzi  la  ora  trei. 

Bess  se  opri  dintr-odată  pe  cărarea  pavată  cu  piatră  şi  buclele 
cenuşii  ieşiră  de  sub  boneta  ei  îngălbenită  de  muselină. 

—  Azi  după-masă?  repetă  ea,  şi  chipul  i  se  contractă  într-o 
expresie  de  mare  uimire.  Iar  tu  eşti  aici  şi  îţi  alegi  ierburi  din  rezerva 
mea  ca  şi  cum  ar  fi  o  zi  obişnuită  din  săptămână.  Ce  aiureală  e  asta, 
copilă?  Ar  trebui  să  fii  la  Chesley  Court,  îmbrăcată  cu  cele  mai  bune 

haine  ale  tale. 

—  Dar  de  ce?  Bunicul  nu  are  nevoie  să  fiu  acolo,  este  perfect 
capabil  să-i  spună  diavolului  să  se  ducă  de  unde  a  venit. 

—  Să-i  spună  diavolului  să  se  ducă  de  unde  a  venit?  Doamne, 
Sophy,  doar  nu  i-ai  zis  bunicului  tău  să  refuze  oferta  contelui! 

—  întocmai,  Bess,  rosti  Sophy  cu  un  zâmbet  machiavelic, 
oprindu-se  lângă  murgul  ei  şi  îndesând  pacheţelele  de  ierburi  în 
buzunarele  costumului  de  călărie. 

—  Prostii!  exclamă  Bess.  Nu  cred  că  lordul  Dorring  e  atât  de 
nerod.  Ştie  prea  bine  că  nu  vei  mai  avea  parte  de  o  ofertă  atât  de 
bună  nici  într-o  mie  de  ani. 

—  Nu  sunt  aşa  de  sigură  de  asta,  replică  Sophy  sec,  dar  desigur, 
asta  depinde  de  ce  înseamnă  o  ofertă  bună  pentru  tine. 

—  Copilă,  faci  asta  pentru  că  ţi-e  frică  de  conte?  zise  Bess, 
îngustându-şi  ochii  gânditoare.  Ăsta-i  baiul?  Credeam  că  eşti  destul 
de  înţeleaptă  încât  să  nu  crezi  toate  poveştile  care  circulă  prin  sat. 

—  Nu  le  cred  pe  toate,  spuse  Sophy  în  timp  ce  se  avânta  în  şa, 
poate  cam  jumătate  dintre  ele.  Te  simţi  mai  bine  acum,  Bess? 
continuă  fata  potrivindu-şi  jupoanele  costumului  de  călărie  sub  ea. 
Călărea  bărbăteşte,  deşi  nu  se  considera  decent  ca  o  femeie  de  rangul 
ei  să  facă  asta.  La  ţară  însă,  oamenii  închideau  ochii  la  asemenea 
lucruri.  In  orice  caz,  Sophy  considera  că  pudoarea  ei  era  bine 
protejată,  iar  aşa  cum  îşi  aranjase  fustele,  nu  erau  vizibile  decât 
cizmele  cafenii  până  la  jumătate  gambei. 

—  Stai  puţin,  fata  mea,  o  opri  Bess  punând  mâna  pe  hăţuri  şi 
privind-o  printre  gene.  Doar  nu  crezi  cu  adevărat  că  înălţimea  Sa  şi-a 
înecat  prima  soţie  în  iazul  Ravenwood,  nu? 

—  Nu,  Bess,  nu  cred  asta,  oftă  Sophy,  deşi  mai  corect  ar  fi  fost  să 
spună  că  nu  voia  să  creadă  asta. 

—  Slavă  Domnului,  deşi  la  fel  de  adevărat  este  că  nimeni  nu  l-ar  fi 
putut  învinui  dacă  chiar  o  omora,  recunoscu  Bess. 

—  Asta  aşa  este. 

—  Şi  ce  e  cu  nebunia  asta  cum  că  ai  refuzat  cererea  în  căsătorie  a 

înălţimii  Sale?  Nu-mi  place  deloc  ce  văd  în  ochii  tăi,  copilă.  Am  mai 
văzut  privirea  asta  şi  nu  aduce  nimic  bun.  Ce  ai  de  gând  să  faci 
acum? 

—  Acum?  Păi  acum  o  să-1  duc  pe  bătrânul  Dancer  aici  de  faţă 
înapoi  la  Chesley  Court,  iar  apoi  o  să  pun  deoparte  plantele  de  leac 
pe  care  ai  fost  atât  de  bună  să  mi  le  dai.  Guta  bunicului  iar  ne  joacă 
feste,  şi  nu  mai  aveam  ierburi  pentru  decoctul  lui  preferat. 

—  Sophy  dragă,  chiar  ai  de  gând  să-1  refuzi  pe  conte? 

—  Nu,  spuse  Sophy  cu  sinceritate,  aşa  că  nu  te  mai  uita  la  mine 
atât  de  oripilată.  Până  la  urmă,  dacă  insistă,  o  să  accept,  dar  voi  face 
asta  în  condiţiile  pe  care  le  doresc  eu. 

—  Aaa,  acum  cred  că  pricep,  exclamă  Bess  cu  ochii  mari.  Iar  ai 
citit  cărţile  alea  despre  drepturile  femeilor,  nu?  Nu  fi  prostuţă, 
copilă,  ascultă  de  sfatul  unei  femei  bătrâne.  Nu-ţi  încerca  şiretlicurile 
asupra  lui  Ravenwood,  mă  îndoiesc  că  îi  vor  plăcea.  Poate  că 
izbuteşti  să-1  duci  cu  preşul  pe  lordul  Dorring,  dar  contele  este  alt  soi 
de  bărbat. 

—  Aici  trebuie  să  fiu  de  acord  cu  tine,  Bess.  Deosebirea  dintre  el  şi 
bunicul  e  ca  de  la  cer  la  pământ.  Nu-ţi  face  griji  pentru  mine  însă, 
ştiu  ce  fac,  o  asigură  fata  luând  hăţurile  şi  înghiontindu-1  pe  Dancer 
cu  călcâiele. 

—  Eh,  copilă,  nu  prea  cred  că  ştii,  strigă  Bess  după  ea.  Nu  te  joci 
cu  diavolul  fără  să  te  arzi. 

—  Parcă  ziceai  că  Ravenwood  nu  e  un  diavol,  replică  Sorjhy  peste 
umăr  în  timp  ce  Dancer  porni  la  trap. 

îi  făcu  cu  mâna  bătrânei  şi  se  îndreptă  spre  un  pâlc  de  copaci.  Nu 
avea  nevoie  să-1  ghideze  pe  Dancer  înapoi  spre  Chesley  Court, 
deoarece  făcuseră  acest  drum  atât  de  des  în  ultimii  ani,  încât  ştia  pe 
de  rost  pe  unde  să  o  ia  pe  domeniul  Ravenwood.  Sophy  lăsă  frâiele 
să  cadă  uşor  pe  grumazul  lui  Dancer  şi  medită  la  scena  care  avea  să 
se  desfăşoare  neîndoielnic  în  clipa  când  sosea  la  Chesley  Court. 

Desigur,  bunicii  ei  erau  înnebuniţi.  Doamna  Dorring  se  retrăsese 
precis  în  camera  ei  având  la  îndemână  o  sumedenie  de  săruri  şi 

15 


întăritoare,  în  timp  ce  lordul  Dorring,  lăsat  să-1  înfrunte  de  unul 
singur  pe  Ravenwood,  se  va  fi  consolat  cu  o  sticlă  de  vin  de 
Bordeaux.  Puţinii  servitori  erau  cu  siguranţă  posomorâţi,  întrucât  o 
partidă  bună  pentru  Sophy  ar  fi  fost  şi  în  interesul  lor,  ca  şi  în 
interesul  tuturor  de  altfel.  în  lipsa  unei  căsătorii  avantajoase  care  să 
umple  cuferele  familiei,  niciunul  dintre  servitorii  în  vârstă  nu  putea 
spera  la  pensie. 

Nimeni  dintre  cei  de  la  conac  nu  putea  să  înţeleagă  de  ce  Sophy 
refuzase  oferta  lui  Ravenwood.  Lăsând  la  o  parte  zvonurile,  bârfa  şi 
poveştile  de  groază,  omul  era  până  la  urmă  un  conte,  şi  încă  unul 
bogat  şi  puternic.  Deţinea  majoritatea  pământurilor  din  vecinătate, 
în  Hampshire,  precum  şi  alte  două  proprietăţi  mai  mici  în  comitatele 
apropiate.  De  asemenea,  avea  o  casă  elegantă  la  Londra  şi,  din  câte 
se  zvonea,  îşi  administra  pământurile  destul  de  bine,  fiind  corect  cu 
arendaşii  şi  cu  servitorii,  iar  asta  era  tot  ceea  ce  conta  pe  la  ţară.  Cei 
care  erau  atenţi  să  nu-1  supere  duceau  o  existenţă  confortabilă. 

Desigur,  Ravenwood  avea  şi  defecte,  şi  toată  lumea  era  de  acord 
în  această  privinţă,  dar  avea  grijă  de  pământul  lui  şi  de  oamenii  care 
trăiau  pe  el.  Poate  că  îşi  omorâse  soţia,  dar  nu  făcuse  nimic  cu 
adevărat  rău  cum  ar  fi  să  îşi  toace  întreaga  avere  în  iadul  jocurilor  de 
noroc  de  la  Londra. 

Oamenii  de  prin  partea  locului  îşi  permiteau  să  fie  drăguţi  cu 
Ravenwood,  se  gândi  Sophy,  dar  ei  nu  trebuiau  să-1  ia  de  bărbat. 

Ca  de  obicei  când  făcea  acest  drum,  privirea  fetei  era  atrasă  de 
apele  reci  şi  întunecate  ale  iazului  Ravenwood  care  se  întrezăreau 
printre  copaci.  Ici-colo,  suprafaţa  apei  era  presărată  cu  pojghiţe  de 
gheaţă.  Mai  rămăsese  destul  de  puţină  zăpadă  pe  jos,  dar  suflarea 
rece  a  iernii  încă  se  mai  simţea  în  aer.  Sophy  se  cutremură  înfrigurată 
şi  Dancer  necheză  ca  răspuns. 

Fata  se  aplecă  să  mângâie  gâtul  calului,  pentru  a-1  asigura  că  totul 
era  în  regulă,  dar  mâna  îi  înlemni  brusc  la  jumătatea  drumului.  O 
adiere  îngheţată  ciufuli  crengile  de  deasupra  capului  ei  şi  Sophy 
simţi  cum  o  trecea  din  nou  un  fior.  Cauza  nu  o  reprezenta  însă  frigul 

de  început  de  primăvară  din  acea  după-amiază.  Se  îndreptă  în  şa 
când  îl  văzu  pe  bărbatul  de  pe  armăsarul  negru  ca  noaptea  care  se 
îndrepta  spre  ea  printr-un  pâlc  de  copaci  văduviţi  de  frunze.  Simţi 
cum  inima  începea  să-i  bată  mai  repede,  aşa  cum  i  se  întâmpla 
mereu  în  prezenţa  lui  Ravenwood.  Mult  prea  târziu,  îşi  spuse  că  ar  fi 
trebuit  să  recunoască  imediat  micul  frison  care  o  trecuse  mai  înainte. 
Până  la  urmă,  o  parte  din  ea  fusese  îndrăgostită  de  bărbatul  acesta 
încă  de  la  optsprezece  ani. 

Atunci  făcuse  cunoştinţă  cu  contele  de  Ravenwood  prima  oară. 
Desigur  că  el  nu  avea  cum  să-şi  amintească  împrejurarea,  întrucât  nu 
avea  ochi  decât  pentru  frumoasa  Elizabeth,  vrăjitoarea  cu  farmece 
irezistibile. 

Sophy  ştia  că  sentimentele  ei  pentru  bogatul  conte  de  Ravenwood 
luaseră  naştere  firesc,  aşa  cum  i  se  întâmplă  oricărei  tinere  faţă  de 
primul  bărbat  care  a  făcut-o  să  viseze.  Şi  totuşi  această  dragoste 
naivă  nu  murise,  cum  ar  fi  fost  de  aşteptat,  nici  măcar  atunci  când  îşi 
dăduse  seama  că  nu  avea  cum  să-i  atragă  atenţia.  în  decursul  anilor, 
sentimentul  crescuse  şi  se  transformase  în  ceva  mai  profund  şi  mai 
trainic. 

Sophy  fusese  atrasă  de  puterea  tăcută  şi  de  mândria  şi  integritatea 
înnăscute  pe  care  le  simţise  la  Ravenwood.  La  adăpostul  viselor  ei 
secrete,  îl  considera  nobil  fără  ca  asta  să  aibă  vreo  legătură  cu  titlul 
pe  care  îl  moştenise. 

Atunci  când  fermecătoarea  Elizabeth  reuşise  să  transforme 
fascinaţia  pe  care  o  exercita  asupra  lui  Ravenwood  în  durere  şi  furie 
sălbatică,  Sophy  îşi  dorise  să-i  ofere  alinare  şi  înţelegere,  dar  contele 
fusese  intangibil.  îşi  căutase  consolarea  o  vreme  pe  continent, 
luptând  în  război  sub  comanda  lui  Wellington,  iar  la  întoarcere  era 
evident  că  toate  emoţiile  dispăruseră  într-un  loc  bine  ferecat 
înlăuntrul  lui.  Acum  se  părea  că  orice  pasiune  şi  căldură  de  care 
putea  da  dovadă  erau  rezervate  propriei  moşii. 

îi  stătea  foarte  bine  în  negru,  se  gândi  Sophy.  Auzise  că  armăsarul 
purta  numele  de  Angel  şi  fata  se  pomeni  minunându-se  de  simţul 

ironiei  pe  care  îl  poseda  Ravenwood. 

Angel  era  o  creatură  a  întunericului  destinată  unui  om  care  trăia 
printre  umbre,  iar  bărbatul  care  îl  călărea  aproape  că  făcea  corp 
comun  cu  el.  Ravenwood  era  suplu  şi  avea  o  constituţie  robustă. 
Avea  mâini  neobişnuit  de  mari  şi  puternice,  acel  gen  de  mâini  cu 
care  ar  fi  putut  să  îşi  sugrume  soţia  necredincioasă,  după  cum 
povesteau  oamenii  din  sat. 

Umerii  săi  erau  îndeajuns  de  laţi  pentru  a  nu  avea  nevoie  de 
pernuţe  care  să-i  pună  în  evidenţă.  Pantalonii  de  călărie  se  mulau 
perfect  pe  coapsele  bine  formate,  musculoase  şi  puternice.  In  ciuda 
hainelor  care  i  se  potriveau  atât  de  bine,  Sophy  ştia  că  nici  cel  mai 
bun  croitor  din  Londra  nu  putea  compensa  aerul  plin  de  tristeţe 
imprimat  pe  trăsăturile  aspre  ale  lui  Ravenwood. 

Avea  părul  la  fel  de  negru  precum  coama  lucioasă  a  armăsarului 
lui  şi  ochi  de  un  verde  profund,  strălucitor,  un  verde  demonic,  după 
cum  se  gândea  uneori  Sophy.  Se  spunea  că  în  neamul  Ravenwood 
moştenitorii  aveau  întotdeauna  ochii  verzi,  asortându-se  astfel  cu 
smaraldele  familiei. 

Sophy  găsea  privirea  lui  Ravenwood  intimidantă  nu  doar  din 
cauza  culorii  ochilor,  ci  şi  pentru  că  obişnuia  să  se  uite  la  o  persoană 
ca  şi  cum  ar  fi  cântărit  şi  pus  un  preţ  pe  sufletul  acelui  nefericit. 
Sophy  se  întreba  ce  avea  să  facă  înălţimea  Sa  în  momentul  în  care  îi 
afla  preţul. 

îi  dădu  pinteni  lui  Dancer,  îşi  dădu  la  o  parte  din  ochi  pana 
pălăriei  şi  afişă  ceea  ce  spera  să  fie  un  zâmbet  senin  şi  plin  de  graţie. 

—  Bună  ziua,  milord.  Ce  surpriză  să  vă  găsesc  în  mijlocul  pădurii! 
Ravenwood  îşi  opri  armăsarul  negru  la  doar  câţiva  metri 

depărtare  şi  păstră  tăcerea  preţ  de  câteva  clipe,  observând  zâmbetul 
politicos  al  lui  Sophy,  fără  a-i  răspunde  însă  la  fel  de  cordial. 

—  Nu  îmi  dau  seama  exact  ce  vi  se  pare  atât  de  surprinzător  la 
această  întâlnire,  domnişoară  Dorring.  Până  la  urmă  sunt  pe 
pământul  meu.  Ştiam  că  sunteţi  plecată  să  o  vizitaţi  pe  bătrâna  Bess 
şi  am  ghicit  că  aveaţi  să  vă  întoarceţi  la  Chesley  Court  pe  acest  drum. 

—  Perfect,  milord.  Este  poate  un  exemplu  de  deducţie  logică? 
Admir  nespus  acest  gen  de  gândire. 

—  Cred  că  ştiaţi  prea  bine  că  avem  o  afacere  de  încheiat  astăzi. 
Dacă  aţi  fi  la  fel  de  inteligentă  pe  cât  pretind  bunicii  dumneavoastră, 
v-aţi  fi  dat  seama  că  asta  urma  să  se  întâmple  în  cursul  după-amiezii. 
Prin  urmare,  per  total,  nu  pot  spune  că  există  vreun  element  de 
surpriză  în  această  întâlnire.  De  fapt,  aş  fi  gata  să  pariez  că  a  fost 
atent  plănuită. 

Degetele  lui  Sophy  se  încleştară  pe  hăţuri.  Cuvintele  rostite  pe  un 
ton  blând  îi  ardeau  sufletul.  Urechile  lui  Dancer  se  ridicară  în  semn 
de  protest  şi  ea  dădu  drumul  frâielor.  Bess  avea  dreptate. 
Ravenwood  nu  era  genul  de  bărbat  pe  care  îl  puteai  duce  cu  preşul, 
iar  Sophy  ştia  că  trebuia  să  fie  cât  se  poate  de  atentă  cu  el. 

—  Credeam  că  bunicul  se  ocupă  de  această  afacere  din  partea 
mea,  aşa  cum  se  cuvine.  Nu  v-a  dat  răspunsul  la  cererea 
dumneavoastră? 

—  Ba  da,  spuse  Ravenwood,  lăsându-şi  armăsarul  încăpăţânat  să 
mai  avanseze  câţiva  paşi  către  Dancer.  Am  ales  să  nu  accept  acest 
răspuns  până  când  nu  voi  fi  discutat  afacerea  cu  dumneavoastră 
personal. 

—  Dar,  milord,  cu  siguranţă  asta  nu  este  întru  totul  corect,  sau  aşa 
se  procedează  în  ultima  vreme  la  Londra? 

—  Este  modul  în  care  doresc  eu  să  procedez  în  ceea  ce  vă  priveşte. 
Domnişoară  Dorring,  nu  sunteţi  o  fetişcană  fără  minte,  aşa  că  v-aş 
ruga  să  nu  vă  comportaţi  ca  şi  cum  aţi  fi.  Puteţi  răspunde  în  nume 
propriu,  aşa  că  lămuriţi-mă  care  este  problema  şi  voi  încerca  să  văd 
ce  se  poate  face  pentru  a  o  rezolva. 

—  Este  vreo  problemă,  milord? 

—  V-aş  sfătui  să  nu  vă  jucaţi  cu  mine,  domnişoară  Dorring,  se 
răsti  el,  şi  ochii  i  se  întunecară.  Nu  obişnuiesc  să  fac  pe  plac  femeilor 
care  încearcă  să  mă  păcălească. 

—  înţeleg  perfect.  De  aceea,  nu  ar  trebui  să  vă  mire  că  nu  ţin  să  mă 
căsătoresc  cu  un  bărbat  care  nu  are  obiceiul  să  le  facă  pe  plac 

femeilor  în  general,  cu  atât  mai  puţin  celor  care  încearcă  să-1 
păcălească. 

—  Vă  rog  să  explicaţi  ce  vreţi  să  spuneţi,  murmură  contele 
îngustându-şi  ochii. 

Sophy  dădu  uşor  din  umeri  şi  pălăria  îi  alunecă  şi  mai  mult  pe 
frunte.  în  mod  automat  ridică  din  nou  mâna  să  îşi  dea  la  o  parte 
pana  din  ochi. 

—  Prea  bine,  milord,  mă  forţaţi  să  vorbesc  deschis.  Nu  cred  că 
împărtăşim  aceleaşi  idei  despre  cum  ar  putea  funcţiona  căsnicia 
noastră.  Am  încercat  să  vă  vorbesc  între  patru  ochi  de  trei  ori,  cu 
ocazia  vizitelor  dumneavoastră  la  Chesley  Court  din  ultimele  două 
săptămâni,  dar  nu  v-aţi  arătat  deloc  interesat  să  discutaţi  cu  mine. 
Aţi  tratat  întreaga  afacere  de  parcă  v-aţi  fi  cumpărat  încă  un  cal 
pentru  grajdurile  dumneavoastră.  Recunosc,  astăzi  am  fost  obligată 
să  recurg  la  tactici  extreme  pentru  a  vă  atrage  atenţia. 

—  Aşadar  aveam  dreptate  să  mă  gândesc  că  nu  eraţi  deloc 
surprinsă  să  mă  găsiţi  aici,  spuse  Ravenwood  fixând-o  cu  o  iritare 
rece.  Prea  bine,  domnişoară  Dorring,  aveţi  întreaga  mea  atenţie.  Ce 
doriţi  să-mi  comunicaţi?  Mie  lucrurile  mi  se  par  cât  se  poate  de  clare. 

—  Ştiu  ce  vreţi  de  la  mine,  spuse  Sophy.  Este  destul  de  evident  de 
altfel,  dar  nu  cred  că  aveţi  nici  cea  mai  vagă  idee  despre  ce  vreau  eu 
de  la  dumneavoastră,  şi  până  când  nu  veţi  înţelege  asta  şi  nu  veţi  fi 
de  acord  cu  dorinţele  mele,  nu  există  nicio  şansă  să  ne  căsătorim. 

—  Poate  că  s-ar  cuveni  să  luăm  lucrurile  unul  câte  unul,  o  domoli 
Ravenwood.  Ce  credeţi  că  vreau  de  la  dumneavoastră? 

—  Un  moştenitor  şi  o  soţie  care  să  nu  vă  facă  probleme. 

—  Asta  fiind  varianta  scurtă,  comentă  bărbatul,  clipind  alene  în 
timp  ce  gura  i  se  arcuia  într-o  încercare  de  zâmbet. 

—  Este  adevărată? 

—  Da,  cât  se  poate  de  adevărată,  rosti  el  sec.  Nu  e  niciun  secret  că 
vreau  un  moştenitor.  Moşia  Ravenwood  este  a  familiei  mele  de  trei 
generaţii  încoace  şi  nu  am  de  gând  să  o  pierd  tocmai  eu. 

—  Cu  alte  cuvinte,  mă  consideraţi  o  iapă  de  prăsilă. 

Şaua  scârţâi  sub  Ravenwood  în  timp  ce  acesta  o  studia  pe  Sophy, 
păstrând  tăcerea  o  clipă  interminabil  de  lungă. 

—  Mă  tem  că  bunicul  dumneavoastră  avea  dreptate,  lecturile  v-au 
imprimat  o  lipsă  de  delicateţe  în  felul  de  a  fi,  domnişoară  Dorring, 
spuse  el  într-un  sfârşit. 

—  Ah,  dar  pot  fi  şi  mai  puţin  delicată  de  atât,  milord.  De  exemplu, 
am  înţeles  că  aveţi  o  amantă  la  Londra. 

—  Şi  de  unde  naiba  aţi  auzit  aşa  ceva?  Pun  pariu  că  nu  de  la 
lordul  Dorring. 

—  Se  vorbeşte  în  mod  curent  despre  asta  aici,  la  ţară. 

—  Iar  dumneavoastră  aplecaţi  urechea  la  poveştile  pe  care  le  spun 
oamenii  din  sat,  care  nu  s-au  îndepărtat  mai  mult  de  câteva  mile  de 
casele  lor?  ripostă  el  pe  un  ton  dispreţuitor. 

—  Sunt  oare  diferite  poveştile  care  se  spun  pe  la  oraş? 

—  încep  să  cred  că  doriţi  să  mă  insultaţi,  domnişoară  Dorring. 

—  Nici  gând,  milord,  sunt  doar  extrem  de  prevăzătoare. 

—  încăpăţânată,  nu  prevăzătoare.  Folosiţi-vă  puţina  minte  pe  care 
o  aveţi  ca  să  fiţi  atentă  la  ce  spun.  Dacă  exista  realmente  ceva  de 
obiectat  în  ceea  ce  mă  priveşte  sau  în  privinţa  comportamentului 
meu,  credeţi  că  bunicii  dumneavoastră  ar  fi  acceptat  cererea  mea  în 
căsătorie? 

—  Dacă  aranjamentul  financiar  pe  care  îl  propuneaţi  era 
îndeajuns  de  consistent,  da. 

—  Se  poate  să  aveţi  dreptate,  zâmbi  slab  Ravenwood  auzindu-i 
replica. 

—  Vreţi  să  spuneţi  că  toate  poveştile  pe  care  le-am  auzit  sunt 
false?  se  interesă  fata  ezitând. 

—  Ce  altceva  aţi  mai  auzit?  spuse  Ravenwood  aruncându-i  o 
privire  gânditoare. 

Sophy  nu  se  aşteptase  ca  această  conversaţie  ciudată  să  intre  atât 
de  mult  în  detalii. 

—  Adică  în  afara  faptului  că  aveţi  o  amantă? 

—  Dacă  şi  restul  bârfelor  sunt  la  fel  de  prosteşti  ca  asta,  ar  trebui 

să  vă  fie  ruşine,  domnişoară  Dorring. 

—  Vai,  mi-e  teamă  că  nu  posed  un  simţ  atât  de  rafinat  al  ruşinii, 
milord.  Desigur  că  este  o  lipsă  regretabilă,  pe  care  ar  trebui,  probabil, 
să  o  luaţi  în  considerare.  Bârfa  poate  fi  grozav  de  distractivă,  şi  de 
multe  ori  nu  mă  pot  abţine  să  nu  plec  urechea,  trebuie  s-o 
mărturisesc. 

—  O  lipsă  regretabilă,  într-adevăr,  bombăni  contele,  strângând 
din  dinţi.  Ce  altceva  aţi  mai  auzit?  repetă  el. 

—  Păi,  în  afara  faptului  că  aveţi  o  amantă,  se  spune  şi  că  v-aţi 
bătut  o  dată  în  duel. 

—  Nu  vă  puteţi  aştepta  să  confirm  o  asemenea  nerozie. 

—  Am  auzit  şi  că  v-aţi  fi  alungat  ultima  soţie  la  ţară  pentru  că  nu  a 
reuşit  să  vă  dea  un  moştenitor,  continuă  Sophy  nesăbuită. 

—  Nu  discut  cu  nimeni  despre  prima  mea  soţie,  mârâi 
Ravenwood,  şi  faţa  îi  căpătă  dintr-odată  o  expresie  ameninţătoare. 
Dacă  doriţi  să  ne  înţelegem,  domnişoară  Dorring,  ar  fi  mai  bine  să  nu 
o  mai  pomeniţi  niciodată. 

—  îmi  cer  scuze,  milord,  se  îmbujora  Sophy,  dar  nu  doream  să 
vorbesc  despre  ea,  ci  mai  degrabă  despre  obiceiul  dumneavoastră  de 
a  vă  lăsa  soţiile  pe  la  ţară. 

—  Ce  Dumnezeu  vreţi  să  spuneţi? 

Fetei  îi  trebui  ceva  mai  mult  curaj  ca  să  continue  decât  se  gândise 
atunci  când  deschisese  gura. 

—  Cred  că  ar  trebui  să  clarific  faptul  că  nu  am  de  gând  să  fiu 
lăsată  aici,  la  Ravenwood,  sau  pe  vreo  alta  dintre  moşiile 
dumneavoastră  în  timp  ce  vă  petreceţi  vremea  la  Londra. 

—  Credeam  că  sunteţi  fericită  aici,  zise  el  încruntându-se. 

—  Este  adevărat  că  îmi  place  viaţa  la  ţară  şi,  în  general,  sunt 
mulţumită  aici,  dar  nu  vreau  să  fiu  prizonieră  la  Ravenwood  Abbey. 
Mi-am  petrecut  cea  mai  mare  parte  a  vieţii  la  ţară,  milord,  şi  aş  dori 
să  revăd  Londra. 

—  Să  o  revedeţi?  Mi  s-a  dat  de  înţeles  că  nu  prea  v-a  plăcut  primul 
sezon  petrecut  la  oraş,  domnişoară  Dorring. 

—  Sunt  convinsă  că  nu  v-a  scăpat  eşecul  răsunător  de  care  am 
avut  parte  când  am  fost  prezentată  în  societate.  Nu  am  primit  nici 
măcar  o  singură  cerere  în  căsătorie  în  acel  sezon,  recunoscu  ea, 
ferindu-şi  ruşinată  ochii. 

—  încep  să-mi  dau  seama  de  ce  aţi  eşuat  atât  de  lamentabil, 
domnişoară  Dorring,  zise  Ravenwood  nemilos.  Dacă  aţi  fost  la  fel  de 
directă  cu  toţi  admiratorii  dumneavoastră  aşa  cum  aţi  fost  cu  mine 
astăzi,  fără  îndoială  că  i-aţi  băgat  pe  toţi  în  sperieţi. 

—  Reuşesc  să  vă  bag  în  sperieţi,  milord? 

—  Vă  asigur  că  încep  să-mi  tremure  picioarele. 

—  Vă  ascundeţi  minunat  teama,  milord.  Sophy  aproape  că  zâmbi 
fără  să  vrea,  dar,  văzând  o  strălucire  trecătoare  în  ochii  contelui,  îşi 
cenzură  imediat  umorul  rebel. 

—  Să  continuăm  această  discuţie  deschisă,  domnişoară  Dorring. 
Prin  urmare,  nu  doriţi  să  vă  petreceţi  tot  timpul  aici,  la  Ravenwood. 
Mai  aveţi  şi  alte  cereri  pe  listă? 

—  Aş  mai  avea  câteva,  milord,  spuse  Sophy  ţinându-şi  răsuflarea, 
căci  aceasta  era  partea  cea  mai  periculoasă. 

—  Să  le  auzim,  oftă  el. 

—  Aţi  dat  de  înţeles  cât  se  poate  de  clar  că  pentru  dumneavoastră 
principalul  obiectiv  al  căsătoriei  este  un  moştenitor. 

—  Poate  că  vă  surprinde,  domnişoară  Dorring,  dar  acesta  este  un 
motiv  legitim  şi  acceptabil  ca  un  bărbat  să  dorească  să  se  însoare. 

—  înţeleg,  dar  eu  nu  sunt  pregătită  să  fac  acum  copii,  milord. 

—  Nu  sunteţi  pregătită?  Mi  s-a  spus  că  aveţi  douăzeci  şi  trei  de 
ani,  din  punctul  de  vedere  al  societăţii  sunteţi  mai  mult  decât 
pregătită. 

—  Sunt  pe  deplin  conştientă,  milord,  şi  nu  este  nevoie  să 
subliniaţi  asta,  dar,  oricât  de  ciudat  ar  putea  părea,  nu  mă  consider 
senilă  şi  probabil  nici  dumneavoastră,  altfel  nu  m-aţi  fi  cerut  de 
soţie. 

—  Este  drept  că  atunci  când  ai  treizeci  şi  patru  de  ani,  douăzeci  şi 
trei  nu  par  o  vârstă  prea  înaintată,  spuse  Ravenwood,  zâmbind  şi 

dezvelindu-şi  astfel  dinţii  albi  şi  puternici.  Totuşi  păreţi  destul  de 
sănătoasă  şi  în  formă,  domnişoară  Dorring.  Cred  că  vă  veţi  descurca 
foarte  bine  la  naştere. 

—  Nu  ştiam  că  sunteţi  un  expert  în  domeniu. 

—  Ne  îndepărtăm  din  nou  de  subiect.  Ce  vreţi  să  spuneţi  exact, 
domnişoară  Dorring? 

—  Vreau  să  spun  că  nu  voi  fi  de  acord  să  mă  mărit  cu 
dumneavoastră  decât  dacă  îmi  daţi  cuvântul  de  onoare  că  nu  mă  veţi 
lua  cu  forţa  dacă  nu  vă  dau  permisiunea,  rosti  ea,  adunându-şi 
curajul. 

Simţi  cum  se  înroşea  sub  privirea  uimită  a  lui  Ravenwood. 
Mâinile  îi  tremurau  pe  hăţurile  lui  Dancer  şi  bătrânul  cal  se  mişcă 
neliniştit.  O  altă  pală  de  vânt  mătură  crengile  copacilor  şi  trecu  prin 
stofa  costumului  ei  de  călărie. 

—  Vă  dau  cuvântul  meu  de  onoare,  domnişoară  Dorring  că  nu  am 
obligat  în  viaţa  mea  o  femeie  să  facă  ce  nu  vrea,  replică  Julian  cu 
ochii  verzi  plini  de  o  mânie  rece.  Totuşi,  aici  vorbim  despre  căsnicie, 
şi  trebuie  să  înţelegeţi  că  aceasta  implică  anumite  îndatoriri  şi 
obligaţii  atât  din  partea  soţului,  cât  şi  din  partea  soţiei. 

Sophy  dădu  repede  din  cap  afirmativ  şi  pălăria  îi  căzu  din  nou 
peste  ochi,  dar  de  data  aceasta  ignoră  pana. 

—  De  asemenea  înţeleg,  milord,  că  multor  bărbaţi  li  se  pare  firesc 
să  insiste  în  a-şi  cere  drepturile  indiferent  dacă  femeile  vor  asta  sau 
nu.  Sunteţi  unul  dintre  aceştia? 

—  Nu  vă  puteţi  aştepta  să  mă  căsătoresc  ştiind  că  soţia  mea  nu 
este  pregătită  să-mi  acorde  drepturile  care  mi  se  cuvin  ca  soţ, 
mormăi  Ravenwood. 

—  Nu  am  spus  că  nu  aş  fi  pregătită  să  vă  acord  drepturile 
niciodată,  vă  rog  doar  să-mi  acordaţi  suficient  timp  pentru  a  vă 
cunoaşte  şi  a  mă  obişnui  cu  situaţia. 

—  Nu  mă  rugaţi,  domnişoară  Dorring,  ci  îmi  cereţi.  Este  acesta 
rezultatul  lecturilor  dumneavoastră  nepotrivite? 

—  Văd  că  bunicul  meu  v-a  avertizat  în  legătură  cu  asta. 

—  Aşa  este.  Vă  pot  garanta  că  voi  supraveghea  personal  ce  citiţi 
după  ce  ne  căsătorim,  domnişoară  Dorring. 

—  Asta  aduce  în  discuţie  cea  de-a  treia  cerere  a  mea.  Trebuie  să 
mi  se  permită  să  cumpăr  şi  să  citesc  orice  cărţi  şi  tratate  aş  dori. 

Armăsarul  negru  îşi  scutură  capul  în  timp  ce  Ravenwood  înjura 
printre  dinţi,  apoi  se  linişti  pe  măsură  ce  stăpânul  lui  trase  frâiele  cu 
îndemânare. 

—  Să  văd  dacă  am  înţeles  bine  cererile  dumneavoastră,  spuse 
contele  pe  un  ton  plin  de  sarcasm.  Nu  vreţi  să  fiţi  alungată  la  ţară,  nu 
veţi  împărţi  patul  cu  mine  până  când  nu  veţi  hotărî  dumneavoastră 
şi  veţi  citi  tot  ceea  ce  vă  doriţi,  în  ciuda  sfaturilor  sau  recomandărilor 
mele. 

—  Da,  cred  că  este  un  rezumat  corect  al  listei  mele,  milord, 
încuviinţă  Sophy  trăgând  aer  în  piept. 

—  Vă  aşteptaţi  să  fiu  de  acord  cu  această  listă  revoltătoare? 

—  Mă  îndoiesc  profund,  milord,  drept  pentru  care  l-am  rugat  pe 
bunicul  meu  să  vă  refuze  cererea  în  această  după-amiază.  M-am 
gândit  că  astfel  nu  ne  vom  pierde  niciunul  timpul. 

—  Fie-mi  iertat,  domnişoară  Dorring,  dar  cred  că  înţeleg  perfect 
de  ce  nu  v-aţi  căsătorit  niciodată.  Niciun  bărbat  cu  capul  pe  umeri 
nu  ar  fi  de  acord  cu  o  asemenea  listă  ridicolă.  Poate  că  în  realitate  nu 
vreţi  să  vă  măritaţi. 

—  în  mod  cert  nu  mă  grăbesc  să-mi  caut  un  soţ. 

—  Asta  este  evident. 

—  Atunci  aş  putea  spune  că  avem  ceva  în  comun,  milord,  rosti 
Sophy  cu  îndrăzneală.  Am  impresia  că  doriţi  să  vă  însuraţi  doar 
dintr-un  simţ  al  datoriei;  prin  urmare,  ar  trebui  să  pricepeţi  cu 
uşurinţă  că  nici  eu  nu  văd  vreun  avantaj  real  în  măritiş? 

—  Se  pare  că  treceţi  cu  vederea  avantajul  pe  care  îl  reprezintă 
banii  mei. 

—  In  mod  normal  aceasta  e,  într-adevăr,  o  tentaţie  puternică,  dar 
în  cazul  meu  nu  reprezintă  un  aspect  esenţial.  Poate  că  nu-mi  voi 
permite  niciodată  să  port  pantofi  de  dans  bătuţi  cu  diamante  din 

venitul  modest  lăsat  de  tatăl  meu,  dar  voi  reuşi  să  trăiesc  destul  de 
confortabil  şi,  ce  este  mai  important,  voi  putea  să-mi  cheltui  banii 
exact  aşa  cum  doresc.  Dacă  m-aş  căsători,  aş  pierde  acest  atu. 

—  De  ce  nu  adăugaţi  pur  şi  simplu  pe  lista  dumneavoastră  de 
cereri  faptul  că  nu  veţi  accepta  să  primiţi  sfaturile  soţului  în  ceea  ce 
priveşte  economiile  şi  finanţele  dumneavoastră,  domnişoară 
Dorring? 

—  O  idee  excelentă,  milord,  cred  că  o  voi  face.  Vă  mulţumesc  că 
mi-aţi  indicat  această  soluţie  atât  de  accesibilă  la  dilema  mea. 

—  Din  nefericire,  chiar  dacă  găsiţi  un  bărbat  într-atât  de  necugetat 
încât  să  vă  accepte  toate  dorinţele,  nu  veţi  avea  un  temei  legal  care  să 
vă  garanteze  că  soţul  îşi  va  respecta  cuvântul  dat  după  căsătorie, 
nu-i  aşa? 

Sophy  îşi  privi  mâinile,  ştiind  că  el  avea  dreptate. 

—  Nu,  milord,  aş  depinde  în  întregime  de  onorabilitatea  soţului 
meu. 

—  Aveţi  grijă,  domnişoară  Dorring,  rosti  contele  cu  o  uşoară 
ameninţare  în  glas,  onorabilitatea  unui  bărbat  poate  conta  în  ceea  ce 
priveşte  datoriile  lui  la  jocurile  de  noroc  sau  reputaţia  lui  ca  atlet,  dar 
nu  înseamnă  mare  lucru  când  vine  vorba  de  raporturile  sale  cu  o 
femeie. 

—  Atunci  nu  prea  am  de  ales.  Dacă  aşa  stau  lucrurile,  nu  voi  risca 
niciodată  să  mă  căsătoresc,  spuse  Sophy  cu  răceală. 

—  Vă  înşelaţi,  domnişoară  Dorring.  Aţi  ales  deja,  iar  acum  trebuie 
să  vă  asumaţi  riscurile.  Aţi  declarat  că  aţi  fi  dispusă  să  vă  căsătoriţi 
cu  mine  dacă  vă  accept  cererile.  Prea  bine,  sunt  de  acord  cu  ele. 

—  Le  acceptaţi?  exclamă  Sophy  privindu-1  cu  gura  căscată  în  timp 
ce  inima  îi  bătea  nebuneşte. 

—  Afacerea  este  încheiată.  Mâinile  mari  ale  lui  Ravenwood 
mişcară  uşor  de  hăţuri  şi  armăsarul  ridică  alarmat  capul.  Ne  vom 
căsători  cât  de  curând  posibil.  Bunicul  dumneavoastră  mă  aşteaptă 
mâine  la  ora  trei.  Spuneţi-i  că  doresc  ca  toate  pregătirile  să  fie  făcute 
atunci.  De  vreme  ce  am  reuşit  să  ajungem  la  un  acord  privat,  mă 

aştept  să  aveţi  curajul  de  a  fi  acasă  mâine  când  voi  veni  în  vizită. 

—  Milord,  nu  vă  înţeleg  pe  deplin,  sunteţi  sigur  că  doriţi  să  vă 
căsătoriţi  cu  mine  în  condiţiile  pe  care  vi  le-am  expus?  îngăimă 
Sophy  uluită. 

—  întrebarea  este,  Sophy,  cât  timp  vei  reuşi  să-ţi  menţii  aceste 
condiţii  odată  ce-ţi  vei  da  seama  ce  înseamnă  să  fii  soţia  mea,  spuse 
Ravenwood  cu  un  zâmbet  neplăcut,  în  timp  ce  ochii  de  un  verde 
smarald  îi  străluceau  de  amuzament. 

—  Milord,  v-aţi  dat  cuvântul  de  onoare,  spuse  Sophy  îngrijorată. 
Trebuie  să  insist  în  această  privinţă. 

—  Dacă  aţi  fi  bărbat,  v-aş  provoca  la  duel  pentru  că  mi-aţi  pus 
onoarea  la  îndoială.  Aveţi  cuvântul  meu,  domnişoară  Dorring. 

—  Mulţumesc,  milord.  Chiar  nu  vă  deranjează  că-mi  voi  cheltui 
banii  după  placul  inimii? 

—  Sophy,  renta  trimestrială  pe  care  ţi-o  voi  da  este  cu  mult  mai 
mare  decât  întregul  tău  venit  pe  un  an.  Atâta  vreme  cât  îţi  plăteşti 
facturile  din  suma  pe  care  ţi-o  voi  aloca,  nu  te  voi  întreba  pe  ce  ai 
cheltuit  banii. 

—  Ah,  înţeleg.  Şi...  cărţile  mele? 

—  Cred  că  o  să  pot  suporta  ideile  prosteşti  pe  care  ţi  le  vâră  cărţile 
în  cap.  Fără  îndoială  că  mă  vor  enerva  din  când  în  când,  dar  asta  ne 
va  da  şansa  unor  discuţii  interesante,  nu  crezi?  Dumnezeu  ştie  cât  de 
mult  îl  pot  plictisi  conversaţiile  femeieşti  pe  un  bărbat,  până  la 
punctul  de  a-1  prosti. 

—  Voi  încerca  să  nu  vă  plictisesc,  milord,  dar  aş  vrea  să  mă  asigur 
că  ne  înţelegem.  Nu  veţi  încerca  să  mă  ţineţi  îngropată  la  ţară  tot 
anul? 

—  îţi  voi  permite  să  mă  însoţeşti  la  Londra  când  este  convenabil, 
dacă  asta  vrei  cu  adevărat. 

—  Sunteţi  prea  bun,  milord.  Şi. . .  cealaltă  cerere  a  mea? 

—  A,  da.  Garanţia  că  nu  te  voi  sili  la  nimic.  Cred  că  în  acest  caz  va 
trebui  să  stabilim  o  limită  de  timp.  Până  la  urmă,  principalul  meu 
scop  în  toată  această  afacere  este  să  obţin  un  moştenitor. 

—  O  limită  de  timp?  repetă  Sophy,  începând  să  nu  se  mai  simtă  în 
largul  ei. 

—  Cât  timp  crezi  că  va  fi  necesar  ca  să  te  obişnuieşti  cu  mine? 

—  Şase  luni?  încercă  ea. 

—  Nu  fi  gâsculiţă,  domnişoară  Dorring.  Nu  am  de  gând  să  aştept 
şase  luni  ca  să-mi  cer  drepturile. 

—  Trei  luni? 

El  păru  gata  să  refuze  această  contraofertă,  dar  îşi  schimbă 
părerea  în  ultimul  moment. 

—  Prea  bine,  trei  luni.  Vezi  cât  sunt  de  indulgent? 

—  Mă  copleşiţi  cu  generozitatea  dumneavoastră,  milord. 

—  Aşa  şi  trebuie.  Te  provoc  să  găseşti  un  alt  bărbat  care  ţi-ar  da 
atâta  timp  înainte  de  a  stărui  să-ţi  îndeplineşti  datoria  de  soţie. 

—  Aveţi  perfectă  dreptate,  milord.  Mă  îndoiesc  că  aş  putea  găsi 
un  alt  bărbat  care  să  fie  la  fel  de  amabil  ca  dumneavoastră  în  ceea  ce 
priveşte  căsătoria.  Fie-mi  iertat,  dar  nu  îmi  pot  stăpâni  curiozitatea, 
de  ce  sunteţi  atât  de  amabil? 

—  Pentru  că,  draga  mea  domnişoară  Dorring,  în  final  eu  voi  avea 
exact  ceea  ce  îmi  doresc  de  pe  urma  acestei  căsătorii.  Iţi  doresc  o  zi 
bună.  Ne  vedem  mâine  la  ora  trei. 

Angel  răspunse  imediat  presiunii  exercitate  de  coapsele  lui 
Ravenwood,  descriind  un  cerc  strâns  şi  pornind  la  trap  mărunt 
printre  copaci. 

Sophy  rămase  unde  era  până  când  Dancer  îşi  plecă  capul  pentru  a 
lua  o  gură  de  iarbă  şi  mişcarea  lui  o  readuse  la  realitate. 

—  Acasă,  Dancer.  Sunt  sigură  că  bunicii  sunt  fie  pradă  isteriei,  fie 
cuprinşi  de  disperare  de-acum.  Măcar  le  pot  da  de  ştire  că  am  salvat 
situaţia. 

Cu  toate  acestea,  în  timp  ce  călărea  spre  Chesley  Court  îi  trecu 
prin  minte  o  veche  zicală,  aceea  potrivit  căreia  cine  vrea  să  mănânce 
cu  dracul  are  nevoie  de  o  lingură  lungă. 

Capitolul  2 


Lady  Dorring,  care  se  retrăsese  în  camera  ei  mai  devreme,  pradă 
unei  crize  de  disperare,  îşi  reveni  complet  pentru  cină  când  auzi  că 
nepoata  ei  coborâse  cu  picioarele  pe  pământ. 

—  Chiar  nu-mi  dau  seama  ce  te  apucase,  Sophy,  spuse  Lady 
Dorring  în  timp  ce  examina  supa  scoţiană  adusă  de  Hindley, 
majordomul  care  servea  şi  ca  lacheu  în  timpul  meselor.  Nimeni  nu 
putea  înţelege  de  ce  l-ai  refuza  pe  conte.  Slavă  Domnului  că  ai 
rezolvat  lucrurile.  Ar  trebui  să  fim  cu  toţii  cât  se  poate  de 
recunoscători  că  Ravenwood  e  dispus  să-ţi  tolereze  purtarea 
obraznică. 

—  Iţi  dă  de  gândit,  nu-i  aşa?  murmură  Sophy. 

—  Poftim?  exclamă  Dorring  din  capul  mesei.  Ce  vrei  să  spui  cu 
asta? 

—  Doar  că  m-am  tot  întrebat  de  ce  mi-a  cerut  contele  mâna  înainte 
de  toate. 

—  Pentru  numele  lui  Dumnezeu,  şi  de  ce  nu  at  fi  făcut-o?  întrebă 
Lady  Dorring.  Eşti  o  femeie  frumoasă,  tânără  şi  bine-crescută, 
dintr-o  familie  respectabilă. 

—  Dar  ştii  că  am  fost  prezentată  în  societate,  bunico,  şi  am  văzut 
cât  de  fermecătoare  sunt  frumuseţile  de  la  oraş,  de  nu  le  ajungeam  la 
degetul  cel  mic.  Nu  aveam  cum  să  mă  compar  cu  ele  acum  cinci  ani 
şi  nu  am  niciun  motiv  să  cred  că  mă  pot  compara  cu  ele  acum.  Şi  nici 
nu  am  o  avere  considerabilă  ca  să  tentez  pe  cineva. 

—  Ravenwood  nu  are  nevoie  să  se  însoare  pentru  bani,  interveni 
lordul  Dorring.  Adevărul  este  că  aranjamentul  financiar  pe  care  îl 
propune  cu  ocazia  nunţii  este  extrem  de  generos.  Cât  se  poate  de 
generos. 

—  Tocmai,  că  s-ar  putea  însura  pentru  bani,  pământ  sau  pentru 

frumuseţea  unei  femei,  dacă  ar  dori  asta,  explică  Sophy  răbdătoare, 
întrebarea  pe  care  mi-o  puneam  este  de  ce  nu  face  asta,  de  ce  m-a 
ales  pe  mine.  Este  o  enigmă  cât  se  poate  de  interesantă. 

—  Sophy,  te  rog,  nu  mai  pune  asemenea  întrebări  prosteşti,  rosti 
Lady  Dorring  cu  durere  în  glas.  Eşti  fermecătoare  şi  cât  se  poate  de 
prezentabilă. 

—  Fermecătoare  şi  cât  se  poate  de  prezentabilă  sunt  atribute  care 
descriu  cea  mai  mare  parte  a  femeilor  tinere  din  înalta  societate,  şi 
multe  dintre  ele  au  în  plus  avantajul  de  a  fi  mai  tinere  decât  mine. 
Trebuie  să  am  altceva  care  îl  atrage  pe  contele  de  Ravenwood,  şi  mă 
interesa  să  aflu  ce  este.  Părea  destul  de  simplu  atunci  când  am 
început  să  mă  gândesc  la  asta. 

—  Ce  crezi  că  se  petrece,  fata  mea?  spuse  lordul  Dorring 
privind-o  cu  o  curiozitate  vie  care  nu  o  flata  deloc.  Eu  te  plac  destul 
de  mult,  desigur.  Eşti  nepoata  perfectă,  dar  trebuie  să  mărturisesc  că 
şi  eu  m-am  întrebat  de  ce  a  devenit  contele  atât  de  interesat  de  tine. 

—  Theo! 

—  Scuză-mă,  draga  mea,  scuză-mă,  se  replie  lordul  Dorring  în 
faţa  soţiei  sale  nervoase.  Eram  şi  eu  curios. 

—  Ca  şi  mine,  de  altfel,  zise  fata,  dar  cred  că  mi-am  dat  seama 
cum  gândeşte  Ravenwood.  Vezi,  eu  posed  trei  calităţi  esenţiale  de 
care  îşi  închipuie  că  ar  avea  nevoie.  In  primul  rând,  sunt  de  familie 
bună  şi,  după  cum  a  subliniat  bunica,  destul  de  bine-crescută. 
Probabil  că  nu  a  vrut  să-şi  bată  capul  căutându-şi  o  a  doua  soţie.  Am 
impresia  că  îl  preocupă  lucruri  mult  mai  importante. 

—  Şi  care  ar  fi  acelea?  întrebă  Dorring. 

—  Să  îşi  găsească  o  nouă  amantă,  un  cal  nou  sau  o  parcelă  nouă 
de  pământ.  Oricare  dintre  cele  o  mie  de  lucruri  care  ar  fi  mai 
importante  decât  o  soţie  pentru  conte. 

—  Sophy! 

—  Teamă  mi-e  că  acesta  este  adevărul,  bunico.  Ravenwood  a 
pierdut  cât  mai  puţin  timp  posibil  cu  această  cerere  în  căsătorie. 
Trebuie  să  recunoşti  că  nu  mi-a  făcut  nici  pe  departe  curte. 

—  Ei  şi  tu  acum,  o  întrerupse  brusc  lordul  Dorring.  Nu  îi  poţi 
purta  pică  omului  că  nu  ţi-a  adus  flori  sau  că  nu  ţi-a  scris  poezii  de 
dragoste.  Ravenwood  nu  mi  se  pare  genul  romantic. 

—  Cred  că  ai  dreptate,  bunicule.  în  mod  evident,  Ravenwood  nu  e 
genul  romantic.  A  venit  aici,  la  Chesley  Court,  doar  de  câteva  ori,  iar 
noi  am  fost  invitaţi  la  conacul  Ravenwood  numai  în  două  rânduri. 

—  Ţi-am  spus,  nu  este  genul  care  să  îşi  piardă  vremea  cu 
frivolităţi,  spuse  lordul  Dorring,  simţindu-se,  evident,  obligat  să 
apere  un  alt  reprezentant  al  sexului  tare.  Trebuie  să  se  ocupe  de  o 
moşie  imensă,  şi  am  auzit  că  este  implicat  şi  într-un  proiect  în 
construcţii  de  la  Londra.  Omul  e  ocupat. 

—  Chiar  aşa,  bunicule,  spuse  Sophy  ascunzându-şi  un  zâmbet, 
dar  să  continuăm.  Cel  de-al  doilea  motiv  pentru  care  contele  mă 
găseşte  potrivită  este  vârsta  mea  înaintată.  Am  convingerea  că  în 
opinia  lui  o  femeie  nemăritată  la  această  vârstă  ar  trebui  să-i  fie 
veşnic  recunoscătoare  bărbatului  care  a  fost  într-atât  de  bun  să  o  ia 
de  soţie.  Şi  desigur,  o  soţie  recunoscătoare  este  uşor  de  ţinut  în  frâu. 

—  Ba  mai  degrabă  este  de  părere  că  o  femeie  de  vârsta  ta  trebuie 
să  fie  mai  rezonabilă  şi  mai  cu  capul  pe  umeri  decât  o  fetişcană  cu 
idei  romantice.  Cred  că  mai  devreme,  când  ne-a  vizitat,  a  spus  ceva 
de  genul  acesta,  zise  bunicul  ei  gânditor. 

—  Theo,  te  rog,  îl  mustră  Lady  Dorring  cu  o  privire  severă. 

—  Se  poate  să  ai  dreptate,  i  se  adresă  Sophy  bătrânului  lord.  Poate 
că  avea  impresia  că  voi  fi  mai  cu  capul  pe  umeri  decât  o  copilă  de 
şaptesprezece  ani  de-abia  ieşită  de  pe  băncile  şcolii.  în  orice  caz, 
putem  presupune  că  vârsta  mea  a  constituit  unul  dintre  motivele 
pentru  care  contele  a  luat  această  decizie.  Dar  ultimul  şi  de  departe 
cel  mai  important  motiv  pentru  care  m-a  ales  este  că  nu  semăn  deloc 
cu  răposata  lui  soţie. 

—  Ce-are  a  face  una  cu  alta?  tresări  Lady  Dorring  aproape 
înecându-se  în  timp  ce  mesteca  rasolul  de  calcan  care  tocmai  îi  fusese 
aşezat  în  faţă. 

—  Nu  este  niciun  secret,  contele  a  cunoscut  destule  femei 

31 


frumoase  care  i-au  cauzat  numai  probleme.  Cu  toţii  ştim  că  Lady 
Ravenwood  obişnuia  să-şi  aducă  iubiţii  la  moşie.  Şi  dacă  o  ştim  noi, 
o  ştie  şi  înălţimea  Sa.  Cine  ştie  ce  se  petrecea  la  Londra. 

—  Asta  e  sigur,  bombăni  Dorring.  Dacă  era  aşa  de  libertină  aici  la 
ţară,  probabil  că  la  oraş  îi  făcea  viaţa  un  adevărat  iad.  Am  auzit  că 
şi-a  riscat  viaţa  în  câteva  dueluri  pentru  ea,  aşa  că  nu-1  poţi 
învinovăţi  pentru  dorinţa  ca  a  doua  lui  soţie  să  nu  atragă  alţi  bărbaţi. 
Nu  te  supăra,  Sophy,  dar  tu  nu  eşti  genul  care  să-i  facă  probleme  în 
această  privinţă,  şi  cred  că  ştie  asta. 

—  Aş  vrea  să  încetaţi  amândoi  această  discuţie  atât  de  nepotrivită, 
spuse  Lady  Dorring,  deşi  era  foarte  evident  că  nu  trăgea  mari 
speranţe  ca  ei  să  o  asculte. 

—  A,  dar  bunicul  are  dreptate!  Sunt  perfectă  în  rolul  de  viitoare 
contesă  de  Ravenwood.  Până  la  urmă,  sunt  crescută  la  ţară  şi, 
potrivit  aşteptărilor,  mă  voi  mulţumi  să-mi  petrec  cea  mai  mare 
parte  a  timpului  la  Ravenwood  Abbey.  în  plus,  nu  voi  face  paradă  cu 
iubiţii  mei  pe  oriunde  merg.  Am  avut  un  eşec  răsunător  în  primul 
meu  sezon  la  Londra  şi  probabil  că  l-aş  repeta  dacă  aş  fi  din  nou 
prezentată  în  societate.  Lordul  Ravenwood  este  cât  se  poate  de 
conştient  că  nu  va  trebui  să-şi  piardă  vremea  apărându-mă  de 
admiratori,  pentru  că  nu  voi  avea  niciunul. 

—  Sophy,  ai  spus  destule,  rosti  Lady  Dorring  cu  o  atitudine 
marţială.  N-am  de  gând  să  mai  tolerez  această  conversaţie  ridicolă. 
Este  cât  se  poate  de  nepotrivită. 

—  Da,  bunico,  dar  nu  ai  observat  că  discuţiile  nepotrivite  sunt 
întotdeauna  şi  cele  mai  interesante? 

—  Să  nu  mai  aud  niciun  cuvânt  de  la  tine,  fata  mea.  Şi  asta  este 
valabil  şi  pentru  tine,  Theo. 

—  Da,  draga  mea. 

—  Nu  ştiu  dacă  deducţiile  voastre  în  legătură  cu  motivele 
lordului  Ravenwood  sunt  corecte  sau  nu,  dar  ştiu  că  el  şi  cu  mine 
suntem  de  acord  într-o  privinţă,  proclamă  Lady  Dorring  pe  un  ton 
rău  prevestitor.  Tu,  Sophy,  ar  trebui  să-i  fii  extrem  de  recunoscătoare 

contelui. 

—  Am  avut  odată  ocazia  să-i  fiu  recunoscătoare  înălţimii  Sale, 
spuse  Sophy  visătoare.  S-a  întâmplat  la  unul  dintre  balurile  la  care 
am  participat  ca  debutantă,  când  a  dansat  cu  mine.  îmi  amintesc 
bine,  pentru  că  a  fost  singura  dată  din  întreaga  seară  când  m-a 
invitat  cineva.  Mă  îndoiesc  însă  că  el  ţine  minte,  pentru  că  se  tot  uita 
peste  umărul  meu  să  vadă  cu  cine  dansează  scumpa  lui  Elizabeth. 

—  Nu-ţi  mai  face  griji  legate  de  prima  Lady  Ravenwood.  Ea  nu 
mai  trăieşte  şi  nici  nu  e  vreo  mare  pierdere,  remarcă  lordul  Dorring 
cu  francheţea  lui  tipică  pentru  asemenea  situaţii.  Ascultă  de  sfatul 
meu,  domnişoară.  Abţine-te  de  la  a-1  provoca  pe  Ravenwood  şi  te  vei 
înţelege  destul  de  bine  cu  el.  Nu-i  cere  mai  mult  decât  este  rezonabil 
şi  îţi  va  fi  un  soţ  bun.  Omul  acesta  se  ocupă  de  pământul  lui  şi  se  va 
ocupa  şi  de  soţia  lui.  Este  genul  de  bărbat  care  se  îngrijeşte  de  ceea 
ce-i  aparţine. 

Fără  îndoială  că  bunicul  ei  avea  dreptate,  se  gândi  Sophy  în 
noaptea  aceea  pe  când  se  foia,  neputând  să  adoarmă.  Dacă  se  purta 
chibzuit,  probabil  că  Ravenwood  nu  avea  să  fie  mai  rău  decât  erau 
majoritatea  soţilor  şi,  în  orice  caz,  nu  avea  să-1  vadă  prea  mult.  Pe 
parcursul  singurului  ei  sezon  monden  la  oraş  învăţase  că  soţii  şi 
soţiile  din  înalta  societate  londoneză  obişnuiau  să  ducă  vieţi 
separate. 

Asta  ar  fi  fost  în  avantajul  ei,  căci  avea  propriile  interese  de  care  să 
se  ocupe,  îşi  spuse  ea  încrezătoare.  Ca  soţie  a  contelui,  ar  fi  avut 
deopotrivă  timpul  şi  ocazia  de  a-şi  desfăşura  propriile  cercetări  în 
privinţa  bietei  Amelia.  într-o  bună  zi,  jură  Sophy,  avea  să  dea  de 
bărbatul  care  o  sedusese  şi  o  abandonase  pe  sora  ei.  în  ultimele  trei 
luni  reuşise  de  cele  mai  multe  ori  să  urmeze  sfatul  bătrânei  Bess  şi  să 
nu  se  mai  gândească  la  moartea  surorii  ei,  iar  mânia  de  la  început  se 
transformase  încet  într-o  acceptare  plină  de  tristeţe.  Până  la  urmă, 
prizonieră  acolo,  la  ţară,  avea  puţine  speranţe  să-1  găsească  şi  să-1 
înfrunte  pe  necunoscutul  care  era  răspunzător  de  moartea  Ameliei. 
Lucrurile  aveau  să  stea  altfel  însă  dacă  se  mărita  cu  Ravenwood. 

Incapabilă  să  adoarmă,  Sophy  dădu  la  o  parte  cuvertura  şi  coborî 
din  pat,  după  care  păşi  desculţă  pe  covorul  ros  şi  deschise  caseta  cu 
bijuterii  de  pe  măsuţa  de  toaletă.  Putea  găsi  foarte  uşor  înăuntru 
inelul  de  metal  negru  fără  a  avea  nevoie  de  lumânare,  întrucât  se 
uitase  atât  de  des  la  el  că  îl  putea  recunoaşte  doar  atingându-1.  îşi 
strânse  degetele  în  jurul  lui. 

Bijuteria  era  rece  şi  tare  în  mâna  ei  după  ce  o  scoase  din  casetă. 
Simţi  urma  pe  care  i-o  lăsase  în  palmă  ciudatul  model  triunghiular 
în  relief  care  o  împodobea. 

Sophy  ura  inelul.  II  găsise  în  mâna  surorii  ei  în  noaptea  în  care 
Amelia  luase  supradoza  de  laudanum.  Sophy  îşi  dăduse  atunci 
seama  că  inelul  negru  aparţinea  bărbatului  care  o  sedusese  pe 
frumoasa  ei  soră  cu  păr  blond  şi  o  lăsase  însărcinată,  acel  iubit  al 
cărui  nume  Amelia  nu  dorea  să-1  rostească.  Unul  dintre  puţinele 
lucruri  pe  care  Sophy  reuşise  să  le  deducă  era  că  bărbatul  fusese 
unul  dintre  iubiţii  lui  Lady  Ravenwood. 

Celălalt  lucru  aproape  sigur  era  că  sora  ei  şi  acel  bărbat 
necunoscut  folosiseră  ruinele  unui  vechi  castel  normand  de  pe 
proprietatea  Ravenwood  pentru  întâlnirile  lor  secrete.  Lui  Sophy  îi 
plăcuse  să  ia  ca  model  vechea  grămadă  de  pietre  pentru  desenele  ei, 
până  când  găsise  acolo  una  dintre  batistele  Ameliei,  la  câteva 
săptămâni  după  moartea  fetei.  După  acea  zi  nefericită,  nu  se  mai 
întorsese  niciodată  la  ruinele  pitoreşti. 

Ce  mod  mai  bun  să  afle  identitatea  bărbatului  care  o  făcuse  pe 
Amelia  să  se  sinucidă  decât  să  devină  noua  Lady  Ravenwood? 

Mâna  lui  Sophy  se  încleştă  pe  inel  preţ  de  o  clipă  şi  apoi  îl  lăsă  să 
cadă  înapoi  în  caseta  cu  bijuterii.  Era  foarte  bine  că  avea  un  motiv 
raţional  şi  realist  pentru  a  se  mărita  cu  contele  de  Ravenwood. 
Celălalt,  tainic,  era  foarte  probabil  să  rămână  iluzoriu,  căci  îşi 
propusese  să-1  facă  pe  diavol  să  iubească  din  nou. 

Julian  se  tolăni  cu  o  graţie  neglijentă  în  trăsura  cu  forme  rotunjite 
şi  o  privi  cu  un  ochi  critic  pe  noua  lui  contesă.  O  văzuse  destul  de 

puţin  pe  Sophy  în  ultimele  săptămâni,  deoarece  îşi  spusese  că  nu 
avea  rost  să  facă  prea  multe  călătorii  de  la  Londra  în  Hampshire,  căci 
trebuise  să  rezolve  nişte  afaceri  în  oraş.  Acum  însă  profita  de  ocazie 
pentru  a  o  privi  mai  îndeaproape  pe  femeia  pe  care  o  alesese  să  îi 
facă  un  moştenitor. 

O  privea  oarecum  surprins  pe  mireasa  lui,  care  era  contesă  doar 
de  câteva  ore.  Ca  întotdeauna,  ceva  era  în  dezordine  la  ea.  Mai  multe 
bucle  maro-roşcate  ieşiseră  de  sub  noua  ei  pălărie  de  paie  şi  una 
dintre  penele  acesteia  se  apleca  într-un  unghi  ciudat.  Julian  se  uită 
mai  atent  şi  observă  că  axul  penei  era  rupt.  Privirea  îi  alunecă  mai  jos 
şi  descoperi  că  o  bucăţică  din  panglica  împodobind  sacul  de  mână  al 
lui  Sophy  se  desprinsese. 

Poala  rochiei  ei  de  călătorie  purta  urme  de  iarbă.  Se  gândi  că  fata 
reuşise  să  o  păteze  când  se  aplecase  să  primească  un  buchet  de  flori 
de  la  vreun  argat  destul  de  murdar.  Toţi  sătenii  ieşiseră  din  case  ca 
să  îi  facă  veseli  cu  mâna  lui  Sophy  în  timp  ce  se  pregătea  să  urce  în 
trăsură.  Julian  nu  avusese  habar  că  soţia  lui  era  atât  de  populară  în 
comunitatea  locală. 

Constată  uşurat  că  noua  lui  mireasă  a  primit  calm  vestea  că  în 
cursul  lunii  de  miere  el  avea  să  se  ocupe  de  afaceri.  Cumpărase  de 
curând  o  nouă  proprietate  în  Norfolk  şi  călătoria  de  nuntă 
obligatorie  de  o  lună  de  zile  era  ocazia  perfectă  să-şi  examineze 
ultimele  achiziţii. 

De  asemenea,  trebuia  să  recunoască  faptul  că  Lady  Dorring  se 
descurcase  de  minune  să  organizeze  nunta,  la  care  fuseseră  invitaţi 
majoritatea  nobililor  de  ţară  din  împrejurimi.  Julian  nu  se  obosise  să 
îşi  invite  vreuna  dintre  cunoştinţele  de  la  Londra,  întrucât  gândul  de 
a  trece  a  doua  oară  printr-o  ceremonie  nupţială  în  faţa  aceloraşi  feţe 
care  fuseseră  prezente  şi  la  prima  era  mai  mult  decât  putea  suporta. 

Când  anunţul  apropiatei  căsătorii  apăruse  în  Morning  Post,  fusese 
năpădit  de  întrebări,  dar  reuşise  să  rezolve  problema  acestor 
manifestări  impertinente  de  curiozitate  aşa  cum  o  făcea  de  obicei, 
adică  ignorându-le.  Cu  una  sau  două  excepţii,  politica  fusese 

eficientă.  Strânse  din  dinţi  în  timp  ce  îşi  amintea  una  dintre  excepţii. 
O  anumită  doamnă  din  Trevor  Square  nu  fusese  deloc  încântată  să 
afle  de  căsătoria  lui  Julian,  însă  Marianne  Harwood  fusese  prea 
şireată  şi  pragmatică  ca  să  facă  mai  mult  decât  o  micuţă  scenă.  Din 
punctul  ei  de  vedere,  avea  balta  peşte!  Cerceii  pe  care  Julian  îi  lăsase 
în  urma  lui  cu  ocazia  ultimei  sale  vizite  avuseseră  un  rol  hotărâtor  în 
a  o  consola  pe  La  Belle  Harwood. 

—  Este  ceva  în  neregulă,  milord?  se  interesă  Sophy,  trezindu-1 
astfel  pe  Julian  din  visare. 

—  Nicidecum,  spuse  acesta,  întorcându-se  în  prezent.  Mă 
gândeam  doar  la  o  mică  problemă  de  care  a  trebuit  să  mă  ocup 
săptămâna  trecută. 

—  Trebuie  să  fi  fost  ceva  neplăcut,  păreaţi  destul  de  supărat.  Preţ 
de  o  clipă  m-am  gândit  că  poate  aţi  mâncat  vreo  bucată  de  plăcintă 
cu  carne  stricată. 

—  Incidentul  a  fost  unul  care  cam  afectează  digestia  unui  bărbat, 
dar  acum  mă  simt  excelent,  rosti  Julian  cu  un  zâmbet  slab. 

—  înţeleg,  murmură  Sophy,  continuând  să  îl  scruteze  în  stilul  ei 
surprinzător,  de  la  egal  la  egal.  Dădu  din  cap  ca  pentru  ea  şi  începu 
din  nou  să  privească  pe  fereastră. 

—  Acum  e  rândul  meu  să  te  întreb  dacă  e  ceva  în  neregulă,  Sophy, 
spuse  el  încruntându-se. 

—  Nicidecum. 

încrucişându-şi  braţele  pe  piept,  Julian  îşi  studie  câteva  momente 
ciucurii  de  la  cizmele  înalte,  lustruite,  înainte  de  a  ridica  privirea  în 
care  stăruia  o  expresie  de  nepătruns. 

—  Cred  că  ar  fi  mai  bine  să  ne  înţelegem  în  legătură  cu  vreo  două 
nimicuri,  doamnă  şi  soţie  a  mea. 

—  Prea  bine,  milord. 

—  Cu  câteva  săptămâni  în  urmă  mi-ai  dat  o  listă  de  cerinţe. 

—  Adevărat,  milord. 

—  La  momentul  respectiv  eram  ocupat  şi  nu  am  avut  răgaz  să-mi 
fac  la  rândul  meu  o  listă. 

—  Ştiu  deja  cerinţele  dumneavoastră,  milord.  Vă  doriţi  un 
moştenitor  şi  să  nu  vă  dau  bătaie  de  cap. 

—  Aş  vrea  să  profit  de  această  ocazie  pentru  a  fi  puţin  mai  precis. 

—  Vreţi  să  mai  adăugaţi  ceva  la  această  listă?  Nu  vi  se  pare  puţin 
nedrept? 

—  Nu  am  spus  că  doresc  să  adaug  ceva  pe  listă,  ci  doar  că  doresc 
să  le  clarific,  spuse  Julian  făcând  o  pauză. 

Observă  strecurându-se  o  anume  precauţie  în  ochii  ei  de  culoarea 
turcoazului  şi  zâmbi  uşor. 

—  Nu  mă  privi  atât  de  îngrijorată,  draga  mea.  Primul  lucru  de  pe 
listă,  moştenitorul,  este  destul  de  evident.  Vreau  să-1  lămuresc  pe  cel 
de-al  doilea. 

—  Fără  bătaie  de  cap.  Pare  să  fie  destul  de  simplu  de  înţeles. 

—  Va  fi,  într-adevăr,  de  îndată  ce  înţelegi  exact  ce  vreau  să  spun 
prin  asta. 

—  Ca  de  exemplu? 

—  De  exemplu,  ar  fi  mult  mai  uşor  pentru  amândoi  dacă  am 
cădea  de  acord  că  nu  trebuie  să  mă  minţi  niciodată. 

—  Nici  nu-mi  trece  prin  cap,  exclamă  ea  făcând  ochii  mari. 

—  Minunat,  întrucât  te  asigur  că  nu  ai  reuşi  să  scapi  neprinsă. 
Ochii  te-ar  da  de  gol  numaidecât  de  fiecare  dată  şi  aş  fi  cât  se  poate 
de  iritat  dacă  aş  descoperi  în  ei  vreo  minciună.  Mă  înţelegi  îndeajuns 
de  bine? 

—  Perfect,  milord. 

—  Atunci  să  ne  întoarcem  la  ce  vorbeam  mai  devreme.  Te-am 
întrebat  dacă  era  ceva  în  neregulă  şi  tu  ai  negat.  Ochii  tăi  spun 
altceva,  scumpo. 

—  Nu  pot  avea  parte  de  intimitate  pentru  gândurile  mele,  milord? 
replică  ea  jucându-se  cu  panglica  desprinsă  de  la  sacul  de  mână. 

—  Erau  atât  de  intime  gândurile  tale  în  acea  clipă  încât  te-ai  simţit 
obligată  să  le  ascunzi  de  soţul  tău?  spuse  el  strâmbându-se. 

—  Nu,  doar  am  presupus  că  nu  v-ar  fi  făcut  plăcere  să  le  auziţi 
rostite  cu  voce  tare,  aşa  că  le-am  ţinut  numai  pentru  mine. 

Deşi  începuse  discuţia  cu  scopul  de  a-i  da  o  lecţie,  Julian  se  trezi 
ros  de  curiozitate. 

—  Mi-ar  plăcea  să  le  aud,  te  rog. 

—  Prea  bine.  Făceam  un  mic  exerciţiu  de  deducţie  logică,  milord. 
Aţi  afirmat  că  afacerea  pe  care  aţi  rezolvat-o  înainte  de  căsătoria 
noastră  a  fost  cât  se  poate  de  spinoasă  şi  încercam  să  ghicesc  despre 
ce  era  vorba. 

—  Şi  la  ce  concluzie  te-a  condus  acest  exerciţiu  de  deducţie  logică? 

—  La  concluzia  că,  fără  îndoială,  nu  v-a  fost  deloc  uşor  să  vă 
informaţi  amanta  că  aveaţi  să  vă  căsătoriţi.  Desigur,  nimeni  nu  o 
poate  învinovăţi  pe  sărmana  femeie.  Până  la  urmă,  a  tot  făcut  treaba 
unei  soţii,  şi  acum  o  anunţaţi  că  îi  conferiţi  titlul  unei  alte  candidate 
la  această  poziţie.  Ba  chiar  unei  candidate  destul  de  nepricepute.  îmi 
imaginez  că  a  făcut  o  mare  tragedie  din  asta,  enervându-vă. 
Spuneţi-mi,  este  actriţă,  sau  balerină? 

—  întreci  limita,  doamnă,  şuieră  Julian  printre  dinţi,  deşi  în 
primul  moment  îi  venise  o  dorinţă  absurdă  de  a  izbucni  în  râs.  Cu 
toate  acestea,  îşi  reprimase  impulsul  în  numele  disciplinei  pe  care 
trebuia  să  o  impună  ca  soţ. 

—  Dumneavoastră  aţi  dorit  să  vă  dezvălui  gândurile  mele  intime, 
spuse  ea,  şi  pana  de  la  pălărie  se  mişcă  şi  mai  mult.  Sunteţi  de  acord 
că  există  momente  când  ar  trebui  să  mi  se  acorde  puţină  intimitate? 

—  în  primul  rând  nu  ar  trebui  să  faci  speculaţii  în  legătură  cu 
astfel  de  lucruri. 

—  Sunt  destul  de  sigură  că  aveţi  dreptate,  dar  din  păcate  nu  îmi 
pot  controla  prea  mult  gândurile. 

—  Poate  că  ai  putea  învăţa  să  le  controlezi,  sugeră  el. 

—  Mă  îndoiesc.  Sophy  zâmbi  cu  atâta  căldură,  încât  Julian  clipi 
nedumerit.  Spuneţi-mi,  continuă  ea  cu  un  surâs  de  drăcuşor,  am 
ghicit? 

—  Chestiunea  de  care  m-am  ocupat  înainte  de  a  pleca  de  la 
Londra  săptămâna  trecută  nu  vă  priveşte. 

—  Ah,  înţeleg  acum  cum  stau  lucrurile.  Eu  nu  voi  avea  intimitate 

pentru  gândurile  mele,  dar  dumneavoastră  vă  veţi  putea  bucura  de 
ele  în  deplină  libertate.  Nu  prea  pare  corect,  milord.  în  orice  caz, 
dacă  gândurile  mele  călătoare  vă  vor  enerva  atât  de  mult,  nu  credeţi 
că  ar  fi  mai  bine  dacă  le-aş  ţine  pentru  mine? 

—  Mă  tachinezi,  Sophy?  Julian  se  aplecă  brusc  spre  ea  şi  îi  prinse 
bărbia  între  degete.  îşi  dădu  atunci  seama  că  avea  o  piele  foarte  fină. 

—  Mărturisesc  că  da,  milord,  spuse  ea  fără  a  face  vreun  efort  de  a 
se  elibera  din  mâna  lui.  Vedeţi  dumneavoastră,  sunteţi  atât  de 
delicios  de  arogant  încât  uneori  nu  pot  rezista  tentaţiei. 

—  Pot  să  înţeleg  această  tentaţie  irezistibilă,  tocmai  mă  pregătesc 
să-i  cedez  şi  eu. 

Julian  se  mută  pe  locul  de  lângă  ea  şi  îşi  împleti  mâinile  în  jurul 
taliei  ei  subţiri,  apoi  o  ridică  pe  genunchi,  privind  cu  satisfacţie  cum 
ochii  i  se  măreau  neliniştiţi. 

—  Ravenwood,  icni  ea. 

—  Asta  îmi  aminteşte  de  o  altă  chestiune  de  pe  lista  mea  de  cereri 
care  trebuie  lămurită.  Atunci  când  mă  pregătesc  să  te  sărut,  mi-ar 
plăcea  să  foloseşti  numele  meu  de  botez.  Spune-mi  Julian,  o 
îndemnă  el,  devenind  dintr-odată  conştient  de  şezutul  ferm  care  se 
freca  de  coapsele  sale  în  timp  ce  faldurile  rochiei  ei  i  se  agăţau  de 
pantaloni. 

—  Trebuie  oare  să-ţi  amintesc  atât  de  curând?  Mi-ai  dat  cuvântul 
de  onoare  că  nu  mă  vei...  forţa  la  nimic,  ripostă  fata,  sprijinindu-se 
cu  mâinile  de  umerii  lui  pentru  a-şi  recăpăta  echilibrul. 

Sophy  tremura  şi  el  putea  simţi  micile  frisoane  care  o  traversau, 
ceea  ce  îl  enerva. 

—  Nu  fi  prostuţă,  Sophy,  nu  am  de  gând  să  te  forţez,  aşa  cum  spui 
tu,  la  nimic.  Tot  ce  voi  face  va  fi  să  te  sărut,  şi  înţelegerea  noastră  nu 
pomenea  nimic  despre  sărutat. 

—  Milord,  aţi  promis... 

îşi  înfăşură  o  mână  în  jurul  cefei  ei  şi  o  ţinu  nemişcată  cu  grijă  în 
timp  ce  îi  acoperea  gura  cu  a  lui.  Sophy  deschise  gura  în  încercarea 
de  a  protesta  chiar  în  timp  ce  începu  să  o  sărute,  însă  drept  rezultat 

sărutul  debută  la  un  nivel  mult  mai  intim  decât  plănuise  Julian.  Putu 
să  guste  de  îndată  căldura  ei  umedă  şi  simţi  cum  îl  traversează 
dintr-odată  un  val  de  dorinţă.  Gura  ei  era  moale  şi  umedă  şi  avea  un 
gust  de  mirodenii  exotice. 

Sophy  tresări  şi  icni  uşor  în  timp  ce  mâinile  lui  se  strângeau  şi  mai 
puternic  în  jurul  ei.  începu  să  se  retragă,  dar  când  el  nu  o  lăsă, 
rămase  fără  alte  obiecţii  în  braţele  lui. 

Simţind  încuviinţarea  ei  precaută,  Julian  nu  se  grăbi  şi  merse  mai 
departe  cu  sărutul  cât  se  poate  de  blând.  Doamne,  ce  bine  era!  Nu 
prea  îşi  dăduse  seama  că  avea  să  fie  atât  de  dulce  şi  caldă.  Poseda 
destulă  putere  feminină  încât  să  îl  facă  să-şi  conştientizeze  propria 
putere  superioară  şi  asta  îl  aţâţa  grozav,  căci  simţi  imediat  cum 
devine  rigid. 

—  Acum  spune-mi  pe  nume,  îi  porunci  el  blând  cu  gura  pe  a  ei. 

—  Julian,  îngăimă  ea  cu  o  voce  tremurată,  dar  limpede. 

—  Din  nou,  stărui  el,  mângâindu-i  braţul  cu  palma  şi 
adulmecându-i  gâtul. 

—  J...  Julian,  te  rog  să  te  opreşti,  ai  mers  destul  de  departe.  Mi-ai 
dat  cuvântul  tău. 

—  Te  forţez  la  ceva?  o  întrebă  el,  în  timp  ce  o  săruta  uşor  sub 
ureche.  Mâna  îi  alunecă  uşor  de-a  lungul  braţului  şi  i  se  aşeză  cu  un 
gest  intim  pe  genunchi.  Dintr-odată,  Julian  simţi  că  nu  dorea  decât 
să  îi  depărteze  picioarele  şi  să  o  cerceteze  mai  pe  îndelete.  Dacă 
dulceaţa  şi  căldura  dintre  ele  erau  precum  cele  ale  gurii  ei,  avea  să  fie 
mulţumit  de  alegerea  lui.  Spune-mi,  Sophy,  asta  numeşti  tu  forţă? 

—  Nu  ştiu. 

—  Permite-mi  să-ţi  spun  că  nu  asta  se  înţelege  prin  expresia  „a 
forţa  pe  cineva",  urmă  Julian  râzând  la  vederea  expresiei  nefericite  a 
fetei. 

—  Atunci  ce  este? 

—  Fac  dragoste  cu  tine,  ceea  ce  este  perfect  în  regulă  între  un  soţ  şi 
soţia  lui,  să  ştii. 

—  Nu  faci  dragoste  cu  mine,  îl  contrazise  ea  pe  un  ton  cât  se  poate 

de  serios. 

—  Nu?  spuse  Julian  mirat,  ridicându-şi  privirea  spre  a  ei. 

—  Sigur  că  nu!  Cum  ai  putea  să  faci  dragoste  cu  mine?  Nu  mă 
iubeşti! 

—  Atunci  să-i  spunem  seducţie,  replică  el.  Cu  siguranţă  că  un 
bărbat  are  tot  dreptul  de  a-şi  seduce  soţia.  Ţi-am  dat  cuvântul  meu 
că  nu  te  voi  forţa  la  nimic  niciodată,  dar  nu  am  promis  niciodată  că 
nu  voi  încerca  să  te  seduc.  Nu  avea  să  fie  nevoit  să  onoreze  acea 
înţelegere  neghioabă,  se  gândi  el  cu  satisfacţie,  deoarece  ea  dădea 
semne  că  îi  răspundea  deja. 

—  In  ceea  ce  mă  priveşte,  seducţia  este  doar  o  altă  modalitate  de  a 
forţa  o  femeie  să  ţi  se  supună,  declară  Sophy  îndepărtându-se  de  el 
cu  ochii  de  culoarea  turcoazului  aprinşi  de  indignare.  Este  maniera 
prin  care  un  bărbat  îşi  ascunde  adevăratele  motive. 

—  Deci  ai  mai  trecut  prin  aşa  ceva,  constată  Julian  cu  răceală, 
surprins  de  tonul  ei  vehement. 

—  Rezultatele  seducţiei  sunt  aceleaşi  pentru  o  femeie  ca  şi 
folosirea  forţei,  nu  crezi?  ripostă  ea,  ridicându-se  de  pe  pulpele  lui  cu 
un  gest  neîndemânatic,  în  timp  ce  jupoanele  de  lână  ale  costumului 
ei  de  călătorie  i  se  învolburau  în  jurul  corpului.  Pana  ruptă  a  pălăriei 
se  aplecă  şi  mai  mult  până  îi  căzu  de-a  binelea  pe  ochi,  aşa  că  ea 
întinse  mâna  şi  o  smulse,  lăsând  doar  cotorul. 

—  Răspunde-mi,  Sophy,  insistă  Julian  întinzând  mâna  şi 
apucându-i  încheietura.  Ai  mai  fost  sedusă  vreodată? 

—  Este  puţin  cam  târziu  să  mă  întrebi  acum,  nu?  Trebuia  să  te 
interesezi  de  asta  înainte  să  mă  ceri  în  căsătorie. 

El  ştiu  dintr-odată  că  Sophy  nu  mai  stătuse  niciodată  în  braţele 
unui  bărbat,  căci  răspunsul  era  evident  în  ochii  ei.  Cu  toate  acestea, 
se  simţea  obligat  să  o  facă  să  recunoască  adevărul.  Trebuia  să  înveţe 
că  nu  avea  să  tolereze  eschivări,  adevăruri  spuse  pe  jumătate  sau 
numeroasele  alte  feluri  în  care  îşi  deghizau  femeile  minciunile. 

—  Vreau  să-mi  spui,  Sophy. 

—  Dacă  o  fac,  îmi  vei  răspunde  la  toate  întrebările  despre  fostele 

tale  iubiri? 

—  Desigur  că  nu. 

—  O,  eşti  atât  de  nedrept,  milord. 

—  Sunt  soţul  tău. 

—  Iar  asta  îşi  dă  dreptul  să  fii  nedrept? 

—  îmi  dă  dreptul  şi  datoria  de  a  face  tot  ce  este  mai  bine  pentru 
tine.  Nu  ar  duce  la  nimic  bun  să  discut  cu  tine  despre  fostele  mele 
relaţii,  şi  asta  o  ştim  amândoi. 

—  Eu  nu  sunt  sigură  de  asta,  ba  cred  că  mi-ar  da  şansa  de  a 
descoperi  mai  multe  lucruri  despre  caracterul  tău. 

—  Cred  că  ai  descoperit  deja  destul,  poate  chiar  mai  mult  decât 
era  nevoie,  spuse  el  izbucnind  în  râs.  Spune-mi,  Sophy,  despre 
experienţa  ta  în  marea  artă  a  seducţiei.  A  încercat  vreun  nobil  de  ţară 
să  te  tăvălească  prin  pădure? 

—  Dacă  ar  fi  făcut-o,  cum  ai  reacţiona? 

—  Aş  avea  grijă  să  plătească  pentru  asta,  rosti  Julian  cu  simplitate. 

—  Te-ai  bate  în  duel  pentru  o  indiscreţie  din  trecut?  se  minună  ea. 

—  Ne  îndepărtăm  de  la  subiect,  Sophy,  o  atenţionă  contele,  şi 
degetele  i  se  crispară  pe  încheietura  ei.  Ii  putea  simţi  oasele  mici  şi 
delicate  şi  avu  grijă  să  nu  strângă  prea  tare. 

—  Nu  trebuie  să-ţi  faci  griji  că  trebuie  să-mi  răzbuni  onoarea.  Te 
asigur  că  am  avut  o  existenţă  cât  se  poate  de  liniştită  şi  neinteresantă, 
ba  chiar  una  oarecum  plictisitoare,  ca  să  fiu  mai  precisă. 

—  Aşa  mă  gândeam  şi  eu,  spuse  el  dându-i  drumul  la  mână  şi 
relaxându-se  pe  pernele  trăsurii.  Acum  explică-mi,  de  ce  echivalezi 
seducţia  cu  forţa? 

—  Nu  este  deloc  o  conversaţie  potrivită,  remarcă  ea  pe  un  ton 
potolit. 

—  Am  impresia  că  vom  avea  multe  astfel  de  discuţii  nepotrivite, 
întrucât,  draga  mea,  de  multe  ori  nu  te  comporţi  deloc  aşa  cum  ar 
trebui  să  se  poarte  o  tânără  femeie,  spuse  el  întinzând  mâna  şi 
smulgând  capătul  penei  de  la  pălăria  ei. 

—  Ar  fi  trebuit  să  te  gândeşti  la  tendinţele  mele  nepotrivite  înainte 

de  a  insista  să  mă  ceri  în  căsătorie,  ripostă  ea  aruncând  o  privire 
resemnată  spre  rămăşiţele  penei. 

—  Dar  m-am  gândit,  zise  Julian  răsucind  capătul  penei  între 
degetul  mare  şi  arătător,  şi  am  hotărât  că  mă  pot  descurca  destul  de 
uşor  cu  ele.  Nu-mi  mai  distrage  atenţia,  Sophy,  şi  spune-mi  de  ce  îţi 
este  teamă  de  seducţie  la  fel  de  mult  cum  îţi  e  de  forţă. 

—  E  o  chestiune  intimă  despre  care  nu  vreau  să  vorbesc. 

—  Ba  vei  vorbi  despre  asta  cu  mine.  Mi-e  teamă  că  trebuie  să 
insist,  Sophy,  sunt  soţul  tău. 

—  Nu  te  mai  folosi  de  asta  pentru  a-ţi  satisface  curiozitatea,  sări 

ea. 

—  Mă  insultaţi,  doamnă,  se  ofuscă  el  cântărind  din  ochi  modul  în 
care  fata  îşi  ţine  bărbia  sus,  sfidându-1. 

—  Nici  nu  e  greu  să  fiţi  insultat,  milord,  replică  ea  încercând  să-şi 
aranjeze  jupoanele,  deloc  în  largul  ei. 

—  A,  da,  aroganţa  mea  nemăsurată!  Teamă  mi-este,  Sophy,  că  va 
trebui  să  ne  deprindem  amândoi  cu  ea,  ca  şi  cu  nestăpânita  mea 
curiozitate,  spuse  Julian  în  timp  ce  studia  capătul  penei  rupte, 
aşteptând. 

Se  aşternu  liniştea  în  trăsura  care  se  legăna  dintr-o  parte  în  alta. 
Scârţâitul  roţilor  şi  fâsâitul  hamurilor  de  piele,  precum  şi  tropotul 
constant  al  copitelor  cailor  deveniră  dintr-odată  foarte  puternice. 

—  Nu  este  un  lucru  care  m-a  afectat  pe  mine  personal,  murmură 
Sophy  într-un  sfârşit. 

—  Dar?  o  îndemnă  Julian  să  continue. 

—  Sora  mea  a  fost  victima  seducţiei,  spuse  Sophy  privind  cu  ochi 
aspri  la  peisajul  care  se  derula  prin  faţa  ei,  şi  nu  a  avut  pe  nimeni 
care  să  o  răzbune. 

—  Am  înţeles  că  sora  ta  a  murit  acum  trei  ani. 

—  Aşa  este. 

—  Vrei  să  spui  că  moartea  ei  a  fost  rezultatul  faptului  că  a  fost 
sedusă?  încercă  el  să  se  lămurească,  alarmat  de  ceva  din  tonul  sec  al 
tinerei  sale  soţii. 

—  A  rămas  însărcinată,  şi  bărbatul  răspunzător  de  asta  a 
părăsit-o.  Ea  nu  a  suportat  ruşinea  şi  nici  trădarea  lui  şi  a  luat  o  doză 
mare  de  laudanum,  urmă  ea  încleştându-şi  degetele  în  poală. 

—  îmi  pare  rău,  Sophy,  oftă  Julian. 

—  Nu  era  nevoie  să  facă  asta,  şopti  ea  crispată.  Bess  ar  fi  putut  să 
o  ajute. 

—  Bătrâna  Bess?  Dar  cum?  întrebă  Julian. 

—  Există  moduri  în  care  asemenea  situaţii  se  pot  rezolva,  şi 
bătrâna  Bess  le  cunoaşte.  Măcar  dacă  sora  mea  ar  fi  avut  încredere  în 
mine  să-mi  spună,  aş  fi  dus-o  la  Bess  şi  nimeni  nu  ar  fi  ştiut  nimic. 

—  Ce  ştii  tu  despre  treburile  astea?  o  iscodi  Julian  pe  un  ton  cât  se 
poate  de  dulce,  lăsând  capătul  penei  să  cadă  şi  prinzându-şi  din  nou 
soţia  de  încheietură.  De  această  dată  însă  o  strânse  cu  putere. 
Elizabeth  ştiuse  astfel  de  metode. 

—  Bătrâna  Bess  cunoaşte  multe  lucruri  despre  plantele  medicinale 
şi  m-a  învăţat  multe  şi  pe  mine,  răspunse  Sophy.  O  tulbura  mânia  lui 
subită,  controlată. 

—  Te-a  învăţat  şi  cum  să  scapi  de  un  copil  nedorit?  întrebă  el  pe 
acelaşi  ton. 

—  A...  a  menţionat  şi  anumite  ierburi  pe  care  o  femeie  le  poate 
folosi  când  crede  că  este  însărcinată,  recunoscu  Sophy  şovăielnic, 
dându-şi  în  sfârşit  seama  că  spusese  prea  multe.  Cu  toate  acestea, 
ierburile  pot  fi  foarte  periculoase  pentru  mamă  şi  trebuie  folosite  cu 
mare  grijă,  continuă  ea  privindu-şi  mâinile,  iar  eu  nu  mă  pricep  la 
asta. 

—  La  naiba,  Sophy!  Ar  fi  mai  bine  pentru  tine  dacă  nu  te-ai 
pricepe  la  aşa  ceva.  Iar  dacă  aflu  că  vrăjitoarea  aia  bătrână  de  Bess  se 
ocupă  de  avorturi,  o  s-o  alung  imediat  de  pe  pământurile  mele. 

—  Chiar  aşa,  domnul  meu?  Prietenii  tăi  din  Londra  sunt  atât  de 
puri?  Nu  a  fost  obligată  niciuna  dintre  iubitele  tale  să  apeleze  la 
anumite  soluţii  din  cauza  ta? 

—  Nu,  nu  a  fost  nevoie,  mârâi  Julian  întărâtat  de-a  binelea.  Pot  să 
te  informez  că  există  tehnici  care  pot  fi  folosite  pentru  a  evita  această 

problemă  de  la  început,  aşa  cum  există  şi  tehnici  prin  care  poţi  evita 
să  contractezi  anumite  boli  asociate  cu...  Nu  contează. 

—  Tehnici?  Ce  tehnici?  întrebă  Sophy,  şi  ochii  i  se  luminară  cu  o 
fascinaţie  evidentă. 

—  Doamne,  Dumnezeule,  nu  pot  să  cred  că  discutăm  asemenea 
lucruri. 

—  Tu  ai  deschis  discuţia,  şi  înţeleg  că  nu  ai  de  gând  să-mi  vorbeşti 
despre  aceste  tehnici  pentru  a  preveni. . .  ăăă. . .  problema. 

—  Chiar  n-am  de  gând  să-ţi  vorbesc  despre  ele. 

—  A,  deci  această  informaţie  le  este  rezervată  doar  bărbaţilor? 

—  Nu  ai  nevoie  de  asemenea  informaţii,  Sophy,  spuse  el  pe  un  ton 
sumbru.  Nu  faci  parte  din  acea  categorie  de  persoane  care,  prin 
profesia  lor,  trebuie  să  fie  la  curent  cu  asemenea  lucruri. 

—  Există  însă  femei  care  le  ştiu?  insistă  ea. 

—  Destul,  Sophy! 

—  Şi  cunoaşteţi  astfel  de  femei?  M-aţi  prezenta  unei  astfel  de 
femei?  Mi-ar  plăcea  foarte  mult  să  stau  de  vorbă  cu  ea.  Poate  că  ar  şti 
şi  alte  lucruri  la  fel  de  captivante.  Să  ştiţi  că  interesele  mele 
intelectuale  sunt  deosebit  de  variate.  Ce  poţi  învăţa  din  cărţi  este 
foarte  puţin. 

Pentru  o  clipă,  Julian  se  gândi  că  îl  tachina  din  nou  şi  fu  pe 
punctul  de  a-şi  pierde  complet  stăpânirea  de  sine.  în  ultimul 
moment  însă,  îşi  dădu  seama  că  Sophy  era  cu  adevărat  fascinată  de 
subiect,  într-un  mod  complet  inocent. 

—  Nu  vom  mai  continua  această  discuţie,  oftă  el  lăsându-se  să 
cadă  la  loc  în  colţul  banchetei  din  trăsură. 

—  Eşti  la  fel  de  deprimant  ca  bunica  mea.  Serios,  Julian,  sunt 
foarte  dezamăgită.  Când  m-am  căsătorit,  sperasem  că  voi  trăi  lângă  o 
persoană  cu  care  să  am  parte  de  discuţii  mai  amuzante. 

—  Voi  încerca  să  te  distrez  în  alte  moduri,  mormăi  el,  închizând 
ochii  şi  rezemându-şi  capul  de  pernele  trăsurii. 

—  Dacă  vorbeşti  din  nou  despre  seducţie,  Julian,  trebuie  să  îţi 
spun  că  nu  găsesc  acest  subiect  amuzant. 

—  Din  cauza  a  ceea  ce  s-a  întâmplat  cu  sora  ta?  îmi  pot  da  seama 
cum  te-a  afectat  acea  situaţie,  Sophy,  dar  trebuie  să  înveţi  că  este  o 
mare  diferenţă  între  ceea  ce  se  întâmplă  între  doi  soţi  şi  genul  de 
seducţie  pe  care  a  îndurat-o  sora  ta. 

—  Aşa  să  fie,  milord?  Cum  învaţă  un  bărbat  să  facă  diferenţa?  Ai 
învăţat  asta  la  şcoală,  sau  în  timpul  primei  tale  căsnicii,  ori  din 
experienţa  acumulată  cu  amantele? 

în  acel  moment,  Julian  simţi  că  toată  stăpânirea  lui  de  sine  atârna 
de  un  fir  de  aţă,  aşa  că  nu  îndrăzni  nici  să  se  mişte  şi  nici  să  deschidă 
ochii. 

—  Ţi-am  explicat  că  nu  discut  despre  prima  mea  căsnicie  şi  nici 
despre  celălalt  subiect  la  care  ai  făcut  referire.  Dacă  ai  vreun  pic  de 
minte,  o  să  ţii  minte  asta,  Sophy. 

Ceva  din  tonul  lui  mult  prea  liniştit  o  impresionă  probabil,  pentru 
că  nu  mai  spuse  nimic. 

Julian  îşi  controlă  din  nou  furia  şi  când  simţi  că  totul  era  în  ordine, 
deschise  ochii. 

—  Mai  devreme  sau  mai  târziu  va  trebui  să  te  obişnuieşti  cu  mine, 
Sophy,  spuse  el,  privindu-şi  noua  mireasă. 

—  Mi-ai  promis  trei  luni,  domnul  meu. 

—  La  naiba,  femeie,  nu  am  de  gând  să  te  forţez  în  niciun  fel  în 
următoarele  trei  luni,  dar  am  dreptul  de  a  încerca  să  te  conving  să-ţi 
schimbi  părerea  despre  asta.  îmi  ceri  mult  prea  mult,  şi  asta  nu  intră 
deloc  în  înţelegerea  noastră  ridicolă. 

—  Asta  voiai  să  spui  când  m-ai  prevenit  că  nu  te  poţi  baza  pe 
simţul  onoarei  unui  bărbat  în  ceea  ce  priveşte  purtarea  lui  faţă  de 
femei?  Trebuie  să  presupun  că  nu  mă  pot  baza  pe  cuvântul  tău? 

Julian  primi  insulta  în  plin. 

—  Niciun  bărbat  din  câţi  cunosc  nu  s-a  aventurat  să-mi  spună  aşa 
ceva,  doamnă! 

—  Ai  de  gând  să  mă  provoci  la  duel?  se  interesă  ea.  Ar  trebui  să 
menţionez  că  bunicul  m-a  învăţat  să  folosesc  pistoalele  şi  că  sunt 
considerată  o  trăgătoare  bună. 

Julian  se  întrebă  dacă  onoarea  lui  de  gentilom  l-ar  fi  împiedicat 
să-şi  bată  nevasta  în  ziua  nunţii.  Pe  undeva,  această  căsnicie  nu 
debuta  deloc  atât  de  liniştit  cum  se  aşteptase. 

Privi  chipul  strălucitor  care  îl  fixa  cu  o  căutătură  întrebătoare  şi  se 
strădui  să  născocească  un  răspuns  la  comentariul  revoltător  al  lui 
Sophy.  Atunci,  bucăţica  de  panglică  ornamentală  care  se  legăna 
desprinsă  din  sacul  ei  de  mână  căzu  pe  podeaua  trăsurii.  Sophy  se 
aplecă  să  o  ridice,  dar  Julian  se  mişcă  în  acelaşi  timp  cu  ea  şi  mâna  lui 
mare  atinse  în  treacăt  degetele  ei  delicate. 

—  Dă-mi  voie,  te  rog,  spuse  el  pe  un  ton  detaşat,  culegând 
bucăţica  de  panglică  şi  lăsând-o  să  cadă  în  palma  ei. 

—  Mulţumesc,  replică  ea  uşor  jenată,  chinuindu-se  cu  stângăcie  să 
potrivească  panglica  la  loc.  Julian  se  lăsă  pe  spate,  privind  fascinat 
cum  o  altă  bucată  de  panglică  începea  să  se  desprindă.  în  faţa  ochilor 
săi,  întreaga  reţea  complicată  de  paspoaluri  care  împodobea  sacul  de 
mână  începu  să  se  deşire,  astfel  că  peste  câteva  minute  Sophy  ţinea 
în  poală  un  accesoriu  complet  distrus. 

—  Nu  am  înţeles  niciodată  de  ce  mi  se  întâmplă  astfel  de  lucruri, 
zise  fata,  ridicând  spre  el  o  privire  confuză. 

Fără  a  rosti  vreun  cuvânt,  Julian  luă  sacul  de  mână,  îl  deschise  şi 
strecură  înăuntru  toate  bucăţile  de  panglică.  Pe  când  i-1  înapoia  avu 
o  senzaţie  deloc  liniştitoare,  ca  şi  cum  tocmai  deschisese  cutia 
Pandorei. 

Capitolul  3 


La  mijlocul  celei  de-a  două  săptămâni  din  luna  de  miere  petrecută 
pe  moşia  lui  Julian  din  Norfolk,  Sophy  începu  să  se  teamă  că  se 
căsătorise  cu  un  bărbat  care  avea  o  problemă  serioasă  cu  băutul  de 
Porto  după  masă. 

Până  în  acel  punct,  voiajul  de  nuntă  nu-i  displăcuse.  Eslington 
Park  era  înconjurat  de  coline  împădurite  şi  păşuni  bogate,  iar  casa  în 
sine  era  impunătoare  şi  demnă  în  acel  stil  roman  al  lui  Andrea 
Palladio  care  fusese  la  modă  în  secolul  din  urmă. 

Interioarele  aveau  un  aer  vetust,  dar  Sophy  se  gândea  că 
încăperile  bine  proporţionate,  cu  ferestrele  lor  înalte,  mai  puteau  fi 
încă  salvate,  şi  de-abia  aştepta  să  le  redecoreze. 

Intre  timp,  se  bucurase  de  plimbările  zilnice  călare  alături  de 
Julian  în  decursul  cărora  exploraseră  pădurile,  fâneţele  şi  pământul 
roditor  cumpărat  de  curând.  O  prezentase  noului  său  administrator, 
John  Fleming,  şi  păruse  de-a  dreptul  recunoscător  atunci  când 
Sophy  nu  se  simţise  jignită  de  faptul  că  petrecea  multe  ore  plănuind 
viitorul  moşiei  Eslington  Park  cu  acest  tânăr  cinstit. 

Julian  ţinuse  să-şi  cunoască  arendaşii  şi  să-i  prezinte  soţiei  sale, 
apreciind  faptul  că  Sophy  admirase  oile  şi  diferitele  sortimente  de 
produse  agricole  cu  ochiul  unui  cunoscător.  Copilăria  petrecută  la 
ţară  aducea  şi  unele  avantaje,  îşi  zise  Sophy.  Cel  puţin  o  astfel  de 
femeie  avea  ceva  inteligent  să-i  spună  unui  soţ  care  îşi  iubea  în  mod 
evident  pământul. 

Sophy  se  trezi  nu  de  puţine  ori  întrebându-se  dacă  Julian  avea  s-o 
iubească  vreodată  la  fel  şi  pe  mireasa  lui. 

Arendaşii  şi  vecinii  îl  aşteptaseră  cu  încordare  pe  noul  proprietar, 
dar  după  ce  Julian  vizitase  hambarele  câtorva  fermieri  fără  a-şi  face 
griji  că-şi  putea  strica  elegantele  cizme  de  călărie,  se  împrăştie  vorba 

cum  că  noul  stăpân  de  la  Eslington  nu  era  un  novice  în  ceea  ce  privea 
cultivarea  pământului  şi  creşterea  vitelor. 

Sophy  fusese  acceptată  imediat  după  ce  alintase  câţiva 
nou-născuţi  rotunjori,  se  încruntase  profund  îngrijorată  la  căpătâiul 
unor  bolnavi  şi  purtase  discuţii  savante  despre  utilizarea  ierburilor 
de  leac  de  prin  partea  locului. 

Nu  de  puţine  ori  Julian  trebuise  să  stea  răbdător  după  soţia  lui  în 
timp  ce  aceasta  schimba  reţete  pentru  sirop  de  tuse  sau  diuretice  cu 
soţia  vreunui  fermier. 

Părea  că  îl  amuză  să  culeagă  fire  de  paie  din  părul  ei  după  ce  ieşea 
din  căsuţele  înghesuite. 

—  îmi  vei  fi  o  soţie  bună,  Sophy,  constatase  el  satisfăcut  după  a 
treia  zi  de  asemenea  vizite.  De  această  dată  am  ales  cu  înţelepciune. 

—  Cu  această  remarcă  vrei  cumva  să  spui  că  aş  putea  deveni  o 
soţie  bună  pentru  un  fermier?  replică  ea,  stăpânindu-şi  încântarea 
resimţită  la  auzul  acestor  cuvinte  şi  luându-şi  un  aer  glumeţ. 

—  La  urma  urmei,  asta  şi  sunt,  Sophy,  un  fermier,  spuse  el, 
contemplând  peisajul  cu  mândria  unui  om  care  ştie  că  deţine  tot  ceea 
ce  vede  cu  ochii.  Şi  o  soţie  de  fermier  mi  s-ar  potrivi  la  perfecţie. 

—  Vorbeşti  ca  şi  cum  aş  deveni  vreodată  aşa  ceva.  Dă-mi  voie  să 
îţi  aduc  aminte  că  sunt  deja  soţia  ta. 

—  Nu  încă,  draga  mea,  dar  vei  fi  în  curând,  rânji  el.  Mult  mai 
curând  decât  plănuiai  tu. 

Personalul  de  la  Eslington  Park  era  bine  calificat  şi  eficient,  deşi  în 
sinea  ei  Sophy  sărea  ca  arsă  de  fiecare  dată  când  servitorii  se 
buluceau  dornici  să  îndeplinească  dorinţele  lui  Julian,  fiind  în  mod 
evident  precauţi  cu  noul  lor  stăpân  şi  în  acelaşi  timp  mândri  să 
slujească  un  om  atât  de  important.  Auziseră  zvonuri  privind 
caracterul  lui  nemilos  şi  firea  lui  iute  de  la  vizitiu,  rândaş,  valet  şi  de 
la  camerista  doamnei,  care  îi  însoţiseră  pe,  lordul  Ravenwood  şi  pe 
soţia  sa  la  Eslington,  şi  nu  voiau  să-şi  asume  niciun  risc. 

Una  peste  alta,  luna  de  miere  se  scurgea  într-un  mod  destul  de 
plăcut;  singurul  lucru  care  îi  tulbura  tinerei  soţii  sejurul  la  Norfolk 

era  presiunea  subtilă,  dar  calculată,  pe  care  o  exercita  Julian  asupra 
ei  în  fiecare  seară  şi  care  începuse  să  o  irite  destul  de  mult. 

In  mod  evident,  Julian  nu  avea  de  gând  să  aştepte  trei  luni  până  să 
vină  în  patul  ei,  socotindu-se  capabil  să  o  seducă  cu  mult  înainte  de  a 
trece  termenul  convenit. 

Până  când  începuse  să  observe  cât  de  mult  se  ataşase  el  de  vinul 
de  Porto,  Sophy  crezuse  că  avea  să  se  descurce  fără  probleme.  Tot 
secretul  era  să-şi  controleze  propriile  reacţii  la  săruturile  din  ce  în  ce 
mai  intime  pe  care  i  le  dădea  el  în  semn  de  noapte  bună.  Dacă  reuşea 
să  facă  asta,  era  destul  de  convinsă  că  Julian  avea  să  se  ţină  de 
cuvânt.  Instinctiv  îşi  dădea  seama  că  mândria  nu-i  permitea  să  se 
înjosească  până  acolo  încât  să  se  folosească  de  forţă  pentru  a-şi 
exercita  drepturile  maritale.  Cu  toate  acestea,  consumul  din  ce  în  ce 
mai  mare  de  Porto  o  îngrijora,  întrucât  adăuga  un  element  extrem  de 
periculos  într-o  situaţie  şi  aşa  destul  de  tensionată.  îşi  amintea  mult 
prea  bine  noaptea  în  care  Amelia  se  întorsese  de  la  una  dintre 
întâlnirile  ei  secrete  şi  îi  explicase  cu  lacrimi  în  ochi  că  un  bărbat  care 
bea  era  capabil  de  un  limbaj  violent  şi  de  un  comportament  animalic. 
In  acea  noapte,  braţele  moi  ale  Ameliei  purtau  urme  de  vânătăi. 
Furioasă,  Sophy  o  întrebase  încă  o  dată  care  era  numele  iubitului  ei, 
dar  Amelia  refuzase  din  nou  să  i-1  dezvăluie. 

—  l-ai  spus  acestui  iubit  grozav  al  tău  că  familia  Dorring  este  vecină  cu 
familia  Ravenwood  de  sute  de  ani?  Dacă  bunicul  află  ce  se  întâmplă,  o  să 
meargă  direct  la  lordul  Ravenwood  şi  o  să  aibă  grijă  să  pună  capăt  acestei 
situaţii  absurde! 

—  M-am  asigurat  că  iubirea  vieţii  mele  nu  ştie  cine  este  bunicul  meu 
tocmai  din  acest  motiv,  bolborosi  Amelia  înghiţindu-şi  lacrimile.  O,  Sophy, 
chiar  nu  înţelegi?  Mi-e  teamă  că  dacă  află  că  sunt  o  Dorring,  adică  nepoata 
unui  om  atât  de  apropiat  lui  Ravenwood,  nu  va  mai  dori  să  mă  vadă. 

—  Aşadar  preferi  să-l  laşi  pe  iubitul  tău  să  profite  de  tine  mai  degrabă 
decât  să-i  spui  cine  eşti?  o  întrebase  Sophy  nevenindu-i  să-şi  creadă 
urechilor. 

—  Nu  ştii  ce  înseamnă  să  iubeşti,  şoptise  Amelia,  adormind  apoi  printre 

suspine. 

Sophy  era  conştientă  că  Amelia  se  înşelase.  Nu  ştia  ce  înseamnă  să 
iubeşti,  dar  încerca  să  controleze  riscurile  pe  care  le  implica  acest 
sentiment  într-un  mod  mai  inteligent  decât  o  făcuse  biata  ei  soră.  Nu 
avea  să  facă  aceleaşi  greşeli. 

Sophy  îndură  cu  stoicism  temerile  crescânde  referitoare  la 
consumul  de  Porto,  însă  după  două  săptămâni  tensionate  hotărî  să 
deschidă  subiectul. 

—  Ai  probleme  cu  somnul,  domnul  meu?  se  interesă  ea. 
Stăteau  în  faţa  căminului,  în  salonul  purpuriu,  şi  Julian  tocmai  îşi 

umpluse  un  alt  pahar  mare  cu  vin  de  Porto. 

—  De  ce  mă  întrebi  asta?  spuse  el  privind-o  cu  ochii  umbriţi. 

—  Fie-mi  iertat,  dar  nu  pot  să  nu  observ  că  plăcerea  ta  pentru 
vinul  de  Porto  se  măreşte  în  fapt  de  seară.  Oamenii  folosesc  adeseori 
vin  de  Xeres,  de  Porto  sau  de  Bordeaux  deoarece  îi  ajută  să  doarmă. 
Obişnuieşti  să  bei  atât  de  mult  noaptea? 

Contele  începu  să  bată  darabana  cu  degetele  pe  braţul  fotoliului, 
studiind-o  preţ  de  câteva  clipe. 

—  Nu,  mormăi  el  într-un  sfârşit,  dând  pe  gât  jumătate  din 
conţinutul  paharului  dintr-o  singură  înghiţitură.  Te  deranjează? 

—  Dacă  nu  poţi  dormi,  există  remedii  mai  eficiente,  şi  Bess  m-a 
învăţat  câteva,  sugeră  Sophy,  concentrându-se  asupra  broderiei  la 
care  lucra. 

—  îmi  propui  să  mă  droghezi  cu  laudanum? 

—  Nu,  laudanumul  este  eficient,  dar  nu  aş  recurge  la  el  ca  leac 
pentru  lipsa  de  somn  decât  dacă  alte  soluţii  nu  dau  rezultate.  Dacă 
doreşti,  îţi  pot  pregăti  o  fiertură  pe  care  s-o  încerci,  mi-am  adus 
lădiţa  cu  ierburi  cu  mine. 

—  Mulţumesc,  Sophy,  dar  cred  că  voi  continua  să  mă  bizui  pe 
vinul  meu  de  Porto.  Eu  îl  înţeleg  şi  el  mă  înţelege  pe  mine. 

—  Ce  este  de  înţeles,  milord?  spuse  Sophy  ridicând  întrebătoare 
din  sprânceană. 

—  Vreţi  să  vorbesc  deschis,  doamnă  şi  soţie  a  mea? 

—  Desigur,  încuviinţă  ea  surprinsă.  Ştii  că  prefer  discuţiile  libere 
şi  fără  ocolişuri.  Tu  eşti  cel  care  se  fereşte  de  abordarea  anumitor 
subiecte,  nu  eu. 

—  Te  avertizez  că  nu  este  o  chestiune  plăcută. 

—  Prostii.  Dacă  nu  poţi  dormi,  sunt  sigură  că  există  un  leac  mai 
bun  decât  vinul  de  Porto. 

—  Aici  suntem  de  acord.  întrebarea  este  însă,  draga  mea,  dacă  eşti 
dispusă  să  îmi  furnizezi  leacul. 

Tonul  zeflemitor  al  vocii  lui  o  făcu  să  ridice  repede  privirea  de  la 
gherghef  şi  astfel  se  pomeni  uitându-se  direct  în  ochii  lui  verzi, 
strălucitori.  Apoi,  dintr-odată  înţelese. 

—  Pricep,  rosti  ea  pe  un  ton  calm.  Nu  îmi  dădusem  seama  că 
aranjamentul  nostru  îţi  poate  cauza  atâta  disconfort  fizic. 

—  Acum  că  eşti  conştientă  de  asta,  accepţi  să  mă  dezlegi  de 
legământ? 

Un  fir  de  aţă  se  rupse  în  mâna  ei  şi  Sophy  privi  la  capetele  rămase 
de  izbelişte. 

—  Credeam  că  lucrurile  merg  destul  de  bine,  milord,  spuse  ea 
distantă. 

—  Ştiu  că  asta  credeai.  Te-ai  simţit  bine  aici  la  Eslington  Park,  nu-i 
aşa? 

—  Excelent,  milord. 

—  Şi  eu  la  fel  în  anumite  privinţe.  în  altele  însă  găsesc  că  această 
lună  de  miere  este  extrem  de  obositoare,  zise  el  dând  pe  gât  restul  de 
vin.  Al  naibii  de  obositoare.  Adevărul  e  că  situaţia  noastră  nu  este 
deloc  normală,  Sophy. 

—  Asta  înseamnă  că  ai  prefera  să  ne  scurtăm  luna  de  miere?  oftă 
ea  cu  mare  regret. 

Paharul  gol  de  cristal  plesni  între  degetele  lui  şi  Julian  înjură  în 
timp  ce  îşi  îndepărtă  cioburile  delicate  de  pe  mâini. 

—  înseamnă  că  mi-ar  plăcea  să  facem  din  această  căsătorie  una 
normală.  Datoria  şi  plăcerea  deopotrivă  mă  îndeamnă  să  insist. 

—  Eşti  atât  de  nerăbdător  să  faci  rost  de  un  moştenitor? 

—  Nu  mă  gândesc  la  viitorul  meu  moştenitor  în  momentul  de 
faţă,  ci  la  actualul  conte  de  Ravenwood  şi  la  actuala  contesă  de 
Ravenwood.  Principalul  motiv  pentru  care  nu  suferi  la  fel  de  mult  ca 
şi  mine,  Sophy,  este  că  încă  nu  ştii  ce  pierzi. 

—  Nu  trebuie  să  fii  atât  de  protector  cu  mine,  milord.  Uiţi  că  sunt 
o  fată  de  la  ţară?  Am  crescut  la  fermă  şi  am  fost  chemată  să  ajut  la 
naşterea  mai  multor  pui  de  animale.  Sunt  perfect  conştientă  de  ceea 
ce  se  petrece  între  soţi  şi,  ca  să  spun  adevărul,  nu  cred  că  pierd  ceva 
prea  înălţător. 

—  Nici  nu  se  doreşte  a  fi  un  exerciţiu  intelectual,  doamnă,  este  o 
plăcere  fizică. 

—  Cum  este  şi  călăria.  Iartă-mi  comparaţia,  dar  nu  pare  să  fie  o 
mare  minune.  Cel  puţin  atunci  când  călăreşti  faci  ceva  util,  şi  anume 
ajungi  la  destinaţie. 

—  Poate  că  sosit  momentul  să  afli  ce  fel  de  destinaţie  te  aşteaptă  în 
dormitor,  draga  mea,  spuse  Julian  ridicându-se  şi  întinzând  mâna 
s-o  atingă  înainte  ca  Sophy  să  îşi  dea  seama  ce  se  întâmpla. 

îi  smulse  broderia  din  mâini  şi  o  aruncă  la  o  parte,  apoi  o  cuprinse 
cu  braţele  şi  o  trase  aproape  de  el.  Când  privi  în  ochii  lui  hotărâţi  îşi 
dădu  seama  că  nu  urma  unul  dintre  acele  săruturi  linguşitoare  şi 
insistente  de  noapte  bună  pe  care  i  le  dăduse  în  ultima  vreme. 

—  încetează,  Julian,  ripostă  Sophy,  împingându-1  de  umeri.  Ţi-am 
spus  că  nu  vreau  să  fiu  sedusă. 

—  încep  să  cred  că  e  de  datoria  mea  să  te  seduc.  Mi-e  greu  să 
respect  nenorocita  aia  de  înţelegere,  micuţo.  Ai  milă  de  bietul  tău 
soţ.  Fără  îndoială  o  să  mor  de  frustrare  dacă  va  trebui  să  aştept  trei 
luni.  Sophy,  nu  mi  te  mai  împotrivi. 

—  Julian,  te  rog... 

—  Nu  mai  vorbi,  draga  mea,  spuse  el  în  timp  ce  îşi  plimba  degetul 
mare  pe  marginea  gurii  ei  moi,  trasându-i  conturul.  Ţi-am  dat 
cuvântul  meu  că  n-o  să  te  iau  cu  forţa  şi  o  să  mi-1  ţin  chiar  dacă  ar  fi 
să  mor  din  asta,  dar  am  dreptul  de  a  încerca  să  te  fac  să  te 
răzgândeşti,  şi  Dumnezeu  ştie  că  exact  asta  am  de  gând.  Ţi-am  dat 

zece  zile  să  te  obişnuieşti  cu  ideea  de  a  fi  căsătorită  cu  mine, 
însemnând  cu  nouă  zile  mai  mult  decât  ţi-ar  fi  dat  orice  alt  bărbat. 
Zicând  acestea,  îşi  coborî  dintr-odată  gura  asupra  ei. 

Sophy  avusese  dreptate.  Nu  era  unul  dintre  acele  atacuri  blânde 
asupra  simţurilor  ei  pe  care  se  obişnuise  să  le  aştepte  în  fiecare  seară, 
căci  acest  sărut  era  pasional  şi  voit  poruncitor.  Putea  simţi  cum 
limba  lui  Julian  se  strecura  îndrăzneaţă  în  gura  ei  şi,  pentru  o  clipă,  o 
senzaţie  de  căldură  năucitoare  îi  invadă  trupul.  Apoi  gustă  aroma  de 
Porto  a  răsuflării  lui  şi,  fără  să  vrea,  începu  să  se  împotrivească. 

—  Stai  cuminte,  mormăi  Julian,  mângâindu-i  spatele  cu  mâna  lui 
mare  într-un  gest  liniştitor.  Stai  cuminte  şi  lasă-mă  să  te  sărut,  este 
tot  ce  doresc  pe  moment.  Vreau  să  scapi  de  temerile  tale  ridicole. 

—  Nu  mi-e  frică  de  tine,  protestă  ea  repede,  fiind  perfect 
conştientă  de  forţa  mâinilor  lui.  Pur  şi  simplu  nu  vreau  ca  un  bărbat 
care  este  încă  un  străin  pentru  mine  să-mi  încalce  intimitatea. 

—  Dar  nu  mai  suntem  străini,  Sophy,  suntem  soţ  şi  soţie,  şi  a  sosit 
momentul  să  devenim  iubiţi. 

Gura  lui  se  închise  din  nou  peste  a  ei,  întrerupând  orice  urmă  de 
protest.  Julian  o  sărută  adânc,  apăsând-o  până  când  Sophy  începu  să 
tremure  în  răspuns.  Ca  întotdeauna  când  o  ţinea  astfel  în  braţele  lui, 
simţea  că  îşi  pierde  răsuflarea  şi  devine  ciudat  de  slabă.  Atunci  când 
mâinile  lui  se  mutară  mai  jos,  prinzând-o  şi  lipind-o  de  el,  îi  simţi 
excitaţia  şi  asta  o  făcu  să  se  înfioare. 

—  Julian?  murmură  ea  privindu-1  cu  ochii  mari. 

—  La  ce  te  aşteptai?  spuse  el  cu  un  zâmbet  răutăcios  pe  buze.  Un 
bărbat  nu  e  aşa  de  diferit  de  un  animal  de  la  fermă,  că  tot  te  consideri 
expertă  în  astfel  de  probleme. 

—  Dar  aici  este  vorba  de  ceva  mai  mult  decât  a  pune  împreună  un 
berbec  şi  o  oaie  în  acelaşi  ţarc. 

—  Mă  bucur  că  apreciezi  diferenţa,  râse  el  nelăsând-o  să  se 
îndepărteze.  Mai  mult,  îi  cuprinse  şezutul  în  mâinile  lui  mari  şi  o 
trase  şi  mai  aproape  de  protuberanta  tare  dintre  coapsele  lui.  Lumea 
începu  să  se  învârtă  nebuneşte  în  jurul  fetei  când  simţi  cum  forma  de 

netăgăduit  a  bărbăţiei  lui  se  lipea  de  moliciunea  ei.  Jupoanele  i  se 
răsuciră  în  jurul  piciorului  lui,  agăţându-i-se  de  gambe.  Julian  îşi 
depărtă  picioarele  şi  ea  se  trezi  prinsă  în  capcană  între  acestea. 

—  Sophy,  micuţo,  Sophy,  draga  mea,  haide  să  facem  dragoste,  aşa 
e  firesc,  şopti  el.  îşi  accentua  rugămintea  cu  mici  săruturi  extrem  de 
convingătoare,  trasându-i  linia  maxilarului  până  ajunse  la  gât  şi  la 
umărul  ei  dezgolit. 

Sophy  nu  putu  să  răspundă,  căci  se  simţea  asemenea  unui  val 
purtat  înspre  mare  de  un  reflux  brusc  şi  puternic.  II  iubea  pe  Julian 
de  la  distanţă  de  prea  mult  timp,  şi  tentaţia  de  a  ceda  acelei  călduri 
senzuale  pe  care  el  o  crea  înăuntrul  ei  era  aproape  copleşitoare.  Fără 
să  îşi  dea  seama,  îi  încolăci  gâtul  cu  braţele  şi  îşi  deschise  buzele 
ademenitoare.  O  învăţase  destule  lucruri  despre  sărutat  în  ultimele 
zile. 

Julian  nu  avea  nevoie  de  nicio  altă  invitaţie,  aşa  că  puse  din  nou 
stăpânire  pe  buzele  ei  cu  un  geamăt  de  satisfacţie.  De  această  dată, 
mâna  i  se  mişcă  până  ajunse  sub  un  sân  şi  îl  cuprinse  uşor  în  timp  ce 
degetul  mare  îi  căuta  sfârcul  sub  corsajul  de  muselină.  Sophy  nu 
simţi  deschizându-se  uşa  salonului  din  spatele  ei,  însă  auzi  un  icnet 
de  groază  urmat  de  nişte  scuze  grăbite  şi  zgomotul  uşii  care  se 
închidea  din  nou. 

Julian  îşi  ridică  privirea  feroce  deasupra  buclelor  ei  şi  vraja  se 
frânse. 

Sophy  roşi,  dându-şi  seama  că  unul  dintre  servitori  fusese  martor 
la  acel  sărut  pasional,  aşa  că  se  dădu  repede  câţiva  paşi  înapoi.  Julian 
îi  dădu  drumul,  zâmbind  uşor  la  vederea  ţinutei  ei  în  dezordine.  Ea 
îşi  duse  mâinile  la  păr  şi  constată  că  era  mai  dezordonat  decât  de 
obicei.  Mai  multe  bucle  îi  cădeau  în  dreptul  urechilor  şi  panglica 
legată  cu  grijă  de  camerista  ei  se  desfăcuse,  atârnându-i  acum  pe 
ceafă. 

—  Eu...  Scuzaţi-mă,  milord,  trebuie  să  merg  sus,  s-au  desfăcut 
toate,  îngăimă  ea  răsucindu-se  şi  fugind  către  uşă. 

—  Sophy!  o  strigă  el.  Se  auzi  clinchetul  a  două  pahare,  ca  şi  cum 

ar  fi  dat  noroc  cu  cineva. 

—  Da,  milord?  spuse  ea  oprindu-se  cu  mâna  pe  mânerul  uşii  şi 
privind  precaută  înapoi. 

Julian  stătea  în  picioare  lângă  cămin,  cu  braţul  pe  policioara 
acestuia,  ţinând  în  mână  un  alt  pahar  de  Porto.  Sophy  fu  mai 
alarmată  ca  niciodată  când  distinse  satisfacţia  din  ochii  lui.  Gura  i  se 
curbase  într-un  surâs  tandru,  dar  asta  nu-i  putea  şterge  de  pe  chip 
familiarul  aer  de  aroganţă.  Era  atât  de  sigur  de  el,  atât  de  încrezător. 

—  Până  la  urmă  seducţia  nu  este  un  lucru  de  care  să-ţi  fie  teamă, 
draga  mea,  nu?  Are  să-ţi  facă  plăcere,  şi  cred  că  ai  avut  destul  timp  la 
dispoziţie  ca  să  îţi  dai  seama  de  asta. 

Oare  aşa  fusese  şi  în  cazul  bietei  Amelia?  O  devastare  totală  a 
simţurilor? 

—  Aşadar,  asemenea  săruturi  reprezintă  ideea  ta  de  seducţie, 
milord?  spuse  Sophy  atingându-şi  involuntar  buza  de  jos  cu  vârful 
degetului. 

—  Sper  că  îţi  plac,  Sophy,  replică  el  dând  din  cap,  cu  ochii  cât  se 
poate  de  amuzaţi,  pentru  că  vor  mai  urma  multe  la  fel  începând  din 
această  seară.  Mergi  sus  în  pat,  draga  mea.  Voi  veni  şi  eu  în  curând. 
Am  de  gând  să  te  seduc  ca  să  îmi  acorzi  o  noapte  a  nunţii  aşa  cum 
trebuie.  Crede-mă,  draga  mea,  mâine-dimineaţă  îmi  vei  mulţumi  că 
am  pus  capăt  acestei  situaţii  complet  nefireşti  pe  care  ai  creat-o,  iar 
eu  îţi  voi  accepta  recunoştinţa  cu  mare  plăcere. 

Sophy  simţi  cum  un  sentiment  de  indignare  se  adăugă  celorlalte 
care  o  animau  deja.  O  năpădi  o  mânie  atât  de  puternică  încât  nu  mai 
putu  scoate  o  vorbă,  aşa  că  deschise  cu  o  mişcare  rapidă  uşile  de 
mahon  şi  ţâşni  în  sus  pe  scări. 

Câteva  minute  mai  târziu  intră  ca  o  furtună  în  dormitorul  ei, 
luând-o  prin  surprindere  pe  cameristă,  care  tocmai  scutura  patul. 

—  Doamna  mea!  S-a  întâmplat  ceva? 

—  Nu,  nu,  Mary,  nu  s-a  întâmplat  nimic,  spuse  Sophy 
controlându-şi  furia.  Respira  mult  prea  agitat.  Am  urcat  scările  cam 
repede,  atâta  tot.  Te  rog  ajută-mă  să-mi  schimb  rochia. 

—  Desigur,  doamnă. 

Mary,  o  fată  cu  ochi  strălucitori,  în  plină  adolescenţă,  care  era 
fericită  că  fusese  promovată  la  statutul  de  cameristă,  veni  spre 
stăpâna  ei  pentru  a  o  ajuta  să  se  dezbrace.  Mânui  rochia  de  muselină 
brodată  cu  o  grijă  plină  de  respect. 

—  Cred  că  aş  vrea  un  ceainic  cu  ceai  înainte  de  culcare,  Mary. 
Poţi,  te  rog,  să  ceri  să  mi  se  trimită  unul  sus? 

—  De  îndată,  doamnă. 

—  A,  şi  să  pună  două  ceşti  pe  tavă,  continuă  Sophy  trăgând  adânc 
aer  în  piept.  Va  veni  şi  contele. 

Mary  făcu  ochii  mari  în  semn  de  aprobare  tacită,  dar  fu  destul  de 
înţeleaptă  încât  să  îşi  ţină  gura  în  frâu  în  timp  ce  o  ajuta  pe  Sophy  să 
se  schimbe  într-o  rochie  de  creton. 

—  O  să  trimit  de  îndată  ceaiul,  doamnă.  A,  că  mi-am  adus  aminte. 
Una  dintre  servitoare  se  plânge  că  o  doare  stomacul.  Zice  că  se  poate 
să  fi  mâncat  ceva  ce  nu  i-a  priit.  Voia  să  ştie  dacă  v-aş  putea  cere 
sfatul  în  această  problemă. 

—  Poftim?  A,  da,  desigur,  spuse  Sophy  întorcându-se  spre 
cufăraşul  ei  cu  ierburi  uscate  şi  umplând  degrabă  un  mic  pachet  cu  o 
combinaţie  de  ierburi,  printre  care  pudră  de  lemn  dulce  şi  revent. 
Dă-i  asta  şi  spune-i  să  amestece  două  vârfuri  de  cuţit  din  fiecare 
într-o  ceaşcă  de  ceai.  Asta  ar  trebui  să-i  calmeze  stomacul.  Dacă  până 
dimineaţă  nu  se  simte  mai  bine,  te  rog  să-mi  dai  de  ştire. 

—  Vă  mulţumesc,  doamnă,  Alice  o  să  vă  fie  atât  de 
recunoscătoare!  Am  auzit  că  suferă  mult  cu  stomacul  din  cauza 
emoţiilor.  Că  tot  veni  vorba,  Allan,  lacheul,  mi-a  spus  să  vă  informez 
că  nu-1  mai  doare  gâtul  mulţumită  siropului  aceluia  cu  miere  şi 
coniac  pe  care  aţi  pus-o  pe  bucătăreasă  să  îl  prepare  pentru  el. 

—  Excelent,  excelent,  mă  bucur  să  aud  asta,  spuse  Sophy 
nerăbdătoare. 

Ultimul  lucru  pe  care  dorea  să-1  discute  era  gâtul  roşu  al  lui  Allan, 
lacheul. 

—  Mary,  ai  putea  să  te  grăbeşti  cu  ceaiul  acela,  te  rog? 

57 


—  Da,  doamnă,  spuse  Mary,  ieşind  în  grabă. 

Sophy  începu  să  măsoare  camera,  plimbându-se  încoace  şi  încolo 
fără  ca  papucii  ei  moi  să  facă  vreun  zgomot  pe  covorul  întunecat,  cu 
model.  Nici  că  îşi  dădu  seama  că  o  bucată  de  dantelă  se  desprinsese 
de  pe  reverul  rochiei  de  interior  şi  îi  atârna  peste  un  sân. 

Bărbatul  poruncitor  şi  groaznic  de  arogant  cu  care  se  căsătorise  îşi 
închipuia  că  tot  ce  trebuia  să  facă  era  să  o  atingă,  iar  ea  ar  fi  cedat  în 
faţa  priceperii  lui.  Nu  o  lăsa  deloc  în  pace  şi  o  tot  sâcâia,  insistând 
până  avea  să  obţină  tot  ce  dorea.  Acum  îşi  dădea  seama  că  ar  fi  fost, 
în  mod  evident,  o  chestiune  de  mândrie  masculină  să-şi  exercite 
drepturile  de  soţ.  Sophy  intuia  că  starea  de  lucruri  avea  să  continue 
până  când  Julian  dovedea  că  era  stăpânul  ei  în  intimitatea 
dormitorului.  Slabe  şanse  să  aibă  parte  de  relaţia  armonioasă  la  care 
visa,  atâta  vreme  cât  Julian  se  concentra  doar  să  o  seducă. 

Se  opri  brusc  din  mers,  întrebându-se  dacă  avea  să  fie  satisfăcut 
cu  o  singură  noapte  de  cucerire.  Până  la  urmă,  Julian  nu  era 
îndrăgostit  de  ea.  Pentru  moment,  se  părea  că  Sophy  reprezenta  o 
provocare,  întrucât  era  soţia  lui  şi  îi  refuza  privilegiile  pe  care  le 
considera  ale  lui  de  drept. 

Cu  toate  acestea,  dacă  se  convingea  că  demersul  lui  fusese 
încununat  de  succes,  poate  că  avea  să  o  lase  în  pace  pentru  o  vreme. 

Sophy  se  îndreptă  repede  spre  lădiţa  frumos  sculptată  în  care  îşi 
ţinea  ierburile  medicinale  şi  scrută  rândurile  de  tăviţe  şi  sertare 
minuscule.  Fierbea  de  furie  şi  teamă,  dar  şi  de  un  alt  sentiment  pe 
care  nu  dorea  să-1  analizeze  prea  îndeaproape.  Nu  avea  prea  mult 
timp  la  dispoziţie.  Peste  câteva  clipe  Julian  avea  să  intre  agale  pe  uşa 
care  făcea  legătura  între  dormitorul  şi  garderoba  ei,  apoi  avea  s-o  ia 
în  braţe  şi  să  o  mângâie  aşa  cum  făcea  cu  balerina  sau  actriţa  lui,  sau 
ce  o  fi  fost  femeia  aceea. 

Mary  deschise  uşa  şi  intră  cu  o  tavă  de  argint. 

—  Ceaiul  dumneavoastră,  doamnă.  Mai  aveţi  nevoie  de  ceva? 

—  Nu,  mulţumesc,  Mary,  te  poţi  retrage,  spuse  Sophy  reuşind, 
spera  ea,  să  schiţeze  un  zâmbet  protocolar,  dar  i  se  păru  că  privirea 

58 


lui  Mary  era  mai  strălucitoare  ca  niciodată  în  timp  ce  făcu  o  mică 
plecăciune  şi  ieşi  din  cameră.  Sophy  era  sigură  că  auzise  un  râset 
înăbuşit  pe  hol. 

„Se  pare  că  servitorii  ştiu  tot  ce  se  petrece  într-o  casă  aşa  mare  ca 
asta",  îşi  zise  Sophy  nemulţumită  şi  tristă.  Camerista  era,  bineînţeles, 
la  curent  cu  faptul  că  Julian  nu  petrecuse  nici  măcar  o  singură  noapte 
în  patul  soţiei  lui,  şi  acest  gând  i  se  păru  destul  de  umilitor  din  multe 
puncte  de  vedere. 

In  trecere,  Sophy  se  întrebă  dacă  nu  cumva  Julian  era  nervos  şi 
din  cauza  faptului  că  tot  personalul  făcea  speculaţii  dacă  îşi  petrecea 
nopţile  cu  noua  lui  mireasă  sau  nu. 

Ideea  aceasta  o  îndârji.  Nu  avea  de  gând  să  se  îndepărteze  de 
scopul  ei  doar  de  dragul  mândriei  masculine  a  lui  Julian.  Şi  aşa  era  o 
trăsătură  cu  care  natura  îl  înzestrase  în  exces.  Luă  câteva  fire  de 
muşeţel  şi  un  leac  mult  mai  puternic  din  lădiţa  ei  cu  ierburi  şi  le 
amestecă  în  ceainicul  aburind,  apoi  se  aşeză  şi  aşteptă.  Trebuia  să 
stea  jos,  deoarece  tremuratul  nu-i  îngăduia  să  se  ţină  pe  picioare. 

Nu  trebui  să  aştepte  prea  mult  până  să  se  întâmple  inevitabilul. 
Uşa  dintre  camere  se  deschise  uşor  şi  Sophy  tresări  îndreptându-şi 
ochii  spre  cadrul  uşii  unde  stătea  Julian,  îmbrăcat  cu  un  halat  de 
mătase  neagră  brodat  cu  blazonul  familiei  Ravenwood,  privind-o  cu 
un  zâmbet  enigmatic. 

—  Eşti  prea  nervoasă,  micuţo,  rosti  el  blând  în  timp  ce  închidea 
uşa  în  urma  lui.  Aşa  se  întâmplă  când  amâni  prea  mult  lucrurile.  Ai 
transformat  toata  treaba  asta  într-un  eveniment  de  proporţii 
terifiante.  Mâine-dimineaţă  o  să  vezi  lucrurile  în  adevărata  lot 
lumină. 

—  Aş  vrea  să  te  mai  rog  o  dată,  Julian,  nu  continua  cu  asta. 
Trebuie  să-ţi  spun  că  în  opinia  mea  încâlci  spiritul  înţelegerii  noastre, 
chiar  dacă  nu  şi  litera. 

Zâmbetul  îi  pieri  de  pe  chip  şi  privirea  i  se  înăspri.  îşi  înfipse 
mâinile  în  buzunarele  halatului  şi  începu  să  se  plimbe  nervos  prin 
camera  ei. 


59 


—  Nu  am  de  gând  să  mai  discutăm  despre  onoarea  mea.  Pot  să  te 
asigur  că  este  destul  de  importantă  pentru  mine  şi  nu  aş  face  nimic 
să  o  pătez. 

—  Aşadar  ai  propria  ta  definiţie  a  onoarei? 

—  Ştiu  mult  mai  bine  decât  tine  cum  să  o  descriu,  Sophy,  se  răsti 
el,  aruncându-i  o  căutătură  furioasă. 

—  A,  prin  urmare,  eu  nu  o  pot  defini  cum  trebuie  pentru  că  sunt  o 
biată  femeie? 

—  Nu  eşti  o  biată  femeie,  draga  mea,  spuse  el  cu  un  surâs  în  colţul 
gurii.  Eşti  o  femeie  cât  se  poate  de  interesantă,  crede-mă,  şi  nici  prin 
cap  nu  mi-a  trecut  că  voi  avea  parte  de  o  combinaţie  atât  de 
fascinantă  când  te-am  cerut  de  soţie.  Ştiai  că  ţi  s-a  descusut  o 
bucăţică  de  dantelă  de  la  rochie? 

Sophy  privi  în  jos  ruşinată  şi  văzu  cu  regret  că  dantela  îi  atârna 
peste  un  sân.  După  câteva  încercări  nereuşite  de  a  o  pune  la  loc  se 
dădu  bătută,  iar  când  ridică  din  nou  capul  se  pomeni  uitându-se 
drept  la  Julian  printr-o  buclă  care  scăpase  din  închisoarea  acelor  de 
păr.  Nervoasă,  o  dădu  din  nou  după  ureche  şi  se  îndreptă  mândră. 

—  N-ai  vrea  o  ceaşcă  de  ceai,  domnul  meu? 

—  Mulţumesc,  Sophy,  spuse  Julian  zâmbind  cu  indulgenţă  în 
timp  ce  ochii  îi  deveniră  de  un  verde  intens.  După  atâta  Porto  cât  am 
băut  după  masă,  o  ceaşcă  de  ceai  ar  fi  bine-venită.  Nu  aş  vrea  să 
aţipesc  într-un  moment  nepotrivit,  căci  în  mod  evident  ai  fi  destul  de 
dezamăgită. 

Ce  bărbat  arogant,  se  gândi  ea  în  timp  ce  turna  ceaiul  cu  degete 
tremurânde.  Ştia  prea  bine  că  interpreta  invitaţia  ei  la  ceai  ca  pe  o 
capitulare.  Câteva  clipe  mai  târziu,  când  îi  înmâna  ceaşca,  el  o 
acceptă  aşa  cum  un  comandant  ar  fi  primit  spada  învinsului  pe 
câmpul  de  bătălie. 

—  Ce  aromă  interesantă,  Sophy,  e  o  combinaţie  de-a  ta?  întrebă 
Julian  sorbind  din  ceai  şi  reîncepând  să  se  plimbe  de-a  lungul  şi  de-a 
latul  încăperii. 

—  Da,  spuse  ea,  şi  cuvântul  păru  să  i  se  oprească  în  gât.  îl  privi 

curioasă  cum  mai  lua  o  înghiţitură.  Muşeţel  şi...  şi  alte  flori.  Are  un 
efect  calmant  asupra  nervilor  extrem  de  solicitaţi. 

—  Excelent,  dădu  din  cap  absent  Julian,  oprindu-se  în  faţa 
biroului  din  lemn  de  trandafir  pentru  a  studia  cele  câteva  cărţi 
aranjate  cu  grijă  de  ea  acolo.  A,  deplorabilul  material  de  citit  al 
miresei  mele  învăţate.  Ia  să  vedem  cam  cât  de  bizare  sunt  gusturile 
tale. 

Trase  mai  întâi  unul  dintre  volumele  legate  în  piele  de  pe  birou, 
apoi  un  altul  şi  luă  încă  o  gură  de  ceai  în  timp  ce  studia  titlurile 
gravate  pe  cotoarele  cărţilor. 

—  Hmm,  Virgiliu  şi  Aristotel  în  traducere,  în  mod  evident  puţin 
cam  grele  pentru  un  cititor  obişnuit,  dar  deloc  rău  până  la  urmă. 
Obişnuiam  şi  eu  să  citesc  asemenea  cărţi. 

—  Mă  bucur  că  eşti  de  acord  cu  ele,  domnul  meu,  spuse  Sophy 
înţepată. 

—  Găseşti  că  sunt  protector,  Sophy?  se  interesă  el,  aruncându-i  o 
privire  plină  de  amuzament. 

—  Foarte  protector. 

—  Să  ştii  că  nu  vreau  să  fiu  aşa,  sunt  doar  curios  în  ceea  ce  te 
priveşte.  Julian  puse  volumele  cu  clasici  la  loc  şi  scoase  un  altul. 

—  Ce  mai  avem  aici?  Medicina  naturală  a  lui  Wesley?  Nu  e  o 
lucrare  cam  veche? 

—  Totuşi  rămâne  o  lucrare  excelentă  despre  ierburi,  care 
furnizează  multe  detalii  despre  ierburile  englezeşti.  Mi-a  dat-o 
bunicul. 

—  A,  da,  ierburi,  comentă  el  aşezând  jos  cartea  şi  luând  un  alt 
volum. 

—  Ei  bine,  văd  că  prostiile  romantice  ale  lordului  Byron  au  ajuns 
şi  pe  la  ţară.  Ţi-au  plăcut  Peregrinările  lui  Childe  Harold,  Sophy? 
întrebă  el  cu  un  zâmbet  indulgent. 

—  Le-am  găsit  cât  se  poate  de  distractive.  Şi  dumneata? 

—  Trebuie  să  recunosc  că  le-am  citit  şi  omul  chiar  se  pricepe  la 
melodramă,  spuse  contele  rânjind  trufaş  provocării  deschise,  dar 

până  la  urmă,  el  provine  dintr-un  lung  şir  de  nerozi  melodramatici. 
Din  nefericire,  cred  că  vom  mai  auzi  vorbindu-se  despre  eroii 
melancolici  ai  lui  Byron. 

—  Cel  puţin  omul  nu  e  plictisitor.  Am  auzit  că  lordul  Byron  e  cât 
se  poate  de  la  modă  la  Londra,  observă  Sophy  încercând  marea  cu 
degetul  şi  întrebându-se  dacă  nu  cumva  dăduse  din  întâmplare 
peste  un  punct  de  interes  comun. 

—  Dacă  prin  asta  înţelegi  femeile  care  nu  mai  prididesc  să  i  se 
ofere,  ai  dreptate.  Orice  bărbat  ar  risca  să  fie  zdrobit  de  o  mulţime  de 
picioare  frumoase  dacă  ar  fi  atât  de  nechibzuit  încât  să  participe  la 
vreo  petrecere  unde  este  prezent  şi  lordul  Byron,  explică  Julian  fără 
vreun  pic  de  invidie  în  glas.  Era  evident  că  găsea  fenomenul  Byron 
amuzant  şi  nimic  mai  mult.  Ce  mai  avem  noi  aici?  Poate  vreun  text 
savant  despre  matematică? 

—  Nu  chiar,  milord,  spuse  Sophy,  şi  mai  că  se  înecă  când 
recunoscu  cartea  din  mâna  lui. 

—  în  apărarea  drepturilor  femeilor  a  lui  Wollstonecraft?  citi  Julian,  şi 
expresia  îngăduitoare  i  se  şterse  de  pe  faţă  imediat  ce  pronunţă  titlul. 

—  Mi-e  teamă  că  da,  milord. 

—  Genul  ăsta  de  cărţi  le-ai  citit?  Aceste  prostii  fără  cap  şi  coadă 
susţinute  de  o  femeie  care  nu  era  cu  nimic  mai  bună  decât  o 
demimondenă? 

—  Domnişoara  Wollstonecraft  nu  era  o...  demimondenă,  izbucni 
indignată  Sophy.  Era  o  femeie  liber-cugetătoare  şi  o  intelectuală  de 
un  mare  talent. 

—  Era  o  târfă.  A  trăit  cu  mai  mulţi  bărbaţi  fără  a  fi  căsătorită. 

—  în  viziunea  ei,  căsnicia  nu  este  decât  o  cuşcă  în  care  femeile 
sunt  prizoniere.  Odată  ce  o  femeie  se  mărită,  ajunge  la  mila  soţului  ei 
şi  nu  mai  are  niciun  drept.  Domnişoara  Wollstonecraft  ştia  foarte 
bine  care  este  situaţia  femeii  şi  a  simţit  că  trebuie  să  facă  ceva  în  acest 
sens.  Din  întâmplare  sunt  de  acord  cu  ea.  Spui  că  eşti  curios  în  ceea 
ce  mă  priveşte,  domnul  meu.  Ei  bine,  ai  putea  afla  câte  ceva  despre 
domeniile  mele  de  interes  dacă  citeşti  această  carte. 

—  Nu  am  de  gând  să  citesc  asemenea  nerozii,  bombăni  Julian 
aruncând  cartea  deoparte  cu  un  gest  neglijent,  şi  în  plus,  nu  am  de 
gând  să  te  las  să-ţi  otrăveşti  mintea  cu  scrierile  unei  femei  care  ar  fi 
trebuit  să  fie  ori  dusă  la  ospiciu,  ori  instalată  în  calitate  de  curtezană 
în  Trevor  Square. 

—  Am  avut  o  înţelegere  în  ceea  ce  priveşte  obiceiurile  mele  de 
lectură,  milord,  sau  ai  de  gând  să  nesocoteşti  şi  acest  punct,  îi  atrase 
Sophy  atenţia  abţinându-se  cu  greu  să  nu-i  arunce  în  faţă  ceaşca 
plină  de  ceai. 

—  Dacă  mai  aud  o  singură  acuzaţie  despre  lipsa  mea  de  onoare, 
nu  mai  răspund  de  consecinţe,  o  avertiză  Julian  dând  pe  gât  ceea  ce 
îi  mai  rămăsese  din  ceai  şi  păşind  în  direcţia  ei  cu  o  expresie  plină  de 
furie  şi  răceală.  M-am  săturat  de  această  lună  de  miere  butaforică  în 
care  nu  se  întâmplă  nimic  util.  A  sosit  vremea  să  punem  lucrurile  la 
locul  lor.  Ţi-am  făcut  destul  pe  plac,  Sophy.  De  acum  înainte,  vei  fi  o 
soţie  aşa  cum  trebuie  atât  în  dormitor,  cât  şi  în  afara  lui,  şi  îmi  vei 
accepta  deciziile  în  toate  domeniile,  inclusiv  în  ceea  ce  priveşte 
obiceiurile  tale  de  lectură. 

Farfurioara  şi  ceaşca  lui  Sophy  se  clătinară  periculos  când  ea  sări 
în  picioare,  iar  bucla  pe  care  şi-o  dăduse  după  ureche  se  eliberă  din 
nou.  Făcu  un  pas  înapoi  şi  tocul  pantofului  ei  se  prinse  de  tivul 
halatului,  sfâşiind  ţesătura  delicată. 

—  Uite  ce  ai  făcut,  se  plânse  ea  privind  la  tivul  descusut. 

—  încă  nu  am  făcut  nimic,  spuse  Julian  oprindu-se  în  faţa  ei  şi 
urmărindu-i  cu  ochi  blânzi  revolta.  Calmează-te,  nici  nu  te-am  atins 
şi  deja  arăţi  de  parcă  te-ai  fi  luptat  vitejeşte  pentru  onoarea  ta 
ofensată  de  femeie.  Cum  reuşeşti,  Sophy?  întrebă  el  pe  un  ton  dulce, 
ridicând  mâna  şi  prinzând  bucla  rebelă  între  degete. 

—  Ce  anume,  milord? 

—  Niciuna  dintre  femeile  pe  care  le  cunosc  nu  umblă  tot  timpul 
într-o  asemenea  stare  de  dezordine  încântătoare,  întotdeauna 
trebuie  să  fie  câte  o  bucăţică  de  panglică  sau  de  dantelă  care  atârnă 
de  rochiile  tale,  iar  părul  tău  nu  stă  niciodată  la  locul  lui. 

—  Ştiai  că  nu  posed  nici  cea  mai  vagă  urmă  de  stil  când  m-ai  cerut 
de  soţie,  milord,  rosti  ea  încordată. 

—  Da,  ştiam  asta,  dar  nu  am  vrut  să  sune  ca  o  critică.  Pur  şi 
simplu  mă  întrebam  cum  de  reuşeşti  să  obţii  acest  efect.  îţi  iese  fără 
să  faci  vreun  efort,  spuse  el  dând  drumul  buclei  şi  trăgând  de  acele 
de  păr  cu  degetele  lui  neîndemânatice. 

Sophy  se  crispă  când  Julian  îi  încolăci  celălalt  braţ  în  jurul  taliei, 
trăgând-o  aproape  de  el,  şi  se  întrebă  înnebunită  cât  avea  să  mai 
dureze  până  să-şi  facă  efectul  ceaiul,  deoarece  soţul  ei  nu  părea  deloc 
somnoros. 

—  Te  rog,  Julian,  fă-mi  pe  plac  şi. . . 

—  Asta  şi  încerc  să  fac,  draga  mea,  murmură  el  cu  buzele  lipite  de 
ale  ei.  Nu  vreau  decât  să-ţi  fac  pe  plac  în  această  seară,  aşa  că  îţi 
sugerez  să  te  relaxezi  şi  să  mă  laşi  să-ţi  arăt  că  nu  este  atât  de  rău  să 
fii  soţie. 

—  Trebuie  să  insist  în  privinţa  înţelegerii  noastre,  încercă  ea  să  îşi 
susţină  punctul  de  vedere,  deşi  era  atât  de  agitată  că  nici  nu  putea 
sta  bine  în  picioare.  Se  agăţă  de  umerii  lui  Julian  pentru  a-şi  regăsi 
echilibrul  şi  se  gândi  cu  groază  ce  avea  să  facă  dacă  din  neglijenţă 
folosise  ierburile  greşite  când  preparase  ceaiul. 

—  După  această  noapte  nu  vei  mai  menţiona  înţelegerea  aceea 
neghioabă,  o  asigură  Julian  şi  îşi  coborî  gura  asupra  ei,  mişcându-şi 
buzele  peste  ale  ei  încet,  ca  într-un  vis  de  opiu,  în  timp  ce  mâinile  lui 
îi  căutau  cordonul  halatului. 

Sophy  sări  când  halatul  îi  alunecă  de  pe  umeri  şi  privi  în  ochii 
aprinşi  ai  lui  Julian,  încercând  să  ghicească  vreun  semn  de  tulbureală 
în  privirea  lui  strălucitoare. 

—  Julian,  ai  putea  să-mi  dai  câteva  minute,  nu  mi-am  terminat 
ceaiul.  Poate  mai  vrei  şi  tu  o  ceaşcă? 

—  Nu  mai  stărui,  draga  mea,  nu  faci  decât  să  amâni  ceea  ce  se  va 
întâmpla  oricum,  şi  îţi  pot  garanta  că  va  fi  cât  se  poate  de  plăcut 
pentru  amândoi,  spuse  el  trecându-şi  voit  mâinile  de  fiecare  parte  a 
corpului  până  la  talie  şi  la  coapse  şi  ridicându-i  cămaşa  fină  din 

batist.  Foarte  plăcut,  şopti  el,  şi  vocea  i  se  aspri  în  timp  ce  îi  strângea 
uşor  şezutul. 

Sophy  începu  să  se  aprindă  sub  căutătura  lui,  căci  bărbatul  emana 
o  dorinţă  fascinantă.  Niciun  bărbat  nu  o  mai  privise  aşa  cum  o 
privea  acum  Julian,  şi  ea  îi  putea  simţi  căldura  şi  puterea  care  o 
zăpăceau  de  parcă  ar  fi  băut  şi  ea  din  ceaiul  de  ierburi. 

—  Sărută-mă,  Sophy,  îi  ceru  Julian,  înclinându-i  bărbia  cu 
degetele. 

Ascultătoare,  ea  îşi  înălţă  capul  şi  se  ridică  în  vârful  picioarelor, 
trecându-şi  buzele  peste  ale  lui.  Oare  cât  mai  avea  să  dureze,  se 
întrebă  înnebunită. 

—  Din  nou,  Sophy. 

îşi  înfipse  degetele  în  ţesătura  halatului  lui  în  timp  ce  îi  atingea 
din  nou  gura  cu  a  ei.  Julian  era  cald  şi  tare  şi  curios  de  irezistibil.  Ar 
fi  putut  să  stea  aşa  toată  noaptea  agăţată  de  el,  dar  ştia  că  el  ar  fi 
insistat  să  primească  mult  mai  mult  decât  nişte  simple  săruturi. 

—  Acum  e  mai  bine,  draga  mea,  spuse  el  cu  vocea  îngroşată,  fie  de 
dorinţă,  fie  din  cauza  licorii  adormitoare.  De  îndată  ce  ajungem  să  ne 
cunoaştem  pe  deplin,  ne  vom  înţelege  perfect,  Sophy. 

—  Aşa  te  înţelegi  şi  cu  amantele  tale?  întrebă  ea  cutezătoare. 

—  Te-am  avertizat  de  mai  multe  ori  să  nu  mai  vorbeşti  despre 
astfel  de  lucruri. 

—  Tot  timpul  îmi  dai  avertismente,  Julian,  încep  să  mă  satur  de 
ele. 

—  A,  da?  Atunci  poate  că  a  venit  vremea  să  afli  că  pot  să  acţionez 
la  fel  de  bine  cum  vorbesc,  spuse  el  luând-o  în  braţe  şi  ducând-o 
până  la  pat,  unde  îi  dădu  drumul,  lăsând-o  să  cadă  uşor  pe  aşternut. 
Când  Sophy  se  ridică  să-şi  îndrepte  cămaşa  de  noapte  din  batist  fin 
care  i  se  ridicase  până  la  coapse,  observă  privirea  lui  Julian 
îndreptată  spre  sânii  ei.  Ştia  că  le  putea  vedea  conturul  sfârcurilor 
prin  materialul  moale. 

Contele  îşi  dădu  jos  halatul  şi  privirea  îi  alunecă  de-a  lungul 
trupului  ei  spre  picioarele  goale. 

—  Ai  nişte  picioare  splendide!  Sunt  convins  că  şi  restul  se  va 
dovedi  la  fel. 

Sophy  însă  nu  îl  asculta,  ci  se  holba  plină  de  uimire  la  trupul  lui 
gol.  Nu  mai  văzuse  niciodată  un  bărbat  dezbrăcat  şi  cu  atât  mai 
puţin  unul  excitat  la  culme,  iar  priveliştea  era  uluitoare.  Se 
considerase  o  femeie  matură  şi  informată  şi  nu  o  fetişcană  lipsită  de 
experienţă  care  putea  fi  şocată  foarte  uşor.  Până  la  urmă,  era,  aşa 
cum  îi  spusese  Julian  de  atâtea  ori,  o  fată  crescută  la  ţară. 

în  tot  cazul,  bărbăţia  lui  Julian  i  se  părea  impresionantă,  aşa  cum 
se  avânta  agresiv  din  masa  de  păr  negru  şi  creţ.  Pielea  abdomenului 
plat  şi  a  pieptului  impunător  acoperit  de  păr  negru  acoperea  muşchi 
netezi  care  cu  siguranţă  ar  fi  putut  foarte  bine  să  o  domine,  se  gândi 
Sophy. 

La  lumina  lumânării,  Julian  părea  cât  se  poate  de  masculin  şi 
periculos,  dar  faptul  că  această  putere  a  lui  era  atât  de  seducătoare  o 
neliniştea  mai  mult  decât  orice  altceva. 

—  Julian,  nu,  spuse  Sophy  repede,  te  rog,  nu  face  asta.  Mi-ai  dat 
cuvântul  tău! 

—  Să  te  ia  naiba,  Sophy,  am  fost  atât  de  răbdător  cât  poate  fi  un 
bărbat,  nu  mai  aduce  vorba  de  aşa-zisa  noastră  înţelegere,  nu  am  de 
gând  să  o  încalc,  replică  el.  Pasiunea  din  privire  fu  înlocuită  pentru  o 
clipă  de  o  sclipire  de  mânie,  însă  dintr-odată  îşi  simţi  limba 
împleticită.  Se  prăbuşi  pe  pat,  întinzând  mâinile  lui  mari  şi  puternice 
după  ea  şi  prinzându-i  braţul.  Sophy  văzu  că,  în  sfârşit,  ochii 
începeau  să  i  se  înceţoşeze  şi  fu  străbătută  de  un  sentiment  de 
uşurare,  dându-şi  seama  că  el  era  pe  punctul  de  a  adormi. 

—  Sophy?  îngăimă  Julian  ameţit.  Eşti  atât  de  moale  şi  dulce.  îmi 
aparţii,  să  ştii,  continuă  el  în  timp  ce  genele  lungi  coborau  încet 
ascunzându-i  expresia  nedumerită.  O  să  am  grijă  de  tine,  nu  te  voi 
lăsa  să  ajungi  precum  căţeaua  aia  de  Elizabeth.  Mai  bine  te  strâng  de 
gât,  continuă  el,  aplecându-se  pentru  a  o  săruta.  Sophy  se  crispă,  dar 
buzele  lui  nu  o  mai  atinseră,  căci  Julian  gemu  şi  se  prăbuşi  pe  pernă. 
Degetele  lui  puternice  îi  mai  strânseră  braţul  pentru  câteva  clipe, 

după  care  mâna  îi  căzu  la  o  parte. 

Sophy  îşi  simţi  inima  bătându-i  neobişnuit  de  repede  pe  când 
stătea  lungită  pe  pat  lângă  Julian.  Pentru  câteva  clipe  nu  îndrăzni  să 
se  mişte,  dar  încet-încet  pulsul  îi  reveni  când  se  asigură  că  bărbatul 
nu  avea  să  se  trezească.  Vinul  pe  care  îl  băuse  mai  devreme  şi 
ierburile  pe  care  i  le  dăduse  îi  garantau  un  somn  profund  până 
dimineaţă. 

Sophy  coborî  încet  din  pat,  fără  a  scăpa  din  ochi  silueta  magnifică 
a  lui  Julian,  care  părea  deopotrivă  cumplit  şi  atrăgător  zăcând  acolo 
pe  cearşafurile  albe. 

Ce  făcuse?  Stând  în  picioare  lângă  pat,  Sophy  îşi  luă  seama  şi 
încercă  să  gândească  raţional. 

Nu  era  sigură  cât  avea  să  îşi  amintească  Julian  când  avea  să  se 
trezească  dimineaţa,  dar  dacă  ar  fi  descoperit  că  fusese  drogat,  furia 
lui  ar  fi  fost  groaznică  şi  s-ar  fi  îndreptat  în  totalitate  asupra  ei. 
Trebuia  să  născocească  ceva  ca  el  să  creadă  că  îşi  atinsese  scopul. 

Se  îndreptă  grăbită  spre  cufăraşul  cu  plante  medicinale.  Bess  îi 
explicase  odată  că  după  ce  o  femeie  făcea  dragoste  pentru  prima 
oară,  putea  să  aibă  loc  o  sângerare,  mai  ales  dacă  bărbatul  era 
neatent  şi  brutal,  aşa  că  Julian  s-ar  fi  putut  aştepta  să  găsească  sânge 
pe  aşternuturi  dimineaţă.  Vederea  petelor  i-ar  fi  putut  confirma 
credinţa  că  îşi  făcuse  datoria  de  soţ. 

Sophy  amestecă  în  ceai  un  decoct  de  culoare  roşiatică  şi  apoi  privi 
neîncrezătoare  amestecul.  Cu  siguranţă  avea  culoarea  potrivită,  dar 
era  cam  subţire.  Poate  că  asta  nu  avea  să  conteze  odată  ce  lichidul 
s-ar  fi  impregnat  în  cearşafuri. 

Se  îndreptă  spre  pat  şi  mânji  cearşaful  cu  puţin  sânge  fals  în  locul 
unde  stătuse  ea  cu  câteva  minute  mai  devreme.  Se  absorbi  repede, 
lăsând  o  urmă  mică  şi  umedă  de  culoare  roşiatică.  Sophy  se  întrebă 
cam  cât  sânge  se  aştepta  să  găsească  un  bărbat  după  ce  făcuse 
dragoste  cu  o  fecioară. 

Se  încruntă  şi,  într-un  sfârşit,  decise  că  infima  cantitate  de  lichid 
maro-roşcat  pe  care  o  folosise  nu  era  destulă  pentru  a  atrage  atenţia, 

aşa  că  mai  adăugă  puţin.  Mâna  îi  tremură  când  se  aplecă  peste  pat  şi 
o  cantitate  mare  de  sânge  fals  se  răsturnă  din  ceaşcă. 

Uimită,  Sophy  se  dădu  înapoi,  moment  în  care  şi  mai  mult  lichid 
căzu  pe  cearşafuri. 

Acum  se  observa  o  pată  foarte  mare  şi  umedă  de  sânge  pe 
aşternuturi  şi  fata  se  întrebă  dacă  nu  exagerase. 

Turnă  în  grabă  restul  decoctului  roşiatic  în  ceainic,  stinse 
lumânările  şi  lunecă  delicat  în  pat  lângă  Julian,  având  grijă  să  nu-i 
atingă  piciorul  musculos. 

Nu  mai  avea  ce  să  facă,  trebuia  să  doarmă  măcar  pe  o  parte  din 
pata  lată  şi  umedă. 

Capitolul  4 


Julian  auzi  uşa  dormitorului  deschizându-se  şi  voci  feminine  care 
murmurau  în  şoaptă. 

Uşa  se  închise  din  nou  şi  auzi  clinchetul  tăvii  cu  micul  dejun  pe 
care  cineva  o  aşeza  pe  o  masă  din  apropiere.  Se  mişcă  uşor, 
neobişnuit  de  apatic.  Simţea  un  gust  în  gură  de  parcă  ar  fi  dormit  în 
grajd.  Se  încruntă,  încercând  să-şi  aducă  aminte  cam  cât  vin  de  Porto 
băuse  în  seara  dinainte.  Trebui  să  facă  un  efort  pentru  a  deschide 
ochii  şi  când  făcu  asta,  fu  complet  dezorientat.  Se  părea  că  pereţii 
camerei  îşi  schimbaseră  culoarea  peste  noapte.  Se  holbă  o  bună 
bucată  de  vreme  la  tapetul  chinezesc  care  nu  îi  era  deloc  cunoscut  în 
timp  ce,  treptat,  memoria  începea  să  îi  funcţioneze  din  nou. 

Se  afla  în  patul  lui  Sophy. 

Julian  se  sprijini  încet  de  perne,  aşteptând  să  îşi  amintească  ceea 
ce  ar  fi  trebuit  să  fie  un  episod  cât  se  poate  de  plăcut.  Totuşi  nu  îşi 
aminti  nimic,  simţind  doar  o  uşoară  durere  de  cap  care  devenea 
enervantă.  Se  încruntă  din  nou,  frecându-şi  tâmplele.  Nu  se  putea  să 
fi  uitat  momentul  în  care  făcuse  dragoste  cu  noua  lui  mireasă. 
Amânările  repetate  îl  ţinuseră  mult  prea  mult  într-o  stare  de  excitare 
dureroasă.  Suferise  vreme  de  zece  zile  în  aşteptarea  momentului 
potrivit,  şi  cu  siguranţă  deznodământul  i-ar  fi  lăsat  o  amintire 
extraordinară. 

Aruncă  o  privire  prin  cameră  şi  o  văzu  pe  Sophy  stând  în  picioare 
lângă  dulapul  de  haine.  Purta  acelaşi  halat  ca  în  ajun  şi  era  întoarsă 
cu  spatele  la  el.  Julian  zâmbi  în  treacăt  observând  un  volănaş  rebel 
care  se  răsucise  în  jurul  gulerului  şi  simţi  nevoia  să  meargă  şi  să 
îndrepte  bucăţica  de  dantelă.  Apoi  decise  că  mai  degrabă  i-ar  fi  dat 
jos  halatul  şi  ar  fi  tras-o  înapoi  în  pat.  încercă  să-şi  aducă  aminte  cum 
arătaseră  sânii  ei  mici  uşor  arcuiţi  în  lumina  lumânărilor,  dar  singura 

imagine  care  i  se  formă  în  creier  era  cea  a  sfârcurilor  obraznice, 
închise  la  culoare,  prin  materialul  subţire  al  cămăşii  de  noapte.  în 
mod  voit  îşi  chinui  memoria  şi  recupera  o  imagine  neclară  a  soţiei  lui 
stând  lungită  pe  pat,  cu  cămaşa  de  noapte  suflecată  până  deasupra 
genunchilor.  Picioarele  ei  goale  erau  graţioase  şi  elegante  şi  el  îşi 
aminti  cât  de  încântat  fusese  la  gândul  de  a  le  vedea  înfăşurate  în 
jurul  lui. 

îşi  amintea  şi  că  se  descotorosise  de  halat  în  timp  ce  simţea  cum  se 
aprinde  o  dorinţă  puternică  în  interiorul  lui.  Sophy  îl  privise  şocată, 
ceea  ce  îl  înfuriase,  aşa  că  se  aşezase  pe  pat  lângă  ea,  dorind  să  o 
liniştească  şi  să  o  facă  să-1  accepte.  Ea  fusese  precaută  şi  neliniştită, 
dar  el  ştiuse  că  putea  să  o  facă  să  se  relaxeze  şi  să  se  bucure  de  ce 
avea  să  urmeze,  căci  ea  îi  arătase  deja  că-i  putea  răspunde.  întinsese 
mâna  după  ea  şi... 

Julian  scutură  din  cap,  încercând  să  alunge  norul  dens  care  îi 
înveşmânta  gândurile.  Cu  siguranţă  nu  se  dezonorase  nereuşind  să 
îşi  îndeplinească  datoria  de  soţ.  îl  mistuise  dorinţa  de  a  şti  că  Sophy 
era  a  lui,  aşa  că  nu  avea  cum  să  fi  adormit  în  toiul  acţiunii  oricât  de 
mult  Porto  băuse.  Profund  uimit  de  lipsa  lui  de  memorie,  începu  să 
dea  la  o  parte  aşternuturile  şi  una  dintre  coapse  se  frecă  de  o 
porţiune  aspră  a  cearşafului,  o  pată  umedă  care  se  uscase  în  timpul 
nopţii.  Zâmbi  uşurat  şi  satisfăcut  în  timp  ce  îşi  cobora  privirea 
întrucât  ştia  ce  avea  să  găsească,  şi  anume  dovada  că  nu  se  umilise 
până  la  urmă.  Câteva  clipe  mai  târziu  însă,  satisfacţia  i  se  transformă 
într-un  sentiment  de  neîncredere  plină  de  groază.  Pata  de  culoare 
maro-închis  de  pe  cearşaf  era  mult  prea  mare,  imposibil,  monstruos 
de  mare.  Ce-i  făcuse  oare  soţiei  sale  blânde  şi  delicate? 

Singura  lui  experienţă  precedentă  cu  o  virgină  fusese  noaptea 
nunţii  cu  Elizabeth,  iar  înţelepciunea  amară  pe  care  o  dobândise  în 
anii  din  urmă  îl  făcea  să  se  întrebe  dacă  acest  lucru  chiar  se 
întâmplase  cu  adevărat. 

Dar  auzise,  desigur,  bârfele  pe  care  le  colportau  bărbaţii  şi  ştia  că 
în  timpul  unui  act  normal  o  femeie  nu  sângera  asemenea  unui  viţel 

măcelărit.  Mai  mult,  uneori  femeia  nu  sângera  deloc. 

Un  bărbat  ar  fi  trebuit  să  atace  efectiv  o  femeie  ca  să  provoace  o 
sângerare  atât  de  abundentă.  Ar  fi  trebuit  să  o  rănească  grav  pentru 
a  produce  un  asemenea  rezultat. 

Cuprins  de  o  senzaţie  de  greaţă,  Julian  continuă  să  privească 
dovada  de  netăgăduit  a  stângăciei  lui  brutale,  îşi  aminti  propriile 
cuvinte.  îmi  vei  mulţumi  mâine-dimineaţă.  Doamne,  Dumnezeule, 
orice  femeie  care  suferise  atât  de  mult  cât  suferise  în  mod  evident 
Sophy  nu  ar  fi  fost  deloc  dispusă  să-i  mulţumească  bărbatului  care  o 
rănise  într-un  asemenea  hal.  Probabil  că  îl  ura  cu  înverşunare.  Julian 
închise  ochii  preţ  de  câteva  clipe,  încercând  să  rememoreze  ce-i 
făcuse  exact,  dar  nici  măcar  o  scenă  vinovată  nu-i  apăru  în  mintea 
chinuită,  în  ciuda  dovezilor  de  necontestat. 

—  Sophy?  spuse  el  cu  o  voce  care  îi  sună  chiar  şi  lui  aspră,  după 
ce  deschise  ochii. 

Sophy  sări  de  parcă  ar  fi  atins-o  cu  o  biciuşca  şi  se  întoarse  spre  el 
cu  o  expresie  care  îl  făcu  să  strângă  din  dinţi. 

—  Bună...  bună  dimineaţa,  milord,  bâigui  ea  cu  ochii  mari  şi  cu 
un  aer  grozav  de  stânjenit. 

—  Am  sentimentul  că  această  dimineaţă  ar  fi  putut  fi  cu  mult  mai 
bună  decât  este  şi  că  eu  sunt  de  vină  pentru  asta,  spuse  el 
aşezându-se  pe  marginea  patului  şi  întinzând  mâna  după  halat.  Se 
îmbrăcă  încet,  gândindu-se  care  era  cel  mai  bun  mod  în  care  putea 
trata  situaţia.  Desigur,  ea  nu  prea  era  în  dispoziţia  necesară  pentru 
a-i  auzi  cuvintele  de  consolare  şi,  Dumnezeule,  numai  de  nu  l-ar  fi 
durut  aşa  capul! 

—  Cred  că  valetul  este  pregătit  să  te  bărbierească,  domnul  meu. 

—  Eşti  bine?  întrebă  el  cu  voce  joasă,  ignorându-i  cuvintele  şi 
îndreptându-se  către  ea.  Se  opri  imediat  ce  ea  se  dădu  un  pas  înapoi, 
ajungând  cu  spatele  rezemat  de  dulap,  fără  vreo  posibilitate  de 
retragere,  deşi  era  evident  că  asta  îşi  dorea.  Rămase  acolo,  strângând 
la  piept  un  jupon  de  muselină  şi  privindu-1  îngrijorată. 

—  Sunt  bine,  milord. 

71 


—  Sophy,  micuţo,  ce  ţi-am  făcut?  murmură  Julian  cu  răsuflarea 
întretăiată.  Chiar  am  fost  aşa  un  monstru  noaptea  trecută? 

—  O  să  ţi  se  răcească  apa  pentru  bărbierit. 

—  Sophy,  nu  îmi  fac  griji  pentru  temperatura  apei  de  bărbierit,  ci 
pentru  tine. 

—  Ţi-am  spus,  sunt  bine,  Julian.  Te  rog,  vreau  să  mă  îmbrac. 

—  Trebuie  să  vorbim,  spuse  el  oftând  adânc  şi  înaintă  spre  ea, 
neţinând  seama  de  modul  în  care  încerca  să  se  îndepărteze  de  el. 
Trebuie  să  vorbim,  repetă  contele,  prinzând-o  uşor  de  umeri  şi 
privind  în  ochii  ei  îngrijoraţi. 

—  Nu  eşti  satisfăcut,  domnul  meu?  Speram  că  vei  fi,  i  se  adresă 
Sophy  umezindu-şi  buzele. 

—  Doamne,  Dumnezeule,  spuse  el  răsuflând  greu,  în  timp  ce  îi 
sprijinea  capul  de  umărul  lui.  îmi  pot  da  seama  cu  câtă  disperare  îţi 
doreşti  să  fiu  satisfăcut.  Sunt  convins  că  ţi-e  groază  numai  la  gândul 
unei  alte  asemenea  nopţi. 

—  Nu,  milord,  aş  prefera  să  nu  mai  am  parte  de  o  asemenea 
noapte  pentru  tot  testul  vieţii  mele,  şopti  ea  cu  vocea  înăbuşită  de 
halatul  lui,  deşi  înflăcărarea  din  glas  era  uşor  de  perceput. 

—  Ar  ajuta  dacă  aş  jura  pe  onoarea  mea  că  data  viitoare  nu  va  mai 
fi  o  experienţă  la  fel  de  respingătoare?  spuse  el  spăşit  mângâindu-i 
spatele  în  încercarea  de  a  o  alina. 

—  Cuvântul  tău  de  onoare,  domnul  meu? 

El  înjură  violent  şi  îi  presă  şi  mai  puternic  capul  de  umărul  lui, 
simţind  cât  de  încordată  era  şi  neavând  nici  cea  mai  vagă  idee  cum 
să  rezolve  situaţia. 

—  Ştiu  că  probabil  nu  te  mai  încrezi  prea  mult  în  cuvântul  meu  de 
onoare  în  această  dimineaţă,  dar  promit  că  data  viitoare. . .  nu  va  mai 
durea. 

—  Aş  prefera  să  nu  mă  gândesc  la  data  viitoare,  Julian. 

—  Desigur,  pot  să  înţeleg  asta,  admise  contele  simţind  cum  ea 
voia  să  se  smulgă  din  îmbrăţişare.  El  însă  nu  era  pregătit  să-i  dea 
drumul.  Trebuia  să  găsească  un  mod  de  a  o  asigura  că  nu  era 

monstrul  care  păruse  în  noaptea  precedentă. 

—  îmi  pare  rău,  micuţo.  Nu  ştiu  ce  s-a  întâmplat  cu  mine.  Ştiu  că 
este  greu  de  înţeles,  dar  dacă  e  să  spun  adevărul,  nu  îmi  pot  aminti 
cu  exactitate  ce  s-a  petrecut.  Trebuie  să  mă  crezi  însă,  nu  am  avut 
nicio  intenţie  să  îţi  fac  rău. 

—  Aş  prefera  să  nu  discutăm  despre  asta,  replică  ea  împingându-1 
pentru  a  scăpa  din  strânsoare. 

—  Dar  trebuie,  căci  dacă  nu  facem  asta,  vei  ajunge  să  crezi  că 
problema  este  chiar  mai  gravă  decât  în  realitate.  Sophy,  uită-te  la 
mine. 

Ea  ridică  brusc  fruntea  şi  ezită,  aruncându-i  o  privire  rapidă, 
cercetătoare,  după  care  îşi  feri  grăbită  ochii. 

—  Ce  ai  vrea  să  fac,  domnul  meu? 

—  Aş  vrea  să  spui  că  mă  ierţi  şi  că  nu-mi  vei  purta  pică  pentru 
ceea  ce  am  făcut  noaptea  trecută,  dar  probabil  ar  însemna  să-ţi  cer 
prea  mult.  O  strânse  şi  mai  tare  în  braţe,  după  care  se  forţă  să  se 
relaxeze. 

—  Mândria  ta  este  satisfăcută  acum?  se  interesă  ea  muşcându-şi 
buzele. 

—  La  naiba  cu  mândria  mea!  încerc  să  găsesc  un  mod  în  care  să 
îmi  cer  scuze  faţă  de  tine  şi  să  îţi  spun  că  nu  va  fi  aşa...  aşa  de 
neconfortabil  pentru  tine  data  viitoare.  La  naiba,  neconfortabil  era  un 
termen  ridicol  de  anost  pentru  ceea  ce  simţise  biata  fată  în  noaptea 
anterioară  în  timp  ce  el  îşi  croia  drum  între  coapsele  ei.  Ceea  ce  se 
petrece  între  soţi  este  de  obicei  o  experienţă  plăcută,  şi  aşa  ar  fi 
trebuit  să  fie  şi  pentru  tine.  Am  avut  intenţia  să  fie  plăcută,  dar  nu 
ştiu  ce  s-a  întâmplat.  Probabil  că  mi-am  pierdut  orice  urmă  de 
stăpânire  de  sine.  La  naiba,  cred  că  mi-am  pierdut  minţile. 

—  Te  rog,  domnul  meu,  este  groaznic  de  jenant  pentru  mine. 
Trebuie  să  discutăm  despre  asta? 

—  Bine,  dar  îţi  dai  cu  siguranţă  seama  că  nu  putem  lăsa  lucrurile 
aşa. 

—  De  ce  nu?  întrebă  ea  precaută  după  o  mică  pauză. 

—  Sophy,  fii  rezonabilă,  draga  mea,  suntem  căsătoriţi,  vom  face 
dragoste  des  şi  nu  vreau  să-ţi  fie  frică  de  asta  de  acum  încolo. 

—  Aş  vrea  să  nu-i  mai  spui  aşa,  pentru  că  nu  este  nici  pe  departe 
dragoste,  izbucni  ea. 

Julian  închise  ochi  şi  se  sili  să  fie  răbdător.  Dacă  îi  datora  ceva  noii 
lui  mirese  în  acea  dimineaţă  era  o  imensă  răbdare,  care  nu  era,  din 
păcate,  cea  mai  mare  calitate  a  lui. 

—  Sophy,  spune-mi  ceva.  Mă  urăşti? 

—  Nu,  milord,  răspunse  ea  înghiţind  în  sec  şi  privind  în 
continuare  pe  fereastră. 

—  Ei,  măcar  atât,  deşi  nu  e  mult.  La  naiba,  Sophy,  ce  ţi-am  făcut 
azi-noapte?  Trebuie  că  m-am  năpustit  asupra  ta,  dar  jur  că  nu-mi 
mai  amintesc  nimic  după  ce  ne-am  urcat  în  pat. 

—  Chiar  nu  pot  vorbi  despre  asta. 

—  Nu,  îmi  imaginez  că  nu  poţi,  spuse  Julian  trecându-şi  furios 
degetele  prin  păr.  Cum  se  putea  aştepta  ca  ea  să-i  descrie  în  detaliu 
acţiunile?  Nici  nu  voia  de  fapt  să  audă  povestea  îngrozitoare,  deşi 
avea  o  nevoie  disperată  să  ştie  ce  îi  făcuse.  Trebuia  să  ştie  cât  de 
nemilos  fusese  şi  începea  deja  să  se  tortureze  imaginându-şi  tot  felul 
de  lucruri. 

—  Julian? 

—  Ştiu  că  asta  nu  este  o  scuză,  draga  mea,  dar  mi-e  teamă  că 
aseară  am  băut  mai  mult  Porto  decât  mi-am  dat  seama.  Nu  voi  mai 
veni  niciodată  în  patul  tău  într-o  asemenea  stare  deplorabilă,  este  de 
neiertat.  Te  rog  să-mi  accepţi  scuzele  şi  să  mă  crezi  că  data  viitoare 
va  fi  cât  se  poate  de  diferit. 

—  Cât  despre  data  viitoare. . .  murmură  Sophy  dregându-şi  glasul. 

—  Ştiu  că  nu  prea  eşti  nerăbdătoare  să  fie  o  dată  viitoare,  spuse  el 
cutremur ându-se.  îţi  dau  cuvântul  meu  că  nu  te  voi  mai  grăbi.  Cu 
toate  acestea,  înţelege,  te  rog,  că  se  va  întâmpla  într-o  bună  zi.  Vezi, 
Sophy,  pentru  tine  e  ca  şi  cum  ai  fi  căzut  de  pe  cal.  Dacă  nu  încaleci 
din  nou,  s-ar  putea  să  nu  mai  călăreşti  niciodată. 

—  Nu  sunt  convinsă  că  asta  ar  fi  prea  rău,  bombăni  ea. 

—  Sophy. 

—  Da,  desigur,  micuţa  problemă  cu  urmaşul.  Te  rog  să  mă  ierţi, 
aproape  că  am  uitat  de  asta. 

—  Nu  mă  gândeam  la  moştenitorul  meu,  ci  la  tine,  spuse  el, 
dezgustat  de  el  însuşi. 

—  înţelegerea  noastră  era  pentru  trei  luni,  îi  aminti  ea  pe  un  ton 
liniştit,  crezi  că  ne  putem  întoarce  la  ea? 

—  Nu  cred  că  ar  fi  o  idee  bună  să  aşteptăm  atât,  mormăi  Julian. 
Dacă  ai  trei  luni  la  dispoziţie  să  te  gândeşti  la  ce  s-a  întâmplat 
azi-noapte,  sentimentul  tău  firesc  de  jenă  va  deveni  din  ce  în  ce  mai 
puternic.  Ţi-am  explicat,  ce  e  mai  rău  a  trecut  şi  nu  este  nevoie  să  te 
retragi  în  spatele  înţelegerii  pentru  care  ai  insistat. 

—  Bănuiesc  că  nu,  cu  atât  mai  mult  cu  cât  am  atât  de  puţine 
mijloace  prin  care  să  mă  asigur  că  aceasta  este  respectată,  spuse  ea 
smulgându-se  din  braţele  lui  şi  îndreptându-se  spre  fereastră.  Aveai 
dreptate  când  subliniai  faptul  că  o  femeie  are  foarte  puţină  putere  în 
cadrul  unei  căsnicii.  Singura  ei  speranţă  este  să  se  poată  baza  pe 
onoarea  de  gentilom  a  soţului  ei. 

Julian  se  simţi  copleşit  de  vinovăţie,  iar  când  îşi  reveni,  îşi  dori  să 
se  poată  confrunta  cu  diavolul  în  persoană  mai  degrabă  decât  cu 
Sophy.  Aşa  măcar  ar  fi  putut  riposta. 

Se  găsea  într-o  poziţie  insuportabilă  şi  era  îngrozitor  de  limpede 
că  exista  doar  un  singur  mod  onorabil  de  a  ieşi  din  ea.  Trebuia  să 
recurgă  la  această  variantă  deşi  în  final  asta  avea  să  îngreuneze 
foarte  mult  lucrurile  în  ceea  ce  o  privea  pe  Sophy. 

—  Ai  mai  putea  avea  încredere  a  doua  oară  în  cuvântul  meu  dacă 
sunt  de  acord  să  ne  întoarcem  la  înţelegerea  de  trei  luni?  întrebă 
Julian  pe  un  ton  aspru. 

—  Da,  cred  că  aş  putea  avea  încredere  în  tine  de  această  dată, 
replică  ea  aruncându-i  o  privire  rapidă  peste  umăr,  atâta  vreme  cât 
eşti  de  acord  nici  să  nu  mă  seduci  şi  nici  să  nu  mă  forţezi. 

—  Aseară  ţi-am  promis  seducţie  şi  în  loc  de  asta,  te-am  forţat  să  te 
culci  cu  mine.  Da,  cred  că  pot  înţelege  de  ce  vrei  să  extinzi  condiţiile 

înţelegerii  noastre.  Prea  bine,  Sophy,  spuse  Julian  înclinându-şi 
capul  protocolar.  Deşi  judecata  îmi  spune  că  este  greşit,  nu-ţi  pot 
refuza  dreptul  de  a  insista  în  acest  sens  în  lumina  celor  întâmplate 
azi-noapte. 

—  Mulţumesc,  milord,  rosti  Sophy  plecându-şi  capul,  cu  degetele 
încleştate  în  faţa  ei. 

—  Nu-mi  mulţumi,  sunt  ferm  convins  că  fac  o  mare  greşeală,  ceva 
este  în  neregulă  aici,  spuse  el  chinuindu-se  iarăşi  să  îşi  amintească  ce 
se  întâmplase  în  noaptea  precedentă,  dar  totul  era  în  ceaţă.  Oare  îşi 
pierdea  minţile?  Ai  cuvântul  meu  că  nu  voi  încerca  să  te  seduc  în 
timpul  prevăzut  de  acordul  nostru,  şi  este  de  la  sine  înţeles  că  nici  nu 
te  voi  forţa  în  vreun  fel.  Te  rog  să  mă  ierţi,  încheie  el  vrând  să  întindă 
mâna  şi  să  o  tragă  aproape  de  el,  dar  fără  a  îndrăzni  să  o  facă. 

Ieşi  din  cameră  simţind  că  nu  se  putea  înjosi  mai  mult  în  ochii  ei 
decât  se  înjosise  deja  în  ai  lui. 

* 

Cele  două  zile  care  urmară  ar  fi  trebuit  să  fie  cele  mai  fericite  din 
viaţa  lui  Sophy.  Luna  de  miere  se  transforma,  în  sfârşit,  în  visul  la 
care  sperase  odinioară.  Julian  era  bun,  atent  cu  ea  şi  cât  se  poate  de 
blând,  tratând-o  de  parcă  ar  fi  fost  un  bibelou  nepreţuit  de  porţelan. 
In  sfârşit,  ameninţarea  subtilă  şi  senzuală  care  o  pândise  zile  întregi 
nu  mai  exista.  Asta  nu  însemna  că  nu  mai  vedea  dorinţă  în  ochii  lui 
Julian,  căci  asta  nu  se  schimbase,  dar  acum  focul  era  mocnit  şi  nu-i 
mai  era  teamă  că  avea  să  scape  de  sub  control.  în  sfârşit  avea  spaţiul 
pe  care  încercase  să  îl  negocieze  înainte  de  căsătorie. 

Cu  toate  acestea,  în  loc  să  se  relaxeze  şi  să  se  bucure  de  ceea  ce 
obţinuse,  Sophy  era  nefericită.  în  cursul  celor  două  zile  se  luptă  cu 
acest  sentiment,  dar  şi  cu  cel  de  vină,  nereuşind  să  se  convingă  de 
faptul  că  făcuse  ce  trebuia.  O  soţie  avea  atât  de  puţină  putere,  încât 
era  nevoită  să  se  folosească  de  ce  mijloace  avea  la  îndemână.  Simţul 
onoarei,  pe  de  altă  parte,  nu  o  lăsa  să-şi  liniştească  pe  deplin 

conştiinţa  cu  asemenea  argumente. 

Sophy  se  trezi  în  cea  de-a  treia  dimineaţă  de  după  aşa-zisa  ei 
noapte  a  nunţii  dându-şi  seama  că  nu  mai  putea  continua  acea 
şaradă  nici  măcar  o  singură  zi,  cu  atât  mai  puţin  încă  trei  luni. 

Nu  se  mai  simţise  atât  de  groaznic  în  viaţa  ei,  şi  suporta  foarte 
greu  autoflagelarea  lui  Julian.  Era  evident  că  el  se  mustra  aspru 
pentru  ceea  ce  credea  că  săvârşise,  iar  faptul  că  în  realitate  nu  o 
agresase  defel  o  făcea  pe  Sophy  să  se  simtă  mai  vinovată  decât  se 
simţea  soţul  ei. 

Dădu  pe  gât  ceaiul  pe  care  i-1  adusese  camerista,  aşeză  la  loc 
ceşcuţa  pe  farfurioară  cu  un  zgomot  puternic  şi  dădu  la  o  parte 
cuvertura. 

—  O,  ce  zi  minunată,  doamnă,  aveţi  de  gând  să  călăriţi  după 
micul  dejun? 

—  Da,  Mary,  te  rog,  trimite  pe  cineva  să  îl  întrebe  pe  lordul 
Ravenwood  dacă  i-ar  plăcea  să  mă  însoţească. 

—  A,  nu  cred  să  nu  vină  cu  dumneavoastră,  observă  fata  cu  un 
rânjet  obraznic.  Ar  accepta  să  vă  însoţească  şi  în  America,  dacă  i-aţi 
cere-o.  Personalul  se  bucură  să  vadă  aşa  o  privelişte. 

—  Ce  privelişte? 

—  Cea  în  care  el  face  tot  ce-i  stă  în  puteri  pentru  a  vă  fi  pe  plac.  Nu 
l-am  mai  văzut  niciodată  aşa.  Poate  că  înălţimea  Sa  îi  mulţumeşte 
stelei  lui  norocoase  că  are  o  soţie  atât  de  diferită  de  vrăjitoarea  cu 
care  s-a  căsătorit  prima  oară. 

—  Mary! 

—  îmi  pare  rău,  doamnă,  dar  ştiţi  la  fel  de  bine  ca  mine  ce  se 
zvonea  la  noi  în  sat.  Nu  era  niciun  secret.  Era  tare  dezmăţată. 
Costumul  de  călărie  maro  sau  albastru,  doamnă? 

—  Cel  nou,  maro,  Mary,  şi  nu  vreau  să  mai  aud  de  prima  Lady 
Ravenwood,  spuse  Sophy  pe  un  ton  care  spera  să  fie  ferm,  aşa  cum 
se  cuvenea.  In  acea  zi  nu  dorea  să  audă  vorbindu-se  despre 
predecesoarea  ei.  Sentimentul  de  vină  o  făcea  să  se  întrebe  dacă  nu 
cumva,  odată  ce  afla  adevărul,  Julian  avea  să  ajungă  la  concluzia  că 

semăna  cu  prima  lui  soţie  în  privinţa  anumitor  tertipuri. 

O  oră  mai  târziu  îl  găsi  aşteptând-o  în  holul  de  la  intrare.  Părea  să 
se  simtă  foarte  în  largul  lui  în  costumul  elegant  de  călărie.  Pantalonii 
comozi,  de  culoare  deschisă,  cizmele  până  la  genunchi  şi  haina  care 
îi  urmărea  linia  corpului  îi  scoteau  în  evidenţă  puterea  latentă. 

Julian  îi  zâmbi  cald  soţiei  sale. 

—  Am  rugat-o  pe  bucătăreasă  să  ne  pregătească  un  picnic,  spuse 
el,  arătându-i  un  coş  din  nuiele.  M-am  gândit  să  mergem  să 
explorăm  ruinele  vechiului  castel  pe  care  l-am  descoperit  pe  dealul 
de  lângă  râu.  Ţi-ar  plăcea,  doamnă?  continuă  el,  venind  să-i  ofere 
braţul. 

—  Eşti  foarte  atent,  Julian,  răspunse  Sophy  cu  modestie,  încercând 
să-şi  păstreze  zâmbetul.  Dorinţa  lui  de  a-i  face  pe  plac  era 
înduioşătoare  şi  o  făcea  să  se  simtă  şi  mai  nefericită. 

—  Trimite-ţi  camerista  să  îţi  aducă  una  dintre  cărţile  tale 
deplorabile.  Pot  să  suport  orice  în  afară  de  Wollstonecraft.  Mi-am 
luat  şi  eu  ceva  din  bibliotecă.  Cine  ştie,  dacă  vremea  rămâne  însorită, 
am  putea  să  ne  petrecem  după-amiaza  citind  pe  sub  vreun  copac  de 
pe  drum. 

—  Sună  minunat,  milord,  spuse  ea,  şi  preţ  de  o  clipă  inima  îi  săltă 
de  bucurie.  Apoi  însă,  realitatea  reveni  şi  îşi  dădu  seama  că  Julian  nu 
avea  să  fie  deloc  în  dispoziţia  necesară  pentru  a  sta  să  citească  sub 
vreun  copac  de  prin  crâng  după  ce  avea  să  afle  groaznicul  adevăr. 

O  conduse  spre  ieşire,  în  lumina  puternică  a  soarelui  de 
primăvară.  Doi  cai  fuseseră  înşeuaţi  şi  îi  aşteptau,  un  murg  şi  Angel, 
fiecare  ţinut  de  câte  un  rândaş.  Julian  o  privi  ocrotitor  în  timp  ce  o 
luă  grijuliu  de  talie  şi  o  ridică  în  şa.  Păru  uşurat  când  ea  nu  tresări  la 
atingerea  lui. 

—  Mă  bucur  că  te-ai  simţit  în  stare  să  călăreşti  din  nou  astăzi,  zise 
contele  în  timp  ce  se  avânta  în  şa  şi  lua  frâiele  în  mâini.  Am  dus  lipsa 
plimbărilor  noastre  de  dimineaţă  în  aceste  două  zile,  continuă  el, 
aruncându-i  o  privire  scurtă,  cercetătoare.  Eşti  sigură  că  te  simţi... 
ăăă...  confortabil? 

—  Cât  se  poate  de  confortabil,  Julian,  spuse  ea  roşind  puternic  în 
timp  ce  îşi  îmboldea  iapa  la  trap.  Asta  doar  până-şi  aduna  curajul  de 
a-i  spune  adevărul,  căci  apoi  avea  să  se  simtă  groaznic.  Se  întrebă 
posomorâtă  dacă  avea  să  o  bată. 

O  oră  mai  târziu  se  opreau  lângă  ruinele  unui  vechi  castel 
normand  care  stătuse  odată  de  pază  deasupra  râului.  Julian 
descălecă  şi  se  îndreptă  spre  calul  lui  Sophy,  după  care  o  coborî  uşor 
pe  soţia  lui  din  şa,  fără  a-i  da  drumul  imediat  când  picioarele  ei 
atinseră  pământul. 

—  S-a  întâmplat  ceva,  milord? 

—  Nu,  spuse  el  cu  un  zâmbet  de  nepătruns,  nimic,  după  care  îşi 
luă  mâna  de  pe  talia  ei  şi  îi  aranjă  pana  care  căzuse  în  faţă  de  pe 
marginea  pălăriei  de  catifea  maro  şi  se  înclinase  într-un  unghi 
ciudat. 

—  Acesta  a  fost  unul  dintre  motivele  pentru  care  am  avut  un  eşec 
răsunător  pe  parcursul  scurtului  meu  sezon  la  Londra,  oftă  Sophy. 
Oricât  de  bine  îmi  aranja  camerista  părul  şi  hainele,  întotdeauna 
reuşeam  să  ajung  la  bal  sau  la  teatru  arătând  de  parcă  mă  călcase  o 
trăsură.  Cred  că  mi-ar  fi  plăcut  să  trăiesc  în  nişte  vremuri  când  viaţa 
era  mai  simplă  şi  oamenii  trebuiau  să  poarte  mai  puţine  haine. 

—  Nu  m-aş  supăra  să  trăiesc  alături  de  tine  în  acele  vremuri, 
mărturisi  Julian,  examinându-i  îmbrăcămintea  cu  un  zâmbet 
răutăcios.  Ai  arăta  minunat  alergând  pe  aici  cu  foarte  puţine  haine 
pe  tine,  continuă  el  cu  o  strălucire  veselă  în  ochii  verzi. 

Ştiind  că  se  înroşise  din  nou,  îşi  întoarse  repede  faţa  de  la  el  şi  se 
îndreptă  spre  grămada  de  pietre  care  mai  rămăsese  din  fortăreaţă.  în 
orice  alt  moment,  Sophy  ar  fi  găsit  ruina  încântător  de  pitorească, 
dar  în  acea  zi  nu-i  venea  s-o  contemple. 

—  O  privelişte  minunată,  nu-i  aşa?  îmi  aminteşte  vechiul  castel  de 
la  Ravenwood.  Trebuia  să-mi  aduc  albumul  de  schiţe. 

—  Nu  am  vrut  să  te  fac  să  te  ruşinezi,  Sophy,  zise  Julian  încet, 
venind  în  spatele  ei,  şi  nici  să  te  sperii,  reamintindu-ţi  de  noaptea 
trecută.  Făceam  doar  o  mică  glumă.  Scuză-mi  lipsa  de  delicateţe, 

urmă  el,  atingându-i  umărul. 

—  Nu  m-ai  speriat,  Julian,  spuse  Sophy  închizând  ochii. 

—  De  fiecare  dată  când  te  îndepărtezi  aşa  de  mine  îmi  fac  griji  că 
iar  am  greşit  cu  ceva. 

—  Julian,  încetează,  încetează  imediat.  Nu  mi-e  frică  de  tine. 

—  Nu  este  nevoie  să  mă  minţi,  micuţo,  o  asigură  el  cu  blândeţe. 
Sunt  perfect  conştient  că  va  trece  o  vreme  până  când  voi  reuşi  să-mi 
răscumpăr  greşeala. 

—  Of,  Julian,  dacă  mai  aud  un  singur  cuvânt  de  scuze  cred  că  o  să 
ţip.  Inaintă  câţiva  paşi  fără  a  îndrăzni  să  privească  în  urmă,  întrucât 
era  singurul  lucru  pe  care  îl  putea  face  ca  să  nu  izbucnească  în 
lacrimi. 

—  Sophy?  Ce  naiba  se  mai  întâmplă  acum?  îmi  pare  rău  dacă 
nu-ţi  pasă  de  scuzele  mele,  dar  nu  am  nicio  altă  scăpare  onorabilă  în 
afară  de  a  te  convinge  că  sunt  sincere. 

—  Nu  înţelegi,  murmură  ea  pe  un  ton  trist.  Motivul  pentru  care 
chiar  nu  doresc  să  le  aud  este  că. . .  nu  sunt  deloc  necesare. 

—  Nu  eşti  obligată  să-mi  uşurezi  situaţia,  o  asigură  Julian, 
oprindu-se  pentru  o  clipă  în  spatele  ei. 

—  Nu  asta  vreau,  ci  doar  să  te  lămuresc  în  legătură  cu  unele 
lucruri  de  care  eu...  In  fine,  te-am  indus  în  eroare  cu  bună  ştiinţă, 
recunoscu  ea,  încleştându-şi  ambele  mâini  pe  cravaşa. 

—  Nu  înţeleg.  Ce  vrei  să  spui,  Sophy?  Că  nu  a  fost  atât  de  rău  pe 
cât  ştiu  eu  că  trebuie  să  fi  fost?  Te  rog,  nu  te  deranja,  ştim  amândoi 
adevărul. 

—  Nu,  Julian,  tu  nu  ştii  adevărul,  doar  eu  îl  ştiu.  Trebuie  să  îţi 
mărturisesc  ceva,  milord,  şi  mi-e  teamă  că  te  vei  supăra  la  culme. 

—  Nu  pe  tine,  Sophy,  pe  tine  nu  voi  fi  niciodată  supărat. 

—  Sper  să  îţi  aminteşti  de  asta,  milord,  dar  bunul-simţ  îmi  spune 
că  nu  o  vei  face.  Nu  este  nevoie  să  îţi  ceri  scuze  pentru  ceea  ce  crezi 
că  s-a  întâmplat  în  acea  noapte  pentru  că,  de  fapt,  nu  s-a  întâmplat 
nimic,  spuse  ea  găsind  puţin  curaj,  dar  neîndrăznind  încă  să  se 
întoarcă  cu  faţa  spre  el  şi  să-1  înfrunte. 

—  Poftim? 

Sophy  îşi  trecu  palma  înmănuşată  peste  ochi  şi  îşi  lovi  fără  să  vrea 
pălăria,  astfel  încât  pana  acesteia  se  aplecă  din  nou  în  faţă. 

—  Mai  precis,  nu  ai  făcut  ceea  ce  crezi  că  ai  făcut. 

Urmă  o  clipă  de  tăcere  care  i  se  păru  asurzitoare  lui  Sophy,  apoi 
Julian  vorbi  din  nou. 

—  Dar  sângele?  Era  atât  de  mult  sânge! 

—  în  apărarea  mea,  aş  vrea  să  evidenţiez  faptul  că,  din  punctul 
meu  de  vedere,  tu  ai  încălcat  spiritul  înţelegerii  noastre,  spuse  ea 
repede  înainte  să  o  părăsească  tot  curajul.  Eram  foarte  agitată  şi 
grozav  de  furioasă.  Sper  că  vei  lua  asta  în  considerare,  mai  ales  că  tu, 
dintre  toţi  oamenii,  ştii  cum  este  să  cazi  pradă  unui  atac  de  furie. 

—  Pe  toţi  dracii,  Sophy,  despre  ce  naiba  vorbeşti?  replică  Julian  cu 
o  voce  mult  prea  liniştită. 

—  încerc  să  îţi  explic,  milord,  că  nu  m-ai  violat  în  acea  seară.  Doar 
ai  adormit,  explică  Sophy,  întorcându-se  în  sfârşit,  gata  să-1  înfrunte. 
El  stătea  la  câţiva  paşi  mai  încolo,  cu  picioarele  uşor  depărtate  şi 
cravaşa  de-a  lungul  coapsei,  în  timp  ce  ochii  de  un  verde  smarald  îi 
deveniseră  mai  reci  decât  adâncurile  stăpânite  de  Hades. 

—  Am  adormit? 

—  Ţi-am  pus  nişte  ierburi  în  ceai,  zise  Sophy  privind  fix  pe  lângă 
umărul  lui.  îţi  aminteşti  când  ţi-am  spus  că  am  ceva  mai  eficient 
decât  vinul  de  Porto  pentru  insomnie? 

—  îmi  amintesc,  rosti  el  cu  un  glas  înfiorător  de  calm,  dar  ai  băut 
şi  tu  din  ceai. 

—  M-am  prefăcut  doar  că  beau,  îl  corectă  ea  dând  negativ  din  cap. 
Erai  atât  de  ocupat  să  te  plângi  de  cartea  domnişoarei  Wollstonecraft 
încât  nu  ai  observat  ce  făceam. 

Contele  se  apropie  şi  mai  mult  de  ea,  lovindu-şi  uşor  piciorul  cu 
cravaşa. 

—  Dar  sângele?  Era  împrăştiat  pe  cearşaf. 

—  Alte  ierburi,  milord.  După  ce  ai  adormit,  le-am  adăugat  în  ceai 
ca  să  obţin  o  pată  de  culoare  roşiatică  pe  aşternuturi,  numai  că  nu  am 

ştiut  cât  lichid  să  folosesc,  de  emoţie  am  vărsat  cam  mult,  astfel  că 
pata  a  devenit  ceva  mai  mare  decât  intenţionasem. 

—  Ai  vărsat  nişte  ceai,  repetă  el  rar. 

—  Da,  milord. 

—  Destul  cât  să  mă  faci  să  cred  că  m-am  purtat  ca  o  brută  cu  tine. 

—  Da,  milord. 

—  Vrei  să  spui  că  nu  s-a  întâmplat  nimic  în  acea  noapte, 
nimic-nimic? 

—  Păi,  m-ai  anunţat  că  mă  vei  seduce  chiar  dacă  îţi  spusesem  cât 
se  poate  de  clar  că  nu  doresc  să  faci  asta  şi  ai  venit  în  camera  mea  în 
ciuda  obiecţiilor  mele  şi  m-am  simţit  cu  adevărat  ameninţată, 
milord,  vorbi  pe  nerăsuflate  Sophy  simţind  că  îi  mai  vine  puţin 
inima  la  loc.  Aşa  că  nu  e  ca  şi  cum  nu  s-ar  fi  întâmplat  nimic,  dacă 
mă  înţelegi.  Nu  s-a  întâmplat  nimic  doar  pentru  că  am  luat  măsuri  în 
acest  sens.  Nu  eşti  singurul  cu  o  fire  iute  la  mânie,  milord. 

—  M-ai  drogat,  constată  el  cu  o  voce  care  ezita  între  neîncredere  şi 
furie. 

—  Era  o  simplă  licoare  contra  insomniei. 

—  M-ai  drogat  cu  una  dintre  nenorocitele  tale  de  licori  şi  apoi  ai 
făcut  ca  totul  să  pară  că  te-am  violat,  o  întrerupse  Julian  cu  ochii 
strălucind  de  mânie,  în  timp  ce  cravaşa  lovi  carâmbul  cizmei  lui  de 
piele. 

Nu  mai  avea  ce  comenta  în  faţa  unei  asemenea  descrieri  directe  a 
faptelor,  aşa  că  Sophy  lăsă  capul  în  jos  şi  pana  pălăriei  i  se  legănă  în 
faţa  ochilor  în  timp  ce  privea  în  pământ. 

—  Bănuiesc  că  ai  putea  vedea  lucrurile  şi  aşa,  dar  nu  am  avut 
nicio  clipă  intenţia  să-ţi  dau  de  înţeles  că. . .  mi-ai  făcut  rău.  Tot  ce  am 
vrut  a  fost  să  te  încredinţez  că  ţi-ai  făcut  datoria,  din  perspectiva  ta. 
Păreai  atât  de  nerăbdător  să-ţi  revendici  drepturile  de  soţ! 

—  Prin  urmare,  dacă  aş  fi  fost  convins  că  mi-am  exercitat  aceste 
drepturi,  te-aş  fi  lăsat  în  pace  pentru  următoarele  câteva  luni? 

—  M-am  gândit  că,  satisfăcut  pentru  o  vreme,  ai  fi  fost  dispus  să 
onorezi  termenii  înţelegerii  noastre. 

—  Sophy,  dacă  mai  aduci  în  discuţie  nenorocita  aia  de  înţelegere, 
o  să  te  strâng  pur  şi  simplu  de  gât  sau  o  să  te  croiesc  cu  cravaşa  pe 
spinare. 

—  Sunt  pregătită  pentru  un  comportament  violent,  milord.  Se  ştie 
că  ai  un  temperament  diabolic,  bravă  ea. 

—  Aşa  deci?  Atunci  mă  surprinde  că  m-ai  adus  aici,  unde  suntem 
singuri,  pentru  a-mi  face  această  mare  mărturisire.  Nimeni  nu-ţi 
poate  auzi  strigătele  după  ajutor  dacă  iau  decizia  să  te  pedepsesc 
chiar  acum. 

—  M-am  gândit  că  nu  e  corect  să-i  implic  şi  pe  servitori,  şopti  ea. 

—  Ce  nobil  din  partea  ta,  scumpo.  Sper  să  mă  ierţi  dacă  nu  prea 
îmi  vine  a  crede  că  o  femeie  care  îşi  droghează  soţul  are  vreme  să-şi 
facă  griji  despre  părerile  servitorilor,  spuse  el  mijindu-şi  ochii. 
Dumnezeule,  oare  ce-o  fi  fost  în  mintea  lor  când  au  schimbat 
aşternuturile  a  doua  zi  dimineaţă? 

—  I-am  explicat  lui  Mary  că  vărsasem  nişte  ceai  în  pat. 

—  Cu  alte  cuvinte,  am  fost  singurul  din  toată  casa  care  îşi 
închipuia  că  sunt  un  violator  ordinar?  Mda,  şi  asta  e  ceva. 

—  îmi  pare  rău,  Julian,  chiar  îmi  pare  rău.  în  apărarea  mea,  pot 
doar  să  subliniez  că  eram  speriată  şi  supărată.  Credeam  că  ne 
înţelegem  atât  de  bine,  că  începem  să  ne  cunoaştem,  şi  iată  că  brusc 
m-am  pomenit  ameninţată. 

—  Gândul  că  vreau  să  fac  dragoste  cu  tine  te  sperie  atât  de  mult 
încât  să  recurgi  la  asemenea  metode  pentru  a  evita  asta?  La  naiba, 
Sophy,  nu  eşti  o  fetişcană  prostuţă,  eşti  o  femeie  în  toată  firea  şi  ştii 
foarte  bine  de  ce  m-am  căsătorit  cu  tine. 

—  După  cum  ţi-am  mai  explicat  şi  înainte,  nu  mi-e  teamă  de  act  în 
sine,  declară  ea  însufleţită.  Am  doar  nevoie  de  timp  ca  să  te  cunosc, 
să  ne  deprindem  unul  cu  celălalt.  Nu  doresc  să  fiu  o  iapă  de  prăsilă 
atâta  vreme  cât  îţi  convine  asta,  după  care  să  fiu  părăsită  undeva  la 
ţară.  Trebuie  să  recunoşti  că  asta  aveai  de  gând  când  m-ai  luat  de 
soţie. 

—  Nu  recunosc  nimic,  ripostă  el,  lovindu-şi  din  nou  cizma  cu 

cravaşa.  Din  punctul  meu  de  vedere,  tu  eşti  cea  care  a  încălcat 
acordul  referitor  la  căsătoria  noastră.  Cerinţele  mele  au  fost  foarte 
simple  şi  puţine.  Dacă  îţi  aminteşti,  una  dintre  ele  era  să  nu  mă  minţi 
niciodată. 

—  Julian,  nu  te-am  minţit.  Poate  că  te-am  indus  în  eroare,  dar 
desigur  poţi  înţelege  că  eu. . . 

—  M-ai  minţit,  o  întrerupse  el  cu  brutalitate,  şi  dacă  nu  m-aş  fi 
lăsat  copleşit  de  vină  în  aceste  două  zile  mi-aş  fi  dat  seama  de  asta 
imediat,  căci  erau  destule  semne.  Nu  ai  fost  capabilă  nici  măcar  să  te 
uiţi  în  ochii  mei.  Dacă  nu  aş  fi  pus  asta  pe  seama  faptului  că  nu 
suporţi  să  mă  priveşti,  aş  fi  înţeles  de  îndată  că  mă  duceai  de  nas. 

—  îmi  pare  rău,  Julian. 

—  Are  să-ţi  pară  şi  mai  rău,  doamnă,  înainte  să  punem  punct 
acestei  afaceri.  Nu  mă  poţi  prosti  ca  pe  bunicul  dumitale,  şi  ar  cam  fi 
vremea  să  înveţi  asta.  Credeam  că  eşti  destul  de  inteligentă  ca  să  o 
pricepi  din  primul  moment,  dar  se  pare  că  trebuie  să-ţi  dau  o  lecţie. 

—  Julian! 

—  încalecă. 

—  Ce  ai  de  gând  să  faci,  domnul  meu?  întrebă  Sophy  ezitând. 

—  Când  mă  voi  fi  hotărât,  îţi  voi  spune.  între  timp,  o  să  ai 
neplăcuta  experienţă  de  a  te  îngrijora  în  legătură  cu  asta. 

—  Ştiu  că  eşti  furios,  Julian,  şi  probabil  că  o  merit,  murmură 
Sophy  în  timp  ce  se  îndrepta  încet  spre  calul  ei,  dar  aş  dori  să  aflu 
cum  ai  de  gând  să  mă  pedepseşti.  Sinceră  să  fiu,  nu  cred  că  pot 
suporta  această  nesiguranţă. 

Mâinile  lui  se  înfăşurară  în  jurul  mijlocului  ei  atât  de  brusc,  din 
spate,  încât  ea  tresări.  Julian  o  ridică  în  şa  cu  o  violenţă  pe  care 
de-abia  reuşea  să  o  controleze,  apoi  se  opri  o  clipă  şi  privi  în  sus  la  ea 
cu  o  furie  rece  în  ochi. 

—  Dacă  ai  de  gând  să-i  joci  feste  soţului  tău,  doamnă,  ai  face  bine 
să  te  obişnuieşti  şi  cu  nesiguranţa  legată  de  modul  în  care  se  va 
răzbuna,  pentru  că  mă  voi  răzbuna,  Sophy,  îţi  promit.  N-o  să  te  las  să 
devii  o  scorpie  de  necontrolat  cum  era  prima  mea  soţie. 

înainte  ca  fata  să  poată  răspunde,  se  depărtă  de  ea,  urcă  în  şa  şi, 
fără  vreun  cuvânt,  o  luă  la  galop  spre  casă,  lăsând-o  singură  printre 
ruine.  Ajunse  acasă  la  jumătate  de  oră  după  el.  Spre  disperarea  ei, 
descoperi  că  atmosfera  veselă  şi  freamătul  din  gospodărie  din 
ultimele  zile  se  schimbaseră  ca  prin  farmec  şi  Eslington  Park 
devenise  un  loc  sumbru  şi  ameninţător. 

Majordomul  o  privi  cu  ochi  trişti  atunci  când  păşi  oropsită  în 
holul  de  la  intrare. 

—  Ne  făceam  griji  pentru  dumneavoastră,  doamnă,  o  întâmpină 
el  cu  blândeţe. 

—  Iţi  mulţumesc,  Tyson.  După  cum  vezi,  sunt  cât  se  poate  de 
bine.  Unde  este  lordul  Ravenwood? 

—  în  bibliotecă,  doamnă,  a  dat  ordine  stricte  să  nu  fie  deranjat. 

—  înţeleg,  spuse  Sophy  privind  agitată  spre  uşile  închise,  rău 
prevestitoare,  ale  bibliotecii.  Ezită  un  moment,  apoi  îşi  ridică  poalele 
costumului  de  călărie  şi  o  luă  la  fugă  pe  scări,  ignorând  privirile 
îngrijorate  ale  servitorilor. 

Julian  ieşi  din  bibliotecă  la  cină  ca  să  o  anunţe  în  ce  consta 
pedeapsa.  Când  îl  văzu  aşezându-se  la  masă  cu  o  privire  cruntă, 
Sophy  îşi  dădu  seama  că  îşi  clocise  răzbunarea  cu  o  sticlă  de  vin  de 
Bordeaux  alături. 

O  linişte  apăsătoare  se  lăsă  asupra  salonului,  şi  lui  Sophy  i  se  păru 
că  toate  chipurile  din  medalioanele  pictate  de  pe  tavan  o  priveau  cu 
ochi  acuzatori. 

încerca  pe  cât  putea  de  bine  să-şi  mănânce  peştele,  când  Julian  le 
porunci  majordomului  şi  lacheului  să  iasă  din  cameră,  cu  un  semn 
scurt  din  cap.  Sophy  îşi  ţinu  răsuflarea. 

—  Voi  pleca  la  Londra  mâine-dimineaţă,  o  informă  el, 
adresându-i-se  pentru  prima  oară. 

—  Mergem  la  Londra,  milord?  Sophy  ridică  privirea  cu  un  licăr 
de  speranţă. 

—  Nu,  Sophy,  tu  nu  mergi  la  Londra,  eu  merg.  Tu,  draga  mea 
soţie  uneltitoare,  vei  rămâne  aici,  la  Eslington  Park.  îţi  voi  îndeplini 

cea  mai  mare  dorinţă.  îţi  vei  putea  petrece  restul  celor  trei  luni 
preţioase  în  linişte  deplină.  îţi  dau  cuvântul  meu  solemn  că  nu  te  voi 
deranja. 

îşi  dădu  seama  că  avea  să  o  abandoneze  în  sălbăticia  de  la 
Norfolk. 

—  O  să  fiu  singură  aici,  milord?  îngăimă  Sophy  şocată. 

—  într-adevăr,  n-o  să  ai  companie  ori  vreun  soţ  ros  de  remuşcări 
care  să  aibă  grijă  de  tine,  încuviinţă  el  cu  o  politeţe  rece.  Cu  toate 
acestea,  vei  avea  la  dispoziţie  un  personal  foarte  bine  calificat  şi 
poate  că  te  va  amuza  să  le  alini  durerile  de  gât  sau  problemele  de 
ficat. 

—  Te  rog,  Julian,  aş  prefera  să  mă  baţi  mai  degrabă  şi  să  terminăm 
cu  toate  astea. 

—  Nu  mă  tenta,  o  sfătui  el  sec. 

—  Dar  nu  vreau  să  stau  aici  de  una  singură.  O  parte  din 
înţelegerea  noastră  spunea  că  nu  pot  fi  alungată  la  ţară  atunci  când 
tu  mergi  la  Londra. 

—  îndrăzneşti  să-mi  mai  aduci  aminte  de  înţelegerea  aceea  de 
neconceput? 

—  îmi  pare  rău  dacă  nu-ţi  place,  dar  ţi-ai  dat  cuvântul  în  legătură 
cu  anumite  lucruri  înainte  de  căsătorie.  Din  punctul  meu  de  vedere, 
ai  fost  foarte  aproape  de  a  încălca  o  anumită  promisiune,  iar  acum  o 
vei  face  din  nou.  Nu  este  o  purtare. . .  onorabilă. 

—  Nici  să  nu  te  gândeşti  să-mi  ţii  mie  o  predică  despre  onoare, 
Sophy.  Eşti  femeie  şi  ştii  prea  puţine  despre  asta,  ţipă  el. 

—  învăţ  repede,  spuse  Sophy  fixându-1  cu  privirea. 

—  Nu  te  uita  la  mine  de  parcă  nu  aş  avea  onoare,  doamnă,  se  răsti 
Julian  aruncându-şi  la  o  parte  şervetul.  Te  asigur  că  nu-mi  încalc 
jurământul.  în  cele  din  urmă  vei  avea  parte  de  ziua  ta  la  Londra,  dar 
nu  vei  merge  acolo  până  nu  înveţi  care-ţi  sunt  îndatoririle  de  soţie. 

—  îndatoririle? 

—  La  sfârşitul  acestor  trei  luni  preţioase  ale  tale,  o  să  mă  întorc 
aici,  la  Eslington  Park,  şi  vom  discuta  despre  asta.  Am  încredere  că 

până  atunci  vei  fi  decis  că  poţi  suporta  să  te  ating  şi,  într-un  fel  sau 
altul,  doamnă,  voi  obţine  ce  doresc  din  această  căsnicie. 

—  Un  moştenitor  şi  niciun  pic  de  bătaie  de  cap. 

—  Mi-ai  dat  deja  multă  bătaie  de  cap,  Sophy,  şi  fii  mulţumită  cu 
asta,  pentru  că  nu  am  de  gând  să  te  las  să  creezi  un  haos  în  viaţa 
mea,  spuse  el  cu  un  zâmbet  fioros. 

In  dimineaţa  următoare,  Sophy  stătea  abătută  printre  statuile  din 
holul  de  la  intrare,  urmărind  curajoasă  pregătirile  pentru  plecarea 
lui  Julian.  în  timp  ce  valetul  îi  urca  bagajele  în  trăsură,  înălţimea  Sa 
îşi  luă  rămas-bun  de  la  noua  lui  mireasă  cu  un  formalism  glacial. 

—  îţi  doresc  să  te  bucuri  de  căsnicie  în  următoarele  două  luni  şi 
jumătate,  doamnă.  Dădu  să  se  îndepărteze,  dar  se  opri  şi  înjură 
dezgustat  văzând  o  panglică  desfăcută  care-i  atârna  în  păr.  O  înnodă 
cu  un  gest  rapid  şi  nerăbdător  şi  plecă,  lăsând  în  urmă  doar  sunetul 
obsedant  al  cizmelor  lui  pe  marmură. 

Sophy  îndură  o  săptămână  de  singurătate  până  îşi  regăsi  buna 
dispoziţie,  iar  când  se  întâmplă  asta  decise  nu  numai  că  suferise 
destul  pentru  crima  ei,  ci  şi  că  făcuse  o  eroare  tactică  în 
comportamentul  faţă  de  soţul  ei. 

Lumea  i  se  păru  mai  frumoasă  din  momentul  în  care  luă 
hotărârea  de  a-1  urma  pe  Julian  la  Londra. 

Dacă  ea  avea  câteva  lucruri  de  învăţat  despre  cum  trebuia  să  se 
poarte  cu  soţul  ei,  atunci  însemna  că  şi  Julian  avea  câte  ceva  de 
învăţat  despre  cum  să  se  poarte  cu  soţia  lui.  Prin  urmare,  Sophy  se 
hotărî  să-şi  reia  căsnicia  de  la  zero. 


87 


Capitolul  5 


Julian  examină  scena  solemnă  pe  care  o  găsi  când  intră  în  clubul 
lui  obişnuit. 

—  E  destulă  tristeţe  aici  cât  să  organizezi  o  înmormântare,  îi  spuse 
prietenului  său  Miles  Thurgood.  Sau  poate  atmosfera  e  mai  potrivită 
pe  un  câmp  de  bătălie,  adăugă  el  după  un  moment  de  reflecţie. 

—  La  ce  te  aşteptai?  îl  întrebă  Miles  cu  chipul  lui  frumos  şi  tânăr 
marcat  de  aceleaşi  linii  sumbre  ca  şi  ale  celorlalţi  bărbaţi  din 
încăpere,  în  timp  ce  în  ochii  lui  de  un  albastru  intens  sclipea  o 
luminiţă  de  amuzament  macabru.  La  fel  este  peste  tot  în  cluburile 
din  St.  James  şi  în  orice  altă  parte  din  oraş  în  această  seară.  Tristeţe  şi 
moarte  peste  tot. 

—  Bănuiesc  că  a  fost  publicată  prima  parte  a  infamelor  Memorii 
ale  lui  Featherstone,  nu-i  aşa? 

—  După  cum  a  promis  editorul,  fix  la  timp.  S-a  vândut  în  mai 
puţin  de  o  oră,  se  pare. 

—  Judecând  după  aerul  morbid  de  pe  feţele  tuturor,  presupun  că 
Marea  Featherstone  s-a  ţinut  de  ameninţarea  de  a  menţiona  anumite 
nume  în  Memorii. 

—  Printre  altele,  pe  ale  lui  Glastonbury  şi  Plimpton,  spuse  Miles 
arătând  spre  cei  doi  bărbaţi  din  celălalt  capăt  al  camerei,  care  stăteau 
la  masă  cu  o  sticlă  de  vin  de  Porto  între  ei.  Era  evident  că  cei  doi  lorzi 
între  două  vârste  erau  cuprinşi  de  deznădejde. 

—  Vor  mai  fi  şi  alte  nume  în  volumul  următor,  sau  cel  puţin  aşa  ni 
s-a  spus. 

—  Trebuie  să  laşi  pe  mâna  unei  femei  grija  de  a  crea  mai  mult 
haos  decât  ştirile  despre  război,  remarcă  Julian  subţiindu-şi  buzele 
în  timp  ce  se  aşeza  şi  deschidea  un  număr  din  Gazette.  Se  uită  repede 
pe  titluri,  căutând  obişnuitele  relatări  despre  bătălii  şi  lista  cu 

numele  celor  căzuţi  în  campania  peninsulară  care  părea  să  nu  aibă 
sfârşit. 

—  E  uşor  pentru  tine  să  fii  aşa  de  optimist  în  legătură  cu  Memoriile 
lui  Featherstone,  spuse  Miles  cu  un  zâmbet  fugar.  Soţia  ta  nu  este 
aici,  în  oraş,  unde  poate  pune  mâna  pe  ziare,  dar  Glastonbury  şi 
Plimpton  nu  au  fost  atât  de  norocoşi.  Umblă  vorba  că  Lady 
Glastonbury  i-ar  fi  dat  majordomului  indicaţii  să  nu-i  permită 
sărmanului  ei  soţ  accesul  în  casă,  pe  când  doamna  lui  Plimpton  se 
pare  că  ar  fi  făcut  o  scenă  de  proporţii. 

—  Iar  acum  amândoi  se  ascund  la  club. 

—  Unde  pot  merge  în  altă  parte?  E  ultimul  lor  refugiu. 

—  Sunt  doi  nerozi,  comentă  Julian  încruntându-se.  îşi  concentra 
atenţia  asupra  unei  depeşe  de  război. 

—  Nerozi,  da?  repetă  Miles  aşezându-se  în  fotoliu  şi  aruncându-i 
prietenului  său  o  privire  plină  de  respect  amestecat  cu  batjocură. 
Bănuiesc  că  ai  putea  să  le  dai  nişte  sfaturi  înţelepte  despre  cum  să  se 
comporte  faţă  de  o  femeie  furioasă.  Nu  toată  lumea  îşi  poate 
convinge  soţia  să  se  retragă  la  ţară,  Julian. 

Julian  refuză  să  cadă  în  capcană.  Ştia  că  şi  Miles  şi  toţi  ceilalţi 
prieteni  ai  lui  mureau  de  curiozitate  să  afle  câte  ceva  despre  noua  lui 
mireasă. 

—  Glastonbury  şi  Plimpton  ar  fi  trebuit  să  se  asigure  că  soţiile  lor 
nu  pun  mâna  pe  niciun  exemplar  din  Memorii. 

—  Şi  cum  ar  fi  putut  să  facă  asta?  Probabil  că  azi  după-masă  Lady 
Glastonbury  şi  Lady  Plimpton  şi-au  trimis  lacheii  să  stea  la  coadă  la 
biroul  editorului. 

—  Dacă  Glastonbury  şi  Plimpton  nu  îşi  pot  ţine  nevestele  în  frâu, 
atunci  amândoi  au  primit  exact  ce  merită,  spuse  Julian  fără  milă.  Un 
bărbat  trebuie  să  stabilească  reguli  foarte  clare  la  el  acasă. 

—  Umblă  vorba  că  amândoi  au  avut  ocazia  să  se  salveze,  dar  nu 
au  profitat  de  ea.  Marea  Featherstone  a  hotărât  să-i  dea  ca  exemplu, 
astfel  încât  următoarele  ei  victime  să  fie  mai  rezonabile. 

—  Ce  tot  vorbeşti  acolo?  Julian  îl  privi  dintr-odată  atent. 

—  Nu  ai  auzit  de  scrisorile  pe  care  le  trimite  Charlotte  foştilor  ei 
iubiţi?  se  auzi  o  voce  profundă  şi  tărăgănată. 

—  Şi  despre  ce  scrisori  este  vorba,  Daregate?  se  interesă  Julian 
ridicând  din  sprâncene  în  timp  ce  nou-venitul  se  prăbuşea  fără  vlagă 
într-un  fotoliu  vizavi  de  el. 

—  Spune-i  despre  scrisori,  îl  îndemnă  Miles  pe  acesta. 

Gideon  Xavier  Daregate,  singurul  nepot  şi  aparent  unicul 
moştenitor  al  desfrânatului  şi  risipitorului  conte  de  Daregate,  care 
era  şi  necăsătorit  pe  deasupra,  zâmbi  cu  o  anume  cruzime  şi  această 
expresie  împrumută  trăsăturilor  sale  un  aer  acvilin,  de  pasăre  de 
pradă,  la  care  contribuiau  şi  ochii  reci  de  un  gri-argintiu. 

—  Păi  este  vorba  despre  scurtele  bilete  pe  care  Marea 
Featherstone  le  trimite  personal  tuturor  posibilelor  victime.  Se  pare 
că  pentru  un  anume  preţ,  orice  bărbat  se  poate  asigura  că  numele  lui 
nu  va  apărea  în  Memorii. 

—  Şantaj,  observă  Julian  pe  un  ton  înverşunat. 

—  Poţi  fi  sigur  de  asta,  murmură  Daregate,  părând  puţin  plictisit. 

—  Nu  se  face  să  îi  dai  bani  unui  şantajist.  Procedând  astfel,  nu  vei 
face  decât  să  le  dai  apă  la  moară  altora  ca  el. 

—  Sunt  convins  că  asta  şi-au  spus  şi  Glastonbury  şi  Plimpton  unul 
celuilalt,  spuse  Daregate,  şi  ca  urmare,  nu  numai  că  s-au  regăsit  în 
Memoriile  lui  Charlotte,  ci  s-au  pomenit  şi  vorbiţi  de  rău  într-o  operă 
publicată.  Se  pare  că  Marea  Featherstone  nu  era  prea  impresionată 
de  talentele  lor  de  alcov. 

—  Memoriile  astea  intră  atât  de  mult  în  detalii?  icni  Miles. 

—  Mi-e  teamă  că  da,  rosti  Daregate  sec.  Sunt  pline  cu  genul  de 
nimicuri  pe  care  doar  o  femeie  şi  le-ar  putea  aminti,  cum  ar  fi  dacă 
un  bărbat  a  uitat  să  se  spele  ori  să-şi  schimbe  lenjeria  de  corp  înainte 
de  a-i  face  o  vizită.  Care  e  problema,  Miles?  Doar  tu  nu  ai  fost 
vreunul  dintre  protectorii  lui  Charlotte,  nu? 

—  Nu,  dar  Julian  a  fost  pentru  scurtă  vreme,  spuse  Miles  rânjind 
obraznic. 

—  Dumnezeule,  dar  asta  a  fost  acum  o  veşnicie,  tresări  Julian.  Cu 

siguranţă  Charlotte  m-a  uitat  de  mult. 

—  Eu  nu  aş  fi  atât  de  sigur,  spuse  Daregate.  Femeile  ca  ea  au  o 
memorie  bună. 

—  Nu  te  agita,  Julian,  adăugă  Miles  gata  să-i  sară  în  ajutor.  Cu 
puţin  noroc,  noua  ta  mireasă  nici  măcar  nu  va  auzi  de  aceste 
Memorii. 

Julian  mormăi  şi  se  întoarse  la  ziarul  lui,  gândindu-se  că  avea  să 
se  ocupe  de  asta. 

—  Ia  spune-ne,  Ravenwood,  îl  întrerupse  nepoliticos  Daregate, 
când  ai  de  gând  să  ne-o  prezinţi  pe  noua  contesă?  Doar  ştii  că  toată 
lumea  moare  de  curiozitate  să  o  cunoască.  Nu  vei  reuşi  să  o  ţii 
ascunsă  mereu. 

—  Cu  veştile  despre  manevrele  lui  Wellington  din  Spania  şi  cu 
Memoriile  lui  Featherstone,  cred  că  societatea  este  destul  de  ocupată 
momentan,  spuse  Julian  pe  un  ton  liniştit. 

Thurgood  şi  Daregate  deschiseră  amândoi  gura  să  protesteze  la 
această  remarcă,  dar  văzând  expresia  rece  şi  ameninţătoare  de  pe 
chipul  prietenului  lor,  se  răzgândiră. 

—  Nu  m-ar  deranja  să  încep  o  altă  sticlă  de  vin  de  Bordeaux, 
schimbă  Daregate  subiectul.  Sunt  destul  de  însetat  după  o  seară 
întreagă  de  jocuri  de  noroc.  O  împărţim? 

—  Da,  spuse  Julian  lăsând  la  o  parte  ziarul.  Vreau  şi  eu  un  pahar. 

—  Ai  de  gând  să  vii  la  serata  lui  Lady  Eastwell  de  astă-seară?  îl 
întrebă  Miles  de  dragul  conversaţiei.  Cred  că  va  fi  interesant.  Dacă  e 
să  dăm  crezare  bârfelor,  lordul  Eastwell  a  primit  astăzi  una  dintre 
acele  scrisori  de  şantaj  ale  lui  Charlotte  şi  toată  lumea  se  întreabă 
dacă  Lady  Eastwell  a  aflat  deja  despre  asta. 

—  îi  port  un  mare  respect  lui  Eastwell,  mărturisi  Julian.  L-am 
văzut  luptând  pe  continent  şi  de  altfel  l-ai  văzut  şi  tu,  Daregate. 
Omul  ştie  cum  să-şi  apere  poziţiile  în  faţa  duşmanului,  aşa  că  ar 
trebui  cu  siguranţă  să  ştie  cum  să  se  poarte  cu  soţia  lui. 

—  Ei,  haide,  Ravenwood,  replică  Daregate  cu  un  rânjet  lipsit  de 
orice  urmă  de  amuzament,  ştim  amândoi  că  să  te  lupţi  cu  Napoleon 

e  joacă  de  copii  pe  lângă  înfruntarea  unei  femei  mânioase. 

Miles  dădu  şi  el  din  cap  aprobator,  deşi  cu  toţii  ştiau  că  nu  fusese 
niciodată  căsătorit  sau  măcar  implicat  într-o  relaţie  serioasă. 

—  Foarte  înţelept  din  partea  ta  că  ţi-ai  lăsat  mireasa  la  ţară,  chiar 
foarte  înţelept.  Măcar  acolo  poţi  fi  sigur  că  nu  intră  în  nicio  belea. 

Julian  tot  încercase  să  se  convingă  de  asta  întreaga  săptămână  de 
când  se  întorsese  la  Londra,  dar  în  acea  seară,  la  fel  ca  în  fiecare  seară 
de  când  se  întorsese,  nu  mai  era  atât  de  sigur  că  luase  decizia  corectă. 

Problema  era  că  îi  lipsea  Sophy,  în  mod  absolut  inexplicabil,  şi  era 
de  necontestat  că  asta  îl  făcea  să  se  simtă  grozav  de  nelalocul  lui. 
Fusese  un  nesocotit  să  o  abandoneze  la  ţară,  dar  aceasta  fusese 
singura  cale  prin  care  reuşise  să  o  controleze. 

Din  păcate,  nu  găsise  altă  variantă,  oricât  ar  fi  întors  problema  pe 
toate  părţile. 

La  o  oră  târzie  din  noapte,  chestiunea  îi  ocupa  încă  mintea  în  timp 
ce  ieşea  de  la  club.  Sări  în  trăsură  şi  privi  meditativ  pe  fereastră  la 
străzile  întunecate  pe  când  vizitiul  dădea  bice  cailor. 

Adevărul  era  că  încă  îl  năpădea  mânia  de  fiecare  dată  când  îşi 
amintea  de  renghiul  pe  care  i-1  jucase  Sophy  în  acea  noapte  nefastă 
când  se  decisese  să-şi  exercite  drepturile  conjugale.  îşi  mai  amintea, 
şi  asta  chiar  de  câteva  ori  pe  zi,  că  era  esenţial  să-i  dea  o  lecţie  la 
începutul  căsniciei,  cât  era  încă  naivă  şi  maleabilă.  Nu  trebuie  să-i 
lase  impresia  că  îl  putea  manipula. 

Cu  toate  acestea,  indiferent  cât  de  mult  se  chinuia  să  nu  uite  de 
pasul  ei  greşit  şi  cât  de  important  era  să  înăbuşe  în  faşă  un  asemenea 
comportament,  se  trezi  amintindu-şi  şi  alte  lucruri  despre  Sophy.  îi 
era  dor  de  călăritul  alături  de  ea  dimineaţa,  de  conversaţiile 
inteligente  despre  cultivarea  pământului  şi  de  partidele  de  şah  din 
fiecare  seară,  aşa  cum  îi  lipseau  şi  parfumul  ei  feminin,  ademenitor, 
felul  în  care  îşi  înclina  gâtul  când  se  pregătea  să-1  înfrunte  şi  inocenţa 
blândă  şi  discretă  din  ochii  ei  de  culoarea  turcoazului.  De  asemenea, 
îşi  amintea  râsul  ei  vesel,  ştrengăresc,  şi  modul  în  care  se  preocupa 
de  sănătatea  servitorilor  şi  a  arendaşilor. 

Chiar  în  săptămâna  aceea  se  pomenise  de  mai  multe  ori 
gândindu-se  oare  ce  parte  din  garderoba  ei  era  în  dezordine  în  acel 
moment.  Atunci  închidea  ochii  preţ  de  o  clipă  şi  şi-o  imagina  călare, 
cu  pălăria  căzută  pe-o  ureche,  sau  cu  un  tiv  descusut  la  rochie. 
Camerista  ei  avea  de  lucru,  nu  glumă. 

Sophy  nu  semăna  deloc  cu  prima  lui  soţie. 

Elizabeth  se  îmbrăcase  întotdeauna  impecabil,  cu  fiecare  buclă  la 
locul  ei  şi  orice  rochie  decoltată  aranjată  în  aşa  fel  încât  să-i  scoată  în 
evidenţă  farmecele.  Chiar  şi  în  dormitor,  prima  contesă  de 
Ravenwood  îşi  păstrase  un  aer  de  perfecţiune  plin  de  eleganţă  şi 
fusese  o  zeiţă  a  dorinţei  în  lenjeria  ei  croită  cu  un  scop  bine  definit,  o 
creatură  menită  să  trezească  pasiunea  bărbaţilor  şi  să-i  ducă  la 
pierzanie.  Lui  Julian  i  se  făcea  greaţă  când  se  gândea  cât  de  adânc 
fusese  prins  în  mrejele  dulci  ale  acelei  vrăjitoare. 

Se  scutură  hotărât  de  vechile  amintiri.  O  alesese  pe  Sophy  să-i  fie 
soţie  tocmai  datorită  enormei  diferenţe  dintre  ea  şi  Elizabeth,  şi  avea 
să  facă  totul  pentru  ca  noua  lui  mireasă  să-şi  păstreze  candoarea. 
Oricare  ar  fi  fost  preţul  de  plătit,  nu  avea  să-i  permită  lui  Sophy  a  lui 
să  urmeze  acelaşi  drum  strălucitor  al  distrugerii  pe  care  îl  alesese 
Elizabeth. 

Deşi  era  cât  se  poate  de  convins  de  acest  scop,  nu  ştia  exact  ce 
măsuri  trebuia  să  adopte  pentru  a-1  atinge.  Poate  că  fusese  o  greşeală 
să  o  abandoneze  pe  Sophy  la  ţară,  căci  astfel  nu  numai  că  rămăsese 
acolo  nesupravegheată,  dar  îl  lăsase  şi  pe  el  fără  ocupaţie  în 
metropolă. 

Trăsura  se  opri  în  faţa  casei  lui  impunătoare.  Studie  mohorât  uşa 
şi  se  gândi  la  patul  gol  care  îl  aştepta.  Dacă  avea  vreun  pic  de  minte, 
ar  fi  trebuit  să  îi  poruncească  vizitiului  să  întoarcă  şi  să  se  îndrepte 
spre  Trevor  Square.  Fără  îndoială  că  Marianne  Harwood  ar  fi  fost 
mai  mult  decât  bucuroasă  să-1  primească  chiar  şi  la  ora  aceea  târzie. 
Totuşi  imaginile  farmecelor  obraznice  ale  voluptuoasei  La  Belle 
Harwood  nu-1  puteau  face  să-şi  trădeze  celibatul  autoimpus.  La 
patruzeci  şi  opt  de  ore  după  ce  revenise  la  Londra,  Julian  îşi  dăduse 

seama  că  singura  femeie  cu  care  ardea  de  nerăbdare  să  se  culce  era 
soţia  lui. 

Fără  îndoială  că  obsesia  dezvoltată  pentru  ea  era  rezultatul  direct 
al  faptului  că  îşi  refuzase  ceea  ce-i  aparţinea  de  drept,  se  gândi  el  în 
timp  ce  cobora  din  trăsură  şi  urca  scările.  Cu  toate  acestea,  un  lucru 
era  sigur:  data  următoare  când  se  urca  în  pat  cu  Sophy  aveau  să-şi 
amintească  amândoi  de  incident  cât  se  poate  de  limpede. 

—  Bună  seara,  Guppy,  spuse  Julian  când  majordomul  îi  deschise 
uşa.  Eşti  încă  treaz  la  ora  asta  târzie.  Parcă  îţi  cerusem  să  nu  mă 
aştepţi. 

—  Bună  seara,  domnule,  îl  salută  Guppy  dregându-şi  vocea 
solemn  în  timp  ce  făcea  un  pas  înapoi  pentru  a-i  permite  stăpânului 
să  intre.  A  fost  puţină  agitaţie  pe  aici  în  această  seară.  întregul 
personal  e  treaz  încă. 

—  Agitaţie?  repetă  încruntat  Julian,  oprindu-se  şi  întorcându-se  la 
jumătatea  drumului  spre  bibliotecă.  Guppy  avea  cincizeci  şi  cinci  de 
ani,  era  perfect  pregătit  şi  deloc  genul  care  să  inventeze  scenarii 
dramatice. 

—  Contesa  de  Ravenwood  a  sosit  şi  s-a  instalat  în  casă,  domnule, 
îl  informă  Guppy  cu  o  expresie  perfect  imobilă,  deşi  în  ochi  i  se 
ghicea  o  exaltare  ascunsă.  Ne  cerem  scuze,  dar  personalul  ar  fi  putut 
să  o  primească  mult  mai  bine  pe  Lady  Ravenwood  dacă  am  fi  fost 
anunţaţi  de  sosirea  iminentă  a  domniei  sale.  în  condiţiile  date,  îmi 
este  teamă  că  am  fost  luaţi  oarecum  prin  surprindere,  deşi  ne-am 
descurcat. 

Julian  îngheţă  şi  preţ  de  o  clipă  mintea  i  se  opri  în  loc.  Sophy  era 
acolo,  ca  şi  cum  gândurile  lui  de  pe  drumul  spre  casă  reuşiseră  să  o 
materializeze  pe  noua  lui  soţie. 

—  Desigur  că  v-aţi  descurcat,  Guppy,  spuse  el  mecanic.  Nici  nu 
m-aş  aştepta  la  altceva  din  partea  ta  şi  a  restului  personalului.  Unde 
se  află  Lady  Ravenwood  acum? 

—  S-a  retras  acum  puţină  vreme,  domnule,  şi  dacă  îmi  permiteţi, 
doamna  este  cât  se  poate  de  amabilă  cu  personalul.  Doamna 

Peabody  a  condus-o,  evident,  în  camera  de  lângă  a  dumneavoastră. 

—  Desigur,  murmură  Julian  uitând  de  intenţia  lui  de  a  bea  un 
pahar  de  Porto  înainte  de  culcare.  Gândul  că  Sophy  era  sus,  în  pat,  îl 
făcu  să  uite  de  toate,  şi  se  pomeni  urcând  scara  cu  paşi  mari. 

—  Noapte  bună,  Guppy. 

—  Noapte  bună,  domnule,  spuse  Guppy  cu  un  zâmbet  abia 
schiţat  în  timp  ce  încuia  uşa  de  la  intrare. 

„Sophy  este  aici."  Julian  simţi  un  val  de  emoţie  la  acest  gând,  dar  îl 
înfrână  în  clipa  următoare,  amintindu-şi  că  venind  la  Londra,  soţia 
lui  îl  provocase  în  mod  deschis.  Soţia  lui  sfioasă  de  la  ţară  devenea 
din  ce  în  ce  mai  rebelă. 

Păşi  repede  pe  coridor,  sfâşiat  între  furie  şi  plăcerea  perfidă  de  a  o 
revedea  pe  Sophy.  Aceste  sentimente  amestecate  îl  făceau  să  nu 
poată  gândi  coerent.  Deschise  uşa  propriei  camere  apăsând 
nerăbdător  clanţa  şi  îl  găsi  pe  valetul  său  dormind  buştean,  prăbuşit 
într-unui  dintre  fotoliile  de  catifea  roşie. 

—  Bună,  Knapton.  Eşti  în  urmă  cu  somnul? 

—  Domnule,  tresări  Knapton.  Luptându-se  cu  somnul,  clipi 
repede  la  vederea  stăpânului  care  stătea  în  chiar  pragul  uşii. 

—  îmi  cer  scuze,  domnule.  M-am  aşezat  doar  pentru  câteva 
minute  să  vă  aştept  şi  nu  ştiu  ce  s-a  întâmplat,  cred  că  am  aţipit. 

—  Nu  contează,  în  seara  asta  pot  să  mă  pregătesc  de  culcare  fără 
ajutorul  tău,  îl  linişti  Julian  fluturând  din  mână  pentru  a-i  indica  uşa. 

—  Prea  bine,  domnule,  dacă  sunteţi  sigur  că  nu  veţi  avea  nevoie 
de  ajutorul  meu,  spuse  Knapton  îndreptându-se  grăbit  spre  uşă. 

—  Knapton. 

—  Da,  domnule?  întrebă  valetul  oprindu-se  în  pragul  uşii  şi 
privind  precaut  înapoi. 

—  înţeleg  că  Lady  Ravenwood  a  sosit  în  această  seară. 

—  Acum  câteva  ore,  domnule,  spuse  Knapton,  şi  chipul  i  se  relaxă 
cu  o  expresie  de  plăcere.  Toată  casa  a  fost  o  vreme  în  culmea 
agitaţiei,  dar  totul  este  în  ordine  acum.  Lady  Ravenwood  are 
propriul  mod  de  a  trata  cu  personalul,  domnule. 

—  Lady  Ravenwood  are  modul  ei  de  a  trata  cu  toată  lumea, 
murmură  Julian  printre  dinţi  în  timp  ce  Knapton  ieşea  pe  hol. 
Aşteptă  până  când  uşa  se  închise  în  urma  valetului,  apoi  îşi  scoase 
cizmele  şi  hainele  de  seară  şi  întinse  mâna  după  halat. 

După  ce  îşi  legă  cordonul  de  mătase,  chibzui  un  moment, 
încercând  să  găsească  metoda  optimă  de  a  se  purta  cu  soţia  lui  cea 
îndrăzneaţă.  Indignarea  încă  se  îmbina  cu  pasiunea  care  fierbea  în 
sângele  lui.  Simţea  o  dorinţă  de  nestăpânit  să  îşi  verse  furia  asupra 
lui  Sophy  şi,  în  acelaşi  timp,  să  facă  dragoste  cu  ea.  Poate  că  trebuia 
să  le  facă  pe  amândouă,  îşi  zise  el. 

Un  lucru  era  sigur.  Nu  putea  pur  şi  simplu  să-i  ignore  sosirea 
intempestivă  şi  apoi  să  o  salute  a  doua  zi  la  micul  dejun  ca  şi  cum 
prezenţa  ei  acolo  ar  fi  fost  o  chestiune  de  rutină.  Nu  avea  de  gând  să 
stea  codindu-se  ca  un  ofiţer  începător  înaintea  primei  sale  bătălii. 
Aceasta  era  casa  lui,  şi  avea  de  gând  să  se  comporte  ca  un  stăpân  pe 
moşia  sa. 

Julian  respiră  adânc,  bodogăni  o  înjurătură  şi  merse  spre  uşa  care 
făcea  legătura  între  garderoba  lui  şi  dormitorul  lui  Sophy.  înşfacă  o 
lumânare  şi  ridică  mâna  cu  intenţia  de  a  bate  la  uşă,  dar  se  răzgândi 
în  ultima  clipă,  gândindu-se  că  nu  era  cazul  să  fie  curtenitor. 

Apucă  mânerul,  aşteptându-se  ca  uşa  să  fie  încuiată  pe  dinăuntru, 
dar,  spre  mirarea  lui,  acesta  nu  opuse  rezistenţă,  astfel  că 
dormitorului  lui  Sophy,  cufundat  în  întuneric,  se  ivi  în  faţa  ochilor 
lui. 

Pentru  o  clipă  nu  reuşi  să  o  găsească  printre  umbrele  din  camera 
elegantă;  în  cele  din  urmă  distinse  forma  curbată  a  trupului  ei  în 
centrul  patului  masiv.  Simţi  cum  partea  de  jos  a  corpului  i  se  crispă 
dureros.  „Aceasta  este  soţia  mea  şi  în  sfârşit  se  află  aici,  în  dormitor, 
unde  îi  e  locul." 

Sophy  se  mişcă  agitată  prin  somn,  aproape  de  a  aluneca  în  mrejele 
unui  vis  înşelător,  apoi  se  trezi  încet,  încercând  să  se  lămurească 
unde  se  găsea.  Deschise  ochii  şi  se  uită  fix  la  flacăra  tremurândă  a 

lumânării  care  înainta  în  tăcere  spre  ea,  prin  beznă.  Teama  o  făcu  să 
se  dezmeticească  pe  deplin  şi  Sophy  oftă  uşurată  recunoscând  figura 
întunecată  care  ţinea  lumânarea. 

—  Julian.  M-ai  speriat,  domnul  meu,  te  mişti  ca  o  umbră,  spuse  ea 
ridicându-se  în  capul  oaselor  şi  trăgându-şi  cearşaful  până  la  gât. 

—  Bună  seara,  doamnă,  rosti  el  cu  o  voce  glacială,  lipsită  de  orice 
emoţie,  acea  voce  calmă  şi  ameninţătoare  care  nu  prevestea 
niciodată  nimic  bun.  Sper  că  mă  vei  ierta  că  nu  eram  acasă  în  această 
seară  când  ai  sosit.  Vezi  tu,  nu  te  aşteptam. 

—  Te  rog  să  nu  iei  asta  în  seamă,  domnul  meu,  sunt  perfect 
conştientă  că  sosirea  mea  te-a  surprins  destul  de  mult,  spuse  Sophy 
încercând  să  nu  ia  în  seamă  frisonul  de  teamă  pe  care  îl  simţea  pe 
şira  spinării.  Ştiuse  că  această  confruntare  era  inevitabilă  din 
momentul  în  care  decisese  să  plece  de  la  Eslington  Park.  Petrecuse 
mai  multe  ore  în  trăsură,  în  legănat  de  roţi,  imaginându-şi  ce  avea 
să-i  spună  mâniosului  ei  soţ. 

—  Surprins?  Asta  e  puţin  spus. 

—  Nu  e  nevoie  să  fii  sarcastic,  ştiu  că  eşti  într-o  oarecare  măsură 
supărat  pe  mine. 

—  Ai  un  simţ  al  observaţiei  de  invidiat. 

Sophy  înghiţi  în  sec,  adunându-şi  curajul.  Avea  să  fie  mai  greu 
decât  îşi  închipuise,  deoarece  atitudinea  lui  nu  se  schimbase  prea 
mult  în  bine  în  săptămâna  din  urmă. 

—  Poate  chiar  ar  fi  mai  bine  să  discutăm  despre  asta 
mâine-dimineaţă. 

—  Vom  discuta  acum,  întrucât  mâine-dimineaţă  n-o  să  avem 
răgaz,  vei  fi  prea  ocupată  cu  făcutul  bagajelor  pentru  întoarcerea  la 
Eslington  Park. 

—  Nu.  Trebuie  să  înţelegi,  Julian,  nu  îţi  pot  permite  să  mă  alungi, 
spuse  ea,  strângând  şi  mai  tare  cearşaful.  îşi  promisese  că  nu  se  va 
ruga  de  el  şi  că  va  fi  calmă  şi  rezonabilă.  Până  la  urmă,  el  era  un 
bărbat  rezonabil,  de  cele  mai  multe  ori.  încerc  să  rezolv  situaţia 
dintre  noi.  Am  făcut  o  greşeală  purtându-mă  aşa  cu  tine,  şi  ştiu  asta 

acum.  Am  venit  la  Londra  pentru  că  sunt  hotărâtă  să-ţi  fiu  soţie  în 
toată  puterea  cuvântului. 

—  Soţie  în  toată  puterea  cuvântului?  Ştiu  că  asta  te  va  mira 
nespus,  Sophy,  dar  o  soţie  bună  ascultă  de  soţul  ei  şi  nu  încearcă  să-1 
înşele  făcându-1  să  creadă  că  s-a  comportat  ca  un  monstru  şi  nici  nu-i 
refuză  drepturile.  De  asemenea,  o  soţie  bună  nu  apare  în  pragul 
casei  lui  de  la  oraş  atâta  vreme  cât  i  s-a  poruncit  în  mod  expres  să 
rămână  la  ţară. 

—  O,  da,  sunt  perfect  conştientă  că  nu  prea  am  fost  o  soţie  model, 
după  cum  ai  nevoie,  dar  sincer,  Julian,  cerinţele  tale  sunt  cam 
restrictive. 

—  Restrictive?  Doamnă,  tot  ce  am  cerut  de  la  tine  a  fost  doar 
puţină... 

—  Julian,  te  rog,  nu  vreau  să  mă  cert  cu  tine,  încerc  să-mi 
răscumpăr  greşeala.  Am  început  cu  stângul  această  căsnicie  şi 
recunosc  că  asta  s-a  întâmplat  în  mare  parte  din  cauza  mea.  Ai  putea 
măcar  să-mi  dai  prilejul  de  a-ţi  demonstra  că  vreau  să  fiu  o  soţie  mai 
bună. 

Julian  tăcu  pentru  o  perioadă  lungă  de  timp  în  care  îi  examina  la 
lumina  lumânării  chipul  neliniştit,  în  timp  ce  propria  expresie 
mefistofelică  era  scoasă  în  evidenţă  de  flacără.  Lui  Sophy  i  se  păru  că 
niciodată  nu  arătase  atât  de  diabolic. 

—  Lasă-mă  să  văd  dacă  am  înţeles  corect,  Sophy.  Spui  că  vrei  să 
faci  din  căsnicia  noastră  una  normală? 

—  Da,  Julian. 

—  Pot  să  presupun  că  eşti  gata  să-mi  acorzi  drepturile  de  soţ  în 
patul  tău? 

—  Da,  repetă  ea  încuviinţând  din  cap,  cu  părul  căzându-i  liber  pe 
umeri.  Vezi  tu,  Julian,  am  ajuns  la  concluzia  că  aveai  dreptate.  Am 
putea  să  ne  comportăm  mult  mai  frumos  unul  cu  celălalt  dacă 
lucrurile  o  iau  pe  făgaşul  firesc. 

—  Cu  alte  cuvinte,  încerci  să  mă  mituieşti  ca  să-ţi  permit  să  rămâi 
la  Londra,  îi  rezumă  el  vorbele  pe  un  ton  mieros. 

—  Nicidecum,  îl  contrazise  Sophy  alarmată  de  faptul  că  el  îi 
interpreta  greşit  demersurile.  Dădu  la  o  parte  cuvertura  şi  coborî  din 
pat.  Mult  prea  târziu  îşi  dădu  seama  cât  de  subţire  era  cămaşa  ei  de 
noapte,  aşa  că  înşfacă  halatul  şi  îl  ţinu  în  faţa  ei. 

—  Nu  vei  avea  nevoie  de  asta,  iubito,  nu-i  aşa?  murmură  Julian 
smulgându-i  halatul  din  mână  şi  aruncându-1  cât  colo.  Adu-ţi 
aminte,  acum  eşti  o  femeie  care  vrea  să  seducă;  prin  urmare,  trebuie 
să  înveţi  cum  să  foloseşti  această  artă  în  noua  ta  meserie. 

Sophy  fixă  cu  o  privire  neajutorată  halatul  de  pe  podea.  Se  simţea 
expusă  şi  grozav  de  vulnerabilă  în  cămaşa  ei  de  noapte  subţire.  Simţi 
cum  i  se  adunau  lacrimi  de  frustrare  în  ochi  şi,  pe  moment,  îi  fu 
teamă  că  avea  să  plângă. 

—  Te  rog,  Julian,  rosti  ea  încet.  Dă-mi  o  şansă,  voi  face  tot 
posibilul  ca,  până  la  urmă,  căsnicia  noastră  să  fie  o  reuşită. 

—  Chiar  aşa,  draga  mea,  spuse  el  în  cele  din  urmă,  ridicând 
lumânarea  la  nivelul  feţei  ei  şi  studiindu-i  chipul  în  tăcere  pentru  o 
clipă  chinuitor  de  lungă.  Cred  că  vei  fi  o  soţie  bună  după  ce  te  voi 
învăţa  că  nu  sunt  o  marionetă  pe  care  să  o  faci  să  danseze  după 
bunul  tău  plac. 

—  Nu  mi-a  trecut  niciodată  prin  minte,  domnul  meu,  replică 
Sophy  muşcându-şi  buzele,  mişcată  de  indignarea  lui.  Regret  sincer 
ce  s-a  întâmplat  la  Eslington  Park  şi  trebuie  să  ştii  că  nu  am  niciun  fel 
de  experienţă  în  materie  de  relaţii  conjugale.  Tot  ce  doream  era  să 
mă  protejez. 

—  Taci  din  gură,  Sophy,  o  opri  el,  înfrânându-şi  exasperarea.  De 
fiecare  dată  când  o  deschizi,  te  îndepărtezi  tot  mai  mult  de  modul  în 
care  ar  trebui  să  vorbească  o  soţie  bună. 

Sophy  îi  ignoră  sfatul,  fiind  convinsă  că  gura  era  cea  mai  utilă 
armă  din  micul  ei  arsenal  la  momentul  respectiv. 

—  Lasă-mă  să  stau  în  oraş,  Julian,  îl  rugă  ea  atingându-i  şovăitor 
mâneca  halatului  de  mătase.  Lasă-mă  să-ţi  arăt  că  sunt  sinceră  când 
afirm  că  vreau  să  avem  o  căsnicie  normală.  îţi  jur  că  voi  trudi  să 
transform  intenţia  în  realitate. 

—  Chiar  aşa?  spuse  el  privind-o  cu  ochi  reci,  strălucitori. 

Sophy  simţi  cum  ceva  începea  să  se  usuce  în  interiorul  ei  şi  să 
moară.  Fusese  atât  de  sigură  că  avea  să-1  convingă  să-i  mai  dea  o 
şansă!  Crezuse  că  în  scurta  lună  de  miere  de  la  Eslington  Park 
ajunsese  să-1  cunoască  destul  de  bine  pe  acest  bărbat.  Nu  era  crud 
sau  incorect  cu  ceilalţi  în  mod  voit,  aşa  că  presupusese  că  avea  să-şi 
menţină  conduita  şi  când  venea  vorba  despre  soţia  lui. 

—  Poate  că  am  greşit,  admise  ea.  Sperasem  că  vei  fi  dispus  să-mi 
dai  ocazia  de  a-mi  răscumpăra  greşeala  aşa  cum  procedezi  cu 
arendaşii  tăi  când  sunt  în  urmă  cu  plata  arendei. 

—  Te  pui  pe  acelaşi  plan  cu  arendaşii  mei,  constată  el  cu  o 
expresie  încurcată. 

—  Am  găsit  că  ar  fi  o  analogie  destul  de  potrivită. 

—  Analogia  este  de-a  dreptul  prostească. 

—  Atunci  poate  că  nu  este  nicio  şansă  să  îndreptăm  lucrurile  între 
noi. 

—  Te  înşeli,  Sophy.  Mi-am  exprimat  convingerea  că  vei  fi  o  soţie 
potrivită  pentru  mine  în  cele  din  urmă  şi  am  fost  sincer.  De  fapt,  am 
de  gând  să  mă  asigur  de  asta.  Singura  problemă  reală  este  care  ar  fi 
cea  mai  bună  cale  de  urmat.  Trebuie  să  înveţi  multe  lucruri. 

„Ca  şi  tine,  de  altfel,  se  gândi  Sophy.  Şi  cine  te  poate  învăţa  mai 
bine  decât  soţia  ta?"  Trebuia  totuşi  să  ţină  cont  că  în  acea  seară  îl 
luase  pe  Julian  prin  surprindere,  iar  bărbaţii  nu  reacţionau  prea  bine 
în  asemenea  situaţii.  Soţul  ei  avea  nevoie  de  timp  ca  să  accepte  faptul 
că  ea  se  afla  sub  acoperişul  lui  şi  că  plănuia  să  rămână  acolo. 

—  Promit  că  nu-ţi  voi  mai  da  de  furcă  dacă  îmi  permiţi  să  rămân 
aici,  la  Londra. 

—  Nu-mi  vei  mai  da  de  furcă,  zici,  repetă  Julian,  şi  flacăra 
lumânării  dădu  la  iveală  sarcasmul  care  sclipea  în  ochii  lui  reci.  Nici 
nu-ţi  pot  spune  cât  mă  linişteşte  asta,  Sophy.  Treci  în  pat  şi  culcă-te 
la  loc.  O  să-ţi  comunic  decizia  mea  mâine-dimineaţă. 

—  Mulţumesc,  Julian,  spuse  ea  zâmbind  tremurat  în  timp  ce  o 
senzaţie  de  uşurare  îi  traversa  întregul  corp.  Câştigase  prima  rundă, 

el  începuse  să  o  ia  în  seamă. 

—  Nu-mi  mulţumi  încă,  doamnă,  mai  sunt  multe  lucruri  de 
lămurit  între  noi. 

—  îmi  dau  seama  de  asta,  dar  suntem  doi  oameni  inteligenţi  care, 
din  întâmplare,  s-au  pomenit  legaţi  unul  de  altul.  Trebuie  să  ne 
folosim  bunul-simţ  pentru  a  învăţa  să  ne  tolerăm  reciproc,  nu  eşti  de 
acord? 

—  Aşa  vezi  tu  situaţia  noastră,  Sophy?  Consideri  că  ne-am 
pomenit  legaţi  unul  de  altul? 

—  Ştiu  că  ai  prefera  să  nu  transform  acest  lucru  într-o  poveste 
romantică,  domnul  meu.  încerc  să  am  o  viziune  mai  realistă  asupra 
căsniciei  noastre. 

—  Cu  alte  cuvinte,  vrei  să  profităm  la  maximum  de  ce  avem? 

—  Exact,  spuse  ea  luminându-se  la  faţă.  Ca  şi  cum  am  fi  doi  cai  de 
povară  care  sunt  obligaţi  să  tragă  amândoi  la  acelaşi  ham.  Trebuie  să 
împărţim  acelaşi  grajd,  să  bem  din  acelaşi  vas  şi  să  mâncăm  din 
acelaşi  balot  de  paie. 

—  Sophy,  o  întrerupse  Julian,  te  rog  să  nu  mai  faci  analogii  legate 
de  agricultură,  îmi  deturnează  gândurile. 

—  Nu  aş  vrea  să  se  întâmple  asta. 

—  Ce  amabilă  eşti.  Ne  vedem  în  bibliotecă  la  ora  unsprezece 
mâine-dimineaţă.  Julian  se  întoarse  şi  ieşi  din  cameră,  luând  şi 
lumânarea  cu  el. 

Sophy  rămase  în  picioare,  singură  în  întuneric,  dar  îşi  regăsi  buna 
dispoziţie  în  timp  ce  se  căţăra  din  nou  în  patul  cel  mare.  Trecuse  de 
primul  obstacol  şi  simţea  că  lui  Julian  nu-i  displăcea  atât  de  mult 
ideea  ca  ea  să  rămână  acolo.  Dacă  s-ar  fi  putut  abţine  să-1  provoace  în 
dimineaţa  următoare,  avea  s-o  păstreze  alături  de  el. 

îl  judecase  corect,  îşi  spuse  Sophy  fericită.  Julian  era  un  om  rece  şi 
aspru  în  multe  privinţe,  dar  era  un  om  onorabil  şi  avea  să  se  poarte 
echitabil  cu  ea. 

Se  răzgândi  de  trei  ori  în  legătură  cu  ţinuta  pe  care  să  o  poarte  la 

întâlnirea  cu  Julian  de  a  doua  zi.  S-ar  fi  zis  că  se  îmbrăca  pentru 
vreun  bal,  nu  pentru  o  simplă  discuţie  cu  soţul  ei.  Sau  poate  că  o 
campanie  militară  ar  fi  fost  o  analogie  mai  potrivită. 

în  sfârşit  alese  o  rochie  galben-pal  cu  volane  albe  şi  îi  ceru 
cameristei  să-i  ridice  părul  în  vârful  capului,  într-o  cascadă  de  zulufi 
după  ultima  modă. 

Când  fu  în  sfârşit  mulţumită  de  efectul  obţinut,  îi  mai  rămăseseră 
mai  puţin  de  cinci  minute  pentru  a  coborî  la  parter.  Se  grăbi  să 
parcurgă  holul  şi  se  repezi  în  jos  pe  scări,  ajungând  aproape  fără 
suflare  la  uşa  bibliotecii.  Un  lacheu  o  deschise  de  îndată  şi  ea 
pătrunse  înăuntru  cu  un  zâmbet  plin  de  speranţă  pe  chip. 

Julian  se  ridică  încet  de  la  birou  şi  o  salută  înclinând  uşor  capul. 

—  Nu  trebuia  să  te  grăbeşti,  Sophy. 

—  Nu  este  nicio  problemă,  îl  asigură  ea,  avansând  repede  în 
direcţia  lui.  Nu  am  vrut  să  mă  aştepţi. 

—  Este  un  fapt  la  ordinea  zilei  ca  soţiile  să  îşi  lase  soţii  să  le 
aştepte. 

—  A,  făcu  ea  neştiind  cum  să-i  interpreteze  remarca.  Păi,  pot 
să-mi  exersez  acest  talent  cu  altă  ocazie.  Se  uită  în  jur  şi  observă  un 
scaun  tapisat  cu  mătase  verde.  în  această  dimineaţă  sunt  mult  prea 
nerăbdătoare  să-ţi  aud  decizia  privind  viitorul  meu. 

Se  îndreptă  spre  scaunul  verde  şi  se  împiedică.  Se  opri  imediat 
încercând  să  vadă  ce  o  făcuse  să  îşi  piardă  echilibrul,  iar  Julian  îi 
urmări  privirea. 

—  Se  pare  că  ţi  s-a  desfăcut  funda  de  la  pantof,  observă  el 
politicos. 

—  Aşa  este,  spuse  Sophy  roşind.  Se  aşeză,  apoi  se  aplecă  şi  îşi  legă 
panglica  rebelă  de  la  pantof. 

Când  se  ridică,  Julian  se  aşezase  la  loc  la  birou  şi  o  studia  cu  o 
expresie  ciudată  de  resemnare  pe  chip. 

—  S-a  întâmplat  ceva,  domnul  meu? 

—  Nu.  Totul  pare  să  meargă  cât  se  poate  de  firesc.  în  legătură  cu 
dorinţa  ta  de  a  rămâne  aici  la  Londra. 

—  Da?  exclamă  ea  aşteptând  plină  de  nerăbdare  să  vadă  dacă 
avusese  dreptate  în  privinţa  corectitudinii  lui. 

—  Am  decis  să-ţi  împlinesc  dorinţa,  o  informă  Julian  pe  un  ton 
ezitant.  Se  încruntă  gânditor  în  timp  ce  se  lăsa  pe  spate  în  scaun, 
studiindu-i  chipul. 

—  O,  Julian,  mulţumesc.  îţi  promit  că  nu  vei  regreta  această 
decizie,  spuse  ea  cu  un  zâmbet  luminos  şi  cu  ochii  plini  de  uşurare  şi 
fericire,  în  timp  ce  simţea  cum  se  umple  de  entuziasm.  Eşti  cât  se 
poate  de  amabil  şi  probabil  că  nu  merit  generozitatea  ta,  dar  vreau  să 
te  asigur  că  am  de  gând  să  îţi  confirm  aşteptările  pe  care  le  ai  faţă  de 
o  soţie. 

—  Are  să  fie  interesant  cel  puţin. 

—  Julian,  te  rog,  vorbesc  foarte  serios. 

—  Ştiu.  Intenţiile  ţi  se  citesc  în  ochi  şi  de  aceea  îţi  acord  o  a  doua 
şansă,  draga  mea,  rosti  el  cu  acel  zâmbet  atât  de  rar.  Ţi-am  spus  că 
mi-e  foarte  uşor  să-ţi  desluşesc  gândurile. 

—  Jur  că  voi  deveni  o  soţie  model,  Julian.  Eşti  foarte  amabil  că 
treci  cu  vederea. . .  ăăă. . .  incidentul  de  la  Eslington  Park. 

—  Aş  sugera  ca  niciunul  din  noi  să  nu  mai  menţioneze  acel 
dezastru. 

—  O  idee  excelentă,  spuse  Sophy  cu  entuziasm. 

—  Prea  bine,  se  pare  că  suntem  de  acord,  aşa  că  am  putea  la  fel  de 
bine  să  exersăm  chestiunea  asta  dintre  soţ  şi  soţie. 

Sophy  făcu  ochii  mari  şi  dintr-odată  palmele  îi  transpirară.  Nu  se 
aşteptase  ca  el  să  se  refere  la  partea  intimă  a  căsătoriei  lor  atât  de 
repede.  Până  la  urmă  nu  era  decât  ora  unsprezece  dimineaţa. 

—  Aici,  domnul  meu?  întrebă  ea  cu  o  voce  slabă,  privind  la 
mobila  din  bibliotecă.  Acum? 

—  în  mod  evident  aici  şi  acum,  spuse  Julian  fără  să  pară  a  observa 
expresia  ei  uimită,  fiind  ocupat  să  scotocească  prin  unul  dintre 
sertarele  biroului.  A,  da,  iată-le,  continuă  el  scoţând  la  iveală  un 
teanc  de  mici  scrisori  şi  cărţi  de  vizită  şi  înmânându-i-le. 

—  Ce  sunt  acestea? 

—  Invitaţii.  Invitaţii  la  recepţii,  petreceri,  serate,  baluri,  înţelegi 
despre  ce  este  vorba.  Au  nevoie  de  un  răspuns.  Eu  urăsc  să  le  trec  în 
revistă,  iar  secretarul  meu  are  lucruri  mai  importante  de  făcut.  Alege 
câteva  evenimente  care  ţi  se  par  interesante  şi  trimite  refuzuri 
politicoase  la  celelalte. 

—  Aceasta  este  prima  mea  îndatorire  ca  soţie?  spuse  ea  ridicând 
uimită  privirea  din  vraful  de  cărţi  de  vizită. 

—  Exact. 

Sophy  aşteptă  un  moment,  întrebându-se  dacă  se  simţea  uşurată 
sau  dezamăgită.  Primul  sentiment  avu  câştig  de  cauză. 

—  Mă  voi  ocupa  bucuroasă  de  ele,  Julian,  dar  dintre  toţi  oamenii, 
ar  trebui  să  ştii  că  am  destul  de  puţină  experienţă  cu  înalta  societate. 

—  Asta  este  una  dintre  calităţile  care  îţi  fac  onoare,  Sophy. 

—  Mulţumesc,  milord,  eram  sigură  că  am  şi  eu  câteva. 

—  Că  tot  veni  vorba,  am  o  soluţie  pentru  dilema  ta  privind  lipsa 
de  experienţă,  spuse  el  aruncându-i  o  privire  suspicioasă,  dar 
preferând  să  nu  comenteze  remarca  ei.  O  să-ţi  pun  la  dispoziţie  un 
ghid  profesionist  care  să  te  călăuzească  prin  hăţişurile  societăţii  de 
aici. 

—  Un  ghid? 

—  Mătuşa  mea,  Lady  Frances  Sinclair.  Poţi  să-i  spui  Fanny,  toată 
lumea  îi  spune  aşa,  inclusiv  Prinţul.  Cred  că  ţi  se  va  părea  o  persoană 
interesantă.  într-o  anumită  măsură  se  consideră  o  femeie 
emancipată.  Ţine  împreună  cu  prietena  ei  un  mic  salon  de  doamne 
intelectuale  în  fiecare  miercuri  după-amiază  şi  probabil  că  te  va 
invita  să  faci  parte  din  micul  ei  club. 

Sophy  simţi  nota  de  superioritate  din  vocea  lui  şi  îi  adresă  un 
zâmbet  senin. 

—  Seamănă  în  vreun  fel  cu  acele  cluburi  masculine  în  care  se  bea, 
se  pariază  şi  se  petrece  până  târziu? 

—  Nu,  sigur  că  nu,  replică  Julian  aruncându-i  o  privire  fioroasă. 

—  Ce  dezamăgire,  dar  oricum  ar  fi,  sunt  convinsă  că-mi  va  plăcea 
mătuşa  ta. 

—  Vom  afla  asta  imediat,  spuse  el  privind  la  ceasul  din  bibliotecă. 
Ar  trebui  să  ajungă  dintr-o  clipă  în  alta. 

—  Vine  în  această  dimineaţă?  întrebă  Sophy  uimită. 

—  Mi-e  teamă  că  da,  a  trimis  vorbă  cam  acum  o  oră  să  ne 
aşteptăm  la  vizita  ei.  Va  fi  însoţită,  fără  îndoială,  de  prietena  ei, 
Harriette  Rattenbury.  Ele  două  sunt  nedespărţite,  explică  el  zâmbind 
strâmb.  Mătuşa  mea  de-abia  aşteaptă  să  te  cunoască. 

—  Dar  cum  de  ştie  că  sunt  în  oraş? 

—  Acesta  este  unul  dintre  lucrurile  pe  care  trebuie  să  le  înveţi 
despre  înalta  societate,  Sophy.  Bârfa  se  transmite  pe  calea  aerului  la 
oraş.  Ai  face  bine  să  ţii  minte  asta  pentru  că  ultimul  lucru  pe  care 
doresc  să-1  aud  ar  fi  bârfe  despre  soţia  mea.  Ne-am  înţeles? 

—  Da,  Julian. 


105 


Capitolul  6 


—  îmi  cer  scuze  pentru  întârziere,  dar  ştiu  că  mă  veţi  ierta  când  vă 
voi  spune  că  am  făcut  rost  de  partea  a  doua.  Iat-o,  proaspăt  scoasă  de 
sub  tipar.  Vă  asigur  că  a  trebuit  să  îmi  pun  aproape  capul  în  joc  ca  să 
pun  mâna  pe  ea.  Nu  am  mai  văzut  o  asemenea  mulţime  pe  stradă  de 
când  cu  revolta  de  după  ultimele  focuri  de  artificii  de  la  Covent 
Garden. 

Sophy  şi  ceilalţi  zece  oaspeţi  aşezaţi  în  salonul  în  stil  egiptean, 
decorat  cu  alb  şi  auriu,  îşi  întoarseră  privirile  spre  tânăra  cu  păr  roşu 
care  tocmai  pătrunsese  pe  uşă  vânturând  o  cărţulie  subţire,  nelegată, 
în  timp  ce  ochii  îi  străluceau  de  entuziasm. 

—  Te  rog  aşază-te,  Arme.  Trebuie  să  ştii  că  nu  mai  putem  niciuna 
de  curiozitate,  spuse  Lady  Frances  Sinclair,  indicându-i  vizitatoarei 
întârziate  un  scaun  din  apropierea  sofalei  în  dungi  albe  şi  aurii, 
împodobite  cu  mici  sfincşi  sculptaţi,  pe  care  se  întinsese  cu  graţie  ea 
însăşi.  Mai  întâi  însă  permite-mi  să  ţi-o  prezint  pe  soţia  nepotului 
meu,  Lady  Ravenwood,  care  a  sosit  în  oraş  acum  o  săptămână  şi  a 
dorit  să  participe  la  mica  noastră  adunare  de  miercuri  după-amiaza. 
Sophy,  aceasta  este  domnişoara  Anne  Silverthorne.  Fără  îndoială  că 
vă  veţi  întâlni  din  nou  în  această  seară  la  balul  Yelverton. 

Sophy  zâmbi  cu  căldură  şi  prezentările  luară  sfârşit.  Se  distra  de 
minune  şi  fusese  cât  se  poate  de  fericită  din  momentul  în  care  Fanny 
Sinclair  şi  prietena  ei  Harriette  Rattenbury  intraseră  furtunos  în  viaţa 
ei  în  săptămâna  precedentă.  Julian  avusese  dreptate  în  legătură  cu 
mătuşa  lui  şi  însoţitoarea  ei.  în  mod  evident  acestea  erau  cele  mai 
bune  prietene,  deşi  dacă  le  priveai,  erai  mai  degrabă  frapat  de 
diferenţele  dintre  cele  două  femei  decât  de  asemănările  dintre  ele. 

Fanny  Sinclair  era  înaltă,  cu  trăsături  de  patriciană  romană,  cu 
părul  negru  şi  ochi  strălucitori  de  culoarea  smaraldului,  o  trăsătură 


106 


caracteristică  familiei  Sinclair,  după  toate  aparenţele.  Avea  în  jur  de 
cincizeci  de  ani  şi  era  o  fiinţă  încântătoare  şi  plină  de  viaţă  care  se 
simţea  vizibil  în  largul  ei  în  vâltoarea  înaltei  societăţi  londoneze. 

Era  încântător  de  optimistă  şi  profund  interesată  de  tot  ceea  ce  se 
petrecea  în  jurul  ei,  fiind  în  acelaşi  timp  o  femeie  cu  vederi 
remarcabil  de  largi.  întotdeauna  cu  mintea  plină  de  planuri  şi  intrigi 
şirete,  deborda  de  entuziasm  pentru  orice  idei  care  i  se  iveau  în  cale. 
Stilul  egiptean  al  excentricei  sale  case  de  la  Londra  i  se  potrivea  de 
minune.  Până  şi  tapetul  ciudat,  cu  bordură  cu  mumii  şi  sfincşi 
minusculi,  părea  adecvat  ca  fundal  pentru  Lady  Fanny. 

Oricât  de  mult  i-ar  fi  plăcut  lui  Sophy  bizarele  motive  egiptene, 
fusese  oarecum  uşurată  să  descopere  că  în  materie  de  haine,  mătuşa 
lui  Julian  avea  un  simţ  al  stilului  înnăscut  pe  care  te  puteai  bizui  şi 
pe  care  şi-1  folosise  în  mod  frecvent  ca  s-o  ajute  pe  Sophy  în 
săptămâna  ce  trecuse.  Garderoba  tinerei  căsătorite  era  plină  acum  de 
cele  mai  noi  modele,  şi  multe  alte  rochii  fuseseră  comandate.  Când 
Sophy  se  hazardase  să  pună  la  îndoială  necesitatea  atâtor  cheltuieli, 
Fanny  râsese  veselă,  neluând  în  seamă  problema. 

—  Julian  îşi  permite  să-i  cumpere  soţiei  lui  haine  la  modă  şi  o  va 
face  atâta  vreme  cât  am  şi  eu  un  cuvânt  de  spus  în  această  privinţă. 
Nu  te  îngrijora  de  facturi,  draga  mea,  plăteşte-le  din  rentă  şi  apoi  mai 
cere-i  bani  lui  Julian  când  ai  nevoie. 

—  Vai,  nu  i-aş  putea  cere  să-mi  mărească  renta,  spusese  Sophy 
îngrozită,  este  deja  cât  se  poate  de  generos  cu  mine. 

—  Prostii!  Să-ţi  dezvălui  un  mic  secret  despre  nepotul  meu.  Nu 
este  strâns  la  pungă  şi  nici  zgârcit  din  fire,  dar  din  păcate  nu  este 
prea  interesat  să  cheltuiască  banii  pe  altceva  în  afara  unor  eventuale 
îmbunătăţiri  ale  proprietăţilor  lui,  pe  oi  sau  pe  cai.  Va  trebui  să-i 
reaminteşti  din  când  în  când  că  o  femeie  are  nevoie  de  anumite 
lucruri. 

Mai  întâi  trebuia  să-i  reamintească  din  când  în  când  că  avea  o 
soţie,  îşi  zisese  Sophy,  care  nu-şi  văzuse  prea  mult  soţul  în  ultima 
vreme. 

Harry,  aşa  cum  i  se  spunea  prietenei  lui  Fanny,  era  tocmai  opusul 
ei  în  privinţa  înfăţişării  şi  manierelor,  deşi  părea  să  aibă  cam  aceeaşi 
vârstă.  Era  scundă,  rotunjoară  şi  de  un  calm  imperturbabil. 
Seninătatea  ei  era  complementul  perfect  pentru  entuziasmul  lui 
Fanny.  Purta  cu  precădere  turbane  impunătoare,  un  monoclu  legat 
cu  o  panglică  neagră  şi  se  îmbrăca  în  purpuriu,  o  culoare  care  i  se 
părea  că  îi  scoate  în  evidenţă  ochii.  Până  în  acel  moment,  Sophy  nu  o 
văzuse  niciodată  pe  Harriette  Rattenbury  îmbrăcată  în  alte  nuanţe  în 
afara  acesteia  şi  excentricitatea  i  se  potrivea  de  minune,  într-un  chip 
greu  de  explicat. 

Lui  Sophy  îi  plăcuseră  ambele  femei  de  îndată  ce  le  văzuse  şi  asta 
fusese  o  întâmplare  fericită,  căci  Julian  o  lăsase  practic  în  seama  lor. 
Sophy  îşi  văzuse  foarte  puţin  soţul  în  ultima  săptămână  şi  nu 
avusese  parte  de  vizitele  lui  în  dormitor.  Nu  prea  ştia  ce  să  creadă 
despre  această  situaţie,  dar  fusese  şi  ea  mult  prea  ocupată, 
mulţumită  lui  Fanny  şi  Harry,  ca  să  stea  să  mediteze  la  asta. 

—  Ei,  şi  acum,  spuse  Fanny  în  timp  ce  Arme  deschidea  cărţulia, 
trebuie  să  nu  ne  mai  ţii  în  suspans  mai  mult  decât  este  nevoie,  Arme. 
Te  rog  să  începi  să  citeşti  de  îndată. 

—  Aceste  Memorii  sunt  chiar  scrise  de  o  demimondenă?  întrebă 
Sophy  privindu-şi  gazdele. 

—  Nu  de  orice  demimondenă,  ci  chiar  de  cea  mai  cunoscută 
dintre  ele,  o  asigură  Fanny  cu  satisfacţie.  Nu  e  niciun  secret  că 
Charlotte  Featherstone  este  regina  curtezanelor  londoneze  de  zece 
ani  de  zile  şi  că  bărbaţi  de  rang  cât  se  poate  de  înalt  s-au  luptat  în 
duel  pentru  a  câştiga  onoarea  de  a-i  fi  protectori.  Se  retrage  cât  este 
încă  faimoasă  şi  a  decis  să  facă  societatea  să  freamăte  cu  Memoriile  ei. 

—  Prima  lor  parte  a  fost  publicată  acum  o  săptămână  şi  am 
aşteptat  pline  de  nerăbdare  să  apară  şi  partea  a  doua,  o  anunţă 
veselă  una  dintre  celelalte  doamne.  Am  trimis-o  pe  Arme  să  ne-o 
aducă. 

—  E  o  schimbare  interesantă  faţă  de  lucrurile  pe  care  le  discutăm 
în  mod  obişnuit  în  fiecare  miercuri  după-amiază,  nu-i  aşa?  observă 

cu  blândeţe  Harriette.  La  un  moment  dat  te  poţi  plictisi  încercând  să 
descâlceşti  poemele  destul  de  ciudate  ale  lui  Blake,  şi  trebuie  să 
mărturisesc  că  uneori  e  greu  să  faci  diferenţa  între  viziunea  literară  a 
lui  Coleridge  şi  viziunile  lui  induse  de  opiu. 

—  Să  punem  punctul  pe  i,  decise  Fanny.  Pe  cine  nominalizează 
Marea  Featherstone  de  această  dată? 

—  Văd  că  îi  menţionează  pe  lorzii  Morgan  şi  Crandon  şi  o, 
Doamne,  şi  pe  un  duce  din  familia  regală,  anunţă  Arme,  care  cerceta 
deja  cu  atenţie  paginile  deschise. 

—  Un  duce  din  familia  regală?  Dar  văd  că  această  domnişoară 
Featherstone  are  gusturi  înalte,  observă  Sophy  intrigată. 

—  Asta  aşa  este,  încuviinţă  Jane  Morland,  tânăra  cu  părul  închis  la 
culoare  şi  ochi  serioşi  care  stătea  lângă  ea.  închipuie-ţi  că,  deşi  este 
una  dintre  Marile  Curtezane,  a  întâlnit  persoane  pe  care  eu  una  nici 
măcar  nu  pot  visa  să  le  întâlnesc  vreodată.  S-a  încurcat  cu  bărbaţi  din 
cele  mai  înalte  clase  ale  societăţii. 

—  A  făcut  ceva  mai  mult  decât  să  se  încurce  doar  cu  ei,  dacă 
înţelegi  ce  vreau  să  spun,  murmură  Harriette  potrivindu-şi 
monoclul. 

—  Dar  de  unde  provine,  cine  este?  întrebă  Sophy. 

—  Am  auzit  că  n-ar  fi  decât  fiica  nelegitimă  a  unui  vânzător 
ambulant,  spuse  una  dintre  femeile  mai  în  vârstă,  cu  un  zâmbet 
dezgustat. 

—  Dar  niciun  vânzător  ambulant  nu  ar  fi  reuşit  să  capteze  atenţia 
întregii  Londre  aşa  cum  a  făcut-o  Featherstone,  interveni  fermă  Jane. 
Printre  admiratorii  ei  s-au  numărat  şi  o  bună  parte  dintre  pairii 
ereditari,  aşa  că  în  mod  evident  nu  este  deloc  o  femeie  comună. 

—  Gândiţi-vă  câte  a  trebuit  să  îndure  în  viaţă  ca  să  ajungă  unde 
este  acum,  murmură  Sophy  dând  încet  din  cap. 

—  Cred  că  acum  este  undeva  întinsă  pe  spate,  chicoti  Fanny. 

—  Dar  cu  siguranţă  că  s-a  educat  ca  spirit  şi  stil  destul  de  mult 
astfel  încât  să  atragă  atâţia  iubiţi  influenţi,  remarcă  Sophy. 

—  Sunt  încredinţată  de  asta,  fu  de  acord  Jane  Morland.  Este  cât  se 

poate  de  interesant  de  observat  cum  anumiţi  oameni  care  posedă 
doar  ceva  fler  şi  inteligenţă  reuşesc  să-i  convingă  pe  alţii  de 
superioritatea  lor  socială.  Să-i  luăm,  de  exemplu,  pe  Brummell  sau 
pe  prietenul  lui  Byron,  Scrope  Davies. 

—  îmi  imaginez  că  domnişoara  Featherstone  trebuie  să  fie  foarte 
frumoasă  dacă  a  devenit  atât  de  cunoscută  în...  ăăăă...  profesiunea 
ei,  spuse  Anne  gânditoare. 

—  De  fapt,  nu  este  aşa  o  mare  frumuseţe,  o  contrazise  Fanny,  iar 
celelalte  femei  o  priviră  uimite. 

—  Este  adevărat,  zâmbi  Fanny.  Am  văzut-o  de  mai  multe  ori,  de 
la  distanţă  desigur.  De  fapt,  am  observat-o  chiar  alaltăieri  cu 
Harriette,  în  timp  ce  era  la  cumpărături  în  Bond  Street,  nu-i  aşa, 
Harry? 

—  O,  da,  o  adevărată  apariţie. 

—  Era  aşezată  într-o  brişcă  de  un  galben  intens,  explică  Fanny  în 
faţa  publicului  ei  extrem  de  atent,  şi  purta  o  rochie  bleumarin  şi  câte 
un  diamant  pe  fiecare  deget.  Era  cu  adevărat  o  imagine  ameţitoare. 
Este  blondă  şi  arată  destul  de  bine  şi  cu  siguranţă  că  ştie  cum  să  se 
pună  în  valoare,  dar  te  pot  asigura  că  înalta  societate  e  plină  de  femei 
mult  mai  frumoase  decât  ea. 

—  Atunci  de  ce  sunt  bărbaţii  atât  de  atraşi  de  ea?  se  interesă 
Sophy. 

—  Bărbaţii  sunt  nişte  fiinţe  credule,  explică  Harriette  senină, 
ducând  la  buze  ceaşca  de  ceai.  Orice  noutate  şi  perspectiva  unei 
aventuri  romantice  le  iau  uşor  minţile,  şi  îmi  închipui  că  Marea 
Featherstone  are  metodele  ei  prin  care  le  dă  de  înţeles  că  poate  oferi 
aceste  lucruri. 

—  Ar  fi  interesant  de  ştiut  care  sunt  metodele  prin  care  îi  pune  pe 
bărbaţi  cu  botul  pe  labe,  suspină  o  doamnă  respectabilă,  între  două 
vârste,  purtând  o  rochie  din  mătase  gri  porumbel. 

—  Nu  uitaţi  că  în  ciuda  strălucirii  ei,  este  la  fel  de  legată  de  lumea 
ei  cum  suntem  noi  de  a  noastră.  Poate  că  este  un  premiu  pentru 
bărbaţii  din  înalta  societate,  dar  nu  le  poate  reţine  atenţia  pentru 

totdeauna,  şi  ea  ştie  acest  lucru.  în  plus,  nu  poate  spera  să  se 
căsătorească  cu  niciunul  dintre  admiratorii  ei  de  rang  înalt,  trecând 
astfel  într-o  lume  mai  sigură. 

—  Cât  se  poate  de  adevărat,  spuse  Harriette  ţuguindu-şi  buzele. 
Oricât  de  îndrăgostit  ar  fi  şi  oricât  de  multe  coliere  scumpe  i-ar 
cumpăra,  niciun  nobil  cu  capul  pe  umeri  nu  ar  cere-o  de  nevastă  pe  o 
demimondenă.  Chiar  dacă  ar  face-o,  familia  lui  l-ar  determina  să 
renunţe. 

—  Ai  dreptate,  Fanny,  aprobă  Sophy  gânditoare.  Domnişoara 
Featherstone  este  prizoniera  propriei  ei  lumi,  iar  noi  suntem  legate 
de  a  noastră.  Cu  toate  acestea,  dacă  a  reuşit  să  se  ridice  din  sărăcie  la 
nivelul  la  care  se  află  astăzi,  trebuie  să  fie  o  femeie  foarte  abilă.  Cred 
că  şi-ar  aduce  o  contribuţie  interesantă  la  reuniunile  tale,  Fanny. 

—  Fără  îndoială,  foarte  de  interesantă,  râse  Fanny  în  timp  ce  o 
undă  de  şoc  traversă  micul  grup. 

—  Ştii  ceva?  continuă  Sophy  impulsivă.  Cred  că  mi-ar  plăcea  să  o 
cunosc. 

Toate  privirile  din  cameră  se  întoarseră  mirate  spre  ea,  invitatelor 
nevenindu-le  să  creadă  ce  le  auzeau  urechile. 

—  Să  o  cunoşti?  exclamă  Jane,  părând  scandalizată  şi  fascinată  în 
acelaşi  timp.  Ţi-ar  plăcea  să  faci  cunoştinţă  cu  o  asemenea  femeie? 

—  Ar  fi  destul  de  amuzant,  nu?  spuse  Arme  Silverthorne, 
zâmbind  fără  să  vrea. 

—  Ce  vorbiţi  acolo?  izbucni  dintr-odată  una  dintre  femeile  mai  în 
vârstă.  Să  faceţi  cunoştinţă  cu  o  curtezană  de  profesie?  V-aţi  pierdut 
orice  urmă  de  decenţă?  Este  una  dintre  cele  mai  ridicole  idei. 

—  Dacă  Julian  ar  bănui  măcar  că  ai  un  asemenea  gând,  te-ar 
trimite  înapoi  la  ţară  în  douăzeci  şi  patru  de  ore,  remarcă  Fanny 
aruncându-i  o  privire  amuzată  lui  Sophy. 

—  Crezi  că  Julian  a  întâlnit-o  vreodată?  se  interesă  Sophy. 
Fanny  mai  că  se  înecă  cu  ceaiul  şi  aşeză  de  îndată  ceaşca  şi 

farfurioara  jos. 

—  Scuzaţi-mă,  şopti  ea  cu  respiraţia  întretăiată,  în  timp  ce 

Harriette  îi  dădea  o  palmă  între  umeri  cu  un  gest  familiar.  Vă  rog  să 
mă  iertaţi. 

—  Eşti  bine,  draga  mea?  o  întrebă  Harriette  neliniştită. 

—  Da,  da,  sunt  bine,  îţi  mulţumesc,  Harry,  spuse  Fanny,  şi 
zâmbetul  ei  plin  de  viaţă  şterse  îngrijorarea  de  pe  chipurile 
musafirelor.  Unde  rămăsesem?  A,  da,  tocmai  te  pregăteai  să  ne 
citeşti,  Arme.  Te  rog,  dă-i  drumul. 

Anne  se  cufundă  imediat  în  proza  surprinzător  de  vioaie,  şi 
femeile  din  cameră  începură  să  asculte  fermecate.  Memoriile  lui 
Charlotte  Featherstone  erau  bine  scrise,  distractive  şi  delicios  de 
scandaloase. 

—  Lordul  Ashford  i-a  dat  lui  Featherstone  un  colier  în  valoare  de 
cinci  mii  de  lire!?  exclamă  îngrozită  la  un  moment  dat  una  dintre 
membrele  grupului.  Aşteaptă  numai  să  afle  soţia  lui  despre  asta.  Ştiu 
din  surse  sigure  că  timp  de  mai  mulţi  ani  Lady  Ashford  a  trebuit  să 
facă  economii  la  sânge,  întrucât  Ashford  îi  tot  spunea  că  nu-şi 
permite  să  îi  cumpere  rochii  şi  bijuterii  noi. 

—  Ii  spunea  adevărul.  Probabil  că  nu  şi  le  permite  pentru  soţia  lui 
atâta  vreme  cât  i  le  cumpără  lui  Charlotte  Featherstone,  observă 
Fanny. 

—  Şi  mai  spune  ceva  despre  Ashford,  spuse  Anne  cu  un  râset 
răutăcios.  Ascultaţi  aici: 

După  ce  lordul  Ashford  a  plecat  în  acea  seară,  i-am  spus  cameristei 
mele  că  Lady  Ashford  mi-e  datoare,  căci  pană  la  urmă,  dacă  nu  aş 
exista  eu,  fără  îndoială  că  lordul  Ashford  şi-ar  petrece  mult  mai  multe 
seri  acasă  plictisind-o  de  moarte  pe  sărmana  lui  soţie  în  timp  ce  face 
dragoste  cu  ea  în  felul  lui  groaznic  de  lipsit  de  imaginaţie.  Gândeşte-te 
de  ce  mare  pacoste  am  scăpat-o  pe  această  doamnă. 

—  Aş  zice  că  a  fost  plătită  bine  pentru  câte  a  trebuit  să  suporte, 
comentă  Harriette  în  timp  ce  turna  nişte  ceai  din  ceainicul  de  argint 
în  stil  georgian. 

—  Lady  Ashford  va  fi  pe  culmile  furiei  când  va  afla  de  asta, 
remarcă  altcineva. 

—  Aşa  şi  ar  trebui  să  fie,  spuse  Sophy  neînduplecată.  Soţul  ei  s-a 
comportat  absolut  neonorabil.  Poate  că  pentru  noi  este  amuzant,  dar 
dacă  stai  să  cugeti,  îţi  dai  seama  că  şi-a  umilit  soţia  în  public. 
Gândiţi-vă  cum  ar  reacţiona  el  dacă  rolurile  ar  fi  inversate  şi  Lady 
Ashford  ar  fi  cauza  acestor  bârfe. 

—  Iată  un  raţionament  sănătos,  spuse  Jane.  Pariez  că  majoritatea 
bărbaţilor  ar  provoca  la  duel  pe  oricare  alt  bărbat  care  ar  scrie 
asemenea  lucruri  despre  soţiile  lor. 

„Julian,  de  exemplu,  ar  fi  întru  totul  pregătit  să  facă  vărsare  de 
sânge  în  cazul  unui  asemenea  scandal",  se  gândi  Sophy  cu 
satisfacţie,  dar  şi  cu  un  oarecare  frison  de  teamă.  în  asemenea 
circumstanţe,  mânia  lui  ar  fi  fost  năprasnică,  iar  orgoliul  ar  fi  cerut 
răzbunare. 

—  Lady  Ashford  nu  este  deloc  în  poziţia  de  a  o  provoca  la  duel  pe 
Charlotte  Featherstone,  rosti  sec  una  dintre  invitate.  Aşa  stând 
lucrurile,  biata  femeie  va  fi  forţată  pur  şi  simplu  să  se  retragă  la  ţară 
pentru  o  vreme,  până  când  se  mai  sting  bârfele. 

—  Aşadar,  lordul  Ashford  este  groaznic  de  plictisitor  în  pat.  Ce 
interesant,  conchise  o  altă  doamnă  din  colţul  opus  al  camerei, 
zâmbind  cu  subînţeles. 

—  Din  ceea  ce  spune  Featherstone,  majoritatea  bărbaţilor  sunt 
destul  de  plictisitori  la  pat,  zise  Fanny. 

—  Până  acum  nu  a  avut  niciun  cuvânt  de  bine  despre  vreunul 
dintre  admiratorii  ei. 

—  Poate  că  iubiţii  mai  interesanţi  au  plătit  banii  pe  care  se  spune 
că  îi  cere  pentru  a  nu  fi  menţionaţi  în  Memorii,  sugeră  o  tânără 
doamnă  respectabilă. 

—  Sau  poate  că,  în  general,  bărbaţii  nu  sunt  nişte  iubiţi 
interesanţi,  observă  calm  Harriette.  Mai  vrea  cineva  ceai? 

Strada  din  faţa  impunătoarei  case  a  familiei  Yelverton  era  plină  de 

trăsuri  elegante.  Julian  coborî  din  a  lui  la  miezul  nopţii  şi  îşi  croi 
drum  prin  mulţimea  trândavă  de  vizitii,  rândaşi  şi  lachei  spre 
treptele  late  care  conduceau  spre  holul  de  la  intrare. 

I  se  poruncise  efectiv  să  îşi  facă  apariţia  în  acea  seară.  Fanny  nu 
admisese  replică,  spunându-i  că  avea  să  fie  primul  bal  important  al 
lui  Sophy  şi  că  ar  fi  apreciat  dacă  venea  şi  el.  Deşi  în  cea  mai  mare 
parte  a  timpului  se  bucura  de  libertate  deplină,  era  adevărat  că  în 
anumite  împrejurări  trebuia  să  apară  alături  de  Sophy,  iar  aceasta 
era  una  dintre  ele. 

Julian,  care  se  trezise  la  o  oră  scandalos  de  târzie  şi  se  culcase  la 
ore  mici  în  ultima  săptămână  din  dorinţa  de  a  o  evita  pe  cât  posibil 
pe  Sophy,  se  găsise  prins  la  mijloc  când  Fanny  îi  spusese  cât  se  poate 
de  clar  că  se  aştepta  să-1  vadă  apărând  la  bal  în  acea  seară.  Se 
resemnase  la  gândul  că  avea  să  danseze  o  dată  cu  soţia  lui,  de  parcă 
s-ar  fi  resemnat  în  faţa  unei  torturi.  Cele  câteva  minute  petrecute  cu 
ea  în  braţe  la  bal  aveau  să  fie  mai  dificile  pentru  el  decât  şi-ar  fi 
imaginat  Sophy  vreodată. 

Dacă  nu  îi  fusese  deloc  uşor  să  stea  departe  de  ea,  săptămâna 
petrecută  cu  tânăra  femeie  sub  acelaşi  acoperiş  fusese  una  de  iad.  In 
noaptea  în  care  se  întorsese  acasă  şi  o  găsise  acolo,  gata  să  îşi  ceară 
scuze  şi  să  se  instaleze  la  Londra,  fusese  cuprins  mai  întâi  de  un 
sentiment  de  uşurare  şi  apoi  de  prudenţă,  dar  reuşise  să  se 
încredinţeze  că  avea  de  gând  să  i  se  supună.  în  mod  evident, 
abandonase  cerinţele  revoltătoare  şi  era  gata  să  îşi  asume  rolul  de 
soţie  potrivită  pentru  el.  în  acea  noapte,  când  purtaseră  discuţia  din 
dormitorul  ei,  practic  ea  i  se  oferise.  Julian  avusese  nevoie  de  fiecare 
strop  de  voinţă  pe  care  îl  poseda  pentru  a  ieşi  din  cameră.  Sophy 
arăta  atât  de  dulce  şi  ascultătoare  şi  tentantă,  încât  tânjise  să  întindă 
mâna  şi  să  ia  ce  i  se  cuvenea  de  drept,  dar  fusese  mult  prea 
impresionat  de  sosirea  ei  şi  nu  avusese  încredere  în  propriile  reacţii. 
Ştiuse  că  avea  nevoie  de  timp  de  gândire. 

în  dimineaţa  următoare  devenise  conştient  de  faptul  că  nu  putea 
să  o  alunge  dacă  tot  se  regăsiseră.  în  plus,  îşi  spusese  că  nici  nu  era 

necesar  să  o  facă.  Până  la  urmă,  ea  se  umilise  venind  în  oraş  şi 
punându-se  la  cheremul  lui.  II  rugase  fierbinte  să  o  lase  să  rămână  şi 
îşi  ceruse  cât  se  poate  de  sincer  scuze  pentru  evenimentele  jenante  de 
la  Eslington  Park,  aşa  că  Julian  decisese  că  mândria  lui  era  salvată  şi 
că  ea  îşi  învăţase  lecţia.  Se  hotărâse  să  fie  amabil  şi  să-i  îngăduie 
şederea  la  Londra.  Nu-i  fusese  greu  să  ajungă  la  această  decizie,  deşi 
reflectase  până  în  zori. 

Tot  în  acea  noapte  fără  somn  se  hotărâse  că  avea  să-şi  exercite  de 
îndată  drepturile  conjugale.  Cu  siguranţă  îi  fuseseră  negate  pentru 
prea  multă  vreme,  dar  până  dimineaţa  îşi  dăduse  seama  că  nu  era 
atât  de  simplu  şi  că  ceva  lipsea  din  ecuaţie, 

Nefiind  obişnuit  cu  autoanaliza  şi  lipsindu-i  antrenamentul 
introspectiv,  îi  luase  cam  toată  dimineaţa  următoare,  chiar  până  în 
momentul  întâlnirii  cu  Sophy  în  bibliotecă,  să  priceapă  de  ce  nu  era 
bine  să  se  culce  imediat  cu  ea.  Nu  dorea  să  i  se  ofere  pur  şi  simplu 
din  datorie.  Mai  mult,  îl  irita  ideea  că  ar  fi  putut-o  face.  Voia  ca  ea  să 
îl  dorească.  Voia  să  privească  în  ochii  ei  senini  şi  sinceri  şi  să  vadă  în 
ei  dorinţă  pură.  Mai  presus  de  toate,  nu-i  plăcea  ideea  că,  oricât  de 
mult  încerca  ea  să-i  îndeplinească  vrerea,  în  sinea  ei  credea  că  Julian 
încălcase  acordul  lor  iniţial.  Acest  gând  îl  adusese  într-un  impas  cât 
se  poate  de  enervant,  făcându-1  grozav  de  irascibil,  după  cum  îi 
spuseseră  şi  prietenii. 

Daregate  şi  Thurgood  nu  fuseseră  atât  de  nerozi  încât  să-1  întrebe 
dacă  avea  necazuri  acasă,  dar  Julian  bănuia  că  amândoi  cam 
ghiciseră  că  asta  era  problema.  Bătuseră  diverse  apropouri  că 
de-abia  aşteptau  să-i  fie  prezentaţi  lui  Sophy.  în  seara  respectivă 
aveau  prima  ocazie  să  o  cunoască,  alături  de  întreaga  societate 
londoneză. 

Dispoziţia  lui  Julian  se  schimbă  puţin  când  îi  trecu  prin  minte  că 
probabil  Sophy  avea  să  fie  cât  se  poate  de  bucuroasă  să-1  vadă  la  bal. 
Ştia  că  se  aştepta  să  sufere  un  eşec  usturător,  aşa  cum  se  întâmplase 
şi  cu  cinci  ani  în  urmă.  Sprijinul  soţului  ei  avea  fără  îndoială  să-i  dea 
puţin  curaj  de  această  dată.  Poate  că  gratitudinea  avea  s-o  facă  în 

cele  din  urmă  să  îl  vadă  într-o  lumină  mai  favorabilă. 

Julian  mai  fusese  la  petreceri  la  familia  Yelverton  şi  ştia  să  se 
orienteze  în  sala  de  bal,  aşa  că  mai  degrabă  decât  să  fie  anunţat  de 
către  majordom,  găsi  o  scară  care  ducea  la  un  balcon  de  unde  putea 
privi  sala  aglomerată.  Se  postă  în  spatele  balustradei  bogat  sculptate 
şi  examina  mulţimea  de  dedesubt.  Sala  de  bal  era  inundată  de 
lumină  şi  o  formaţie  de  muzicanţi  cânta  într-un  colţ,  în  timp  ce 
câteva  cupluri  dansau.  Lachei  îmbrăcaţi  în  livrele  arătoase  se 
strecurau  încărcaţi  de  tăvi  prin  aglomeraţia  de  invitaţi  îmbrăcaţi 
elegant  în  timp  ce  conversaţia  se  ridica  în  aer,  ajungând  până  la  el. 

Julian  scrută  camera  din  priviri  în  căutarea  lui  Sophy.  Fanny  îi 
spusese  că  pupila  ei  avea  să  poarte  o  rochie  trandafirie.  Fără  îndoială 
că  se  afla  într-unui  dintre  micile  grupuri  de  femei  care  stăteau  în 
picioare  în  dreptul  peretelui  cu  ferestre. 

—  Nu,  Julian,  nu  este  acolo,  e  în  cealaltă  parte  a  camerei.  Nu  o 
poţi  zări  pentru  că  nu  este  foarte  înaltă  şi  când  e  înconjurată  de  un 
grup  de  admiratori,  aşa  cum  este  cazul  acum,  practic  dispare  din 
vedere. 

Julian  îşi  întoarse  capul  şi  o  văzu  pe  mătuşa  lui  venind  pe  coridor. 
Lady  Fanny  îi  zâmbea  în  felul  ei  obişnuit  şi  arăta  absolut 
fermecătoare  într-o  rochie  de  satin  argintiu  şi  verde. 

—  Bună  seara,  mătuşă,  spuse  el,  luându-i  mâna  şi  sărutându-i-o. 
Arăţi  în  plină  formă  în  această  seară.  Unde  este  Harry? 

—  Se  răcoreşte  cu  nişte  limonada,  pe  terasă.  Căldura  nu-i  face 
prea  bine,  biata  de  ea.  Tot  insistă  să  poarte  acele  turbane  grele.  Era 
cât  pe  ce  să  o  însoţesc  când  te-am  observat  strecurându-te  pe  aici. 
Aşadar  ai  venit  până  la  urmă  să  vezi  ce-ţi  face  soţioara! 

—  Pot  recunoaşte  un  ordin  regal  când  îl  aud,  doamnă.  Mă  aflu  aici 
pentru  că  ai  insistat.  Ce  vrei  să  spui  când  afirmi  că  Sophy  a  dispărut 
din  vedere? 

—  Poţi  să  vezi  cu  ochii  tăi,  spuse  Fanny  apropiindu-se  de 
balustradă  şi  indicându-i  cu  o  mişcare  a  mâinii  mulţimea  de  sub  ea. 
A  fost  înconjurată  de  cum  a  sosit,  şi  asta  se  întâmpla  acum  o  oră. 

Julian  privi  spre  capătul  îndepărtat  al  sălii  de  bal,  încruntându-se 
mânios  în  timp  ce  încerca  să  distingă  o  rochie  trandafirie  de  mătase 
din  curcubeul  de  rochii  splendide.  Apoi  un  bărbat  care  stătuse  până 
atunci  într-un  grup  masculin  îşi  schimbă  poziţia  pentru  o  clipă  şi 
Julian  o  văzu  pe  Sophy  stând  în  mijlocul  adunării. 

—  Ce  Dumnezeu  face  acolo?  se  repezi  el. 

—  Dar  nu  este  evident?  E  pe  cale  să  aibă  un  mare  succes,  Julian,  îl 
lămuri  Fanny  zâmbind  cu  satisfacţie.  Are  un  şarm  fără  pereche  şi  nu 
îi  este  deloc  greu  să  înfiripe  o  conversaţie.  Până  acum  i-a  prescris  un 
remediu  lui  Lady  Bixby  pentru  stomacul  ei  agitat,  o  cataplasmă 
pentru  pieptul  lordului  Thanton  şi  un  sirop  pentru  gâtul  lui  Lady 
Yelverton. 

—  Niciunul  dintre  bărbaţii  adunaţi  acum  în  jurul  ei  nu  pare  să-i 
ceară  vreun  sfat  medical,  mormăi  Julian. 

—  Cât  se  poate  de  adevărat.  Când  am  plecat  de  lângă  ea  acum  nu 
multă  vreme,  începuse  să  vorbească  despre  cum  se  cresc  oile  în 
Norfolk. 

—  La  naiba,  eu  am  învăţat-o  tot  ce  ştie  despre  creşterea  oilor  în 
Norfolk.  A  aflat  asta  în  luna  noastră  de  miere. 

—  Păi  atunci  trebuie  să  fii  cât  se  poate  de  mulţumit  că  îşi  foloseşte 
în  mod  adecvat  aceste  cunoştinţe  în  societate. 

Julian  îşi  îngustă  ochii  în  timp  ce  studia  grupul  de  bărbaţi  strâns 
în  jurul  soţiei  lui.  O  siluetă  înaltă  cu  păr  deschis  la  culoare,  îmbrăcată 
în  haine  austere,  negre,  îi  atrase  atenţia. 

—  Văd  că  Waycott  nu  a  pierdut  deloc  timpul  şi  s-a  şi  prezentat. 

—  O,  Doamne,  e  şi  el  în  acel  grup?  Zâmbetul  îi  pieri  mătuşii  de  pe 
chip  în  timp  ce  se  apleca  să-i  urmeze  privirea. 

—  îmi  pare  rău,  Julian,  spuse  ea,  şi  orice  urmă  de  maliţiozitate  îi 
dispăru  din  ochi.  Nu  mi-am  dat  seama  că  e  şi  el  prezent  în  această 
seară,  dar  ştii  că  avea  să  se  întâlnească  mai  devreme  sau  mai  târziu 
cu  el,  precum  şi  cu  alţi  admiratori  ai  lui  Elizabeth. 

—  Ţi-am  lăsat-o  în  grijă  pe  Sophy  deoarece  m-am  bizuit  pe  simţul 
tău  practic  ca  să  n-o  laşi  să  intre  la  ananghie. 

—  Este  treaba  ta  să-ţi  fereşti  soţia  de  bucluc,  nu  a  mea,  replică 
Fanny  cu  asprime.  Eu  îi  sunt  doar  prietenă  şi  sfătuitoare,  nimic  mai 
mult. 

Julian  ştia  că  i  se  reproşa  lipsa  de  atenţie  faţă  de  Sophy  din  ultima 
săptămână,  dar  nu  avea  dispoziţia  necesară  pentru  a  găsi  o  cale  de 
apărare,  era  mult  prea  preocupat  de  apariţia  acelui  zeu  blond  care 
tocmai  îi  înmâna  soţiei  sale  un  pahar  de  limonada.  Mai  văzuse  acea 
expresie  în  ochii  lui  Waycott  cu  cinci  ani  mai  devreme,  atunci  când 
vicontele  începuse  să  graviteze  în  jurul  lui  Elizabeth.  Mâna  i  se 
încleştă  transformându-se  în  pumn  şi  Julian  reuşi  să  se  relaxeze  doar 
cu  un  efort  apreciabil.  Ultima  oară  fusese  un  neghiob  care  nu  văzuse 
cum  stăteau,  de  fapt,  lucrurile  decât  când  fusese  prea  târziu,  dar  de 
această  dată  avea  să  se  mişte  repede  şi  să  acţioneze  fără  milă  pentru 
a  evita  dezastrul. 

—  Scuză-mă,  Fanny,  cred  că  ai  dreptate.  Este  de  datoria  mea  să  o 
protejez  pe  Sophy  şi  aş  face  mai  bine  să  mă  ocup  de  asta. 

—  Julian,  ai  grijă  cum  procedezi,  aminteşte-ţi  că  Sophy  nu  este 
Elizabeth,  îl  preveni  Fanny  întorcându-se  cu  o  expresie  neliniştită. 

—  Tocmai,  şi  vreau  să  mă  asigur  că  nici  nu  va  deveni  Elizabeth, 
spuse  Julian,  care  se  îndrepta  deja  spre  mica  scară  ce  făcea  legătura 
cu  sala  de  bal.  Când  ajunse  la  parter,  se  regăsi  în  faţa  unui  zid  uman. 
Mulţi  dintre  invitaţi  se  opriră  să  îl  salute  şi  să  îl  felicite  pentru 
recenta  lui  căsătorie.  Julian  reuşi  să  dea  din  cap  politicos,  acceptând 
complimentele  binevoitoare  legate  de  contesa  lui  şi  ignorând 
curiozitatea  mascată  din  spatele  lor. 

Statura  îl  avantaja,  căci  era  mai  înalt  decât  majoritatea  celor 
prezenţi,  şi  nu  îi  fu  greu  să  distingă  grupul  de  bărbaţi  care  gravita  în 
jurul  lui  Sophy.  în  câteva  minute  izbuti  să  ajungă  acolo  unde  se 
întreţinea  cu  admiratorii.  Observă  ornamentul  în  formă  de  floare 
care  stătea  să  se  desprindă  din  coafura  ei  în  aceeaşi  clipă  în  care 
Waycott  se  întindea  să  îl  aşeze  la  locul  lui. 

—  Fie-mi  permis  să  culeg  acest  trandafir,  doamnă,  rosti  Waycott 
cu  galanterie  pe  când  trăgea  de  floarea  care  stătea  să  cadă  din  părul 

lui  Sophy. 

—  Cred  că  e  privilegiul  meu,  Waycott,  interveni  Julian  făcându-şi 
loc  printre  doi  tineri  care  îl  priveau  cu  invidie  pe  bărbatul  blond. 
Prinse  ornamentul  de  o  buclă  în  timp  ce  Sophy  îşi  ridică  surprinsă 
privirea.  Mâna  lui  Waycott  se  îndepărtă,  iar  ochii  lui  albaştri  se 
îngustară  plini  de  o  mânie  reţinută. 

—Julian!  exclamă  Sophy  zâmbindu-i  cu  o  plăcere  nedisimulată. 
Mi-a  fost  teamă  că  nu  vei  reuşi  să  vii  în  această  seară.  Nu-i  aşa  că  este 
un  bal  minunat? 

—  Este  minunat,  răspunse  Julian  examinând-o  din  cap  până  în 
picioare,  cuprins  de  o  senzaţie  violentă  de  posesivitate.  Fanny  făcuse 
o  treabă  bună,  îşi  dădu  el  seama.  Rochia  lui  Sophy  avea  o  nuanţă 
plăcută  şi  era  perfect  croită,  punându-i  în  evidenţa  silueta  zveltă. 
Părul  îi  era  aranjat  într-o  masă  de  bucle  elegante  strânse  pe  creştet 
pentru  a-i  descoperi  ceafa  graţioasă.  Purta  puţine  bijuterii,  şi 
dintr-odată  contele  se  gândi  că  smaraldele  Ravenwood  ar  fi  arătat 
foarte  bine  la  gâtul  ei.  Din  nefericire,  nu  le  avea  la  el  ca  să  i  le  poată 
da. 

—  Mă  simt  extraordinar  astă-seară,  continuă  Sophy  veselă.  Toată 
lumea  a  fost  atât  de  atentă  cu  mine  şi  atât  de  primitoare!  Mi-ai 
cunoscut  toţi  prietenii?  Cu  o  uşoară  mişcare  a  capului  indică  spre 
grupul  de  bărbaţi  care  orbita  în  jurul  ei. 

Julian  aruncă  o  privire  glacială  în  jur  şi  zâmbi  laconic  fiecăruia, 
stăruind  ceva  mai  mult  asupra  expresiei  amuzate  cu  care  îl  cântărea 
Waycott,  după  care  îşi  mută  atenţia  spre  tânăra-i  soţie. 

—  Da,  Sophy,  cred  că  am  făcut  cunoştinţă  cam  cu  toată  lumea  aici 
de  faţă  şi  sunt  convins  că  te-ai  cam  săturat  de  compania  lor  până 
acum. 

Avertismentul  inconfundabil  fu  înţeles  pe  dată,  deşi  Waycott 
părea  mai  degrabă  amuzat  decât  impresionat.  Cu  toate  acestea, 
ceilalţi  se  grăbiră  să-1  felicite  şi  preţ  de  câteva  minute  Julian  fu  nevoit 
să  asculte  un  mare  număr  de  laude  despre  cât  de  fermecătoare  era 
soţia  lui,  ce  vaste  cunoştinţe  avea  despre  ierburi  şi  cât  de  bine  ştia  să 

poarte  o  conversaţie. 

—  Pentru  o  femeie,  cunoaşte  o  sumedenie  de  lucruri  despre 
tehnicile  din  agricultură,  observă  un  admirator  între  două  vârste.  Aş 
putea  vorbi  cu  ea  ore  întregi. 

—  Discutam  despre  oi,  explică  un  bărbat  cu  faţa  roşcovană.  Lady 
Ravenwood  are  nişte  idei  interesante  despre  metodele  de 
împerechere. 

—  Fascinant,  sunt  convins,  spuse  Julian,  înclinându-şi  capul  spre 
soţia  lui.  încep  să-mi  dau  seama  că  m-am  căsătorit  cu  un  expert  în 
acest  domeniu. 

—  Desigur,  vă  amintiţi  cât  de  mult  citesc,  milord,  murmură 
Sophy,  iar  în  ultima  vreme  mi-am  acordat  libertatea  de  a  mă  delecta 
cu  unele  volume  din  biblioteca  dumneavoastră.  Aveţi  o  colecţie 
excelentă  de  cărţi  despre  administrarea  moşiilor. 

—  O  să  văd  dacă  le  pot  înlocui  cu  ceva  mai  înălţător,  poate  nişte 
tratate  religioase,  spuse  Julian  întinzându-i  mâna.  între  timp,  mă 
întreb  dacă  v-aş  putea  smulge  acestei  conversaţii  captivante  pentru 
a-i  acorda  soţului  dumneavoastră  un  dans,  doamnă? 

—  Dar  desigur,  Julian,  răspunse  Sophy  cu  ochii  strălucindu-i  de 
veselie.  Mă  scuzaţi,  vă  rog,  domnilor?  întrebă  ea  politicoasă  în  timp 
ce  îşi  punea  mâna  pe  braţul  lui. 

—  Evident,  murmură  Waycott.  Cu  toţii  înţelegem  ce  înseamnă  să 
te  cheme  datoria,  nu?  întoarce-te  la  noi  când  eşti  iarăşi  gata  de  joacă, 
Sophy. 

Julian  se  forţă  să  nu  cedeze  dorinţei  de  a-i  trage  un  pumn  lui 
Waycott  în  faţa  aceea  mult  prea  frumoasă.  Ştia  că  nici  Sophy,  nici 
Lady  Yelverton  nu  l-ar  fi  iertat  dacă  ar  fi  provocat  o  asemenea  scenă. 
Fierbând  în  sinea  lui,  procedă  în  singurul  mod  care  îi  mai  rămânea  la 
dispoziţie  şi  ignoră  zeflemeaua  lui  Waycott,  conducând-o  pe  Sophy 
pe  ringul  de  dans. 

—  Mi  s-a  părut  că  te  simţeai  bine,  comentă  el  în  timp  ce  Sophy  i  se 
strecură  cu  uşurinţă  în  braţe. 

—  Cât  se  poate  de  bine.  O,  Julian,  este  atât  de  diferit  faţă  de  ultima 

120 


oară!  în  această  seară  totul  pare  extraordinar.  Am  dansat  mai  mult 
decât  pe  parcursul  întregului  meu  sezon  de  acum  cinci  ani,  spuse 
Sophy,  cu  obrajii  roşii  şi  ochii  strălucind  de  plăcere. 

—  Mă  bucur  că  primul  tău  eveniment  în  calitate  de  contesă  de 
Ravenwood  a  fost  o  reuşită.  Julian  îi  sublinie  noul  titlu  întrucât  nu 
dorea  ca  ea  să  uite  nici  noua  ei  poziţie,  nici  obligaţiile  pe  care  le 
implica  aceasta. 

—  Mă  gândesc  că  totul  merge  atât  de  bine  de  această  dată  pentru 
că  sunt  căsătorită,  medita  Sophy  cu  voce  tare.  Acum,  toţi  bărbaţii  mă 
socotesc  sigură. 

—  Ce  Doamne  iartă-mă  vrei  să  spui  cu  asta?  se  încruntă  Julian, 
uimit  de  observaţia  ei. 

—  Nu  este  evident?  Acum  nu  mai  sunt  în  căutarea  unui  soţ,  am 
pus  deja  mâna  pe  el,  dacă  mă  pot  exprima  astfel,  de  aceea  bărbaţii  se 
simt  liberi  să  flirteze  cu  mine  şi  să  mă  curteze  pentru  că  nu  mai  există 
pericolul  de  a  fi  obligaţi  să  mă  ceară  în  căsătorie.  Este  o  distracţie  cu 
mult  mai  nevinovată  decât  era  acum  cinci  ani,  când  eram  o  parteneră 
riscantă. 

—  Eşti  cam  departe  de  adevăr  dacă  gândeşti  aşa,  o  asigură  Julian 
printre  dinţi,  abţinându-se  să  nu  înjure.  Nu  fi  naivă,  Sophy.  Eşti 
destul  de  în  vârstă  să-ţi  dai  seama  că  statutul  tău  de  femeie  măritată 
lasă  deschisă  calea  celor  mai  neonorabile  moduri  de  abordare  din 
partea  bărbaţilor.  Tocmai  faptul  că  eşti  sigură  îi  face  să  se  simtă  liberi 
să  te  seducă. 

—  Haide,  Julian,  cred  că  exagerezi,  replică  ea  cu  o  privire  care 
deveni  vigilentă,  deşi  zâmbetul  îi  rămase  în  continuare  la  locul  lui. 
Nu  cred  că  există  pericolul  de  a  fi  sedusă  de  niciun  bărbat  de  aici,  din 
câte  văd  eu. 

îi  luă  o  fracţiune  de  secundă  să  îşi  dea  seama  că  îl  asimila  celorlalţi 
bărbaţi  din  încăpere. 

—  Mă  iertaţi,  doamnă,  nu  îmi  dădusem  seama  că  eraţi  atât  de 
nerăbdătoare  să  fiţi  sedusă,  rosti  el  cu  infinită  blândeţe.  De  fapt, 
aveam  chiar  impresia  că  vă  doreaţi  contrariul.  Desigur,  am  înţeles  eu 

greşit. 

—  Mă  înţelegeţi  greşit  în  mod  frecvent,  milord,  spuse  ea 
oprindu-şi  privirea  asupra  lavalierei  lui,  dar  întâmplător  vă 
tachinam. 

—  Chiar  aşa? 

—  Desigur.  Iartă-mă,  am  vrut  doar  să-ţi  mai  descreţesc  fruntea. 
Păreai  mult  prea  îngrijorat  de  o  ameninţare  complet  inexistentă  la 
adresa  virtuţii  mele.  Te  asigur  că  niciunul  dintre  bărbaţii  din  acel 
grup  nu  a  făcut  vreo  sugestie  nepotrivită  sau  vreun  avans. 

—  Problema  este  că  nu  sunt  convins  că  ai  putea  recunoaşte  un 
comportament  nepotrivit  înainte  ca  lucrurile  să  fi  ajuns  deja  prea 
departe,  oftă  Julian.  Poate  că  ai  douăzeci  şi  trei  de  ani,  dar  nu  ai  prea 
multă  experienţă  în  societate,  iar  aceasta  nu  este  nimic  mai  mult 
decât  un  strălucitor  teren  de  vânătoare.  O  femeie  tânără,  naivă  şi 
atrăgătoare,  sigură  şi  căsătorită  cum  eşti  tu  este  considerată  în  mod 
frecvent  un  mare  premiu. 

—  Te  rog  nu  fi  protector,  Julian,  spuse  ea,  crispându-se  în  braţele 
lui.  Nu  sunt  atât  de  naivă.  Te  asigur  că  nu  am  nicio  intenţie  de  a  le 
permite  prietenilor  tăi  să  mă  seducă. 

—  Din  păcate,  iubito,  mai  am  şi  duşmani. 

Capitolul  7 


Mai  târziu  în  cursul  acelei  nopţi,  Sophy  îşi  măsura  cu  paşi  mari 
dormitorul,  rememorând  evenimentele  la  care  luase  parte.  Totul 
fusese  emoţionant  şi  absolut  diferit  de  modul  în  care  se 
desfăşuraseră  lucrurile  în  urmă  cu  cinci  ani,  când  avusese  singura  ei 
şansă  de  a  pătrunde  în  lumea  bună. 

Era  întru  totul  conştientă  că  noul  ei  statut  ca  soţie  a  lui 
Ravenwood  avea  destul  de  multă  influenţă  asupra  atenţiei  pe  care  o 
primea,  dar  considera  sincer  că  victoria  i  se  datora  în  mare  parte, 
deoarece  se  descurcase  de  minune  în  conversaţii.  La  douăzeci  şi  trei 
de  ani  avea  mai  multă  încredere  în  sine  decât  la  optsprezece.  în  plus, 
dispăruse  senzaţia  dureroasă  de  exponat  într-un  fel  de  târg  pentru 
mirese,  aşa  cum  i  se  întâmplase  în  urmă  cu  cinci  ani.  în  seara 
respectivă  izbutise  să  se  relaxeze  şi  să  se  simtă  în  largul  ei  şi  totul 
decursese  perfect  până  sosise  Julian. 

La  început  fusese  încântată  să  îl  găsească  acolo,  nerăbdătoare  să-i 
arate  că  se  putea  descurca  în  lumea  lui,  dar  după  primul  dans  îşi 
dăduse  seama  că  Julian  nu  se  deranjase  să  treacă  pe  la  balul  de  la 
familia  Yelverton  doar  ca  să  admire  noua  ei  capacitate  de  a  socializa, 
ci  de  teamă  că  avea  să  fie  impresionată  peste  poate  de  vreunul  dintre 
bărbaţii  rapaci  care  populau  sofisticata  junglă  a  înaltei  societăţi 
londoneze. 

Era  cât  se  poate  de  deprimant  să  ştie  că  doar  sentimentul  înnăscut 
de  posesivitate  îl  ţinuse  pe  Julian  lângă  ea  pentru  restul  serii. 

Sosiseră  acasă  de  o  oră  şi  Sophy  se  dusese  imediat  sus  ca  să  se 
pregătească  de  culcare,  iar  Julian  nu  încercase  să  o  reţină, 
spunându-i  protocolar  noapte  bună  şi  dispărând  în  bibliotecă.  Cu 
câteva  minute  în  urmă,  Sophy  îi  auzise  zgomotul  înăbuşit  al  paşilor 
pe  covorul  din  holul  de  lângă  camera  ei. 

Exaltarea  provocată  de  prima  ei  seară  importantă  în  societate  se 
disipa  rapid.  Din  punctul  de  vedete  al  lui  Sophy  era  în  mare  parte 
vina  lui  Julian,  care  îşi  dăduse  în  mod  evident  silinţa  să-i  tempereze 
plăcerea. 

Odată  ajunsă  în  celălalt  capăt  al  camerei,  Sophy  se  întoarse  şi  o  luă 
înapoi  spre  măsuţa  de  toaletă,  unde  observă  la  lumina  lumânării 
caseta  cu  bijuterii.  Se  opri  dintr-odată,  apăsată  de  un  puternic 
sentiment  de  vină.  Nu  putea  să  nu  recunoască  faptul  că,  în  timpul 
primei  săptămâni  petrecute  în  oraş  în  calitate  de  contesă  de 
Ravenwood,  renunţase  temporar  la  scopul  ei  de  a  o  răzbuna  pe 
Amelia. 

Salvarea  căsniciei  ei  i  se  păruse  a  fi  cel  mai  important  lucru  din 
lume.  Nu  uitase  de  jurământul  făcut,  de  a-1  găsi  pe  cel  care  o 
sedusese  pe  Amelia,  doar  că  alte  lucruri  deveniseră  mai  importante. 

Dar  de  îndată  ce  avea  să  stabilească  o  relaţie  potrivită  cu  Julian, 
intenţiona  să  revină  la  proiectul  ei  de  a-1  găsi  pe  bărbatul 
răspunzător  pentru  moartea  Ameliei. 

—  Nu  te-am  uitat,  dragă  soră,  şopti  Sophy. 

Era  cu  mâna  pe  capacul  casetei  cu  bijuterii  când  uşa  se  deschise  în 
spatele  ei.  Se  întoarse  trăgând  aer  în  piept  şi  îl  văzu  pe  Julian  stând 
în  cadrul  uşii  care  făcea  legătura  între  camerele  lor.  Purta  halatul  lui 
de  mătase  şi  nimic  altceva.  Capacul  casetei  se  trânti  cu  un  zgomot 
sec.  Julian  se  uită  la  cutie  şi  apoi  privirea  o  întâlni  pe  a  lui  Sophy. 

—  Nu  trebuie  să  spui  nimic,  draga  mea,  rosti  el  cu  un  zâmbet 
strâmb,  am  înţeles  asta  ceva  mai  devreme.  Scuză-mă  că  nu  mi-am 
amintit  să  îţi  ofer  micile  fleacuri  necesare  pentru  a  te  îmbrăca  după 
cum  se  cuvine  aici,  la  oraş. 

—  Nu  aveam  de  gând  să-ţi  cer  vreo  bijuterie,  domnul  meu,  se  răsti 
Sophy  iritată.  Omul  acesta  avea  talentul  de  a  face  presupunerile  cele 
mai  enervante.  Aveai  nevoie  de  ceva? 

—  Da,  cred  că  aş  avea,  spuse  el  în  cele  din  urmă,  după  ce  ezită 
preţ  de  o  clipă,  fără  a  face  vreo  încercare  să  avanseze  mai  mult  în 
cameră.  Sophy,  m-am  gândit  mult  la  afacerea  neterminată  dintre  noi. 

—  Afacere,  milord? 

—  Ai  prefera  să  fiu  mai  direct?  spuse  el  îngustându-şi  ochii.  Prea 
bine,  m-am  gândit  mult  la  problema  consumării  acestei  căsătorii. 

—  înţeleg,  murmură  Sophy,  simţindu-se  deodată  ca  în  copilărie, 
când  căzuse  dintr-un  copac  în  râu.  Bănuiesc  că  toate  discuţiile  acelea 
despre  împerecherea  ovinelor  de  la  balul  familiei  Yelverton  ţi-au 
readus  în  minte  subiectul? 

—  Asta  nu  are  nimic  de-a  face  cu  oile,  ripostă  Julian,  înaintând 
spre  ea  cu  mâinile  în  buzunarele  halatului.  în  această  seară  mi-am 
dat  seama  pentru  prima  dată  că  lipsa  ta  de  experienţă  în  pat  te 
expune  la  un  mare  risc. 

—  Risc,  milord?  repetă  Sophy,  clipind  mirată. 

Julian  încuviinţă  din  cap  şi  culese  de  pe  măsuţa  de  toaletă  un 
ornament  de  cristal  pe  care  începu  să-1  întoarcă  absent  în  mâini. 

—  Eşti  prea  naivă  şi  mult  prea  inocentă,  Sophy.  Nu  posezi  acea 
experienţă  mondenă  pe  care  trebuie  să  o  aibă  o  femeie  ca  să  perceapă 
nuanţele  şi  subînţelesurile  folosite  de  anumiţi  bărbaţi  în  conversaţii. 
Este  o  probabilitate  prea  mare  să  îi  induci  în  eroare  involuntar  pur  şi 
simplu  pentru  că  nu  înţelegi  exact  ceea  ce  vor. 

—  Cred  că  încep  să-ţi  desluşesc  raţionamentul.  Deci  faptul  că  nu 
sunt  o  soţie  în  toată  puterea  cuvântului  constituie  un  handicap  social 
pentru  mine? 

—  Oarecum. 

—  Ce  idee  înspăimântătoare!  E  ca  şi  cum  ai  mânca  peşte  cu 
furculiţa  greşită,  mă  gândesc. 

—  Te  pot  asigura  că  e  ceva  mai  serios,  Sophy.  Dacă  nu  ai  fi 
căsătorită,  lipsa  ta  de  cunoştinţe  în  anumite  direcţii  ar  funcţiona  ca  o 
pavăză,  întrucât  orice  bărbat  care  ar  încerca  să  te  seducă  ar  şti  şi  că 
lumea  s-ar  aştepta  din  partea  lui  să  se  însoare  cu  tine.  Ca  femeie 
măritată  însă,  nu  beneficiezi  de  această  protecţie,  iar  dacă  din 
întâmplare  un  anume  gen  de  bărbat  ar  ghici  că  încă  nu  ai  împărţit 
patul  cu  soţul  tău,  te-ar  urmări  neobosit,  deoarece  te-ar  considera  o 
cucerire  extrem  de  amuzantă. 

—  Cu  alte  cuvinte,  acest  bărbat  ipotetic  m-ar  vedea  ca  pe  un 
premiu  deosebit? 

—  Exact,  confirmă  Julian  lăsând  din  mână  lebăda  de  cristal  şi 
zâmbindu-i  aprobator  lui  Sophy.  Mă  bucur  că  înţelegi  situaţia. 

—  O,  dar  o  înţeleg,  spuse  ea,  chinuindu-se  să  respire  normal.  îmi 
spui  că  ai  decis,  în  sfârşit,  să  îţi  ceri  drepturile  de  soţ. 

—  Mi  se  pare  că  ar  fi  în  interesul  tău  dacă  aş  face  asta,  explică  el  cu 
aparent  sânge  rece.  Pentru  binele  tău,  am  ajuns  la  concluzia  că  ar  fi 
cel  mai  bine  să  ne  aducem  relaţia  în  cadrul  firesc. 

—  Julian,  cred  că  am  fost  destul  de  clară  când  am  afirmat  că 
doresc  să  îţi  fiu  soţie  în  toate  privinţele,  spuse  Sophy  încleştându-şi 
degetele  pe  spătarul  scaunului  de  la  măsuţa  de  toaletă,  dar  aş  dori  să 
îţi  cer  o  favoare  înainte  de  a  începe. 

—  Şi  care  este  această  favoare,  draga  mea?  se  interesă  el  cu  ochi 
strălucitori  care  contrastau  cu  atitudinea  lui  flegmatică. 

—  Te-aş  ruga  să  nu-ţi  mai  argumentezi  deciziile  în  asemenea 
detaliu.  Asigurările  tale  cum  că  totul  este  spre  binele  meu  au  acelaşi 
efect  asupra  mea  ca  acela  pe  care  1-a  avut  ceaiul  special  de  ierburi 
asupra  ta  la  Eslington  Park. 

Julian  se  uită  fix  la  ea  preţ  de  o  clipă,  incapabil  să  scoată  vreo 
vorbă,  apoi,  spre  uimirea  lui  Sophy,  izbucni  în  râs. 

—  Aşadar  există  riscul  să  adormi?  Cu  siguranţă  nu  putem 
permite  asta.  Doamnă,  jur  că  voi  face  tot  posibilul  ca  să-ţi  captez 
întreaga  atenţie,  promise  el.  Mişcându-se  atât  de  repede  încât  o  luă 
prin  surprindere,  o  înşfacă  în  braţe  şi  se  îndreptă  cu  paşi  mari  spre 
patul  larg. 

—  Crede-mă,  domnul  meu,  ai  întreaga  mea  atenţie  acum,  spuse 
Sophy  zâmbindu-i  tremurat  în  timp  ce  se  agăţa  de  umerii  lui  largi, 
cutremurată  de  un  fior  de  plăcere. 

—  Exact  aşa  cum  ar  trebui  să  fie,  pentru  că  şi  eu  mă  concentrez 
complet  asupra  ta. 

O  aşeză  tandru  pe  pat  şi  îi  dădu  jos  halatul  cu  un  zâmbet  plin  de 
nerăbdare  masculină. 

In  timp  ce  îşi  dezbrăca  propriul  halat,  dând  la  iveală  corpul  lui 
zvelt  şi  ferm  în  lumina  lumânării,  Sophy  fu  convinsă  că  făcea  acest 
lucru  pentru  că  o  dorea  cu  adevărat.  Julian  era  excitat  la  culme, 
încordat  şi,  evident,  în  formă  maximă. 

îl  privi  prelung,  marcată  de  o  ultimă  fărâmă  de  nesiguranţă  care 
îşi  făcea  simţită  prezenţa  chiar  în  timp  ce  propriul  ei  corp  începea  să 
răspundă. 

—  Te  sperii,  Sophy?  Julian  se  aşeză  lângă  ea  pe  pat,  cuprinzând-o 
în  braţe.  Mâinile  lui  mari  se  mişcau  peste  coapsele  ei,  descriindu-le 
forma  prin  ţesătura  cămăşii  de  noapte.  Nu  vreau  să  te  sperii. 

—  Sigur  că  nu  mă  sperii.  Ţi-am  spus  de  multe  ori  că  nu  sunt  o 
fetişcană  proaspăt  ieşită  de  pe  băncile  şcolii,  protestă  ea,  tremurând 
uşor  în  timp  ce  palma  lui  îi  încălzea  una  dintre  coapse. 

—  Aşa  este,  uit  mereu  că  soţia  mea  crescută  la  ţară  ştie  atât  de 
multe  în  ceea  ce  priveşte  reproducerea  şi  împerecherea,  spuse  el 
sărutându-i  gâtul  şi  zâmbind  din  nou  când  o  simţi  scuturată  de  un 
alt  frison.  Nu  văd  de  ce  mi-aş  face  probleme  că  aş  putea  să-ţi  rănesc 
involuntar  sensibilitatea. 

—  Aş  zice  că  mă  tachinezi,  Julian. 

—  Aş  zice  că  ai  dreptate.  O  culcă  între  cearşafuri,  găsi  cu  dibăcie 
panglicile  cămăşii  ei  de  noapte  şi  începu  să  le  desfacă  încet. 
Scoţându-i  la  iveală  sânii,  continuă  să  o  privească. 

—  Eşti  atât  de  diafană  şi  de  feminină,  micuţo! 

Sophy  era  vrăjită  de  privirea  plină  de  subînţelesuri  a  lui  Julian  şi  îl 
contempla  fascinată,  observând  cum  râsul  lui  senzual  se  transforma 
repede  în  dorinţă  nestăpânită. 

Se  întinse  ca  să-i  mângâie  tâmpla  şi  fu  surprinsă  de  reacţia  lui  la 
atingerea  ei  delicată  şi  cercetătoare. 

Gemu  adânc  şi  îşi  coborî  capul  până  când  gura  lui  puse  stăpânire 
pe  a  ei.  Sărutul  era  fierbinte,  lacom  şi  poruncitor,  dezvăluind  cât  de 
puternic  stimulat  era  Julian.  Ii  prinse  buza  inferioară  cu  dinţii  şi  o 
muşcă,  iar  când  Sophy  gemu  uşor  pătrunse  în  intimitatea  gurii  ei, 
trecându-şi  totodată  degetul  mare  pe  deasupra  unui  sfârc  rozaliu. 

Sophy  reacţionă  puternic  la  atingerea  lui  Julian,  acoperindu-i 
mâna  cu  a  ei  în  timp  ce  el  îi  mângâia  sânul.  Simţi  cum  corpul  i  se 
trezeşte  la  viaţă  şi  inima  îi  bate  cu  putere  şi  ştiu  că  începea  să-şi 
piardă  controlul. 

Cum  o  mică  parte  din  ea  încă  îi  spunea  să  aibă  grijă,  se  convinse 
că  de  această  dată  totul  era  în  regulă.  Poate  că  Julian  nu  era 
îndrăgostit  de  ea,  dar  era  soţul  ei  şi  jurase  să  o  protejeze,  iar  Sophy 
era  încredinţată  că  avea  să-şi  onoreze  partea  lui  de  înţelegere.  In 
schimb,  ea  avea  să-i  fie  o  soţie  bună.  Nu  era  vina  lui  că  se 
îndrăgostise  de  el  şi  că  riscul  pe  care  şi-1  asuma  ea  în  această  noapte 
era  mai  mare  decât  cel  pe  care  şi-1  asuma  el. 

—  Sophy,  Sophy,  lasă-te  în  voia  mea,  eşti  atât  de  dulce  şi  de 
moale,  murmură  Julian,  întrerupând  sărutul  pasional  şi  trăgând  de 
cămaşa  de  noapte  până  când  o  dădu  jos.  O  aruncă  fără  milă  pe  podea 
şi  îşi  plimbă  privirea  peste  trupul  umbrit  al  tinerei  femei.  îi  puse 
mâna  pe  pulpa  dezgolită  şi  începu  să  o  mângâie  avansând  din  ce  în 
ce  mai  sus,  spre  coapsă,  apoi,  simţind-o  tremurând,  se  aplecă  să  o 
sărute,  liniştind-o.  Gestul  se  transformă  într-o  dorinţă  imperioasă,  în 
timp  ce  Sophy  îşi  împleti  degetele  în  părul  lui  şi  îl  trase  spre  ea,  iar 
picioarele  ei  se  mişcară  fără  încetare  până  când  el  îi  prinse  unul  cu 
propriul  lui  picior.  Astfel,  ea  se  deschise  şi  mai  mult  atingerii  lui  şi 
Julian  începu  imediat  să  exploreze  pielea  mătăsoasă  de  pe  coapsa  ei 
interioară.  Sophy  îşi  rotea  capul  dintr-o  parte  în  alta  pe  pernă, 
auzindu-şi  propriile  şoapte  de  plăcere  în  vreme  ce  simţea  degetele 
lui  Julian  descriindu-i  cercuri  pe  piele.  Era  atât  de  bine  să  îi  simtă 
mâinile  mari,  atât  de  puternice  şi  sigure  şi  atât  de  experte.  Se  simţea 
dorită  şi  în  siguranţă. 

—  Julian,  Julian,  mă  simt  atât  de  ciudat! 

—  Ştiu,  draga  mea,  trupul  tău  o  dovedeşte  din  plin  şi  mă  bucur, 
deoarece  vreau  să  te  simţi  astfel.  Se  apropie  şi  mai  mult  de  ea, 
făcând-o  să  tresară  la  contactul  cu  bărbăţia  lui.  Sophy  se  cutremură 
simţind  puterea  pe  care  o  emana  şi  când  el  îi  prinse  degetele  şi  i  le 
conduse  spre  membrul  său,  ea  nu  putu  rezista  şi  începu  să  îl  atingă, 

la  început  şovăitor,  familiarizându-se  cu  forma  şi  mărimea  lui. 

—  Vezi  cât  de  mult  te  doresc,  Sophy?  spuse  Julian  cu  o  voce 
răguşită.  Jur  însă  că  nu  te  voi  face  a  mea  până  când  nu  mă  vei  dori  şi 
tu  la  fel  de  mult. 

—  Şi  cum  o  să  ştii  asta?  întrebă  ea,  privindu-1  printre  genele  pe 
jumătate  închise. 

—  îmi  vei  da  tu  de  veste,  în  felul  tău,  zâmbi  el  închizându-şi 
palma  peste  mica  ridicătură  dintre  picioarele  ei. 

Sophy  percepu  căldura  tot  mai  intensă  dintre  coapse  şi  se  mişcă 
nerăbdătoare  încă  o  dată,  căutând  o  atingere  mult  mai  intimă. 

—  Cred  că  a  venit  momentul,  şopti  ea. 

El  îşi  introduse  un  deget  în  moliciunea  ei  şi  Sophy  se  crispa 
dintr-odată  ca  răspuns,  simţind  apoi  o  umezeală  stranie,  dar  plăcută. 

—  în  curând,  foarte  curând,  îi  promise  Julian  profund  satisfăcut, 
în  timp  ce  îşi  trecea  buzele  peste  sânii  ei.  îşi  folosi  din  nou  degetul, 
dat  de  această  dată  nu  îl  retrase  complet.  Sophy  se  mişcă  ezitând,  şi 
corpul  ei  se  strânse  instinctiv  în  jurul  acestuia,  ca  şi  cum  l-ar  fi  atras 
din  ce  în  ce  mai  adânc.  Julian  se  conformă  cu  o  mică  exclamaţie  de 
încurajare  şi  dorinţă. 

—  Eşti  atât  de  strâmtă  şi  caldă,  murmură  el  în  timp  ce  gura  lui  o 
captura  din  nou  pe  a  ei.  Şi  mă  doreşti.  Mă  doreşti  cu  adevărat,  nu-i 
aşa,  iubito?  urmă  Julian  repetând  cu  limba  printre  buzele  ei  mişcările 
provocatoare  ale  mâinii. 

Sophy  icni  şi  se  agăţă  de  umerii  lui,  trăgându-1  mai  aproape.  Când 
el  exploră  cu  degetul  mare  zona  sensibilă  acoperită  cu  bucle  castanii, 
ea  îi  zgârie,  fără  să  îşi  dea  seama,  spatele  cu  unghiile. 

—  Julian. 

—  Da,  o,  Dumnezeule,  da. 

Se  ridică  deasupra  ei  strecurându-i  o  coapsă  musculoasă  între 
picioare  pentru  a-şi  face  loc.  Sophy  deschise  ochii  în  timp  ce  îl  simţea 
lăsându-se  în  jos  de-a  lungul  trupului  ei.  Era  copleşitor  de  greu,  şi  se 
simţi  strivită  şi  împinsă  în  aşternut  într-un  mod  delicios.  îi  privi 
chipul  absorbit  şi  percepu  o  străfulgerare  diferită  de  toate  senzaţiile 

de  până  atunci. 

—  Ridică-ţi  genunchii,  draga  mea,  o  rugă  el.  Aşa,  deschide-te  spre 
mine.  Spune-mi  că  mă  doreşti. 

—  Te  doresc.  O,  Julian,  te  doresc  atât  de  mult,  gemu  ea, 
simţindu-se  vulnerabilă  şi  totodată  ocrotită.  Era  Julian,  şi  el  nu  ar  fi 
rănit-o  niciodată.  începu  să  se  împingă  în  moliciunea  ei, 
umezindu-se  cu  acea  miere  lichidă  care  curgea  dintre  petalele  ei 
delicate.  Instinctiv,  ea  începu  să  îşi  coboare  coapsele  şi  să  le  îndrepte. 

—  Nu,  draga  mea,  va  fi  mai  uşor  astfel.  Trebuie  să  ai  încredere  în 
mine  acum.  Jur  că  voi  intra  foarte  uşor  şi  că  voi  avansa  doar  cât  de 
departe  şi  de  repede  vrei  tu.  Poţi  să  mă  opreşti  în  orice  moment. 

Sophy  îi  percepu  tensiunea  şi  palmele  ei  alunecară  pe  spatele 
transpirat  al  iubitului.  Minţea,  se  gândi  ea  fericită.  Ori  minţea,  ori 
încerca  disperat  să  se  convingă  de  faptul  că  avea  destulă  voinţă  să  se 
oprească  atunci  când  i  s-ar  fi  cerut.  Oricum  ar  fi  fost,  intuia  că  era  la 
fel  de  aproape  de  a-şi  pierde  controlul  cum  era  şi  ea,  iar 
conştientizarea  acestui  lucru  o  făcea  să  se  simtă  vicleană,  feminină  şi 
puternică.  Era  bine  de  ştiut  că  îşi  putea  aduce  soţul  cel  puternic  şi 
independent  într-o  asemenea  stare.  Măcar  în  această  situaţie  erau 
egali. 

—  Nu-ţi  face  griji,  Julian,  nu  te-aş  opri  acum  mai  mult  decât  aş 
încerca  să  opresc  soarele  să  strălucească,  promise  ea,  respirând  cu 
dificultate. 

—  Mă  bucur  foarte  mult  să  aud  asta.  Uită-te  la  mine,  Sophy. 
Vreau  să  îţi  văd  privirea  atunci  când  te  fac  soţia  mea  în  toate 
privinţele. 

Ea  deschise  din  nou  ochii  şi  mai  că  încetă  să  respire  simţindu-1 
înăuntru.  Fără  să  vrea,  îşi  înfipse  încă  o  dată  unghiile  în  pielea  lui. 

—  Totul  este  bine,  micuţo,  spuse  el,  şi  mici  broboane  de  sudoare 
începură  să  se  formeze  pe  sprâncenele  lui  în  timp  ce  avansa.  Trebuie 
să  doară  puţin  la  început,  dar  apoi  te  vei  simţi  ca  un  vapor  care 
pluteşte  pe  o  mare  calmă. 

—  Julian,  nu  prea  mă  simt  ca  un  vapor  pe  mare,  reuşi  ea  să 

îngaime  uimită  de  senzaţia  de  strâmt,  întins  şi  plin  pe  care  i-o 
conferea  el.  îşi  împlântă  şi  mai  adânc  unghiile. 

—  Cred  că  plutim  amândoi,  mormăi  el  în  timp  ce  se  chinuia  să  o 
pătrundă  mai  uşor.  Ţine-te  de  mine,  Sophy. 

Ea  ştiu  că  şi  ultima  picătură  de  stăpânire  de  sine  a  lui  Julian 
pierise.  Chiar  când  se  bucura  să  afle  asta,  el  gemu  profund  şi  o 
pătrunse  adânc. 

—  Julian!  ţipă  Sophy,  uluită  de  invadarea  rapidă  şi  puternică, 
împingându-i  umerii  ca  şi  cum  l-ar  fi  putut  îndepărta. 

—  Totul  este  bine,  draga  mea.  Jur  că  va  fi  bine,  dar  nu  mi  te 
opune,  Sophy.  Se  va  termina  totul  în  curând,  încearcă  să  te  relaxezi. 
O  sărută  pe  obraz  şi  pe  gât  şi  rămase  nemişcat  în  interiorul  ei.  Dă-i 
timp,  draga  mea. 

—  O  să  fii  mai  mic  odată  cu  trecerea  timpului?  întrebă  ea  cu 
oarecare  asprime. 

—  Te  vei  obişnui  cu  mine  şi  vei  învăţa  să  îţi  placă,  Sophy,  ştiu 
asta,  spuse  el  gemând  şi  cuprinzându-i  chipul  uimit  în  palme,  în 
timp  ce  o  privea  cu  ochi  strălucitori.  Mă  simt  minunat  când  sunt  în 
tine,  iar  pasiunea  ta  este  extraordinară.  Insă  nu  trebuie  să  fii  atât  de 
nerăbdătoare. 

—  E  uşor  de  zis.  Tu  ai  obţinut  ce-ţi  doreai,  bănuiesc. 

—  Aproape  tot  ceea  ce  îmi  doream,  consimţi  el  cu  un  mic  zâmbet, 
dar  nu  va  fi  perfect  pentru  mine  până  nu  va  fi  şi  pentru  tine.  Ţi-a 
trecut  durerea? 

—  Da,  recunoscu  ea  într-un  târziu  după  ce  cântări  precaută 
întrebarea. 

—  Bun,  spuse  el  şi  o  sărută  leneş,  după  care  începu  să  se  mişte 
încet  în  interiorul  ei,  înainte  şi  înapoi. 

Sophy  îşi  muşcă  buzele  şi  aşteptă  nerăbdătoare  să  vadă  dacă 
aceste  mişcări  agravau  în  vreun  fel  lucrurile,  dar  nu  se  întâmplă  asta. 
Trebuia  să  recunoască  faptul  că  nu  se  mai  simţea  atât  de 
neconfortabil  acum.  Ceva  din  senzaţia  de  plăcere  de  mai  devreme 
reveni  încet  şi,  treptat,  corpul  ei  se  obişnui  cu  noua  plenitudine. 

Ajunsese  la  punctul  în  care  ar  fi  putut  mărturisi  cu  toată 
sinceritatea  că  această  senzaţie  ciudată  era  într-adevăr  plăcută,  când 
Julian  începu  să  se  mişte  din  ce  în  ce  mai  repede. 

—  Julian,  aşteaptă,  aş  prefera  să  te  mişti  mai  încet,  spuse  ea 
grăbită,  simţind  că  el  se  lăsa  complet  în  voia  forţei  care  îl  împingea 
înainte. 

—  îmi  pare  rău,  Sophy,  am  încercat,  dar  nu  mai  pot  aştepta,  gemu 
el  strângând  din  dinţi,  după  care  dădu  un  strigăt  înăbuşit  şi  îşi  curbă 
coapsele,  îngropându-se  în  ea  până  la  capăt.  Apoi,  Sophy  simţi  cum 
esenţa  lui  fierbinte  şi  puternică  se  scurse  în  ea,  iar  Julian  se  crispă. 
Dând  curs  unui  instinct  străvechi,  îşi  înfăşură  braţele  şi  picioarele  în 
jurul  lui  şi  se  strânse  aproape  de  el.  „Acum  şi  pentru  totdeauna  este 
al  meu",  se  gândi  ea  mirată  până  peste  poate. 

—  îmbrăţişează-mă,  Sophy,  rosti  Julian  cu  o  voce  aspră.  încet,  se 
relaxă  şi  se  prăbuşi  greu  peste  ea,  scăldat  în  sudoare.  Sophy  stătu 
nemişcată  pentru  o  vreme,  mângâind  spatele  asudat  al  lui  Julian  cu 
vârful  degetelor,  privind  la  baldachinul  patului.  Nu  putea  spune  că 
se  gândea  prea  mult  la  actul  final,  dar  cu  siguranţă  îi  plăcuseră 
mângâierile  care  îl  precedaseră.  De  asemenea,  îi  plăcea  îmbrăţişarea 
caldă  şi  intimă  din  acel  moment. 

Simţea  că  Julian  n-ar  fi  lăsat  garda  jos  faţă  de  ea  în  nicio  altă 
împrejurare,  şi  măcar  pentru  asta  trebuia  să  suporte  împreunarea  cu 
el. 

Julian  se  desprinse  cu  părere  de  rău  şi  se  ridică  în  coate.  îi  zâmbi 
cu  o  satisfacţie  leneşă  şi  chicoti  când  ea  îi  zâmbi  la  rândul  ei,  apoi  se 
aplecă  şi  îi  sărută  vârful  nasului. 

—  Parcă  aş  fi  un  armăsar  la  capătul  unei  curse  îndelungate.  Poate 
că  am  câştigat,  dar  mă  simt  epuizat  şi  slăbit.  Trebuie  să-mi  acorzi 
câteva  minute  ca  să-mi  revin.  Data  viitoare  va  fi  mai  bine  pentru 
tine,  iubito.  Cu  un  gest  tandru,  îi  dădu  părul  la  o  parte  de  pe  frunte. 

—  Câteva  minute,  exclamă  ea,  uimită.  Vorbeşti  ca  şi  cum  am  mai 
face  acest  lucru  de  mai  multe  ori  în  cursul  nopţii. 

—  Păi  cam  aşa  va  fi,  replică  Julian  nerăbdător,  aşezându-şi  palma 

132 


posesivă  pe  abdomenul  ei.  M-ai  făcut  să  te  aştept  destul  de  mult, 
doamnă,  şi  am  de  gând  să  recuperez  toate  nopţile  pe  care  le-am 
pierdut. 

Sophy  simţi  locul  dureros  dintre  picioare  şi  dintr-odată  fu 
cuprinsă  de  un  sentiment  de  teamă. 

—  Iartă-mă,  spuse  ea  repede,  vreau  din  tot  sufletul  să-ţi  fiu  o  soţie 
bună,  dar  nu  cred  că  îmi  voi  reveni  atât  de  repede  pe  cât  îţi  vei  reveni 
tu.  Te-ai  supăra  tare  dacă  nu  am  repeta  experienţa  chiar  acum? 

—  Sophy,  te-am  rănit  rău?  întrebă  el  neliniştit. 

—  Nu,  nu,  dar  nu  mai  vreau  să  mai  facem  asta  atât  de  curând.  O 
parte  a  fost...  destul  de  plăcută,  te  asigur,  dar  dacă  nu  te  superi, 
milord,  aş  prefera  să  mai  aşteptăm  o  noapte. 

—  îmi  pare  rău,  iubito,  este  doar  vina  mea.  Aveam  de  gând  să 
întreprind  totul  mult  mai  lent.  Julian  tresări  brusc,  după  care  se 
rostogoli  pe  o  parte  şi  se  ridică  în  picioare  lângă  pat. 

—  Unde  pleci? 

—  Mă  întorc  repede,  promise  el. 

Ea  îl  urmări  îndreptându-se  prin  întuneric  către  măsuţa  de  toaletă 
unde  turnă  nişte  apă  din  ulcior  într-un  vas.  De  pe  raft  luă  un  prosop 
moale  pe  care  îl  înmuie  în  micul  lighean. 

In  timp  ce  se  întorcea  spre  pat,  Sophy  îşi  dădu  deodată  seama  ce 
avea  de  gând  să  facă. 

—  Nu,  Julian,  te  rog,  mă  descurc  şi  singură,  spuse  ea,  ridicându-se 
în  capul  oaselor  şi  trăgând  cearşaful  până  la  gât. 

—  Trebuie  să  îmi  permiţi  să  fac  asta,  Sophy,  este  un  alt  privilegiu 
al  soţului.  Se  aşeză  pe  marginea  patului  şi  îi  trase  cearşaful  din  mâini 
cu  blândeţe,  dar  totodată  cu  o  mână  fermă. 

—  Intinde-te,  draga  mea,  şi  lasă-mă  să-ţi  alin  durerea. 

—  Serios,  Julian,  aş  prefera  să  nu. . . 

Cu  toate  acestea,  nu  îl  putea  opri.  O  rugă  să  se  întindă  pe  spate  şi, 
jenată,  Sophy  mormăi  o  înjurătură  care  îl  făcu  pe  Julian  să  râdă. 

—  Nu  mai  ai  de  ce  să  fii  reţinută,  draga  mea.  Este  mult  prea 
târziu,  am  cunoscut  pasiunea  care  zace  în  tine,  îţi  aminteşti?  Acum 

câteva  minute  erai  caldă  şi  umedă  şi  cât  se  poate  de  primitoare  şi  mă 
lăsai  să  te  ating  peste  tot,  spuse  el,  terminând  să  o  spele  şi  aruncând 
prosopul  pătat. 

—  Julian,  trebuie...  trebuie  să  te  întreb  ceva,  murmură  Sophy  în 
timp  ce  potrivea  cearşaful  astfel  încât  să  menţină  o  oarecare  aparenţă 
de  modestie. 

—  Ce  doreşti  să  ştii?  spuse  el  venind  spre  pat  şi  urcându-se  lângă 

ea. 

—  Mi-ai  spus  că  există  moduri  în  care  poţi  împiedica  să  rezulte  un 
copil  de  pe  urma  acestui  lucru.  Ai  folosit  o  asemenea  metodă 
astă-seară? 

O  linişte  plină  de  tensiune  se  instala  între  ei.  Julian  se  rezemă  de 
perne  cu  braţele  încrucişate  sub  cap. 

—  Nu,  nu  am  făcut-o,  spuse  el  într-un  sfârşit,  cât  se  poate  de 
direct. 

—  Ah,  exclamă  ea,  încercând  să  îşi  ascundă  parţial  neliniştea  pe 
care  i-o  provocase  asimilarea  informaţiei. 

—  Ştiai  ce  îmi  doresc  din  acest  aranjament  din  clipa  în  care  ai 
acceptat  să-mi  fii  soţie  în  toată  puterea  cuvântului,  Sophy. 

—  Un  moştenitor  şi  nicio  bătaie  de  cap. 

Poate  că  iluzia  intimităţii  de  mai  devreme  fusese  doar  asta  şi 
nimic  mai  mult,  se  gândi  ea  iritată.  Nu  era  nicio  îndoială  că  atunci 
când  venise  la  ea  în  acea  seară,  Julian  o  dorise  foarte  mult,  dar  nu 
trebuia  să  uite  că  scopul  lui  principal  era  să  producă  un  moştenitor. 

—  Ar  fi  atât  de  rău  să  îmi  naşti  un  fiu,  Sophy?  rosti  cu  blândeţe 
Julian  după  o  perioadă  de  tăcere. 

—  Şi  ce  se  întâmplă  dacă  îţi  nasc  o  fiică,  domnul  meu?  se  interesă 
ea  pe  un  ton  detaşat,  evitând  să-i  dea  un  răspuns  direct. 

—  O  fiică  ar  fi  cât  se  poate  de  bine-venită,  spuse  el  zâmbind  pe 
neaşteptate,  mai  ales  dacă  ar  semăna  cu  mama  ei. 

Sophy  se  întrebă  cum  să  ia  acest  compliment  şi  se  decise  să  nu  îl 
pună  prea  mult  la  îndoială. 

—  Dar  ai  nevoie  de  un  fiu  pentru  Ravenwood. 

—  Atunci  va  trebui  să  tot  încercăm  până  când  obţinem  unul,  nu-i 
aşa?  replică  Julian  întinzându-se  şi  trăgând-o  aproape  de  el, 
îngropându-i  capul  în  umărul  lui.  Totuşi  nu  cred  să  ai  vreo  problemă 
în  a-mi  naşte  un  fiu.  Cei  din  familia  Sinclair  au  întotdeauna  băieţi 
puternici  şi  sănătoşi.  Dar  nu  mi-ai  răspuns  la  întrebare,  Sophy.  Ţi-ar 
părea  aşa  de  rău  dacă,  din  întâmplare,  am  conceput  un  copil  în 
această  noapte? 

—  Suntem  la  începutul  căsniciei,  e  foarte  devreme.  Amândoi 
avem  încă  multe  de  învăţat  unul  despre  celălalt.  Mi  s-ar  părea  mai 
înţelept  să  mai  aşteptăm.  „Până  când  vei  învăţa  să  mă  iubeşti", 
adăugă  ea  fără  cuvinte. 

—  Nu  văd  de  ce  am  mai  aştepta.  Ţi-ar  prinde  bine  un  copil, 
Sophy. 

—  De  ce?  Pentru  că  mi-ar  indica  mai  limpede  care  îmi  sunt 
îndatoririle  şi  responsabilităţile  de  soţie?  Pot  să  te  asigur  că  le  cunosc 
destul  de  bine  deja. 

—  Voiam  doar  să  spun  că  ai  fi  o  mamă  bună,  oftă  Julian,  şi  cred  că 
un  copil  te-ar  putea  face  să  te  simţi  mai  mulţumită  de  rolul  tău  ca 
soţie. 

Sophy  suspină,  mânioasă  pe  ea  însăşi  pentru  că  distrusese 
atmosfera  tandră  şi  intimă  pe  care  i-o  oferise  Julian  după  ce  făcuseră 
dragoste.  încercă  să-şi  repare  greşeala  folosind  o  doză  de  umor. 

—  Spune-mi,  Julian,  toţi  soţii  sunt  atât  de  aroganţi  încât  să  creadă 
că  ştiu  ce  este  mai  bine  pentru  soţiile  lor?  spuse  ea,  întorcându-se  pe 
o  parte  şi  tachinându-1  cu  un  zâmbet. 

—  Sophy,  mă  răneşti,  se  strâmbă  el,  luptându-se  să  pară 
deopotrivă  inocent  şi  rănit,  deşi  în  ochi  i  se  ghiceau  un  sentiment  de 
uşurare  şi  o  urmă  de  râset.  Chiar  crezi  că  sunt  arogant,  nu-i  aşa? 

—  Sunt  momente  în  care  îmi  este  imposibil  să  evit  această 
concluzie. 

—  Ştiu  că  ţie  îţi  par  aşa,  dar  ca  să  fiu  sincer,  vreau  să  fiu  un  soţ  bun 
pentru  tine,  Sophy.  Privirea  îi  deveni  din  nou  serioasă. 

—  Ştiu  asta,  murmură  ea  cu  blândeţe.  Tocmai  de  aceea  sunt  atât 

de  dispusă  să-ţi  tolerez  accesele  de  îngâmfare.  Vezi  ce  soţie 
înţelegătoare  ai? 

—  Eşti  o  soţie-model,  declară  Julian  privind-o  printre  pleoapele 
pe  jumătate  închise. 

—  Să  nu  te  îndoieşti  niciodată  de  asta.  Aş  putea  să-ţi  dau  lecţii  în 
domeniu. 

—  Iată  o  idee  care  i-ar  speria  pe  ceilalţi  soţi  din  înalta  societate 
londoneză.  Cu  toate  acestea,  voi  încerca  să-mi  amintesc  de  bunele 
tale  intenţii  când  prepari  vreo  licoare  adormitoare  sau  când  citeşti 
din  cartea  aceea  groaznică  a  lui  Wollstonecraft,  zise  el  ridicând  capul 
cât  să  o  sărute  drăgăstos,  după  care  se  lăsă  din  nou  să  cadă  pe 
pernele  imaculate.  Mai  trebuie  să  discutăm  ceva  în  această  seară, 
draga  mea  soţie-model. 

—  Despre  ce  este  vorba?  întrebă  ea  căscând,  perfect  conştientă  că 
începuse  să  i  se  facă  somn.  Era  ciudat  să  îl  vadă  în  patul  ei,  dar 
încet-încet  se  simţea  confortabil  în  prezenţa  acelui  bărbat  care  emana 
putere  şi  căldură.  Oare  avea  să-şi  petreacă  întreaga  noapte  cu  ea? 

—  Mai  devreme  ai  părut  deranjată  când  am  spus  că  ar  trebui  să  ne 
consumăm  căsătoria,  începu  el  rar. 

—  Numai  pentru  că  insistai  că  este  doar  spre  binele  meu. 

—  Da,  pot  să  văd  de  unde  ţi-a  intrat  în  cap  ideea  că  am  tendinţa 
de  a  fi  arogant  şi  dominator,  surâse  el,  dar  chiar  şi  aşa,  ar  cam  fi 
vremea  să  afli  la  ce  riscuri  te  expui  când  flirtezi  cu  Waycott  şi  cu  cei 
de  teapa  lui. 

—  Nu  flirtam  cu  vicontele,  protestă  Sophy  ridicându-se  într-un 
cot  şi  privind  mânioasă  în  jos  la  Julian.  Buna  ei  dispoziţie  din  starea 
aceea  premergătoare  somnului  dispăru  cât  ai  bate  din  palme. 

—  Ba  da,  Sophy,  asta  făceai.  Pot  înţelege  că  nu  ţi-ai  dat  seama  de 
asta,  dar  te  asigur  că  el  se  uita  la  tine  de  parcă  ai  fi  fost  o  tartă  cu 
agrişe  plină  cu  frişca,  şi  de  fiecare  dată  când  îi  zâmbeai  se  lingea  pe 
bot. 

—  Julian,  exagerezi! 

—  Nu,  Sophy,  nu  exagerez,  spuse  el  trăgând-o  în  jos  până  ajunse 

136 


cu  fruntea  pe  umărul  lui.  Iar  Waycott  nu  este  singurul  care  saliva  în 
jurul  tău  în  această  seară.  Trebuie  să  ai  grijă  cu  astfel  de  bărbaţi  şi, 
mai  presus  de  toate,  nu  trebuie  să  le  dai  apă  la  moară,  chiar  şi  fără 
să-ţi  dai  seama. 

—  Dar  de  ce  ţi-e  teamă  în  special  de  Waycott? 

—  Nu  mi-e  teamă  de  el,  dar  ştiu  că  este  un  pericol  pentru  femei  şi 
nu  vreau  ca  soţia  mea  să  atragă  asemenea  pericole.  Te-ar  seduce 
într-o  clipă  dacă  ar  crede  că  poate  să  o  facă. 

—  Dar  de  ce  eu?  Erau  destule  femei  mult  mai  frumoase  decât 
mine  la  balul  lui  Lady  Yelverton. 

—  Te  va  alege  pe  tine  dintre  toate  celelalte  -  dacă  i  se  oferă  această 
şansă  -  pentru  că  eşti  soţia  mea. 

—  Bine,  dar  de  ce? 

—  îmi  poartă  o  ură  teribilă  de  multă  vreme,  Sophy,  să  nu  uiţi 
niciodată  asta. 

—  Waycott  a  fost  unul  dintre  iubiţii  lui  Elizabeth?  întrebă  ea  fără 
să  se  gândească,  simţind  cum  brusc  lucrurile  începeau  să  aibă  sens. 

—  Ţi-am  spus  că  nu  discut  despre  prima  mea  soţie  cu  nimeni,  nici 
măcar  cu  tine,  Sophy,  spuse  Julian  încleştându-şi  dinţii  în  timp  ce 
masca  ameninţătoare  şi  feroce  care  îi  adusese  reputaţia  diavolească  i 
se  aşeza  din  nou  pe  chip. 

—  Scuză-mă,  Julian,  mi-a  scăpat,  îngăimă  ea  încercând  să  se 
desprindă  din  îmbrăţişarea  lui. 

—  Da,  ţi-a  scăpat,  zise  el,  ignorând  tentativa  ei  de  a  se  elibera  şi 
înconjurând-o  şi  mai  puternic  cu  braţul.  Dar  cum  tu  eşti  o 
soţie-model,  sunt  convins  că  nu  se  va  mai  întâmpla,  nu? 

—  Mă  tachinezi  din  nou,  Julian?  se  interesă  Sophy  mijindu-şi 
ochii  şi  examinându-1  cu  atenţie. 

—  Nu,  doamnă,  te  asigur  că  sunt  cât  se  poate  de  serios,  spuse  el  cu 
acelaşi  zâmbet  leneş,  satisfăcut  care  îşi  făcuse  loc  pe  chipul  lui  după 
ce  făcuseră  dragoste.  Intoarce-ţi  capul,  iubito,  vreau  să  văd  ceva,  îi 
ceru  el  folosindu-şi  degetul  mare  pentru  a-i  dirija  bărbia  până  când 
chipul  ei  ajunse  într-o  poziţie  din  care  îi  putea  studia  ochii  la  lumina 

lumânării. 

—  Este  după  cum  mă  şi  temeam  că  va  fi,  constată  Julian  dând 
încet  din  cap. 

—  Ce  s-a  întâmplat?  întrebă  ea  neliniştită. 

—  M-am  temut  că  odată  ce  voi  fi  făcut  dragoste  cu  tine  aşa  cum 
trebuie,  îţi  vei  pierde  ceva  din  candoarea  privirii,  dar  m-am  înşelat. 
Ochii  tăi  sunt  la  fel  de  limpezi  şi  inocenţi  ca  şi  înainte.  Va  fi  foarte 
greu  să  te  apăr  de  prădătorii  din  înalta  societate,  draga  mea.  Văd  că 
îmi  mai  rămâne  o  singură  opţiune. 

—  Care  este  aceea,  milord?  întrebă  Sophy  cu  sfială. 

—  Va  trebui  să  petrec  mai  mult  timp  alături  de  tine,  spuse  Julian 
căscând.  De  acum  înainte  îmi  vei  face  o  listă  cu  evenimentele  la  care 
doreşti  să  mergi  seara  şi  te  voi  însoţi  de  fiecare  dată  când  va  fi 
posibil. 

—  Vorbeşti  serios?  îţi  place  opera? 

—  Urăsc  opera. 

—  Ce  păcat!  Aveam  de  gând  să  merg  mâine-seară  împreună  cu 
mătuşa  ta  şi  cu  prietena  ei  Harriette  la  King's  Theatre.  Vei  dori  să  ne 
însoţeşti? 

—  Un  bărbat  trebuie  să  facă  anumite  lucruri  dacă  este  absolut 
necesar,  declară  Julian  cu  nobleţe. 

—  Cum  Dumnezeu  ne  vor  găsi  Fanny  şi  Harry  în  mulţimea  asta? 
întrebă  Sophy  neliniştită  privind  la  numeroasele  trăsuri  care 
împânziseră  piaţa  de  lângă  King's  Theatre.  Cred  că  sunt  peste  o  mie 
de  oameni  aici. 

—  Mai  degrabă  trei  mii,  spuse  Julian  luând-o  ferm  de  braţ  şi 
conducând-o  spre  teatrul  la  modă.  Nu-ţi  face  totuşi  griji  în  legătură 
cu  Fanny  şi  Harry,  o  să  ne  găsească  fără  probleme. 

—  Cum  aşa? 

—  Loja  pe  care  o  folosesc  îmi  aparţine,  explică  Julian  vag  în  timp 
ce  îşi  croiau  drum  prin  mulţimea  sclipitoare. 

—  A,  înţeleg,  ce  aranjament  convenabil. 

—  Da,  lui  Fanny  i  s-a  părut  întotdeauna  convenabil,  întrucât  a 
scutit-o  de  necesitatea  cumpărării  unei  loje  proprii. 

—  Nu  te  deranjează  că  o  foloseşte  pe  a  ta,  nu?  spuse  Sophy 
privindu-1. 

—  Nu,  se  numără  printre  puţinii  membri  ai  familiei  pe  care  îi 
suport  oricât  de  mult  timp. 

Câteva  minute  mai  târziu,  Julian  o  escorta  într-o  lojă  elegantă, 
bine  situată  în  mijlocul  celor  cinci  şiruri  de  asemenea 
compartimente.  Sophy  se  aşeză  şi  începu  să  privească  fascinată  în  jur 
prin  marea  sală  în  formă  de  potcoavă,  plină  cu  femei  strălucind  de 
bijuterii  şi  bărbaţi  îmbrăcaţi  elegant.  La  parter,  tot  felul  de  bărbaţi 
spilcuiţi  şi  filfizoni  se  plimbau  ţanţoş,  etalându-şi  ostentativ  ţinutele 
care  întruchipau  extremele  modei  din  acel  moment.  Observându-le 
hainele  groteşti,  Sophy  se  bucură  în  sinea  ei  că  Julian  prefera 
îmbrăcămintea  cu  o  croială  discretă  şi  conservatoare. 

In  curând  se  lămuri  însă  că  adevăratul  spectacol  din  acea  seară  nu 
avea  loc  nici  în  fosa  orchestrei  şi  nici  pe  scenă,  ci  mai  degrabă  în 

lojele  elegante. 

—  E  ca  şi  cum  te-ai  uita  la  cinci  rânduri  de  scene  în  miniatură, 
exclamă  Sophy,  râzând  amuzată.  Toată  lumea  este  îmbrăcată  de 
paradă  şi  este  ocupată  să  îi  studieze  pe  ceilalţi  ca  să  vadă  cine  ce 
bijuterii  poartă  şi  cine  pe  cine  vizitează  în  care  lojă.  Nu  ştiu  de  ce  ţi  se 
pare  plictisitoare  opera,  Julian,  atâta  vreme  cât  se  întâmplă  atât  de 
multe  lucruri  în  public. 

—  Ai  dreptate,  iubito,  spuse  Julian  lăsându-se  pe  spate  în  scaunul 
de  catifea  şi  ridicând  o  sprânceană  în  timp  ce  îşi  rotea  privirea  prin 
sală. 

Studie  rândurile  de  loje  preţ  de  câteva  clipe,  urmărit  atent  de 
Sophy.  II  văzu  ezitând  uşor  în  faţa  unui  compartiment  în  care  o 
femeie  îmbrăcată  într-o  rochie  uluitoare  se  întreţinea  cu  mai  mulţi 
admiratori.  Sophy,  dintr-odată  curioasă,  dori  să  afle  cine  era  blonda 
atrăgătoare  care  părea  să  se  afle  în  centrul  atenţiei. 

—  Cine  este  femeia  aceea,  Julian? 

—  Care  femeie?  întrebă  el  absent,  mutându-şi  privirea  spre 
celelalte  loje. 

—  Cea  de  la  etajul  al  treilea,  cu  rochia  verde.  Trebuie  să  fie  foarte 
populară.  Pare  să  fie  înconjurată  de  bărbaţi,  nu  văd  nicio  altă  femeie 
în  loja  ei. 

—  A,  aceea,  spuse  Julian  aruncând  o  privire  în  fugă.  Nu  trebuie 
să-ţi  faci  griji  în  legătură  cu  ea,  Sophy.  Nu  cred  că  vei  avea  ocazia  să 
o  întâlneşti  în  societate. 

—  Nu  se  ştie  niciodată,  nu-i  aşa? 

—  în  acest  caz,  certitudinea  e  totală. 

—  Julian,  nu  suport  atâta  mister,  cine  este? 

—  Una  dintre  Marile  Curtezane,  explică  Julian  oftând,  pe  un  ton 
care  indica  în  mod  limpede  că  subiectul  îl  plictisea.  Sunt  multe  de 
faţă  în  această  seară.  Lojele  sunt  un  fel  de  vitrine  de  prezentare 
pentru  ele,  dacă  se  poate  spune  aşa. 

—  Demimondene  adevărate?  întrebă  Sophy  cu  ochii  mari.  Au  loje 
aici,  la  King'sTheatre? 

—  După  cum  am  spus,  lojele  sunt  nişte  vitrine  excelente  pentru... 
ăăă...  bunurile  lor. 

—  Dar  precis  costă  o  avere  să  închiriezi  o  lojă  pentru  întreaga 
stagiune,  spuse  Sophy  uimită. 

—  Nu  chiar,  dar  nici  prea  ieftin  nu  este,  recunoscu  el.  Cred  că 
demimondenele  consideră  asta  o  investiţie  în  afacerile  lor. 

—  Arată-mi  câteva  dintre  celelalte  Mari  Curtezane,  Julian,  îl  rugă 
Sophy  aplecându-se  hotărâtă  în  faţă.  Nu  le  poţi  distinge  de 
doamnele  de  calitate  veritabilă  doar  privindu-le,  am  dreptate? 

—  Ce  observaţie  interesantă.  In  multe  cazuri,  ai  dreptate,  dar 
există  câteva  excepţii.  Unele  femei  au  un  aer  aristocratic 
inconfundabil,  indiferent  de  cum  sunt  îmbrăcate,  spuse  Julian 
aruncându-i  o  privire  scurtă,  pe  jumătate  amuzată  şi  pe  jumătate 
mâhnită. 

Sophy  însă  era  prea  ocupată  să  privească  lojele  pentru  a-i  observa 
căutătura. 

—  Care  sunt  excepţiile?  Poţi  să-mi  indici  una  sau  două?  Mi-ar 
plăcea  grozav  să  văd  dacă  pot  deosebi  o  demimondenă  de  o  ducesă 
dintr-o  privire. 

—  Nu  contează,  Sophy.  Ţi-am  satisfăcut  destul  curiozitatea 
deplorabilă  pentru  această  seară.  Cred  că  ar  trebui  să  schimbăm 
subiectul. 

—  Julian,  ai  observat  cum  schimbi  întotdeauna  subiectul  tocmai 
când  ajungem  să  discutăm  ceva  cu  adevărat  interesant? 

—  Aşa  fac?  E  cam  nepoliticos  din  partea  mea. 

—  Nu  cred  nicio  clipă  că  lipsa  de  politeţe  îţi  stârneşte  vreun 
regret.  Uite-le  pe  Anne  Silverthorne  şi  pe  bunica  ei,  îl  informă  Sophy 
făcându-i  semn  prietenei  ei  cu  evantaiul.  Veselă,  Anne  îi  răspunse 
imediat  cu  un  semn  de  recunoaştere,  dintr-o  lojă  din  apropiere. 

—  Putem  să  mergem  să  o  vizităm  în  loja  ei,  Julian? 

—  Poate  între  acte. 

—  Va  fi  distractiv.  Anne  arată  minunat  în  această  seară,  nu  crezi? 
Rochia  aceea  galbenă  se  potriveşte  de  minune  cu  părul  ei  roşu. 

—  Unii  ar  putea  spune  că  rochia  are  un  decolteu  cam  îndrăzneţ 
pentru  o  tânără  nemăritată,  comentă  Julian. 

—  Dacă  Arme  ar  aştepta  până  când  se  mărită  ca  să  poarte  o  rochie 
la  modă,  ar  prinde-o  sfârşitul  lumii.  Mi-a  spus  că  nu  se  va  căsători 
niciodată.  Sexul  masculin  i  se  pare  vrednic  de  dispreţ,  iar  ideea  de 
căsnicie  nu  o  atrage  deloc. 

—  Bănuiesc  că  ai  întâlnit-o  pe  domnişoara  Silverthorne  la 
adunările  de  miercuri  seara  de  la  mătuşa  mea? 

—  întocmai. 

—  Judecând  după  ceea  ce  mi-ai  spus,  nu  prea  sunt  convins  că  este 
genul  de  femeie  cu  care  ar  trebui  să  te  împrieteneşti,  draga  mea. 

—  Probabil  că  ai  dreptate,  râse  Sophy.  Arme  are  o  influenţă 
groaznică,  dar  mi-e  teamă  că  răul  s-a  produs  deja.  Am  devenit 
prietene  apropiate  şi  nu  se  face  să  îţi  abandonezi  prietenii,  nu-i  aşa? 

—  Sophy... 

—  Sunt  destul  de  sigură  că  nu  le-ai  întoarce  spatele  niciodată 
prietenilor  tăi,  întrucât  nu  ar  fi  un  lucru  onorabil. 

—  Sophy,  te  rog. . .  Julian  îi  aruncă  o  privire  precaută. 

—  Nu  te  alarma,  Julian.  Arme  nu  este  singura  mea  prietenă.  Jane 
Morland  este  o  altă  cunoştinţă  recentă  şi  fără  îndoială  vei  fi  de  acord 
în  ceea  ce  o  priveşte.  Este  foarte  serioasă,  o  adevărată  întruchipare  a 
raţiunii  şi  a  cumpătării. 

—  Mă  bucur  să  aud  asta,  dar  trebuie  să  te  sfătuiesc  să  îţi  alegi 
prietenele  cu  aceeaşi  grijă  pe  care  o  manifeşti  în  selectarea 
prietenilor. 

—  Julian,  dacă  aş  fi  atât  de  precaută  în  alegerea  cunoştinţelor  pe 
cât  ţi-ai  dori  tu,  aş  avea  o  viaţă  tare  singuratică  sau  aş  fi  plictisită  de 
moarte  de  nişte  fiinţe  îngrozitor  de  neinteresante. 

—  Nu  ştiu  cum,  dar  nu-mi  pot  imagina  o  asemenea  situaţie. 

—  Nici  eu.  Trebuie  să  recunosc  că  Fanny  şi  Harry  întârzie  foarte 
mult,  sper  că  sunt  bine,  remarcă  Sophy  privind  în  jur  în  căutarea 
unui  element  care  să-i  distragă  atenţia. 

—  Acum  tu  eşti  cea  care  schimbă  subiectul. 

—  Am  învăţat  de  la  tine  această  tehnică.  Tocmai  când  se  pregătea 
să  continue  discuţia  în  aceeaşi  direcţie,  Sophy  îşi  dădu  seama  că 
blonda  atât  de  frapantă  se  uita  drept  la  ea,  din  propria  ei  lojă.  Pentru 
un  moment,  Sophy  o  privi  la  rândul  ei,  plină  de  curiozitate  şi 
intrigată  de  căutătura  directă  a  curtezanei.  Vru  să-1  întrebe  încă  o 
dată  pe  Julian  cum  o  chema  pe  femeia  aceea  când  un  zgomot 
puternic  de  la  balcon  dădu  de  înţeles  că  opera  urma  să  înceapă,  aşa 
că  Sophy  uită  de  necunoscuta  în  rochie  verde  şi  îşi  îndreptă  atenţia 
către  scenă. 

Pe  la  mijlocul  primului  act,  cineva  trase  draperia  din  spatele  lui 
Sophy.  Ea  se  întoarse,  aşteptându-se  să  le  vadă  pe  Fanny  şi  pe  Harry 
dând  buzna  în  lojă,  dar  vizitatorul  era  Miles  Thurgood.  Julian  îi  făcu 
semn  cu  mâna  spre  un  fotoliu  şi  Sophy  îi  zâmbi. 

—  Catalani  este  în  mare  formă  în  această  seară,  nu-i  aşa? 
murmură  Miles  în  urechea  lui  Sophy,  aplecându-se  spre  ea.  Am 
auzit  că  s-a  certat  la  cuţite  cu  ultimul  ei  iubit  chiar  înainte  de  a  intra 
pe  scenă  şi  se  spune  că  i-ar  fi  aruncat  în  cap  conţinutul  unei  oale  de 
noapte.  Săracul  trebuie  să  joace  în  următorul  act,  sper  că  va  reuşi  să 
se  cureţe  la  timp. 

Sophy  chicoti,  neluând  în  seamă  privirea  dezaprobatoare  a  lui 
Julian. 

—  Dar  cum  ai  auzit  de  asta?  îi  şopti  ea  lui  Miles. 

—  Escapadele  lui  Catalani  din  spatele  cortinei  sunt  legendare,  îi 
explică  Miles  cu  un  rânjet. 

—  Dar  nu  este  nevoie  să  o  gratulezi  pe  soţia  mea  cu  asemenea 
poveşti,  interveni  Julian  pe  un  ton  ascuţit.  Ai  face  bine  să  găseşti 
altceva  de  discutat  dacă  vrei  să  rămâi  în  această  lojă. 

—  Nu-1  lua  în  seamă,  îl  preveni  Sophy,  Julian  este  extrem  de 
puritan  în  anumite  privinţe. 

—  Aşa  este,  Julian?  exclamă  Miles  pe  un  ton  inocent.  Ştii,  acum  că 
soţia  ta  face  această  observaţie,  mă  tem  că  are  dreptate.  Chiar  mă 
gândeam  că  ai  devenit  cam  arţăgos  în  ultima  vreme.  Efectele 
căsniciei,  fără  îndoială. 

—  Fără  îndoială,  repetă  Julian  glacial. 

—  Şi  Catalani  nu  este  singura  despre  care  se  vorbeşte  astă-seară, 
continuă  Miles  vesel.  Am  auzit  că  alţi  câţiva  membri  ai  înaltei 
societăţi  londoneze  au  primit  bilete  de  la  Marea  Featherstone.  Nu 
poţi  să  nu  o  admiri  pe  femeia  asta,  are  ceva  curaj  să  vină  aici  printre 
victimele  ei. 

—  Charlotte  Featherstone  se  află  în  sală?  Unde?  întrebă  Sophy 
întorcându-se  fulgerător  spre  el. 

—  Destul,  Thurgood,  se  răsti  Julian. 

Miles  însă  arăta  deja  din  cap  către  loja  unde  se  afla  blonda 
elegantă  care  se  uitase  fix  la  Sophy  doar  cu  câteva  clipe  în  urmă. 

—  Este  cea  de  acolo. 

—  Doamna  în  rochia  verde?  spuse  Sophy  scrutând  întunericul  din 
teatru  în  încercarea  de  a  o  distinge  pe  infama  curtezană. 

—  La  naiba,  Thurgood,  ţi-am  zis  că  e  de  ajuns,  sări  Julian. 

—  îmi  pare  rău,  Ravenwood,  nu  am  vrut  să  spun  nimic  nepotrivit, 
dar  toată  lumea  ştie  cine  este  Featherstone,  nu  e  niciun  secret. 

—  Sophy,  ţi-ar  plăcea  nişte  limonada?  întrebă  Julian  cu  o  expresie 
ameninţătoare. 

—  Da,  Julian,  foarte  mult. 

—  Excelent,  sunt  convins  că  Miles  ar  fi  încântat  să-ţi  aducă  un 
pahar,  nu-i  aşa,  Thurgood? 

—  Ar  fi  o  onoare,  Lady  Ravenwood,  mă  întorc  imediat,  spuse 
Miles  sărind  în  picioare  şi  făcând  o  reverenţă  graţioasă  în  faţa  lui 
Sophy,  după  care  se  întoarse  şi  se  pregăti  să  dispară  în  spatele 
draperiei,  dar  se  opri  brusc.  îmi  cer  scuze,  Lady  Ravenwood,  zâmbi 
el  larg,  dar  se  pare  că  pana  din  părul  dumneavoastră  stă  să  cadă.  îmi 
permiteţi  să  o  aşez  la  locul  ei? 

—  O,  Doamne,  se  tângui  Sophy,  întinzând  mâna  pentru  a  împinge 
la  loc  pana  buclucaşă  tocmai  când  Miles  se  apleca  săritor  în  faţă. 

—  Du-te  după  limonada,  Thurgood,  îi  porunci  Julian  în  timp  ce  se 
întindea  chiar  el  după  pană.  Mă  descurc  şi  singur  cu  ţinuta  lui 
Sophy,  urmă  el  împingând  la  loc  pana  în  buclele  lui  Sophy,  pe  când 

Miles  ieşea  repede  din  lojă. 

—  Serios,  Julian,  nu  era  nevoie  să  îl  alungi  doar  pentru  că  mi-a 
arătat-o  pe  Charlotte  Featherstone,  spuse  Sophy  aruncându-i  soţului 
ei  o  privire  plină  de  reproş.  Chiar  eram  cât  se  poate  de  curioasă  în 
privinţa  ei. 

—  Nu  îmi  pot  imagina  care  ar  fi  motivul. 

—  Păi,  pentru  că  i-am  citit  Memoriile,  explică  Sophy,  aplecându-se 
din  nou  în  faţă  în  încercarea  de  a  o  vedea  mai  bine  pe  doamna  în 
verde. 

—  Ce  ai  citit?  îngăimă  Julian  cu  răsuflarea  tăiată. 

—  Studiem  Memoriile  Featherstone  la  reuniunile  de  miercuri  seara 
găzduite  de  Fanny  şi  Harriette.  Este  o  lectură  fascinantă,  trebuie  s-o 
recunosc.  Are  o  viziune  fără  pereche  asupra  înaltei  societăţi.  De-abia 
aşteptăm  următoarea  parte. 

—  La  naiba,  Sophy,  dacă  aş  fi  avut  cea  mai  vagă  idee  că  Fanny  te 
expune  la  acest  gen  de  prostii,  nu  ţi-aş  fi  permis  niciodată  să  mergi  la 
adunările  ei  de  miercuri  seara.  Care  e  sensul  acestor  nerozii?  Se 
presupune  că  studiaţi  literatura  şi  ştiinţele  naturale,  nu  mâzgăliturile 
bârfitoare  ale  unei  târfe. 

—  Linişteşte-te,  Julian,  sunt  o  femeie  căsătorită,  care  are  douăzeci 
şi  trei  de  ani,  nu  o  şcolăriţă  de  şaisprezece,  îi  surâse  ea.  Am  avut 
dreptate  mai  devreme,  chiar  eşti  groaznic  de  puritan  în  anumite 
privinţe. 

—  Puritan  este  un  termen  prea  blând  pentru  a-mi  descrie  opinia 
despre  acest  subiect,  se  răsti  el  încruntându-se  şi  mijindu-şi  ochii.  îţi 
interzic  să-i  mai  citeşti  Memoriile,  ai  priceput? 

Sophy  simţi  cum  buna  dispoziţie  începea  s-o  părăsească.  Ultimul 
lucru  pe  care  şi-1  dorea  era  să  strice  seara  cu  o  ceartă,  dar  nu  putea  să 
nu  riposteze.  în  ajun  cedase  în  privinţa  unuia  dintre  cele  mai 
importante  puncte  din  înţelegerea  lor  şi  nu  avea  de  gând  să  se  mai 
lase  dominată. 

—  Julian,  rosti  ea  cu  blândeţe,  trebuie  să  îţi  aduc  aminte  că  înainte 
de  căsătoria  noastră  am  vorbit  despre  libertatea  de  a  citi  ce  doresc. 

—  Nu-mi  arunca  în  faţă  înţelegerea  aceea  prostească,  Sophy,  nu 
are  nimic  de-a  face  cu  Memoriile  lui  Featherstone. 

—  Nu  a  fost  o  înţelegere  prostească,  şi  sigur  că  are  de-a  face  cu 
acest  lucru.  încerci  să-mi  dictezi  ce  pot  şi  ce  nu  pot  să  citesc,  pe  când 
am  fost  de  acord  în  mod  cât  se  poate  de  clar  că  nu  vei  face  asta. 

—  Nu  vreau  să  mă  cert  pe  tema  asta,  mormăi  Julian. 

—  Minunat,  conchise  Sophy  cu  un  zâmbet  de  uşurare.  Nici  eu  nu 
vreau  să  mă  cert  cu  tine  pe  tema  asta.  Vezi,  putem  ajunge  destul  de 
repede  la  un  acord  în  anumite  probleme.  Este  de  bun  augur,  nu 
crezi? 

—  Nu  mă  înţelege  greşit,  continuă  Julian  cu  vigoare.  Nu  am  de 
gând  să  dezbat  acest  subiect  cu  tine,  îţi  spun  cât  se  poate  de  ferm  că 
nu  vreau  să  mai  citeşti  Memoriile.  în  calitate  de  soţ  al  tău  ţi-o  interzic 
categoric. 

Sophy  trase  cu  putere  aer  în  piept,  ştiind  că  nu-i  putea  îngădui  să 
treacă  peste  capul  ei. 

—  Mi  se  pare  că  am  făcut  deja  un  compromis  destul  de  mare  în 
ceea  ce  priveşte  acordul  nostru,  domnul  meu,  aşa  că  nu  te  poţi 
aştepta  să  mai  fac  unul.  Nu  este  just,  şi  cred  că  în  sinea  ta  eşti  un  om 
corect. 

—  Nu  e  just?  repetă  Julian  aplecându-se  şi  prinzând-o  de  mână. 
Sophy,  uită-te  la  mine.  Ceea  ce  s-a  întâmplat  ieri-noapte  nu  intră  la 
capitolul  compromis.  Nu  ai  făcut  decât  să  cobori  cu  picioarele  pe 
pământ  şi  să  îţi  dai  seama  că  acest  punct  din  acordul  nostru  a  fost 
nefiresc  şi  lipsit  de  sens. 

—  Chiar  aşa  am  făcut?  Cât  de  perspicace  sunt! 

—  Nu  glumi  cu  asta,  Sophy.  Ai  greşit  de  la  început  stăruind  în 
legătură  cu  acea  clauză  neghioabă,  şi  în  cele  din  urmă  ai  avut  atâta 
minte  să-ţi  recunoşti  eroarea.  Treaba  asta  cu  cititul  Memoriilor  este  un 
alt  punct  în  legătură  cu  care  te  înşeli  şi  în  care  trebuie  să-mi  permiţi 
să  te  călăuzesc. 

—  Fii  rezonabil,  domnule.  Dacă  cedez  şi  în  această  privinţă,  ce-o 
să-mi  ceri  apoi?  Să  renunţ  la  moştenirea  mea? 

—  La  naiba  cu  moştenirea  ta,  izbucni  el.  Nu  vreau  banii  tăi,  şi  ştii 
asta. 

—  Asta  spui  acum.  în  urmă  cu  foarte  puţine  săptămâni  spuneai  că 
nu  îţi  pasă  de  ceea  ce  aleg  să  citesc.  Cum  pot  şti  că  nu-ţi  vei  schimba 
părerea  şi  despre  moştenirea  mea? 

—  Sophy,  este  revoltător.  Pentru  numele  lui  Dumnezeu,  de  ce  ai 
vrea  să  citeşti  Memoriile? 

—  Pentru  că  le  găsesc  absolut  fascinante.  Charlotte  Featherstone  e 
o  femeie  foarte  interesantă.  Gândeşte-te  doar  prin  câte  a  trecut! 

—  Prin  patul  unui  mare  număr  de  bărbaţi,  prin  asta  a  trecut,  şi  nu 
vreau  să  citeşti  detaliile  despre  fiecare  dintre  iubiţii  ei. 

—  Nu  voi  mai  aduce  vorba  despre  acest  subiect,  milord,  de  vreme 
ce  te  supără  atât  de  mult. 

—  Vei  avea  grijă  să  nu  mai  citeşti  despre  acest  subiect,  o  corectă  el 
pe  un  ton  rău  prevestitor,  după  care  expresia  i  se  îndulci.  Sophy 
dragă,  chiar  nu  merită  să  ne  certăm  pentru  asta. 

—  Aici  suntem  de  acord. 

—  Ce  îţi  cer  este  să  dai  dovadă  de  puţină  prudenţă  în  selectarea 
lecturilor. 

—  Julian,  oricât  de  fascinante  ar  fi  creşterea  animalelor  şi 
agricultura,  din  când  în  când  mă  cam  plictisesc.  Pur  şi  simplu  am 
nevoie  să  citesc  lucruri  mai  variate. 

—  Cu  siguranţă  nu  vrei  să  te  înjoseşti  într-atât  încât  să  pleci 
urechea  la  genul  de  bârfe  pe  care  le  întâlneşti  în  Memorii? 

—  Dar  te-am  avertizat  în  ziua  în  care  am  căzut  de  acord  să  ne 
căsătorim  că  găsesc  o  desfătare  vinovată  în  ascultarea  bârfelor. 

—  Nu  am  de  gând  să-ţi  fac  pe  plac. 

—  Pari  să  ştii  multe  lucruri  despre  acest  gen  de  bârfe  care  sunt 
prezente  în  Memorii.  Nu  cumva  le  citeşti  şi  tu?  Dacă  este  aşa,  am 
putea  găsi  o  bază  comună  de  discuţie. 

—  Nu,  nu  le  citesc  şi  nici  nu  am  de  gând  să  fac  asta.  în  plus. . . 
Fanny  îi  salută  din  pragul  uşii,  întrerupându-1. 

—  Sophy,  Julian,  bună  seara!  Desigur  v-aţi  gândit  că  nu  mai 

ajungem,  rosti  Fanny  trecând  rapid  de  draperie,  fermecătoare  într-o 
rochie  de  mătase  de  culoarea  bronzului.  Harriette  Rattenbury  se  afla 
lângă  ea,  splendidă  cu  turbanul  ei  caracteristic  de  culoare  purpurie  şi 
rochia  asortată. 

—  Bună  seara  tuturor,  ne  cerem  scuze  pentru  întârziere,  spuse 
Harriette,  zâmbindu-i  veselă  lui  Sophy.  Draga  mea,  arăţi  minunat  în 
această  seară.  Această  nuanţă  de  bleu  ţi  se  potriveşte  de  minune.  Dar 
de  ce  eşti  încruntată?  S-a  întâmplat  ceva? 

—  A,  nu,  nu  e  nimic,  Harry.  Eram  îngrijorată  pentru  voi  două, 
răspunse  Sophy  reuşind  să  afişeze  un  zâmbet  primitor  şi  trăgându-şi 
mâna  din  strânsoarea  lui  Julian. 

—  Nu  ai  de  ce  să-ţi  faci  griji,  o  asigură  Harriette,  suspinând 
uşurată.  A  fost  doar  vina  mea,  din  păcate.  Am  avut  o  criză  de 
reumatism  în  cursul  după-amiezii  şi  am  descoperit  că  îmi 
terminasem  întăritorul  special.  Cum  draga  de  Fanny  a  insistat  să 
trimită  la  farmacie  după  o  nouă  porţie,  ne-am  apucat  să  ne 
îmbrăcăm  destul  de  târziu.  Cum  este  spectacolul?  Catalani  e  în 
formă? 

—  Am  auzit  că  i-a  turnat  în  cap  iubitului  ei  conţinutul  unei  oale 
de  noapte  chiar  înainte  de  primul  act,  o  informă  Sophy  de  îndată. 

—  Atunci  înseamnă  că  dă  un  spectacol  excelent,  chicoti  Fanny.  E 
bine  cunoscut  faptul  că  este  în  formă  maximă  de  fiecare  dată  când  se 
ceartă  cu  vreunul  dintre  iubiţii  ei.  Asta  îi  dă  forţă  de  muncă  şi 
energie. 

—  Dar  scena  cea  mai  interesantă  se  petrece  aici,  în  această  lojă, 
mătuşă  Fanny,  şi  tu  şi  Harry  sunteţi  cauza  ei,  interveni  Julian 
privind  masca  de  veselie  pe  care  o  afişa  Sophy. 

—  Mă  cam  îndoiesc  de  asta,  murmură  Fanny,  noi  nu  ne 
amestecăm  niciodată  în  vreo  scenă,  nu-i  aşa,  Harry? 

—  Dumnezeule,  nu,  fără  îndoială  că  nu. 

—  Destul!  Lui  Julian  îi  sări  ţandăra.  Tocmai  am  descoperit  că 
studiaţi  Memoriile  lui  Featherstone  la  întâlnirile  voastre  de  miercuri 
seara.  Ce  Doamne  iartă-mă  s-a  întâmplat  cu  Shakespeare  şi 

Aristotel? 

—  Sunt  morţi,  observă  Harriette. 

—  Cu  siguranţă,  Julian,  că  fiind  tu  însuţi  un  bărbat  destul  de 
instruit,  eşti  familiarizat  cu  interesele  cât  se  poate  de  variate  ale  unei 
persoane  inteligente,  spuse  Fanny  ridicând  mâna  cu  un  gest  leneş 
plin  de  graţie,  fără  a  lua  în  seamă  chicotitul  înăbuşit  al  lui  Sophy.  Şi 
toată  lumea  din  micul  meu  club  este  foarte  inteligentă.  Nu  ar  trebui 
să  impunem  limite  dorinţei  de  cunoaştere. 

—  Fanny,  te  previn  că  nu  vreau  ca  Sophy  să  fie  expusă  unor 
asemenea  nerozii. 

—  Este  prea  târziu,  am  fost  deja  expusă,  mărturisi  Sophy. 

—  Atunci  trebuie  să  încercăm  să  îndiguim  efectele  negative,  spuse 
contele  întorcându-se  spre  soţia  lui  cu  o  privire  ameninţătoare.  Nu 
vei  mai  citi  Memoriile,  îţi  interzic  asta.  Ridicându-se  în  picioare, 
urmă:  Şi  acum,  dacă  vreţi  să  mă  scuzaţi,  cred  că  voi  merge  să  văd  ce 
îl  reţine  pe  Miles.  Mă  întorc  în  curând. 

—  Du-te  fără  grijă,  Julian,  murmură  Fanny  pe  un  ton  încurajator, 
noi  vom  fi  bine. 

—  Neîndoielnic,  mormăi  el.  Dar  te  rog  încearcă  să  o  reţii  pe  Sophy 
ca  să  nu  cadă  cumva  din  lojă  în  încercarea  ei  de  a  o  privi  mai  bine  pe 
Charlotte  Featherstone.  Dădu  din  cap  şi  îi  aruncă  lui  Sophy  o  privire 
rece  ca  gheaţa,  după  care  ieşi  din  lojă,  păşind  apăsat. 

Tânăra  femeie  oftă  în  timp  ce  draperia  cădea  la  loc  după  el. 

—  Se  pricepe  să  aibă  ultimul  cuvânt,  nu?  observă  ea. 

—  Toţi  bărbaţii  se  pricep,  spuse  Harriette  în  timp  ce  îşi  scotea 
binoclul  din  săculeţul  de  mână  cusut  cu  mărgeluţe.  Se  şi  folosesc 
foarte  des  de  asta,  să  ştii,  de  parcă  tot  timpul  ar  pleca  undeva.  La 
şcoală,  la  război,  la  club,  sau  la  amantele  lor. 

—  Aş  zice  că  în  cazul  de  faţă  nu  era  vorba  de  a  pleca  undeva  cât 
de  a  fugi  de  ceva,  medita  Sophy  cu  voce  tare. 

—  O  observaţie  excelentă,  spuse  Fanny  veselă.  Câtă  dreptate  ai. 
Cred  că  tocmai  am  asistat  la  o  retragere  strategică  din  partea  lui 
Julian.  Fără  îndoială  că  a  învăţat  asemenea  tactici  luptând  sub 

comanda  lui  Wellington.  Văd  că  deprinzi  repede  tainele  vieţii 
conjugale. 

—  Sper  că  nu  vei  lua  în  serios  eforturile  lui  Julian  de  a  ne  impune 
ce  să  citim  la  întâlnirile  noastre  de  miercuri  seara,  spuse  Sophy  cu  o 
grimasă. 

—  Draga  mea,  nu-ţi  face  griji  pentru  asemenea  nimicuri,  replică 
Fanny  cu  graţie.  Desigur  că  nu-1  vom  lua  în  seamă  pe  Julian.  Bărbaţii 
au  o  viziune  atât  de  mărginită  despre  ceea  ce  ar  trebui  să  facă 
femeile,  nu-i  aşa? 

—  Julian  este  un  bărbat  bun,  atât  cât  poate  fi  un  bărbat,  Sophy,  dar 
are  fără  îndoială  punctele  lui  slabe,  opină  Harriette  ridicându-şi 
micul  binoclu  la  ochi  şi  uitându-se  prin  el.  Desigur,  nu  îl  poţi 
învinovăţi  după  câte  a  tras  cu  prima  lui  contesă.  în  plus,  mi-e  teamă 
că  experienţele  lui  pe  câmpul  de  bătălie  l-au  făcut  să  îşi  înăsprească 
concepţiile  despre  viaţă  în  general.  Julian  a  dezvoltat  un  puternic 
simţ  al  datoriei,  înţelegi...  Aaa,  uite-o. 

—  Pe  cine?  întrebă  Sophy  cu  mintea  în  altă  parte.  Se  gândea  la 
Elizabeth  şi  la  efectele  pe  care  le  poate  avea  războiul  asupra  unui 
bărbat. 

—  Pe  Marea  Featherstone.  Poartă  verde  şi  colierul  cu  diamante  şi 
rubine  pe  care  i  1-a  dat  Ashford. 

—  Chiar  aşa?  Cât  de  delicios  de  revoltător  din  partea  ei  să  îl 
poarte  după  ceea  ce  a  scris  în  a  doua  parte  a  Memoriilor.  Cred  că 
Lady  Ashford  este  vânătă  de  furie. 

Fanny  îşi  scoase  binoclul  şi  privi  în  direcţia  indicată. 

—  Pot  să  îţi  împrumut  binoclul?  o  întrebă  Sophy  pe  Harriette.  Nu 
m-am  gândit  să-mi  iau  şi  eu  unul. 

—  Desigur,  o  să  mergem  să-ţi  cumperi  săptămâna  aceasta.  Pur  şi 
simplu  nu  se  poate  să  vii  la  operă  fără  aşa  ceva,  spuse  Harriette  cu 
obişnuitul  ei  zâmbet  liniştit.  Sunt  atâtea  de  văzut  aici,  nu  ar  fi  bine  să 
pierzi  ceva  din  vedere. 

—  Aşa  este,  confirmă  Sophy  în  timp  ce  îşi  îndrepta  binoclul 
asupra  femeii  uluitoare  îmbrăcate  în  verde.  Sunt  atâtea  de  văzut.  Ai 

dreptate  în  privinţa  colierului,  este  spectaculos.  Poţi  înţelege  de  ce 
s-ar  putea  plânge  o  femeie  dacă  ar  descoperi  că  soţul  ei  i-a  dat 
amantei  lui  asemenea  fleacuri. 

—  Mai  ales  când  soţia  este  obligată  să  se  mulţumească  cu  bijuterii 
de  o  calitate  mult  inferioară,  spuse  Fanny  gânditoare,  privind  la 
pandantivul  simplu  care  strălucea  la  gâtul  lui  Sophy.  Mă  întreb  de  ce 
Julian  nu  ţi-a  dat  încă  smaraldele  Ravenwood? 

—  Nu  am  nevoie  de  smaralde,  ripostă  Sophy.  Pe  când  fixa  loja  lui 
Charlotte  Featherstone,  îl  văzu  intrând  pe  un  bărbat  cu  părul  blond 
care  îi  păru  familiar.  II  recunoscu  imediat  pe  lordul  Waycott. 
Charlotte  se  întoarse  să  îl  salute  cu  un  gest  graţios  al  mâinii  ei  pline 
de  inele,  iar  Waycott  se  aplecă  asupra  degetelor  sclipitoare  cu  un 
aplomb  plin  de  eleganţă. 

—  Dacă  e  să  mă  întrebi  pe  mine,  i  se  adresă  Harriette  lui  Fanny  pe 
un  ton  de  conversaţie,  cred  că  nepotul  tău  a  văzut  destul  smaraldele 
Ravenwood  cât  le-a  purtat  prima  lui  soţie. 

—  Mmm,  se  poate  să  ai  dreptate,  Harry.  Elizabeth  nu  a  făcut  decât 
să-1  amărască  de  fiecare  dată  când  a  purtat  smaraldele  acelea.  Se 
prea  poate  ca  Julian  să  nu-şi  mai  dorească  să  vadă  pietrele  acelea 
purtate  de  vreo  femeie,  întrucât  vederea  lor  i-ar  aduce  din  nou 
aminte,  într-un  mod  cât  se  poate  de  dureros,  de  Elizabeth. 

Sophy  se  întreba  care  era  motivul  real  pentru  care  Julian  nu-i 
dăduse  încă  nestematele  familiei  Ravenwood.  Nu  era  sigură  că 
adevărul  i-ar  fi  făcut  plăcere. 

Era  nevoie  de  o  femeie  de  o  statură  şi  o  ţinută  deosebită  pentru  a 
putea  purta  bijuterii  de  înaltă  clasă,  şi  mai  ales  pietre  atât  de 
pretenţioase  precum  sunt  smaraldele.  Poate  că  în  opinia  lui  Julian, 
noua  lui  soţie  nu  avea  o  prezenţă  destul  de  impresionantă  ca  să 
poarte  bijuteriile  Ravenwood,  sau  poate  că  nu  o  considera  destul  de 
frumoasă  pentru  ele. 

Şi  totuşi,  se  gândi  ea  cu  regret,  în  noaptea  precedentă,  pentru  o 
perioadă  scurtă,  în  intimitatea  dormitorului  lor,  Julian  o  făcuse  să  se 
simtă  cu  adevărat  foarte  frumoasă. 

Sophy  nu  se  plânse  şi  nici  nu  ceru  explicaţii  mai  târziu  în  cursul 
acelei  seri  când  o  însoţi  acasă,  după  care  o  anunţă  că  avea  să  petreacă 
vreo  două  ore  la  club.  Julian  se  miră  că  nu  protestase,  în  timp  ce 
reflecta  lungit  în  trăsură,  într-o  dispoziţie  deloc  plăcută,  pe  măsură 
ce  vizitiul  îşi  croia  drum  printre  străduţele  întunecate. 

Oare  lui  Sophy  nu-i  păsa  cum  îşi  petrecea  el  restul  serii,  sau  poate 
era  doar  recunoscătoare  că  nu  îi  invadase  iarăşi  intimitatea 
dormitorului? 

La  început,  Julian  nu  avusese  de  gând  să  meargă  la  club  după 
operă,  ci  dorise  să  o  ducă  pe  Sophy  acasă  şi  să  îşi  petreacă  restul 
nopţii  învăţând-o  să  aprecieze  plăcerile  erotismului.  Plănuise  atent 
cum  avea  să  procedeze,  şi  de  această  dată  îşi  jurase  că  avea  să  fie 
bine  pentru  ea.  îşi  închipuise  că  avea  să  o  dezbrace  încet,  sărutând 
fiecare  bucăţică  de  piele  moale  până  când  ea  ar  fi  fost  pregătită.  Nu 
şi-ar  mai  fi  pierdut  controlul  şi  nu  s-ar  mai  fi  îngropat  în  ea  cu 
sălbăticie.  Ar  fi  făcut  totul  încet  şi  s-ar  fi  asigurat  că  amândoi  se 
bucurau  de  aceeaşi  plăcere. 

Julian  era  perfect  conştient  că  în  ajun  îşi  pierduse  capul  într-un 
moment  critic  şi  asta  nu  îi  stătea  deloc  în  obicei.  Când  ajunsese  în 
dormitorul  lui  Sophy,  fusese  sigur  că  era  perfect  stăpân  pe  reacţiile 
lui  şi  că  avea  să  facă  dragoste  cu  ea  doar  pentru  binele  ei.  Adevărul 
era  însă  că  o  dorea  de  atâta  vreme,  încât  atunci  când  reuşise  să  se 
piardă  în  trupul  ei  strâmt  şi  primitor  nu  mai  avusese  nici  măcar  o 
singură  rezervă  de  stăpânire  de  sine  pe  care  să  o  folosească.  După 
toate  aparenţele,  îşi  folosise  toate  rezervele  în  săptămâna  anterioară, 
când  se  luptase  cu  el  însuşi  ca  să  se  ţină  departe  de  ea. 

La  amintirea  senzaţiilor  exaltante  din  momentul  triumfului  final 
simţi  cum  întregul  corp  îi  era  traversat  din  nou  de  un  val  de  excitare. 
Julian  scutură  din  cap,  năucit  la  gândul  că  întreaga  situaţie  devenise 
ceva  mult  mai  important  şi  mai  greu  de  controlat  decât  putuse 
prevedea.  Se  întrebă  din  nou  cum  de  îşi  dăduse  voie  să  devină  atât 
de  obsedat  de  Sophy. 

Nu  avea  rost  să  încerce  să  analizeze  sentimentul,  decise  el  când 
trăsura  se  opri  în  faţa  clubului.  Cel  mai  important  lucru  era  să  se 
asigure  că  această  obsesie  nu  avea  să-1  ia  cu  totul  în  stăpânire. 
Trebuia  să  aibă  grijă  de  ea  şi  asta  însemna  că  trebuia  să  aibă  controlul 
asupra  lui  Sophy.  în  plus,  Sophy  avea  nevoie  de  protecţia  lui,  căci 
era  mult  prea  naivă  şi  încrezătoare.  în  timp  ce  intra  în  club,  lui  Julian 
i  se  păru  că  aude  ca  pe  un  ecou  îndepărtat  râsul  batjocoritor  al  lui 
Elizabeth. 

—  Ravenwood,  exclamă  Miles  Thurgood  ridicând  privirea  de 
lângă  foc,  unde  şedea,  şi  zâmbindu-i  cu  veselie.  Nu  mă  aşteptam  să 
te  văd  aici  în  această  seară.  Ia  loc  şi  toarnă-ţi  un  pahar  de  Porto. 

—  Mulţumesc,  spuse  Julian,  şi  se  lăsă  într-un  scaun  din  apropiere. 
Orice  bărbat  care  a  asistat  la  o  operă  întreagă  are  nevoie  de  un  pahar 
de  Porto. 

—  Exact  asta  am  spus  şi  eu  acum  câteva  minute,  deşi  trebuie  să 
recunosc  că  spectacolul  din  această  seară  a  fost  mult  mai  distractiv 
decât  de  obicei,  dată  fiind  apariţia  Marii  Featherstone. 

—  Te  rog  nu-mi  aminti. 

—  Desigur,  cea  mai  amuzantă  parte  a  fost  să  văd  cum  încercai  să-i 
distragi  atenţia  soţiei  tale  de  la  subiectul  Featherstone,  chicoti  Miles. 
Bănuiesc  că  ai  eşuat  lamentabil,  nu-i  aşa?  întotdeauna  femeile  sunt 
fascinate  tocmai  de  ceea  ce  ţi-ai  dori  să  nu  le  intereseze. 

—  Nici  nu  e  de  mirare,  având  în  vedere  că  ai  încurajat-o  cu  bună 
ştiinţă,  bombăni  Julian  turnându-şi  un  pahar  de  Porto. 

—  Fii  rezonabil,  Ravenwood.  Toată  lumea  din  oraş  vorbeşte 
despre  Memorii,  aşa  că  nu  te  poţi  aştepta  cu  adevărat  ca  Lady 
Ravenwood  să  nu  le  dea  nicio  atenţie. 

—  Pot  să  o  ghidez  pe  soţia  mea  în  ceea  ce  priveşte  alegerile  ei  de 
lectură  şi  mă  şi  aştept  să  fac  asta,  rosti  Julian. 

—  Ei,  haide,  fii  sincer,  spuse  Miles  pe  tonul  familiar  al  unui  vechi 
prieten,  de  fapt  ce  te  îngrijorează  nu  sunt  preferinţele  ei  literare,  ci 
mai  degrabă  ţi-e  teamă  că  mai  devreme  sau  mai  târziu  o  să  dea  peste 
numele  tău  în  Memorii,  nu-i  aşa? 

—  Legătura  mea  cu  Featherstone  nu  ar  trebui  să  o  preocupe  pe 
soţia  mea. 

—  Desigur  că  este  un  sentiment  nobil  şi  că  fiecare  bărbat  care  se 
ascunde  la  club  astă-seară  gândeşte  la  fel,  îl  asigură  Miles,  după  care 
expresia  lui  de  bună  dispoziţie  se  transformă  brusc  într-una  sobră. 
Că  tot  veni  vorba  de  cine  e  pe  aici. . . 

—  Da? 

—  Te  informez  că  Waycott  se  află  în  sala  jocurilor  de  noroc, 
murmură  Miles  după  ce  îşi  drese  glasul. 

—  Aşa  deci,  spuse  Julian  pe  un  ton  liniştit,  deşi  mâna  i  se  încleşta 
pe  paharul  de  vin.  Ce  interesant.  Nu  era  o  prezenţă  obişnuită  pe  la 
club. 

—  într-adevăr,  dar  e  membru  şi  se  pare  că  în  această  seară  s-a 
hotărât  să-şi  facă  apariţia.  Ar  trebui  să  ştii  că  face  pariuri.  Mai  precis, 
face  pariuri  care  te  privesc  pe  tine  şi  smaraldele  Ravenwood, 
continuă  Miles  dregându-şi  vocea. 

—  Ce  fel  de  pariuri?  întrebă  Julian  simţind  un  gol  în  stomac. 

—  Pariază  că  nu-i  vei  da  lui  Sophy  smaraldele  Ravenwood  până 
la  sfârşitul  anului.  Ştii  prea  bine  ce  vrea  să  spună,  Julian.  E  ca  şi  cum 
ar  anunţa  pe  toată  lumea  că  noua  ta  soţie  nu  poate  lua  locul  lui 
Elizabeth  în  viaţa  ta.  Dacă  Lady  Ravenwood  află  despre  asta,  va  fi 
distrusă. 

—  Atunci  trebuie  să  facem  în  aşa  fel  încât  să  nu  afle.  Ştiu  că  pot 
conta  pe  discreţia  ta,  Thurgood. 

—  Da,  desigur,  dar  aceasta  nu  este  o  chestiune  care  presupune  să 
o  ţii  departe  de  o  anumită  prezenţă,  ca  în  cazul  Featherstone:  toată 
lumea  o  să  fie  la  curent  şi  nu  le  poţi  închide  gura  tuturor.  Poate  că  ar 
fi  mai  simplu  dacă  te-ai  asigura  că  Lady  Ravenwood  poartă 
bijuteriile  în  public.  Astfel...  Miles  se  întrerupse  îngrijorat,  văzând 
că  Julian  se  ridica  în  picioare.  Dar  ce  faci? 

—  M-am  gândit  să  văd  ce  mai  este  pe  la  masa  de  joc  în  această 
seară,  îi  răspunse  acesta  luând-o  spre  uşa  care  dădea  spre  camera  de 
jocuri  de  noroc. 

—  Bine,  dar  tu  joci  atât  de  rar.  De  ce  vrei  să  mergi  în  camera 
aceea?  Aşteaptă!  strigă  Miles  ţâşnind  în  picioare  şi  repezindu-se 
după  el.  Serios,  acum,  Julian,  cred  că  ar  fi  mai  bine  dacă  nu  ai  intra 
acolo  în  această  seară. 

Julian  nu  îl  luă  în  seamă  şi  intră  cu  paşi  apăsaţi  în  camera  plină  de 
lume,  scrutând  mulţimea  până  când  îşi  găsi  prada.  Waycott,  care 
tocmai  câştigase  la  jocul  de  noroc,  se  uită  în  jur  o  clipă  şi  îşi  fixă  ochii 
asupra  lui  Julian,  după  care  zâmbi  şi  aşteptă.  Miles  gravita  undeva 
prin  apropiere  şi  cu  colţul  ochiului  îl  văzu  pe  Daregate  aşezându-şi 
deoparte  mâna  de  cărţi  şi  ridicându-se  leneş  în  picioare. 

—  Bună  seara,  Ravenwood,  spuse  direct  Waycott  când  Julian  se 
opri  în  faţa  lui.  Ţi-a  plăcut  opera  de  astă-seară?  Am  văzut-o  pe 
frumoasa  ta  mireasă,  deşi  mi-a  fost  greu  să  o  disting  în  mulţime, 
pentru  că,  evident,  mă  aşteptam  să  văd  smaraldele  Ravenwood. 

—  Soţia  mea  nu  este  genul  vulgar,  murmură  Julian.  Consider  că 
arată  cel  mai  bine  îmbrăcată  simplu  şi  clasic. 

—  Aşa,  deci?  Şi  ea  este  de  acord  cu  tine?  Femeilor  le  plac  mult 
bijuteriile,  şi  tu  dintre  toţi  bărbaţii  ar  fi  trebuit  să  îţi  înveţi  lecţia  în 
această  privinţă. 

—  în  chestiuni  importante,  soţia  mea  mă  lasă  pe  mine  să  decid, 
ripostă  Julian  coborând  vocea,  dar  menţinându-şi  tonul  morocănos. 
Are  încredere  în  judecata  mea  nu  doar  în  ceea  ce  priveşte  ţinuta  ei,  ci 
şi  când  vine  vorba  de  cunoştinţele  ei. 

—  Spre  deosebire  de  prima  ta  soţie,  nu-i  aşa?  îl  completă  Waycott 
cu  ochii  sclipindu-i  maliţios.  Ce  te  face  să  crezi  că  noua  Lady 
Ravenwood  va  dori  să  fie  îndrumată  de  tine,  Ravenwood?  Pare  să  fie 
o  femeie  tânără  şi  inteligentă,  deşi  puţin  naivă.  Bănuiesc  că  în  curând 
va  începe  să  se  bizuie  pe  propria  ei  judecată  atât  în  ce  priveşte  ţinuta 
ei,  cât  şi  în  ceea  ce  priveşte  cunoştinţele,  iar  atunci  te  vei  regăsi  cam 
în  aceeaşi  poziţie  în  care  erai  şi  în  cazul  primei  tale  căsnicii,  nu-i  aşa? 

—  Dacă  vreodată  voi  avea  vreun  motiv  să  bănuiesc  că  ideile  lui 
Sophy  sunt  formate  de  altcineva  în  afară  de  mine,  nu  voi  avea  de 
ales  şi  va  trebui  să  iau  măsurile  care  se  impun  pentru  a  remedia 

situaţia. 

—  Ce  te  face  să  crezi  că  poţi  remedia  o  asemenea  situaţie?  rânji 
leneş  Waycott.  Oricum  asta  nu  prea  ţi-a  ieşit  în  trecut. 

—  De  această  dată  există  o  diferenţă,  spuse  Julian  calm. 

—  Şi  care  ar  fi  aceea? 

—  De  această  dată  voi  şti  exact  unde  să  caut  orice  posibilă 
ameninţare  la  adresa  soţiei  mele  şi  nu  voi  întârzia  s-o  elimin. 

—  Ar  trebui  să  consider  asta  un  avertisment?  O  mânie  rece  se  ivi 
în  ochii  lui  Waycott. 

—  Asta  rămâne  la  latitudinea  ta,  indiferent  cât  de  greşită  ţi-ar  fi 
judecata,  spuse  Julian  înclinându-şi  capul  în  semn  de  batjocură. 

—  Să  te  ia  naiba,  Ravenwood,  şuieră  Waycott  strângându-şi 
pumnul  în  timp  ce  focul  din  privire  i  se  amplifică.  Dacă  îţi  închipui 
că  ai  vreun  motiv,  provoacă-mă  la  duel  şi  hai  să  terminăm  odată. 

—  Dar  încă  nu  am  motive,  nu-i  aşa?  întrebă  Julian  cu  un  calm 
desăvârşit. 

—  Rămâne  problema  cu  Elizabeth,  îl  aţâţă  Waycott  în  timp  ce 
degetele  i  se  strângeau  şi  apoi  se  relaxau  cu  o  mişcare  nervoasă. 

—  Consideri,  probabil,  că  aş  avea  un  cod  al  onoarei  mult  prea 
rigid.  Cu  siguranţă  nu  m-aş  fi  deranjat  să  mă  trezesc  în  zori  pentru  a 
omorî  un  om  din  cauza  lui  Elizabeth.  Nu  a  meritat  atâta  efort. 

—  Ai  o  altă  soţie  acum,  îi  atrase  atenţia  Waycott  cu  obrajii  roşii  de 
frustrare  şi  mânie.  Vei  permite  să  fii  încornorat  din  nou, 
Ravenwood? 

—  Nu,  spuse  Julian  cât  se  poate  de  liniştit.  Spre  deosebire  de 
Elizabeth,  Sophy  merită  într-adevăr  efortul  de  a  ucide  un  om  şi  nu 
voi  ezita  să  o  fac  dacă  va  fi  necesar. 

—  Nenorocitule!  Nu  ai  fost  nici  pe  departe  vrednic  de  Elizabeth,  şi 
nu  te  obosi  să  emiţi  ameninţări.  Ştim  cu  toţii  că  nu  mă  vei  provoca 
niciodată  la  duel  nici  pe  mine,  nici  pe  altul  din  cauza  unei  femei. 
Chiar  tu  ai  spus  asta,  îţi  aminteşti?  strigă  Waycott  făcând 
ameninţător  un  pas  înainte. 

—  Aşa  am  spus?  rosti  Julian  simţind  o  undă  de  nerăbdare 

traversându-1.  înainte  însă  ca  oricare  dintre  ei  să  mai  pronunţe  vreun 
cuvânt,  Daregate  şi  Thurgood  apărură  lângă  Julian. 

—  A,  iată-te,  Ravenwood,  i  se  adresă  Daregate  pe  un  ton  calm.  Eu 
şi  Thurgood  te  căutam.  Vrem  să  te  convingem  să  ne  fii  partener  la 
cărţi.  Vrei  să  ne  scuzi,  Waycott?  adăugă  el,  fluturând  prin  faţa 
acestuia  zâmbetul  lui  uşor  nemilos  şi  zeflemitor. 

Waycott  scutură  din  capul  lui  blond  cu  o  mişcare  smucită,  se 
întoarse  pe  călcâie  şi  ieşi  cu  paşi  apăsaţi  din  cameră. 

—  Nu  ştiu  de  ce  v-aţi  deranjat  să  interveniţi,  spuse  Julian  către 
prietenii  lui,  privindu-1  cu  ferocitate  pe  Waycott  plecând.  Mai 
devreme  sau  mai  târziu  probabil  că  tot  voi  fi  nevoit  să-1  ucid. 

Capitolul  9 


Scrisoarea  parfumată,  cu  sigiliul  lila  elegant,  ajunse  pe  marginea 
tăvii  de  ceai  a  lui  Sophy  a  doua  zi  dimineaţă.  Stătea  în  pat  în  capul 
oaselor,  căscând  şi  privind  curioasă  la  acea  misivă  neaşteptată. 

—  Când  a  sosit  asta,  Mary? 

—  Unul  dintre  lachei  a  zis  că  a  adus-o  un  băiat  cel  mult  acum  o 
jumătate  de  oră,  doamna  mea,  spuse  Mary  făcându-şi  de  lucru  prin 
cameră.  Trase  perdelele  şi  scoase  la  iveală  o  frumoasă  rochie  de 
dimineaţă  din  bumbac,  pe  care  Sophy  o  alesese  împreună  cu  Fanny 
cu  câteva  zile  în  urmă. 

Sophy  îşi  sorbi  ceaiul  şi  desfăcu  sigiliul  plicului.  Scrută  leneşă 
conţinutul  încruntându-se,  pentru  că  la  prima  vedere  cuvintele  nu 
aveau  niciun  sens.  Nu  era  nicio  semnătură,  ci  doar  nişte  iniţiale  la 
final.  Trebui  să  o  citească  pentru  a  doua  oară  ca  să  înţeleagă 
importanţa  scrisorii. 

Dragă  doamnă, 

Mai  întâi,  permiteţi-mi  să  încep  prin  a  vă  oferi  sincerele  mele 
felicitări  cu  ocazia  recentei  dumneavoastră  căsătorii.  Deşi  nu  am  avut 
niciodată  onoarea  de  a  vă  fi  prezentată,  simt  că  există  un  oarecare  grad 
de  familiaritate  între  noi  datorită  faptului  că  avem  un  anumit  prieten 
comun.  De  asemenea,  sunt  convinsă  că  sunteţi  o  femeie  înţeleaptă  şi 
discretă,  pentru  că  prietenul  nostru  comun  nu  pare  genul  care  să-şi 
repete  greşeala  din  prima  căsătorie.  Având  încredere  în  discreţia 
dumneavoastră,  cred  că  odată  ce  veţi  fi  citit  conţinutul  scrisorii,  veţi 
dori  să  faceţi  ceea  ce  se  impune  pentru  a  vă  asigura  că  detaliile 
legăturii  mele  cât  se  poate  de  agreabile  cu  prietenul  nostru  comun  vor 
rămâne  private. 

Doamnă,  sunt  nevoită  în  momentul  de  faţă  să  îndeplinesc  dificila 

sarcină  de  a-mi  asigura  o  bătrâneţe  liniştită.  Nu  doresc  să  fiu  forţată  a 
recurge  la  milă  în  anii  care  urmează,  aşa  că  îmi  ating  acest  scop 
publicându-mi  Memoriile.  Poate  că  sunteţi  deja  familiarizată  cu 
primele  părţi  ale  acestora.  în  viitorul  apropiat  vor  urma  altele. 

Scopul  meu  scrierii  acestor  Memorii  nu  este  de  a  umili  sau  de  a 
face  pe  cineva  de  ruşine,  ci  pur  şi  simplu  acela  de  a  strânge  suficiente 
fonduri  pe  care  să  mă  pot  baza  în  cazul  unui  viitor  incert.  Acestea 
fiind  spuse,  ofer  o  şansă  persoanelor  interesate  să  se  asigure  că 
anumite  nume  nu  vor  vedea  lumina  tiparului,  dând  naştere  astfel  la 
bârfe  neplăcute.  Această  ocazie  îmi  va  permite  să  strâng  fondurile 
necesare  fără  a  fi  obligată  să  dau  la  iveală  detalii  intime  privind  unele 
legături  trecute.  După  cum  puteţi  vedea,  propunerea  pe  care  v-o  fac 
astăzi  este  benefică  pentru  toate  părţile  implicate. 

Acum  însă,  doamnă,  să  trecem  la  subiect:  Dacă  îmi  veţi  trimite 
suma  de  două  sute  de  lire  până  mâine  la  ora  cinci  după-amiază,  puteţi 
sta  liniştită  că  mai  multe  scrisori  fermecătoare  pe  care  soţul 
dumneavoastră  mi  le-a  expediat  odinioară  nu  vor  apărea  în 
Memoriile  mele. 

Pentru  dumneavoastră,  o  asemenea  sumă  este  cu  totul  derizorie, 
mai  puţin  decât  preţul  unei  rochii  noi,  pe  când  pentru  mine  este  o 
cărămidă  la  temelia  unei  căsuţe  confortabile,  acoperite  cu  trandafiri 
căţărători,  la  Bath,  unde  am  de  gând  să  mă  retrag.  Aştept  să  am  veşti 
de  la  dumneavoastră  cât  mai  curând. 

Rămân  a  dumneavoastră  cât  se  poate  de  sinceră, 

C.  F. 

Sophy  reciti  scrisoarea  pentru  a  treia  oară,  cu  mâinile  tremurând. 
Era  uluită  de  mânia  care  clocotea  în  ea.  Nu  o  înfuria  posibilitatea  ca 
Julian  să  fi  fost  vreodată  implicat  într-o  relaţie  cu  Charlotte 
Featherstone,  şi  nici  măcar  ameninţarea  de  a  face  publică  acea  relaţie 
cu  detaliile  aferente  nu  o  scotea  din  fire. 

Ce  o  făcea  pe  Sophy  să  nu  poată  gândi  limpede  de  atâta  furie  era 
faptul  că  Julian  îşi  pierduse  timpul  la  un  moment  dat  scriind  bilete 

de  amor  unei  curtezane  de  meserie,  deşi  noii  sale  soţii  nu  se 
deranjase  să-i  scrie  nici  măcar  o  simplă  poezie  de  dragoste. 

—  Mary,  pune  deoparte  rochia  de  dimineaţă  şi  scoate-mi 
costumul  de  călărie  verde. 

—  V-aţi  hotărât  să  călăriţi  în  această  dimineaţă,  doamnă?  întrebă 
Mary  privind-o  surprinsă. 

—  Da. 

—  Vă  însoţeşte  şi  lordul  Ravenwood?  se  interesă  Mary  în  timp  ce 
îndeplinea  porunca. 

—  Nu.  Sophy  dădu  la  o  parte  cuvertura  şi  se  ridică  în  picioare, 
ţinând  încă  în  mână  scrisoarea  lui  Charlotte  Featherstone.  Arme 
Silverthorne  şi  Jane  Morland  călăresc  aproape  în  fiecare  dimineaţă  în 
parc.  Astăzi  cred  că  le  voi  însoţi  şi  eu. 

—  Voi  trimite  vorbă  să  vi  se  pregătească  un  cal  şi  să  vă  aştepte  un 
rândaş  jos  când  coborâţi,  doamnă. 

—  Da,  te  rog,  Mary. 

Puţin  mai  târziu,  Sophy  era  ajutată  să  se  ridice  în  şaua  unui  iepe 
cafenii  de  un  rândaş  în  livrea,  al  cărui  ponei  aştepta  în  apropiere.  Se 
îndreptă  de  îndată  spre  parc,  lăsându-1  pe  rândaş  să  se  ţină  după  ea 
cum  putea. 

Nu  i-a  fost  greu  să  le  găsească  pe  Anne  şi  Jane  care  străbăteau  la 
trap  una  dintre  aleile  principale.  Rândaşii  lor  le  urmau  la  mică 
distanţă,  discutând  între  ei  cu  voce  scăzută. 

Buclele  roşii  ale  lui  Anne  străluceau  în  lumina  dimineţii,  iar  ochii 
ei  vioi  sclipiră  cu  bunăvoinţă  când  o  zări  pe  Sophy. 

—  Sophy,  mă  bucur  atât  de  mult  că  ai  putut  să  ni  te  alături  în 
această  dimineaţă.  Tocmai  ne  pregăteam  de  plimbare.  Nu-i  aşa  că 
este  o  zi  minunată? 

—  Poate  că  pentru  unii  este,  spuse  Sophy  pe  un  ton  morocănos, 
dar  pentru  alţii  nu.  Trebuie  să  vorbesc  cu  voi. 

—  S-a  întâmplat  ceva,  Sophy?  se  interesă  Jane,  şi  privirea  serioasă 
se  înnegura  plină  de  grijă. 

—  Da,  ceva  foarte  rău.  Nici  nu  ştiu  dacă  pot  să  vă  explic.  Nu 

m-am  simţit  niciodată  mai  umilită.  Uitaţi,  citiţi  aici.  Sophy  îi  înmâna 
lui  Jane  scrisoarea  de  la  Charlotte  şi  toate  trei  îşi  struniră  caii  să 
meargă  încet  de-a  lungul  aleii. 

—  Doamne,  Dumnezeule,  spuse  Jane  trăgând  aer  în  piept  şi 
părând  şocată  în  timp  ce  parcurgea  textul,  după  care  îi  dădu  foaia  lui 
Anne  fără  să  spună  vreo  vorbă. 

—  Are  de  gând  să  publice  scrisorile  pe  care  i  le-a  trimis 
Ravenwood?  întrebă  Anne  citind  rapid  misiva  şi  ridicând  apoi 
privirea,  evident  stupefiată. 

—  Aşa  se  pare,  încuviinţă  Sophy  dând  din  cap  şi  strângând 
furioasă  din  dinţi.  Asta  dacă,  desigur,  nu-i  plătesc  cele  două  sute  de 
lire. 

—  Dar  este  revoltător,  exclamă  Anne. 

—  Bănuiesc  că  era  de  aşteptat,  spuse  Jane  pe  un  ton  oarecum  mai 
prozaic.  Până  la  urmă,  Featherstone  nu  a  ezitat  să  numească  mai 
mulţi  membri  ai  lumii  bune  în  primele  părţi  ale  Memoriilor.  Vă 
amintiţi  că  a  menţionat  şi  numele  unui  duce  de  sânge  regal,  nu? 
Dacă  Ravenwood  a  avut  vreo  treabă  cu  ea  la  vreun  moment  dat  în 
trecut,  este  logic  că  i-ar  fi  venit  rândul  mai  devreme  sau  mai  târziu. 

—  Cum  îndrăzneşte!  şopti  Sophy  în  culmea  indignării. 

—  Sophy  dragă,  doar  nu  eşti  atât  de  naivă!  spuse  Jane 
aruncându-i  o  privire  plină  de  compasiune.  Aşa  este  obiceiul  în 
înalta  societate,  majoritatea  bărbaţilor  au  amante.  Măcar  nu  pretinde 
că  Ravenwood  se  numără  şi  acum  printre  admiratorii  ei,  aşa  că  fii 
recunoscătoare  măcar  pentru  asta. 

—  Recunoscătoare...  repetă  Sophy  cu  o  voce  stinsă. 

—  Ai  citit  primele  părţi  ale  Memoriilor  alături  de  noi  şi  ai  văzut 
acele  nume  bine  cunoscute  cu  care  se  asocia  Featherstone  într-un 
moment  sau  altul.  Majoritatea  acelor  bărbaţi  erau  căsătoriţi  în 
perioada  în  care  erau  amanţii  lui  Charlotte  Featherstone. 

—  Atâţia  bărbaţi  care  trăiesc  vieţi  duble,  spuse  Sophy  dând 
mânioasă  din  cap.  Şi  mai  au  îndrăzneala  să  le  ţină  predici  femeilor 
despre  onoare  şi  comportament  adecvat.  Cât  mă  poate  înfuria  asta! 

—  Nu  este  deloc  corect!  adăugă  Anne  cu  vehemenţă.  Acesta  este 
un  alt  exemplu  care  demonstrează  de  ce  consider  că  statutul  de 
nevastă  are  atât  de  puţine  lucruri  de  oferit  unei  femei  inteligente. 

—  De  ce  a  trebuit  să-i  scrie  lui  Featherstone  scrisorile  acelea  de 
dragoste?  întrebă  Sophy  cu  o  durere  mocnită. 

—  Dacă  şi-a  mărturisit  sentimentele  în  scris,  înseamnă  că  toată 
această  afacere  a  avut  loc  acum  multă  vreme,  căci  doar  un  bărbat 
foarte  tânăr  ar  face  o  asemenea  greşeală,  observă  Jane. 

„A,  da",  se  gândi  Sophy.  „Un  bărbat  tânăr,  care  era  încă  capabil 
de  sentimente  romantice  puternice."  După  toate  aparenţele,  niciun 
astfel  de  sentiment  nu  mai  exista  în  Julian,  căci  toate  emoţiile  pe  care 
ea  tânjea  să  îl  audă  exprimându-le  fuseseră  irosite  acum  multă 
vreme  pe  femei  de  teapa  lui  Chatlotte  Featherstone  şi  Elizabeth.  Se 
părea  că  nu  mai  rămăsese  nimic  pentru  Sophy.  Nimic-nimic.  în  acea 
clipă  le  ura  pe  Elizabeth  şi  pe  Charlotte  din  tot  sufletul. 

—  Mă  întreb  de  ce  Featherstone  nu  i-a  trimis  biletul  lui 
Ravenwood?  reflectă  Anne. 

—  Deoarece  ştia  că  Ravenwood  i-ar  spune  să  se  ducă  la  naiba, 
explică  Jane  cu  un  zâmbet  trist.  Eu  una  nu  îl  văd  pe  soţul  lui  Sophy 
plătind  preţul  unui  şantaj,  tu  ce  zici? 

—  Eu  nu-1  cunosc  prea  bine,  admise  Anne,  dar  din  câte  am  auzit, 
nu,  nu  îl  văd  trimiţându-i  cele  două  sute  de  lire  lui  Featherstone,  nici 
măcar  pentru  a  o  scuti  pe  Sophy  de  umilinţa  pe  care  ar  atrage-o  după 
sine  publicarea  acelor  scrisori  oribile. 

—  Prin  urmare,  conchise  Jane,  ştiind  că  nu  are  nicio  şansă  să 
scoată  bani  de  la  Ravenwood,  Featherstone  a  decis  să  o  şantajeze  pe 
Sophy  în  schimb. 

—  Nu-i  voi  da  niciodată  bani  femeii  aceleia,  jură  Sophy 
încleştându-şi  atât  de  brusc  mâinile  pe  frâie,  încât  iapa  îşi  scutură 
capul  uimită,  în  semn  de  protest. 

—  Dar  ce  altceva  poţi  face?  întrebă  Anne  cu  blândeţe.  Cu 
siguranţă  nu  vrei  ca  acele  scrisori  să  fie  publicate.  Gândeşte-te  numai 
la  bârfele  pe  care  le-ar  provoca. 

—  Nu  va  fi  atât  de  rău,  încercă  Jane  să  o  consoleze.  Toată  lumea 
va  şti  că  legătura  a  avut  loc  cu  mult  înainte  ca  Ravenwood  să  se 
însoare  cu  Sophy. 

—  Nu  va  conta  când  a  avut  loc,  replică  Sophy  pe  un  ton  iritat. 
Subiectul  va  face  vâlvă,  şi  o  ştim  prea  bine.  Nu  este  vorba  aici  despre 
bârfele  pe  care  le  va  repeta  Featherstone,  ci  de  scrisori  reale  scrise 
chiar  de  Julian,  şi  toată  lumea  va  comenta  nenorocitele  alea  de  bilete 
de  dragoste.  Le  vor  cita  pe  la  petreceri  şi  pe  la  spectacolele  de  la 
operă,  fără  îndoială.  Toată  înalta  societate  londoneză  se  va  întreba 
dacă  nu  cumva  mi-a  scris  şi  mie  scrisori  similare  şi  dacă  nu  s-a 
autoplagiat  făcând  asta.  Nu  aş  putea  suporta  asta,  credeţi-mă. 

—  Sophy  are  dreptate,  fu  de  acord  Anne,  şi  ea  este  cu  atât  mai 
vulnerabilă  cu  cât  s-a  căsătorit  recent.  Lumea  de-abia  începe  să  o 
cunoască,  aşa  că  o  va  bârfi  fără  milă. 

Nu  puteau  respinge  acest  adevăr  atât  de  simplu.  Prin  urmare,  cele 
trei  femei  rămaseră  tăcute  pentru  câteva  minute,  în  timp  ce  caii  se 
plimbau  fără  ţintă  pe  alee.  Sophy  simţea  cum  gândurile  i  se 
învălmăşeau  în  cap.  De  fiecare  dată  când  încerca  să  îşi  pună  ordine 
în  idei,  se  pomenea  întorcându-se  la  acele  scrisori  de  dragoste  pe 
care  Julian  le  trimisese  odinioară  altei  femei. 

—  Ştiţi  desigur  ce  s-ar  întâmpla  dacă  situaţia  ar  fi  invers,  spuse 
Sophy  într-un  final  după  ce  reflectă  intens  câteva  clipe. 

Jane  se  încruntă  şi  Anne  o  privi  pe  Sophy  părând  să  înţeleagă. 

—  Sophy,  nu  te  frământa  în  legătură  cu  asta,  o  rugă  Jane.  Arată-i 
scrisoarea  lui  Ravenwood  şi  lasă-1  pe  el  să  se  descurce. 

—  Chiar  tu  ai  remarcat  că  el  i-ar  spune  lui  Featherstone  să  se  ducă 
la  naiba,  iar  scrisorile  tot  ar  fi  tipărite. 

—  Este  o  situaţie  cât  se  poate  de  nefericită,  constată  Anne,  şi  nu 
văd  nicio  soluţie. 

—  Spunem  asta  pentru  că  suntem  femei  şi  suntem  obişnuite  să 
fim  lipsite  de  putere,  declară  Sophy  după  un  moment  de  ezitare. 
Totuşi  există  o  soluţie  dacă  privim  problema  din  punctul  de  vedere 
al  unui  bărbat. 

—  La  ce  te  gândeşti,  Sophy?  vru  Jane  să  ştie. 

—  Aceasta  este  în  mod  evident  o  chestiune  de  onoare,  rosti  Sophy 
pe  un  ton  hotărât. 

Anne  şi  Jane  se  uitară  una  la  alta  şi  înapoi  la  Sophy. 

—  Sunt  de  acord,  murmură  Anne,  dar  nu  văd  ce  s-ar  schimba 
dacă  am  privi  problema  din  punctul  de  vedere  al  unui  bărbat. 

—  Dacă  un  bărbat  ar  primi  un  asemenea  bilet  de  şantaj  datorat 
unei  indiscreţii  din  trecut  a  soţiei  sale,  nu  ar  ezita  să-1  provoace  pe 
şantajist  la  duel. 

—  Să-1  provoace  la  duel!  exclamă  Jane  uluită.  Bine,  Sophy,  dar  nu 
este  deloc  aceeaşi  situaţie. 

-Nu? 

—  Nu,  nu  este,  spuse  Jane  repede.  Sophy,  asta  este  o  afacere  între 
tine  şi  o  altă  femeie.  Pur  şi  simplu  nu  te  poţi  gândi  să  procedezi 
astfel. 

—  De  ce  nu?  întrebă  Sophy.  Bunicul  m-a  învăţat  cum  să  folosesc  o 
armă  de  foc  şi  ştiu  de  unde  pot  face  rost  de  o  pereche  de  pistoale  de 
duel  pentru  acest  scop. 

—  Şi  de  unde  ai  de  gând  să  faci  rost  de  aşa  ceva?  întrebă  Jane 
nesimţindu-se  deloc  în  largul  ei. 

—  Julian  are  o  pereche  de  pistoale  minunate  pe  perete,  în 
bibliotecă. 

—  Dumnezeule!  strigă  Jane  trăgând  puternic  aer  în  piept. 

—  Are  dreptate,  Jane,  spuse  Anne,  ţinându-şi  răsuflarea.  De  ce  să 
nu  o  provoace  la  duel  pe  Charlotte  Featherstone?  în  mod  cât  se  poate 
de  evident,  este  vorba  despre  o  chestiune  de  onoare  aici.  Dacă 
situaţia  ar  fi  inversată  şi  Sophy  ar  fi  cea  vinovată  de  o  asemenea 
indiscreţie,  poţi  să  fii  sigură  că  Ravenwood  ar  face  un  gest  cât  se 
poate  de  violent. 

—  Aş  avea  nevoie  de  secunzi,  spuse  Sophy  gânditoare  în  timp  ce 
planul  începea  să  capete  formă  în  mintea  ei. 

—  Voi  fi  eu  unul  dintre  secunzii  tăi,  propuse  Anne  plină  de 
loialitate.  Din  întâmplare,  ştiu  cum  se  încarcă  un  pistol.  Jane  se  va 

oferi  şi  ea,  nu-i  aşa,  Jane? 

—  Este  o  nebunie,  Sophy,  chiar  nu  poţi  să  faci  asta,  protestă  Jane 
cu  o  expresie  nefericită  pe  chip. 

—  De  ce  nu? 

—  Păi,  mai  întâi  ar  trebui  să  obţii  acceptul  lui  Featherstone  pentru 
duel,  şi  mă  îndoiesc  că  ţi-1  va  da. 

—  Nu  sunt  atât  de  sigură  că  va  refuza,  murmură  Sophy.  Este  o 
femeie  deosebită,  cu  un  spirit  aventuros.  Am  fost  cu  toate  de  acord 
asupra  acestui  punct.  Nu  prin  laşitate  a  ajuns  acolo  unde  este. 

—  Dar  de  ce  şi-ar  risca  viaţa  într-un  duel?  se  interesă  Jane. 

—  Dacă  este  o  femeie  onorabilă,  o  va  face. 

—  Tocmai  asta  e  problema,  Sophy,  că  nu  este  o  femeie  onorabilă, 
exclamă  Jane.  Este  o  demimondenă,  o  curtezană,  o  prostituată  de 
profesie. 

—  Asta  nu  înseamnă  că  nu  are  onoare,  o  contrazise  Sophy.  Ceva 
din  modul  în  care  sunt  scrise  Memoriile  ei  mă  face  să  cred  că  are  un 
cod  etic  propriu. 

—  Persoanele  onorabile  nu  trimit  scrisori  de  şantaj,  sublinie  Jane. 

—  Se  poate,  spuse  Sophy,  păstrând  tăcerea  pentru  câteva  clipe.  Şi, 
totuşi,  în  anumite  împrejurări  o  fac.  Dincolo  de  orice  dubiu, 
Featherstone  consideră  că  bărbaţii  care  au  folosit-o  odinioară  îi 
datorează  acum  o  pensie  la  bătrâneţe.  Tot  ceea  ce  face  este  să  lupte 
pentru  dreptul  ei. 

—  în  plus,  dacă  zvonurile  sunt  adevărate,  îşi  onorează  cuvântul 
de  a  nu  publica  numele  celor  care  plătesc  suma  cerută,  îi  sări  Anne  în 
ajutor.  Cu  siguranţă  asta  înseamnă  un  comportament  onorabil  într-o 
oarecare  măsură. 

—  Nu-mi  spune  că  de  fapt  o  aperi!  Jane  părea  de-a  dreptul  uluită. 

—  Puţin  îmi  pasă  câţi  bani  strânge  de  la  ceilalţi,  dar  eu  una  nu  am 
de  gând  să  permit  ca  scrisorile  de  dragoste  ale  lui  Julian  să  fie  făcute 
publice,  rosti  Sophy  pe  un  ton  hotărât. 

—  Atunci  trimite-i  cele  două  sute  de  lire,  o  rugă  Jane,  şi  dacă  este 
atât  de  minunat  de  onorabilă,  nu  va  publica  scrisorile. 

—  Nu  ar  fi  corect.  Nu  este  onorabil  să  plăteşti  preţul  unui  şantaj 
şi,  pe  lângă  asta,  este  şi  o  dovadă  de  laşitate,  spuse  Sophy.  Aşa  că 
vezi,  chiar  nu  am  altă  ieşire  decât  să  o  provoc  la  duel,  exact  aşa  cum 
ar  face  un  bărbat  în  asemenea  circumstanţe. 

—  Doamne,  Dumnezeule,  îngăimă  Jane  neajutorată.  Logica  ta  mă 
depăşeşte,  nu  pot  să  cred  că  se  întâmplă  aşa  ceva. 

—  Mă  veţi  ajuta  amândouă?  vru  Sophy  să  ştie. 

—  Poţi  conta  pe  mine,  spuse  Anne.  Şi  pe  Jane,  doar  că  mai  are 
nevoie  de  puţin  timp  să  se  obişnuiască  cu  această  situaţie. 

—  Doamne,  Dumnezeule,  bolborosi  Jane  din  nou. 

—  Prea  bine,  spuse  Sophy,  primul  pas  este  să  văd  dacă 
Featherstone  va  fi  de  acord  să  mă  înfrunte  în  câmp  deschis  într-o 
chestiune  de  onoare.  îi  voi  trimite  un  mesaj  astăzi. 

—  în  calitate  de  secund  al  tău,  mă  voi  asigura  că  îl  primeşte. 

—  Ai  înnebunit?  sări  Jane,  privind-o  şocată.  Dar  nu  se  poate  să  o 
vizitezi  pe  una  ca  Featherstone.  Ai  putea  fi  văzută  şi  asta  te-ar  ruina 
pur  şi  simplu  în  înalta  societate.  Ai  fi  nevoită  să  te  retragi  pe 
proprietatea  tatălui  tău  vitreg  de  la  ţară.  Chiar  vrei  asta? 

—  Nu,  în  mod  clar  nu  vreau  asta!  spuse  Anne  pălind,  în  timp  ce 
un  sentiment  de  reală  teamă  îi  apăru  în  privire. 

—  Anne,  nu  vreau  să-ţi  asumi  niciun  risc  inutil  pentru  mine, 
spuse  Sophy  încruntându-se,  alarmată  de  reacţia  violentă  a  prietenei 
ei  la  gândul  că  putea  fi  trimisă  înapoi  la  ţară. 

—  Totul  este  în  regulă.  Ştiu  exact  cum  să  mă  descurc  în  această 
situaţie,  spuse  Anne  dând  repede  din  cap.  Culoarea  îi  reveni  în 
obraji  şi  ochii  începură  din  nou  să-i  strălucească.  Voi  trimite  un  băiat 
la  tine  ca  să  ia  scrisoarea  şi  să  mi-o  aducă  direct  mie.  Apoi  i-o  voi 
duce  chiar  eu  lui  Featherstone  -  deghizată  -  şi  voi  aştepta  răspuns. 
Nu-ţi  face  griji,  nu  mă  va  recunoaşte  nimeni.  Când  mă  deghizez, 
semăn  foarte  bine  cu  un  bărbat.  Am  mai  încercat  asta  înainte  şi  mi-a 
plăcut  grozav. 

—  Da,  asta  ar  trebui  să  funcţioneze,  încuviinţă  Sophy  după  ce 
evalua  propunerea. 

—  Este  o  nebunie!  se  revoltă  Jane,  în  timp  ce  îşi  muta  îngrijorată 
privirea  de  la  Anne  la  Sophy  şi  înapoi. 

—  Este  singura  opţiune  onorabilă,  spuse  Sophy  serioasă.  Trebuie 
să  sperăm  că  Featherstone  va  accepta  neapărat  provocarea. 

—  Eu  una  mă  voi  ruga  să  o  refuze,  mărturisi  Jane  pe  un  ton 
tensionat. 

Când  Sophy  se  întoarse  din  plimbarea  ei,  jumătate  de  oră  mai 
târziu,  i  se  spuse  că  Julian  dorea  să  o  vadă  în  bibliotecă.  Instinctul  o 
îndemna  să-i  trimită  vorbă  că  nu  se  simţea  bine,  deoarece  nu  era 
deloc  sigură  că  îşi  putea  înfrunta  soţul  cu  capul  sus  în  acele 
momente  şi,  în  plus,  trebuia  să  scrie  biletul  prin  care  o  provoca  la 
duel  pe  Charlotte  Featherstone. 

Cu  toate  acestea,  ar  fi  fost  o  laşitate  din  partea  ei  să  îl  evite  pe 
Julian,  şi  în  acea  zi,  mai  mult  decât  în  oricare  alta,  era  hotărâtă  să  nu 
fie  laşă,  întrucât  trebuia  să  se  pregătească  pentru  ceea  ce  o  aştepta. 

—  îţi  mulţumesc,  Guppy,  voi  merge  de  îndată  să  îl  văd,  i  se 
adresă  ea  majordomului,  după  care  se  răsuci  pe  călcâie  şi  se  îndreptă 
plină  de  îndrăzneală  spre  bibliotecă. 

—  Bună  dimineaţa,  Sophy,  văd  că  ai  fost  să  călăreşti,  spuse  Julian 
ridicându-şi  privirea  dintr-un  registru  contabil  şi  ridicându-se 
politicos  când  ea  intră  în  cameră. 

—  Da,  milord,  a  fost  o  dimineaţă  minunată  pentru  o  plimbare 
călare,  replică  ea  uitându-se  atent  la  perechea  de  pistoale  de  duel  de 
pe  peretele  din  spatele  lui  Julian.  Păreau  letale,  fiind  două  arme 
lungi  cu  ţevi  grele  create  de  Manton,  unul  dintre  cei  mai  cunoscuţi 
armurieri  din  Londra. 

—  Dacă  m-ai  fi  informat  că  aveai  de  gând  să  ieşi  la  o  plimbare 
călare  astăzi,  te-aş  fi  putut  însoţi  cu  plăcere,  spuse  Julian  oferindu-i 
lui  Sophy  un  zâmbet  scurt,  dojenitor. 

—  M-am  plimbat  cu  nişte  prietene. 

—  înţeleg,  mormăi  el  încruntând  din  sprâncene,  aşa  cum  făcea  de 
obicei  atunci  când  era  uşor  enervat.  Ar  trebui  să  înţeleg  că  nu  mă 
consideri  prietenul  tău? 

—  Nu,  milord.  Nu  eşti  prietenul  meu,  eşti  soţul  meu,  explică 
Sophy  privindu-1  şi  întrebându-se  dacă  cineva  îşi  risca  viaţa  într-un 
duel  pentru  un  simplu  prieten. 

—  Mi-ar  plăcea  să  fiu  şi  una  şi  alta,  Sophy,  spuse  el  strângând  din 
dinţi. 

—  Chiar  aşa,  milord? 

—  Nu  pari  a  crede  că  aşa  ceva  ar  fi  posibil,  remarcă  el  aşezându-se 
şi  închizând  registrul. 

—  Este  asta  posibil? 

—  Cred  că  ne  putem  descurca  dacă  ne  străduim  amândoi.  Data 
viitoare  când  vei  dori  să  mergi  la  plimbare  de  dimineaţă,  trebuie 
să-mi  permiţi  să  te  însoţesc,  Sophy. 

—  îţi  mulţumesc,  mă  voi  gândi  la  asta,  dar  cu  siguranţă  nu  aş  vrea 
să  te  distrag  de  la  munca  ta. 

—  Nu  mi-ar  displăcea  să  fiu  distras,  spuse  el  cu  un  zâmbet  cât  se 
poate  de  ademenitor.  Am  putea  să  ne  folosim  acest  timp  discutând 
tehnici  de  agricultură. 

—  Mă  tem  că  am  cam  epuizat  subiectul  creşterii  animalelor, 
domnul  meu,  şi  acum,  dacă  îmi  permiţi,  trebuie  să  plec. 

Neputând  suporta  nicio  clipă  această  confruntare  directă,  Sophy 
ieşi  grabnic  din  cameră.  Ridicând  poalele  costumului  de  călărie,  o 
luă  la  fugă  pe  scări  şi  mai  apoi  pe  coridor,  pentru  a  se  retrage  în 
intimitatea  dormitorului  ei. 

în  timp  ce  se  plimba  prin  cameră  cu  paşi  mari,  compunând  în 
minte  biletul  către  Featherstone,  Mary  bătu  la  uşă. 

—  Intră,  spuse  Sophy,  şi  sări  ca  arsă  când  camerista  ei  intră  ţinând 
în  mână  eleganta  ei  pălărie  verde  de  călărie. 

—  Ah,  ca  să  vezi,  am  pierdut-o  pe  hol,  Mary? 

—  Lordul  Ravenwood  i-a  spus  unui  lacheu  că  aţi  pierdut-o  acum 
câteva  minute  în  bibliotecă,  doamnă.  V-a  trimis-o  sus  ca  să  nu  vă 
întrebaţi  pe  unde  este. 

—  înţeleg.  Mulţumesc,  Mary,  dar  acum  am  nevoie  de  puţină 
intimitate.  Trebuie  să  ajung  la  zi  cu  corespondenţa. 

—  Desigur,  doamnă.  Voi  spune  personalului  că  nu  doriţi  să  fiţi 
deranjată  pentru  o  vreme. 

—  Mulţumesc,  spuse  din  nou  Sophy  şi  se  aşeză  la  măsuţa  de  scris 
pentru  a  întocmi  scrisoarea  pentru  Charlotte  Featherstone. 

Nu  reuşi  să  o  scrie  din  prima,  dar  într-un  final  fu  mulţumită  de 
rezultat. 

Dragă  domnişoară  C.  F., 

Am  primit  în  această  dimineaţă  revoltătoarea  dumneavoastră 
misivă  privindu-l  pe  prietenul  nostru  comun.  în  aceasta  ameninţaţi 
să  publicaţi  anumite  scrisori  indiscrete  dacă  nu  mă  supun  şantajului. 
Nu  o  voi  face.  îmi  voi  lua  libertatea  de  a  vă  spune  că  aţi  comis  o 
insultă  serioasă  pentru  care  vă  cer  satisfacţie.  Vă  propun  să  facem 
aranjamentele  necesare  pentru  a  rezolva  această  problemă  în  zori 
mâine- dimineaţă.  Desigur,  puteţi  alege  arma  pe  care  o  vom  folosi,  dar 
sugerez  pistoalele,  întrucât  pe  acestea  le  pot  furniza  eu  cu  uşurinţă. 
Dacă  vă  preocupă  onoarea  dumneavoastră  la  fel  de  mult  cum  vă 
preocupă  pensia  dumneavoastră  pentru  bătrâneţe,  îmi  veţi  da 
neîntârziat  un  răspuns  afirmativ. 

A  dumneavoastră, 

S. 

Sophy  presă  cu  grijă  sugativa  peste  foaie  şi  aplică  sigiliul.  Simţi 
cum  ochii  ameninţau  să  i  se  umple  de  lacrimi.  Nu  putea  să  îşi  scoată 
din  cap  ideea  că  Julian  îi  adresase  scrisori  de  dragoste  unei 
curtezane.  Scrisori  de  dragoste.  Sophy  ştia  că  şi-ar  fi  vândut  sufletul 
pentru  un  asemenea  semn  de  afecţiune  din  partea  lui  Ravenwood. 

Şi  când  te  gândeşti  că  avea  neruşinarea  de  a-i  pretinde  nu  numai 
aplicarea  privilegiilor  conjugale,  ci  şi  prietenia.  Ca  o  ironie  a  sorţii, 
era  foarte  posibil  ca  ea  să  îşi  rişte  viaţa  a  doua  zi  în  zori  pentru  un 
bărbat  care  nu  o  iubea  şi  care  probabil  nici  nu  o  putea  iubi. 

Răspunsul  lui  Chatlotte  Featherstone  la  provocarea  lui  Sophy  sosi 
ceva  mai  târziu  în  cursul  după-amiezii,  fiind  adus  de  către  un  băiat 

cu  patul  roşu  cu  faţa  murdară  şi  un  aer  sărăcăcios  care  veni  la 
bucătărie.  Scrisoarea  era  scurtă  şi  la  obiect  şi  Sophy  îşi  ţinu  respiraţia 
în  timp  ce  se  aşeza  ca  să  o  citească. 

Doamnă, 

Mâine-dimineaţă  în  zori  este  cât  se  poate  de  acceptabil  pentru 
mine,  şi  varianta  pistoalelor  la  fel.  Sugerez  să  ne  întâlnim  la  Leighton 
Field,  puţin  în  afara  oraşului,  întrucât  ar  trebui  să  nu  fie  nimeni  acolo 
la  acea  oră. 

Până  în  zori,  rămân  a  dumneavoastră  onorabilă, 
C.F. 

Emoţiile  lui  Sophy  se  transformară  într-un  adevărat  haos  până  la 
ora  de  culcare.  Era  conştientă  că  Julian  era  enervat  de  tăcerile  ei 
prelungite  din  timpul  mesei  de  prânz,  dar  nu  reuşise  deloc  să  susţină 
o  conversaţie  de  complezenţă,  aşa  că  atunci  când  el  se  retrăsese  în 
bibliotecă,  se  scuzase  şi  urcase  direct  la  ea  în  cameră. 

Odată  ce  se  găsi  în  siguranţă  în  dormitorul  ei,  citi  şi  reciti  biletul 
îngrozitor  de  scurt  al  lui  Featherstone,  întrebându-se  ce  făcuse  oare. 
Ştia  însă  că  nu  mai  putea  da  înapoi  şi  că  a  doua  zi  viaţa  ei  avea  să  fie 
în  mâinile  sorţii. 

Sophy  trecu  prin  ritualul  obişnuit  al  pregătirilor  de  culcare,  deşi 
ştia  că  nu  avea  să  doarmă  în  acea  noapte.  După  ce  Mary  îi  ură  noapte 
bună,  tânăra  femeie  stătu  în  picioare  privind  pe  fereastră  şi 
întrebându-se  dacă  nu  peste  mult  timp  Julian  avea  să  facă  pregătirile 
necesare  pentru  înmormântarea  ei. 

Poate  că  avea  să  fie  doar  rănită,  îşi  spuse,  lăsându-şi  imaginaţia  să 
zburde  liberă,  descriind  scene  sângeroase  în  faţa  ochilor  ei.  Poarte  că 
avea  să  moară  încet  în  urma  unei  lungi  suferinţe  cauzate  de  febra 
dată  de  rana  de  glonţ. 

Sau  poate  că  Charlotte  Featherstone  avea  să  moară. 

Gândul  de  a  ucide  o  altă  fiinţă  umană  o  cutremură.  înghiţi  cu 
greutate  şi  se  întrebă  dacă  o  vor  ţine  nervii  să-şi  apere  onoarea  până 

la  capăt.  Nu  îndrăzni  să-şi  prepare  un  tonic  întrucât  se  gândi  că  i-ar 
fi  putut  întârzia  reacţiile  în  zori. 

Sophy  încercă  să-şi  facă  curaj  spunându-şi  că  dacă  aveau  puţin 
noroc  ori  ea,  ori  Charlotte  aveau  să  fie  doar  rănite,  sau  poate  că 
niciuna  nu  avea  să-şi  atingă  ţinta,  în  acest  mod  ambele  ar  fi  scăpat 
nevătămate,  ceea  ce  ar  fi  rezolvat  cât  se  poate  de  fericit  problema. 

Şi  totuşi,  se  gândi  din  nou  Sophy  morocănoasă,  era  puţin  probabil 
ca  lucrurile  să  se  petreacă  atât  de  simplu,  mai  ales  că  în  ultima  vreme 
viaţa  ei  nu  fusese  simplă  deloc. 

Simţi  fiori  de  teamă  pe  şira  spinării.  „Oare  cum  suportau  bărbaţii 
această  aşteptare  a  pericolului  şi  a  morţii?"  se  întreba  ea  în  timp  ce 
continua  să  măsoare  camera  cu  paşi  mari.  Mai  ales  dacă  te  gândeai 
că  nu  se  confruntau  cu  acest  sentiment  doar  în  ajunul  unui  duel,  ci  şi 
pe  câmpul  de  bătălie  şi  pe  mare.  Sophy  se  cutremură. 

Se  întrebă  dacă  Julian  cunoscuse  vreodată  acest  groaznic 
sentiment  de  aşteptare  şi  apoi  îşi  aminti  de  povestea  pe  care  o  auzise 
despre  un  duel  la  care  participase  odată  pentru  onoarea  lui 
Elizabeth.  în  plus,  cu  siguranţă  că  avusese  parte  de  asemenea 
momente  şi  atunci  când  trebuise  să  înfrunte  lungile  ore  dinaintea 
bătăliei.  Totuşi,  poate  că  fiind  bărbat  avea  nervii  mai  tari  şi  nu  era 
atât  de  vulnerabil  la  sentimentul  de  anticipare  plină  de  teamă,  sau 
poate  că  învăţase  cum  să  îl  controleze. 

Pentru  prima  oară,  Sophy  îşi  dădu  seama  că  acest  cod  masculin  al 
onoarei  era  un  lucru  cât  se  poate  de  dificil,  nechibzuit  şi  solicitant. 
Cu  toate  acestea,  dacă  îl  respectai,  ca  bărbat,  îţi  garanta  consideraţia 
celor  de  acelaşi  rang  cu  tine.  Cel  puţin  Julian  ar  fi  fost  obligat  să  îşi 
trateze  altfel  soţia  când  întreaga  tevatură  ar  fi  luat  sfârşit. 

Dar  avea  s-o  facă?  Oare  ar  fi  tratat-o  ca  pe  egala  lui  pe  o  femeie 
care  încercase  să  respecte  propriul  lui  cod  masculin,  sau  ar  fi  găsit 
ideea  amuzantă? 

Pe  când  reflecta  astfel,  Sophy  se  îndepărtă  de  fereastră  şi  ochii  i  se 
opriră  direct  pe  micuţa  casetă  cu  bijuterii  de  pe  masa  de  toaletă, 
aducându-i  aminte  de  inelul  negru.  Simţi  cum  o  trece  un  frison  de 

regret.  Dacă  avea  să  fie  ucisă  a  doua  zi,  nimeni  nu  ar  mai  fi 
răzbunat-o  pe  Amelia.  Ce  era  mai  important,  să  o  răzbune  pe  Amelia 
sau  să  aibă  grijă  ca  scrisorile  lui  Julian  să  nu  fie  făcute  publice? 

De  fapt  nu  avea  de  ce  să  aleagă.  De  ceva  vreme,  Sophy  constatase 
că  sentimentele  ei  pentru  Julian  erau  mult  mai  puternice  decât 
vechea  ei  dorinţă  de  a-1  găsi  pe  cel  care  îi  sedusese  sora. 

Oare  dragostea  ei  pentru  Julian  o  făcea  să  se  comporte  într-un 
mod  neonorabil  faţă  de  memoria  surorii  ei?  Dintr-odată  totul  părea 
groaznic  de  complicat  şi  preţ  de  o  clipă  fu  copleşită  de  această  criză. 
Sophy  ar  fi  vrut  să  fugă  şi  să  se  ascundă  până  când  lumea  devenea 
din  nou  un  loc  mai  bun.  Era  atât  de  cufundată  în  gânduri  încât  nu 
auzi  deschizându-se  uşa  de  legătură  din  spatele  ei. 

—  Sophy? 

—  Julian,  spuse  ea  întorcându-se.  Nu  te  aşteptam. 

—  De  obicei  nu  mă  prea  aştepţi.  Julian  intră  în  cameră  scrutând-o 
cu  o  privire  pătrunzătoare. 

—  S-a  întâmplat  ceva,  draga  mea?  Păreai  supărată  la  cină. 

—  Nu. . .  nu  mă  simţeam  prea  bine. 

—  Vreo  durere  de  cap? 

—  Nu,  nu  mă  doare  capul,  mulţumesc,  răspunse  ea  automat, 
dându-şi  apoi  seama  că  vorbise  prea  repede.  Ar  fi  trebuit  să  profite 
de  scuza  oferită.  Se  încruntă,  nefiind  în  stare  să  găsească  un  substitut 
potrivit.  Poate  că  stomacul... 

—  Nu  te  obosi  să  inventezi  o  boală  într-un  timp  atât  de  scurt, 
zâmbi  Julian.  Ştim  amândoi  că  nu  prea  te  pricepi  la  astfel  de  lucruri. 
De  ce  nu-mi  spui  adevărul?  urmă  el,  înaintând  până  în  faţa  ei.  Eşti 
supărată  pe  mine,  nu-i  aşa? 

Sophy  îşi  ridică  privirea  spre  el,  conştientă  că  o  năpădise  un 
caleidoscop  de  emoţii.  Mânie,  dragoste,  resentiment,  pasiune  şi,  mai 
presus  de  toate,  o  teamă  sfâşietoare  că  nu  avea  să-1  mai  vadă,  că  nu 
avea  să  o  mai  strângă  în  braţe  şi  să  simtă  acea  intimitate  fragilă  pe 
care  o  trăise  pentru  prima  oară  în  noaptea  precedentă. 

—  Da,  Julian,  sunt  supărată  pe  tine. 

—  Din  cauza  acelei  mici  scene  de  la  operă,  nu-i  aşa?  spuse  el  dând 
din  cap  de  parcă  ar  fi  înţeles  complet  despre  ce  era  vorba.  Nu  ţi-a 
plăcut  că  ţi-am  interzis  să  mai  citeşti  din  Memorii. 

—  Totuşi  aveam  o  înţelegere  în  ceea  ce  priveşte  gusturile  mele  în 
materie  de  lectură,  milord,  remarcă  Sophy  dând  din  umeri  şi 
jucându-se  cu  capacul  casetei  cu  bijuterii. 

—  Se  pare  că  sunt  sortit  să  te  dezamăgesc  atât  în  pat  cât  şi  în  afara 
lui.  Ochii  lui  Julian  se  îndreptară  spre  casetă,  după  care  reveniră  la 
ea,  care  îşi  ferise  privirea. 

—  O,  nu,  milord,  replică  ea  înălţând  deodată  capul,  cu  ochii  mari. 
Nu  am  vrut  niciodată  să  spun  că  m-ai  fi  dezamăgit. . .  în  pat,  adică 
ceea  ce  s-a  întâmplat  ieri-seară  a  fost  destul  de  suportabil,  chiar 
plăcut  în  anumite  momente,  explică  ea  dregându-şi  glasul.  Nu  aş 
vrea  să  crezi  altceva. 

—  Mi-ar  plăcea  să  consideri  că  sunt  ceva  mai  mult  decât 
suportabil  în  pat,  Sophy,  spuse  Julian  sprijinindu-i  bărbia  pe 
marginea  palmei  şi  ţintuind-o  cu  privirea. 

Sophie  înţelese  dintr-odată  că  el  voia  să  facă  din  nou  dragoste  şi 
că  din  acest  motiv  venise  de  fapt  în  camera  ei  în  acea  seară.  Simţi 
cum  inima  îi  bate  cu  putere.  Avea  încă  o  şansă  să  îl  ţină  aproape  de 
ea  şi  să  simtă  acea  intimitate  plină  de  bucurie. 

—  O,  Julian!  exclamă  înfrânându-şi  un  suspin  şi  aruncându-se  în 
braţele  lui.  Nimic  nu  mi-ar  plăcea  mai  mult  decât  să  stai  cu  mine 
astă-seară. 

Braţele  lui  o  înconjurară  de  îndată,  dar  Sophy  distinse  o  notă  de 
surpriză  şi  o  urmă  de  râset  în  vocea  lui  Julian. 

—  Dacă  aşa  sunt  primit  când  eşti  supărată  pe  mine,  văd  că  va 
trebui  să  încerc  să  te  supăr  mai  des,  şopti  el  în  părul  ei. 

—  Nu  mă  tachina,  Julian.  Ţine-mă  în  braţe  aşa  cum  ai  făcut-o 
ultima  oară,  murmură  ea  la  pieptul  lui. 

—  Dorinţa  ta  este  poruncă  pentru  mine,  micuţo.  Delicat,  îi  dădu 
jos  rochia  de  pe  umeri  şi  se  opri  să  îi  sărute  scobitura  gâtului.  De 
această  dată  voi  încerca  să  nu  te  dezamăgesc. 

Sophy  închise  ochii  în  timp  ce  el  o  dezbrăca  încet.  Era  hotărâtă  să 
savureze  fiecare  clipă  din  ceea  ce  putea  la  fel  de  bine  fi  ultima  lor 
noapte  împreună.  Nici  măcar  nu-i  păsa  dacă  actul  în  sine  nu  avea  să 
fie  prea  plăcut,  căci  se  gândea  doar  la  acel  sentiment  unic  de 
apropiere  care  îl  însoţea.  Era  foarte  posibil  ca  această  apropiere  să  fie 
tot  ceea  ce  avea  să  primească  vreodată  de  la  Julian. 

—  Sophy,  eşti  atât  de  frumoasă  şi  de  diafană,  şopti  Julian  când 
ultima  piesă  de  vestimentaţie  se  prăbuşi  la  picioarele  ei.  Bărbatul  îşi 
plimbă  ochii  lacomi  peste  trupul  ei  gol  în  timp  ce  mâinile  lui  o 
mângâiau  tandru. 

Sophy  tremură  şi  se  contorsionă  când  palmele  lui  îi  cuprinseră 
sânii  şi  degetele  lui  mari  trecură  uşor  peste  sfârcuri,  făcându-le  să 
reacţioneze.  Când  micile  vârfuri  rozalii  începură  să  se  întărească, 
Julian  oftă  plin  de  satisfacţie. 

Mâinile  lui  alunecară  în  jos  pe  părţile  laterale  până  la  şolduri  şi 
apoi  sub  ea,  mângâindu-i  şezutul. 

Sophy  îşi  încleşta  mâinile  pe  umerii  lui,  agăţându-se  de  el. 

—  Atinge-mă  draga  mea,  îi  porunci  Julian  pe  un  ton  răguşit. 
Strecoară-ţi  mâinile  în  halatul  meu  şi  atinge-mă. 

Neputând  rezista  îndemnului,  îşi  strecură  palmele  pe  sub  reverele 
halatului  lui  de  mătase,  răsfirându-şi  degetele  pe  pieptul  musculos. 

—  Eşti  atât  de  puternic,  exclamă  ea  uimită. 

—  Tu  mă  faci  puternic,  spuse  Julian  amuzat,  dar  tot  tu  ai  puterea 
de  a  mă  face  şi  foarte  slab. 

O  prinse  de  talie  şi  o  ridică  astfel  încât  să  îl  privească  de  sus. 
Sophy  se  sprijini  de  umerii  lui,  părând  gata  să  se  arunce  în  ochii  lui 
strălucitori  de  culoarea  smaraldelor. 

Halatul  i  se  desfăcu  şi  Julian  o  coborî  din  nou  de-a  lungul  trupului 
său  până  când  ajunse  să  stea  din  nou  în  picioare.  Apropierea  atât  de 
intimă  o  făcu  să  simtă  un  val  de  plăcere  şi  rămase  agăţată  de  el. 
închise  din  nou  ochii  în  timp  ce  el  o  cuprindea  în  braţe. 

O  purtă  spre  pat  şi  o  întinse  în  centrul  acestuia,  apoi  se  lungi  şi  el 
lângă  ea,  împletindu-şi  picioarele  cu  ale  ei.  începu  să  o  mângâie 

încet,  dând  atenţie  fiecărei  curbe,  pe  când  degetele-i  explorau  fiecare 
scobitură. 

In  acelaşi  timp  îi  vorbea,  spunându-i  cuvinte  senzuale, 
convingătoare,  care  o  învăluiau  într-o  ceaţă  de  căldură  şi  dorinţă. 
Sophy  se  agăţa  de  fiecare  promisiune  blândă  şi  de  fiece  poruncă 
tandră  şi  descriere  provocatoare  a  ceea  ce  dorea  să-i  facă  Julian  în 
acea  noapte. 

—  O  să  tremuri  în  braţele  mele,  iubito.  O  să  te  fac  să  mă  doreşti 
atât  de  mult,  încât  o  să  mă  rogi  să  te  iau  în  stăpânire.  O  să-mi  spui  ce 
simţi  şi  asta-mi  va  desăvârşi  plăcerea.  Vreau  să  fii  fericită  în  această 
seară,  Sophy. 

Se  aplecă  deasupra  soţiei  sale  cerându-şi  drepturile  asupra  gurii 
ei.  Sophy  reacţiona  sălbatic,  dorind  să  aibă  parte  cât  mai  mult  de 
căldura  şi  pasiunea  lui  în  acea  seară,  îşi  aminti  că  s-ar  fi  putut  să  nu 
mai  aibă  o  altă  şansă,  căci  era  posibil  să  zacă  fără  viaţă  pe  iarba  de  la 
Leighton  Field  înainte  de  răsăritul  soarelui.  Limba  ei  o  întâlni  pe  a 
lui,  invitându-1  în  adâncurile  gurii  ei.  Julian  însemna  viaţă  în  acel 
moment,  şi  ea  se  agăţa  instinctiv  de  viaţă  şi  de  el. 

Când  mâna  lui  i  se  strecură  între  pulpe,  ea  ţipă  uşor  şi  se  ridică, 
urmându-i  degetele.  în  mod  evident,  reacţia  ei  îi  stârnise  lui  Julian  o 
plăcere  nebunească,  dar  părea  hotărât  să  se  stăpânească  de  această 
dată. 

—  Uşurel,  micuţo,  încredinţează-te  mie,  lasă-te  în  grija  mea. 
Depărtează  puţin  mai  mult  picioarele,  iubito.  Aşa,  aşa  te  vreau, 
dulce  şi  umedă  şi  doritoare.  Ai  încredere,  draga  mea,  de  această  dată 
va  fi  bine. 

Cuvintele  au  continuat  să  curgă  din  gura  lui,  purtând-o  pe  un  val 
de  plăcere  şi  dorinţă  fără  sfârşit.  Julian  o  conducea  mai  departe,  spre 
marele  necunoscut  care  se  profila  tot  mai  clar  pe  orizontul  plin  de 
senzualitate  al  lui  Sophy. 

Când  îi  atinse  sfârcurile  cu  vârful  limbii,  crezu  că  se  va  sparge 
într-o  mie  de  bucăţi,  dar  când  el  merse  şi  mai  jos  şi  îi  simţi  mai  întâi 
degetele  şi  apoi  gura  pe  mica  ridicătură  de  carne  dintre  picioarele  ei, 

se  gândi  că  avea  să  se  rupă  într-un  milion  de  bucăţele  strălucitoare. 

—  Julian,  nu,  aşteaptă,  te  rog.  N-ar  trebui  să...  bolborosi  ea, 
încleştându-şi  degetele  în  părul  lui  şi  ţipând  din  nou.  Julian  îi 
cuprinse  coapsele  în  mâinile  lui  mari,  neluând  în  seamă  încercările  ei 
de  a-1  îndepărta. 

—  Julian,  nu,  nu  vreau. . .  O,  da,  te  rog,  da. 

O  senzaţie  de  eliberare  o  traversă,  făcând-o  să  tremure  scuturată 
convulsiv  de  frisoane.  In  acel  moment  uită  totul,  duelul  iminent, 
propriile  ei  temeri  şi  ciudatul  mod  de  a  face  dragoste,  amintindu-şi 
doar  de  bărbatul  care  o  atingea  într-un  mod  atât  de  intim. 

—  Da,  draga  mea,  murmură  Julian  cu  o  satisfacţie  misterioasă  în 
timp  ce  se  mişca  repede,  avansând  înspre  partea  de  sus  a  trupului 
iubitei.  îşi  înfipse  mâinile  în  părul  ei  şi  se  aplecă  să  îşi  strecoare 
limba  printre  buzele  ei  întredeschise. 

Ea  încă  mai  tremura  după  acel  sentiment  de  eliberare  când  el  se 
împlântă  adânc  în  interiorul  ei  strâmt,  lăsându-se  în  voia  propriului 
lui  extaz. 

Fără  să-i  vină  a  crede,  corpul  ei  tremură  uşor  încă  o  dată  în  jurul 
lui  şi,  pradă  convulsiilor  violente  conferite  de  un  asemenea  extaz 
necunoscut,  Sophy  rosti  cuvintele  care  i  se  născuseră  în  adâncul 
inimii. 

—  Te  iubesc,  Julian,  te  iubesc! 

Julian  se  întinse  peste  trupul  moale  şi  zvelt  al  soţiei  lui,  conştient 
că  de  ani  întregi  nu  mai  simţise  o  asemenea  relaxare.  Ştia  că  va  trebui 
să  se  mişte  în  curând,  fie  şi  doar  pentru  a  stinge  lumânările.  Pentru 
moment  însă,  tot  ce  dorea  era  să  zacă  acolo  şi  să  savureze  minunata 
senzaţie  de  mulţumite  care  îl  învăluia. 

Mirosul  lăsat  de  recenta  repriză  de  amor  persista  încă  în  aer, 
umplându-1  de  o  satisfacţie  primitivă,  aşa  cum  o  făcea  şi  ecoul 
cuvintelor  lui  Sophy,  „te  iubesc,  Julian". 

Nu  fusese  complet  conştientă  de  ce  spunea,  îşi  reaminti  el.  Era  o 
femeie  care  îşi  descoperea  potenţialul  senzual  pentru  prima  oară  şi  îi 
fusese  recunoscătoare  bărbatului  care  o  învăţase  să  se  bucure  de 
plăcerile  eliberării  sexuale.  Nu  avea  de  ce  să  se  gândească  prea  mult 
la  asemenea  cuvinte  de  dragoste  rostite  în  asemenea  circumstanţe, 
dar  sunaseră  grozav  de  bine  şi  o  parte  din  el  se  bucurase  să  le  audă. 

Simţise  încă  de  prima  oară  când  o  sărutase  că  Sophy  va  învăţa  să  îi 
răspundă,  dar  nu  visase  niciodată  că  acel  răspuns  îl  va  afecta  atât  de 
mult. 

Se  simţea  atotputernic,  un  erou  victorios  care  tocmai  fusese 
încununat  cu  laurii  biruinţei,  şi  era  mulţumit.  In  acelaşi  timp  însă, 
era  conştient  şi  de  necesitatea  de  a-şi  proteja  dulcea  comoară.  în 
sfârşit,  Sophy  i  se  oferise  cu  totul  şi  el  avea  să  aibă  grijă  de  ea. 

Tocmai  când  acest  ultim  gând  îi  trecea  prin  minte,  Sophy  se  mişcă 
sub  el  şi  genele  i  se  mişcară  leneş.  Julian  se  ridică  într-un  cot  şi  privi 
în  ochii  ei  uimiţi  şi  întrebători. 

—  Julian? 

—  Aşa  ar  trebui  să  fie  lucrurile  între  doi  soţi  şi  aşa  vor  sta  de  acum 
înainte  între  noi,  o  anunţă  el  sărutând-o.  A  fost  bine,  micuţo? 

—  Ştii  la  perfecţie  cum  a  fost,  susură  ea  încolăcindu-i  braţele  în 

jurul  gâtului  şi  zâmbindu-i  şireată. 

—  Ştiu,  dar  îmi  place  să  te  aud  spunând  asta. 

—  M-ai  făcut  să  simt  o  plăcere  mai  mare  decât  orice  am  simţit 
vreodată,  şopti  ea,  şi  orice  urmă  de  amuzament  îi  pieri  din  privire. 

—  Atunci  suntem  chit,  observă  el  sărutându-i  vârful  nasului, 
obrazul  şi  colţul  gurii,  pentru  că  şi  tu  m-ai  făcut  să  simt  aceeaşi 
plăcere. 

—  Este  adevărat?  întrebă  ea  cercetându-i  atent  chipul. 

—  Este  adevărat,  confirmă  el  gândindu-se  că  nimic  nu  fusese  mai 
adevărat  sau  mai  sigur  în  viaţa  lui. 

—  Mă  bucur  s-o  aud.  încearcă  să-ţi  aduci  aminte  de  asta  pe  viitor, 
indiferent  ce  se  va  întâmpla.  Ce  zici,  Julian? 

Neliniştea  din  vocea  lui  Sophy  îl  sperie  puţin,  dar  în  mintea  lui 
dădu  la  o  parte  sentimentul  de  nesiguranţă  pe  care  i-1  creaseră 
cuvintele  ei  şi  zâmbi. 

—  Nu  am  cum  să  uit  asta. 

—  Aş  vrea  să  te  pot  crede,  spuse  ea  visătoare,  zâmbind  la  rândul 

ei. 

Julian  se  încruntă  uşor,  nesigur  de  noua  ei  dispoziţie.  Ceva  era 
schimbat  la  Sophy  în  acea  seară.  Nu  o  mai  văzuse  comportându-se 
astfel  şi  începea  să-şi  facă  griji. 

—  Ce  te  preocupă,  Sophy?  Ţi-e  teamă  că  data  viitoare  când  vei 
face  ceva  să  mă  enervezi  voi  uita  repede  de  lucrurile  bune  care  se 
întâmplă  între  noi  în  pat?  Sau  poate  că  nu-ţi  place  că  te  pot  face  să 
mă  doreşti  chiar  şi  când  eşti  supărată  pe  mine? 

—  Nu  ştiu,  rosti  ea  încet.  Treaba  asta  cu  seducţia  este  destul  de 
ciudată,  nu-i  aşa? 

Faptul  că  ea  trata  ceea  ce  tocmai  se  petrecuse  între  ei  ca  pe  un 
simplu  act  de  seducţie  îl  deranja,  şi  pentru  prima  oară  îşi  dădu 
seama  că  nu  dorea  ca  Sophy  să  folosească  acel  cuvânt  pentru  a 
descrie  ceea  ce  făcuse  cu  ea  în  pat.  Seducţie  era  ceea  ce  i  se 
întâmplase  surorii  ei  mai  mici,  şi  nu  voia  ca  Sophy  să  plaseze 
împreunarea  lor  în  aceeaşi  categorie. 

—  Nu  te  gândi  la  asta  ca  la  un  act  de  seducţie,  îi  porunci  el  pe  un 
ton  blând.  Noi  doi  am  făcut  dragoste. 

—  Aşa  să  fie?  spuse  ea  şi  ochii  i  se  aprinseră  dintr-odată.  Mă 
iubeşti,  Julian? 

Sentimentul  de  nesiguranţă  pe  care  îl  simţi  se  transformă  în  mânie 
când  îşi  dădu  în  sfârşit  seama  ce  făcea  ea.  Ce  neghiob  fusese.  Femeile 
se  pricepeau  atât  de  bine  la  acest  gen  de  lucruri.  Se  gândea  ea  oare  că 
pentru  simplul  fapt  că  îi  răspunsese,  că  îi  spusese  că  îl  iubeşte,  îl 
putea  juca  după  cum  voia?  Julian  simţi  cum  acel  laţ  bine  cunoscut 
începea  să  se  strângă  în  jurul  lui  şi  se  pregăti  instinctiv  să  se  apere. 

El  nu  ştia  ce  avea  să  spună,  însă  în  timp  ce  stătea  deasupra  ei, 
crispat  şi  precaut,  Sophy  îi  zâmbi  trist  şi  îşi  duse  vârful  unui  deget  la 
buze. 

—  Nu,  nu  e  nevoie  să  spui  nimic.  Nu  este  nicio  problemă,  înţeleg. 

—  Ce  înţelegi?  Sophy,  ascultă-mă. . . 

—  Cred  că  ar  fi  mai  bine  dacă  nu  am  mai  discuta  despre  asta.  Am 
vorbit  prea  curând,  fără  să  gândesc,  urmă  ea,  mişcându-şi  neliniştită 
capul  pe  pernă.  Trebuie  să  fie  foarte  târziu. 

—  Da,  foarte  târziu,  spuse  el  oftând,  însă  acceptându-i  reproşul. 
Se  rostogoli  fătă  tragere  de  inimă  pe  spate,  lăsându-şi  mâna  să 
alunece  posesiv  peste  coapsa  ei. 

—  Julian? 

—  Ce  este,  Sophy? 

—  Nu  ar  trebui  să  te  întorci  în  camera  ta? 

—  Nu  m-am  gândit  la  asta,  rosti  el  surprins  pe  un  ton  aspru. 

—  Aş  prefera  să  o  faci,  spuse  Sophy. 

—  Dar  de  ce?  ripostă  el,  ridicându-se  enervat  într-un  cot.  Plănuise 
să  îşi  petreacă  restul  nopţii  în  patul  ei. 

—  Aşa  ai  făcut  ultima  oară. 

Asta  se  întâmplase  doar  pentru  că  ştia  că  dacă  ar  fi  rămas,  ar  mai 
fi  făcut  dragoste  încă  o  dată  şi  pe  ea  ar  fi  durut-o,  ori  el  nu  dorise  să-1 
creadă  un  animal  nesimţitor.  Voise  să-i  arate  respect  faţă  de  acea 
stare  de  disconfort  pe  care  ea  o  resimţise  în  prima  noapte. 

—  Dar  asta  nu  înseamnă  că  am  de  gând  să  mă  retrag  în  camera 
mea  de  fiecare  dată  după  ce  facem  dragoste. 

—  Aş  prefera  să  am  puţină  intimitate  în  această  seară,  Julian.  Te 
rog,  insist,  spuse  ea,  părând  ciudat  de  zăpăcită  la  lumina  lumânării. 

—  A,  cred  că  încep  să  înţeleg,  zise  Julian  cu  o  expresie  mohorâtă 
în  timp  ce  dădu  la  o  parte  cuvertura.  Afirmi  că  ai  nevoie  de 
intimitate  deoarece  nu  ţi-a  plăcut  că  nu  ţi-am  răspuns  mai  devreme 
la  întrebare.  Nu  am  de  gând  să  mă  las  manipulat  ca  să-ţi  ofer 
promisiuni  de  dragoste  nesfârşită,  aşa  că  te-ai  gândit  să  mă 
pedepseşti  cum  numai  o  femeie  o  poate  face. 

—  Nu,  Julian,  nu  este  adevărat. 

El  însă  nu  luă  în  seamă  tonul  rugător  al  vocii  ei  şi,  străbătând 
furios  camera,  înşfacă  halatul  şi  se  îndreptă  spre  uşa  de  legătură. 

—  Cât  timp  stai  aici  şi  te  bucuri  de  intimitatea  ta  în  acest  pat 
singuratic,  gândeşte-te  la  ce  plăcere  ne-am  putea  oferi  unul  celuilalt, 
spuse  el  oprindu-se  şi  întorcându-se  pentru  a-i  arunca  o  privire 
furioasă.  Nicio  lege  nu  spune  că  un  bărbat  şi  o  femeie  trebuie  să  facă 
dragoste  doar  o  singură  dată  pe  noapte,  draga  mea. 

Ieşi  pe  uşă  şi  o  închise  în  urma  lui  trântind-o,  ceea  ce  îl  făcu  să  se 
simtă  şi  mai  enervat.  La  naiba  cu  fetişcana  asta!  Cine  se  credea  să 
încerce  să-i  forţeze  mâna?  Şi  de  ce  credea  că  poate  scăpa 
nepedepsită?  Avea  experienţă  în  a  trata  femei  manipulatoare  mult 
mai  talentate  decât  avea  să  fie  Sophy  vreodată. 

Slabele  încercări  ale  soţiei  sale  de  a-1  controla  prin  intermediul 
sexului  îl  făceau  să  râdă,  şi  exact  asta  ar  fi  făcut  dacă  nu  ar  fi  fost  atât 
de  furios  pe  ea. 

Era  prostuţă  şi  deloc  experimentată  în  astfel  de  lucruri,  deşi  avea 
douăzeci  şi  trei  de  ani.  Elizabeth  fusese  mai  matură  şi  mai  vicleană 
când  ieşise  de  pe  băncile  şcolii  decât  avea  să  fie  Sophy  şi  la  cincizeci 
de  ani. 

Julian  aruncă  halatul  pe  un  scaun  şi  se  aruncă  în  pat,  lungindu-se 
cu  mâinile  sub  cap  şi  privind  fix  tavanul  întunecat,  în  speranţa  că 
Sophy  regreta  deja  ceea  ce  făcuse.  Dacă  îşi  închipuia  că-1  putea 

pedepsi  şi-1  putea  face  s-o  asculte  orbeşte  cu  asemenea  tactici  simple, 
se  înşela  amarnic.  El  purtase  bătălii  mult  mai  complexe  din  punct  de 
vedere  strategic  şi  mult  mai  subtile.  Sophy  nu  era  Elizabeth  şi  nu 
avea  niciodată  să  fie,  dar  ea  avea  un  motiv  pentru  care  se  temea  de 
seducţie.  în  plus,  el  bănuia  că  soţia  lui  avea  o  fire  uşor  romantică. 

Julian  oftă  şi  îşi  frecă  ochii  în  timp  ce  începea  să  se  calmeze.  Poate 
că  trebuia  să  o  considere  nevinovată  până  la  proba  contrarie.  Era 
adevărat  că  încercase  să  îi  smulgă  jurăminte  de  dragoste,  dar  la  fel 
de  adevărat  era  că  avea  motive  să  se  teamă  de  o  pasiune  care  nu 
purta  numele  de  dragoste. 

Din  experienţa  limitată  a  lui  Sophy,  singura  alternativă  la 
dragoste  era  genul  de  seducţie  crudă,  lipsită  de  inimă,  în  urma  căreia 
sora  ei  rămăsese  însărcinată,  aşa  că  era  normal  să-şi  dorească  o 
asigurare  că  ea  nu  căzuse  pradă  acestui  gen  de  seducţie.  Voia  să  se 
convingă  de  faptul  că  era  iubită,  astfel  încât  să  nu  se  teamă  că  ar  fi 
putut  să  urmeze  calea  pe  care  o  apucase  sora  ei. 

Şi  totuşi  era  o  femeie  căsătorită  care  împărţea  patul  cu  soţul  ei  în 
faţa  legii,  îşi  reaminti  Julian  supărat.  Nu  avea  niciun  motiv  să  se 
teamă  că  avea  să  fie  abandonată  în  cazul  în  care  ar  fi  rămas  grea,  aşa 
cum  se  întâmplase  cu  sora  ei.  Doamne,  el  chiar  voia  un  moştenitor  şi 
avea  nevoie  de  unul.  Ultimul  lucru  pe  care  l-ar  fi  făcut  ar  fi  fost  să  o 
alunge  în  cazul  în  care  ea  i-ar  fi  purtat  copilul. 

Sophy  avea  parte  atât  de  protecţia  legii,  cât  şi  de  jurământul 
contelui  de  Ravenwood  că  o  va  proteja  şi  va  avea  grijă  de  ea.  Să 
procedeze  astfel  de  teamă  să  nu  aibă  soarta  surorii  ei  însemna  să  ia 
în  seamă  o  grămadă  de  prostii  muiereşti,  şi  Julian  îşi  spuse  că  nu 
avea  de  gând  să  tolereze  aşa  ceva.  Trebuia  să  o  lămurească  o  dată 
pentru  totdeauna  că  nu  exista  nicio  asemănare  între  soarta  ei  şi  cea  a 
surorii  ei,  căci  nu  îşi  dorea  să  mai  petreacă  prea  multe  nopţi  singur  în 
propriul  lui  pat. 

Julian  făcu  planuri  privind  cea  mai  bună  metodă  de  a-i  da  o  lecţie 
soţiei  lui  până  când,  la  un  moment  dat,  reuşi  să  aţipească.  Cu  toate 
acestea,  dormi  prost  şi  câteva  ore  mai  târziu,  zgomotul  înfundat  al 

uşii  de  la  dormitorul  lui  Sophy  îl  trezi  brusc  din  somnul  lui  agitat. 

Se  mişcă,  întrebându-se  dacă  sosise  deja  vremea  să  se  trezească, 
dar  atunci  când  deschise  un  ochi  şi  privi  încruntat  pe  fereastră, 
constată  că  afară  era  încă  întuneric. 

Nimeni  nu  se  trezea  în  zori  la  Londra,  nici  măcar  Sophy,  aşa  că 
Julian  se  întoarse  pe  cealaltă  parte,  cu  gândul  de  a-şi  relua  somnul. 
Un  anumit  instinct  îl  ţinu  însă  treaz,  făcându-1  să  se  întrebe  cine 
deschisese  uşa  dormitorului  lui  Sophy  la  această  oră  atât  de 
matinală.  într-un  sfârşit,  nemaiputând  să  teziste  curiozităţii  care  îl 
rodea,  se  dădu  jos  din  pat  şi  se  îndreptă  spre  uşa  dintre  camere.  O 
deschise  încetişor  şi  în  câteva  secunde  îşi  dădu  seama  că  patul  lui 
Sophy  era  gol.  Chiar  în  acel  moment  auzi  zgomotul  cunoscut  al  unor 
roţi  de  trăsură  care  se  opriră  în  faţa  casei.  Străbătut  de  un  val  de 
teamă  absurdă  şi  violentă,  se  repezi  la  fereastră  şi  trase  perdelele  la 
timp  pentru  a  vedea  o  siluetă  zveltă  cât  se  poate  de  familiară, 
îmbrăcată  cu  o  pereche  de  pantaloni  bărbăteşti  şi  o  cămaşă,  urcând 
în  trăsura  acoperită.  Sophy  îşi  legase  părul  maro-roşcat  într-un  coc 
strâns  şi  purta  o  pălărie  cu  voaletă.  In  mâini  ţinea  o  casetă  de  lemn. 
Vizitiul,  un  băietan  cu  părul  roşu,  îndemnă  caii  şi  trăsura  o  luă  încet 
din  loc. 

—  Să  te  ia  naiba,  Sophy,  mârâi  Julian  încleştându-şi  atât  de 
puternic  mâinile  de  perdele  încât  aproape  că  le  smulse  din  loc.  Să  te 
ia  naiba,  târfă  ce  eşti! 

„Te  iubesc,  tu  mă  iubeşti,  Julian?" 
Târfă  mincinoasă! 

—  Eşti  a  mea,  şuieră  el  printre  dinţi.  Eşti  a  mea  şi  mai  bine  te  omor 
decât  să  te  văd  ducându-te  după  altul. 

Julian  lăsă  perdelele  să  cadă  la  loc  şi  se  năpusti  în  camera  lui, 
unde  înşfacă  o  cămaşă  şi  îşi  trase  o  pereche  de  pantaloni,  apoi  îşi 
apucă  cizmele  şi  ieşi  în  fugă  pe  hol.  Se  opri  la  baza  scărilor  pentru 
a-şi  încălţa  cizmele  strâmte  de  călărie,  după  care  se  îndreptă  spre 
intrarea  servitorilor.  Voia  să  ia  un  cal  din  grajd,  şi  dacă  nu  voia  să 
piardă  urma  trăsurii  trebuia  să  se  grăbească. 

In  ultimul  moment  se  răsuci  pe  călcâie  şi  se  repezi  spre  bibliotecă. 
Avea  nevoie  de  o  armă,  căci  avea  de  gând  să-1  ucidă  pe  omul  care  o 
luase  cu  el  pe  Sophy.  După  aceea  avea  să  se  gândească  la  pedeapsa 
pe  care  o  merita  soţia  lui  mincinoasă  şi  necinstită.  Dacă  îşi  imagina 
că  avea  să  tolereze  din  partea  ei  ceea  ce  suportase  din  partea  lui 
Elizabeth,  urma  să  aibă  o  mare  surpriză. 

Pistoalele  însă  dispăruseră  de  pe  perete  şi  Julian  de-abia  apucă  să 
observe  asta  că  zgomotul  unor  copite  de  cal  se  auzi  afară.  Fugi  la  uşa 
de  la  intrare  şi  o  deschise  repede  tocmai  în  momentul  în  care  o 
femeie  îmbrăcată  în  negru,  purtând  un  văl  cernit,  descăleca  de  pe  un 
cal  sur.  Observă  că  stătea  în  şa  bărbăteşte  şi  nu  într-o  parte,  ca 
femeile. 

—  O,  Domnul  fie  lăudat!  exclamă  femeia,  în  mod  evident 
surprinsă  să  îl  vadă  în  cadrul  uşii.  Mi-a  fost  teamă  că  va  trebui  să 
trezesc  pe  toată  lumea  ca  să  ajung  la  dumneavoastră,  dar  astfel  este 
mult  mai  bine.  Poate  că  vom  izbuti  să  evităm  scandalul  până  la 
urmă.  S-au  dus  la  Leighton  Field. 

—  Leighton  Field?  Dar  asta  nu  avea  niciun  sens.  Leighton  Field 
era  folosit  doar  pentru  păşunat  şi  dueluri. 

—  Pentru  numele  lui  Dumnezeu,  grăbiţi-vă!  Puteţi  lua  calul  meu, 
după  cum  vedeţi  are  şa  bărbătească. 

Julian  nu  se  lăsă  rugat  şi  luă  de  îndată  hăţurile  calului  sur, 
avântându-se  în  şa. 

—  Dumneavoastră  cine  naiba  sunteţi?  o  întrebă  el  pe  femeia  cu 
voal.  Soţia  lui? 

—  Nu,  nu  înţelegeţi.  Veţi  înţelege  în  curând,  dar  grăbiţi-vă. 

—  Intraţi  în  casă,  ordonă  Julian  în  timp  ce  calul  tropăia 
nerăbdător  sub  el,  puteţi  aştepta  înăuntru.  Dacă  vă  găseşte  vreun 
servitor,  spuneţi  doar  că  eu  v-am  invitat. 

Apoi,  fără  a  aştepta  vreun  răspuns,  dădu  ghes  calului  şi  acesta  o 
porni  de  îndată  Ia  galop.  De  ce  oare  s-ar  fi  dus  Sophy  şi  iubitul  ei  la 
Leighton  Field?  se  întrebă  Julian  furios.  în  cele  din  urmă  abandonă 
această  enigmă,  curios  să  afle  ce  bărbat  din  înalta  societate 

londoneză  îşi  semnase  condamnarea  la  moarte  luând-o  cu  el  pe 
Sophy  în  acea  dimineaţă. 

Era  frig  şi  umed  la  Leighton  Field  în  lumina  firavă  de  dinaintea 
răsăritului.  Câţiva  copaci  mohorâţi  se  încovoiau  sub  cerul  încă 
întunecat,  cu  crengile  grele  de  umezeală.  Ceaţa  se  ridica  în  vălătuci 
groşi  până  la  înălţimea  genunchiului.  Trăsurica  acoperită  a  lui  Anne, 
cabrioleta  galbenă,  era  oprită  câţiva  paşi  mai  departe  şi  caii  păreau 
că  plutesc  în  aer. 

Când  Sophy  coborî  din  trăsură,  picioarele  îi  dispărură  imediat  în 
negură.  Privi  spre  Anne,  care  priponea  calul  de  la  trăsură. 
Deghizarea  ei  în  haine  de  bărbat  era  cât  se  poate  de  convingătoare. 
Dacă  nu  ar  fi  ştiut  despre  cine  era  vorba,  Sophy  ar  fi  luat-o  fără 
îndoială  drept  un  tânăr  cu  părul  roşu  şi  chipul  murdar. 

—  Sophy,  eşti  sigură  că  vrei  să  faci  asta?  o  întrebă  Anne 
neliniştită. 

Sophy  se  întoarse  şi  privi  fix  la  cabrioleta  oprită  la  câţiva  metri 
depărtare.  Silueta  drapată  în  negru  şi  acoperită  cu  văl  nu  coborâse 
încă.  Se  părea  că  Charlotte  Featherstone  era  singură. 

—  Nu  am  altă  opţiune,  Anne. 

—  Mă  întreb  pe  unde  e  Jane.  Spunea  că  dacă  eşti  hotărâtă  să  faci 
nebunia  asta,  se  simte  obligată  să  fie  martoră. 

—  Poate  că  s-a  răzgândit. 

—  Nu  îi  stă  în  fire,  o  contrazise  Anne  clătinând  din  cap. 

—  în  fine,  mai  bine  am  termina  odată  cu  asta,  spuse  Sophy 
îndreptându-şi  umerii.  în  curând  răsare  soarele  şi  am  înţeles  că 
genul  acesta  de  lucruri  se  fac  întotdeauna  în  zori.  Cu  un  aer  demn  se 
îndreptă  spre  cabrioleta  învăluită  în  ceaţă. 

Silueta  singuratică  din  cabrioletă  se  mişcă  în  timp  ce  Sophy  se 
apropia  şi  Charlotte  Featherstone,  îmbrăcată  într-un  elegant  costum 
de  călărie,  coborî.  Deşi  faţa  îi  era  acoperită  de  voaletă,  Sophy  putu 
observa  că  părul  îi  fusese  coafat  cu  grijă  pentru  această  ocazie  şi  că 
purta  o  pereche  de  cercei  cu  perle.  Tânăra  se  simţi  stângace  privind 

la  ţinuta  elegantă  a  celeilalte  femei.  Era  cât  se  poate  de  evident  că 
Marea  Featherstone  avea  stil.  Ştia  să  se  îmbrace  perfect  chiar  şi 
pentru  un  duel  în  zorii  zilei. 

Anne  se  duse  şi  priponi  calul  de  la  cabrioletă. 

—  Ştiţi,  doamnă,  spuse  Charlotte  ridicându-şi  voalul  şi 
zâmbindu-i  detaşată  lui  Sophy,  nu  cred  că  vreun  bărbat  merită 
efortul  de  a  te  da  jos  din  pat  la  o  astfel  de  oră  matinală. 

—  Atunci  de  ce  v-aţi  deranjat?  replică  acid  Sophy  ridicându-şi  la 
rândul  ei  vălul. 

—  Nu  sunt  sigură,  recunoscu  Charlotte,  dar  în  mod  cert  n-am 
făcut-o  pentru  contele  de  Ravenwood,  indiferent  cât  de  amabil  a  fost 
cu  mine  la  un  moment  dat.  Poate  că  pentru  că  este  un  lucru  nou. 

—  îmi  pot  imagina  foarte  bine  că  după  cariera  dumneavoastră 
aventuroasă,  aveţi  parte  de  destul  de  puţine  noutăţi,  şi  asta  destul  de 
rar. 

—  Faptul  că  o  contesă  mă  socoteşte  un  adversar  demn  de  o 
provocare  în  numele  onoarei  este  într-adevăr  un  lucru  rar,  spuse 
Charlotte  cu  o  voce  serioasă,  pierzându-şi  nota  de  ironie,  în  timp  ce 
ochii  i  se  fixară  încet  pe  chipul  lui  Sophy.  S-ar  putea  spune  chiar  că 
este  o  ocazie  unică.  Trebuie  să  vă  daţi  seama,  bineînţeles,  că  nicio 
femeie  de  rangul  dumneavoastră  nu  mi-a  adresat  vreodată  cuvântul, 
cu  atât  mai  puţin  să  îmi  arate  atâta  respect. 

—  Puteţi  fi  sigură  că  vă  respect  foarte  mult,  domnişoară 
Featherstone,  răspunse  Sophy  înclinându-şi  uşor  capul  în  timp  ce  îşi 
studia  adversara.  V-am  citit  Memoriile  şi  cred  că  am  înţeles  într-o 
anumită  măsuţă  cu  ce  preţ  aţi  ajuns  la  situaţia  dumneavoastră  din 
prezent. 

—  Chiar  aşa?  murmură  Charlotte.  Aveţi  foarte  multă  imaginaţie. 

—  Iertaţi-mă,  se  îmbujora  Sophy,  ruşinată  la  gândul  că  această 
femeie  de  lume  sofisticată  o  considera  tare  naivă.  Sunt  convinsă  că 
nu  pot  înţelege  nici  pe  departe  prin  ce  aţi  trecut  în  viaţa 
dumneavoastră,  dar  asta  nu  înseamnă  că  nu  respect  faptul  că  v-aţi 
croit  propriul  drum  aşa  cum  aţi  dorit. 

185 


—  înţeleg.  Şi  din  acest  mare  respect  pe  care  îl  simţiţi  faţă  de  mine 
vă  propuneţi  să-mi  trageţi  un  glonţ  în  piept  în  această  dimineaţă? 

—  Pot  înţelege  de  ce  aţi  ales  să  vă  scrieţi  Memoriile,  îşi  continuă 
Sophy  tirada  strângând  din  dinţi.  Pot  înţelege  chiar  şi  oferta  pe  care 
le-o  faceţi  foştilor  dumneavoastră  iubiţi  de  a  le  şterge  numele  din 
cartea  de  memorii  în  schimbul  unei  sume  de  bani.  Cu  toate  acestea, 
când  următoarea  dumneavoastră  victimă  este  soţul  meu,  mergeţi 
prea  departe.  Nu  am  de  gând  să  vă  las  să  publicaţi  acele  scrisori  de 
dragoste,  ca  toată  lumea  să  le  vadă  şi  să  le  ia  în  râs. 

—  Ar  fi  fost  mai  simplu  să  mă  plătiţi  decât  să  vă  deranjaţi  atât. 

—  Nu  pot  face  asta.  Acceptarea  unui  şantaj  nu  este  deloc  un  lucru 
onorabil  şi  nu  mă  voi  înjosi  la  aşa  ceva.  Vom  rezolva  această 
problemă  între  noi,  aici,  în  această  dimineaţă  şi  totul  va  lua  sfârşit. 

—  Aşa  să  fie?  Ce  vă  faceţi  să  credeţi  că,  presupunând  că  sunt 
destul  de  norocoasă  să  supravieţuiesc,  nu  voi  publica  tot  ce-mi 
doreşte  inima? 

—  Mi-aţi  acceptat  provocarea  şi  întâlnindu-vă  în  acest  fel  cu  mine 
aţi  fost  de  acord  să  ne  soluţionăm  diferendul  pe  calea  armelor. 

—  Credeţi  că  voi  respecta  acest  acord  şi  că  aşa  se  va  rezolva 
problema  indiferent  de  rezultatul  acestui  duel? 

—  Dacă  nu  aţi  fi  intenţionat  să-i  puneţi  capăt,  nu  v-aţi  fi  deranjat 
să  veniţi  aici  în  această  dimineaţă. 

—  Aveţi  perfectă  dreptate.  Aşa  funcţionează  acest  neghiob  cod  al 
onoarei  pe  care  îl  au  bărbaţii,  nu-i  aşa?  Rezolvăm  totul  aici  pe  calea 
armelor,  acceptă  Charlotte  înclinându-şi  capul. 

—  Da,  şi  apoi  totul  va  lua  sfârşit. 

—  Săracul  Ravenwood.  Mă  întreb  dacă  ştie  ce  fel  de  soţie  şi-a  luat. 
Cred  că  reprezentaţi  un  mare  şoc  pentru  el  după  Elizabeth,  observă 
Charlotte  amuzată. 

—  Nu  suntem  aici  pentru  a  vorbi  despre  soţul  meu  sau  despre 
prima  lui  soţie,  se  zbârli  Sophy.  Aerul  din  zori  era  rece,  dar 
dintr-odată  ea  îşi  dădu  seama  că  transpira.  Avea  nervii  întinşi  la 
maximum  şi  voia  să  încheie  odată  această  afacere. 

—  Nu,  ne  aflăm  aici  deoarece  orgoliul  dumneavoastră  trebuie 
răzbunat,  iar  dumneavoastră  consideraţi  că  vă  împărtăşesc 
concepţia  despre  onoare.  Este  o  propunere  interesantă,  dar  mă  întreb 
dacă  înţelegeţi  că  această  definiţie  a  onoarei  pe  care  o  folosim  acum 
este  una  dată  de  bărbaţi. 

—  Se  pare  că  nu  există  nicio  altă  definiţie  a  onoarei  care  să 
impună  respect,  spuse  Sophy. 

—  înţeleg,  murmură  Charlotte  cu  ochii  strălucitori.  Şi  vă  doriţi 
respectul  lui  Ravenwood  dacă  nu  se  poate  altceva,  doamnă? 

—  Cred  că  am  discutat  destul  despre  acest  subiect. 

—  Respectul  este  cât  se  poate  de  bun,  continuă  Charlotte 
gânditoare,  dar  v-aş  sfătui  să  nu  vă  pierdeţi  vremea  încercând  să-1 
faceţi  pe  Ravenwood  să  vă  iubească.  Toată  lumea  ştie  că  după 
experienţa  lui  cu  Elizabeth  nu  va  mai  risca  să  iubească  din  nou.  în 
orice  caz,  îmi  iau  libertatea  de  a  vă  spune  că  aşa  cum  onoarea  nici 
unui  bărbat  nu  merită  efortul  de  a  te  trezi  atât  de  devreme,  nu  merită 
nici  să-ţi  asumi  un  mare  risc  pentru  dragostea  vreunui  bărbat. 

—  Aici  nu  avem  de  a  face  cu  onoarea  sau  cu  dragostea  unui 
bărbat,  replică  Sophy  cu  răceală. 

—  Nu,  observ  asta,  aici  este  vorba  despre  onoarea  şi  dragostea 
dumneavoastră.  Pot  înţelege  că  acestea  nu  sunt  puţin  lucru  şi  că 
merită  să  verşi  puţin  sânge  pentru  ele,  surâse  Charlotte. 

—  Putem  începe,  aşadar? 

Sophy  se  simţi  învăluită  de  teamă  când  se  întoarse  către  Arme, 
care  stătea  în  apropiere  ţinând  în  mână  caseta  cu  pistoalele  de  duel. 

—  Suntem  gata.  Nu  mai  avem  de  ce  să  aşteptăm. 

—  M-am  interesat  puţin  despre  cum  se  rezolvă  problemele  în 
acest  mod  şi  trebuie  făcuţi  nişte  paşi  înainte  ca  eu  să  încarc 
pistoalele.  Mai  întâi  este  de  datoria  mea  să  vă  informez  că  există  o 
alternativă  onorabilă  şi  vă  rog  să  vă  gândiţi  amândouă  la  ea,  spuse 
Anne  mutându-şi  privirea  de  la  Sophy  la  Charlotte. 

—  Ce  alternativă?  se  încruntă  Sophy. 

—  Lady  Ravenwood  a  lansat  provocarea.  Cu  toate  acestea,  dacă 

domnişoara  Featherstone  şi-ar  cere  scuze  pentru  acţiunile  ei  care  au 
dus  la  această  provocare  la  duel,  problema  s-ar  rezolva  fără  a  se 
trage  niciun  foc  de  armă. 

—  Toată  această  afacere  ar  putea  lua  sfârşit  prin  nişte  simple 
scuze?  spuse  Sophy  clipind  neîncrezătoare. 

—  Trebuie  să  subliniez  că  aceasta  este  o  alternativă  onorabilă 
pentru  ambele,  stărui  Anne  privind-o  pe  Charlotte  Featherstone. 

—  Cât  de  fascinant,  murmură  Charlotte.  Gândiţi-vă,  am  putea  să 
rezolvăm  problema  fără  a  ne  păta  hainele  cu  sânge.  Cu  toate  acestea, 
nu  sunt  deloc  convinsă  că  doresc  să-mi  cer  scuze. 

—  Asta  rămâne,  desigur,  la  latitudinea  dumneavoastră,  rosti 
Sophy  înţepată. 

—  în  fine,  este  cam  devreme  pentru  un  sport  atât  de  sângeros,  nu 
credeţi.  Şi  eu  am  convingerea  că  e  cel  mai  bine  să  adopţi  soluţia  cea 
mai  rezonabilă  atunci  când  aceasta  există,  spuse  Charlotte, 
zâmbindu-i  lui  Sophy.  Sunteţi  cu  adevărat  sigură  că  onoarea 
dumneavoastră  ar  fi  răzbunată  dacă  v-aş  cere  pur  şi  simplu  scuze? 

—  Va  trebui  să  promiteţi  că  nu  veţi  publica  scrisorile  de  dragoste, 
îi  reaminti  grăbită  Sophy,  dar  înainte  ca  Charlotte  să  poată  răspunde, 
ceaţa  fu  străpunsă  de  un  zgomot  de  copite. 

—  Trebuie  să  fie  Jane,  răsuflă  Anne  uşurată.  Ştiam  că  va  veni. 
Trebuie  să  o  aşteptăm,  este  unul  dintre  secunzi. 

Sophy  privi  în  urmă  tocmai  când  marele  cal  sur  apăru  din  ceaţa 
care  se  prelingea  pe  copaci.  Animalul  se  repezi  spre  ele  la  galop 
asemenea  unui  spectru,  înaintând  prin  negura  joasă.  Un  cal-fantomă 
care  îl  aducea  pe  diavol  în  persoană,  se  gândi  Sophy. 

—  Julian,  şopti  ea. 

—  Pe  undeva,  asta  nu  mă  surprinde,  observă  Charlotte.  Micuţa 
noastră  dramă  devine  din  ce  în  ce  mai  amuzantă. 

—  Ce  caută  el  pe  calul  lui  Jane?  întrebă  Anne  furioasă. 

Calul  sur  se  opri  brusc  la  comanda  călăreţului,  chiar  în  faţa  celor 
trei  femei.  Privirea  strălucitoare  a  lui  Julian  se  îndreptă  întâi  spre 
Sophy  şi  apoi  spre  Charlotte  şi  spre  Anne,  observând  caseta  cu 

pistoale  în  mâna  celei  din  urmă. 

—  Ce  Dumnezeu  se  întâmplă  aici? 

—  Intrerupi  o  chestiune  privată,  milord,  spuse  Sophy,  rezistând 
puternicului  impuls  de  a  o  lua  la  sănătoasa. 

Julian  o  privi  ca  şi  cum  şi-ar  fi  pierdut  minţile  şi  descăleca 
imediat,  aruncându-i  frâiele  lui  Anne.  în  mod  automat,  aceasta  le 
prinse  cu  mâna  rămasă  liberă. 

—  O  chestiune  privată,  doamnă?  Cum  îndrăzneşti  să  o  numeşti 
astfel?  spuse  Julian  cu  chipul  ca  o  mască  de  furie  înfrânată.  Eşti  soţia 
mea,  despre  ce  naiba  este  vorba? 

—  Nu  este  evident,  Ravenwood?  interveni  Chatlotte,  în  mod 
evident  singura  dintre  cele  trei  femei  care  nu  se  simţea  deloc 
intimidată  de  el,  privindu-1  cu  o  căutătură  plină  de  cinism  şi 
amuzament.  Soţia  ta  m-a  provocat  la  duel  într-o  chestiune  de  onoare, 
continuă  ea  aţâţând  spre  caseta  cu  pistoale.  După  cum  vezi,  tocmai 
ne  pregăteam  să  rezolvăm  problema  într-un  mod  cât  se  poate  de 
tradiţional  şi  onorabil,  aşa  cum  fac  bărbaţii. 

—  Nu-mi  vine  să  cred  ce  aud,  exclamă  Julian  întorcându-se  şi 
fixând-o  pe  Sophy  cu  privirea.  Ai  provocat-o  pe  Charlotte  la  duel? 

Sophy  dădu  afirmativ  din  cap,  refuzând  să  vorbească. 

—  Pentru  Dumnezeu,  de  ce? 

—  Cu  siguranţă  că  poţi  ghici  răspunsul  la  această  întrebare, 
Ravenwood,  zâmbi  Charlotte  cu  îndârjite. 

—  Sfinte  Sisoe!  Doar  nu  i-ai  trimis  una  dintre  nenorocitele  tale  de 
scrisori  de  şantaj,  spuse  Julian  făcând  un  pas  spre  ea. 

—  Eu  nu  le  consider  acte  de  şantaj,  ci  oportunităţi  de  afaceri.  Cu 
toate  acestea,  soţia  ta  vede  puţin  altfel  mica  mea  ofertă.  Ea  consideră 
că  nu  este  onorabil  să  mă  plătească  şi,  pe  de  altă  parte,  nu  suportă  să 
îţi  vadă  numele  în  Memoriile  mele.  Aşadar,  s-a  gândit  că  aceasta  este 
singura  variantă  rămasă  unei  femeie  onorabile  şi  m-a  provocat  la  un 
duel  în  zori. 

—  Un  duel  în  zori,  repetă  Julian  ca  şi  cum  nu-i  venea  să  îşi  creadă 
urechilor.  Pleacă  de  aici,  pleacă  imediat!  întoarce-te  în  oraş  şi  nu 

sufla  o  vorbă  despre  asta,  iar  dacă  aud  o  singură  bârfă  despre  ce  s-a 
întâmplat  astăzi  aici,  o  să  am  grijă  să  nu  mai  ai  parte  de  căsuţa  din 
Bath  la  care  tot  visezi.  Voi  avea  grijă  să  pierzi  şi  contractul  de 
închiriere  pentru  casa  din  oraş.  O  să-i  strâng  cu  uşa  atât  de  tare  pe 
creditorii  tăi,  încât  te  vor  alunga  din  Londra.  înţelegi  ce  spun, 
Charlotte? 

—  Julian,  exagerezi,  îl  întrerupse  Sophy  mânioasă. 

—  înţeleg,  Ravenwood,  spuse  Charlotte  îndreptându-se  de  mijloc, 
deşi  aerul  batjocoritor  îi  dispăruse  de  pe  chip.  Ai  ştiut  întotdeauna  să 
te  faci  foarte  bine  înţeles. 

—  Un  singur  cuvânt  despre  asta  şi  voi  găsi  o  cale  să  te  ruinez, 
Charlotte,  îţi  jur!  Ştii  că  pot  face  asta. 

—  Nu  este  nevoie  să  recurgi  la  ameninţări,  Ravenwood.  De  fapt, 
nu  am  nicio  intenţie  să  bârfesc  despre  asta.  Era  o  chestiune  privată 
de  onoare  între  mine  şi  soţia  ta,  explică  ea  întorcându-se  spre  Sophy, 
şi  nu  priveşte  pe  nimeni  altcineva. 

—  Sunt  perfect  de  acord,  declară  Sophy  cu  fermitate. 

—  Aş  vrea  să  vă  spun,  doamnă,  că  în  ceea  ce  mă  priveşte,  afacerea 
este  încheiată  chiar  dacă  nu  ne-am  confruntat  în  duel.  Nu  trebuie  să 
vă  temeţi  de  ce  ar  putea  apărea  în  Memorii,  murmură  Charlotte. 

—  Mulţumesc,  spuse  Sophy,  trăgând  cu  putere  aer  în  piept. 

—  Nu,  doamnă,  eu  ar  trebui  să  vă  mulţumesc,  replică  Charlotte 
zâmbind  uşor  şi  făcând  o  mică  reverenţă  plină  de  graţie  în  faţa 
tinerei  contese.  M-am  distrat  de  minune.  Lumea  mea  este  plină  de 
bărbaţi  din  clasa  dumneavoastră  care  vorbesc  mult  despre  onoare, 
deşi  înţeleg  foarte  puţin  din  acest  subiect.  Aceşti  bărbaţi  nu  se 
deranjează  să  se  poarte  onorabil  faţă  de  o  femeie  sau  faţă  de  alţii  mai 
slabi  decât  ei.  îmi  face  mare  plăcere  că  am  întâlnit  în  sfârşit  pe  cineva 
care  pricepe  cu  adevărat  ce  înseamnă  onoarea  şi  nu  mă  surprinde  că 
această  persoană  deosebit  de  inteligentă  este  o  femeie.  La  revedere. 

—  La  revedere,  spuse  Sophy  întorcându-i  reverenţa. 
Charlotte  se  urcă  graţios  în  cabrioletă,  luă  frâiele  în  mâini,  îşi 

îndemnă  calul  şi  micul  vehicul  dispăru  în  ceaţă. 

Julian  o  privi  pe  Charlotte  plecând  şi  apoi  se  întoarse  spre  Anne, 
fixând-o  cu  o  căutătură  feroce. 

—  Cine  eşti,  băiete?  se  răsti  el,  luându-i  din  mână  caseta  cu 
pistoale. 

Anne  tuşi  şi  îşi  trase  şi  mai  mult  pălăria  pe  ochi. 

—  Doamna  dorea  să  îi  fie  adusă  o  trăsură  dimineaţa  devreme, 
domnule,  fornăi  ea,  ştergându-şi  nasul  cu  mâna.  Am  împrumutat 
căluţul  tatei  gândindu-mă  că  aş  putea  scoate  şi  eu  un  ban,  dacă 
înţelegeţi  ce  vreau  să  zic. 

—  O  să-ţi  dau  mai  mult  de  un  bănuţ  dacă  îmi  garantezi  că-ţi  vei 
ţine  gura  în  legătură  cu  ce  s-a  întâmplat  aici  în  această  dimineaţă. 
Dacă  aud  cumva  vreo  vorbă  despre  asta,  o  să  am  grijă  ca  tatăl  tău  să 
piardă  şi  calul  şi  trăsura  şi  tot  ce  mai  posedă.  în  plus,  va  şti  că  din 
cauza  ta  a  pierdut  totul.  Ai  priceput,  băiete? 

—  Ăăă,  da,  domnule,  cât  se  poate  de  bine,  domnule. 

—  Excelent.  O  vei  conduce  pe  soţia  mea  acasă  în  trăsură.  O  să  te 
urmez  îndeaproape.  Când  ajungem  acasă,  vei  lua  o  doamnă  care  ne 
aşteaptă  acolo  şi  o  vei  duce  unde  doreşte  să  meargă.  După  aceea 
vreau  să  dispari  pentru  totdeauna  din  faţa  ochilor  mei. 

—  Da,  domnule. 

—  Dar,  Julian,  nu  trebuie  să  ameninţi  pe  toată  lumea  din  jur,  îl 
dojeni  Sophy. 

—  Să  nu  aud  un  cuvânt  din  partea  ta,  doamnă,  o  întrerupse  Julian 
aruncându-i  o  privire  de  gheaţă.  încă  nu  pot  vorbi  cu  tine  despre 
asta,  trebuie  să  ne  liniştim  cu  toţii.  Urcă,  îi  ceru  el  deschizând  uşa 
trăsurii. 

Ea  se  urcă  fără  să  mai  spună  vreo  vorbă  şi  pălăria  cu  voaletă  îi 
alunecă  pe  o  ureche.  După  ce  se  aşeză,  Julian  se  aplecă  să-i  îndrepte 
pălăria  cu  un  gest  enervat,  împingându-i  caseta  cu  pistoale  în  poală 
şi  trântind  apoi  uşa  trăsurii. 

Fără  îndoială  că  era  cea  mai  lungă  călătorie  din  viaţa  ei,  se  gândi 
Sophy  în  timp  ce  zăcea  posomorâtă  în  trăsură.  Julian  era  mai  mult 
decât  revoltat,  era  furios  în  maniera  lui  rece  şi  ameninţătoare.  Putea 

spera  doar  că  avea  să  le  lase  în  pace  pe  Anne  şi  pe  Jane. 

Personalul  de-abia  se  trezise  când  Anne  opri  trăsura  în  faţa  uşii  de 
la  intrare.  Jane,  purtând  încă  vălul  negru,  aştepta  nerăbdătoare  în 
bibliotecă.  Julian  intră  furios,  trăgând-o  după  el  pe  Sophy. 

—  Eşti  bine?  o  întrebă  şoptit  Jane,  aruncându-i  o  privire  rapidă 
prietenei  ei. 

—  Sunt  bine,  după  cum  poţi  vedea.  De  fapt  toată  lumea  este  bine 
şi  lucrurile  ar  fi  putut  sta  şi  mai  bine  dacă  nu  te-ai  fi  simţit  obligată  să 
intervii. 

—  îmi  pare  rău,  Sophy,  nu  te  puteam  lăsa... 

—  Destul,  o  întrerupse  Julian  în  timp  ce  Guppy  ieşea  pe  uşa  din 
spatele  scărilor,  potrivindu-şi  în  grabă  haina.  O  privi  perplex  pe 
Sophy,  văzând-o  că  poartă  pantaloni. 

—  S-a  întâmplat  ceva,  domnule? 

—  Anumite  planuri  pe  care  le  făcusem  pentru  această  dimineaţă 
au  fost  anulate  pe  neaşteptate,  Guppy,  dar  fii  fată  fără  grijă,  am  totul 
sub  control. 

—  Desigur,  domnule,  rosti  Guppy  cu  demnitate. 

Ar  fi  plătit  cu  slujba  dacă  ar  fi  suflat  vreo  vorbă  despre  această 
scenă  ciudată  petrecută  în  zori  în  holul  de  la  intrare  şi  Guppy  ştia 
asta.  Stăpânul  era  în  una  dintre  stările  lui  pe  cât  de  liniştite,  pe  atât 
de  periculoase.  Cu  toate  acestea,  se  observa  cu  ochiul  liber  că  lordul 
Ravenwood  era  stăpân  pe  situaţie,  aşa  că  după  ce  îi  aruncă  o  privire 
scurtă,  îngrijorată,  lui  Sophy,  Guppy  dispăru  discret  la  bucătărie. 

—  Nu  ştiu  cine  sunteţi,  doamnă,  spuse  Julian  întorcându-se  spre 
Jane,  dar  având  în  vedere  că  purtaţi  văl,  bănuiesc  că  nu  doriţi  să  vă 
faceţi  cunoscută  identitatea.  Oricine  aţi  fi,  însă,  aş  vrea  să  ştiţi  că  vă 
voi  fi  îndatorat  pe  vecie.  Păreţi  să  fiţi  singura  care  a  dat  dovadă  de 
puţin  simţ  practic  în  toată  această  afacere. 

—  Sunt  cunoscută  pentru  simţul  meu  practic,  milord,  mărturisi 
Jane  cu  amărăciune.  De  fapt,  mi-e  teamă  că  mulţi  dintre  prietenii  mei 
mă  găsesc  destul  de  plictisitoare  din  acest  motiv. 

—  Dacă  prietenii  dumneavoastră  ar  fi  măcar  cât  de  cât  raţionali, 

ar  preţui  această  calitate.  Vă  doresc  o  zi  bună,  doamnă.  Un  băiat  cu  o 
trăsură  închisă  vă  aşteaptă  afară  să  vă  însoţească  acasă,  iar  calul 
dumneavoastră  este  legat  de  ea.  Mai  aveţi  nevoie  de  cineva  să  vă 
însoţească?  Aş  putea  trimite  unul  dintre  lacheii  mei  cu 
dumneavoastră. 

—  Nu,  băiatul  cu  trăsura  este  de  ajuns,  spuse  Jane  privind  aiurită 
la  Sophy,  care  dădu  uşor  din  umeri.  Mulţumesc,  milord.  Sper  ca 
acesta  să  fie  finalul  întregii  afaceri. 

—  Puteţi  sta  liniştită  că  aşa  este  şi  sper  că  pot  avea  încredere  în 
dumneavoastră  şi  că  veţi  păstra  o  tăcere  desăvârşită. 

—  Sigur  că  da,  milord,  puteţi  conta  pe  mine. 

Julian  o  conduse  la  uşă  şi  apoi  în  mica  trăsură,  după  care  urcă  cu 
paşi  mari  scările  şi  intră  în  hol,  închizând  uşa  enormă  după  el.  O 
privi  pe  Sophy  o  bună  bucată  de  vreme,  în  timp  ce  ea  îşi  ţinea 
respiraţia,  aşteptându-se  la  ce  era  mai  rău. 

—  Urcă  în  camera  ta  şi  schimbă-te,  doamnă.  Gata  cu  jocurile 
bărbăteşti  pentru  astăzi.  Vom  discuta  despre  asta  la  ora  zece,  în 
bibliotecă. 

—  Nu  e  nimic  de  discutat,  milord,  ştii  deja  tot  ce  e  de  ştiut,  spuse 
ea  repede. 

—  Greşeşti,  doamnă,  replică  Julian  cu  ochii  de  culoarea 
smaraldului  strălucind  de  furie  şi  de  un  alt  sentiment  pe  care  Sophy 
îl  descifra,  uimită,  ca  fiind  uşurare.  Avem  multe  de  vorbit.  Dacă  nu 
cobori  aici  la  ora  zece,  voi  veni  să  te  aduc  eu  însumi. 

—  Poate  că  eşti  bună  să-mi  explici  întreaga  chestiune  de  la 
început,  spuse  Julian  pe  un  ton  de  un  calm  impresionant  într-o 
asemenea  situaţie. 

Cuvintele  lui  rupseră  tăcerea  rău  prevestitoare  care  se  instalase  în 
bibliotecă  din  momentul  în  care  Sophy  intrase  precaută  câteva 
minute  mai  devreme.  Julian  stătea  nemişcat  în  spatele  biroului 
masiv,  scrutând-o  cu  expresia  lui  obişnuită,  greu  de  descifrat,  şi 
rămase  astfel  un  timp  îndelungat  până  când  se  decise  să  înceapă 
ceea  ce  avea  să  fie  neîndoielnic  un  interogatoriu  foarte  dezagreabil. 

—  Deja  ştii  esenţialul  în  situaţia  de  faţă,  spuse  Sophy  trăgând  cu 
putere  aer  în  piept  şi  ridicându-şi  bărbia. 

—  Ştiu  că  trebuie  să  fi  primit  unul  dintre  biletele  de  şantaj  ale  lui 
Featherstone  şi  aş  vrea  să  fii  atât  de  bună  să-mi  spui  de  ce  nu  mi  l-ai 
predat  imediat. 

—  Mi  1-a  trimis  mie,  nu  ţie,  şi  am  considerat  că  e  o  chestiune  de 
onoare  să-i  răspund. 

—  Onoare,  doamnă?  murmură  Julian  îngustându-şi  ochii. 

—  Dacă  lucrurile  ar  fi  stat  invers,  milord,  ai  fi  procedat  exact  aşa 
cum  am  făcut  eu,  şi  chiar  nu  poţi  nega  asta. 

—  Dacă  lucrurile  ar  fi  stat  invers?  repetă  el  interzis.  Despre  ce 
Dumnezeu  vorbeşti? 

—  Sunt  convinsă  că  mă  înţelegi  destul  de  bine,  domnul  meu. 
Sophy  ezita  între  lacrimi  şi  furie,  o  combinaţie  atât  de  volatilă  de 
emoţii.  Dacă  vreun  bărbat  te-ar  fi  contactat,  ameninţând  să  publice 
detalii  despre...  o  indiscreţie  a  mea  din  trecut,  l-ai  fi  provocat  la 
duel.  Ştii  că  ai  fi  făcut  exact  ceea  ce  am  făcut  eu,  nu  poţi  nega  asta. 

—  Sophy,  este  ridicol,  sări  Julian.  Nici  că  poate  fi  vorba  de  aceeaşi 
situaţie,  aşa  că  nu  îndrăzni  să  compari  acţiunile  tale  condamnabile 

din  această  dimineaţă  cu  ceea  ce  îţi  închipui  tu  că  aş  fi  făcut  în 
asemenea  circumstanţe. 

—  De  ce  nu?  Trebuie  să  îmi  fie  refuzată  şansa  să  mă  folosesc  de 
regulile  onoarei  doar  pentru  că  sunt  femeie? 

—  La  naiba,  da!  Pentru  Dumnezeu,  nu  confunda  lucrurile. 
Onoarea  nu  ar  necesita  din  partea  ta  aceleaşi  lucruri  pe  care  le-ar 
necesita  din  partea  mea  în  aceeaşi  situaţie,  şi  o  ştii  mult  prea  bine. 

—  Ar  fi  corect  să  respectăm  cu  toţii  acelaşi  cod,  milord. 

—  Corect?  Corectitudinea  nu  are  nimic  de  a  face  cu  asta! 

—  Iar  eu  nu  trebuie  să  am  nicio  resursă  la  dispoziţie  în  asemenea 
situaţii?  Niciun  mod  de  a  mă  răzbuna,  de  a  rezolva  o  chestiune  de 
onoare? 

—  Sophy,  ascultă-mă  bine.  Ca  soţ  al  tău,  am  datoria  să  te  răzbun 
dacă  este  nevoie,  şi  îţi  spun  aici  şi  acum  că  ar  fi  mai  bine  să  nu  fie 
nevoie  să  fac  asta.  Cu  toate  acestea,  situaţia  nu  poate  fi  inversată, 
este  de  neconceput  aşa  ceva. 

—  Atunci,  ai  face  bine  să  concepi  aşa  ceva,  milord,  pentru  că  exact 
asta  s-a  întâmplat.  Nu  la  tine  s-a  făcut  apel  pentru  a  rezolva  această 
situaţie,  ci  la  mine,  iar  eu  am  făcut  ce  era  onorabil  şi  nu  văd  de  ce  mă 
găseşti  vinovată  pentru  asta. 

—  N-ar  trebui  să  te  găsesc  vinovată,  Sophy?  exclamă  el,  după  ce 
rămase  cu  ochii  pironiţi  la  ea  preţ  de  câteva  clipe,  deconcertat. 
Sophy,  ceea  ce  ai  făcut  astăzi  este  revoltător  şi  ruşinos  şi 
demonstrează,  din  păcate,  lipsa  unei  judecăţi  sănătoase.  A  fost  un 
lucru  prostesc  şi  extrem  de  periculos.  Cum  să  nu  te  găsesc  vinovată, 
Sophy?  Pistoalele  acelea  nu  sunt  nişte  jucării,  sunt  cele  mai  bune 
făcute  vreodată  de  Manton. 

—  Sunt  perfect  conştientă  de  asta,  milord,  şi  mai  mult  de  atât, 
ştiam  ce  fac  atunci  când  le-am  luat.  Ţi-am  spus  că  bunicul  m-a 
învăţat  să  trag  cu  pistolul. 

—  Puteai  să  fii  ucisă,  prostuţo!  strigă  Julian  sărind  brusc  în 
picioare  şi  mergând  în  faţa  biroului,  după  care  se  sprijini  de  el, 
încrucişându-şi  picioarele  încălţate  cu  cizme,  cu  o  expresie  aproape 

sălbatică  imprimată  pe  chip.  Te-ai  gândit  la  asta,  Sophy,  la  ce  risc  te 
supuneai?  Ţi-a  trecut  prin  cap  că  ai  fi  putut  fi  moartă  acum?  Sau  o 
ucigaşă?  Ştii  că  duelul  este  interzis  prin  lege,  sau  totul  a  fost  doar  un 
joc  pentru  tine? 

—  Te  asigur  că  nu  a  fost  deloc  un  joc,  milord.  A  fost. . .  Aici  Sophy 
se  întrerupse,  înghiţind  cu  greutate,  năpădită  de  amintirile  fricii  pe 
care  o  încercase.  Am  fost  de-a  dreptul  speriată,  ca  să  fiu  complet 
sinceră,  adăugă  ea,  ferindu-şi  ochii  de  privirea  cruntă  a  lui  Julian. 

—  Crezi  că  erai  speriată,  spuse  Julian  printre  dinţi,  înjurând  uşor. 
Dar  la  potenţialul  scandal  te-ai  gândit,  Sophy? 

—  Am  luat  toate  măsurile  să  ne  asigurăm  că  nu  ar  fi  urmat  niciun 
scandal,  spuse  ea,  ferindu-şi  în  continuare  privirea. 

—  înţeleg.  Şi  cam  cum  te-ai  gândit  să  explici  o  rană  de  pistol, 
draga  mea?  Sau  o  prostituată  moartă  la  Leighton  Field? 

—  Julian,  te  rog,  ai  spus  destule. 

—  Destule?  Vocea  lui  Julian  căpătă  o  inflexiune  deopotrivă 
blândă  şi  ameninţătoare.  Sophy,  te  pot  asigura  că  de-abia  am 
început. 

—  Atunci  nu  văd  de  ce  aş  fi  eu  obligată  să-ţi  mai  ascult  peedicile 
legate  de  acest  subiect,  spuse  Sophy  sărind  în  picioare  şi 
înghiţindu-şi  lacrimile  care  îi  tremurau  pe  gene.  Harry  avea  perfectă 
dreptate  când  spunea  că  bărbaţii  nu  pot  înţelege  lucrurile 
importante  pentru  o  femeie. 

—  Şi  ce  anume  nu  reuşesc  să  înţeleg?  Că  te-ai  comportat 
îngrozitor  deşi  ţi-am  explicat  limpede  că  dacă  e  un  lucru  pe  care  nu  îl 
pot  suporta  este  să  aud  bârfe  despre  tine? 

—  Nu  vor  fi  bârfe. 

—  Asta  crezi  tu.  Am  făcut  tot  ce-am  putut  să  o  ameninţ  pe 
Featherstone  în  această  dimineaţă,  dar  nu  am  nicio  garanţie  că  îşi  va 
ţine  gura. 

—  Şi-o  va  ţine,  a  promis  că  o  va  face. 

—  La  naiba,  Sophy,  cu  siguranţă  nu  poţi  fi  atât  de  naivă  încât  să  ai 
încredere  în  cuvântul  unei  prostituate  de  meserie. 

—  Din  câte  îmi  pot  da  seama,  este  o  femeie  de  onoare.  Mi-a  dat 
cuvântul  ei  că  nu  va  menţiona  numele  tău  în  Memorii  şi  că  nu  va 
discuta  despre  evenimentele  din  această  dimineaţă.  Pentru  mine, 
asta  este  de  ajuns. 

—  Atunci  eşti  nebună!  Chiar  dacă  Featherstone  nu  spune  nimic, 
ce  zici  de  băiatul  acela  care  te-a  dus  la  Leighton  Field  şi  de  femeia  cu 
vălul  negru?  Cum  îi  poţi  controla? 

—  Nu  vor  sufla  o  vorbă. 

—  Asta  speri  tu. 

—  Erau  secunzii  mei,  aşa  că  îşi  vor  onora  cuvântul  dat  şi  nu  vor 
spune  absolut  nimic  despre  ce  s-a  întâmplat  în  această  dimineaţă. 

—  La  naiba,  vrei  să  spui  că  erau  prietene  de-ale  tale? 

—  Da,  milord. 

—  Chiar  şi  băiatul  cu  părul  roşu?  Unde  Dumnezeu  ai  putut  să 
întâlneşti  un  tânăr  ca  el  şi  să  îl  cunoşti  atât  de  bine  încât...  Julian  se 
opri,  înjurând  din  nou.  Cred  că,  în  sfârşit,  înţeleg  care  este  adevărul. 
Nu  era  deloc  un  tânăr  cel  care  conducea  trăsura,  nu-i  aşa,  doamnă? 
Era  o  altă  femeie  îmbrăcată  în  haine  bărbăteşti.  Sfinte  Sisoe!  O 
întreagă  generaţie  de  femei  a  înnebunit! 

—  Dacă  femeile  par  uneori  puţin  deplasate,  milord,  este  pentru  că 
bărbaţii  le-au  determinat  să  fie  aşa.  Oricum,  nu  am  de  gând  să  discut 
despre  rolul  pe  care  l-au  jucat  în  această  chestiune. 

—  Da,  bănuiesc  că  nu  vrei  asta.  Ele  te-au  ajutat  să  aranjezi 
întâlnirea  de  la  Leighton  Field? 

—  Da. 

—  Mulţumesc  lui  Dumnezeu  că  una  dintre  ele  a  avut  destul  simţ 
practic  să  vină  la  mine  în  această  dimineaţă,  deşi  ar  fi  fost  mult  mai 
acceptabil  dacă  mi-ar  fi  trimis  vorbă  ceva  mai  devreme.  Aşa  stând 
lucrurile,  de-abia  am  reuşit  să  ajung  la  timp  la  Leighton  Field.  Cine 
sunt,  Sophy? 

—  Trebuie  să  îţi  dai  seama  că  nu  îţi  pot  dezvălui,  milord,  spuse 
Sophy  înfigându-şi  unghiile  în  palme. 

—  Din  nou  datorită  legilor  onoarei,  draga  mea?  Contele  îşi  afişă 

zâmbetul  nemilos. 

—  Nu  râde  de  mine,  Julian.  Nu  voi  accepta  asta  din  partea  ta! 
După  cum  ai  putut  observa,  am  fost  foarte  aproape  de  a  fi  ucisă  în 
această  dimineaţă  din  cauza  ta  şi  ai  putea  măcar  să  te  abţii  de  la  a 
găsi  această  întreagă  afacere  amuzantă. 

—  Ţi  se  pare  că  râd?  spuse  Julian  îndepărtându-se  repede  de 
birou  şi  mergând  la  fereastră.  Te  asigur  că  nimic  din  această  afacere 
nu  mi  se  pare  câtuşi  de  puţin  amuzant,  urmă  el  sprijinindu-se  cu  o 
mână  de  tocul  ferestrei,  cu  spatele  la  ea,  şi  privind  spre  grădină. 
Mi-am  petrecut  ultimele  câteva  ore  încercând  să  mă  decid  ce  voi  face 
cu  tine,  Sophy. 

—  Probabil  că  toate  aceste  gânduri  nu  sunt  prielnice  ficatului  tău. 

—  în  mod  evident,  nu  m-au  ajutat  prea  mult  la  digestie,  trebuie  să 
recunosc  asta.  Singurul  motiv  pentru  care  nu  te  afli  deja  pe  drumul 
spre  Ravenwood  sau  Eslington  Park  este  că  absenţa  ta  subită  nu  ar 
face  decât  să  dea  naştere  la  şi  mai  multe  harfe.  Trebuie  să  ne 
comportăm  ca  şi  cum  nu  s-ar  fi  întâmplat  nimic.  Este  singura 
speranţă  pe  care  o  avem.  Prin  urmare,  ţi  se  va  permite  să  rămâi  la 
Londra,  dar  nu  vei  părăsi  această  casă  decât  însoţită  de  mine  sau  de 
mătuşa  mea.  în  ceea  ce-i  priveşte  pe  secunzii  tăi,  îţi  interzic  să-i  mai 
vezi,  întrucât,  după  cum  s-a  dovedit,  nu  eşti  capabilă  să-ţi  alegi 
prietenii  cu  înţelepciune. 

Auzind  această  ultimă  sentinţă,  Sophy  simţi  cum  explodează  de 
furie.  Asta  era  prea  de  tot.  Noaptea  de  pasiune  şi  de  aşteptare  plină 
de  teamă,  întâlnirea  din  zori  cu  Charlotte  Featherstone,  indignarea 
arogantă  a  lui  Julian,  toate  acestea  erau  mai  mult  decât  putea 
suporta,  aşa  că  pentru  prima  oară  în  viaţa  ei  de  adult  îşi  pierdu 
cumpătul. 

—  Nu,  să  te  ia  naiba,  Ravenwood,  mergi  prea  departe.  N-o  să-mi 
spui  tu  cu  cine  mă  pot  vedea  şi  cu  cine  nu. 

—  Chiar  crezi  asta,  doamnă?  ripostă  el  aruncându-i  o  privire  plină 
de  detaşare  rece  peste  umăr. 

—  Nu-ţi  voi  permite  să  faci  asta,  declară  Sophy  înfruntându-1 

mândră,  fierbând  de  frustrare  şi  furie.  Nu  m-am  căsătorit  cu  tine  ca 
să  devin  prizoniera  ta. 

—  Aşa?  întrebă  el  pe  un  ton  aspru.  Atunci  de  ce  te-ai  căsătorit  cu 
mine,  doamnă? 

—  M-am  căsătorit  cu  tine  pentru  că  te  iubesc,  strigă  Sophy  cu 
pasiune.  Te  iubesc  ca  o  proastă,  de  la  optsprezece  ani. 

—  Sophy,  ce  Dumnezeu  tot  spui  acolo? 

—  în  plus,  nu  poţi  să  mă  pedepseşti  pentru  ce  s-a  întâmplat  în 
această  dimineaţă  pentru  că  a  fost  vina  ta  în  primul  rând,  continuă 
ea  mistuită  de  o  furie  violentă,  fără  a  mai  putea  gândi  limpede. 

—  Vina  mea?  urlă  el,  pierzându-şi  în  bună  parte  calmul  obişnuit. 

—  Dacă  nu  i-ai  fi  scris  acele  scrisori  de  dragoste  lui  Charlotte 
Featherstone,  nu  s-ar  fi  întâmplat  nimic  din  toate  acestea. 

—  Ce  scrisori  de  dragoste?  mârâi  Julian. 

—  Cele  pe  care  i  le-ai  scris  pe  parcursul  relaţiei  cu  ea  şi  pe  care 
ameninţa  că  le  publică  în  Memorii.  N-aş  fi  putut  suporta  aşa  ceva, 
Julian.  Nu  înţelegi?  Nu  puteam  suporta  ca  toată  lumea  să  vadă 
frumoasele  scrisori  de  dragoste  pe  care  i  le-ai  scris  amantei  tale,  atâta 
vreme  cât  eu  n-am  primit  nici  măcar  o  listă  de  cumpărături  din 
partea  ta.  Poţi  să  te  încrunţi  cât  vrei,  dar  şi  eu  am  mândria  mea. 

—  Cu  asta  te-a  ameninţat  Featherstone?  spuse  Julian  holbându-se 
la  ea.  Că  va  publica  vechi  scrisori  de  dragoste  de  la  mine? 

—  Da,  să  te  ia  naiba!  I-ai  trimis  scrisori  de  dragoste  unei  amante, 
şi  soţiei  tale  nu  te  deranjezi  să-i  oferi  nici  cel  mai  mic  semn  de 
afecţiune.  Bănuiesc  însă  că  asta  este  de  înţeles  atâta  vreme  cât 
realmente  nu  ai  niciun  pic  de  afecţiune  faţă  de  mine. 

—  Pentru  numele  lui  Dumnezeu,  Sophy,  eram  foarte  tânăr  când 
am  întâlnit-o  pe  Charlotte  Feathetstone  pentru  prima  oară.  Poate  că 
i-am  scris  un  bilet  sau  două,  sau  poate  nu.  Adevărul  este  că  nici  nu 
îmi  mai  aduc  aminte  prea  bine  de  întreaga  afacere.  în  orice  caz,  ai 
face  bine  să  ţii  minte  că  uneori  bărbaţii  foarte  tineri  pun  pe  hârtie 
capricii  care  nu  merită  altceva  decât  să  fie  date  grabnic  uitării.  Te 
asigur  că  asemenea  toane  nu  au  nicio  importanţă. 

—  O,  dar  te  cred,  milord. 

—  Sophy,  în  alte  circumstanţe  nici  nu  aş  discuta  cu  tine  despre  o 
femeie  precum  Featherstone,  dar  ţinând  cont  de  bizareria  situaţiei, 
permite-mi  să  îţi  explic  nişte  lucruri  cât  se  poate  de  clar.  Relaţiile  pe 
care  le  are  un  bărbat  cu  o  femeie  ca  Featherstone  nu  implică  cine  ştie 
ce  afecţiune,  nici  din  partea  lui  şi  nici  din  partea  ei.  Este  doar  o 
afacere  pentru  femeie  şi  o  soluţie  comodă  pentru  bărbat. 

—  O  asemenea  relaţie  sună  foarte  aproape  de  o  căsnicie,  milord, 
cu  excepţia  faptului  că,  desigur,  o  soţie  nu  îşi  permite  luxul  de  a-şi 
rezolva  problemele  aşa  cum  o  face  o  demimondenă. 

—  La  naiba,  Sophy,  este  o  diferenţă  ca  de  la  cer  la  pământ  între 
situaţia  ta  şi  cea  a  lui  Featherstone,  spuse  Julian  făcând  în  mod 
evident  un  efort  pentru  a  se  controla. 

—  Aşa  să  fie,  milord?  Recunosc,  dacă  nu  cumva  te  hotărăşti  să  îţi 
risipeşti  averea,  probabil  că  nu  va  trebui  să-mi  fac  prea  multe  griji 
pentru  pensie,  aşa  cum  este  cazul  lui  Charlotte,  dar  în  afară  de  asta, 
nu  sunt  sigură  că  mă  aflu  într-o  situaţie  mai  bună  decât  a  ei. 

—  Ţi- ai  pierdut  minţile.  începi  să  vorbeşti  fără  sens. 

—  Şi  dumneata  eşti  de-a  dreptul  imposibil,  domnul  meu.  Sophy 
simţi  cum  mânia  începea  să  i  se  stingă  şi  deveni  brusc  foarte  obosită. 
Nu  pot  să  fac  faţă  unei  asemenea  arogante  şi  nici  măcar  nu  ştiu  de  ce 
mă  chinui  să  încerc. 

—  Mă  găseşti  arogant?  Crede-mă,  Sophy,  asta  nu  e  nimic  pe  lângă 
starea  mea  de  azi-dimineaţă  când  m-am  uitat  pe  fereastră  şi  te-am 
văzut  urcând  în  trăsura  aceea  închisă. 

Cuvintele  lui  căpătaseră  o  nuanţă  nouă,  neliniştitoare,  şi  asta  îi 
distrase  pe  moment  atenţia  lui  Sophy. 

—  Nu  mi-am  dat  seama  că  mă  văzuseşi  plecând. 

—  Ştii  la  ce  m-am  gândit  când  te-am  zărit  urcându-te  în  trăsura 
aceea?  spuse  Julian  privind-o  cu  o  căutătură  aspră. 

—  Bănuiesc  că  erai  îngrijorat? 

—  La  naiba,  Sophy,  am  crezut  că  pleci  cu  iubitul  tău! 

—  Iubit?  Care  iubit?  îngăimă  Sophy  holbându-se  la  el. 

—  Poţi  să  fii  sigură  că  asta  a  fost  una  dintre  multele  întrebări  pe 
care  mi  le-am  pus  în  timp  ce  goneam  pe  urmele  tale.  Nici  măcar  nu 
ştiam  care  dintre  toţi  nenorociţii  din  Londra  mi  te  fura. 

—  Of,  Julian,  pentru  Dumnezeu,  era  o  concluzie  cât  se  poate  de 
neghioabă. 

—  Oare? 

—  Bineînţeles.  De  ce  Dumnezeu  mi-aş  dori  un  alt  bărbat?  Se  pare 
că  nu  mă  descurc  nici  cu  cel  pe  care  îl  am,  zise  ea  întorcându-se  şi 
luând-o  spre  uşă. 

—  Sophy,  opreşte-te  imediat!  Unde  pleci?  Nu  am  terminat  ce 
aveam  să-ţi  spun. 

—  Eu  însă  am  terminat,  m-am  săturat  să-ţi  baţi  joc  de  mine  şi  să 
mă  dojeneşti  pentru  că  am  făcut  ceea  ce  era  onorabil  de  făcut.  Am 
terminat  cu  încercările  de  a  te  face  să  te  îndrăgosteşti  de  mine  şi  de  a 
crea  o  căsătorie  bazată  pe  respect  reciproc  şi  afecţiune. 

—  La  naiba,  Sophy! 

—  Stai  liniştit,  milord,  mi-am  învăţat  lecţia.  De  acum  înainte  vei 
avea  exact  genul  de  căsnicie  pe  care  ţi-1  doreşti.  Voi  încerca  să  nu-ţi 
mai  stau  în  drum  şi  mă  voi  ocupa  cu  lucruri  mai  importante,  pe  care 
ar  fi  trebuit  să  le  pun  pe  primul  plan  de  la  bun  început. 

—  Aşa  deci?  mârâi  el.  Şi  marea  dragoste  pe  care  spui  că  mi-o 
porţi? 

—  Nu  trebuie  să-ţi  faci  griji,  nu  voi  mai  vorbi  niciodată  despre  ea, 
întrucât  asta  nu  ar  face  decât  să  te  facă  să  te  simţi  şi  mai  neconfortabil 
şi  pe  mine  m-ar  umili  şi  mai  mult.  Or,  te  pot  asigura  că  am  fost 
umilită  de  tine  cât  să-mi  ajungă  pentru  toată  viaţa. 

—  Sophy,  draga  mea,  vino  înapoi  aici  şi  aşază-te,  am  multe  să-ţi 
spun. 

—  Nu  vreau  să-ţi  mai  ascult  predicile  plictisitoare.  Ştii  ceva, 
Julian?  După  părerea  mea,  codul  vostru  de  onoare  este  cât  se  poate 
de  prostesc.  Să  staţi  la  depărtare  de  douăzeci  de  paşi  în  aerul  rece  din 
zori  şi  să  trageţi  cu  pistolul,  iată  un  fel  cu  totul  absurd  de  a  rezolva  o 
dispută. 

—  în  această  ultimă  privinţă,  doamnă,  te  asigur  că  suntem  perfect 
de  acord. 

—  Mă  îndoiesc.  Tu  ai  fi  mers  până  la  capăt,  fără  a  pune  la  îndoială 
procedura,  pe  când  eu  şi  Charlotte  am  discutat  despre  acest  subiect. 

—  Aţi  stat  acolo  şi  aţi  vorbit?  întrebă  Julian  stupefiat. 

—  Sigur  că  da.  Suntem  femei,  domnul  meu,  şi  ca  atare  suntem  mai 
potrivite  să  discutăm  asemenea  lucruri.  Tocmai  fuseserăm  informate 
că  nişte  scuze  ar  rezolva  totul  într-un  mod  onorabil  şi  ar  fi  făcut  orice 
foc  de  armă  inutil,  când  ai  sosit  tu  dintr-odată  tunând  şi  fulgerând  şi 
te-ai  amestecat  în  ceva  care  nu  te  privea  defel. 

—  Nu-mi  vine  să  cred,  gemu  Julian.  Featherstone  urma  să  îşi 
ceară  iertare? 

—  Da,  aşa  cred.  Este  o  femeie  de  onoare  şi  a  recunoscut  că  îmi 
datorează  scuze.  în  plus,  ascultă-mă  bine,  domnul  meu.  Avea 
dreptate  când  spunea  că  niciun  bărbat  nu  merită  să  te  trezeşti  la  o 
oră  atât  de  matinală  pentru  a  risca  să  primeşti  un  glonţ  în  piept. 

Sophy  ieşi  din  bibliotecă  şi  închise  cât  se  poate  de  încet  uşa  în 
urma  ei.  Măcar  se  putea  bucura  că  de  această  dată  ea  avusese 
ultimul  cuvânt,  căci  era  singura  satisfacţie  pe  care  ar  fi  putut-o  avea 
de  pe  urma  acestei  nenorocite  de  afaceri. 

Simţind  cum  ochii  i  se  umpleau  de  lacrimi,  fugi  în  sus  pe  scări  şi 
se  îndreptă  spre  camera  ei  ca  să  plângă  în  linişte. 

Mult  mai  târziu,  îşi  înălţă  capul  de  pe  braţe,  se  duse  la  lavoar  şi  îşi 
spălă  faţa,  după  care  se  aşeză  la  măsuţa  ei  de  scris.  Luând  pana  în 
mână,  îşi  potrivi  o  foaie  de  hârtie  în  faţă  şi  începu  să  compună  încă  o 
epistolă  pentru  Charlotte  Featherstone. 

Dragă  domnişoară  C.F., 

Vă  transmit  alăturat  suma  de  două  sute  de  lire.  Nu  pentru  că  aţi 
promis  să  nu  publicaţi  anumite  scrisori,  ci  mai  degrabă  pentru  că  sunt 
de  părere  că  numeroşii  dumneavoastră  admiratori  vă  datorează 
aceeaşi  consideraţie  pe  care  le-o  datorează  soţiilor  lor.  Până  la  urmă,  se 
pare  că  s-au  bucurat  de  acelaşi  gen  de  relaţie  în  compania 

dumneavoastră  ca  aceea  pe  care  o  au  cu  femeile  cu  care  sunt  însuraţi. 
Astfel,  au  obligaţia  de  a  vă  furniza  o  pensie.  Suma  ataşată  este  partea 
de  pensie  pe  care  v-o  datorează  prietenul  nostru  comun.  Vă  doresc 
mult  noroc  cu  căsuţa  dumneavoastră  din  Bath. 

A  dumneavoastră, 

S. 

Sophy  reciti  biletul  şi  aplică  sigiliul.  Avea  să  i-1  dea  lui  Arme  să  îl 
ducă  la  destinaţie,  căci  părea  să  ştie  cum  se  proceda  în  asemenea 
situaţii. 

Şi  cu  asta  se  încheia  marele  eşec,  se  gândi  ea  lăsându-se  obosită  pe 
spate  în  scaun.  îi  spusese  lui  Julian  adevărul,  învăţase  o  lecţie 
importantă  în  acea  dimineaţă.  Nu  avea  niciun  rost  să  încerce  să 
câştige  respectul  soţului  ei  aplicând  codul  lui  de  onoare  masculină. 

Mai  ştia  şi  că  avea  şanse  destul  de  mici  să-i  câştige  iubirea. 

Până  la  urmă  nu  prea  mai  avea  sens  să-şi  irosească  timpul 
străduindu-se  să  transforme  căsnicia  în  sensul  dorit  de  ea.  încercarea 
de  a  schimba  regulile  impuse  de  Julian  era  sortită  eşecului.  Era 
prinsă  în  această  închisoare  de  catifea  şi  trebuia  să  profite  la 
maximum  de  ea,  aşa  că  de  acum  înainte  avea  să  meargă  pe  drumul  ei 
şi  să  îşi  trăiască  propria  viaţă.  Se  va  întâlni  cu  Julian  ocazional  pe  la 
baluri  şi  în  dormitor,  va  face  tot  ce  trebuie  ca  să  îi  ofere  un 
moştenitor,  şi  în  schimb,  el  va  avea  grijă  să  fie  bine  îmbrăcată,  să  aibă 
mâncare  bună  şi  un  acoperiş  confortabil  deasupra  capului  pentru  tot 
restul  vieţii.  Nu  era  o  afacere  proastă,  reflectă  ea,  dar  era  una  care 
implica  singurătate  şi  un  mare  gol  în  suflet. 

Nu  promitea  să  fie  genul  de  căsnicie  după  care  tânjise,  dar  cel 
puţin  înfrunta  în  sfârşit  realitatea,  se  gândi  Sophy,  amintindu-şi  în 
timp  ce  se  ridica  în  picioare  că  avea  alte  lucruri  de  făcut  la  Londra. 
Pierduse  destulă  vreme  încercând  să  câştige  dragostea  şi  afecţiunea 
lui  Julian.  El  nu  avea  ce  să-i  ofere  şi,  după  cum  îi  spusese  şi  lui,  ea 
avea  un  alt  proiect  care  să  o  ţină  ocupată.  Sosise  momentul  să  se 
ocupe  cu  toată  energia  de  căutarea  celui  care  îi  sedusese  sora. 

Hotărâtă  să  se  dedice  acestei  sarcini,  Sophy  se  îndreptă  spre 
şifonier  pentru  a  examina  costumul  de  ţigancă  pe  care  avea  de  gând 
să-1  poarte  la  balul  mascat  al  lui  Lady  Musgrove  din  acea  seară. 
Contemplă  pentru  o  vreme  rochia  colorată,  eşarfa  şi  masca  şi  apoi 
aruncă  o  privire  spre  mica  ei  casetă  cu  bijuterii. 

Avea  nevoie  de  un  plan  de  acţiune  pentru  a-i  atrage  pe  cei  care  ar 
fi  putut  şti  ceva  despre  inelul  negru. 

Dintr-odată  avu  un  moment  de  inspiraţie.  Cum  îşi  putea  începe 
mai  bine  căutarea  decât  purtând  inelul  la  balul  mascat  unde  propria 
ei  identitate  era  secretă? 

Avea  să  fie  interesant  de  văzut  dacă  cineva  avea  să  observe  inelul 
şi  să-i  pună  întrebări  despre  el.  în  acest  caz  ar  fi  putut  aduna  câteva 
indicii  despre  fostul  lui  proprietar. 

Cu  toate  acestea,  doar  câteva  ore  o  mai  despărţeau  de  bal  şi  ea 
stătea  deja  trează  de  prea  multă  vreme.  Sophy  îşi  dădu  seama  că  era 
epuizată  fizic  şi  emoţional,  aşa  că  se  îndreptă  spre  pat  cu  intenţia  de 
a  trage  un  pui  de  somn  şi  adormi  buştean  în  câteva  minute. 

La  parter,  în  bibliotecă,  Julian  privea  fix  căminul  gol.  Remarca  lui 
Sophy  că  niciun  bărbat  nu  merita  efortul  de  a  te  trezi  în  zori  pentru  a 
risca  să  iei  un  glonte  în  piept  încă  îi  suna  în  urechi.  Şi  el  făcuse  o 
asemenea  remarcă  după  ultimul  duel  în  care  se  bătuse  pentru 
Elizabeth. 

Şi  totuşi,  în  acea  dimineaţă,  Sophy  făcuse  exact  acest  lucru,  se 
gândi  Julian.  Pentru  numele  lui  Dumnezeu,  făcuse  ceea  ce  era  de 
neconceput  pentru  o  femeie  respectabilă.  Provocase  la  duel  o 
curtezană  faimoasă  şi  apoi  se  trezise  în  zori  cu  intenţia  de  a-şi  risca 
pielea  pentru  o  chestiune  de  onoare.  în  plus,  soţia  lui  procedase 
astfel  deoarece  credea  că  era  îndrăgostită  de  el  şi  nu  putea  suporta  să 
vadă  publicate  scrisorile  lui  de  dragoste  către  o  altă  femeie. 

Nu  putea  decât  să-i  fie  recunoscător  lui  Charlotte  că  se  abţinuse, 
după  toate  aparenţele,  să  o  informeze  că  cerceii  pe  care  îi  purtase  la 
întâlnirea  din  zori  erau  un  cadou  făcut  de  Julian  cu  ani  în  urmă.  El  îi 

recunoscuse  de  îndată.  Dacă  Sophy  ar  fi  ştiut  de  cercei,  ar  fi  fost  cu 
atât  mai  furioasă,  iar  faptul  că  Charlotte  nu  o  tachinase  pe  mai  tânăra 
ei  adversară  cu  perlele  spunea  multe  despre  respectul  purtat  de 
Featherstone  femeii  care  o  provocase  la  duel. 

Sophy  avea  dreptate  să  fie  supărată,  medită  obosit  Julian.  îi 
pusese  la  dispoziţie  mulţi  bani,  dar  nu  fusese  prea  generos  cu  ea  în 
privinţa  cadourilor  pe  care  o  femeie  le  aşteaptă  de  la  soţul  ei.  Dacă  o 
curtezană  merita  perle,  ce  merita  o  soţie  credincioasă,  dulce, 
pasională  şi  tandră?  Nu  se  gândise  să-i  cumpere  lui  Sophy  vreo 
bijuterie  şi  ştia  că  asta  se  datora  parţial  faptului  că  era  încă  obsedat  să 
recupereze  smaraldele.  Oricât  de  lipsită  de  speranţă  părea  această 
încercare,  lui  Julian  încă  îi  venea  greu  să  accepte  că  Sophy,  contesă 
de  Ravenwood,  ar  fi  putut  purta  altceva  decât  pietrele  preţioase  ale 
familiei. 

Cu  toate  acestea,  nimic  nu-1  împiedica  să-i  cumpere  lui  Sophy 
vreun  fleac  mic  şi  scump  care  să-i  satisfacă  mândria  de  femeie.  îşi 
puse  în  cap  să  treacă  pe  la  bijutier  chiar  în  acea  după-amiază. 

Julian  ieşi  din  bibliotecă  şi  urcă  încet  scările  spre  camera  lui. 
Senzaţia  de  uşurare  resimţită  atunci  când  îşi  dăduse  seama  că  Sophy 
nu  fugise  cu  un  alt  bărbat  nu  reuşise  să  alunge  fiorul  pe  care  îl  simţea 
de  fiecare  dată  când  conştientiza  faptul  că  ar  fi  putut  să  fie  ucisă. 
Julian  înjură  şi  îşi  spuse  că  nu  trebuia  se  mai  gândească  la  asta,  căci 
avea  să  ajungă  la  azilul  de  nebuni  dacă  o  ţinea  tot  aşa. 

Era  cât  se  poate  de  clar  că  în  ajun  Sophy  vorbise  serios  când  îi 
mărturisise  iubirea  ei  în  timp  ce  tremura  în  braţele  lui.  Ea  chiar 
credea  că  era  îndrăgostită  de  el.  Nu  era  de  mirare  că  Sophy  nu-şi 
prea  putea  înţelege  propriile  sentimente,  întrucât  oricui  îi  este  greu 
să  facă  diferenţa  între  pasiune  şi  dragoste,  iar  Julian  ştia  cel  mai  bine 
asta. 

Totuşi,  nu  ar  fi  fost  deloc  rău  dacă  Sophy  ar  fi  avut  impresia  că  era 
îndrăgostită  de  el,  se  gândi  Julian.  Nu-i  displăcea  sub  nicio  formă 
să-i  facă  pe  plac  cu  această  fantezie  romantică. 

Simţind  dintr-odată  nevoia  să  o  audă  explicându-i  iarăşi  de  ce  se 

simţise  nevoită  să  o  înfrunte  pe  Charlotte  Featherstone,  Julian 
deschise  uşa  dintre  camere  şi  păşi  în  dormitorul  lui  Sophy,  însă 
întrebarea  i  se  opri  pe  buze  în  timp  ce  îi  studia  chipul  adormit. 

Sophy  dormea  buştean  făcută  covrig.  Julian  merse  spre  pat  şi  se 
aplecă  deasupra  ei,  studiind-o  preţ  de  o  clipă.  „Chiar  este  cât  se 
poate  de  dulce  şi  inocentă",  îşi  zise  el.  Dacă  ar  fi  văzut-o  atunci, 
niciun  bărbat  nu  şi-ar  fi  putut-o  închipui  pradă  furiei  orgolioase  care 
pusese  stăpânire  pe  ea  nu  cu  mult  timp  în  urmă. 

Pe  de  altă  parte,  privind-o  în  acel  moment,  niciun  bărbat  nu  şi-ar 
fi  putut  imagina  pasiunea  atât  de  feminină  care  o  însufleţea.  Cu 
siguranţă  că  Sophy  se  dovedea  a  fi  o  femeie  cât  se  poate  de 
interesantă. 

Cu  o  privire  piezişă,  observă  o  grămăjoară  de  batiste  delicat 
brodate  adunate  pe  măsuţa  de  scris  din  lemn  exotic  şi  nu  îi  fu  deloc 
greu  să  îşi  dea  seama  cum  ajunseseră  pătratele  de  material  atât  de 
boţite. 

Julian  se  gândi  că  Elizabeth  plânsese  întotdeauna  în  faţa  lui. 
Reuşea  să  plângă  amarnic  aproape  la  comandă.  Sophy,  în  schimb, 
urcase  în  camera  ei  ca  să  verse  lacrimi  în  linişte.  Tresări  când  îl 
străfulgera  un  sentiment  ciudat,  foarte  asemănător  cu  acela  de  vină, 
dar  se  descotorosi  imediat  de  el.  Avusese  dreptate  să  o  trateze  cu 
asprime  pe  Sophy.  Ar  fi  putut  să  fie  ucisă. 

„Şi  atunci  eu  ce-aş  fi  făcut?" 

Era  epuizată,  îşi  zise  Julian.  Nedorind  să  o  trezească,  se  întoarse 
fără  tragere  de  inimă  spre  camera  lui.  Apoi,  însă,  observă  costumul 
atât  de  colorat  de  ţigancă  atârnând  în  şifonierul  deschis  şi  îşi  aminti 
de  planurile  lui  Sophy  de  a  merge  la  balul  mascat  de  la  Musgrove 
din  acea  seară. 

In  mod  obişnuit  ar  fi  fost  mult  mai  puţin  interesat  de  un  bal 
mascat  decât  era  de  operă  şi  avusese  de  gând  să  îi  permită  mătuşii 
lui  să  o  însoţească  pe  Sophy  la  acel  eveniment.  Cu  toate  acestea, 
acum  se  gândea  că  nu  ar  fi  fost  rău  dacă  ar  fi  călcat  şi  el,  mai  târziu, 
pe  la  balul  mascat  de  la  Lady  Musgrove. 

Dintr-odată,  i  se  păru  important  să  îi  demonstreze  lui  Sophy  că  o 
aprecia  mai  mult  decât  pe  fosta  lui  amantă. 

Dacă  se  grăbea,  putea  să  ajungă  la  bijutier  şi  să  se  şi  întoarcă  până 
s-ar  fi  trezit  ea. 

* 

—  Sophy,  am  fost  atât  de  îngrijorată!  Eşti  bine?  Te-a  bătut?  Eram 
sigură  că  nu  avea  să-ţi  dea  voie  să  ieşi  din  casă  pentru  vreo  lună  de 
zile,  îi  şopti  Arme,  aplecându-se  neliniştită  spre  prietena  ei.  Purta  un 
domino  în  alb  şi  roşu  şi  o  mască  argintie  strălucitoare  care  îi 
ascundea  partea  de  sus  a  feţei. 

Enorma  sală  de  bal  era  plină  de  femei  şi  bărbaţi  costumaţi. 
Felinare  colorate  fuseseră  agăţate  deasupra  capetelor  invitaţilor  şi  un 
mare  număr  de  plante  imense  în  ghivece  fuseseră  aşezate  strategic 
pentru  a  crea  impresia  unei  grădini  interioare. 

—  Nu,  sigur  că  nu  m-a  bătut,  şi  după  cum  vezi,  nu  sunt 
prizonieră,  spuse  Sophy  cu  o  grimasă  în  spatele  măştii  când 
recunoscu  vocea  lui  Arme,  dar  nici  nu  a  înţeles  nimic,  Arme. 

—  Nici  măcar  de  ce  ai  făcut  asta? 

—  Asta  nici  pe  departe. 

—  Mi-era  teamă  că  nu  va  înţelege,  spuse  Anne  pe  un  ton  calm. 
Cred  că  Harriette  are  dreptate  când  spune  că  bărbaţii  nu  le  permit 
femeilor  să  recurgă  la  acelaşi  simţ  al  onoarei  pe  care  îl  au  ei. 

—  Unde  este  Jane? 

—  Este  aici,  zise  Anne  privind  în  jur  prin  sala  de  bal  ticsită  de 
lume.  Poartă  un  domino  de  satin  albastru-închis.  Se  teme  că  o  vei 
evita  de  acum  înainte  pentru  ce  a  făcut  azi-dimineaţă.. 

—  Cum  s-o  evit?  Ştiu  că  a  făcut  doar  ceea  ce  credea  că  este  mai 
bine.  Totul  a  fost  un  dezastru  de  la  început. 

—  Mulţumesc,  Sophy,  murmură  pe  un  ton  umil  o  siluetă  într-un 
domino  albastru,  apărând  brusc  lângă  cotul  lui  Sophy.  Este  adevărat 
că  am  făcut  ceea  ce  am  crezut  mai  bine. 

—  Nu  este  nevoie  să  ne  mai  lămureşti  în  această  privinţă,  Jane, 
spuse  Anne  brusc,  dar  Jane  o  ignoră. 

—  Sophy,  îmi  pare  atât  de  rău,  dar  nu  puteam  permite  să  rişti  să 
fii  ucisă  pentru  aşa  ceva.  Mă  vei  ierta  vreodată  că  am  intervenit? 

—  Este  o  afacere  încheiată,  Jane.  Te  rog  să  nu  te  mai  gândeşti  la  ea. 
După  toate  aparenţele,  Ravenwood  ar  fi  întrerupt  duelul  şi  fără 
ajutorul  tău.  M-a  văzut  când  am  plecat  de  acasă  înainte  de  ivirea 
zorilor. 

—  Te-a  văzut?  întrebă  Anne,  părând  şocată.  Oare  ce-o  fi  crezut 
când  te-a  zărit  urcând  în  trăsură? 

—  A  presupus  că  fugeam  cu  un  alt  bărbat,  spuse  Sophy  ridicând 
din  umeri. 

—  Asta  explică  de  ce  avea  acea  privire  în  ochi  când  mi-a  deschis, 
şopti  Jane.  Mi-am  dat  seama  atunci  de  ce  umblă  zvonul  că  ar  fi  un 
diavol. 

—  O,  Doamne,  suspină  Anne.  Probabil  că  a  presupus  că  te 
comportai  ca  prima  lui  soţie.  Unii  spun  că  a  omorât-o  pentru 
infidelităţile  ei. 

—  Prostii,  spuse  Sophy.  Nu  crezuse  niciodată  cu  adevărat 
povestea  aceea,  sau  mai  degrabă  nu  dorise  să  o  creadă,  dar  preţ  de  o 
clipă  se  întrebă  ce  ar  fi  putut  face  Julian  dacă  era  adus  la  disperare. 
Mânia  pe  care  o  manifestase  de  dimineaţă  fusese  cumplită.  Anne 
avea  dreptate,  se  gândi  Sophy  cu  un  mic  fior,  căci  în  bibliotecă  i  se 
păruse  că  o  privea  un  demon  din  spatele  ochilor  lui  verzi. 

—  Dacă  e  să  mă  întrebi  pe  mine,  azi  ai  fost  foarte  aproape  de  două 
lucruri,  spuse  Jane.  Nu  numai  că  ai  fost  cât  pe  ce  să  fii  rănită  într-un 
duel,  dar  se  prea  poate  să  fi  fost  aproape  de  a-ţi  pierde  viaţa  când 
te-a  văzut  Ravenwood  urcând  în  trăsura  aceea. 

—  Poţi  fi  sigura  că  mi-am  învăţat  lecţia.  De  acum  înainte  am  de 
gând  să  fiu  exact  genul  de  soţie  pe  care  şi-1  doreşte  soţul  meu.  Nu  voi 
mai  interveni  în  viaţa  lui  şi,  în  schimb,  mă  aştept  ca  nici  el  să  nu 
intervină  în  a  mea. 

—  Nu  sunt  atât  de  convinsă  că  o  să  meargă,  Sophy,  opină  Anne 

muşcându-şi  buzele  gânditoare. 

—  O  să  fac  totul  ca  să  meargă,  jură  Sophy.  Aş  mai  avea  să-ţi  cer  o 
favoare,  Anne.  Ai  putea  să-i  duci  încă  o  scrisoare  lui  Charlotte 
Feathetstone? 

—  Sophy,  te  rog,  spuse  Jane  deloc  în  largul  ei,  lasă  lucrurile  aşa 
cum  sunt,  ai  făcut  destule. 

—  Nu-ţi  face  griji,  Jane,  asta  va  pune  punct  întregii  afaceri.  Mă 
poţi  ajuta,  Anne? 

—  Da,  încuviinţă  aceasta.  Ce  ai  de  gând  să-i  comunici?  Stai, 
lasă-mă  să  ghicesc!  Vrei  să-i  trimiţi  cele  două  sute  de  lire,  nu-i  aşa? 

—  Exact  asta  am  să  fac.  Julian  îi  este  dator. 

—  Nu  pot  să  cred,  bombăni  Jane. 

—  Nu  te  mai  agita,  Jane.  După  cum  am  spus,  cu  asta  totul  s-a 
încheiat.  Am  probleme  mai  importante  de  care  trebuie  să  mă  ocup  şi 
pe  care  le-am  neglijat  prea  multă  vreme.  Nu  înţeleg  de  ce  m-am  lăsat 
distrasă  de  căsnicie. 

—  Sunt  convinsă  că  la  început  căsnicia  te  poate  distrage 
considerabil,  Sophy,  comentă  Jane  cu  o  notă  de  amuzament  în  ochii 
din  spatele  măştii.  Nu  ai  de  ce  să  te  dojeneşti. 

—  Păi  a  învăţat  că  nu  are  rost  să  încerci  să  schimbi 
comportamentul  unui  bărbat,  observă  Anne.  Dacă  ai  făcut  greşeala 
de  a  te  căsători,  tot  ce  poţi  face  este  să  îţi  ignori  soţul  cât  mai  mult 
posibil  şi  să  te  concentrezi  pe  lucruri  mai  interesante. 

—  Eşti  expertă  în  ale  căsniciei?  o  întrebă  Jane. 

—  Am  învăţat  multe  urmărind-o  pe  Sophy.  Acum  spune-ne  care 
sunt  aceste  probleme  mai  importante,  Sophy. 

Sophy  ezită,  întrebându-se  cât  de  mult  să  le  spună  despre  inelul 
negru  pe  care  îl  purta,  dar  înainte  să  se  poată  decide,  o  siluetă  înaltă 
îmbrăcată  în  negru,  cu  o  pelerină  cu  glugă  şi  o  mască  neagră,  lunecă 
lângă  ea  şi  îi  făcu  o  plecăciune  adâncă.  Nu  reuşi  să  îi  observe 
culoarea  ochilor  la  lumina  felinarului. 

—  Aş  dori  să  cer  onoarea  de  a-mi  acorda  acest  dans,  doamnă 
ţigancă. 

Sophy  privi  în  ochii  umbriţi  şi  se  înfiora.  în  mod  instinctiv,  vru 
să-1  refuze,  dar  apoi  îşi  aminti  de  inel.  Trebuia  să  îşi  înceapă  căutarea 
de  undeva  şi  nu  avea  de  unde  şti  cine  i-ar  fi  putut  oferi  indiciile 
necesare. 

—  Mulţumesc,  dragă  domnule,  mi-ar  face  plăcere  să  dansez  cu 
dumneavoastră,  spuse  ea,  schiţând  o  reverenţă. 

Bărbatul  cu  pelerina  neagră  o  conduse  fără  o  vorbă  pe  ringul  de 
dans.  îşi  dădu  seama  că  purta  mănuşi  negre  şi  nu  îi  plăcu  senzaţia  de 
a  fi  aproape  de  el  când  o  luă  în  braţe.  Dansa  cu  o  graţie  şi  o  decenţă 
fără  cusur,  dar  Sophy  se  simţea  uşor  în  pericol. 

—  Ghiciţi  viitorul,  doamnă  ţigancă?  întrebă  bărbatul  cu  o  voce 
joasă  şi  aspră,  uşor  amuzată. 

—  Uneori. 

—  Şi  eu  la  fel,  uneori. 

—  Aşa  să  fie,  domnule?  Şi  ce  viitor  îmi  preziceţi? 

—  Unul  cât  se  poate  de  interesant,  doamna  mea,  cât  se  poate  de 
interesant,  spuse  el,  ducându-şi  degetele  înmănuşate  la  inelul  negru 
de  pe  mâna  ei.  La  ce  altceva  m-aş  putea  aştepta  din  partea  unei  femei 
tinere  şi  îndrăzneţe  ce  are  curajul  să  poarte  acest  inel  în  public? 

Capitolul  12 


Sophy  îngheţă  şi  s-ar  fi  împiedicat  fără  îndoială  de  propriile  ei 
picioare  dacă  partenerul  ei  nu  ar  fi  strâns-o  mai  tare  în  braţe  în  acel 
moment. 

—  Vă  este  cunoscut  acest  inel,  domnule?  întrebă  ea,  străduindu-se 
să  îşi  păstreze  un  ton  normal  al  vocii. 

-Da. 

—  Ce  ciudat.  Nu  ştiam  că  este  un  lucru  comun. 

—  Nu  este  deloc  comun,  doamnă,  şi  puţini  sunt  cei  care  îl 
recunosc. 

—  înţeleg. 

—  Pot  să  vă  întreb  cum  aţi  intrat  in  posesia  lui?  o  întrebă  vesel 
bărbatul  cu  glugă.  Ea  îşi  pregătise  deja  povestea. 

—  Este  o  amintite  de  la  o  prietenă,  dată  înainte  să  moară. 

—  Prietena  dumneavoastră  ar  fi  trebuit  să  vă  avertizeze  că  inelul 
este  foarte  periculos.  Aţi  face  mai  bine  să  îl  scoateţi  şi  să  nu-1  mai 
purtaţi,  îi  recomandă  străinul,  după  care  făcu  o  lungă  pauză.  Asta 
dacă  nu  sunteţi  genul  aventuros,  încheie  el  pe  un  ton  blând. 

Inima  lui  Sophy  bătea  cu  putere,  dar  reuşi  să  zâmbească  firesc  în 
spatele  măştii  care  îi  acoperea  jumătatea  de  sus  a  feţei. 

—  Chiar  nu  îmi  dau  seama  de  ce  aţi  fost  atât  de  alarmat  văzând 
acest  inel.  Ce  vă  face  să  credeţi  că  este  atât  de  periculos? 

—  Nu  vă  pot  spune  de  ce  este  periculos,  doamna  mea.  Cel  care  îl 
poartă  trebuie  să  descopere  el  singur  asta.  Sunt  însă  dator  să  vă 
avertizez  că  nu  este  potrivit  pentru  cei  slabi  de  înger. 

—  Cred  că  mă  tachinaţi,  domnule,  chiar  nu  pot  crede  că  inelul  este 
altceva  decât  o  bijuterie  şi,  în  orice  caz,  nu  sunt  deloc  slabă  de  înger. 

—  Atunci  poate  că  veţi  găsi  un  amuzament  mai  puţin  obişnuit 
purtându-1. 

Sophy  se  cutremură,  dar  reuşi  să-şi  menţină  zâmbetul, 
simţindu-se  extrem  de  recunoscătoare  că  era  deghizată  în  acel 
moment. 

—  Sunt  destul  de  sigură,  domnule,  că  mă  tachinaţi  în  mod  voit 
datorită  costumului  pe  care  îl  port  în  această  seară.  Vă  face  plăcere 
să-i  daţi  fiori  bietei  ghicitoare  a  cărei  slujbă  este  să  le  dea  ea  altora 
fiori? 

—  Vă  fac  să  vă  înfioraţi,  doamnă? 

—  Puţin. 

—  Vă  face  plăcere? 

—  Nu  aş  zice. 

—  Poate  că  veţi  învăţa  să  vă  placă.  Anumitor  femei  le  place,  după 
un  anume  exerciţiu. 

—  Acesta  îmi  e  viitorul?  întrebă  ea,  dându-şi  seama  că  palmele  îi 
transpiraseră  aşa  cum  i  se  întâmplase  şi  în  cursul  dimineţii,  când  o 
înfruntase  pe  Charlotte  Featherstone. 

—  Nu  cred  că  vreau  să  vă  stric  bucuria  aşteptării,  oferindu-vă  o 
privire  pe  furiş  la  viitorul  dumneavoastră.  Va  fi  mult  mai  interesant 
să  vă  las  să  descoperiţi  singură  ce  viitor  vă  aşteaptă,  la  timpul 
potrivit.  O  seară  bună,  doamnă  ţigancă,  sunt  sigur  că  ne  vom  mai 
întâlni,  rosti  bărbatul  cu  pelerină  neagră  dându-i  brusc  drumul, 
după  care  se  aplecă  să-i  sărute  mâna  cu  inelul  negru  şi  dispăru  în 
mulţime. 

Sophy  îl  urmări  neliniştită  cum  dispare,  întrebându-se  dacă  ar  fi 
putut  să-1  distingă  printre  ceilalţi.  Poate  că  era  o  şansă  de  a-1  prinde 
cu  masca  jos  afară,  întrucât  multe  persoane  ieşeau  din  sala  de  bal 
pentru  a  se  răcori  în  minunata  grădină  a  lui  Lady  Musgrove. 

Sophy  îşi  strânse  fustele  şi  o  luă  spre  grădină.  De-abia  făcuse 
câţiva  paşi  când  cineva  o  prinse  viguros  de  mână.  Uimită,  se  întoarse 
şi  se  găsi  în  prezenţa  unui  alt  bărbat  înalt,  îmbrăcat  asemenea 
partenerului  ei  de  mai  devreme,  cu  o  pelerină  neagră  şi  mască. 
Singura  diferenţă  dintre  ei  era  că,  în  acest  caz,  gluga  era  lăsată  pe 
spate,  dându-i  la  iveală  părul  negru  ca  pana  corbului. 

—  îmi  cer  scuze,  dar  caut  serviciile  unei  ghicitoare  cum  sunteţi 
dumneavoastră,  doamnă  ţigancă,  spuse  el  făcându-i  o  plecăciune. 
Aţi  fi  atât  de  amabilă  să  dansaţi  cu  mine  în  timp  ce  îmi  preziceţi 
viitorul?  Am  avut  oarece  nenoroc  în  dragoste  în  ultima  vreme  şi  aş 
dori  să  ştiu  dacă  asta  se  va  schimba. 

Sophy  privi  la  mâna  mare  care  se  odihnea  pe  braţul  ei  şi  o 
recunoscu  pe  dată. 

Julian  îşi  înăsprise  vocea,  făcând-o  să  pară  mai  joasă  decât  era  de 
fapt,  dar  ea  l-ar  fi  recunoscut  în  orice  situaţie  datorită  acelei  vigilenţe 
pe  care  o  resimţea  de  fiecare  dată  când  el  se  afla  în  apropiere, 
sentiment  care  devenise  şi  mai  puternic  de  când  trăia  alături  de  el. 
încercă  o  senzaţie  ciudată  în  stomac  şi  se  întrebă  dacă  Julian  o 
recunoscuse.  Dacă  da,  în  mod  sigur  era  supărat  pe  ea  pentru  gestul 
făcut  când  se  trezise,  găsind  lângă  ea  pe  pernă  o  brăţară.  Ridică 
prevăzătoare  privirea  spre  el. 

—  Doriţi  să  vi  se  schimbe  norocul,  domnule? 

—  Da,  spuse  Julian  când  începură  să  danseze,  chiar  cred  că  aş 
vrea  să  se  schimbe. 

—  De  ce...  ce  fel  de  nenoroc  aţi  avut  parte?  se  interesă  ea 
precaută. 

—  Se  pare  că  nu  reuşesc  să-i  fac  pe  plac  miresei  mele. 

—  Este  greu  să-i  faceţi  pe  plac? 

—  Da,  mi-e  teamă  că  este  destul  de  greu.  E  o  doamnă  foarte 
pretenţioasă,  se  destăinui  Julian  îngroşându-şi  suplimentar  vocea. 
De  exemplu,  astăzi  mi-a  spus  că  este  supărată  pe  mine  deoarece  nu 
i-am  arătat  niciun  semn  de  afecţiune. 

—  De  cât  timp  sunteţi  căsătorit,  domnule?  spuse  Sophy 
muşcându-şi  buzele  şi  privind  peste  umărul  lui  Julian. 

—  De  câteva  săptămâni. 

—  Şi  pe  parcursul  acestora  nu  i-aţi  dat  niciodată  vreo  dovadă  de 
afecţiune? 

—  Trebuie  să  mărturisesc  că  nu  m-am  gândit  la  asta,  ceea  ce  a  fost 
o  neglijenţă  din  partea  mea.  Iată  însă  că  azi,  când  mi  s-a  indicat  cât 

de  uituc  am  fost,  am  luat  imediat  măsurile  necesare  pentru  a 
remedia  situaţia  şi  i-am  cumpărat  doamnei  o  brăţară  cât  se  poate  de 
fermecătoare,  pe  care  i-am  lăsat-o  pe  pernă. 

—  Era  o  brăţară  scumpă? 

—  Foarte  scumpă,  dar  se  pare  că  nu  este  destul  de  scumpă  pentru 
a  satisface  gusturile  doamnei  mele,  spuse  Julian,  strângându-i  cu 
mai  multă  putere  încheietura  lui  Sophy.  Am  găsit  brăţara  pe  propria 
mea  pernă  în  această  seară  în  timp  ce  mă  îmbrăcam  să  ies  în  oraş.  Era 
şi  un  bilet  în  care  spunea  că  nu  o  amuză  un  asemenea  fleac  ieftin. 

Sophy  se  uită  fix  la  el,  încercând  să  îşi  dea  seama  dacă  Julian  era 
supărat  sau  dacă  pur  şi  simplu  era  interesat  de  motivele  pentru  care 
îi  refuzase  brăţara.  în  plus,  încă  nu  îşi  putea  da  seama  dacă  o 
recunoscuse  sau  nu. 

—  Mi  se  pare,  milord,  că  aţi  înţeles  greşit  nemulţumirea  doamnei. 

—  Chiar  aşa?  murmură  el  aranjându-i  eşarfa  colorată  care 
începuse  să  îi  alunece  de  pe  umeri,  fără  a  greşi  vreun  pas  de  dans. 
Credeţi  că  nu  îi  plac  bijuteriile? 

—  Sunt  sigură  că-i  plac  bijuteriile,  aşa  cum  îi  plac  oricărei  alte 
femei,  dar  probabil  că  nu  îi  place  ideea  că  vă  străduiţi  să  o  împăcaţi 
cumpărându-i  nimicuri. 

—  Să  o  împac?  repetă  el  gânditor.  Ce  vreţi  să  spuneţi  cu  asta? 

—  V-aţi  certat  cumva  de  curând  cu  doamna  dumneavoastră? 
întrebă  Sophy  dregându-şi  vocea. 

—  Ăăă,  da.  A  făcut  ceva  nesăbuit,  ceva  care  ar  fi  putut  să-i  aducă 
moartea.  I-am  dat  de  înţeles  că  sunt  supărat  şi  ea  a  ales  să  se 
bosumfle. 

—  Nu  credeţi  că  e  posibil  să  o  fi  rănit  faptul  că  nu  i-aţi  înţeles 
motivaţia? 

—  Nu  se  poate  aştepta  să  îi  iert  acest  gen  de  comportament 
periculos,  rosti  Julian  pe  un  ton  egal,  chiar  dacă  ea  a  crezut  că  este  o 
chestiune  de  onoare.  Nu  îi  voi  permite  să  îşi  rişte  viaţa  atât  de 
prosteşte. 

—  Aşadar  i-aţi  dat  o  brăţară  în  loc  de  înţelegerea  pe  care  o  căuta? 

—  Credeţi  că  aşa  a  văzut  ea  lucrurile?  se  interesă  Julian,  strângând 
din  dinţi  la  adăpostul  măştii. 

—  Cred  că  doamna  dumneavoastră  a  crezut  că  încercaţi  să  o 
împăcaţi  după  o  ceartă  în  acelaşi  mod  în  cate  aţi  cumpăra  din  nou 
favorurile  unei  amante,  îl  lămuri  Sophy  ţinându-şi  respiraţia.  Se 
străduia  din  toate  puterile  să  îşi  dea  seama  dacă  Julian  o  recunoscuse 
sau  nu. 

—  Iată  o  teorie  interesantă.  Ar  putea  fi  o  explicaţie. 

—  Funcţionează  această  tehnică?  în  ceea  ce  priveşte  amantele, 
vreau  să  zic... 

—  Ăăăă,  da,  în  general,  spuse  Julian  greşind  un  pas  şi 
revenindu-şi  repede. 

—  Amantele  trebuie  să  fie  nişte  creaturi  tare  fricoase. 

—  Este  cât  se  poate  de  adevărat  că  doamna  mea  nu  are  nimic  în 
comun  cu  aceste  femei.  De  exemplu,  are  mândria  ei,  în  timp  ce  o 
amantă  nu  îşi  permite  să  aibă  prea  multă  mândrie. 

—  Nu  cred  că  vă  lipseşte  nici  dumneavoastră  această  calitate. 

—  Aveţi  dreptate,  încuviinţă  Julian,  curbându-şi  cu  grijă  mâna 
mare  în  jurul  degetelor  ei. 

—  S-ar  părea  că  dumneavoastră  şi  doamna  aveţi  măcar  atâta  lucru 
în  comun.  Asta  ar  trebui  să  vă  asigure  o  bază  pentru  a  vă  înţelege. 

—  Aşadar,  doamnă  ţigancă?  Acum  ştiţi  trista  mea  poveste.  Care 
credeţi  că  îmi  sunt  şansele  pe  viitor? 

—  Dacă  doriţi  cu  adevărat  să  vă  schimbaţi  norocul,  mai  întâi 
trebuie  să  vă  convingeţi  doamna  că  îi  respectaţi  mândria  şi  simţul 
onoarei  la  fel  de  mult  cum  aţi  respecta  mândria  şi  simţul  onoarei  la 
un  bărbat. 

—  Şi  cum  îmi  sugeraţi  să  procedez? 

—  Mai  întâi,  trebuie  să  îi  daţi  ceva  mai  valoros  decât  o  brăţară, 
spuse  Sophy  trăgând  cu  putere  aer  în  piept,  şi  simţind  deodată  cum 
Julian  îi  strivea  degetele  în  palma  lui. 

—  Şi  ce  ar  fi  asta,  doamnă  ţigancă?  stărui  el  cu  o  notă 
ameninţătoare  în  voce.  O  pereche  de  cercei,  poate  un  colier? 

—  Am  o  bănuială  că  ar  aprecia  un  trandafir  pe  care  l-aţi  cules  cu 
mâna  dumneavoastră  sau  o  scrisoare  de  dragoste,  sau  poate  câteva 
versuri  care  să  îi  transmită  puţină  afecţiune  din  partea 
dumneavoastră,  aşa  cum  nu  ar  putea-o  face  o  bijuterie,  spuse  ea 
luptându-se  să  îşi  desprindă  degetele  din  strânsoarea  puternică  a  lui 
Julian. 

—  A,  credeţi  că  în  secret  este  o  romantică,  conchise  Julian 
relaxându-şi  mâna.  începusem  să  bănuiesc  şi  eu  asta. 

—  Probabil  nu-i  scapă  faptul  că  este  foarte  simplu  pentru  un 
bărbat  să  îşi  liniştească  conştiinţa  oferind  în  dar  o  bijuterie. 

—  Poate  că  nu  va  fi  fericită  decât  atunci  când  va  crede  că  a  reuşit 
să  mă  prindă  cu  totul  în  mrejele  dragostei,  sugeră  Julian  glacial. 

—  Ar  fi  atât  de  rău? 

—  Ar  fi  mai  bine  dacă  ar  înţelege  că  nu  sunt  sensibil  la  acest  gen 
de  sentimente,  spuse  Julian  cu  blândeţe. 

—  Poate  că  află  asta  pe  propria  ei  piele,  sugeră  Sophy. 

—  Credeţi? 

—  îmi  imaginez  că  este  destul  de  inteligentă  ca  să  nu  tânjească  la 
ceva  ce  nu  poate  obţine. 

—  Şi  atunci  ce  va  face? 

—  Se  va  strădui  să  vă  ofere  acel  gen  de  căsnicie  pe  care  vi-1  doriţi, 
una  în  care  dragostea  şi  înţelegerea  reciprocă  nu  sunt  importante.  Va 
înceta  să-şi  piardă  vremea  şi  energia  căutând  moduri  în  care  să  vă 
facă  să  vă  îndrăgostiţi  de  ea  şi  va  fi  ocupată  cu  alte  lucruri  şi  cu  viaţa 
ei. 

—  Asta  înseamnă  că  va  căuta  să  facă  alte  cuceriri?  Julian  tresări  şi 
îi  strivi  din  nou  degetele,  cu  ochii  strălucindu-i  la  adăpostul  măştii. 

—  Nu,  domnule.  Doamna  dumneavoastră  este  genul  de  femeie 
care  îşi  dă  inima  o  singură  dată  în  viaţă,  iar  dacă  îi  este  refuzată,  nu 
va  încerca  să  o  dea  altuia.  Pur  şi  simplu  o  va  împacheta  în  vată  şi  o 
va  pune  deoparte,  văzându-şi  de  alte  proiecte. 

—  Nu  am  spus  că  nu  aş  primi  inima  doamnei.  Dimpotrivă,  aş  vrea 
să  ştie  că  aş  accepta  bucuros  o  asemenea  comoară  şi  că  aş  avea  grijă 

de  ea  şi  de  dragostea  ei. 

—  înţeleg,  murmură  Sophy.  Aţi  prefera  să  o  vedeţi  prinsă  fără 
scăpare  în  mrejele  dragostei  pe  care  o  luaţi  în  derâdere,  dar  nu  doriţi 
să  vă  asumaţi  şi  dumneavoastră  acest  risc.  Acesta  este  modul 
dumneavoastră  de  a  o  stăpâni? 

—  Nu  îmi  puneţi  cuvinte  în  gură,  doamnă  ţigancă.  Doamna 
despre  care  vorbesc  este  soţia  mea,  afirmă  Julian  pe  un  ton  categoric. 
Ar  fi  convenabil  pentru  toate  părţile  implicate  dacă  din  întâmplare 
m-ar  şi  iubi.  Pur  şi  simplu  doresc  să  o  asigur  că  aş  avea  grijă  de 
dragostea  ei. 

—  Deoarece  aţi  putea  apoi  să  vă  folosiţi  de  iubirea  ei  pentru  a  o 
controla? 

—  Toate  ghicitoarele  interpretează  atât  de  general  cuvintele 
clienţilor  lor? 

—  Dacă  sunteţi  de  părere  că  vorbele  mele  nu  merită  vreo  plată,  nu 
vă  faceţi  griji,  nu  am  de  gând  să  vă  cer  nimic  pentru  acest  serviciu. 

—  Până  acum,  nu  mi-aţi  ghicit  viitorul,  ci  doar  aţi  încercat  să  îmi 
daţi  o  grămadă  de  sfaturi. 

—  înţelesesem  că  eraţi  în  căutarea  unei  metode  de  a  vă  schimba 
norocul. 

—  De  ce  nu  îmi  spuneţi  pur  şi  simplu  dacă  voi  avea  ceva  noroc  pe 
viitor?  îi  ceru  Julian. 

—  Dacă  nu  sunteţi  dispus  să  vă  schimbaţi  felul  de  a  fi,  domnule, 
sunt  sigură  că  veţi  avea  parte  exact  de  genul  de  căsnicie  pe  care  vi-1 
doriţi.  Soţia  dumneavoastră  va  merge  pe  drumul  ei  şi 
dumneavoastră,  pe  al  dumneavoastră.  Probabil  că  o  veţi  vedea  atât 
de  des  cât  este  necesar  pentru  a  vă  asigura  un  moştenitor  şi  ea  se  va 
strădui  să  nu  vă  stea  în  cale  în  restul  timpului. 

—  Mi  pare  că  soţia  mea  ar  avea  de  gând  să  stea  supărată  pe  tot 
parcursul  căsniciei  noastre,  observă  Julian  sec.  Ce  perspectivă 
descurajantă,  spuse  el,  potrivindu-i  din  nou  eşarfa  pe  umeri  tocmai 
când  era  cât  pe  ce  să  cadă  pe  podea.  Apoi,  cu  un  deget  trasă  conturul 
inelului  de  metal  negru  pe  care  îl  purta,  uitându-se  leneş  la  mâna  ei. 

—  Ce  bijuterie  neobişnuită,  doamnă  ţigancă.  Toate  ghicitoarele 
poartă  inele  ca  acesta? 

—  Nu,  este  o  amintire.  II  recunoaşteţi,  domnule?  spuse  ea  ezitând, 
cuprinsă  de  un  tremur  de  teamă. 

—  Nu,  dar  este  deosebit  de  urât.  Cine  vi  1-a  dat? 

—  A  fost  al  surorii  mele,  se  destăinui  Sophy  precaută.  îşi  spuse  că 
trebuia  să  fie  calmă  şi  că  lui  Julian  nu-i  păsa  de  inel.  îl  port  uneori  ca 
să-mi  amintesc  de  soarta  ei. 

—  Care  a  fost  aceasta?  se  interesă  Julian  privind-o  fără  ezitare,  ca 
şi  cum  ar  fi  putut  vedea  prin  masca  ei. 

—  A  fost  destul  de  necugetată  să  iubească  un  bărbat  care  nu  a 
iubit-o  şi  el,  şopti  Sophy.  Poate  ca  şi  dumneavoastră,  nu  era  pur  şi 
simplu  capabil  să  simtă  acest  sentiment,  dar  nu  îl  deranja  defel  că  ea 
o  putea  face.  Şi-a  pus  inima  pe  tavă  şi  a  plătit  cu  viaţa  pentru  asta. 

—  Cred  că  trageţi  concluziile  greşite  de  pe  urma  tristei  poveşti  a 
surorii  dumneavoastră,  rosti  Julian  cu  blândeţe. 

—  Ei  bine,  cu  siguranţă  nu  am  de  gând  să  mă  sinucid,  replică 
Sophy,  dar  nici  nu  am  de  gând  să-i  ofer  un  cadou  valoros  unui 
bărbat  care  nu  este  în  stare  să-1  aprecieze.  Vă  rog  să  mă  scuzaţi, 
domnule,  dar  cred  că  mi-am  văzut  nişte  prieteni  lângă  fereastră.  Aş 
vrea  să  stau  de  vorbă  cu  ei,  spuse  Sophy  trăgându-şi  mâna  din 
strânsoarea  lui  Julian. 

—  Şi  viitorul  meu?  întrebă  Julian,  ţinând-o  pe  loc  de  capetele 
eşarfei. 

—  Viitorul  este  în  mâinile  dumneavoastră,  domnule,  declară 
Sophy.  Reuşi  să  se  strecoare  cu  agilitate  pe  sub  eşarfă  şi  fugi  în 
mulţime. 

Julian  rămase  în  mijlocul  ringului  de  dans  cu  eşarfa  de  mătase 
atârnându-i  printre  degetele  puternice.  O  privi  gânditor  timp  de 
câteva  clipe,  după  care  o  împături  zâmbind  şi  o  aşeză  într-un 
buzunar  interior  al  pelerinei.  Ştia  unde  să  o  găsească  pe  doamna  lui 
ţigancă  în  seara  aceea,  aşa  că  ieşi  surâzător  afară  să  îşi  cheme  trăsura. 
Mătuşa  Fanny  şi  Harriette  aveau  să  se  asigure  că  Sophy  ajungea  în 

siguranţă  acasă,  prin  urmare  Julian  decise  că  îşi  putea  permite  să 
petreacă  o  oră  la  unul  dintre  cluburile  lui  obişnuite,  înainte  să  se 
întoarcă  şi  el. 

Era  mult  mai  vesel  decât  fusese  mai  devreme  în  cursul  aceleiaşi 
zile  şi  motivul  era  evident.  într-adevăr,  Sophy  mai  era  încă  supărată 
pe  el,  simţindu-se  rănită  că  el  nu  îi  iertase  comportamentul  din  acea 
dimineaţă.  Cu  toate  acestea,  descoperise  cu  satisfacţie  că  ea  fusese 
sinceră,  ca  de  obicei,  când  îşi  declarase  iubirea  faţă  de  el. 

Fusese  aproape  sigur  de  asta  când  găsise  brăţara  aruncată  pe 
perna  lui  în  această  după-amiază  şi  de  aceea  nu  dăduse  buzna  direct 
în  camera  ei  pentru  a  i-o  pune  el  însuşi  la  încheietură.  Doar  o  femeie 
îndrăgostită  ar  fi  aruncat  un  cadou  atât  de  scump  în  faţa  unui  bărbat 
şi  i-ar  fi  cerut  un  sonet  în  loc. 

Nu  se  pricepea  la  sonete,  dar  ar  fi  putut  să  încerce  să  compună  un 
scurt  bilet  care  să  însoţească  brăţara  data  viitoare  când  avea  de  gând 
să  i-o  dea  lui  Sophy.  Mai  mult  decât  orice  dorea  să  afle  ce  se 
întâmplase  cu  smaraldele,  întrucât  contesa  de  Ravenwood  ar  fi 
arătat  foarte  bine  cu  ele  la  gât.  De  fapt,  şi-o  putea  închipui  purtând 
smaraldele  şi  nimic  altceva.  Imaginea  rămase  în  faţa  ochilor  lui  preţ 
de  o  clipă,  făcându-1  să  devină  extrem  de  excitat.  Mai  târziu,  îşi 
promise  el.  Mai  târziu  avea  s-o  ia  pe  doamna  lui  ţigancă  în  braţe, 
avea  s-o  mângâie  şi  s-o  sărute  până  când  începea  să  ţipe  în  pragul 
extazului  şi  îl  ruga  să-i  întregească  plăcerea  spunându-i  iarăşi  cât  de 
mult  îl  iubea. 

Odată  ce  auzise  acele  cuvinte,  devenise  nerăbdător  să  le  audă  din 
nou. 

Nu-1  neliniştea  ameninţarea  ei  că  avea  să  îşi  împacheteze  inima  în 
vată  şi  să  o  pună  la  păstrare  pe  raft,  căci  începuse  să  o  cunoască,  şi 
dacă  era  un  lucru  din  ce  în  ce  mai  sigur,  era  tocmai  faptul  că  Sophy 
nu  putea  ignora  pentru  prea  multă  vreme  pornirile  delicate  şi 
sincere  care  îi  făceau  sângele  să  fiarbă. 

Spre  deosebire  de  Elizabeth,  care  era  victima  propriilor  pasiuni 
neînfrânate,  Sophy  era  victima  propriei  inimi.  Cu  toate  acestea,  era 

femeie  şi  nu  avea  puterea  necesară  să  se  apere  de  aceia  care  ar  fi 
putut  profita  de  firea  ei,  aşa  că  avea  nevoie  de  el  ca  să  o  protejeze. 

Toată  şmecheria  era  acum  să  o  lămurească  nu  numai  că  avea 
nevoie  de  el,  ci  şi  că  putea  avea  destulă  încredere  în  el  cât  să-i  ofere 
dragostea  ei. 

Acest  gând  îi  aduse  din  nou  în  faţa  ochilor  imaginea  inelului  de 
metal  negru,  şi  Julian  se  încruntă  în  obscuritatea  din  interiorul 
trăsurii.  Nu  îi  plăcea  ideea  că  Sophy  începuse  să  poarte  amintirea  de 
la  sora  ei.  Nu  numai  că  era  urât,  după  cum  îi  şi  spusese,  dar  era 
evident  că  ea  îl  folosea  ca  să  îşi  aducă  aminte  că  nu  era  deloc  înţelept 
să  îţi  dai  inima  unui  bărbat  care  nu  te  iubea  la  rândul  lui. 

Daregate  ieşi  din  sala  unde  se  jucau  cărţi  tocmai  când  Julian  intra 
în  club  şi  se  aşeza  cu  o  sticlă  de  Porto  în  faţă.  Daregate  îşi  privi 
prietenul  cu  un  aer  uşor  amuzat  când  îl  văzu.  Uitându-se  la  el,  Julian 
ştiu  că  se  dusese  vestea  despre  ce  se  întâmplase  la  Leighton  Field. 

—  Iată-te,  Ravenwood,  spuse  Daregate  dându-i  o  palmă 
prietenească  peste  umăr  şi  prăbuşindu-se  în  cel  mai  apropiat  fotoliu, 
îmi  făceam  griji  pentru  tine,  prietene.  E  destul  de  periculos  să 
întrerupi  un  duel.  Ai  fi  putut  fi  rănit.  Ştii,  femeile  şi  pistoalele  nu 
sunt  o  combinaţie  prea  bună. 

—  De  unde  ai  auzit  asemenea  nerozii?  se  răsti  Julian  fixându-1  cu 
o  privire  menită  să-1  reducă  la  tăcere,  dar  care  nu  avu  niciun  efect. 

—  A,  deci  este  adevărat,  observă  Daregate  cu  satisfacţie.  M-am 
gândit  eu  că  aşa  e.  Doamna  ta  este  destul  de  îndrăzneaţă  ca  să  facă 
asta  şi  Dumnezeu  ştie  că  Featherstone  este  îndeajuns  de  excentrică 
pentru  a-i  accepta  provocarea. 

—  Te-am  întrebat  de  unde  ai  aflat,  insistă  Julian  menţinându-şi 
privirea. 

—  Din  pură  întâmplare,  te  asigur,  spuse  Daregate  turnându-şi  un 
pahar  de  Porto.  Nu  este  de  interes  public  şi  nici  nu  va  ajunge  astfel. 

—  De  la  Featherstone? 

Julian  jurase  că  îşi  va  ţine  promisiunea  de  a  o  ruina  dacă  avea  să 

vorbească. 

—  Nu.  Poţi  sta  liniştit,  ea  n-o  să  sufle  nicio  vorbă.  Am  aflat  din 
surse  secundare,  de  la  valetul  meu.  El  a  fost  în  această  după-amiază 
la  un  meci  de  box  cu  rândaşul  lui  Featherstone  şi  acesta  i-a  spus 
omului  meu  că  azi-dimineaţă  a  trebuit  să  scoată  din  grajd  caii  de 
trăsură  ai  lui  Featherstone  înainte  de  ivirea  zorilor. 

—  Şi  cum  a  ajuns  rândaşul  să  priceapă  ce  se  întâmpla? 

—  El  îi  face  ochi  dulci  uneia  dintre  fetele  în  casă  ale  lui 
Featherstone,  iar  aceasta  i-ar  fi  spus  cum  că  o  anumită  doamnă  din 
lumea  bună  nu  ar  fi  răspuns  aşa  cum  trebuia  la  scrisorica  de  şantaj  a 
lui  Featherstone.  Nu  s-a  pomenit  niciun  nume,  aşa  că  poţi  sta  liniştit. 
Se  pare  că  toţi  cei  implicaţi  în  această  afacere  sunt  cât  de  cât  discreţi. 
Cu  toate  acestea,  când  am  auzit  povestea,  am  ghicit  că  s-ar  putea  ca 
Sophy  să  fie  partea  vătămată,  căci  nu  ştiu  nicio  altă  doamnă  care  să 
aibă  atâta  curaj. 

—  O  vorbă  dacă  sufli  despre  asta  la  cineva  şi  jur  că  o  să  ai  de-a 
face  cu  mine,  mârâi  Julian  înjurând  printre  dinţi. 

—  Hai,  hai,  Julian,  nu  te  supăra,  spuse  Daregate  cu  un  zâmbet 
fugar,  dar  surprinzător  de  autentic.  Astea  sunt  doar  bârfe  de 
servitori  şi  se  vor  potoli  cât  de  curând.  După  cum  am  zis,  nu  s-a 
pomenit  niciun  nume,  şi  atâta  vreme  cât  nimeni  dintre  cei  implicaţi 
nu  vorbeşte,  poţi  înfrunta  pe  oricine.  Dacă  aş  fi  în  locul  tău,  m-aş 
simţi  flatat.  Eu  unul  nu  mă  pot  gândi  la  vreun  bărbat  al  cărui  soţie  să 
îl  aprecieze  atât  de  mult  încât  să-i  provoace  amanta  la  duel. 

—  Fosta  amantă,  mormăi  Julian.  Te  rog  frumos  să  îţi  aminteşti 
asta.  Şi  aşa  am  petrecut  prea  mult  timp  explicându-i  asta  lui  Sophy. 

—  Şi  ţi-a  înţeles  explicaţiile?  chicoti  Daregate.  Soţiile  pot  fi  puţin 
grele  de  cap  când  vine  vorba  despre  astfel  de  lucruri. 

—  A,  da?  Şi  tu  cum  faci  de  ştii  asta,  că  nu  te-ai  deranjat  niciodată 
să  te  însori? 

—  Pot  învăţa  şi  doar  observând. 

—  Ai  putea  avea  ocazia  de  a  pune  în  practică  ce  ai  învăţat  dacă 
unchiul  acela  al  tău  continuă  după  cum  a  început,  spuse  Julian 

ridicând  din  sprânceană.  Sunt  şanse  destul  de  mari  ori  să  fie  omorât 
de  un  soţ  gelos,  ori  să  bea  până-şi  dă  duhul. 

—  In  orice  caz,  până  când  soarta  reuşeşte  să  îi  vină  de  hac,  va  fi 
deja  prea  târziu  să  mai  salvez  moşia,  se  înverşună  pe  neaşteptate 
Daregate.  A  stors-o  şi  de  ultima  picătură  de  sânge. 

înainte  ca  Julian  să  apuce  să  răspundă,  Miles  Thurgood  veni  agale 
spre  ei  şi  se  aşeză  în  apropiere.  în  mod  evident,  auzise  ultimele 
cuvinte  ale  lui  Daregate. 

—  Dacă  moşteneşti  titlul,  soluţia  este  evidentă,  comentă  Miles  cu 
un  aer  înţelept.  Pur  şi  simplu  va  trebui  să  îţi  găseşti  o  moştenitoare 
bogată.  Dacă  stau  să  mă  gândesc,  probabil  că  prietena  aceea  roşcată 
a  lui  Sophy  va  fi  destul  de  bogată  când  tatăl  ei  vitreg  va  avea,  într-un 
final,  decenţa  să  plece  pe  lumea  cealaltă. 

—  Arme  Silverthorne?  se  strâmbă  Daregate.  Se  spune  că  nu  are 
intenţia  să  se  mărite  vreodată. 

—  Cred  că  şi  Sophy  gândea  cam  tot  la  fel,  murmură  Julian.  Se 
gândi  la  tânăra  femeie  în  haine  bărbăteşti  care  ţinuse  pistoalele  în 
acea  dimineaţă  şi  se  încruntă  amintindu-şi  de  părul  roşu  strâns  sub  o 
pălărie.  De  fapt,  te  pot  asigura  că  au  mult  prea  multe  în  comun.  Dacă 
mă  gândesc  mai  bine,  e  de  preferat  să  o  eviţi,  Daregate.  Ţi-ar  da 
aceleaşi  bătăi  de  cap  pe  care  mi  le  dă  mie  Sophy. 

—  O  să  am  asta  în  vedere,  spuse  Daregate  aruncându-i  o  privire 
ciudată.  Dacă  voi  intra  în  posesia  moştenirii,  o  să  fiu  cât  se  poate  de 
ocupat  încercând  să  salvez  moşia,  şi  ultimul  lucru  de  care  aş  avea 
nevoie  ar  fi  o  soţie  sălbatică  şi  încăpăţânată  precum  Sophy. 

—  Soţia  mea  nu  este  nici  sălbatică,  nici  încăpăţânată,  ripostă  ferm 
Julian. 

—  Ai  dreptate,  se  corectă  Daregate  privindu-1  gânditor.  Elizabeth 
era  sălbatică  şi  încăpăţânată,  Sophy  este  doar  curajoasă.  Nu  seamănă 
deloc  cu  prima  ta  contesă,  nu-i  aşa? 

—  Deloc,  întări  Julian,  turnându-şi  un  pahar  de  Porto.  Cred  că  ar 
cam  fi  momentul  să  schimbăm  subiectul. 

—  De  acord,  acceptă  Daregate.  Perspectiva  de  a-mi  găsi  o 

222 


moştenitoare  bogată  cu  care  să  mă  însor  pentru  a  salva  moşia 
aproape  că  mă  face  să  îi  doresc  viaţă  lungă  şi  sănătate  dragului  meu 
unchi. 

—  Aproape,  repetă  Miles  amuzat,  dar  nu  destul.  Dacă  moşia 
aceea  cade  în  mâinile  tale,  ştim  cu  toţii  că  vei  face  tot  ceea  ce  trebuie 
pentru  a  o  salva. 

—  Da,  spuse  Daregate  dând  pe  gât  vinul  şi  întinzându-se  după 
sticlă.  M-ar  ţine  destul  de  ocupat,  nu-i  aşa? 

—  După  cum  am  spus  adineauri,  remarcă  Julian,  cred  că  ar  fi 
momentul  să  schimbăm  subiectul.  Am  o  întrebare  pentru  amândoi  şi 
aş  vrea  ca  răspunsul  să  rămână  între  noi  trei,  ne-am  înţeles? 

—  Desigur,  răspunse  Daregate  calm. 

—  înţeles,  spuse  Miles  devenind  serios  şi  dând  din  cap  a 
încuviinţare. 

Julian  se  uită  mai  întâi  la  unul,  apoi  la  celălalt.  Avea  încredere  în 
amândoi. 

—  Aţi  auzit  vreodată  de  un  inel  negru  de  metal  cu  un  triunghi  şi 
un  fel  de  cap  de  animal  în  relief? 

Daregate  şi  Thurgood  priviră  unul  la  celălalt  şi  înapoi  la  Julian, 
dând  apoi  negativ  din  cap. 

—  Nu  cred,  zise  Miles. 

—  E  important?  întrebă  Daregate. 

—  Posibil,  spuse  Julian,  sau  poate  că  nu.  Cu  toate  acestea,  mi  se 
pare  că  am  auzit  la  un  moment  dat  nişte  zvonuri  cum  că  membrii 
unui  anumit  club  foloseau  astfel  de  inele. 

—  Cred  că  îmi  amintesc  şi  eu  de  acele  zvonuri,  acum  că  ai  adus 
vorba.  Era  un  club  format  la  unul  dintre  colegii,  nu?  spuse  Daregate 
încruntându-se  gânditor.  Se  presupune  că  tinerii  foloseau  inele 
negre  pentru  a  se  recunoaşte.  Totul  era  cât  se  poate  de  secret  şi  nu 
îmi  amintesc  ca  cineva  să  fi  dezvăluit  care  era  scopul  clubului.  Dar  ce 
te  face  să  aduci  asta  în  discuţie  acum? 

—  Sophy  a  intrat  în  posesia  unui  astfel  de  inel.  I-a  fost  dat  de. . .  şi 
aici  Julian  se  întrerupse.  Nu  avea  niciun  drept  să  relateze  întreaga 

poveste  a  surorii  lui  Sophy,  Amelia.  De  o  prietenă  de-ai  ei  din 
Hampshire.  L-am  văzut  şi  eram  curios,  pentru  că  vederea  lui  mi-a 
amintit  câte  ceva. 

—  Probabil  doar  o  amintire  veche,  sugeră  Miles. 

—  Este  un  obiect  grozav  de  urât,  observă  Julian. 

—  Dacă  te-ai  deranja  să  îi  iei  soţiei  tale  ceva  bijuterii,  nu  ar  fi 
obligată  să  poarte  inele  vechi  de  şcolari,  i-o  trânti  Daregate. 

—  Asta  mi-o  spune  un  bărbat  care  într-o  bună  zi  va  trebui  să  se 
gândească  serios  să  se  căsătorească  pentru  bani,  comentă  Julian, 
uitându-se  urât  la  el.  Nu-ţi  face  griji  pentru  colecţia  de  bijuterii  a  lui 
Sophy,  Daregate.  Te  asigur  că  am  grijă  ca  soţia  mea  să  poarte 
accesoriile  corespunzătoare. 

—  Ar  cam  fi  şi  vremea.  Mare  păcat  de  smaralde,  totuşi.  Când  ai  de 
gând  să  anunţi  că  au  dispărut  pentru  totdeauna?  îl  întrebă  Daregate 
fără  vreo  urmă  de  regret. 

—  Au  dispărut?  exclamă  Miles,  holbându-se  la  ei. 

—  Au  fost  furate,  îl  lămuri  Julian  cu  o  grimasă.  într-o  bună  zi  o  să 
apară  pe  la  vreun  bijutier  când  hoţul  nu  va  mai  putea  rezista  şi  va 
încerca  să  le  amaneteze. 

—  Dacă  nu  dai  o  explicaţie  în  acest  sens  cât  de  curând,  lumea  va 
începe  să  creadă  spusele  lui  Waycott  cum  că  nu  suporţi  să  le  vezi 
purtate  de  o  altă  femeie  după  ce  i  le-ai  dat  mai  întâi  lui  Elizabeth. 

—  I-ai  explicat  lui  Sophy  că  smaraldele  au  dispărut?  se  interesă 
Miles.  Ar  fi  o  situaţie  cât  se  poate  de  nefericită  dacă  ar  auzi  remarcile 
lui  Waycott  cum  că  nu  vrei  să  i  le  dai. 

—  Dacă  va  fi  necesar,  îi  voi  explica  situaţia  lui  Sophy,  anunţă 
Julian  cu  chipul  împietrit.  între  timp  putea  foarte  bine  să  poarte 
bijuteriile  pe  care  găsea  el  de  cuviinţă  să  i  le  dea.  în  legătură  cu  inelul 
negru,  continuă  el. 

—  Ce-i  cu  el?  întrebă  Daregate.  îţi  faci  griji  că  Sophy  îl  poartă? 

—  Singurul  motiv  de  îngrijorare  ar  fi  faptul  că  lumea  va  crede  că 
Ravenwood  este  grozav  de  zgârcit  şi  nu  îi  cumpără  bijuterii  soţiei 
lui,  interveni  Miles. 

—  Aş  vrea  să  aflu  mai  multe  despre  acest  vechi  club  de  colegiu, 
spuse  Julian  bătând  darabana  cu  degetele  pe  braţul  scaunului.  Dar 
nu  vreau  să  ştie  cineva  că  sunt  în  căutarea  unor  răspunsuri. 

—  Eu  nu  am  nimic  mai  bun  de  făcut,  aşa  că  aş  putea  face  o 
investigaţie  discretă  în  numele  tău,  se  oferi  Daregate  întinzându-se 
pe  scaun  şi  încrucişându-şi  gleznele. 

—  Aş  aprecia  asta,  Daregate,  spuse  Julian  dând  din  cap.  Dă-mi  de 
ştire  dacă  afli  ceva. 

—  Aşa  voi  face,  Ravenwood.  Măcar  aşa  voi  avea  ceva  interesant 
de  făcut,  ceea  ce  ar  fi  o  schimbare,  întrucât  m-am  cam  plictisit  de 
jocurile  de  noroc. 

—  Nu  văd  de  ce,  murmură  Thurgood,  de  vreme  ce  câştigi  atât  de 
des. 

Mult  mai  târziu  în  acea  noapte,  Julian  îl  trimise  pe  Knapton  din 
dormitorul  lui  şi  termină  singur  să  se  pregătească  de  culcare.  Sophy 
era  acasă  de  ceva  vreme,  după  câte  îi  spusese  Guppy,  aşa  că  probabil 
că  dormea  dusă. 

Julian  îşi  strecură  braţele  în  mânecile  halatului,  luă  brăţara  cu 
diamante  şi  celălalt  cadou  pe  care  i-1  cumpărase  în  cursul 
după-amiezii,  după  ce  îi  refuzase  brăţara,  şi  biletul  pe  care  se 
chinuise  să  îl  compună,  apoi  se  îndreptă  spre  uşa  dintre  camere. 

In  ultimul  moment  îşi  aminti  de  eşarfa  de  ţigancă  şi  se  întoarse 
zâmbind  la  şifonier,  luând-o  din  buzunarul  pelerinei  negre. 

Intră  în  camera  întunecată  a  lui  Sophy  şi  aşeză  brăţara,  celălalt 
pachet,  biletul  şi  eşarfa  pe  măsuţa  de  lângă  pat.  Apoi  se  dezbrăcă  şi 
se  urcă  în  pat  lângă  soţia  lui  adormită. 

Când  îi  atinse  un  sân  cu  mâna,  ea  se  întoarse  spre  el,  oftă  uşor  prin 
somn  şi  se  cuibări  la  pieptul  lui.  Julian  o  trezi  cu  săruturi  lungi  şi 
apăsate,  care  o  determinară  să-i  răspundă  pe  măsură.  Se  folosi  de  tot 
ceea  ce  învăţase  despre  ea  cu  celelalte  ocazii  când  mai  făcuseră 
dragoste  şi  ea  reacţiona  după  cum  sperase.  Când  deschise  ochii, 
Sophy  se  agăţa  deja  de  umerii  lui,  depărtându-şi  picioarele. 

225 


—  Julian? 

—  Cine  altcineva?  mormăi  el  răguşit  în  timp  ce  pătrundea  în 
interiorul  ei  cald  şi  umed.  Ai  loc  în  braţele  tale  pentru  un  bărbat  care 
vrea  să-şi  schimbe  norocul? 

—  O,  Julian! 

—  Povesteşte-mi  despre  dragostea  ta,  iubito,  o  rugă  el  în  timp  ce 
ea  îşi  ridica  coapsele  pentru  a  simţi  mai  bine  mişcarea  lui  înceată  şi 
grijulie.  O  simţea  atât  de  bine,  perfectă,  de  parcă  ar  fi  fost  croită 
anume  pentru  el.  Spune-mi  cât  de  mult  mă  iubeşti,  Sophy.  Rosteşte 
cuvintele  acelea  din  nou. 

Sophy  însă  tremura  deja  sub  el  şi  nu  putea  scoate  cuvinte 
coerente,  ci  doar  ţipetele  uşoare  şi  vibrante  care  îi  anunţau  extazul. 

Julian  zvâcni  cu  putere  în  timp  ce  îşi  vărsa  sămânţa  în  ea, 
umplând-o  şi  pierzându-se  în  fiinţa  ei. 

După  câtva  timp,  văzu  că  Sophy  căzuse  din  nou  într-un  somn 
adânc.  Altă  dată,  îşi  promise  în  timp  ce  aluneca  şi  el  în  braţele 
somnului,  altă  dată  avea  să  audă  din  nou  acele  cuvinte  de  dragoste 
de  la  ea. 

Capitolul  13 


Când  Sophy  deschise  ochii  a  doua  zi  dimineaţă,  primul  lucru  pe 
care  îl  văzu  fu  eşarfa  de  la  costumul  ei  de  ţigancă  împăturită  pe 
perna  de  alături  şi  pe  ea  brăţara  cu  diamante  pe  care  Julian  i-o 
dăduse  cu  o  zi  înainte.  Rândurile  de  pietre  alb-argintii  străluceau  în 
lumina  zorilor.  Sub  eşarfă  se  afla  un  pachet  masiv  înfăşurat  în  hârtie 
şi  între  brăţară  şi  eşarfă  fusese  vârât  un  bilet. 

Sophy  se  ridică  încet  în  capul  oaselor,  fără  a-şi  lua  ochii  de  la  mica 
ofrandă  de  pe  pernă.  Aşadar  Julian  ştiuse  cine  era  noaptea  trecută  la 
balul  mascat.  Oare  o  tachinase  când  spusese  că  dorea  să  îşi  schimbe 
norocul  în  dragoste  sau  încercase  să  îi  spună  ceva,  se  întreba  ea. 

întinse  mâna  şi  culese  biletul  de  pe  pernă,  după  care  îl  despături 
nerăbdătoare  şi  citi  scurtul  mesaj. 

Draga  mea  soţie, 

Ieri-noapte,  o  sursă  de  încredere  mi-a  spus  că  eu  sunt  stăpânul 
norocului  meu,  dar  asta  nu  este  întru  totul  adevărat. 

Indiferent  dacă  el  o  vrea  sau  nu,  norocul  unui  bărbat,  ca  şi  onoarea 
lui,  stau  adesea  în  mâinile  soţiei  sale.  Sunt  convins  că  în  cazul  meu, 
aceste  proprietăţi  valoroase  se  află  pe  mâini  bune.  Nu  mă  pricep  să 
scriu  sonete  sau  poeme,  dar  mi-ar  plăcea  dacă  ai  purta  brăţara  uneori 
ca  semn  al  preţuirii  mele  şi  poate,  când  vei  reuşi  să  te  uiţi  şi  la  celălalt 
cadou,  te  vei  gândi  la  mine. 

Iniţialele  lui  Julian  erau  scrise  cu  litere  îndrăzneţe  în  josul  textului 
atât  de  concis. 

Sophy  împături  din  nou  biletul  şi  se  holbă  la  strălucitoarea  brăţară 
cu  diamante. 

Preţuire  nu  însemna  chiar  iubire,  dar  ea  bănuia  că  totuşi 

presupunea  o  oarecare  măsură  de  afecţiune. 

Simţi  cum  o  răvăşea  amintirea  căldurii  şi  puterii  lui  Julian  care  o 
învăluise  în  noaptea  anterioară  în  întuneric,  dar  îşi  spuse  că  nu 
trebuia  să  se  lase  înşelată  de  pasiunea  pe  care  i-o  trezea  în  suflet. 
Pasiunea  nu  însemna  dragoste,  şi  Amelia  descoperise  asta  cu  preţul 
vieţii  ei. 

Cu  toate  acestea,  dacă  era  să  dea  crezare  biletului,  ea  primea  mai 
mult  decât  pasiune  de  la  Julian,  îşi  zise  Sophy.  Nu  putea  stinge 
licărul  de  speranţă  care  se  aprinsese  în  ea.  Preţuire  însemna  respect. 
Poate  că  Julian  era  supărat  în  legătură  cu  incidentul  din  zorii  zilei 
precedente,  dar  poate  că  încerca  să-i  spună  că,  în  anumite  privinţe,  o 
respecta. 

Se  dădu  jos  din  pat  şi  aşeză  cu  grijă  brăţara  în  cutia  cu  bijuterii, 
lângă  inelul  negru  al  Ameliei.  Trebuia  să  fie  realistă  în  legătură  cu 
căsnicia  ei,  îşi  spuse  Sophy  pe  un  ton  hotărât.  Pasiunea  şi  respectul 
erau  foarte  bune,  dar  nu  erau  de  ajuns.  Julian  spusese  cât  se  poate  de 
clar  noaptea  trecută  că  putea  să  îi  încredinţeze  inima  ei,  dar  că  el  nu 
îşi  va  mai  da  niciodată  inima  unei  alte  femei. 

In  timp  ce  se  îndepărta  de  caseta  de  bijuterii,  îşi  aminti  de  celălalt 
pachet  de  pe  pat  şi  se  întoarse,  roasă  de  curiozitate,  culese  cadoul 
destul  de  greu  şi  îl  ridică.  Părea  să  fie  o  carte  la  pipăit,  se  gândi  ea,  şi 
asta  o  entuziasma  aşa  cum  nu  reuşise  să  o  facă  brăţara.  îndepărtă 
nerăbdătoare  învelişul  maroniu  de  hârtie  şi  se  simţi  năpădită  de 
bucurie  când  citi  numele  autorului  de  pe  volumul  impresionant, 
legat  în  piele,  pe  care  îl  ţinea  în  mâini.  Nu-i  venea  să-şi  creadă 
ochilor.  Julian  îi  făcuse  cadou  un  exemplar  extraordinar  al  faimoasei 
cărţi  despre  ierburi  a  lui  Nicholas  Culpeper,  Medicul  englez. 

De-abia  aştepta  să  i-o  arate  bătrânei  Bess.  Era  un  ghid  complet  al 
tuturor  ierburilor  şi  plantelor  binefăcătoare  care  creşteau  în  Anglia. 

Sophy  zbură  aproape  prin  cameră  şi  sună  după  Mary.  Când  fata 
ciocăni  la  uşă  câteva  minute  mai  târziu,  rămase  cu  gura  căscată, 
mută  de  uimire  să  îşi  vadă  stăpâna  deja  pe  jumătate  îmbrăcată. 

—  A,  doamnă,  dar  de  ce  vă  grăbiţi?  Lăsaţi-mă  să  vă  ajut.  Vă  rog, 

aveţi  grijă  sau  riscaţi  să  rupeţi  cusăturile  atât  de  fine  ale  rochiei,  se 
agită  Mary,  începând  să  o  îmbrace  ea.  S-a  întâmplat  ceva? 

—  Nu,  nu,  Mary,  nu  s-a  întâmplat  nimic.  înălţimea  Sa  mai  este 
acasă?  se  interesă  Sophy,  aplecându-se  pentru  a-şi  încălţa  pantofii  de 
piele  moale. 

—  Da,  doamnă,  cred  că  este  în  bibliotecă.  Să  trimit  vorbă  că  doriţi 
să  îl  vedeţi? 

—  Ii  voi  spune  chiar  eu,  Mary,  mulţumesc,  sunt  îmbrăcată.  Poţi  să 
pleci  acum. 

—  Nu  se  poate,  nu  vă  pot  lăsa  să  ieşiţi  din  cameră  cu  părul  aşa 
despletit,  doamnă,  protestă  Mary  şocată.  Nu  ar  fi  corect.  Vă  rog  staţi 
locului  o  clipă  şi  vi-1  aranjez  eu. 

Sophy  se  dădu  bătută,  mormăind  nerăbdătoare  în  timp  ce  Mary  îi 
prindea  părul  cu  doi  piepteni  argintii  şi  mai  multe  ace  de  păr  aşezate 
strategic.  Când  şi  ultima  buclă  fu  la  locul  ei,  sări  de  pe  scaunul  de  la 
măsuţa  de  toaletă,  înşfacă  preţioasa  carte  despre  ierburi  şi  pur  şi 
simplu  fugi  din  cameră,  pe  hol  şi  apoi  în  jos  pe  scări. 

Ajunse  cu  suflarea  tăiată  la  uşa  bibliotecii  şi  bătu  o  dată,  dar 
pătrunse  furtunos  în  cameră  fără  a  mai  aştepta  vreun  răspuns. 

—  Mulţumesc,  Julian,  mulţumesc  mult.  Eşti  atât  de  bun.  Nici  nu 
ştiu  cum  să-ţi  spun  cât  îţi  sunt  de  recunoscătoare.  Este  cel  mai 
frumos  cadou  pe  care  mi  1-a  dat  cineva  vreodată,  milord.  Eşti  cel  mai 
generos  soţ  din  întreaga  Anglie,  ba  nu,  cel  mai  generos  soţ  din 
întreaga  lume. 

Julian  închise  încet  registrul  la  care  lucra  şi  se  ridică  precaut  în 
picioare. 

—  Nu  văd  brăţara,  aşa  că  bănuiesc  că  Nicholas  Culpeper  este 
cauza  acestei  zarve,  constată  el,  privind  amuzat  mai  întâi  la 
încheietura  goală  a  lui  Sophy  şi  apoi  la  cartea  pe  care  o  strângea  la 
piept. 

—  O,  da,  Julian,  este  minunată.  Tu  eşti  minunat.  Cum  aş  putea 
să-ţi  mulţumesc  vreodată?  exclamă  ea.  Cu  un  gest  impulsiv,  ţâşni 
spre  el  şi  îl  sărută  timid  pe  obraz,  stând  în  faţa  lui  în  vârful 

picioarelor  şi  ţinând  încă  foarte  strâns  volumul,  după  care  se  retrase 
repede.  Mulţumesc,  milord,  o  să  păstrez  cu  sfinţenie  această  carte 
toată  viaţa  mea  şi  promit  că  voi  fi  exact  genul  de  soţie  pe  care  ţi-o 
doreşti.  Nu  îţi  voi  mai  face  nicio  problemă  niciodată. 

Cu  un  ultim  zâmbet  strălucitor,  Sophy  se  întoarse  şi  ieşi  în  fugă 
din  cameră,  fără  să  îşi  dea  seama  că  unul  dintre  pieptenii  argintii  îi 
alunecase  din  păr  şi  căzuse  pe  covor. 

Julian  privi  uşa  închizându-se  în  urma  ei,  şi  apoi  îşi  duse  foarte 
gânditor  mâna  la  obrazul  pe  care  îl  sărutase  Sophy.  îşi  dădu  seama 
că  era  prima  mângâiere  spontană  pe  care  i-o  oferise  vreodată. 
Traversă  camera  şi  culese  pieptenul  argintiu,  după  care  îl  duse  la 
birou,  zâmbind  uşor,  şi  îl  aşeză  în  aşa  fel  încât  să  îl  poată  privi  în 
timp  ce  lucra. 

Cartea  lui  Culpeper  fusese,  cu  siguranţă,  o  lovitură  de  maestru,  se 
gândi  el  cu  satisfacţie.  îi  era  dator  lui  Fanny  pentru  recomandare  şi 
îşi  aduse  aminte  să  îi  mulţumească.  Zâmbi  şi  mai  larg  când  îşi  dădu 
seama  cu  tristeţe  că  ar  fi  putut  economisi  cele  şase  mii  de  lire  pe  care 
le  cheltuise  pe  brăţară  căci,  ştiind-o  pe  Sophy,  probabil  că  ar  fi 
pierdut-o  cu  prima  ocazie  cu  care  ar  fi  purtat-o,  asta  dacă  şi-ar  fi 
amintit  să  şi-o  pună  la  încheietură. 

Sophy  era  într-o  dispoziţie  de  zile  mari  în  acea  după-amiază  când 
le  trimise  un  mesaj  lui  Arme  şi  lui  Jane  cum  că  ar  vrea  să  le  vadă. 
Cele  două  ajunseră  la  ea  în  jur  de  ora  trei.  Anne,  plină  de  viaţă  într-o 
rochie  de  culoarea  pepenelui  verde,  pătrunse  în  salon  cu  obişnuitul 
ei  entuziasm,  fiind  urmată  de  Jane,  care  era  îmbrăcată  în  culori  mai 
pale.  Amândouă  îşi  dezlegară  panglicile  pălăriilor  în  timp  ce  se 
aşezau  şi  îşi  priviră  gazda  nerăbdătoare. 

—  Nu-i  aşa  că  a  fost  minunată  noaptea  trecută?  comentă  Anne 
veselă  în  timp  ce  li  se  turna  ceaiul.  îmi  plac  la  nebunie  balurile 
mascate. 

—  Poate  pentru  că  îţi  place  să-i  păcăleşti  pe  alţii,  observă  Jane. 
Mai  ales  pe  bărbaţi.  într-o  bună  zi,  pasiunea  asta  a  ta  pentru  acest 
gen  de  lucruri  o  să  te  vâre  în  necaz. 

—  Prostii,  nu-i  da  atenţie,  Sophy.  Ca  întotdeauna,  are  chef  să  ţină 
o  predică.  Spune-ne,  te  rugăm,  de  ce-ai  vrut  să  ne  vezi  atât  de 
repede.  Sper  că  ai  să  ne  dezvălui  ceva  pasionant. 

—  Eu  una  aş  prefera  puţină  linişte  şi  pace  pentru  o  vreme,  anunţă 
Jane  luându-şi  ceaşca  şi  farfurioara. 

—  De  fapt,  vreau  să  discut  cu  amândouă  un  lucru  cât  se  poate  de 
serios.  Nu-ţi  face  griji,  Jane,  nu  mai  vreau  agitaţie,  doar  nişte 
răspunsuri,  spuse  Sophy,  luând  batista  de  muselină  în  care 
împăturise  inelul  negru.  Desfăcu  nodul  şi  lăsă  să  cadă  materialul 
pentru  a-i  scoate  la  iveală  conţinutul. 

—  Ce  inel!  Ce  formă  ciudată  are,  se  minună  Jane  aplecându-se 
curioasă  să  îl  vadă. 

—  Foarte  ciudat!  confirmă  Anne  întinzând  mâna  şi  atingând 
suprafaţa  în  relief  a  bijuteriei.  E  tare  urât.  Nu-mi  spune  că  ţi  1-a  dat 
soţul  tău.  M-aş  fi  gândit  că  Ravenwood  are  gusturi  mai  alese. 

—  Nu,  a  fost  al  surorii  mele,  spuse  Sophy  privind  fix  la  inelul 
care-i  zăcea  în  palmă.  I-a  fost  dat  de  un  bărbat  pe  care  vreau  să-1 
găsesc.  Din  punctul  meu  de  vedere,  individul  se  face  vinovat  de 
crimă,  afirmă  ea,  după  care  le  relată  întreaga  poveste  cu  propoziţii 
scurte  şi  concise. 

Când  termină,  Anne  şi  Jane  statură  câteva  clipe  uitându-se  fix  la 
ea.  In  cele  din  urmă,  după  cum  era  de  aşteptat,  Jane  vorbi  prima. 

—  Dacă  ceea  ce  spui  este  adevărat,  bărbatul  care  i-a  dat  inelul 
surorii  tale  este  cu  siguranţă  un  monstru,  dar  nu  văd  ce  poţi  face  tu, 
chiar  dacă  reuşeşti  să-i  afli  identitatea.  Din  nefericire,  există  mulţi 
asemenea  monştri  prin  înalta  societate,  şi  toţi  scapă  nepedepsiţi. 

—  Am  de  gând  să  îl  pun  faţă  în  faţă  cu  nelegiuirile  lui,  declară 
Sophy  ridicând  bărbia.  Vreau  să  ştie  că  eu  sunt  la  curent  cu  tot  ce  a 
făcut. 

—  Ar  putea  fi  foarte  periculos  sau  cel  puţin  deosebit  de 
stânjenitor.  Nu  poţi  dovedi  nimic,  aşa  că  nu  va  face  decât  să  îţi  ia  în 
râs  acuzaţiile. 

—  Aşa  este,  dar  n-o  să-i  placă  vestea  că  e  urmărit  de  contesa  de 

Ravenwood,  spuse  Anne  gânditoare.  Sophy  are  ceva  putere  acum  şi 
devine  destul  de  populară,  să  ştii.  în  plus,  beneficiază  de  o  influenţă 
destul  de  mare  fiind  soţia  lui  Ravenwood.  Dacă  ar  alege  să  îşi 
exercite  această  putere,  ar  putea  la  fel  de  bine  să  îl  ruineze  din  punct 
de  vedere  social  pe  proprietarul  acestui  inel.  O  asemenea  pedeapsă 
ar  fi  puternic  resimţită  de  orice  bărbat  din  înalta  societate. 

—  Asta  presupunând  că  face  parte  din  înalta  societate  acceptată,  îi 
atrase  atenţia  Sophy.  Nu  ştiu  nimic  despre  el  în  afara  faptului  că  mai 
mult  ca  sigur  era  unul  dintre  iubiţii  lui  Elizabeth. 

—  Zvonurile  spun  că  era  o  listă  foarte  lungă,  oftă  Jane. 

—  O  putem  scurta,  astfel  încât  să  îi  includă  doar  pe  cei  care  purtau 
acest  inel,  propuse  Sophy. 

—  Mai  întâi  însă  trebuie  să  aflăm  câte  ceva  despre  el.  Cum 
procedăm?  spuse  Anne,  căreia  entuziasmul  pentru  acest  proiect  îi 
creştea  cu  fiecare  clipă. 

—  Aşteptaţi,  amândouă!  le  imploră  Jane.  Gândiţi-vă  înainte  să  vă 
aruncaţi  cu  capul  înainte  într-o  altă  aventură.  Sophy,  ai  cunoscut  de 
curând  mânia  lui  Ravenwood,  şi  dacă  e  să  mă  întrebi  pe  mine,  ai 
scăpat  destul  de  uşor.  Chiar  eşti  atât  de  dornică  să-1  înfurii  din  nou? 

—  Asta  nu  are  nicio  legătură  cu  Ravenwood,  declară  Sophy 
hotărâtă,  după  care  zâmbi,  amintindu-şi  de  cartea  despre  ierburi.  în 
plus,  m-a  iertat  pentru  ce  s-a  întâmplat  ieri-dimineaţă. 

—  Vorbeşti  serios?  exclamă  Jane  privind-o  uluită.  Păi  atunci  e 
mult  mai  tolerant  decât  îl  recomandă  reputaţia. 

—  Soţul  meu  nu  este  diavolul,  aşa  cum  îl  crede  toată  lumea,  spuse 
Sophy  cu  răceală.  Dar  să  ne  întoarcem  la  afacerea  cu  proprietarul 
inelului.  De  fapt,  nici  nu  vreau  să-1  deranjez  pe  Ravenwood  cu  asta. 
Este  o  sarcină  pe  care  mi-am  asumat-o  singură  înainte  de  a  mă 
căsători  cu  el.  în  ultima  vreme,  am  fost  atât  de  neghioabă  încât  să  mă 
las  distrasă  de...  de  alte  lucruri,  dar  am  terminat  cu  acele  fleacuri  şi 
acum  mă  voi  ocupa  de  asta. 

Anne  şi  Jane  o  studiau  amândouă  cu  viu  interes. 

—  Chiar  vorbeşti  serios,  nu-i  aşa?  întrebă  Jane. 

—  Să-1  găsesc  pe  proprietarul  acestui  inel  este  cea  mai  importantă 
sarcină  din  viaţa  mea  în  acest  moment,  proclamă  Sophy.  Este  un 
scop  pe  care  mi-am  propus  să-1  ating.  De  această  dată,  nu-mi  pot 
asuma  riscul  ca  una  dintre  voi  să  se  simtă  obligată  de  a-1  preveni  pe 
Ravenwood  în  legătură  cu  demersurile  mele,  aşa  că  dacă  simţiţi  că 
nu  puteţi  fi  alături  de  mine  în  această  încercare,  vă  rog  să  plecaţi 
acum. 

—  Nici  nu  mă  gândesc  să  te  las  singură!  spuse  Arme. 

—  Jane?  rosti  Sophy  zâmbind  cu  blândeţe.  Voi  înţelege  dacă  nu 
vrei  să  iei  parte. 

—  Ai  toate  motivele  să  te  îndoieşti  de  loialitatea  mea,  Sophy,  nu  te 
pot  condamna,  murmură  Jane  strângându-şi  buzele.  Cu  toate 
acestea,  aş  vrea  să-ţi  dovedesc  că  îţi  sunt  cu  adevărat  prietenă,  aşa  că 
te  voi  ajuta  în  această  căutare. 

—  Bine,  atunci  rămâne  stabilit,  conchise  Sophy  întinzându-le 
mâna.  Haideţi  să  pecetluim  afacerea.  în  mod  solemn,  toate  trei  îşi 
dădură  mâinile  în  cadrul  unui  pact  secret  şi  apoi  se  aşezară  din  nou, 
privind  la  inel. 

—  De  unde  să  începem?  întrebă  într-un  sfârşit  Anne. 

—  Am  şi  început  ieri-seară,  o  anunţă  Sophy  şi  le  povesti  despre 
bărbatul  cu  pelerină  neagră  şi  mască. 

—  A  recunoscut  inelul  şi  te-a  avertizat  în  legătură  cu  el?  exclamă 
Jane  cu  ochii  plini  de  groază.  Dragă  Sophy,  de  ce  nu  ne-ai  spus 
despre  asta? 

—  Nu  am  vrut  să  spun  nimic  până  când  nu  aş  fi  obţinut 
promisiunea  voastră  solemnă  că  o  să  mă  ajutaţi  în  această  căutare. 

—  Sophy,  dar  asta  înseamnă  că  este  un  mister  de  descoperit  în 
spatele  poveştii  acestui  inel,  observă  Anne,  luându-1  în  mână  şi 
examinându-1  de  aproape.  Eşti  sigură  că  partenerul  tău  de  dans  nu  a 
mai  spus  nimic  altceva?  Doar  că  persoana  care  îl  poartă  poate  fi 
sigură  că  va  avea  parte  de  nişte  emoţii  cât  se  poate  de  neobişnuite? 

—  Da,  indiferent  de  ce  vrea  să  însemne  asta.  Mi-a  promis  că  ne 
vom  mai  întâlni  şi  apoi  a  plecat. 

—  Slavă  Domnului  că  erai  deghizată,  spuse  Jane  cât  se  poate  de 
impresionată.  Acum  că  ştii  că  inelul  ascunde  într-adevăr  un  mister, 
n-ar  trebui  să-1  mai  porţi  în  public. 

—  Sunt  de  acord  că  probabil  nu  s-ar  cuveni  să-1  mai  port  până 
când  nu  aflăm  mai  multe  despre  el.  Pe  de  altă  parte,  dacă  purtarea 
lui  în  public  este  singurul  mod  de  a  descoperi  misterul,  s-ar  putea  să 
trebuiască  să  o  fac. 

—  Nu,  rosti  Anne  cu  o  neobişnuită  precauţie,  sunt  de  acord  cu 
Jane.  Nu  trebuie  să-1  porţi  sau,  cel  puţin,  nu  înainte  să  ne  consulţi 
mai  întâi.  Promiţi? 

—  Prea  bine,  încuviinţă  Sophy  şovăielnic,  în  timp  ce  îşi  muta 
privirea  de  la  o  faţă  îngrijorată  la  alta.  Voi  discuta  cu  voi  două 
înainte  de  a  purta  din  nou  inelul.  Acum  haideţi  să  ne  gândim  la 
această  problemă  şi  să  vedem  exact  ce  informaţii  avem  la  dispoziţie. 

—  Bărbatul  cu  pelerina  neagră  a  dat  de  înţeles  că  inelul  este 
cunoscut  doar  anumitor  oameni  ca  el,  spuse  Anne  rar.  Asta 
înseamnă  că  sunt  un  fel  de  club. 

—  De  aici  rezultă  că  sunt  mai  multe  inele,  deduse  Sophy, 
încercând  să  îşi  amintească  cuvintele  exacte  ale  bărbatului.  Poate  că 
este  simbolul  unei  societăţi  secrete. 

—  Nu-mi  place  asta,  mărturisi  Jane  simţind  cum  o  trece  un  frison. 

—  Dar  ce  fel  de  societate,  oare?  întrebă  Anne  repede,  neluând  în 
seamă  presimţirile  prietenei  ei.  Trebuie  să  stabilim  care  le  sunt 
scopurile  înainte  de  a  ne  putea  da  seama  ce  tip  de  bărbat  ar  purta  un 
asemenea  inel. 

—  Poate  că  vom  afla  ce  societate  secretă  ar  putea  folosi  bijuteria 
dacă  descoperim  ce  înseamnă  simbolurile  în  relief  de  pe  ea,  spuse 
Sophy  răsucind  inelul  de  metal  negru  între  degete  în  timp  ce  studia 
triunghiul  şi  capul  de  animal. 

—  Dar  cum  să  facem  asta? 

—  Am  în  minte  un  loc  de  unde  ne-am  putea  porni  cercetările, 
declară  Jane  fără  prea  mare  tragere  de  inimă,  după  o  lungă  pauză. 

—  Care?  spuse  Sophy  privind-o  surprinsă. 

234 


—  Biblioteca  lui  Lady  Fanny. 

Trei  zile  mai  târziu,  Sophy  se  grăbea  în  jos  pe  scări  cu  pălăria 
într-o  mână  şi  poşeta  în  cealaltă.  Se  avântă  în  hol  şi  aproape  că 
ajunse  la  uşa  pe  care  un  lacheu  se  grăbea  să  i-o  deschidă,  când  Julian 
apăru  în  pragul  bibliotecii.  Ştiu  de  îndată  că  voia  să-i  vorbească  după 
privirea  glacială  pe  care  i-o  arunca.  îşi  înăbuşi  un  geamăt  şi  se  opri 
îndeajuns  cât  să-i  arunce  un  zâmbet  strălucitor. 

—  Bună  ziua,  domnul  meu,  văd  că  eşti  destul  de  ocupat  cu  munca 
astăzi,  murmură  ea. 

—  Ieşi  din  nou,  Sophy,  observă  Julian  încrucişându-şi  braţele  şi 
rezemându-se  cu  un  umăr  de  tocul  uşii. 

—  Da,  milord,  spuse  Sophy  punându-şi  pălăria  şi  începând  să-şi 
lege  panglicile.  De  fapt,  le-am  promis  lui  Lady  Fanny  şi  lui  Harriette 
că  le  voi  vizita  în  această  după-amiază. 

—  Le-ai  vizitat  aproape  în  fiecare  după-amiază  în  această 
săptămână. 

—  Doar  în  ultimele  trei  după-amiezi,  milord. 

—  îmi  cer  scuze,  cred  că  ai  dreptate,  probabil  că  au  fost  doar 
ultimele  trei  după-amiezi.  Fără  îndoială  am  pierdut  şirul  pentru  că 
de  fiecare  dată  când  am  sugerat  să  mergem  să  călărim  sau  să  vizităm 
vreo  expoziţie  săptămâna  aceasta,  ai  dat  bir  cu  fugiţii. 

—  Viaţa  la  oraş  este  foarte  agitată,  milord. 

—  O  schimbare  majoră  faţă  de  cea  de  la  ţară,  nu? 

—  Doreaţi  ceva,  milord?  spuse  Sophy  cu  o  privire  precaută, 
întrebându-se  unde  voia  să  ajungă.  Era  nerăbdătoare  să  plece,  căci  o 
aştepta  trăsura. 

—  Puţin  din  timpul  tău?  sugeră  el  pe  un  ton  blând. 

Sophy  începu  să  se  joace  cu  panglicile  de  la  pălărie  şi  funda  se 
strâmbă. 

—  îmi  pare  rău.  Mă  tem  că  i-am  promis  mătuşii  tale  că  voi  ajunge 
acolo  la  ora  trei.  Cred  că  mă  aşteaptă. 

—  Mai  ai  câteva  minute  la  dispoziţie  până  să  pleci,  îi  domoli 

Julian  avântul,  aruncând  o  privire  peste  umăr  la  ceasul  din 
bibliotecă.  De  ce  nu-i  spui  rândaşului  să  plimbe  puţin  calul?  Chiar  aş 
avea  nevoie  de  sfatul  tău  în  câteva  probleme. 

—  De  sfatul  meu?  spuse  Sophy,  devenind  brusc  interesată.  Julian 
nu  îi  mai  ceruse  sfatul  în  nicio  privinţă  de  când  plecaseră  de  la 
Eslington  Park. 

—  Da,  este  ceva  legat  de  Ravenwood. 

—  Ah,  făcu  ea,  neştiind  ce  să-i  răspundă.  Va  dura  mult,  milord? 

—  Nu,  draga  mea,  nu  va  dura  mult,  o  linişti  el,  îndreptându-se  de 
spate  şi  invitând-o  cu  un  gest  graţios  al  mâinii  să  intre  în  bibliotecă. 
Spune-i  rândaşului  că  Lady  Ravenwood  va  ieşi  peste  puţin  timp, 
rosti  el,  întorcându-se  spre  lacheu. 

Sophy  se  aşeză  în  partea  opusă  biroului  lui  Julian  şi  se  chinui  să 
desfacă  nodul  strâns  cu  care  îşi  legase  panglicile  pălăriei. 

—  Lasă-mă  să  te  ajut,  draga  mea,  se  oferi  soţul  ei  închizând  uşa 
bibliotecii  şi  traversând  camera  pentru  a  descurca  nodul. 

—  Sincer  nu  înţeleg  ce  se  întâmplă  cu  panglicile  de  pălărie,  se 
plânse  Sophy,  roşind  uşor  întrucât  Julian  era  atât  de  aproape  de  ea. 
Parcă  niciodată  nu  vor  să  cadă  de  acord. 

—  Nu  te  nelinişti  pentru  asemenea  detalii.  Aceasta  este  una  dintre 
caznele  la  care  se  pricepe  un  soţ,  declară  el  aplecându-se  şi 
desfăcând  nodul  cu  mare  pricepere  cu  mâinile  lui  mari.  Câteva  clipe 
după  aceea,  îi  dădu  jos  pălăria  şi  i-o  înmână,  făcându-i  o  mică 
plecăciune. 

—  Mulţumesc,  spuse  Sophy  aşezată  ţeapăn  pe  scaun  cu  pălăria  în 
poală.  Ce  sfat  doreai  să-ţi  ofer,  domnul  meu? 

—  Tocmai  ce  am  primit  nişte  veşti  de  la  administratorul  meu  de  la 
Ravenwood,  spuse  Julian  înconjurând  biroul  şi  aşezându-se  în  largul 
lui  pe  un  scaun.  îmi  spune  că  menajera  s-a  îmbolnăvit  şi  că  s-ar 
putea  să  nu  se  mai  facă  bine. 

—  Sărmana  doamnă  Boyle,  exclamă  întristată  Sophy  gândindu-se 
la  tirana  plinuţă  care  domnise  peste  Ravenwood  ani  de  zile.  Ţi-a 
spus  cumva  administratorul  dacă  a  chemat-o  pe  bătrâna  Bess  să 

vadă  ce  are? 

—  Da,  se  pare  că  Bess  a  fost  în  vizită  la  conac  şi  a  spus  că  doamna 
Boyle  are  probleme  cu  inima,  zise  Julian  aruncând  o  privire  la 
scrisoarea  din  faţa  lui.  Chiar  dacă  dă  Dumnezeu  să  se  facă  bine,  nu 
va  mai  fi  în  stare  să  îşi  reia  atribuţiile,  întrucât  de  acum  înainte  va 
trebui  să  ducă  o  viaţă  liniştită. 

—  îmi  pare  foarte  rău  să  aud  asta.  Bănuiesc  că  bătrâna  Bess  i-a 
spus  doamnei  Boyle  să  bea  ceai  de  degeţel  roşu.  Este  foarte  util  în 
asemenea  situaţii,  să  ştii. 

—  N-aş  avea  de  unde  să  ştiu  despre  ceaiul  de  degeţel  roşu, 
răspunse  Julian  politicos,  dar  ştiu  că  pensionarea  doamnei  Boyle  mă 
lasă...  Se  opri  voit  şi  completă:  ne  lasă  cu  o  problemă  de  rezolvat. 
Trebuie  să  angajăm  de  îndată  o  nouă  menajeră. 

—  Cu  siguranţă,  altfel  Ravenwood  va  cădea  pradă  haosului. 

—  Treaba  asta  cu  angajatul  unei  menajere  este  destul  de 
importantă,  dar  se  numără  printre  lucrurile  la  care  nu  mă  prea 
pricep,  mărturisi  Julian  tolănindu-se  pe  scaun. 

—  Doamne,  Dumnezeule!  Milord,  nu  ştiam  că  există  ceva  la  cate 
nu  te  pricepi,  spuse  Sophy  fără  a  putea  să-şi  înăbuşe  un  mic  zâmbet. 

—  A  trecut  ceva  vreme  de  când  m-ai  mai  tachinat  în  legătură  cu 
aroganţa  mea  deplorabilă,  Sophy,  o  mustră  Julian.  Mai  că  îmi  lipsesc 
micile  tale  înţepături. 

—  Nu  prea  am  fost  atât  de  apropiaţi  încât  să  avem  ocazia  să  ne 
tachinăm,  milord,  spuse  Sophy  şi  orice  urmă  de  amuzament  îi  pieri 
din  privire. 

—  E  drept,  dar  aş  vrea  să  schimb  situaţia. 

—  De  ce?  se  interesă  ea,  aplecându-şi  capul. 

—  Nu  este  evident?  întrebă  el  pe  un  ton  liniştit.  Găsesc  că  mai 
mult  decât  tachinările  tale,  îmi  lipseşte  acea  relaţie  atât  de  firească  pe 
care  începusem  să  o  construim  la  Eslington  Park  înainte  să  te  simţi 
obligată  să  torni  ceai  în  patul  nostru. 

—  Nu  a  fost  atât  de  firească  pentru  mine,  milord,  spuse  Sophy, 
înroşindu-se  şi  privind  la  pălăria  pe  care  o  ţinea  în  poală.  Este 

adevărat  că  pe  atunci  vorbeam  mai  mult  şi  discutam  subiecte  de 
interes  comun,  dar  eu  nu  puteam  uita  că,  de  fapt,  tot  ceea  ce  voiai  de 
la  mine  era  un  moştenitor  şi  asta  mă  făcea  să  mă  simt  presată,  Julian. 

—  Acum  că  am  stat  de  vorbă  cu  o  anumită  doamnă  ţigancă, 
înţeleg  mai  bine  asta.  Ea  mi-a  explicat  că  soţia  mea  este  o  romantică 
şi  mă  fac  vinovat  de  faptul  că  nu  am  ţinut  cont  de  acest  lucru  în 
comportamentul  meu  faţă  de  ea.  Aş  vrea  să-mi  răscumpăr  păcatele. 

—  Aşadar  acum  îţi  propui  să-mi  satisfaci  aşa-zisa  înclinaţie  spre 
romantism?  spuse  Sophy,  ridicând  iute  capul  şi  încruntându-şi 
sprâncenele.  Te  rog  să  nu  te  deranjezi,  Julian,  gesturile  romantice  nu 
au  nicio  valoare  dacă  nu  sunt  făcute  din  inimă. 

—  Cel  puţin  crede-mă  că  încerc  să-ţi  fac  pe  plac,  draga  mea, 
afirmă  el  cu  un  zâmbet  timid.  Ţi-a  plăcut  cartea  despre  ierburi  a  lui 
Culpeper,  nu-i  aşa? 

—  Ştii  că  mi-a  mers  la  inimă,  domnul  meu,  murmură  ea 
simţindu-se  copleşită  de  un  sentiment  de  vină. 

—  Şi  brăţara?  întrebă  el. 

—  Este  foarte  frumoasă. 

—  Foarte  frumoasă,  oftă  el.  înţeleg.  Atunci  de-abia  aştept  să  te 
văd  purtând-o  cândva,  în  viitorul  apropiat. 

—  Mă  gândesc  să  o  port  diseară,  domnul  meu,  îl  anunţă  Sophy,  şi 
faţa  i  se  lumină  la  gândul  că,  în  sfârşit,  putea  da  un  răspuns  pozitiv. 
Merg  la  o  petrecere  la  Lady  St.  John. 

—  Ar  fi  fost  prea  mult  să  sper  că  nu  aveai  planuri  în  această  seară, 
nu? 

—  Ah,  am  planuri  pentru  fiecare  seară  atât  săptămâna  asta,  cât  şi 
cealaltă.  Se  întâmplă  atât  de  multe  lucruri  aici,  în  oraş! 

—  într-adevăr,  confirmă  Julian  cu  un  aer  posomorât.  Dar  nu  eşti 
obligată  să  participi  la  fiecare  eveniment  la  care  eşti  invitată.  Mă 
gândeam  că  ţi-ar  plăcea  să  petreci  câteva  seri  acasă,  în  linişte. 

—  Pentru  numele  lui  Dumnezeu,  de  ce  aş  vrea  să  stau  aici  de  una 
singură,  mii  ord?  murmură  Sophy  încordată. 

—  Poate  am  sta  împreună,  sugeră  Julian  împreunându-şi  mâinile 

pe  birou. 

încerca  să  fie  bun  cu  ea,  îşi  zise  Sophy  forţându-se  să  zâmbească 
din  nou.  Cu  toate  acestea,  nu-şi  dorea  doar  bunătate  din  partea  lui. 

—  Aha,  un  alt  gest  romantic  pentru  a-mi  satisface  toanele?  Foarte 
generos  din  partea  ta,  dar  nu  trebuie  să  te  deranjezi,  milord.  Sunt 
perfect  capabilă  să  mă  distrez  de  una  singură.  După  cum  ţi-am  spus, 
acum  că  mă  aflu  de  ceva  vreme  în  oraş  înţeleg  mai  bine  cum  ar 
trebui  să  îşi  trăiască  vieţile  soţii  şi  soţiile  din  înalta  societate.  In  clipa 
asta  însă  chiar  trebuie  să  plec,  altfel  mătuşa  ta  se  va  întreba  pe  unde 
sunt,  spuse  ea  ridicându-se  repede  în  picioare  şi  uitând  complet  de 
pălăria  din  poală,  care  căzu  pe  podea. 

—  Sophy,  îmi  înţelegi  greşit  intenţiile,  i  se  adresă  Julian  în  timp  ce 
înconjura  biroul  pentru  a  ridica  pălăria.  M-am  gândit  doar  că  ne-am 
putea  bucura  amândoi  de  o  seară  liniştită  acasă,  continuă  el  în  timp 
ce  îi  potrivea  pălăria  pe  cap  şi  îi  lega  corect  panglicile  sub  bărbie. 

—  îţi  mulţumesc  pentru  gest,  milord,  spuse  ea  ridicând  privirea 
spre  el  şi  dorind  să  ştie  exact  ce  gândea.  Cu  toate  acestea,  nici  nu 
mi-ar  trece  prin  cap  să  intervin  în  viaţa  ta  socială.  Sunt  convinsă  că 
te-ai  plictisi  de  moarte  dacă  ai  sta  acasă.  Iţi  doresc  o  zi  bună. 

—  Sophy! 

Chemarea  o  prinse  tocmai  când  îşi  aşeza  mâna  pe  clanţă. 

—  Da,  milord? 

—  Şi  cu  angajarea  noii  menajere  cum  facem? 

—  Spune-i  administratorului  să  stea  de  vorbă  cu  Molly  Ashkettle. 
Face  parte  din  personalul  de  la  Ravenwood  de  ani  de  zile  şi  o  va 
înlocui  de  minune  pe  doamna  Boyle,  spuse  Sophy  năpustindu-se 
afară  pe  uşă. 

Cincisprezece  minute  mai  târziu  era  condusă  în  biblioteca  lui 
Lady  Fanny.  Harriette,  Jane  şi  Arme  se  aflau  deja  acolo,  cufundate  în 
mormanul  de  cărţi  de  pe  masă. 

—  îmi  cer  scuze  pentru  întârziere,  mormăi  Sophy  când  celelalte 
femei  ridicară  privirea  din  cărţi.  Soţul  meu  a  vrut  să  discutăm  despre 
găsirea  unei  noi  menajere. 

—  Ce  ciudat,  remarcă  Fanny  din  vârful  unei  scări,  unde  scotocea 
prin  raftul  de  sus  al  bibliotecii.  Ravenwood  nu  se  ocupă  niciodată  de 
angajarea  servitorilor,  lasă  asta  întotdeauna  pe  seama 
administratorului  sau  a  majordomului.  Oricum  nu  contează,  draga 
mea,  facem  progrese  mari  cu  micul  tău  proiect. 

—  E  adevărat,  spuse  Arme  închizând  o  carte  şi  deschizând  o  alta. 
Harriette  a  descoperit  de  curând  o  referinţă  la  capul  de  animal  de  pe 
inel.  Este  o  fiinţă  mitologică  şi  apare  într-o  carte  veche  de  ştiinţele 
naturii. 

—  Din  păcate  nu  e  o  referinţă  plăcută,  completă  Harriette, 
oprindu-se  şi  privind  pe  deasupra  ochelarilor.  A  fost  asociată  cu  un 
fel  de  cult  foarte  periculos  din  vechime. 

—  Acum  mă  uit  prin  nişte  cărţi  vechi  de  matematică  să  văd  dacă 
descopăr  ceva  despre  triunghi,  anunţă  Jane.  Am  impresia  că  ne 
apropiem. 

—  Şi  eu,  întări  Lady  Fanny  coborând  scara,  deşi  începe  să  mă 
îngrijoreze  puţin  ce  vom  afla  dacă  găsim  răspunsurile. 

—  De  ce  spui  asta?  întrebă  Sophy,  luând  loc  la  masă  şi  alegând  un 
volum  masiv. 

—  Fanny  şi-a  amintit  ceva  vag  ieri-seară  înainte  de  culcare, 
răspunse  Harriette  privind-o. 

—  Ce  anume? 

—  Ceva  legat  de  o  societate  secretă  a  unor  tineri  libertini  cam 
desfrânaţi,  rosti  Fanny  rar.  Am  auzit  despre  asta  acum  câţiva  ani.  Nu 
am  aflat  niciodată  mai  multe  detalii,  dar  se  pare  că  membrii  acestei 
societăţi  foloseau  inele  ca  să  se  recunoască  între  ei.  Se  presupune  că 
toate  astea  au  început  la  Cambridge,  dar  unii  au  continuat  să  facă 
parte  din  club  şi  după  absolvire,  cel  puţin  pentru  o  vreme. 

Sophy  se  uită  la  Anne  şi  Jane  şi  dădu  uşor  din  cap.  Conveniseră  să 
nu  le  alarmeze  pe  Fanny  şi  Harriette  destăinuindu-le  adevăratul 
motiv  pentru  care  voiau  să  afle  secretul  inelului  negru.  In  ceea  ce  le 
privea  pe  cele  două  femei  mai  în  vârstă,  Sophy  era  doar  curioasă  în 
legătură  cu  o  veche  bijuterie  de  familie  care  ajunsese  în  posesia  ei. 

—  Spui  că  sora  ta  ţi-a  lăsat  acest  inel?  întrebă  Harriette  întorcând 
încet  paginile. 

—  Aşa  este. 

—  Ştii  de  unde  îl  avea? 

Sophy  ezită,  încercând  să  se  gândească  la  o  explicaţie  plauzibilă  a 
modului  în  care  Amelia  ajunsese  în  posesia  inelului,  dar  ca  de  obicei, 
nu  îi  venea  nicio  idee  când  încerca  să  născocească  o  minciună. 

—  Ai  spus  că  îl  primise  de  la  o  mătuşă  îndepărtată  care  murise  cu 
mulţi  ani  înainte,  nu-i  aşa,  Sophy?  inventă  la  repezeală  Arme, 
sărindu-i  în  ajutor. 

—  Da,  cred  că  asta  ai  spus,  interveni  şi  Jane  înainte  ca  Sophy  să  fie 
nevoită  să  răspundă. 

—  într-adevăr.  Era  o  mătuşă  tare  bizară,  nici  nu  cred  că  am 
întâlnit-o  vreodată,  prinse  Sophy  ideea  din  zbor. 

—  Hmmm.  Tare  bizară  este  expresia  potrivită,  reflectă  Fanny 
coborând  încă  două  volume  masive  şi  întorcându-se  la  raft  ca  să  mai 
aducă  câteva.  Mă  întreb  cum  a  ajuns  inelul  în  posesia  ei. 

—  Probabil  că  nu  vom  şti  niciodată.  Arme  se  exprimase  cu 
fermitate,  aruncându-i  o  privire  liniştitoare,  în  timp  ce  Sophy 
începea  să  pară  din  ce  în  ce  mai  vinovată. 

—  I-ai  arătat  lui  Ravenwood  inelul,  Sophy?  întrebă  Harriette 
întorcând  o  altă  pagină  a  volumului  pe  care  îl  cerceta.  Bărbat  fiind, 
ar  putea  şti  mai  multe  despre  astfel  de  lucruri. 

—  A  văzut  inelul,  încuviinţă  Sophy,  bucuroasă  să  poată  spune  în 
sfârşit  adevărul,  dar  nu  1-a  recunoscut. 

—  Ah,  atunci  trebuie  să  continuăm  pe  cont  propriu,  conchise 
Fanny,  alegând  un  alt  volum  de  pe  raft.  Tare  îmi  plac  enigmele,  ţie 
nu,  Harry? 

—  O,  da!  Nici  că  sunt  mai  fericită  când  lucrez  la  rezolvarea  unei 
enigme. 

Patru  zile  mai  târziu,  cercetând  un  vechi  tratat  de  matematică 
împreună  cu  Arme,  Sophy  descoperi  originea  ciudatului  triunghi  de 
pe  inel. 

—  Asta  e!  strigă  ea  emoţionată  pe  când  celelalte  femei  se  adunau 
în  jurul  volumului  prăfuit.  Priviţi!  Triunghiul  arată  exact  ca  acela  de 
pe  inel,  are  inclusiv  buclele  ciudate  din  fiecare  colţ. 

—  Are  dreptate,  spuse  Anne.  Ce  spune  despre  triunghi? 

—  Se  pare  că  este  util  în  anumite  ceremonii  oculte  pentru  a 
controla  demonii  de  gen  feminin  care...  Sophy  se  opri  încruntată  şi 
se  strădui  să  descifreze  fraza  în  latină.  Când  îşi  dădu  seama  ce 
traducea  se  îmbujoră  şi  tăcu.  O,  Doamne! 

—  Care  e  problema?  se  interesă  Fanny  aplecându-se  peste  umărul 
ei.  Ah,  înţeleg.  O  formă  cât  se  poate  de  utilă  de  a  controla  succubii  în 
timp  ce  te  bucuri  de  plăcerile  carnale  pe  care  ţi  le  oferă.  Cât  de 
fascinant!  Să-i  lăsăm  pe  bărbaţi  să  îşi  facă  griji  despre  o  specie  de 
demoni-femei  care  îi  molestează  pe  sărmanii  masculi  neajutoraţi  în 
timp  ce  dorm. 

—  într-adevăr,  fascinant!  zâmbi  Harriette.  Târfe  demonice  care 
pot  fi  controlate  în  timp  ce  te  bucuri  de  favorurile  lor.  Ai  dreptate, 
Fanny. 

—  în  mod  evident,  aici  avem  şi  mai  multe  dovezi  ale  fanteziilor 
masculine,  spuse  Anne,  arătându-le  o  altă  poză  a  creaturii 
mitologice  pe  care  o  căutase.  Se  spune  că  animalul  din  triunghi  are 
puteri  neobişnuite  şi  poate  întreţine  relaţii  sexuale  timp  de  ore 
întregi  fără  pauză. 

—  Cred  că  acum  putem  afirma  cu  certitudine  că  bijuteria  de 
familie  a  lui  Sophy  este  un  inel  bărbătesc.  Se  pare  că  a  fost  creat 
special  pentru  a  face  un  bărbat  să  îşi  supraaprecieze  performanţele 
în  dormitor  şi  poate  că  a  fost  destinat  să-i  poarte  noroc  în  acest 
domeniu.  Oricare  ar  fi  adevărul,  nu  este  genul  de  bijuterie  pe  care 
Ravenwood  şi-ar  dori  să  o  vadă  pe  soţia  lui  purtând-o  în  public. 

—  Dacă  aş  fi  în  locul  tău,  Sophy,  chicoti  Harriette,  nu  i-aş  spune 
soţului  ce  înţeles  au  formele  de  pe  inel.  Pune-1  deoparte  şi  cere-i  lui 
Ravenwood  smaraldele  familiei  în  schimb. 

—  Sunt  convinsă  că-mi  dai  un  sfat  excelent,  replică  Sophy  pe  un 
ton  liniştit,  gândindu-se  că  nu  i-ar  fi  cerut  soţului  ei  smaraldele 

Ravenwood  nici  în  ruptul  capului.  Vă  mulţumesc  pentru  ajutor, 
altfel  n-aş  fi  găsit  toate  aceste  informaţii  legate  de  inel. 

—  Nu  ai  pentru  ce,  spuse  Harriette  radiind.  A  fost  un  proiect 
absolut  captivant,  nu-i  aşa,  Fanny? 

—  Da,  ne-a  oferit  o  sumedenie  de  învăţăminte. 

—  Păi,  atunci  mai  bine  ne-am  pomi  la  drum,  propuse  Arme  în 
timp  ce  femeile  se  apucau  să  aşeze  la  loc  cărţile.  I-am  promis  bunicii 
că  o  voi  ajuta  să  amuze  nişte  prieteni  la  un  joc  de  cărţi  în  această 
seară. 

—  Iar  eu  trebuie  să  ajung  la  balul  lui  Lady  St.  John,  le  informă 
Sophy  scuturându-şi  mâinile  de  praf. 

—  Păi,  nu  mă  ţineţi  în  suspans,  ştiu  că  povestea  nu  se  încheie  aici. 
Sunt  convinsă!  Ce  ai  de  gând  să  faci  în  continuare,  Sophy?  vru  Jane 
să  afle.  Le  aruncă  o  privire  cu  subînţeles  prietenelor  sale  de  îndată  ce 
se  aşezară  toate  trei  în  trăsura  lui  Sophy,  iar  Lady  Fanny  şi 
însoţitoarea  ei  fură  departe  de  ele. 

Sophy  se  uită  pe  fereastra  trăsurii  preţ  de  câteva  clipe,  pierdută  în 
gânduri. 

—  După  câte  îmi  dau  seama,  în  momentul  de  faţă  ştim  cu 
certitudine  două  lucruri  despre  inel.  Unul,  că  a  fost  probabil  al  unui 
bărbat  care  făcea  parte  dintr-o  societate  secretă  la  care  aderase  cel 
mai  probabil  la  Cambridge.  Al  doilea,  că  această  societate  era 
implicată  în  anumite  practici  sexuale  cât  se  poate  de  nerespectabile. 

—  Cred  că  ai  dreptate,  fu  de  acord  Anne.  Sărmana  ta  soră  a  fost 
victima  unui  bărbat  care  folosea  femeile  într-un  mod  nedemn,  fără 
îndoială. 

—  Dar  asta  o  ştim  deja,  o  întrerupse  Jane.  Ce  facem  acum? 

—  Mi  se  pare  că  o  singură  persoană  ar  putea  cunoaşte  bărbaţii 
care  poartă  astfel  de  inele,  declară  Sophy  întorcându-şi  privirea  de  la 
fereastră  şi  uitându-se  la  prietenele  ei. 

—  Nu  vrei  să  spui. . .  Jane  făcu  ochii  mari. 

—  Desigur,  spuse  Anne  repede.  De  ce  nu  m-am  gândit  la  asta? 
Trebuie  să  o  contactăm  de  îndată  pe  Charlotte  Featherstone  şi  să 

vedem  ce  ne  poate  spune  despre  inel  sau  despre  bărbatul  care  l-ar  fi 
putut  purta.  Sophy,  scrie-i  un  bilet  în  această  după-masă  şi  o  să  i-1 
duc  eu  cât  de  curând,  deghizată  în  bărbat. 

—  Se  prea  poate  să  nu  vrea  să  răspundă,  spuse  Jane  plină  de 
speranţă. 

—  Tot  ce  se  poate,  dar  e  singura  resursă  care  mi-a  mai  rămas, 
recunoscu  Sophy,  în  afară  de  a  purta  inelul  în  public  din  nou  şi  de  a 
observa  cine  reacţionează  la  vederea  lui. 

—  Este  prea  periculos,  replică  Anne.  Orice  bărbat  care  recunoaşte 
inelul  şi  te  vede  purtându-1  ar  putea  crede  că  eşti  şi  tu  implicată  în 
cult. 

Sophy  tresări  scuturată  de  un  frison,  amintindu-şi  de  bărbatul  cu 
pelerina  neagră  cu  glugă  şi  mască.  O  plăcere  cât  se  poate  de 
neobişnuită,  spusese  acesta. 

Nu,  trebuia  să  fie  cât  se  poate  de  vigilentă  şi  să  nu  atragă  atenţia 
mai  mult  decât  era  necesar. 

Răspunsul  lui  Charlotte  Featherstone  veni  după  câteva  ore.  Anne 
i-1  aduse  de  îndată  lui  Sophy  şi  aceasta  rupse  plicul  animată  de  un 
sentiment  de  teamă  şi  nerăbdare. 

De  la  o  femeie  onorabilă  la  alta:  Mă  flataţi  cerându-mi  ceea  ce  vă 
place  să  numiţi  informaţii  profesionale.  în  biletul  dumneavoastră 
spuneţi  că  întreprindeţi  cercetări  legate  de  o  moştenire  de  familie  şi  că 
rezultatele  obţinute  până  acum  v-au  sugerat  că  v-aş  putea  fi  de  ajutor. 
Vă  ofer  cu  plăcere  puţinele  informaţii  pe  care  le  deţin,  dar 
permiteţi-mi  să  vă  spun  că  nu  îl  apreciez  prea  mult  pe  acel  membru  al 
familiei  dumneavoastră  care  a  lăsat  în  urmă  acest  inel.  Oricine  ar  fi 
fost  respectivul,  probabil  că  avea  o  latură  extrem  de  imorală. 

De-a  lungul  anilor,  îmi  aduc  aminte  că  au  fost  cinci  bărbaţi  care  au 
purtat  în  prezenţa  mea  un  inel  asemănător  cu  acela  pe  care  mi-l 
descrieţi  în  bilet.  Doi  dintre  ei  au  murit  şi,  ca  să  fiu  sinceră,  nu  trebuie 
să  le  ducem  dorul,  căci  lumea  este  mai  bună  fără  ei.  Ceilalţi  trei  care 
au  rămas  în  viaţă  sunt  lorzii  Utteridge,  Varley  şi  Ormiston. 

Nu  ştiu  ce  aveţi  de  gând  să  faceţi  în  continuare,  dar  vă  sfătuiesc  să 
acţionaţi  cu  prudenţă.  Pot  să  vă  asigur  că  niciunul  dintre  aceşti  trei 
bărbaţi  nu  constituie  o  companie  potrivită  pentru  o  femeie,  indiferent 
de  poziţia  ei  în  înalta  societate.  Deşi  ezit  să  sugerez  asta,  poate  că  ar  fi 
mai  bine  să  discutaţi  această  chestiune  cu  soţul  dumneavoastră 
înainte  de  a  acţiona  pe  cont  propriu. 

Scrisoarea  purta  iniţialele  frumos  încondeiate  ale  lui  Featherstone, 
C.F. 

Sophy  simţi  cum  inima  începea  să-i  bată  mai  tare.  In  sfârşit,  avea 
numele.  Unul  dintre  cei  trei  putea  fi  bărbatul  răspunzător  de 
moartea  Ameliei. 

—  Trebuie  să  fac  cumva  să-i  întâlnesc,  spuse  ea  către  Arme  pe  un 
ton  egal. 

—  Utteridge,  Varley  şi  Ormiston,  repetă  Anne  gânditoare.  Am 
auzit  de  ei.  Toţi  trei  circulă  fără  stinghereală  prin  înalta  societate, 
deşi  nu  se  bucură  de  cea  mai  bună  reputaţie.  Dacă  îţi  foloseşti 
relaţiile  pe  care  le  ai  şi  dacă  mă  folosesc  şi  eu  de  cele  ale  bunicii,  nu  ar 
trebui  să  fie  prea  greu  să  facem  rost  de  invitaţii  la  petreceri  şi  serate 
la  care  este  de  aşteptat  să  îi  întâlnim  pe  aceşti  trei  domni. 

—  Din  câte  văd,  carneţelul  meu  de  întâlniri  aproape  că  nu  mai  are 
locuri  libere,  observă  Sophy,  dând  din  cap  afirmativ  şi  împăturind 
biletul  lui  Featherstone. 

Capitolul  14 


Waycott  continua  să  o  bată  la  cap  şi  Sophy  începea  să  fie  de-a 
dreptul  enervată.  Se  încruntă  uşor  privind  peste  umărul  lordului 
Utteridge  în  timp  ce  acesta  o  conducea  pe  ringul  de  dans  şi  observă 
uşurată  că  Waycott  părea  să  se  îndrepte  spre  grădină.  Ar  cam  fi  fost 
vremea  să  o  lase  în  pace  în  acea  seară,  îşi  spuse  Sophy.  Reuşise 
într-un  final  să  îi  fie  prezentată  bărbatului  care  se  afla  în  capul  listei 
ei  şi  să  danseze  cu  el.  Era  vorba  despre  Utteridge.  Odată  un  bărbat 
frumos,  acum  avea  un  chip  consumat  de  dezmăţ.  Nu  fusese  uşor  să 
ajungă  la  el,  căci  încă  de  când  ajunsese  la  petrecere,  Waycott  se 
învârtise  în  jurul  ei,  aşa  cum  o  făcuse  şi  cu  multe  alte  ocazii  în 
ultimele  două  săptămâni. 

Şi  aşa  fusese  greu  să  afle  pe  unde  umbla  Utteridge  în  acea  seară, 
se  gândi  Sophy  enervată,  chiar  mai  greu  decât  anticipase  alături  de 
Anne  şi  Jane,  şi  cu  siguranţă  nu  avea  nevoie  să-i  stea  Waycott  în  cale. 
Din  fericire,  Anne  reuşise  în  ultima  clipă  să  afle  lista  de  invitaţi  de  la 
serata  respectivă  şi  Sophy  nu  voia  să  irosească  timpul  şi  efortul  de 
care  fusese  nevoie  pentru  a  face  rost  de  un  loc  pe  acea  listă. 

Informaţiile  pe  care  le  avea  la  dispoziţie  în  ceea  ce  îl  privea  pe 
lordul  Utteridge  erau  foarte  puţine. 

—  Mi  s-a  spus  că  şi-a  pierdut  cea  mai  mare  parte  a  averii  la 
jocurile  de  noroc  şi  că  acum  e  în  căutarea  unei  neveste  bogate,  îi 
explicase  Anne  mai  devreme.  în  acest  moment  încearcă  să-i  atragă 
atenţia  Cordeliei  Biddle,  iar  ea  este  pe  lista  de  invitaţi  de  la 
Dallimore  din  această  seară. 

—  Cred  că  Lady  Fanny  ar  putea  să-mi  facă  rost  de  o  invitaţie, 
opinase  Sophy,  şi  se  dovedise  că  presupunerea  ei  era  cât  se  poate  de 
corectă.  Lady  Fanny  fusese  puţin  uimită  aflând  că  dorea  să  meargă 
la  o  serată  care  se  anunţa  grozav  de  plictisitoare,  însă  discutase  cu 

gazda. 

—  Nu  a  fost  deloc  dificil,  draga  mea,  îi  raportase  Fanny  mai 
târziu,  privind-o  cu  o  căutătură  de  cunoscător.  In  ultima  vreme,  eşti 
considerată  un  premiu  pentru  orice  gazdă. 

—  Probabil  că  este  vorba  despre  puterea  pe  care  o  exercită  titlul 
lui  Julian,  remarcase  Sophy  sec,  întrebându-se  dacă  ar  fi  putut  să  se 
folosească  de  acea  putere  în  final  pentru  a-1  pedepsi  pe  bărbatul  care 
o  sedusese  pe  Amelia. 

—  Cu  siguranţă  că  numele  de  Ravenwood  este  de  ajutor,  fu  de 
acord  Harriette  ridicând  privirea  din  cartea  ei,  dar  ar  trebui  să  ştii, 
fata  mea,  că  nu  doar  titlului  de  contesă  i  se  datorează  succesul  pe 
care  îl  ai  în  acest  sezon. 

—  Nu  este  nevoie  să  intri  în  detalii,  Harry.  Sophy  rămase  uimită 
preţ  de  o  clipă,  după  care  îşi  reveni  şi  continuă  cu  un  zâmbet  poznaş: 
Sunt  pe  deplin  conştientă  că  această  popularitate  de  care  mă  bucur 
acum  se  datorează  simplului  fapt  că  până  şi  membrii  înaltei  societăţi 
londoneze  suferă  de  dureri  de  cap,  de  probleme  de  digestie  şi  de  tot 
felul  de  necazuri  cu  ficatul.  Serios,  de  fiecare  dată  când  merg  la  vreo 
petrecere  sfârşesc  prin  a  scrie  la  fel  de  multe  reţete  ca  un  farmacist. 

Harriette  schimbase  o  privire  amuzată  cu  Fanny  şi  se  întorsese  la 
cartea  ei. 

Cu  toate  acestea,  planul  funcţionase  şi  Sophy  fusese  primită  cât  se 
poate  de  cordial  de  gazda  ei  încântată  până  peste  poate,  care  nu  îşi 
putuse  închipui  că  ar  putea  să  aibă  norocul  de  a  beneficia  de 
prezenţa  contesei  de  Ravenwood  la  serata  ei.  După  aceea,  fusese 
destul  de  simplu  să  dea  de  lordul  Utteridge  şi  dacă  Waycott  nu  ar  fi 
insistat  atât  să-i  acorde  un  dans,  lucrurile  ar  fi  mers  cât  se  poate  de 
bine. 

—  M-aş  hazarda  să  spun  că,  probabil,  Ravenwood  găseşte  că  eşti 
total  diferită  faţă  de  prima  lui  soţie,  murmură  Utteridge  pe  un  ton 
siropos. 

—  Aţi  cunoscut-o  bine,  milord?  Sophy  îi  surâse  încurajator,  după 
ce  aşteptase  tocmai  acest  gen  de  început  de  discuţie. 

—  Să  spunem  că  am  avut  ocazia  să  discut  de  mai  multe  ori  cu  ea 
între  patru  ochi.  Era  o  femeie  absolut  fascinantă,  îţi  paraliza 
simţurile.  Era  încântătoare,  misterioasă,  captivantă.  Putea  să  farmece 
un  bărbat  timp  de  zile  întregi  cu  un  simplu  zâmbet.  Cred  şi  că  era 
foarte  periculoasă. 

Un  succubus,  se  gândi  Sophy,  amintindu-şi  ciudata  figură  de  pe 
inelul  negru.  Mulţi  bărbaţi  simţiseră  nevoia  de  a  se  apăra  de  o  femeie 
ca  Elizabeth  chiar  în  timp  ce  îi  cădeau  de  bunăvoie  în  plasă. 

—  I-aţi  vizitat  des  pe  soţul  meu  şi  pe  prima  lui  soţie  la 
Ravenwood?  întrebă  Sophy  pe  un  ton  firesc. 

—  Ravenwood  nu  prea  stătea  cu  soţia  lui,  chicoti  Utteridge,  cel 
puţin  nu  după  primele  câteva  luni  de  căsnicie.  în  plus,  trebuie  să 
spun  că  acele  prime  câteva  luni  au  fost  nemaipomenit  de  amuzante 
pentru  noi  ceilalţi. 

—  Amuzante?  repetă  Sophy,  simţind  cum  o  trecea  un  fior. 

—  Da,  confirmă  Utteridge  cu  satisfacţie.  Au  fost  tot  felul  de  scene 
şi  afişări  în  public  pe  parcursul  acelui  prim  an  care  au  făcut  deliciul 
înaltei  societăţi.  După  aceea  însă,  Ravenwood  şi  soţia  lui  au  luat-o 
fiecare  pe  drumul  lui.  Unii  spun  că  el  era  pe  punctul  de  a  intenta 
divorţ  când  a  murit  Elizabeth. 

Probabil  că  Julian  ura  acele  scene  cumplit  de  jenante.  Nu  era  de 
mirare  că  îşi  exprimase  atât  de  hotărât  dorinţa  ca  noua  lui  soţie  să  nu 
ajungă  ţinta  bârfelor. 

—  Aţi  fost  vreodată  la  Ravenwood  Abbey,  milord?  îl  iscodi  Sophy 
încercând  să  revină  la  întrebarea  pe  care  i-o  pusese  mai  devreme. 

—  De  două  ori,  dacă  îmi  aduc  bine  aminte,  spuse  Utteridge  pe  un 
ton  detaşat.  Nu  am  stat  prea  mult  în  niciuna  din  dăţi,  deşi  Elizabeth 
putea  fi  destul  de  fermecătoare.  Nu  prea  mă  omor  după  viaţa  la  ţară. 
Unui  bărbat  cu  constituţia  mea  nu-i  prieşte  defel,  mă  simt  mult  mai 
bine  la  oraş. 

—  înţeleg,  murmură  Sophy.  Ascultând  cu  atenţie  glasul  lui 
Utteridge  şi  cadenţa  vorbirii,  se  strădui  să  se  lămurească  dacă  el  era 
bărbatul  cu  pelerina  neagră  şi  mască  ce  o  avertizase  în  legătură  cu 

inelul  în  noaptea  balului  mascat.  Răspunsul  era  probabil  negativ,  iar 
dacă  Utteridge  era  sincer,  nu  avea  cum  să  fie  el  cel  care  o  sedusese  pe 
Amelia.  Oricine  ar  fi  fost  acela,  ar  fi  trebuit  să  fi  rămas  la  Ravenwood 
mai  mult  timp.  Amelia  se  întâlnise  cu  iubitul  ei  de  mai  multe  ori  pe 
parcursul  a  trei  luni  de  zile.  Desigur,  era  posibil  ca  Utteridge  să 
mintă  referitor  la  frecvenţa  vizitelor  sale,  dar  Sophy  nu  putea  găsi  un 
motiv  pentru  care  s-ar  fi  deranjat  să  facă  asta.  îşi  dădu  seama  că  avea 
să  fie  foarte  dificil  să  îl  găsească  pe  cel  care  o  împinsese  la  moarte  pe 
Amelia. 

—  Spuneţi-mi,  doamnă,  intenţionaţi  să  urmaţi  drumul  deschis  de 
predecesoarea  dumneavoastră?  Dacă  da,  vă  rog  să  mă  includeţi  în 
planurile  dumneavoastră.  Dacă  mi-aţi  propune  să  mă  găzduiţi,  aş 
putea  chiar  să  iau  în  calcul  din  nou  o  vizită  la  Hampshire,  rosti 
Utteridge  pe  un  ton  periculos  de  dulce. 

Insulta  aproape  directă  o  scoase  pe  Sophy  din  visare. 

—  Ce  vreţi  să  spuneţi  mai  exact,  domnule?  întrebă  ea,  oprindu-se 
în  mijlocul  ringului  de  dans  şi  aruncându-şi  nervoasă  capul  pe  spate. 

—  Nimic,  draga  mea.  întrebam  doar  din  pură  curiozitate.  Păreaţi 
interesată  de  activităţile  fostei  contese  şi  m-am  gândit  că  poate  vă 
doriţi  să  duceţi  aceeaşi  viaţă  nesăbuită  pe  care  a  dus-o  ea. 

—  Nici  nu  mă  gândesc,  replică  Sophy  tensionată.  Nu  îmi  pot  da 
seama  de  unde  aţi  fi  putut  înţelege  asta. 

—  Calmaţi-vă,  doamnă,  nu  am  vrut  să  vă  insult.  Auzisem  nişte 
zvonuri  care  mi-au  stârnit  curiozitatea,  trebuie  s-o  recunosc. 

—  Ce  zvonuri?  Sophy  devenise  dintr-odată  neliniştită.  Dacă  se 
aflase  despre  tentativa  de  duel  dintre  ea  şi  Charlotte  Featherstone, 
Julian  avea  să  fie  furios. 

—  Nimic  important,  vă  asigur,  spuse  Utteridge  zâmbind  amuzat 
şi  potrivind  floarea  artificială  care  ameninţa  să  cadă  din  părul  lui 
Sophy.  Era  doar  o  mică  bârfă  legată  de  smaraldele  Ravenwood. 

—  Ah,  despre  asta,  răsuflă  adânc  Sophy  ascunzându-şi 
sentimentul  de  uşurare.  Ce  este  cu  ele,  milord? 

—  Unii  se  întreabă  de  ce  nu  le-aţi  purtat  în  public,  spuse  molcom 

Utteridge  în  timp  ce  îi  arunca  o  privire  pătrunzătoare. 

—  Ce  ciudat!  Nu-mi  pot  imagina  cum  cineva  îşi  poate  pierde 
vremea  gândindu-se  măcar  o  clipă  la  asemenea  lucruri  lumeşti.  Cred 
că  acest  dans  s-a  încheiat,  milord. 

—  Atunci  mă  întreb  dacă  mă  puteţi  scuza,  doamnă,  spuse 
Utteridge  cu  o  plecăciune  scurtă.  Cred  că  am  deja  o  parteneră  pentru 
următorul  dans. 

—  Desigur.  Sophy  îşi  înclină  arogantă  capul  şi  îl  urmări  pe 
Utteridge  înaintând  prin  mulţime  spre  o  tânără  femeie  cu  părul 
blond  şi  ochi  albaştri,  purtând  o  rochie  bleu  de  mătase. 

—  Cordelia  Biddle,  anunţă  Waycott  apărând  în  spatele  ei.  Nu  e 
prea  deşteaptă,  dar  potrivit  zvonurilor  averea  ei  compensează  foarte 
bine  această  lipsă. 

—  Nu  mi  s-a  părut  că  bărbaţii  ar  pune  mare  preţ  pe  inteligenţă  la 
o  femeie. 

—  Este  adevărat  că  unii  bărbaţi  nu  sunt  nici  ei  destul  de 
inteligenţi  ca  să  aprecieze  aşa  ceva  la  o  femeie,  spuse  Waycott 
aruncându-i  o  privire  plină  de  înţeles.  M-aş  aventura  să  spun  că 
Ravenwood  este  unul  dintre  acei  bărbaţi  înguşti  la  minte. 

—  Vă  înşelaţi,  milord,  i-o  reteză  Sophy. 

—  Atunci  îmi  cer  scuze.  Doar  că  am  văzut  puţine  dovezi  că 
Ravenwood  şi-ar  preţui  fermecătoarea  soţie  cum  se  cuvine,  iar  asta 
îmi  dă  de  gândit. 

—  Şi  ce  v-aţi  aştepta  să  facă,  mă  rog,  ca  să  îşi  arate  preţuirea?  Să 
presare  petale  de  trandafiri  în  faţa  uşii  de  la  intrare  în  fiecare 
dimineaţă? 

—  Petale  de  trandafiri?  spuse  Waycott  ridicând  sprânceana.  Nu 
prea  cred.  Ravenwood  nu  este  genul  romantic,  dar  m-aş  fi  aşteptat  să 
vă  ofere  smaraldele  Ravenwood  până  acum. 

—  Nu-mi  pot  da  seama  de  ce  v-aţi  aştepta  la  asta,  se  enervă 
Sophy.  Carnaţia  mea  nu  este  potrivită  pentru  smaralde.  Arăt  cu  mult 
mai  bine  purtând  diamante,  nu  credeţi?  îşi  mişcă  mâna  cu  un  gest 
graţios  atrăgând  atenţia  bărbatului  asupra  brăţării  cu  diamante  pe 

care  i-o  dăduse  Julian.  Pietrele  preţioase  sclipeau  la  încheietura  ei. 

—  Greşeşti,  Sophy,  o  contrazise  Waycott.  Ai  arăta  minunat 
purtând  smaralde.  Mă  întreb  însă  dacă  Ravenwood  va  mai  avea 
încredere  într-o  altă  femeie  pentru  a  i  le  încredinţa.  Probabil  că 
aceste  pietre  înseamnă  nişte  amintiri  dureroase  pentru  el. 

—  Trebuie  să  mă  scuzaţi,  milord.  Cred  că  o  văd  pe  Lady 
Frampton  acolo,  lângă  fereastră.  Mi-ar  plăcea  să  ştiu  dacă  leacul  meu 
pentru  o  digestie  uşoară  i-a  fost  de  ajutor,  spuse  Sophy  şi  o  luă  din 
loc,  gândindu-se  că  se  săturase  de-a  binelea  de  viconte.  Apăruse 
aproape  la  fiecare  eveniment  la  care  participase  şi  ea  în  ultima 
vreme. 

In  timp  ce  avansa  prin  mulţime,  îşi  dădu  seama  că  nu  ar  fi  trebuit 
să-1  lase  pe  Utteridge  să  scape  aşa  uşor.  Chiar  dacă  nu  era  bărbatul 
pe  care  îl  căuta,  lăsase  impresia  că  ştia  foarte  multe  despre 
activităţile  lui  Elizabeth  şi  păruse  dispus  să  vorbească  despre  ele. 
Deja  era  prea  târziu  când  o  ţintui  în  loc  gândul  că  ar  fi  putut  să  îi 
furnizeze  informaţii  valoroase  despre  ceilalţi  doi  bărbaţi  ale  căror 
nume  figurau  pe  lista  lui  Charlotte. 

In  cealaltă  parte  a  camerei,  Cordelia  Biddle  refuza  încă  o  dată  să-i 
acorde  un  dans  lui  Utteridge,  iar  acesta,  ofensat,  se  pregătea  să  iasă 
în  grădină.  Sophy  îşi  croi  drum  spre  uşile  deschise. 

—  Nu  te  mai  gândi  la  Utteridge,  se  auzi  vocea  tărăgănată  a  lui 
Waycott  din  spatele  ei.  Cred  că  poţi  găsi  pe  cineva  mai  bun.  Nici 
măcar  Elizabeth  nu  şi-a  pierdut  prea  mult  vremea  cu  el. 

—  Nu  ştiu  ce  vreţi  să  spuneţi,  domnule,  şi  nici  nu  doresc  să  vă  aud 
explicaţia,  spuse  Sophy  întorcându-şi  repede  capul,  cu  ochii 
îngustaţi  de  mânie.  în  mod  evident,  Waycott  o  urmărise.  Şi  cred  că 
aţi  face  mai  bine  să  nu  vă  mai  lansaţi  în  presupuneri  despre 
persoanele  pe  care  aleg  să  le  întâlnesc. 

—  De  ce?  Pentru  că  ţi-e  teamă  că  dacă  află  Ravenwood,  te  va  îneca 
în  acelaşi  iaz  în  care  a  înecat-o  pe  Elizabeth? 

Sophy  îl  privi  fix  pe  Waycott,  şocată  preţ  de  o  clipă,  după  care  îi 
întoarse  spatele  şi  ieşi  în  aerul  răcoros  al  nopţii  din  grădină. 

—  Data  viitoare  când  ai  de  gând  să  mă  târăşti  într-un  tripou 
mizerabil  ca  acesta,  poate  vei  avea  măcar  decenţa  să  verifici  că  am 
şanse  reale  să  şi  câştig,  mârâi  nervos  Julian  în  timp  ce  îl  urma  pe 
Daregate,  îndepărtându-se  de  la  masa  de  joc. 

în  spatele  lui,  alţi  jucători  ieşiră  în  faţă,  afişând  pe  chip  o  detaşare 
studiată  care  nu  reuşea  să  le  mascheze  plăcerea  arzătoare  din  ochii. 
Zarurile  fură  aruncate  şi  un  alt  joc  de  noroc  începu.  Aveau  să  fie 
pierdute  averi  şi  altele  aveau  să  fie  câştigate  în  acea  seară.  Unele 
moşii  care  erau  de  generaţii  întregi  în  câte  o  familie  aveau  să  cadă  în 
alte  mâini  în  acea  seară  graţie  unei  aruncări  norocoase  a  zarului. 
Julian  îşi  ascundea  cu  greu  dezgustul  faţă  de  toate  acestea.  Nu  se 
cuvenea  ca  pământul  şi  privilegiile,  dar  şi  responsabilităţile  aferente 
să  fie  riscate  într-un  joc  neghiob  de  zaruri.  Nu  putea  înţelege 
gândirea  unui  bărbat  care  ar  fi  făcut  aşa  ceva. 

—  Nu  te  mai  plânge  atât,  îl  dojeni  Daregate.  Ţi-am  spus  că  era  mai 
uşor  să  scoţi  informaţii  de  la  un  câştigător  vesel  decât  de  la  un  învins 
nemulţumit.  Ai  aflat  ce  voiai,  nu? 

—  Da,  la  naiba,  dar  m-a  costat  cincisprezece  mii  de  lire. 

—  O  nimica  toată  faţă  de  cât  vor  pierde  Crandon  şi  Musgrove  în 
seara  asta.  La  tine,  Ravenwood,  orice  ban  pe  care  nu  îl  cheltuieşti  pe 
moşiile  tale  este  o  problemă. 

—  Ştii  că  şi  atitudinea  ta  faţă  de  jocurile  de  noroc  s-ar  schimba 
complet  dacă  mâine,  de  exemplu,  ai  moşteni  titlul  unchiului  tău  şi 
pământurile  corespunzătoare.  Nu  eşti  un  cartofor  mai  vicios  decât 
mine,  spuse  Julian  făcând  semn  după  trăsură  după  ce  ieşiră  în  aerul 
rece  al  serii.  Era  aproape  miezul  nopţii. 

—  Nu  fi  prea  sigur  de  asta.  Momentan  sunt  destul  de  fidel  mesei 
de  joc  şi  mi-e  teamă  că  mă  bizui  cam  mult  pe  ea  ca  să  am  un  venit. 

—  Eşti  norocos  că  te  pricepi  la  zaruri  şi  la  cărţi. 

—  Este  unul  dintre  lucrurile  cele  mai  utile  pe  care  le-am  deprins  la 
Eton,  zise  Daregate  pe  un  ton  neglijent,  sărind  în  trăsură  de  îndată  ce 
aceasta  se  opri  în  faţa  celor  doi  bărbaţi.  Julian  îl  urmă  şi  se  aşeză  în 

faţa  prietenului  său. 

—  Prea  bine,  m-a  costat  destul.  Acum  să  vedem  cu  ce  m-am  ales 
pentru  cele  cincisprezece  mii  de  lire. 

—  Conform  lui  Eggers,  care,  te  asigur,  se  pricepe  la  astfel  de 
lucruri,  sunt  cel  puţin  trei  sau  patru  bărbaţi  care  încă  mai  poartă 
inelele  negre,  spuse  Daregate  gânditor. 

—  Dar  am  reuşit  să  aflăm  doar  două  nume  de  la  el.  Utteridge  şi 
Varley,  replică  Julian  meditând  la  bărbatul  în  favoarea  căruia  tocmai 
îşi  pierduse  banii.  Cu  cât  câştigase  mai  mult,  cu  atât  fusese  mai 
dispus  Eggers  să  bârfească  cu  Daregate  şi  Julian.  Mă  întreb  dacă 
vreunul  dintre  ei  i-a  dat  inelul  prietenei  lui  Sophy.  Cred  că  Utteridge 
şi-a  petrecut  puţin  timp  la  moşie  şi  Varley  este  probabil  în  aceeaşi 
situaţie,  continuă  el  încleştându-şi  pumnii  în  timp  ce  se  forţa  să  îşi 
reamintească  lista  aproape  infinită  de  cuceriri  a  lui  Elizabeth. 

Daregate  pretindea  că  nu  se  gândeşte  la  urmări,  ci  doar  la 
problema  curentă. 

—  Cel  puţin  avem  un  punct  de  plecare.  Ori  Utteridge,  ori  Varley 
ar  putea  fi  bărbatul  care  i-a  dat  prietenei  soţiei  tale  inelul. 

—  La  naiba,  Daregate,  nu-mi  place  deloc.  Un  lucru  este  cert. 
Sophy  nu  mai  trebuie  să  poarte  inelul  acela.  Va  trebui  să  am  grijă  să 
fie  distrus  de  îndată.  Iar  asta,  se  gândi  el,  avea  să  creeze  şi  mai  multe 
tensiuni  în  cuplul  lor.  în  mod  evident,  ea  ţinea  foarte  mult  la  inelul 
negru. 

—  Sunt  întru  totul  de  acord  cu  tine.  Acum  că  am  aflat  ce 
înseamnă,  nu  trebuie  să-1  mai  poarte  în  niciun  caz.  Dar  ea  nu  ştie  ce 
înseamnă  inelul,  Ravenwood.  Pentru  ea  nu  este  decât  o  amintire.  Ai 
de  gând  să-i  spui  adevărul? 

—  Că  proprietarul  lui  iniţial  făcea  parte  dintr-un  club  secret  ai 
cărui  membri  încheiau  pariuri  de  genul  „cine  putea  pune  coarne 
bărbatului  de  rangul  cel  mai  înalt  din  societate"?  Nu  prea  cred.  Deja 
are  o  impresie  destul  de  proastă  despre  bărbaţi,  în  general. 

—  Serios?  întrebă  Daregate  amuzat.  Atunci  tu  şi  doamna  ta  vă 
potriviţi  de  minune,  nu  crezi,  Ravenwood?  Nici  tu  nu  ai  chiar  o 

părere  bună  despre  femei,  aşa  că  exact  asta  îţi  trebuie,  să  fii  căsătorit 
cu  una  care  îţi  întoarce  complimentul. 

—  Destul,  Daregate.  Am  lucruri  mai  bune  de  făcut  astă-seară 
decât  să  stau  să  mă  sfădesc  cu  un  bărbat  care  are  cam  aceleaşi  vederi 
asupra  femeilor  cu  ale  mele.  Oricum,  Sophy  este  diferită  de 
majoritatea  femeilor. 

—  Da,  ştiu.  Privindu-1,  Daregate  zâmbi  uşor  în  întuneric, 
începusem  să  mă  întreb  dacă  ţi-ai  dat  şi  tu  seama  de  asta.  Păzeşte-o 
bine,  Ravenwood,  în  lumea  noastră  sunt  destui  lupi  cărora  le-ar  face 
nespusă  plăcere  să  o  sfâşie. 

—  Nimeni  nu  ştie  asta  mai  bine  decât  mine,  spuse  Julian  privind 
pe  fereastra  trăsurii.  Unde  vrei  să  te  las? 

—  Cred  că  la  Brook,  răspunse  Daregate  dând  din  umeri.  Am  chef 
să  beau  ceva  după  iadul  din  care  am  plecat.  Tu  unde  mergi? 

—  Mă  duc  după  Sophy,  e  la  serata  lui  Lady  Dallimore. 

—  Fără  îndoială  că  este  senzaţia  serii,  remarcă  Daregate  cu  un 
zâmbet  ştrengăresc.  Doamna  ta  a  reuşit  deja  să  dea  tonul  în  modă. 
Dacă  mergi  pe  Bond  Street  sau  dacă  intri  în  orice  salon  în  zilele  astea, 
vei  vedea  că  jumătate  dintre  femeile  din  apropiere  sunt  delicios  de 
neglijente.  Panglici  pe  punctul  de  a  cădea,  pălării  strâmbe,  şaluri  care 
se  târăsc  pe  jos.  Totul  este  cât  se  poate  de  încântător,  dar  niciuna 
dintre  ele  nu  poate  face  asta  la  fel  de  bine  ca  Sophy. 

—  Asta  pentru  că  la  ea  asta  nu  este  căutat,  acest  stil  îi  vine  natural, 
spuse  Julian  zâmbind  ca  pentru  el. 

Cincisprezece  minute  mai  târziu,  Julian  îşi  croia  drum  prin 
mulţimea  din  sala  de  bal  a  lui  Lady  Dallimore,  în  căutarea  lui  Sophy. 
Daregate  avea  dreptate,  constată  el  amuzat.  Majoritatea  femeilor 
tinere  păreau  să  aibă  ceva  nelalocul  lui  în  ţinută.  Podoabele  le  erau 
prinse  în  păr  în  unghiuri  de  unde  puteau  cădea  cu  uşurinţă, 
panglicile  atârnau  pe  podea  şi  eşarfele  fluturau  înşelător  absolut  la 
întâmplare.  Aproape  că  strivi  cu  piciorul  un  evantai  care  se 
bălăngănea  la  capătul  unui  şiret  lung  de  încheietura  proprietarei. 

—  Bună,  Ravenwood,  îţi  cauţi  contesa? 

—  Bună  seara,  Tharp,  spuse  Julian  privind  peste  umăr  şi 
recunoscându-1  pe  baronul  între  două  vârste  cu  care  discuta  uneori 
ştirile  despre  război.  Da,  chiar  o  caut  pe  Lady  Ravenwood.  Vreun 
semn  că  ar  fi  pe  aici? 

—  Sunt  semne  că  e  aici  peste  tot,  băiete,  la  uită-te  puţin,  spuse 
baronul  corpolent,  indicându-i  sala  de  bal  aglomerată  cu  un  gest  al 
mâinii.  E  imposibil  să  faci  un  pas  fără  să  calci  pe  vreo  panglică,  sau 
pe  vreo  eşarfă,  ori  peste  vreo  altă  bagatelă  de-asta.  Eu  însumi  am 
vorbit  cu  doamna  ta  mai  devreme.  Mi-a  prescris  o  licoare  care  zice  ea 
că  m-ar  putea  ajuta  cu  problemele  de  digestie.  Nu  te  supăra  că  îţi 
spun  asta,  dar  eşti  al  naibii  de  norocos  că  te-ai  însurat  cu  ea.  O  să 
aibă  grijă  de  tine  la  bătrâneţe,  dacă  ajungi  până  acolo,  şi  probabil  că  o 
să  îţi  facă  şi  o  duzină  de  fii  până  atunci. 

Julian  strânse  din  dinţi  auzind  ultima  remarcă.  Nu  era  deloc  sigur 
că  Sophy  avea  să  îi  dea  de  bunăvoie  acei  fii.  îşi  amintea  mult  prea 
bine  că  nu  era  dornică  să  aibă  copii  prea  devreme. 

—  Unde  ai  văzut-o  ultima  oară,  Tharp? 

—  Cred  că  dansa  cu  Utteridge,  răspunse  acesta,  încruntându-se 
dintr-odată.  Dacă  mă  gândesc  mai  bine,  asta  nu  e  deloc  o  situaţie 
plăcută,  băiete.  Ştii  că  Utteridge  este  un  crai  notoriu.  Dacă  aş  fi  în 
locul  tău,  aş  pune  capăt  acestei  apropieri  de  îndată. 

Julian  simţi  cum  un  sentiment  de  mânie  începu  să  îi  roadă 
stomacul.  Cum  reuşise  oare  Utteridge  să  o  întâlnească  pe  Sophy  şi, 
mai  important,  de  ce? 

—  Mulţumesc,  Tharp,  o  să  mă  ocup  de  asta. 

—  Cu  plăcere,  spuse  baronul  înseninându-se.  Mulţumeşte-i  din 
nou  contesei  tale  pentru  reţetă,  te  rog.  De-abia  aştept  să  o  încerc. 
Dumnezeu  ştie  că  m-am  săturat  să  mă  hrănesc  doar  cu  cartofi  şi 
pâine.  Vreau  să  pot  să  mai  pun  şi  eu  gura  pe  o  bucată  bună  de  carne 
de  vită. 

—  O  să-i  transmit,  îi  făgădui  Julian  şi  îşi  schimbă  poziţia, 
uitându-se  prin  sală  după  Utteridge.  Nu  îl  văzu,  în  schimb  o  zări  pe 
Sophy.  Tocmai  se  pregătea  să  iasă  în  grădină,  cu  Waycott  în 

continuare  pe  urmele  ei. 

într-o  zi,  cât  de  curând,  trebuia  să  rezolve  cumva  problema  cu 
Waycott,  îşi  promise  Julian. 

Grădina  era  splendidă.  Sophy  auzise  că  lordul  Dallimore  se 
mândrea  cu  ea.  în  orice  altă  situaţie,  i-ar  fi  făcut  plăcere  să  o  vadă  la 
lumina  lunii,  deoarece  era  neîndoielnic  foarte  îngrijită,  gardul  viu, 
terasele  şi  straturile  de  flori  fiind  tăiate  cât  se  poate  de  atent. 

în  acea  seară  însă,  verdeaţa  atât  de  elaborat  aranjată  îi  îngreuna 
sarcina  de  a-1  căuta  de  lordul  Utteridge.  De  fiecare  dată  când 
înconjura  o  bucată  de  gard  viu  înalt  se  găsea  într-un  alt  punct  mort  şi 
cu  cât  se  îndepărta  mai  mult  de  casă,  cu  atât  îi  venea  mai  greu  să 
privească  în  întuneric.  Dăduse  deja  de  două  ori  peste  cupluri  care  în 
mod  evident  plecaseră  din  sala  de  bal  în  căutarea  unui  loc  unde  se 
puteau  bucura  de  puţină  intimitate. 

Oare  cât  de  departe  se  dusese  Utteridge,  se  întrebă,  devenind  din 
ce  în  ce  mai  nervoasă.  Grădina  nu  era  atât  de  mare  încât  să  te  pierzi 
în  ea.  Apoi  începu  să  se  întrebe  de  ce  acesta  dorise  să  se  plimbe  atât 
de  departe  de  casă  şi  găsi  aproape  imediat  răspunsul.  Un  bărbat  cu 
caracterul  lui  Utteridge  se  folosea  fără  îndoială  de  intimitatea 
grădinii  pentru  o  întâlnire  secretă.  Poate  că  tocmai  în  acel  moment  o 
tânără  femeie  lipsită  de  ajutor  îi  asculta  dulcegăriile  şi  credea  că  este 
îndrăgostită  de  el.  Dacă  el  era  bărbatul  care  o  sedusese  pe  Amelia,  îşi 
spuse  Sophy  hotărâtă,  va  face  tot  ce  îi  stătea  în  puteri  să  nu  se 
căsătorească  cu  Cordelia  Biddle  sau  cu  vreo  altă  moştenitoare 
inocentă. 

îşi  strânse  fustele  şi  se  pregăti  să  dea  roată  unei  mici  statui  a  lui 
Pan  jucându-se  în  mijlocul  unui  strat  de  flori. 

—  Nu  e  sigur  să  te  plimbi  pe  aici  de  una  singură,  spuse  Waycott 
din  întuneric.  O  femeie  s-ar  putea  pierde  în  această  grădină. 

Sophy  se  întoarse  icnind.  Vicontele  o  privea  lung  de  la  o  mică 
distanţă. 

—  Milord,  chiar  trebuie  să  vă  furişaţi  pe  la  spatele  oamenilor?  se 

răsti  ea  simţind  cum  teama  îi  dispare,  făcând  loc  mâniei. 

—  încep  să  cred  că  acesta  este  singurul  mod  în  care  voi  reuşi  să  îţi 
vorbesc  vreodată  între  patru  ochi,  spuse  Waycott  avansând  câţiva 
paşi  spre  ea.  în  lumina  lunii,  părul  lui  blond  căpăta  inflexiuni 
argintii  şi  contrastul  cu  hainele  negre  pe  care  îi  plăcea  să  le  poarte  îl 
făcea  să  pară  o  fiinţă  ireală. 

—  Nu  cred  că  avem  ceva  de  vorbit  între  patru  ochi,  îl  admonestă 
Sophy  încleştându-şi  degetele  pe  evantai.  Nu  îi  plăcea  să  se  afle 
acolo  singură  cu  Waycott  şi  auzea  deja  avertismentele  lui  Julian 
sunându-i  în  urechi. 

—  Greşeşti,  Sophy,  avem  multe  de  discutat.  Vreau  să  ştii  adevărul 
despre  Ravenwood  şi  Elizabeth.  Ar  fi  vremea  să  afli  cum  au  stat 
lucrurile. 

—  Ştiu  deja  tot  ce  trebuie  să  ştiu,  rosti  Sophy  pe  un  ton  egal. 

—  Nimeni  nu  ştie  tot  adevărul,  cu  atât  mai  puţin  tu,  o  contrazise 
Waycott  scuturând  din  cap,  cu  ochii  sclipindu-i  în  întuneric.  Dacă 
l-ai  fi  ştiut,  nu  te-ai  mai  fi  căsătorit  cu  el.  Eşti  prea  dulce  şi  blândă  să 
te  fi  încredinţat  de  bunăvoie  unui  monstru  ca  Ravenwood. 

—  Trebuie  să  vă  cer  să  vă  opriţi  imediat,  lord  Waycott. 

—  Să  mă  ajute  Dumnezeu,  dar  nu  mă  pot  opri,  replică  Waycott  cu 
asprime.  Nu  crezi  că  aş  face-o  dacă  aş  putea?  Numai  de-ar  fi  atât  de 
uşor.  Nu  pot  înceta  să  mă  gândesc  la  asta.  La  ea.  La  tot.  Mă  bântuie, 
Sophy,  mă  mănâncă  de  viu.  Aş  fi  putut  să  o  salvez,  dar  ea  nu  m-a 
lăsat. 

Pentru  prima  oară,  Sophy  îşi  dădu  seama  că  sentimentele  lui 
Waycott  pentru  Elizabeth  nu  fuseseră  superficiale  sau  trecătoare.  în 
mod  evident,  omul  era  torturat  de  o  durere  intensă.  Plină  de 
compasiune,  înainta  un  pas  şi  îi  atinse  braţul. 

—  Ei,  hai,  nu  trebuie  să  vă  învinovăţiţi,  şopti  ea.  Elizabeth  era 
foarte  încăpăţânată  şi  se  enerva  uşor.  Chiar  şi  noi,  care  trăiam  la  ţară 
în  preajma  moşiei  Ravenwood,  ştiam  atâta  lucru  despre  ea.  Orice  s-a 
întâmplat,  s-a  sfârşit  acum.  Nu  trebuie  să  vă  mai  agitaţi  pentru  asta. 

—  El  a  ruinat-o,  zise  Waycott.  El  a  făcut-o  să  se  transforme.  Ştii, 

Elizabeth  nu  voia  să  se  mărite  cu  el.  A  fost  forţată  de  către  familia  ei. 
Părinţii  ei  nu  se  puteau  gândi  decât  la  titlul  Ravenwood  şi  la  avere, 
fără  a  ţine  cont  de  sensibilitatea  ei.  Nu  i-au  înţeles  firea  atât  de 
delicată. 

—  Vă  rog,  milord,  nu  trebuie  să  mai  continuaţi  astfel. 

—  A  omorât-o,  continuă  Waycott  ridicând  glasul.  La  început  a 
făcut  asta  puţin  câte  puţin,  cu  mici  acte  de  cruzime,  apoi  a  devenit 
tot  mai  dur.  Mi-a  spus  că  a  bătut-o  de  câteva  ori  cu  cravaşa,  ca  şi  cum 
ar  fi  fost  un  cal. 

—  Nu,  nu  pot  să  cred  asta,  exclamă  Sophy  dând  repede  din  cap  şi 
gândindu-se  că  de  câte  ori  provocase  mânia  lui  Julian,  el  nu 
răspunsese  violent. 

—  Ai  dreptate,  nu  ai  cunoscut-o  la  început.  Nu  ai  văzut  cum  s-a 
schimbat  după  ce  s-a  căsătorit  cu  el.  El  făcea  tot  posibilul  să-i 
întemniţeze  spiritul  şi  să-i  stingă  focul  interior,  aşa  că  ea  i  s-a  opus  în 
singurul  mod  pe  care-1  avea  la  dispoziţie,  sfidându-1,  dar  în 
încercarea  ei  de  a  se  elibera  a  devenit  desfrânată. 

—  Unii  spun  că  era  mai  mult  decât  atât,  că  era  nebună,  îi  aminti 
Sophy,  şi  dacă  asta  e  adevărat,  este  cât  se  poate  de  trist. 

—  El  a  făcut-o  să  devină  aşa. 

—  Nu,  nu  îl  puteţi  învinui  pe  Ravenwood  pentru  boala  ei. 
Nebunia  de  acest  fel  este  ereditară,  milord. 

—  Nu,  ripostă  Waycott  cu  înverşunare.  Ravenwood  este  vinovat 
de  moartea  ei:  dacă  nu  ar  fi  fost  el,  ea  ar  fi  în  viaţă  astăzi.  Merită  să 
plătească  pentru  crima  lui. 

—  Vorbiţi  prostii,  milord,  spuse  Sophy  cu  răceală.  Moartea  lui 
Elizabeth  a  fost  un  accident,  nu  trebuie  să  lansaţi  asemenea  acuzaţii 
nici  faţă  de  mine  şi  nici  faţă  de  altcineva.  Ştiţi  la  fel  de  bine  ca  mine 
cât  de  mult  rău  pot  face  asemenea  lucruri. 

Waycott  îşi  scutură  capul  de  parcă  ar  fi  vrut  să  iasă  dintr-un  fel  de 
ceaţă  densă  şi  văpaia  din  ochi  i  se  mai  domoli. 

—  Ascultă-mă,  bolborosi  el  trecându-şi  degetele  prin  părul  blond. 
Ce  neghiob  sunt  să  bat  astfel  câmpii  în  faţa  ta. 

—  Trebuie  să  o  fi  iubit  foarte  mult,  milord.  Sophy  descoperi 
impresionată  secretul  din  spatele  acelor  acuzaţii  nebuneşti. 

—  Prea  mult,  mai  mult  decât  iubesc  viaţa,  mărturisi  Waycott  pe 
un  ton  obosit. 

—  îmi  pare  rău,  milord,  mai  mult  decât  pot  exprima  în  cuvinte. 

—  Eşti  bună  la  inimă,  Sophy,  prea  bună,  poate,  spuse  vicontele  cu 
un  zâmbet  trist.  încep  să  cred  că  înţelegi  cu  adevărat.  Nu  îţi  merit 
blândeţea. 

—  Nu,  Waycott,  cu  siguranţă  nu  o  meriţi,  spuse  Julian,  şi  vocea  lui 
tăie  ca  o  sabie  întunericul.  întinse  mâna  şi  dădu  la  o  parte  mâna  lui 
Sophy  de  pe  mâneca  celuilalt  bărbat,  după  care  o  luă  posesiv  de  braţ, 
cu  brăţara  cu  diamante  strălucind  la  încheietura  ei. 

—  Julian,  te  rog,  şopti  Sophy  alarmată  de  dispoziţia  lui,  dar  el  o 
ignoră,  concentrându-se  asupra  vicontelui. 

—  Soţia  mea  are  o  slăbiciune  pentru  cei  despre  care  crede  că 
suferă  şi  nu  voi  permite  nimănui  să  profite  de  această  slăbiciune,  cu 
atât  mai  puţin  ţie,  Waycott.  înţelegi  ce  vreau  să  spun? 

—  Cât  se  poate  de  bine.  Noapte  bună,  doamnă,  şi  mulţumesc, 
rosti  Waycott  făcând  o  plecăciune  graţioasă  şi  dispărând  în  beznă. 

—  Serios  acum,  Julian,  nu  trebuia  să  faci  o  scenă,  oftă  Sophy. 
Julian  înjură  printre  dinţi  în  timp  ce  o  conducea  repede  înapoi 

spre  casă. 

—  Nu  era  nevoie  să  fac  o  scenă?  Sophy,  cred  că  nu-ţi  dai  seama  cât 
de  aproape  ai  fost  să  mă  faci  să-mi  pierd  cumpătul  în  această  seară. 
Ţi-am  spus  cât  se  poate  de  clar  că  nu  vreau  să-1  mai  vezi  pe  Waycott, 
indiferent  de  situaţie. 

—  M-a  urmat  în  grădină,  ce  puteam  face? 

—  Şi  de  ce  Dumnezeu  ai  ieşit  singură  în  grădină?  ripostă  Julian. 
întrebarea  o  făcu  să  ezite.  Nu-i  putea  spune  că  încercase  să  afle 

informaţii  de  la  lordul  Utteridge. 

—  Era  foarte  cald  în  sala  de  bal,  milord.  îşi  alese  cuvintele  cu  mare 
grijă,  încercând  să  rămână  cât  mai  aproape  de  adevăr,  astfel  încât  să 
nu  fie  prinsă  cu  o  minciună  umilitoare. 

—  Ar  trebui  să  ştii  că  nu  e  bine  să  ieşi  singură  din  sala  de  bal.  Nu 
ai  niciun  pic  de  simţ  practic,  Sophy? 

—  Nu  sunt  sigură,  milord,  dar  încep  să  cred  că  această  căsnicie 
mi-1  consumă  destul  de  mult. 

—  Aici  nu  suntem  în  Hampshire  ca  să  te  poţi  plimba  în  siguranţă 
pe  unde  doreşti  tu. 

—  Da,  Julian. 

—  De  fiecare  dată  când  foloseşti  tonul  acesta,  îmi  dau  seama  că 
mă  găseşti  plictisitor,  oftă  el.  Sophy,  îmi  dau  seama  că  îmi  petrec 
mult  timp  ţinându-ţi  predici,  dar  zău  dacă  nu  o  cauţi  cu  lumânarea. 
De  ce  tot  insişti  să  te  pui  singură  în  asemenea  situaţii?  O  faci  doar  ca 
să  ne  dovedeşti  amândurora  că  nu-mi  pot  controla  soţia? 

—  Nu  este  nevoie  să  mă  controlezi,  milord,  spuse  Sophy  pe  un 
ton  distant,  dar  încep  să  cred  că  n-o  vei  înţelege  niciodată.  Desigur, 
simţi  nevoia  să  faci  asta  din  cauza  problemelor  pe  care  le-ai  avut  cu 
prima  ta  soţie,  dar  te  pot  asigura  că  oricât  de  mult  ai  fi  controlat-o, 
nu  ar  fi  fost  de  ajuns  să  o  salvezi  de  la  autodistrugere.  Nu  o  puteai 
controla  nici  tu  şi  nici  altcineva.  Cred  că  nicio  fiinţă  umană  nu  o 
putea  ajuta,  aşa  că  nu  trebuie  să  te  învinovăţeşti  că  nu  ai  putut-o 
salva. 

—  La  naiba,  te-am  prevenit  că  nu  vorbesc  despre  Elizabeth, 
mormăi  Julian  strângându-i  degetele  pe  care  le  aşezase  pe  umărul 
lui.  Doar  atât  am  să-ţi  spun.  Dumnezeu  ştie  că  nu  am  reuşit  să  o  apăr 
de  orice  a  făcut-o  să  devină  atât  de  desfrânată,  şi  poate  că  ai  dreptate. 
Poate  că  niciun  bărbat  n-ar  fi  reuşit  să  controleze  acest  gen  de 
nebunie,  dar  poţi  fi  sigură  că  nu  voi  pregeta  să  te  apăr  pe  tine, 
Sophy. 

—  Dar  eu  nu  sunt  Elizabeth,  izbucni  Sophy,  şi  îţi  promit  că  n-o  să 
ajung  la  azilul  de  nebuni. 

—  O  ştiu  foarte  bine,  şi  îi  mulţumesc  lui  Dumnezeu  pentru  asta, 
Sophy,  dar  ai  nevoie  de  protecţie.  în  anumite  feluri  eşti  prea 
vulnerabilă. 

—  Nu  este  adevărat,  pot  avea  grijă  de  mine,  milord. 

—  Atunci,  dacă  te  pricepi  atât  de  bine  să  ai  grijă  de  tine,  de  ce  erai 
gata  să  cedezi  în  faţa  scenei  tragice  a  lui  Waycott?  izbucni  Julian  scos 
din  fire. 

—  Să  ştii  că  nu  minţea.  Sunt  convinsă  că  a  ţinut  foarte  mult  la 
Elizabeth.  Bineînţeles,  nu  trebuia  să  se  îndrăgostească  de  soţia  altui 
bărbat,  dar  asta  nu  schimbă  faptul  că  sentimentele  lui  pentru  ea  erau 
autentice. 

—  Nu  am  de  ce  să  contest  faptul  că  era  fascinat  de  ea  şi  crede-mă, 
nu  era  singurul.  Fără  îndoială  însă  că  acţiunile  lui  din  această  seară 
erau  doar  o  uneltite  menită  să-ţi  câştige  compasiunea. 

—  Şi  ce  e  în  neregulă  cu  asta,  mă  rog?  Uneori  avem  cu  toţii  nevoie 
de  puţină  compasiune. 

—  La  Waycott,  acesta  ar  fi  fost  primul  pas  spre  ape  cât  se  poate  de 
tulburi.  Dacă  îi  dai  cea  mai  mică  ocazie,  Sophy,  te  va  mânca  de  vie. 
Scopul  lui  e  să  te  seducă  şi  să-mi  arunce  asta  în  faţă.  Oare  chiar 
trebuie  să  mă  exprim  mai  direct  de  atât? 

—  Nu,  mii  ord,  eşti  cât  se  poate  de  clar  în  această  privinţă,  dar  cred 
că  s-ar  putea  să  greşeşti  în  ceea  ce  pliveşte  sentimentele  vicontelui.  In 
orice  caz,  îţi  jur  solemn  că  nu  mă  voi  lăsa  sedusă  nici  de  el  şi  nici  de 
altcineva.  Ţi-am  promis  deja  fidelitate  veşnică.  De  ce  nu  ai  încredere 
în  mine? 

—  Sophy,  nu  am  vrut  să  spun  că  ai  cădea  de  bunăvoie  pradă 
vicleşugului  lui!  Julian  îşi  stăpâni  o  exclamaţie  de  frustrare. 

—  Milord,  măcar  ai  putea  să-mi  accepţi  cuvântul  dat,  insistă 
Sophy,  neluând  în  seamă  eforturile  lui  conciliatoare. 

—  La  naiba,  Sophy,  ţi-am  spus,  nu  voiam  să  înţelegi  că. . . 

—  Destul!  Sophy  se  opri  brusc  în  mijlocul  aleii  şi  îl  forţă  şi  pe  el  să 
se  oprească.  Vreau  să-mi  juri  că  vei  avea  încredere  în  mine  că  nu  mă 
voi  lăsa  sedusă  nici  de  Waycott,  nici  de  altcineva,  îi  ceru  ea  pe  un  ton 
hotărât,  ridicând  privirea  spre  el.  Dacă  nu  am  cuvântul  tău,  milord, 
nu  am  de  gând  să  mai  merg  un  singur  pas  alături  de  tine. 

—  Aşa  deci?  spuse  Julian  cu  obişnuita  lui  expresie  indescifrabilă 
pe  chip,  studiind  o  vreme  faţa  lui  Sophy  la  lumina  lunii. 

—  Măcar  atâta  lucru  îmi  datorezi,  Julian.  Este  atât  de  greu  pentru 
tine  să  rosteşti  cuvintele  acelea?  Atunci  când  mi-ai  dat  brăţara  şi 
cartea  despre  ierburi  a  lui  Culpeper  ai  pretins  că  mă  respecţi.  Ei  bine, 
vreau  o  dovadă  a  acelui  respect,  şi  nu  mă  refer  la  diamante  sau 
smaralde. 

—  Eşti  necruţătoare  când  îţi  insultă  cineva  onoarea,  observă 
Julian,  cu  ochii  sclipindu-i  nedefinit  în  timp  ce  îşi  ridica  mâna  pentru 
a-i  cuprinde  bărbia. 

—  Nu  cred  că  sunt  mai  necruţătoare  decât  tine,  milord,  în  cazul  în 
care  ţi  s-ar  pune  onoarea  la  îndoială. 

—  Ai  de  gând  să  o  pui  la  îndoială  dacă  nu  ofer  răspunsul  pe  care  îl 
doreşti?  întrebă  el,  ridicându-şi  sprâncenele  cu  un  aer  ameninţător. 

—  Bineînţeles  că  nu.  Nu  am  nicio  îndoială  că  onoarea  ta  este 
nepătată.  Vreau  doar  să  mă  asiguri  că  o  respecţi  în  aceeaşi  măsură  şi 
pe  a  mea.  Dacă  tot  ceea  ce  simţi  pentru  mine  este  respect,  atunci, 
pentru  Dumnezeu,  ai  putea  să-mi  dai  o  dovadă  palpabilă  a  acestui 
sentiment. 

—  îmi  ceri  destul  de  mult,  Sophy.  Contele  tăcu  pentru  o  vreme, 
privind-o  gânditor. 

—  Nu  cer  mai  mult  decât  ceri  tu  de  la  mine. 

—  Da,  ai  dreptate.  Julian  aprobă  din  cap  fără  tragere  de  inimă, 
întrucât  ceda  într-o  chestiune  destul  de  importantă.  Nu  ştiu  nicio 
altă  femeie  care  să  argumenteze  problema  onoarei  într-un  asemenea 
mod.  De  fapt,  nu  ştiu  nicio  femeie  care  se  preocupă  măcar  de  această 
noţiune. 

—  Poate  că  un  bărbat  nu  dă  atenţie  sentimentelor  unei  femei 
legate  de  acest  subiect  decât  atunci  când  lipsa  ei  de  onoare  ameninţă 
să  i-o  pună  pe  a  lui  în  pericol. 

—  încetează,  te  conjur,  mă  predau,  exclamă  Julian,  ridicând  mâna 
pentru  a  respinge  orice  argumente  ulterioare.  Prea  bine,  doamnă,  jur 
solemn  că  voi  avea  încredere  completă  în  onoarea  ta  de  femeie. 

Sophy  simţi  cum  tensiunea  dispare  din  interiorul  ei  şi  zâmbi 
tremurat,  ştiind  cât  de  greu  îi  fusese  lui  să  facă  această  concesie. 

—  Mulţumesc,  Julian,  şopti  ea  şi  se  ridică  din  impuls  pe  vârfuri, 
trecându-şi  uşor  buzele  peste  ale  lui.  Nu  te  voi  trăda  niciodată, 
declară  ea  sinceră. 

—  Atunci  nu  văd  de  ce  nu  ne-am  înţelege  foarte  bine,  spuse  el 
înconjurând-o  cu  braţele  şi  trăgând-o  la  pieptul  său.  Apoi  îi  acoperi 
buzele  cu  ale  lui  cu  un  gest  provocator  şi  ciudat  de  insistent.  Când 
Julian  îşi  ridică  într-un  final  capul,  Sophy  îi  observă  privirea 
inundată  de  speranţa  bine  cunoscută. 

—  Julian? 

—  Credincioasa  mea  soţie,  cred  că  ar  cam  fi  vremea  să  mergem 
acasă.  Am  planuri  care  ne  privesc  doar  pe  noi  pentru  restul  serii. 

—  Chiar  aşa,  milord? 

—  Cât  se  poate  de  sigur.  O  luă  de  braţ  şi  o  conduse  către  sala  de 
bal  cu  paşi  atât  de  mari,  că  Sophy  fu  nevoită  să  o  ia  puţin  la  fugă 
pentru  a  ţine  pasul  cu  el.  Cred  că  ne  vom  lua  rămas-bun  chiar  acum 
de  la  gazda  noastră. 

Din  păcate  însă,  când  trecură  pragul  casei  lor  ceva  mai  târziu, 
Guppy  îi  aştepta  cu  o  expresie  foarte  îngrijorată  pe  chip. 

—  Iată-vă,  milord.  Tocmai  mă  pregăteam  să  trimit  un  lacheu  după 
dumneavoastră  la  club.  Se  pare  că  mătuşa  dumneavoastră,  Lady 
Sinclair,  s-a  îmbolnăvit,  iar  Miss  Rattenbury  a  trimis  de  două  ori 
vorbă  că  are  nevoie  de  ajutorul  doamnei  noastre. 

Capitolul  15 


Julian  se  plimba  neliniştit  prin  dormitorul  lui,  conştient  că 
insomnia  lui  se  datora  în  mare  parte  faptului  că  Sophy  nu  se  afla 
alături,  în  camera  ei,  acolo  unde  ar  fi  trebuit  să  fie.  îşi  trecu  o  mână 
prin  părul  ciufulit,  întrebându-se  cum  de  ajunsese  în  această  situaţie, 
de  nu  mai  putea  dormi  dacă  nu  o  avea  pe  Sophy  în  apropiere. 

Se  lăsă  să  cadă  în  scaunul  pe  care  îl  comandase  de  la  Chippendale 
cel  tânăr  cu  câţiva  ani  în  urmă,  când  atât  el  cât  şi  ebenistul  erau 
pasionaţi  de  stilul  neoclasic.  Scaunul  constituia  o  reflexie  a 
idealismului  lui  din  tinereţe,  se  gândi  Julian,  pradă  unuia  dintre 
rarele  lui  momentele  de  introspecţie. 

In  aceeaşi  perioadă,  care  acum  îi  părea  atât  de  îndepărtată, 
moderase  dezbateri  legate  de  clasicii  greci  şi  latini  până  la  orele  târzii 
ale  nopţii,  se  implicase  în  politica  liberală  radicală  a  reformelor  şi 
chiar  considerase  că  era  necesar  să-i  împuşte  pe  bărbaţii  care 
îndrăzneau  să  pună  la  îndoială  onoarea  lui  Elizabeth. 

Se  schimbaseră  multe  lucruri  în  ultimii  ani,  medita  el.  Rareori  mai 
avusese  timp  sau  chef  să  poarte  dispute  despre  clasici  în  ultima 
vreme.  Ajunsese  la  concluzia  că  până  şi  cei  mai  deschişi  la  minte 
liberali  nu  erau  deloc  mai  puţin  corupţi  decât  conservatorii  şi 
recunoscuse  de  mult  că  ideea  că  Elizabeth  ar  fi  avut  vreun  pic  de 
onoare  era  absolut  ridicolă. 

îşi  plimbă  absent  mâinile  pe  braţele  de  mahon  ale  scaunului.  îşi 
dădu  seama  plin  de  uimire  că  o  parte  din  el  încă  mai  reacţiona  la 
motivele  pure,  clasice  ale  modelului,  aşa  cum  o  parte  din  el  insistase 
să  încerce  să  scrie  câteva  versuri  pe  care  să  i  le  trimită  lui  Sophy 
alături  de  brăţară  şi  de  cartea  despre  ierburi.  Versurile  însă  sunaseră 
prost  şi  neîndemânatic. 

Nu  mai  scrisese  poezii  de  când  fusese  la  Cambridge  şi  din  primele 

zile  petrecute  cu  Elizabeth,  iar  dacă  era  să  fie  sincer,  nu  prea  avusese 
niciodată  talent  la  aşa  ceva,  aşa  că  după  câteva  încercări  mototolise 
hârtia  în  pumn  şi  o  aruncase,  hotărându-se  să  redacteze  scurtul  bilet 
care  însoţise  cadourile  lui  către  Sophy.  Cu  toate  acestea,  se  părea  că 
nu  se  terminase,  căci  în  această  seară  primise  şi  alte  dovezi  că  o  parte 
din  idealismul  lui  din  tinereţe  încă  mai  supravieţuia,  deşi  făcuse  tot 
posibilul  să  îl  strivească  sub  greutatea  unei  viziuni  realiste  şi  cinice 
asupra  lumii.  Ceva  din  sufletul  său  răspunsese  cererii  lui  Sophy  de 
a-i  oferi  o  dovadă  a  modului  în  care  el  îi  respecta  simţul  onoarei. 

Julian  se  întrebă  dacă  ar  fi  trebuit  să  fie  de  acord  să  o  lase  să  îşi 
petreacă  noaptea  cu  Fanny  şi  Harriette.  Oricum  nu  ar  fi  putut  să-i 
influenţeze  decizia,  reflectă  el.  Din  momentul  în  care  Sophy  primise 
mesajul  de  la  Guppy,  fusese  de  neclintit  în  hotărârea  ei  de  a  merge 
imediat  să  vegheze  la  căpătâiul  lui  Fanny,  iar  Julian  nu  o 
contrazisese.  Şi  el  era  îngrijorat  la  culme  de  starea  mătuşii  lui.  Fanny 
era  excentrică,  imprevizibilă  şi  uneori  de-a  dreptul  neruşinată,  dar 
Julian  îşi  dădu  seama  că  era  foarte  ataşat  de  ea.  De  la  moartea 
bătrânilor  lui  părinţi,  ea  era  singurul  membru  al  familiei  Ravenwood 
la  care  ţinea  cu  adevărat. 

După  ce  primise  mesajul,  Sophy  zăbovise  doar  cât  să-şi  schimbe 
hainele  şi  s-o  trezească  pe  cameristă.  Mary  se  agitase  împachetând 
câteva  lucruri  de  care  avea  nevoie  în  timp  ce  Sophy  înşfăcase  lădiţa 
cu  medicamente  şi  preţiosul  ei  exemplar  din  cartea  lui  Culpeper. 

—  Aproape  că  am  rămas  fără  ierburi,  i  se  plânse  ea  lui  Julian  în 
trăsura  pe  care  o  comandase  să  o  ducă  la  casa  lui  Fanny.  Poate  că 
vreunul  dintre  farmaciştii  de  pe  aici  îmi  poate  furniza  nişte  muşeţel 
de  bună  calitate  şi  revent  turcesc.  Ce  păcat  că  bătrâna  Bess  este  atât 
de  departe!  Ierburile  ei  sunt,  fără  îndoială,  cele  mai  de  încredere. 

La  Fanny  fusese  întâmpinată  de  o  Harriette  extrem  de  zăpăcită. 
Vederea  lui  Harriette,  de  obicei  atât  de  placidă,  pradă  unei  asemenea 
nelinişti  îl  făcu  pe  Julian  să  îşi  dea  seama  cât  de  bolnavă  trebuia  să  fie 
mătuşa  lui. 

—  Slavă  Domnului  că  eşti  aici,  Sophy,  am  fost  atât  de  îngrijorată! 

Am  vrut  să  trimit  după  doctorul  Higgs,  dar  Fanny  nici  nu  vrea  să 
audă.  Zice  că  e  un  şarlatan  şi  că  nu-i  va  permite  să  treacă  pragul 
odăii  ei.  Nu  o  pot  învinui,  având  în  vedere  că  omul  pierde  mai  mulţi 
pacienţi  decât  salvează.  Pe  scurt,  nu  am  ştiut  ce  să  fac  în  afară  de  a  te 
chema  pe  tine.  Sper  că  nu  te  superi. 

—  Sigur  că  nu  mă  supăr,  mă  duc  imediat  la  ea,  Harry.  Sophy  îşi 
luă  în  grabă  rămas-bun  de  la  Julian  şi  o  porni  la  fugă  pe  scări,  în  timp 
ce  lacheul  o  urma  îndeaproape  cu  lădiţa  cu  medicamente. 

Harriette  se  întoarse  spre  Julian,  care  stătea  în  continuare  în 
picioare  pe  hol,  şi  îl  privi  neliniştită. 

—  Iţi  mulţumesc  că  i-ai  permis  să  vină  la  o  oră  atât  de  târzie. 

—  Nu  aş  fi  putut  să  o  opresc  nici  dacă  aş  fi  vrut  să  fac  asta.  în  plus, 
ştii  că  ţin  la  Fanny.  Vreau  să  fie  cât  mai  bine  îngrijită  şi  sunt  de  acord 
cu  ea  în  privinţa  doctorului.  Singurele  leacuri  pe  care  le  ştie  Higgs 
sunt  să-ţi  ia  sânge  şi  să-ţi  dea  purgative. 

—  Mi-e  teamă  că  ai  dreptate,  oftă  Harriette.  Niciodată  nu  am 
crezut  prea  mult  în  efectele  luării  de  sânge  şi  crede-mă,  sărmana 
Fanny  nu  mai  are  nevoie  de  alte  purgative,  căci  a  trecut  prin  destule 
astfel  de  tratamente  graţie  acestei  infame  indispoziţii  pe  care  a 
căpătat-o.  Asta  face  ca  Sophy  şi  ierburile  ei  să  fie  singura  soluţie 
rămasă. 

—  Sophy  se  pricepe  foarte  bine  la  ierburi,  o  linişti  Julian,  şi  pot  să 
îţi  spun  asta  din  proprie  experienţă.  Am  cel  mai  sănătos  şi  în  formă 
personal  din  oraş  în  acest  sezon. 

—  Da,  ştiu,  şi  personalul  nostru  este  într-o  stare  de  sănătate  foarte 
bună  datorită  recomandărilor  ei,  spuse  Harriette  zâmbind  distrată  la 
auzul  remarcii  pline  de  umor.  Şi  reumatismul  meu  s-a  ameliorat 
considerabil  de  când  am  început  să  folosesc  reţeta  dată  de  Sophy.  Ce 
ne-am  face  fără  ea  acum,  milord? 

—  Nu  ştiu,  murmură  Julian,  simţindu-se  prins  pe  picior  greşit. 
Douăzeci  de  minute  mai  târziu,  Sophy  apăru  din  nou  în  capul 

scărilor  pentru  a-i  informa  pe  toţi  că,  după  părerea  ei,  indispoziţia 
lui  Fanny  fusese  provocată  de  peştele  stricat  pe  care  îl  mâncase  la 

cină  şi  că  avea  nevoie  de  câteva  ore  să  o  trateze  şi  să-i  monitorizeze 
evoluţia. 

—  Cu  siguranţă  voi  rămâne  aici  peste  noapte,  Julian. 

Ştiind  că  nu  mai  era  nimic  de  făcut,  Julian  se  întorsese  acasă  cu 
trăsura.  Sentimentul  de  nelinişte  se  instalase  de  îndată  ce  îi 
permisese  lui  Knapton  să  se  retragă  şi  sfârşise  pregătirile  pentru  a  se 
urca  într-un  pat  gol.  Tocmai  se  întreba  dacă  nu  ar  fi  fost  mai  bine  să 
coboare  în  bibliotecă  şi  să  găsească  o  carte  plictisitoare  de  citit,  când 
îşi  aminti  de  inelul  negru.  Preocupat  de  faptul  că  o  descoperise  pe 
Sophy  în  grădină  cu  Waycott  şi  de  boala  lui  Fanny,  uitase  pentru  o 
vreme  de  nenorocitul  de  inel.  Cu  toate  acestea,  Daregate  avea 
dreptate,  trebuia  să  scape  imediat  de  el.  Julian  se  hotărî  să-1  scoată 
din  micuţa  casetă  cu  bijuterii  a  lui  Sophy.  Numai  gândul  că  se  afla  în 
posesia  ei  îi  dădea  fiori.  Era  mult  prea  probabil  ca  ea  să  cedeze 
impulsului  de  a-1  purta  din  nou. 

Julian  luă  o  lumânare  şi  se  îndreptă  spre  uşa  de  legătură  dintre 
camere.  Dormitorul  lui  Sophy  părea  gol  şi  singuratic  fără  prezenţa  ei 
şi  asta  îi  indică  măsura  în  care  se  obişnuise  să  o  aibă  în  viaţa  lui. 
Absenţa  ei  era  mai  mult  decât  destul  ca  să-1  facă  să-i  înjure  pe  toţi 
negustorii  de  peşte  stricat.  Dacă  nu  ar  fi  fost  boala  lui  Fanny,  acum  ar 
fi  făcut  dragoste  cu  soţia  lui  cea  încăpăţânată,  blândă,  pasională  şi 
onorabilă. 

Julian  merse  la  măsuţa  de  toaletă  şi  deschise  capacul  casetei  cu 
bijuterii,  studiind  câteva  momente  colecţia  sărăcăcioasă  de 
giuvaieruri.  Singurul  obiect  de  valoare  de  acolo  era  brăţara  pe  care 
i-o  dăduse  el,  aşezată  la  loc  de  cinste  pe  căptuşeala  de  catifea  roşie. 
Julian  hotărî  că  la  brăţară  mergeau  şi  nişte  cercei  asortaţi.  Privirea  îi 
căzu  apoi  asupra  inelului  negru  din  colţul  casetei,  aşezat  pe  o 
bucăţică  de  hârtie  împăturită.  Doar  văzându-1,  se  simţi  cuprins  de 
mânie.  Sophy  ştia  că  inelul  îi  fusese  dat  surorii  ei  de  un  crai  fără 
inimă  care  nu  se  sfia  să  seducă  femei  inocente,  dar  nici  măcar  ea  nu 
îşi  putea  închipui  cât  de  periculos  era  acel  cerc  de  metal  şi  ce 
reprezenta.  Julian  introduse  mâna  în  casetă  şi  luă  inelul,  iar  degetele 

îi  atinseră  în  trecere  hârtia  împăturită  de  dedesubt.  încercând  un  nou 
sentiment  de  stânjeneală,  o  luă  şi  o  despături.  Trei  nume  erau  scrise 
pe  ea:  Utteridge,  Varley  şi  Ormiston.  Mintea  îi  fu  năpădită  de  o  furie 
copleşitoare. 

—  Chiar  va  fi  bine?  întrebă  Harriette.  Aşezată  la  căpătâiul  lui 
Fanny,  studia  neliniştită  faţa  palidă  a  prietenei  ei.  După  ore  întregi 
de  vomitat  şi  dureri  de  stomac,  Fanny  căzuse  epuizată  într-un  somn 
adânc. 

—  Cred  că  da,  spuse  Sophy  amestecând  câteva  fire  de  ierburi 
într-un  pahar  cu  apă.  A  dat  afară  cea  mai  mare  parte  a  mâncării 
stricate  pe  care  o  avea  în  stomac  şi,  după  cum  poţi  vedea,  nu  mai 
simte  nicio  durere.  O  să  stau  de  veghe  până  dimineaţă,  dar  criza  a 
trecut,  sunt  aproape  sigură.  Certitudinea  nu  e  totuşi  de  sută  la  sută. 

—  Stau  şi  eu  aici  cu  tine. 

—  Nu  este  nevoie  să  faci  asta,  Harry,  te  rog,  mergi  să  dormi  puţin. 
Eşti  la  fel  de  epuizată  ca  Fanny. 

—  Prostii,  bodogăni  Harriette,  respingând  cu  un  gest  al  mâinii 
sfatul  primit.  N-aş  putea  să  dorm  ştiind  că  Fanny  ar  mai  putea  fi  încă 
în  pericol. 

—  Ii  eşti  o  prietenă  foarte  bună,  Harry.  Fanny  este  foarte 
norocoasă  să  te  aibă  alături. 

—  Nu,  nu,  e  invers,  Sophy,  eu  sunt  norocoasă  să  o  am  pe  Fanny  ca 
prietenă.  Este  lumina  vieţii  mele,  singura  persoană  din  lume  căreia  îi 
pot  spune  orice,  indiferent  cât  de  prostesc  sau  inteligent.  Este 
persoana  cu  care  pot  împărtăşi  cea  mai  mică  bârfă  la  fel  de  bine  ca 
cele  mai  mari  veşti.  în  prezenţa  ei  pot  plânge  sau  râde  şi  ocazional 
îmi  permit  să-mi  fac  de  cap  alături  de  ea  bând  puţin  cam  prea  mult 
vin  de  Xeres. 

Sophy  se  aşeză  într-un  scaun  de  cealaltă  parte  a  patului  şi  o  privi 
atent  pe  Harriette,  înţelegând  dintr-odată. 

—  Ea  este  acea  persoană  de  pe  faţa  pământului  cu  care  poţi  fi 
liberă. 

—  Da,  ai  atâta  dreptate!  Este  persoana  cu  care  pot  fi  liberă,  repetă 
Harriette  arborând  pentru  o  clipă  un  zâmbet  strălucitor  şi  atingând 
mâna  nemişcată  a  lui  Fanny  care  zăcea  pe  cuvertura  brodată. 

Sophy  urmări  cu  privirea  micul  gest  şi  simţi  dragostea  emanată 
de  el.  Şi  ea  tânjea  după  acelaşi  lucru  şi  se  gândi  atunci  la  relaţia  ei  cu 
Julian. 

—  Eşti  foarte  norocoasă,  Harry,  murmură  ea.  Nu  cred  că  există 
mulţi  oameni  căsătoriţi  care  să  aibă  o  legătură  la  fel  de  strânsă  ca 
aceea  dintre  tine  şi  Fanny. 

—  Ştiu.  Este  trist,  dar  în  acelaşi  timp  nu  e  greu  de  priceput.  Cum 
ar  putea  un  bărbat  şi  o  femeie  să  se  înţeleagă  aşa  cum  mă  înţeleg  eu 
cu  Fanny?  întrebă  Harriette  simplu. 

Sophy  îşi  împreună  mâinile  în  poală. 

—  Poate  că  această  înţelegere  completă  nu  este  necesară  dacă 
există  dragoste  adevărată,  respect  reciproc  şi  o  tendinţă  spre 
toleranţă,  opina  ea. 

—  Asta  speri  să  găseşti  la  Ravenwood,  draga  mea?  o  întrebă 
Harriette  pe  un  ton  molcom,  aruncându-i  însă  o  privire  aspră. 

—  Da. 

—  După  cum  am  mai  spus,  este  un  bărbat  bun,  atât  cât  poate  fi  un 
bărbat,  însă  nu  ştiu  dacă  îţi  poate  oferi  ce  îţi  doreşti.  Eu  şi  Fanny  am 
privit  neputincioase  cum  Elizabeth  a  stins  în  el  majoritatea  calităţilor 
pe  care  se  pare  că  tu  le  cauţi.  Eu  una  nu  sunt  convinsă  că  vreun 
bărbat  poate  oferi  unei  femei  lucrurile  de  care  aceasta  are  cu 
adevărat  nevoie. 

—  Este  soţul  meu  şi  îl  iubesc,  replică  Sophy,  încleştându-şi  cu  mai 
multă  putere  mâinile  în  poală.  Nu  pot  nega  faptul  că  este  arogant  şi 
încăpăţânat  şi  că  uneori  poate  fi  extrem  de  dificil,  dar,  aşa  cum  spui 
şi  tu,  este  un  bărbat  bun  şi  onorabil,  care  îşi  ia  în  serios 
responsabilităţile.  Nu  m-aş  fi  căsătorit  cu  el  dacă  nu  aş  fi  fost  sigură 
măcar  de  atâta  lucru.  La  un  moment  dat  mă  gândeam  chiar  să  nu  mă 
mărit  deloc. 

—  Căsătoria  este  o  aventură  cât  se  poate  de  riscantă  pentru  o 

femeie,  observă  Harriette,  dând  din  cap  cu  înţelegerea  unei  prietene. 

—  Ei  bine,  mi-am  asumat  riscul  şi  într-un  fel  sau  altul,  sper  că  voi 
găsi  un  mod  de  a  o  face  să  funcţioneze.  Sophy  zâmbi  uşor 
amintindu-şi  de  scena  dintre  ea  şi  Julian  de  mai  devreme  din 
grădină.  Tocmai  când  sunt  aproape  convinsă  că  totul  este  în  zadar, 
Julian  îmi  aruncă  o  rază  de  lumină  şi  îmi  regăsesc  entuziasmul  să 
continui  aventura. 

Fanny  se  mişcă  şi  deschise  ochii  undeva  înainte  de  zorii  zilei.  Privi 
întâi  la  Harriette,  care  sforăia  încetişor  în  cel  mai  apropiat  scaun,  şi  îi 
zâmbi  cu  profundă  afecţiune.  Apoi  se  întoarse  şi  o  văzu  pe  Sophy, 
care  căsca  frântă  de  oboseală. 

—  Văd  că  am  fost  bine  îngrijită  de  îngerii  mei  păzitori,  remarcă 
Fanny  pe  un  ton  slab,  dar  părând  să  fie  din  nou  ea  însăşi  în  toate 
celelalte  privinţe.  Mi-e  teamă  că  a  fost  o  noapte  lungă  pentru 
amândouă,  îmi  cer  scuze  pentru  asta. 

—  Să  înţeleg  că  te  simţi  mai  bine  acum?  râse  Sophy,  şi  se  ridică  în 
picioare  întinzându-se. 

—  Cu  mult  mai  bine,  deşi  jur  că  nu  mai  mănânc  vreodată  sos  rece 
de  calcan,  spuse  Fanny  proptindu-se  în  capul  oaselor  şi  luându-i 
mâna  lui  Sophy.  Nu-ţi  pot  mulţumi  destul  pentru  bunătatea  pe  care 
mi- ai  arătat-o,  scumpo.  Te-am  pus  în  faţa  unei  boli  atât  de  neplăcute! 
Nu  înţeleg  de  ce  nu  am  putut  să  sufăr  şi  eu  de  ceva  mai  rafinat,  cum 
ar  fi  nebunia  sau  tulburările  nervoase. 

Sforăitul  din  celălalt  scaun  se  opri  dintr-odată. 

—  Tu,  draga  mea  Fanny,  murmură  Harriette  dezmeticindu-se,  nu 
ai  cum  să  suferi  de  nebunie  sau  de  ceva  similar.  Cum  te  simţi  acum? 
continuă  ea,  aplecându-se  pentru  a  lua  mâna  pacientei  într-a  sa.  Am 
tras  o  sperietură  pe  cinste.  Te  rog  să  nu  mai  faci  asta. 

—  Voi  încerca  să  nu  repet  incidentul,  promise  Fanny. 

Sophy  observă  emoţia  nedisimulată  din  expresiile  celor  două 
femei  şi  se  simţi  confuză.  Deodată  îşi  dădu  seama  că  afecţiunea 
dintre  Fanny  şi  Harriette  mergea  dincolo  de  limitele  prieteniei  şi 
decise  că  era  momentul  să  plece.  Nu  era  sigură  că  înţelegea  prea  bine 

legătura  strânsă  dintre  mătuşa  lui  Julian  şi  însoţitoarea  ei,  dar  era 
sigură  că  trebuia  să  le  acorde  puţină  intimitate.  Se  ridică  şi  începu 
să-şi  rânduiască  ierburile  în  cufăraşul  cu  medicamente. 

—  Te-ar  deranja  dacă  l-aş  ruga  pe  majordomul  tău  să  aducă 
trăsura  în  faţă?  o  întrebă  pe  Fanny. 

—  Scumpa  mea  Sophy,  dar  trebuie  să  iei  micul  dejun,  interveni 
Harriette.  Nu  ai  dormit  deloc  şi  pur  şi  simplu  nu  poţi  pleca  din 
această  casă  fără  să  te  hrăneşti. 

—  Dacă  mă  grăbesc,  o  să  reuşesc  să  iau  micul  dejun  cu  Julian, 
spuse  Sophy  privind  la  pendulă. 

O  jumătate  de  oră  mai  târziu,  Sophy  intră  în  dormitorul  ei,  căscă 
din  nou  şi  decise  că  patul  o  atrăgea  mult  mai  mult  decât  micul  dejun. 
Nu  se  mai  simţise  în  viaţa  ei  atât  de  epuizată.  O  expedie  pe  Mary  din 
cameră,  asigurând-o  că  nu  avea  nevoie  de  ajutor,  şi  se  aşeză  la 
măsuţa  de  toaletă.  Noaptea  petrecută  în  scaun  nu  prea  reuşise  să-i 
tempereze  tendinţa  spre  dezordine,  se  gândi  ea,  privindu-se  cu  un 
ochi  critic.  Părul  era  un  dezastru.  întinse  mâna  spre  peria  cu 
montură  de  argint  şi  privirea  îi  fu  atrasă  de  sclipirea  unor  diamante. 
Se  încruntă,  uimită  să  descopere  că  lăsase  capacul  casetei  cu  bijuterii 
deschis.  Se  grăbise  grozav  în  noaptea  precedentă,  aşa  că  din  greşeală 
uitase  să  închidă  caseta  după  ce  îşi  scosese  brăţara  cu  diamante  şi  o 
aşezase  înăuntru. 

Sophy  începu  să  închidă  capacul,  dar  în  acea  clipă  constată 
îngrozită  că  inelul  negru  şi  bucăţica  de  hârtie  cu  cele  trei  nume 
dispăruseră. 

—  Asta  cauţi,  Sophy? 

Auzind  întrebarea  lui  Julian,  rostită  pe  un  ton  tece,  Sophy  sări  în 
picioare  şi  se  întoarse  repede,  la  timp  pentru  a  vedea  că  Ravenwood 
stătea  în  pragul  uşii  dintre  cele  două  dormitoare.  Purta  pantaloni  şi 
perechea  lui  preferată  de  cizme  până  la  genunchi,  bine  lustruite. 
Ţinea  într-o  mână  inelul  de  metal  negru  şi  în  cealaltă,  o  bucată  de 
hârtie  care  îi  păru  cunoscută. 

Sophy  se  uită  lung  la  inel,  apoi  la  ochii  lui  Julian,  care  străluceau 

ca  două  nestemate,  simţind  cum  o  cuprinde  spaima. 

—  Nu  înţeleg,  domnul  meu.  De  ce  mi-ai  luat  inelul  din  caseta 
pentru  bijuterii?  Cuvintele  îi  păreau  curajoase  şi  calme,  dar  tonul  pe 
cate  le  rostise  nu-i  reflecta  nicidecum  trăirile.  Simţi  cum  i  se  înmuiau 
genunchii  odată  ce  conştientiza  semnificaţia  faptului  că  Julian  găsise 
lista  cu  numele. 

—  Este  mult  de  povestit  ca  să  explic  de  ce  am  luat  inelul,  dar 
înainte  să  încep,  ai  putea  să-mi  spui  cum  se  simte  Fanny. 

—  Mult  mai  bine,  bolborosi  Sophy  înghiţind  în  sec. 

El  dădu  din  cap  şi  intră  în  cameră,  după  care  se  aşeză  pe  scaunul 
de  lângă  fereastră,  punând  inelul  şi  bucata  de  hârtie  pe  măsuţa  de 
lângă  el.  Lumina  zorilor  se  reflecta  leneşă  pe  metalul  negru. 

—  Excelent.  Eşti  o  soră  de  caritate  desăvârşită,  doamnă.  Şi  acum 
că  această  problemă  s-a  rezolvat,  nu  te  mai  poate  distrage  nimic  de  la 
a-mi  spune  exact  ce  faci  cu  această  listă  de  nume. 

Sophy  se  lăsă  să  cadă  din  nou  în  scaunul  de  la  măsuţa  de  toaletă  şi 
îşi  împreună  mâinile  în  poală.  Căută  disperată  o  soluţie  pentru 
ieşirea  din  această  situaţie  total  neaşteptată,  dar  mintea  îi  era  obosită 
după  lunga  noapte  de  nesomn. 

—  Să  înţeleg  că  iar  eşti  supărat  pe  mine? 

—  Iar?  făcu  el,  ridicând  din  sprânceană  în  felul  lui  intimidant. 
Cum  ar  veni,  sunt  supărat  pe  tine  în  cea  mai  mare  parte  a  timpului? 

—  Aşa  se  pare,  milord,  spuse  Sophy  nefericită.  De  fiecare  dată 
când  cred  că  am  mai  făcut  un  pas  înainte  în  relaţia  dintre  noi,  se 
întâmplă  ceva  şi  distruge  totul. 

—  Şi  a  cui  este  vina,  Sophy? 

—  Nu  mă  poţi  blama  pentru  toate  necazurile,  replică  ea  simţind 
că  se  apropia  de  capătul  răbdării.  Era  prea  mult.  Poate  că  nu  vei  lua 
asta  în  considerare,  dar  aş  vrea  să-ţi  aduc  aminte  că  am  avut  parte  de 
o  noapte  lungă  şi  grea.  Nu  am  dormit  aproape  deloc  şi  chiar  nu  sunt 
pregătită  pentru  un  interogatoriu.  Crezi  că  am  putea  amâna  această 
discuţie  până  când  trag  şi  eu  un  pui  de  somn? 

—  Nu,  Sophy,  nu  vom  amâna  această  discuţie  niciun  minut.  Nu 

ştiu  dacă  te  consolează,  dar  te  informez  că  pornim  de  pe  poziţii 
egale,  pentru  că  nici  eu  nu  am  dormit  prea  mult  azi-noapte.  Mi-am 
petrecut  cea  mai  mare  parte  a  timpului  încercând  să  mă  lămuresc  de 
unde  ai  făcut  rost  de  această  listă  şi  prin  ce  mijloace  şi  de  ce  ai  făcut 
legătura  între  listă  şi  inel.  Ce  Dumnezeu  crezi  că  faci?  Cât  de  multe 
ştii  despre  aceşti  bărbaţi  şi  ce  naiba  ai  de  gând  să  faci  cu  informaţiile 
pe  care  le  deţii  despre  ei? 

Sophy  îi  aruncă  o  privire  precaută.  Ceva  din  modul  în  care  îşi 
formulase  întrebările  îi  sugeră  că  ştia  la  fel  de  multe  ca  ea  despre  inel 
şi  despre  listă,  dacă  nu  chiar  mai  multe. 

—  Ţi-am  explicat  că  inelul  i-a  fost  dat  surorii  mele. 

—  Asta  ştiu  deja.  Şi  lista  cu  numele? 

—  Dacă  îţi  spun  de  listă,  mă  tem  că  vei  fi  şi  mai  supărat  decât  eşti 
deja,  domnul  meu. 

—  Nu  ai  de  ales.  De  unde  ai  lista  cu  numele? 

—  De  la  Charlotte  Featherstone.  Nu  mai  avea  rost  să  nege  acum. 
Nu  se  pricepuse  niciodată  să  mintă,  iar  în  acea  dimineaţă  se  simţea 
pur  şi  simplu  prea  epuizată  ca  să  născocească  o  minciună.  In  plus, 
era  evident  că  Julian  ştia  deja  prea  multe. 

—  Featherstone,  la  naiba!  Trebuia  să  mă  gândesc!  Spune-mi, 
draga  mea,  crezi  că  îţi  va  mai  rămâne  vreo  fărâmă  de  reputaţie  odată 
ce  se  află  că  socializezi  cu  o  demimondenă,  sau  pur  şi  simplu  nu  îşi 
pasă  de  circul  care  se  va  crea  în  jurul  tău  când  se  va  răspândi 
zvonul? 

—  Nu  am  vorbit  direct  cu  ea,  se  apără  Sophy  privindu-şi  mâinile. 
O  prietenă  de-a  mea  i-a  trimis  mesajul  meu  şi  domnişoara 
Featherstone  mi-a  răspuns  cât  se  poate  de  discret.  De  fapt  e  chiar 
foarte  agreabilă,  Julian.  Probabil  mi-ar  plăcea  să  o  am  ca  prietenă. 

—  Şi  ea  te-ar  găsi  fără  îndoială  extrem  de  amuzantă,  spuse  Julian 
brutal.  Ai  fi  o  sursă  infinită  de  distracţie  pentru  una  atât  de  blazată 
ca  ea.  Şi  ce  fel  de  mesaj  i-ai  trimis? 

—  Am  vrut  să  ştiu  dacă  a  mai  văzut  înainte  un  inel  ca  acesta  şi 
dacă  da,  cine  îl  purta,  răspunse  Sophy  susţinându-i  brav  privirea. 

Toate  acestea  sunt  legate  de  proiectul  despre  care  ţi-am  spus. 

—  Şi  despre  ce  proiect  este  vorba?  întrebă  el. 

—  Văd  că  nici  măcar  nu  mă  asculţi  în  cea  mai  mare  parte  a 
timpului.  Mă  refer  la  proiectul  despre  care  am  spus  că  mă  va  ţine 
ocupată  ca  să  nu-ţi  stau  în  cale.  Te-am  informat  că  aveam  de  gând  să 
îmi  urmăresc  interesele,  îţi  aduci  aminte?  Ţi-am  spus  că  voi  fi  genul 
de  soţie  pe  care  ţi-o  doreşti,  că  voi  sta  departe  de  tine  şi  că  nu-ţi  voi 
mai  crea  probleme?  Ţi-am  promis  asta  după  ce  ai  declarat  ritos  că  nu 
te  interesau  dragostea  şi  afecţiunea  mea. 

—  La  naiba,  Sophy,  nu  am  spus  niciodată  asta.  M-ai  înţeles  greşit. 

—  Nu,  milord,  nu  te-am  înţeles  greşit. 

—  Să  dea  naiba  dacă  o  să  reuşeşti  să-mi  distragi  atenţia,  mormăi 
Julian  înăbuşindu-şi  o  înjurătură.  Ne  vom  întoarce  mai  târziu  la 
acest  subiect,  dar  acum  mă  interesează  doar  ce  ai  aflat  despre  inel. 

—  în  urma  unor  cercetări  în  biblioteca  lui  Lady  Fanny,  am  reuşit 
să  descopăr  că  inelul  era  purtat,  după  toate  aparenţele,  de  membrii 
unei  societăţi  secrete. 

—  Ce  fel  de  societate  secretă,  Sophy? 

—  Am  impresia  că  deja  cunoşti  răspunsul  la  această  întrebare, 
milord.  Era  o  societate  ai  cărei  membri  se  pare  că  profitau  de  femei. 
Odată  ce  am  stabilit  asta,  am  apelat  la  Charlotte  Featherstone  pentru 
a  afla  informaţii  despre  bărbaţii  care  ar  fi  putut  face  parte  din  acest 
club.  Am  presupus  că  se  mişca  în  anumite  cercuri  din  înalta  societate 
unde  ar  fi  avut  ocazia  să-i  întâlnească  pe  aceşti  indivizi  şi  am  avut 
dreptate.  Ştia  de  trei  bărbaţi  care  purtaseră  la  un  moment  dat  inelul 
în  prezenţa  ei. 

—  Doamne  păzeşte!  exclamă  Julian  mijindu-şi  ochii.  încerci  să  îl 
găseşti  pe  iubitul  Ameliei,  nu-i  aşa?  Trebuia  să  mă  gândesc  la  asta. 
Pentru  numele  lui  Dumnezeu,  şi  ce  ai  de  gând  să  faci  când  dai  de  el? 

—  II  voi  distruge  din  punct  de  vedere  social. 

—  Poftim?  îngăimă  Julian  interzis. 

—  în  mod  evident  este  unul  dintre  acei  vânători  în  legătură  cu 
care  m-ai  avertizat,  Julian,  explică  Sophy  fâţâindu-se  pe  scaun.  Este 

unul  dintre  membrii  acestei  societăţi  care  profită  de  femei  tinere. 
Bărbaţii  de  genul  ăsta  ţin  la  statutul  lor  social  mai  mult  ca  la  orice, 
nu?  Nu  sunt  nimic  fără  el,  pentru  că  în  lipsa  lui  nu  ar  putea  avea 
acces  la  prada  lor.  în  măsura  posibilităţilor,  am  de  gând  să-1  privez 
de  relaţii  pe  cel  care  i-a  dat  inelul  surorii  mele. 

—  Dumnezeule,  jur  că  această  cutezanţă  a  ta  mă  lasă  fără  cuvinte. 
Nu  ai  nici  cea  mai  vagă  idee  despre  pericolul  care  te  paşte,  nu-i  aşa? 
Nu  ai  nici  cea  mai  vagă  idee  cu  ce  te  confrunţi!  Cum  de  poţi  fi  atât  de 
pricepută  la  lucruri  atât  de  oculte  precum  ierburile  tale  şi  totuşi  atât 
de  neghioabă  în  privinţa  unor  chestiuni  care  ţi-ar  pune  reputaţia  şi 
poate  chiar  viaţa  în  primejdie? 

—  Julian,  nu  este  niciun  risc  la  mijloc,  îţi  promit,  spuse  Sophy 
aplecându-se  în  faţă  în  tentativa  de  a-1  convinge.  Am  de  gând  să 
procedez  cu  precauţie.  Planul  meu  este  să-i  întâlnesc  pe  rând  pe  cei 
trei  bărbaţi  de  pe  listă  şi  să-i  interoghez. 

—  Să-i  interoghezi?  Dumnezeule,  să-i  interoghezi! 

—  Cât  se  poate  de  subtil,  desigur. 

—  Desigur,  încuviinţă  Julian  din  cap,  nevenindu-i  să  creadă  ce 
auzea.  Sophy,  lasă-mă  să-ţi  spun  că  te  pricepi  la  fel  de  mult  la 
subterfugii  cât  mă  pricep  eu  la  brodat.  în  plus,  cei  trei  bărbaţi  de  pe 
listă  sunt  nişte  ticăloşi  notorii,  nişte  crai  de  cea  mai  joasă  speţă,  care 
trişează  la  cărţi,  seduc  orice  femeie  le  pică  pe  mână  şi  au  un  simţ  al 
onoarei  la  fel  de  viguros  ca  acela  al  unui  câine  corcit.  De  fapt,  cred  că 
ar  fi  mai  corect  dacă  aş  spune  că  onorabilitatea  câinelui  este 
superioară.  Şi  tu  te-ai  gândit  să-i  interoghezi  pe  ăştia  trei? 

—  Plănuiesc  să  folosesc  deducţia  logică  pentru  a  hotărî  care  dintre 
ei  este  vinovatul. 

—  Oricare  dintre  ăştia  trei  te-ar  face  bucăţele  fără  să  stea  pe 
gânduri  şi  ţi-ar  ruina  reputaţia  înainte  să  îl  poţi  distruge  tu  pe  el,  o 
avertiză  Julian  cu  vocea  plină  de  furie. 

—  Nu  văd  cum  ar  putea  face  asta  atâta  vreme  cât  sunt  atentă, 
spuse  Sophy  ridicându-şi  bărbia. 

—  O,  Doamne,  ţine-mă,  bodogăni  Julian  printre  dinţi.  Am  de  a 

face  cu  o  nebună. 

Asta  o  făcu  pe  Sophy  să  îşi  piardă  şi  bruma  de  stăpânire  de  sine 
care  îi  mai  rămăsese.  Sări  în  picioare  şi  se  uită  în  jur,  căutând  cel  mai 
apropiat  obiect  solid.  îşi  încleşta  degetele  pe  lebăda  de  cristal  de  pe 
măsuţa  de  toaletă. 

—  Să  te  ia  naiba,  Julian,  nu  sunt  nebună.  Elizabeth  era  nebună. 
Poate  că  sunt  prostuţă  şi  naivă,  aşa  cum  mă  vezi  tu,  dar  cel  puţin  nu 
sunt  nebună.  Pentru  Dumnezeu,  te  voi  forţa  să  nu  mă  mai  confunzi 
cu  prima  ta  soţie,  chiar  de  ar  fi  ultimul  lucru  pe  care  îl  fac  în  viaţa 
asta.  Zicând  acestea,  aruncă  bibeloul  spre  el  cu  toată  puterea.  Julian, 
care  se  ridicase  de  îndată  ce  ea  îşi  începuse  tirada,  de-abia  reuşi  să  se 
ferească  de  micul  proiectil,  care  îi  trecu  pe  lângă  umăr  şi  se  sparse  de 
peretele  din  spatele  lui.  Contele  parcurse  camera  din  trei  paşi  mari, 
neluând  în  seamă  zgomotul. 

—  Nu  te  teme,  doamnă,  rosti  el  pe  un  ton  aprig  în  timp  ce  o  luă  în 
braţe.  Nu  este  niciun  pericol  să  te  confund  cu  Elizabeth.  Ar  fi 
imposibil.  Crede-mă,  Sophy,  eşti  unică.  Eşti  un  paradox  în  atâtea 
privinţe  încât  nici  nu  te  pot  descrie,  şi  ai  perfectă  dreptate,  nu  eşti 
nebună,  eu  sunt  cel  care  începe  să  înnebunească  aici. 

Se  îndreptă  furios  spre  pat  şi  o  aruncă  fără  prea  multe 
menajamente  pe  cuvertură.  In  timp  ce  ea  se  zvârcolea,  eliberându-şi 
părul  din  legături,  el  se  aşeză  pe  marginea  patului  şi  începu  să  îşi 
smucească  cizmele  din  picioare. 

—  Ce  crezi  că  faci?  ţipă  Sophy. 

—  Ce  ţi  se  pare  că  fac?  încerc  să  găsesc  singurul  leac  util  pentru 
suferinţa  mea,  spuse  el,  ridicându-se  şi  descheindu-şi  pantalonii. 

Ea  se  holbă  şocată  la  el  observând  că  era  deja  complet  excitat.  îşi 
veni  în  fire  şi  începu  să  se  zbată  ca  să  fugă  pe  cealaltă  parte  a  patului, 
dar  Julian  întinse  mâna  şi  şi-o  înfăşură  în  jurul  încheieturii  ei, 
tăindu-i  efectiv  retragerea. 

—  Nu  doamnă,  încă  nu  pleci. 

—  Doar  nu  ai  de  gând  să...  să  te  culci  acum  cu  mine,  Julian,  se 
răsti  Sophy,  suntem  în  mijlocul  unei  discuţii. 

—  Nu  mai  are  rost  să  discutăm,  nu  eşti  în  apele  tale  şi  nici  eu  nu 
sunt,  se  pare.  Prin  urmare,  cred  că  vom  încerca  un  alt  mod  de  a  pune 
capăt  acestei  conversaţii  neplăcute  şi  dacă  nu  reuşim  să  obţinem 
altceva  prin  asta,  măcar  aş  putea  să-mi  asigur  şi  eu  puţină  linişte. 

Sophy  privea  cum  ultimele  haine  ale  lui  Julian  cădeau  pe  podea, 
iar  în  inima  ei  se  ducea  o  luptă  între  dragoste  şi  furie  mocnită.  îşi 
menţinu  strânsoarea  asupra  încheieturii  ei  cât  termină  să  se 
dezbrace,  apoi  o  răsturnă  pe  spate.  Se  ridică  gol  deasupra  ei, 
ţinând-o  prizonieră  între  mâinile  lui  puternice,  cu  ochii  sclipindu-i, 
în  timp  ce  chipul  lui  purta  urmele  celei  mai  profunde  stări  de 
excitare  masculină. 

—  O  să  îţi  spun  asta  o  singură  dată,  rosti  el  începând  să  o 
dezbrace,  nu  te-am  confundat  niciodată  cu  Elizabeth.  Faptul  că  ţi-am 
zis  spus  că  eşti  nebună  nu  a  fost  decât  o  figură  de  stil,  nimic  mai 
mult,  nu  am  vrut  să  te  jignesc.  Cu  toate  acestea,  trebuie  să  înţelegi  că 
nu  îţi  pot  permite  să  îţi  duci  la  îndeplinire  răzbunarea. 

—  Nu  mă  poţi  opri,  milord. 

—  Ba  da,  Sophy,  pot  şi  o  voi  face,  mormăi  el  trăgându-i  rochia  în 
jos,  deşi  înţeleg  foarte  bine  de  ce  eşti  atât  de  sceptică  în  această 
privinţă.  Până  acum  ţi-am  dat  puţine  motive  să  mă  crezi  în  stare  de 
a-mi  îndeplini  toate  atribuţiile  de  soţ.  Ai  făcut  furori  prin  oraş,  nu-i 
aşa?  Iar  eu,  biată  creatură  supusă  greşelii,  se  pare  că  sunt 
întotdeauna  cu  câţiva  paşi  în  urma  ta,  încercând  cu  disperare  să  te 
prind.  Ei  bine,  toată  urmărirea  asta  nebunească  a  luat  sfârşit,  draga 
mea. 

—  Mă  ameninţi,  Julian? 

—  Deloc.  îţi  explic  doar  că  în  sfârşit  ai  mers  prea  departe.  Nu 
trebuie  să-ţi  faci  griji,  însă,  ai  cuvântul  meu  că  voi  face  tot  ce  este 
nevoie  ca  să  te  protejez,  îi  promise  el  desfăcându-i  panglicile 
cămăşuţei  plisate  din  batist. 

—  Nu  am  nevoie  de  protecţia  ta,  milord.  Mi-am  învăţat  bine 
lecţia.  Soţii  şi  soţiile  din  înalta  societate  trebuie  să  meargă  fiecare  pe 

drumul  lui.  Nu  trebuie  să  te  amesteci  în  viaţa  mea  şi  nici  eu  în  a  ta. 
Te-am  informat  că  sunt  dispusă  să  trăiesc  după  codurile  impuse  de 
aşa-zisa  societate  aleasă. 

—  Asta  este  o  neghiobie  şi  o  ştii  prea  bine.  Dumnezeu  mi-e  martor 
că  nu  te-aş  putea  ignora  nici  dacă  aş  vrea  asta,  spuse  el  dându-i  jos  şi 
ultimele  haine  şi  oprindu-se  să  îşi  plimbe  privirea  înflăcărată  peste 
trupul  ei.  Or,  draga  mea  Sophy,  nu  doresc  câtuşi  de  puţin  să  te  ignor. 

Ea  simţi  dorinţa  lui  flămândă  şi  răspunsul  pătimaş  al  propriului 
trup  şi  îi  dădu  dreptate.  Cel  puţin  în  pat,  niciunul  nu-1  putea  ignora 
pe  celălalt. 

—  Nu  cred  că  vrei  să  mă  baţi,  declară  ea  cuprinsă  de  o  bănuială 
bruscă,  în  timp  ce  mâna  lui  îi  mângâia  rotunjimea  coapsei. 

—  Nu?  zâmbi  Julian  ştrengăreşte,  la  fel  de  senzual  ca  mişcările 
mâinilor  lui  pe  trupul  ei.  Ar  putea  fi  interesant  să  te  bat,  urmă  el, 
strângându-i  uşor  şezutul. 

—  Nu,  clătină  Sophy  din  cap  cu  sobrietate,  tulburată  de  atingerea 
lui.  Nu  eşti  genul  care  să  îşi  piardă  controlul  de  dragul  sentimentelor 
şi  să  recurgă  la  violenţă  împotriva  unei  femei.  I-am  spus-o  şi  lordului 
Waycott  când  a  pretins  că  ţi-ai  bătut  prima  soţie. 

—  Sophy,  nu  vreau  să  discut  nici  despre  Waycott  şi  nici  despre 
prima  mea  soţie  acum,  mormăi  Julian,  şi  zâmbetul  atât  de  atrăgător 
îi  dispăru  subit.  îşi  aplecă  fruntea  pentru  a-i  cuprinde  cu  dinţii  un 
sfârc  întărit  în  timp  ce  degetele  mângâiau  peticul  de  păr  mătăsos  de 
sub  curba  blândă  a  pântecului  ei. 

—  Şi  totuşi,  deşi  am  certitudinea  că  nu  ai  pune  cravaşa  pe  mine, 
continuă  Sophy  fără  suflare  simţind  cum  degetul  lui  îi  separa  buzele 
cu  infinită  grijă,  îmi  dau  seama  că  nu  te-ai  sfii  să  te  foloseşti  de  alte 
mijloace  pentru  a. . .  pentru  a  te  asigura  că  fac  ceea  ce  vrei  tu. 

—  S-ar  putea  să  ai  dreptate,  recunoscu  Julian,  nepărând  să  se 
preocupe  prea  mult  de  logica  ei.  îi  sărută  gâtul,  curba  umărului  şi  în 
sfârşit  buzele.  Insistă  asupra  gurii  ei  pentru  o  bună  bucată  de  vreme, 
până  când  o  simţi  cum  începea  să  geamă  şi  să  se  agate  de  el,  apoi  îşi 
ridică  uşor  capul  ca  să-i  întâlnească  privirea.  Eşti  îngrijorată  de 

tacticile  pe  care  le-aş  putea  folosi  pentru  a  te  convinge  să-mi  urmezi 
sfatul,  draga  mea? 

—  Să  nu  crezi  că  mă  poţi  controla  în  acest  fel,  milord,  se  răţoi  ea 
încruntându-se.  Făcea  eforturi  să  gândească,  însă  trupul  ei  se 
concentra  doar  asupra  plăcerii  pe  care  o  primea  din  mâinile  lui. 

—  în  ce  fel?  o  iscodi  el  introducând  adânc  două  degete  în 
interiorul  ei  şi  desfăcându-le  foarte  încet,  până  când  o  descoperi 
complet. 

—  Aşa,  icni  Sophy  crispându-se  de  plăcere. 

—  Niciodată.  Nu  aş  îndrăzni  să  cred  că  sunt  un  amant  atât  de 
priceput  încât  chiar  să  te  conving  să  renunţi  la  toate  principiile  tale 
măreţe,  murmură  el  în  timp  ce  îşi  retrăgea  chinuitor  de  încet 
degetele.  Ah,  draga  mea,  curgi  asemenea  mierii  pentru  mine. 

—  Julian? 

—  Priveşte-mă,  şopti  el.  Uită-te  cât  de  viguros  şi  pregătit  sunt 
pentru  tine.  Ştiai  că  simplul  tău  miros  e  destul  să  trezească  aşa  ceva 
în  trupul  meu?  Atinge-mă. 

Ea  oftă,  tânjind  să  îl  atingă,  incapabilă  să  reziste  chemării  lui 
senzuale,  iar  când  degetele  ei  îi  încercuiră  membrul  gros,  îl  simţi 
pulsând  în  semn  de  răspuns. 

—  Tot  nu  cred  că  este  un  mod  potrivit  de  a  ne  rezolva  problemele, 
milord,  observă  ea  adulmecându-i  pieptul. 

—  Nu  mai  vorbi,  Sophy,  o  să  discutăm  mai  târziu,  spuse  el 
ridicându-se  în  capul  oaselor  şi  aşezându-şi  mâinile  pe  talia  ei.  O 
ridică  şi  o  aşeză  în  aşa  fel  încât  să  îngenuncheze  cu  faţa  spre  el. 

—  Desfă-ţi  picioarele,  iubito,  şi  urcă  pe  mine.  Voi  fi  armăsarul  tău 
şi  tu  vei  putea  controla  pasiunea  amândurora. 

Sophy  se  agăţă  de  umerii  lui  cu  ochii  măriţi,  în  timp  ce  se  obişnuia 
cu  noua  poziţie.  Apoi  căpătă  curaj  simţind  bărbăţia  lui  atingându-i 
moliciunea.  In  mod  hotărât  îi  plăcea  această  poziţie.  Era  grozav  să  fie 
ea  deasupra. 

—  Da,  Julian,  o,  da,  te  rog. 

—  Poţi  să  iei  cât  de  mult  sau  de  puţin  doreşti,  oricât  de  încet  sau 

de  repede,  sunt  la  ordinele  tale. 

O  străbătu  o  plăcere  supremă  când  îşi  dădu  seama  că  ea  era  cea 
care  putea  decide  ritmul.  Se  coborî  încet  de-a  lungul  membrului, 
savurând  mişcarea  lentă.  Auzi  gemetele  lui  înăbuşite  de  dorinţă  şi  îşi 
încleşta  şi  mai  puternic  mâinile  pe  umerii  lui. 

—  Julian. 

—  Eşti  atât  de  frumoasă  în  pasiunea  ta,  şopti  el  încordat.  Eşti 
diafană  şi  îmbujorată  şi  atât  de  doritoare  să  mi  te  dărui  complet, 
spuse  el  acoperindu-i  gâtul  cu  sărutări  umede  în  timp  ce  ea  continua 
să  se  lase  în  jos  până  îl  cuprinse  în  totalitate. 

Sophy  aşteptă  o  clipă,  lăsându-şi  trupul  să  se  obişnuiască  cu  el  şi 
simţind  cum  se  contractă  în  jurul  lui,  apoi  începu  să  se  mişte, 
precaută  la  început. 

—  Da,  draga  mea,  doamnă.  O,  Dumnezeule,  da! 

Simţi  cum  Julian  începe  să  crească  în  interiorul  ei,  părând  că-1 
strângea  ca  într-o  menghină.  Se  încleşta  de  trupul  lui  şi  îi  zgârie 
umerii  cu  unghiile  în  timp  ce  ochii  i  se  închiseră  pradă  unei  tensiuni 
delicioase.  Se  concentră  să  găsească  ritmul  perfect  care  avea  să  aducă 
după  sine  acea  eliberare  sălbatică  şi  înălţătoare.  Nimic  nu  mai  conta 
în  acel  moment  în  afara  bucuriei  de  a  putea  simţi  ea  însăşi  plăcere  în 
timp  ce  îi  producea  plăcere  lui  Julian.  Se  simţea  infinit  de  puternică, 
plină  de  acea  singulară  forţă  feminină. 

—  Vorbeşte-mi  despre  dragostea  ta,  Sophy,  spune-mi  cuvintele 
acelea,  o  îndemnă  Julian  pe  un  ton  dulce,  convingător  şi  insistent. 
Am  nevoie  de  ele.  A  trecut  atâta  vreme  de  când  le-ai  rostit  ultima 
dată!  îmi  oferi  atât  de  mult,  micuţo,  oare  nu  îmi  poţi  oferi  câteva 
cuvinte  atât  de  simple?  O  să  le  păstrez  cu  sfinţenie  pentru  totdeauna. 

Sophy  începu  să  simtă  nişte  furnicături  fierbinţi  traversând-o  şi  se 
trezi  dincolo  de  raţiune  şi  de  gândire,  dincolo  de  orice  alt  lucru  în 
afara  propriilor  emoţii.  Cuvintele  pe  care  le  căuta  el  i  se  iviră  firesc 
pe  buze. 

—  Te  iubesc,  te  iubesc  din  tot  sufletul,  Julian,  şopti  ea. 

începu  să  tremure  spasmodic,  purtată  ca  de  o  maree  glorioasă  de 

micii  fiori  ai  apogeului.  Undeva  departe  auzi  mârâitul  lui  Julian  în 
chip  de  răspuns  şi  simţi  cum  muşchii  umerilor  lui  se  crispară,  după 
care  se  revărsă  forţa  zguduitoare  a  extazului  său. 

Preţ  de  o  clipă  statură  suspendaţi  într-un  tărâm  în  afara  timpului 
unde  nimic  nu  putea  interveni  în  intimitatea  atât  de  pură  a  uniunii 
lor.  Apoi,  cu  un  geamăt  adânc  de  satisfacţie,  Julian  se  prăbuşi  înapoi 
pe  perne,  culcând-o  pe  Sophy  pe  pieptul  lui. 

—  Să  nu  te  mai  gândeşti  niciodată  că  te-aş  putea  confunda  cu 
Elizabeth,  spuse  el  fără  să  deschidă  ochii.  Cu  ea  nu  aveai  parte  de 
linişte,  satisfacţie  sau  bucurie  în  nicio  împrejurare,  nici  măcar...  nu 
contează,  nu  mai  are  nicio  importanţă.  Crede-mă  însă  că  nu  oferea 
nimic  din  ea  însăşi.  Lua  totul  şi  apoi  venea  să  mai  ceară,  în  timp  ce  tu 
te  dăruieşti  complet,  draga  mea.  Este  ca  o  vrajă  absolut  specială.  Nu 
cred  că  îţi  poţi  da  seama  cum  este  să  primeşti  ceea  ce  oferi  tu  cu  atâta 
generozitate. 

Erau  cele  mai  multe  cuvinte  pe  care  le  rostise  în  legătură  cu  prima 
lui  soţie,  dar  Sophy  decise  că  nici  nu  voia  să  audă  mai  multe.  Julian 
era  al  ei  acum,  între  ei  exista  o  legătură  indisolubilă  şi  dacă 
bănuielile  care-i  înmuguriseră  în  ultima  săptămână  se  adevereau, 
chiar  purta  în  ea  o  parte  din  el. 

Sophy  îşi  încrucişa  braţele  pe  piept  şi  privi  în  jos  la  el. 

—  îmi  pare  rău  că  am  aruncat  cu  lebăda  în  tine. 

—  Sunt  convins  că  în  anii  următori  vor  mai  exista  ocazii  când  va 
trebui  să-mi  reaminteşti  că  poţi  avea,  ca  orice  femeie,  crize  de  furie, 
spuse  el  deschizând  un  ochi  şi  zâmbindu-i  răutăcios. 

—  Nu  aş  vrea  să  devii  prea  mulţumit  de  tine  însuţi,  domnul  meu, 
ganguri  ea  inocentă,  făcând  ochii  mari. 

—  Sunt  convins  că  mă  vei  salva  de  la  o  asemenea  soartă.  Julian  îşi 
împleti  degetele  în  părul  ei  şi  o  trase  aproape  de  el,  după  care  o 
sărută  scurt  şi  apăsat,  dându-i  drumul. 

—  Acum,  doamnă,  că  suntem  amândoi  mai  calmi,  ar  fi  momentul 
să  încheiem  discuţia  începută  mai  devreme,  rosti  el  cu  o  privire 
serioasă. 

O  mare  parte  din  plăcerea  leneşă  a  lui  Sophy  dispăru  pe  măsură 
ce  realitatea  revenea  în  actualitate. 

—  Julian,  nu  mai  e  nimic  de  spus  în  această  privinţă,  trebuie  să-mi 
continui  cercetările. 

—  Nu,  spuse  el  pe  un  ton  blând,  nu  îţi  pot  permite  asta,  este  prea 
periculos. 

—  Nu  mă  poţi  opri. 

—  Ba  da,  pot  şi  o  voi  face.  M-am  hotărât.  Te  vei  întoarce  la 
Ravenwood  mâine. 

—  Nu  mă  întorc  la  Ravenwood!  strigă  Sophy  şocată  şi  furioasă, 
îndepărtându-se  de  el  şi  târându-se  la  marginea  patului  ca  să  îşi 
caute  hainele.  Ai  mai  încercat  o  dată  să  mă  alungi  la  ţară,  milord,  şi 
nu  ai  reuşit,  îi  aminti  ea  apucându-şi  rochia  cu  ambele  mâini  şi 
privindu-1  sfidător.  Te  previn  că  nu  vei  reuşi  nici  de  această  dată. 
Crezi  că  mă  voi  supune  poruncilor  tale  numai  datorită  lucrurilor 
care  se  întâmplă  între  noi  în  pat? 

—  Nu,  deşi  ar  uşura  mult  situaţia. 

Calmul  din  vocea  lui  era  mult  mai  ameninţător  decât  furia  de  mai 
devreme,  iar  Sophy  îşi  dădu  seama  că  soţul  ei  era  foarte  periculos  nu 
atunci  când  era  pe  culmile  mâniei,  ci  în  această  dispoziţie. 

—  Onoarea  îmi  cere  să  îmi  duc  la  bun  sfârşit  sarcina,  insistă  ea 
privindu-1  stânjenită  din  spatele  rochiei.  Am  de  gând  să-1  depistez  şi 
să-1  pedepsesc  pe  bărbatul  care  i-a  provocat  moartea  Ameliei.  Am 
crezut  că  îmi  înţelegi  şi  îmi  accepţi  sentimentele  vizavi  de  onoare. 
Aveam  un  acord. 

—  Nu  îţi  neg  sentimentele  în  această  privinţă,  dar  există  o 
problemă:  onoarea  ta  intră  în  conflict  cu  onoarea  mea,  care  mă  obligă 
să  te  protejez. 

—  Nu  am  nevoie  de  protecţia  ta. 

—  Dacă  realmente  crezi  asta,  atunci  eşti  infinit  mai  naivă  decât  am 
crezut.  Sophy,  ceea  ce  faci  tu  este  extrem  de  periculos  şi  nu  îţi  pot 
permite  să  continui  aşa.  Şi  cu  asta,  basta.  îi  vei  spune  cameristei  tale 
să  facă  bagajele  de  îndată,  îmi  voi  încheia  afacerile  din  oraş  şi  voi 

veni  şi  eu  cât  de  cutând  posibil  la  Ravenwood  Abbey.  A  sosit  vremea 
să  mergem  acasă.  Oraşul  mă  oboseşte. 

—  Dar  de-abia  mi-am  început  munca  de  detectiv.  în  plus,  eu  una 
nu  sunt  deloc  sătulă  de  oraş,  ba  chiar  începe  să-mi  placă  viaţa 
de-aici. 

—  Asta  pot  înţelege,  zâmbi  Julian.  Ţi  se  vede  influenţa  în  cele  mai 
bune  săli  de  bal  şi  prin  cele  mai  importante  saloane,  doamnă.  Ai 
ajuns  să  dai  tonul  în  modă,  ceea  ce  este  un  adevărat  succes  pentru  o 
femeie  care  a  repurtat  un  eşec  răsunător  în  primul  ei  sezon  la 
Londra. 

—  Julian,  nu  încerca  să  mă  potoleşti  flatându-mă,  este  o  chestiune 
extrem  de  importantă  pentru  mine. 

—  îmi  dau  seama  de  asta.  Altfel  de  ce  aş  risca  să  iau  o  decizie  care 
m-ar  face  atât  de  nepopular  faţă  de  tine?  Crede-mă,  nu  aştept  cu 
prea  mare  plăcere  să  mi  se  mai  arunce  şi  alte  bibelouri  în  cap. 

—  Nu  am  de  gând  să  mă  întorc  în  Hampshire,  milord,  şi  acesta 
este  ultimul  meu  cuvânt,  ripostă  Sophy,  înfruntându-1  cu  o  hotărâre 
de  neclintit. 

—  Atunci  fără  îndoială  că  voi  fi  obligat  cât  de  cutând  să  onorez  o 
întâlnire  la  Leighton  Field,  suspină  el. 

—  Cum  adică?  Sophy  era  consternată. 

—  Păi  dacă  rămâi  în  oraş,  mai  devreme  sau  mai  târziu,  voi  fi 
nevoit  să  îţi  apăr  onoarea  în  acelaşi  mod  în  care  ai  încercat  şi  tu  să  o 
aperi  pe  a  mea. 

—  Nu,  nu  este  adevărat!  exclamă  ea,  scuturând  cu  vehemenţă  din 
cap.  Cum  poţi  sugera  aşa  ceva?  Nu  aş  face  nimic  care  să  te  oblige  să 
provoci  un  alt  bărbat  la  duel,  ţi-am  promis  asta. 

—  Nu  înţelegi,  Sophy,  nu  de  cuvântul  tău  mă  îndoiesc,  ci  de 
insultele  la  adresa  ta  pe  care  aş  fi  obligat  să  le  răzbun.  Nu  te  minţi 
singură.  Dacă  îţi  permit  să  practici  jocul  ăsta  periculos  cu  bărbaţi  de 
felul  lui  Utteridge,  Varley  şi  Ormiston,  asemenea  insulte  nu  vor 
întârzia  să  apară. 

—  Dar  nu  le-aş  permite  să  mă  insulte.  Nu  m-aş  pune  singură 

într-o  asemenea  poziţie,  Julian,  îţi  jur  că  nu  aş  face-o. 

—  Sophy,  ştiu  că  nu  ai  face  ceva  dezonorant  sau  compromiţător 
de  bunăvoie,  dar  aceşti  bărbaţi  sunt  în  stare  să  manevreze  în  aşa  fel 
situaţiile  încât  o  femeie  inocentă  nu  are  nicio  şansă,  şi  odată  ce  asta 
s-a  întâmplat,  ar  trebui  să-i  provoc  la  duel,  explică  Julian  cu  un 
zâmbet  fugar. 

—  Nu,  niciodată!  Nu  trebuie  nici  măcar  să  sugerezi  o  asemenea 
posibilitate,  nu  pot  suporta  gândul  că  te-ai  putea  bate  în  duel. 

—  Dar  această  posibilitate  există  deja,  Sophy.  Ai  vorbit  cu 
Utteridge,  nu-i  aşa? 

—  Da,  dar  am  fost  cât  se  poate  de  discretă,  nu  cred  să-şi  fi  dat 
seama  ce  doream  să  aflu. 

—  Despre  ce  aţi  vorbit?  o  iscodi  Julian.  Ai  pomenit  cumva  de 
Elizabeth? 

—  Doar  în  trecere,  jur. 

—  Atunci  sigur  i-ai  trezit  curiozitatea,  şi  acesta,  mica  mea  naivă, 
este  primul  pas  spre  dezastru  în  cazul  unor  bărbaţi  cu  caracterul  lui 
Utteridge,  iar  când  vei  fi  terminat  să-i  chestionezi  pe  Varley  şi 
Ormiston,  n-o  să  mai  prididesc  de  atâtea  dueluri. 

Sophy  îl  fixă  neajutorată.  Ştia  să  recunoască  o  capcană  şi  din 
aceasta  nu  era  nicio  cale  de  ieşire.  Nu-i  putea  permite  cu  niciun  preţ 
lui  Julian  să  îşi  rişte  viaţa  într-un  duel  pentru  a-i  apăra  onoarea. 
Numai  gândul  la  asta  o  făcea  să  se  înfioare  de  teamă. 

—  îţi  promit  că  voi  fi  cât  se  poate  de  precaută,  milord,  făcu  ea  o 
încercare  slabă,  deşi  ştia  că  nu  avea  niciun  sens  să  se  mai  certe  cu  el. 

—  Este  un  risc  prea  mare.  Singura  soluţie  inteligentă  este  să  te  scot 
din  oraş.  Vreau  să  fii  în  siguranţă  la  ţară  alături  de  prietenii  şi  de 
familia  ta. 

—  Prea  bine,  Julian,  capitulă  Sophy  simţind  cum  ochii  i  se 
umpleau  de  lacrimi.  Voi  pleca  dacă  tu  crezi  că  este  singura 
posibilitate.  Nu  vreau  să  rişti  să  fii  împuşcat  din  cauza  acţiunilor 
mele. 

—  Mulţumesc,  Sophy,  rosti  Julian  cu  privirea  îmblânzită.  întinse 

mâna  şi  prinse  o  lacrimă  cu  vârful  degetului.  Ştiu  că  înseamnă  să-i 
cer  foarte  mult  unei  femei  cu  un  simţ  al  onoarei  la  fel  de  puternic  ca 
al  meu.  Crede-mă  că  îţi  pot  înţelege  dorinţa  de  răzbunare. 

—  Este  atât  de  nedrept!  se  lamentă  Sophy,  ştergându-şi 
nerăbdătoare  lacrimile  cu  dosul  mâinii.  Nimic  nu  merge  aşa  cum 
m-am  gândit  că  va  fi  atunci  când  am  acceptat  să  mă  căsătoresc  cu 
tine.  Nimic  -  toate  planurile,  visurile,  speranţele  pe  care  mi  le -am 
făcut,  lucrurile  pe  care  le-am  convenit  cu  tine.  S-a  ales  praful  de 
toate. 

—  Aşa  de  rău  stau  lucrurile,  Sophy?  murmură  Julian  privind-o 
gânditor. 

—  Da,  milord,  şi  în  plus  am  motive  să  cred  că  aş  putea  fi 
însărcinată,  adăugă  ea  fugind  spre  paravanul  din  celălalt  capăt  al 
camerei,  fără  a-şi  întoarce  privirea  spre  el. 

—  Sophy!  exclamă  el  sărind  de  pe  pat  şi  repezindu-se  după  ea. 
Ce-ai  spus? 

—  Sunt  cât  se  poate  de  sigură  că  m-ai  auzit,  bolborosi  Sophy 
trăgându-şi  nasul  şi  înghiţind  nişte  lacrimi  de  nefericire  în  timp  ce  îşi 
trăgea  rochia  pe  ea  de  cealaltă  parte  a  paravanului. 

—  Eşti  însărcinată?  strigă  Julian  aruncând  deoparte  paravanul, 
fără  a  lua  în  seamă  zgomotul  pe  care  acesta  îl  făcu  prăbuşindu-se  pe 
covor.  Privirea  i  se  îndreptă  mecanic  spre  chipul  pe  care  ea  şi-1 
ascundea  cu  încăpăţânare. 

—  Tot  ce  e  posibil.  Săptămâna  aceasta  mi-am  dat  seama  că  a  trecut 
ceva  de  la  ultimul  ciclu.  Nu  pot  fi  încă  sigură,  trebuie  să  mai  aştept 
puţin,  dar  bănuiesc  că  îţi  port  copilul.  Dacă  este  aşa,  ar  trebui  să  fii 
cât  se  poate  de  mulţumit.  Iată-mă,  însărcinată  şi  alungată  la  ţară 
unde  nu-ţi  mai  pot  face  niciun  fel  de  probleme.  Ai  obţinut  tot  ceea  ce 
ţi-ai  dorit  de  pe  urma  acestei  căsătorii.  Un  moştenitor  şi  o  soţie  care 
să  nu-ţi  facă  necazuri.  Sper  că  eşti  satisfăcut. 

—  Sophy,  nu  ştiu  ce  să  spun,  îngăimă  el,  trecându-şi  mâna  prin 
păr.  Dacă  ceea  ce  bănuieşti  este  adevărat,  nu  pot  nega  că  îmi  face 
mare  plăcere,  dar  sperasem...  adică  sperasem  că  poate...  Julian  se 

întrerupse  poticnindu-se  în  încercarea  de  a-şi  găsi  cuvintele.  Aş  fi 
fost  mult  mai  fericit  dacă  şi  tu  ai  fi  fost  mai  fericită  în  legătură  cu 
asta,  reuşi  el  să  încheie  pe  un  ton  jalnic. 

—  Fără  îndoială  ai  presupus  că  perspectiva  maternităţii  mă  va 
transforma  într-o  soţie  mulţumită  şi  cuminte,  nu-i  aşa?  O  soţie 
dispusă  să  renunţe  la  toate  aspiraţiile  ei  personale  pentru  a  se  putea 
dedica  trup  şi  suflet  sarcinilor  de  a-ţi  administra  moşiile  de  la  ţară  şi 
de  a-ţi  creşte  copiii? 

—  Da,  sperasem  că  te-ar  face  ceva  mai  mulţumită,  admise  Julian, 
având  bunul-simţ  de  a  roşi.  Te  rog  să  mă  crezi  că  vreau  să  fii  fericită 
în  cadrul  acestei  căsnicii,  Sophy. 

—  O,  pleacă,  Julian!  Vreau  să  fac  o  baie  şi  să  mă  odihnesc,  spuse 
ea  simţind  cum  o  podidesc  din  nou  lacrimile.  Am  atâtea  de  făcut 
dacă  mâine  trebuie  să  fiu  târâtă  în  Hampshire! 

—  Sophy!  Julian  nu  dădu  niciun  semn  că  voia  să  iasă  din  cameră. 
Sophy,  nu  plânge,  gemu  el  privind-o  cu  o  expresie  neajutorată,  apoi 
îşi  deschise  larg  braţele. 

Sophy  îl  privi  mânioasă  cu  ochii  plini  de  lacrimi,  urând  faptul  că 
îşi  pierduse  din  nou  controlul,  după  care  se  aruncă  suspinând  direct 
în  braţele  lui  Julian  şi  îi  udă  pieptul  gol  cu  lacrimile  ei. 

Julian  o  ţinu  în  braţe  până  când  furtuna  începu  să  se  potolească, 
fără  a  încerca  să  o  liniştească  sau  să  o  certe.  Pur  şi  simplu  o  strânse  în 
braţele  lui  puternice  până  când  suspinele  violente  încetară. 

Sophy  îşi  reveni  încet,  fiind  conştientă  de  căldura  confortabilă  pe 
care  i-o  oferea  îmbrăţişarea  lui  Julian.  îşi  dădu  seama  că  era  pentru 
prima  oară  când  o  ţinea  în  braţe  nu  pentru  a  o  săruta  sau  a  face 
dragoste  cu  ea,  prima  oară  când  îi  oferise  şi  altceva  decât  pasiune. 
Stătu  nemişcată  vreme  îndelungată,  savurând  senzaţia  oferită  de 
mâna  lui  mare  care  îi  mângâia  liniştitor  şira  spinării. 

într-un  sfârşit,  fără  prea  mare  tragere  de  inimă,  se  desprinse  de  el. 

—  îmi  cer  scuze,  milord,  nu  ştiu  ce  mi  se  întâmplă  în  ultima 
vreme,  te  asigur  că  plâng  foarte  rar.  îşi  feri  privirea  în  timp  ce  se 
dădea  înapoi,  căutând  batista  pe  care  ar  fi  trebuit  să  o  aibă  în 

buzunarul  halatului.  Drăcui  fără  răutate  când  nu  o  găsi  acolo. 

—  Asta  cauţi?  o  întrebă  Julian  culegând  pătratul  de  bumbac 
brodat  de  pe  covor,  unde  căzuse. 

—  Da,  mulţumesc,  spuse  Sophy  smulgându-i-o  din  mână, 
mâhnită  că  nu  era  în  stare  nici  măcar  să  îşi  ţină  batista  în  buzunar. 

—  Lasă-mă  să-ţi  aduc  alta  curată,  se  oferi  el  îndreptându-se  spre 
măsuţa  de  toaletă  şi  luând  de  acolo  o  altă  batistă. 

Când  i-o  înmâna  cu  o  expresie  profund  îngrijorată,  Sophy  îşi  suflă 
nasul  în  ea  cu  putere,  o  făcu  ghemotoc  şi  o  îndesă  în  buzunar. 

—  Mulţumesc,  milord.  Te  rog  să  mă  scuzi  pentru  un  asemenea 
spectacol  deprimant,  nu  ştiu  ce  mi-a  venit.  Acum  te  rog,  chiar 
trebuie  să  fac  o  baie.  Dacă  vrei  să  mă  ierţi,  am  o  mulţime  de  lucruri 
de  care  trebuie  să  mă  ocup. 

—  Da,  Sophy,  te  iert,  oftă  Julian.  Mă  rog  doar  ca  şi  tu  să  mă  poţi 
ierta  vreodată,  continuă  el,  culegându-şi  hainele  de  pe  jos  şi  ieşind 
fără  vreun  cuvânt  din  cameră. 

* 

Mai  târziu,  în  cursul  nopţii,  Julian  stătea  singur  în  bibliotecă,  cu 
picioarele  întinse  pe  un  taburet  şi  cu  o  sticlă  de  vin  de  Bordeaux  pe 
masa  de  alături.  Era  într-o  dispoziţie  groaznică.  în  sfârşit,  tăcerea 
domnea  în  toate  colţurile  casei.  Până  nu  demult  fusese  o  agitaţie 
insuportabilă  din  cauza  pregătirilor  de  plecare  ale  lui  Sophy,  care  îl 
deprimaseră  la  culme.  Avea  să  se  simtă  singur  fără  ea.  Julian  îşi 
turnă  încă  un  pahar  de  vin  şi  se  întrebă  dacă  Sophy  plângea  în  patul 
ei.  în  acea  dimineaţă  se  simţise  ca  o  brută  când  îi  spusese  că  o 
trimitea  înapoi  la  Ravenwood  Abbey.  în  acelaşi  timp  însă,  ştia  că  nu 
avea  de  ales  şi  că  din  momentul  în  care  îi  descoperise  intenţiile,  nu 
avusese  altă  soluţie  decât  să  o  scoată  din  oraş.  Sophy  se  scălda  în  ape 
tulburi  şi  nu  ştia  deloc  cum  să  se  salveze  de  la  înec. 

Luă  o  gură  de  vin  şi  se  gândi  dacă  trebuia  să  se  simtă  vinovat 
pentru  modul  în  care  o  manipulase  pe  Sophy.  Chiar  de  la  începutul 

confruntării  din  dormitorul  ei  îşi  dăduse  degrabă  seama  că  simţul 
onoarei  ar  fi  împiedicat-o  să-i  accepte  argumentele  logice  referitoare 
la  siguranţa  ei.  Pe  de  altă  parte,  nu  reuşise  să  folosească  forţa  fizică 
pentru  a  o  determina  să  se  supună.  Prin  urmare,  recursese  la  singura 
variantă  la  care  se  putuse  gândi,  deşi  se  îndoise  într-o  oarecare 
măsură  că  avea  să  funcţioneze.  Se  folosise  de  sentimentele  ei  pentru 
a  o  manipula  să  acţioneze  aşa  cum  dorea  el. 

Fusese  un  şoc  major  să  vadă  cum  zidul  aparent  inexpugnabil  pe 
care  ea  şi-1  construise  se  năruise  atât  de  repede  când  o  avertizase  că 
acţiunile  ei  l-ar  fi  putut  forţa  să  îşi  rişte  viaţa  într-un  duel.  Cu 
siguranţă  îl  iubea  cu  adevărat,  căci  niciun  alt  sentiment  nu  putea  fi 
atât  de  puternic  încât  să  treacă  peste  profundul  ei  simţ  al  onoarei.  De 
dragul  lui,  Sophy  renunţase  la  căutările  ei,  care  i-ar  fi  permis  în  cele 
din  urmă  să  se  răzbune. 

Julian  se  simţi  dintr-odată  umilit  de  profunzimea  sentimentelor  ei 
şi,  în  acelaşi  timp,  plin  de  bucurie.  Fără  îndoială  Sophy  i  se  dăruise,  îi 
aparţinea  în  feluri  care  i  se  păruseră  de  neconceput  până  atunci. 

Totuşi,  chiar  şi  în  acele  clipe,  când  se  desfăta  la  gândul  triumfului, 
îşi  dădea  seama  cu  tristeţe  că  ea  era  foarte  nefericită  din  cauza  lui. 
„Este  atât  de  nedrept!  Nimic  nu  merge  aşa  cum  m-am  gândit  că  va  fi 
atunci  când  am  fost  de  acord  să  mă  căsătoresc  cu  tine." 

Şi  acum,  pe  lângă  toate  celelalte,  era  foarte  posibil  să  fie 
însărcinată.  Tresări  amintindu-şi  că  unul  dintre  lucrurile  pe  care  i  le 
ceruse  fusese  să  nu  o  grăbească  să-i  facă  copii.  Julian  se  cufundă  şi 
mai  adânc  în  fotoliu  şi  se  întrebă  dacă  avea  să  reuşească  vreodată  să 
crească  din  nou  în  ochii  lui  Sophy,  căci  în  acel  moment  părea  că 
făcuse  totul  aiurea,  şi  asta  chiar  de  la  început.  Oare  ce  trebuia  să  facă 
un  bărbat  ca  să  îşi  convingă  soţia  că  era  demn  de  dragostea  ei? 
Aceasta  era  o  problemă  pe  care  nu  reuşise  să  o  rezolve  încă  şi  după 
tot  ce  se  întâmplase  între  el  şi  Sophy,  erau  şanse  mari  ca 
neînţelegerea  să  persiste  pentru  totdeauna. 

Uşa  se  deschise  în  spatele  lui,  dar  Julian  nu  privi  dincolo  de 
braţele  propriului  scaun. 

—  Du-te  la  culcare,  Guppy,  şi  trimite  şi  restul  personalului  în 
camerele  lor.  Am  de  gând  să  stau  puţin  aici  şi  nu  are  rost  să  mă 
aştepţi,  o  să  sting  eu  lumânările. 

—  Le-am  spus  lui  Guppy  şi  celorlalţi  să  se  retragă  în  camerele  lor 
pe  parcursul  întregii  nopţi,  spuse  Sophy  închizând  încet  uşa. 

Julian  îngheţă  auzindu-i  vocea.  Aşeză  deoparte  paharul  de  vin  şi 
se  ridică  în  picioare,  întorcându-se  spre  ea.  Părea  foarte  zveltă  şi 
fragilă  într-o  rochie  roz  cu  talie  înaltă.  îi  venea  greu  să  creadă  că  ar  fi 
putut  fi  însărcinată,  se  gândi  Julian.  Părul  îi  era  adunat  în  vârful 
capului  şi  legat  cu  o  panglică  de  mătase  care  începea  deja  să  se 
desfacă,  iar  zâmbetul  îi  era  seducător. 

—  Credeam  că  te-ai  culcat  deja,  rosti  Julian  pe  un  ton  aspru,  mirat 
de  dispoziţia  ei.  Nu  plângea  şi  nici  nu  părea  gata  să  se  certe,  să  îl 
dojenească  ori  să  insiste  cu  încăpăţânare  pe  un  anumit  subiect. 
Trebuie  să  fii  odihnită  pentru  drum. 

—  Am  venit  să-ţi  spun  la  revedere,  Julian,  îl  informă  ea 
oprindu-se  în  faţa  lui  cu  o  privire  luminoasă. 

Julian  se  simţi  uşurat  văzând  că  nu  mai  părea  la  fel  de  nefericită 
cum  fusese  mai  devreme. 

—  Voi  veni  şi  eu  cât  de  curând,  promise  el. 

—  Bine,  îţi  voi  simţi  lipsa,  murmură  ea  trasând  conturul  cutelor 
din  lavaliera  lui  înnodată  elegant.  însă  nu  aş  vrea  să  ne  despărţim 
supăraţi. 

—  Te  asigur  că  eu  unul  nu  sunt  supărat.  îmi  doresc  doar  ce  este 
mai  bine  pentru  tine  şi  tu  trebuie  să  crezi  asta,  Sophy. 

—  înţeleg  perfect.  Uneori  eşti  greu  de  cap  şi  încăpăţânat  şi 
arogant,  dar  ştiu  că  vrei  din  tot  sufletul  să  mă  protejezi.  în  orice  caz, 
nu  voi  accepta  să-ţi  rişti  viaţa  pentru  mine. 

—  Sophy,  ce  faci?  exclamă  el  privind-o  uluit  cum  începea  să-i 
desfacă  lavaliera  imaculată.  Sophy,  îţi  jur  că  plecarea  ta  la  moşie  este 
chiar  cea  mai  bună  soluţie.  Nu  va  fi  aşa  rău  acolo,  draga  mea.  Vei 
putea  să  îţi  revezi  părinţii  şi  cu  siguranţă  ai  prieteni  pe  care  vei  dori 
să-i  chemi  în  vizită. 

—  Da,  Julian,  aprobă  ea  în  timp  ce  îi  îndepărta  lavaliera  şi  începea 
să  îi  descheie  haina. 

—  Dacă  eşti  într-adevăr  însărcinată,  aerul  de  la  ţară  va  fi  mult  mai 
sănătos  pentru  tine  decât  acela  de  la  oraş,  continuă  el,  căutând 
disperat  motive  prin  care  să-i  întărească  hotărârea  de  a  pleca. 

—  Fără  îndoială  că  ai  dreptate,  milord.  Aerul  de  la  Londra  pare  să 
fie  mereu  atât  de  încărcat,  nu-i  aşa?  Zicând  acestea  se  apucă  să-i 
descheie  cămaşa  albă. 

—  Sunt  sigur  că  am  dreptate,  spuse  el.  Preluarea  iniţiativei  de 
către  Sophy  îl  surprinsese  în  aşa  măsură,  încât  nu  mai  putea  să 
gândească.  Dintr-odată  pantalonii  îl  strângeau  prea  tare  în  partea 
superioară. 

—  Bărbaţii  sunt  întotdeauna  convinşi  că  au  dreptate  chiar  şi 
atunci  când  se  înşală. 

—  Sophy?  bolborosi  el,  urmărind  cum  degetele  ei  i  se  plimbau  pe 
pieptul  descoperit,  Sophy,  ştiu  că  uneori  mă  găseşti  arogant,  dar  te 
asigur  că... 

—  Te  rog  să  nu  mai  spui  nimic,  Julian.  Nu  vreau  să  discutăm 
despre  logica  trimiterii  mele  la  conac  şi  nici  despre  nefericita  ta 
predilecţie  pentru  aroganţă.  Sophy  se  ridică  pe  vârfurile  picioarelor 
şi  îi  oferi  buzele  uşor  desfăcute.  Sărută-mă. 

—  O,  Doamne,  Sophy!  Julian  puse  lacom  stăpânire  pe  gura  ei, 
uluit  de  cât  de  norocos  putea  fi. 

Se  părea  că  dispoziţia  ei  se  schimbase  complet,  dar  nici  măcar  nu 
încercă  să  identifice  motivul;  nu  avea  de  gând  să  întrebe  ce 
produsese  această  răsturnare  de  situaţie. 

—  Sophy,  draga  mea,  haide  să  mergem  sus,  repede,  reuşi  Julian  să 
bâiguie,  venindu-şi  puţin  în  fire  când  ea  se  trase  mai  aproape  de  el. 

—  De  ce?  susură  ea  în  timp  ce  îi  adulmeca  gâtul. 

—  De  ce?  repetă  Julian  privind  la  buclele  ei  zburlite.  Mă  întrebi 
asta  în  situaţia  actuală?  Sophy,  ard  de  dorinţă  pentru  tine. 

—  întregul  personal  este  în  pat,  suntem  singuri,  nimeni  nu  ne  va 
deranja. 

In  sfârşit,  Julian  îşi  dădu  seama  că  ea  era  gata  să  facă  dragoste 
chiar  acolo,  în  bibliotecă. 

—  A,  Sophy,  făcu  el  pe  jumătate  râzând  şi  pe  jumătate  gemând, 
eşti  cu  adevărat  o  femeie  plină  de  surprize!  îi  trase  jucăuş  panglica 
din  păr. 

—  Vreau  să  mă  ţii  minte  bine  cât  timp  vom  fi  despărţiţi. 

—  Nimic  pe  lumea  asta  nu  m-ar  putea  face  să  te  uit,  draga  mea 
soţie,  spuse  el  luând-o  în  braţe  şi  purtând-o  spre  canapea.  O  aşeză  pe 
perne  şi  ea  îi  zâmbi  cu  acea  privire  etern  feminină  plină  de 
promisiuni  nerostite,  iar  când  îşi  deschise  braţele,  Julian  se  avântă 
nerăbdător  în  ele. 

Câteva  clipe  mai  târziu,  când  constată  că  nu  avea  suficient  loc  pe 
canapea,  Julian  se  rostogoli  pe  covor,  luând-o  şi  pe  Sophy  cu  el.  Ea  îl 
urmă  fericită,  iar  sânii  şi  gâtul  îi  roşiră  suav.  Julian  stătea  pe  spate  cu 
soţia  lui  dezbrăcată  deasupra  lui.  îşi  puse  în  minte  să  încerce  acelaşi 
lucru  cu  prima  ocazie  şi  pe  podeaua  bibliotecii  de  la  Ravenwood 
Abbey. 

Julian  avusese  dreptate,  se  gândi  Sophy  după  a  treia  zi  petrecută 
la  Ravenwood.  Desigur  că  nu  ar  fi  recunoscut  asta  de  faţă  cu  el,  dar 
situaţia  nu  era  deloc  aşa  de  rea  la  ţară.  în  ceea  ce  o  privea,  partea  cea 
mai  proastă  era  că  nu  se  afla  şi  el  acolo.  Cu  toate  acestea,  avusese 
destule  lucruri  cu  care  să  îşi  umple  timpul  în  lipsa  soţului  ei. 
Interiorul  superbului  conac  avea  mare  nevoie  de  o  renovare.  Deşi 
personalul  lui  Julian  era  foarte  devotat  şi  binevoitor,  servitorii 
acţionaseră  de  capul  lor  după  moartea  lui  Elizabeth. 

Sophy  îşi  salută  cu  entuziasm  noua  menajeră,  mulţumită  să  vadă 
că  administratorul  îi  urmase  sfatul  de  a  o  promova  pe  doamna 
Ashkettle  în  această  poziţie.  Aceasta,  la  rândul  ei,  era  mulţumită  să 
vadă  o  faţă  cunoscută  la  conducerea  gospodăriei.  împreună  se 
aruncară  cu  frenezie  într-o  campanie  de  dereticat,  reparat  şi 
împrospătat  întregul  conac. 

în  cea  de-a  treia  zi,  Sophy  îşi  invită  bunicii  la  cină  şi  descoperi 
astfel  plăcerea  de  a  sta  în  capul  mesei  în  propria  ei  casă. 

—  O  îmbunătăţire  nemaipomenită,  draga  mea,  exclamă  fericită 
bunica  ei,  observând  ce  minuni  făcuse  Sophy  prin  conac  în  cele  trei 
zile.  Ultima  oară  când  am  fost  aici,  totul  părea  atât  de  întunecos  şi 
lugubru!  Este  de  necrezut  ce  pot  face  nişte  jaluzele  noi  şi  puţină 
curăţenie,  alături  de  nişte  podele  cernite. 

—  Nici  mâncarea  nu  e  rea,  observă  lordul  Dorring,  luând  încă  o 
porţie  de  cârnaţi.  Eşti  o  contesă  grozavă,  Sophy.  Cred  că  o  să  mai 
beau  puţin  vin  de  Bordeaux.  Crama  lui  Ravenwood  are  unul 
excelent.  Când  se  întoarce  soţul  tău? 

—  Curând,  sper.  Are  nişte  afaceri  de  încheiat  în  oraş.  între  timp 
însă,  poate  că  este  mai  bine  că  nu  se  află  aici.  Toată  agitaţia  din  casă 
din  ultimele  trei  zile  l-ar  fi  enervat,  fără  îndoială,  spuse  Sophy, 

cerându-i  cu  un  zâmbet  lacheului  să  mai  aducă  vin.  Mai  sunt  vreo 
câteva  camere  care  trebuie  aranjate,  inclusiv  dormitorul  care  i-a 
aparţinut  de  drept  contesei  de  Ravenwood,  îşi  aminti  ea. 

Fusese  surprinsă  să  găsească  acea  cameră  încuiată.  Doamna 
Ashkettle  scotocise  printre  cheile  pe  care  le  moştenise  de  la  doamna 
Boyle  şi  dăduse  din  cap  nedumerită. 

—  Nu  înţeleg,  doamna  mea,  niciuna  dintre  chei  nu  pare  să  se 
potrivească  în  broască.  Poate  că  s-a  pierdut.  Doamna  Boyle  a  spus  că 
i  s-a  poruncit  întotdeauna  să  nu  intre  în  camera  aceea,  iar  eu  am 
urmat  la  rândul  meu  aceleaşi  instrucţiuni.  Acum  însă  că  vă  aflaţi  aici, 
veţi  dori  fără  îndoială  să  vă  mutaţi  acolo.  Nu  vă  faceţi  griji,  doamnă, 
o  să  pun  de  îndată  pe  cineva  să  se  ocupe  de  această  problemă. 

Problema  se  rezolvase  de  la  sine  când  Sophy  găsise  o  cheie  dosită 
în  fundul  unui  sertar  din  bibliotecă.  Cu  o  stranie  presimţire, 
încercase  cheia  în  broasca  uşii  încuiate  şi  descoperise  că  se  potrivea 
perfect,  după  care  cercetase  curioasă  vechea  cameră  a  lui  Elizabeth. 

Decise  imediat  că  nu  avea  să  se  mute  în  ea  decât  după  ce  era 
curăţată  şi  aerisită  aşa  cum  se  cuvine,  căci  nu  era  deloc  îmbietoare  în 
starea  din  acel  moment.  Se  pare  că  nimeni  nu  mai  intrase  în  ea  de  la 
moartea  lui  Elizabeth. 

După  ce  într-un  final  lordul  şi  doamna  Dorring  îşi  luară 
rămas-bun  de  la  ea  după  cină,  Sophy  îşi  dădu  seama  că  era  epuizată, 
aşa  că  se  îndreptă  obosită  spre  camera  pe  care  o  folosea  în  prezent  şi 
o  lăsă  pe  cameristă  să  o  pregătească  de  culcare. 

—  Mulţumesc,  Mary,  spuse  Sophy  înăbuşindu-şi  un  căscat.  Se 
pare  că  sunt  foarte  obosită  în  seara  asta. 

—  Nu  e  de  mirare,  doamnă,  după  cât  aţi  muncit  pe  aici.  Ar  trebui 
să  o  luaţi  mai  uşor,  dacă  îmi  permiteţi  să  vă  spun  asta.  înălţimea  Sa 
n-ar  fi  mulţumit  să  ştie  că  aţi  trudit  pe  brânci,  deşi  sunteţi 
însărcinată. 

—  De  unde  ştii  că  sunt  însărcinată?  întrebă  Sophy  cu  ochii  mari  de 
uimire. 

—  Nu  e  niciun  secret,  doamnă,  zise  Mary  hlizindu-se  fără  jenă. 

Am  grijă  de  dumneavoastră  de  ceva  vreme  şi  ştiu  că  anumite  lucruri 
nu  s-au  întâmplat  atunci  când  ar  fi  trebuit.  Felicitări,  dacă  îmi 
îngăduiţi  să  spun  asta.  I-aţi  dat  deja  de  veste  înălţimii  Sale?  Va  fi  cât 
se  poate  de  mulţumit. 

—  Da,  Mary,  ştie  deja,  oftă  Sophy. 

—  Atunci  pariez  că  de  aceea  ne-a  trimis  înapoi  la  ţară.  Nu  a  vrut 
să  staţi  în  aerul  mizerabil  din  Londra  cât  îi  purtaţi  copilul.  înălţimea 
Sa  este  genul  care  are  grijă  de  femeile  lui. 

—  Este,  nu-i  aşa?  Mergi  la  culcare,  Mary,  eu  o  să  citesc  puţin. 

Era  greu  să  ţii  un  secret  într-o  casă  atât  de  mare,  şi  Sophy  o  ştia. 
Cu  toate  acestea,  se  gândise  să  ţină  preţiosul  ei  secret  despre  copil 
încă  o  bucată  de  vreme,  întrucât  nu  se  obişnuise  pe  deplin  cu  ideea 
că  purta  în  pântece  copilul  lui  Julian. 

—  Prea  bine,  doamnă.  Să  îi  duc  bucătăresei  unguentul  pentru 
mâini  pe  care  i  l-aţi  promis? 

—  A,  da,  unguentul,  aproape  că  am  uitat  de  el,  spuse  Sophy 
mergând  repede  la  cufărul  ei  cu  ierburi  medicinale.  Trebuie  să  nu  uit 
să-i  fac  o  vizită  bătrânei  Bess  mâine  şi  să  iau  nişte  provizii  de  la  ea, 
nu  ştiu  cât  de  proaspete  sunt  ierburile  pe  care  le  ţin  farmaciştii  din 
Londra. 

—  Da,  doamnă.  Atunci  noapte  bună,  doamnă,  îi  ură  Mary  luând 
borcănelul  cu  unguent.  Bucătăreasa  vă  va  fi  recunoscătoare. 

—  Noapte  bună,  Mary. 

Sophy  privi  cum  se  închise  uşa  în  urma  cameristei  şi  apoi  se 
îndreptă  spre  raftul  cu  cărţile  ei.  Deşi  era  foarte  obosită,  acum  că  era 
gata  de  culcare,  nu  prea  îi  venea  să  doarmă. 

în  acelaşi  timp,  nici  nu  prea  îi  venea  să  citească,  îşi  dădu  seama  în 
timp  ce  întorcea  paginile  celei  mai  recente  creaţii  a  lui  Byron, 
Ghiaurul.  Cumpărase  volumul  cu  câteva  zile  înainte  ca  Julian  să  o 
trimită  la  ţară  şi  de-abia  aşteptase  să-1  citească.  Faptul  că  în  acel 
moment  nu  reuşea  să  fie  interesată  de  ultima  operă  a  poetului,  plină 
de  aventuri  şi  intrigi  în  exoticul  Orient,  spunea  multe  despre 
dispoziţia  ei. 

Lăsând  la  o  parte  cărţile,  privirea  îi  căzu  asupra  casetei  cu  bijuterii 
de  pe  măsuţa  de  toaletă.  Deşi  inelul  negru  nu  se  mai  afla  acolo,  de 
fiecare  dată  când  privea  caseta,  Sophy  se  gândea  puţin  la  planurile  ei 
zădărnicite  de  a-1  găsi  pe  cel  care  o  sedusese  pe  Amelia. 

Apoi  îşi  atinse  pântecul  încă  plat  şi  simţi  cum  o  scutură  un  fior. 
Nu  mai  avea  cum  să  îşi  ducă  la  bun  sfârşit  munca  de  detectiv, 
întrucât  nu  putea  să-i  pună  viaţa  în  primejdie  lui  Julian  cu  propria  ei 
dorinţă  de  răzbunare.  Era  tatăl  copilului  ei  şi  era  iremediabil 
îndrăgostită  de  el.  Chiar  dacă  nu  ar  fi  fost  aşa,  nu  ar  fi  avut  niciun 
drept  să  lase  pe  altcineva  să  îşi  asume  riscuri  de  dragul  onoarei  ei. 

O  parte  din  ea  se  mira  de  cât  de  uşor  îşi  abandonase  cercetările.  La 
momentul  respectiv  fusese  nefericită  şi  furioasă,  dar  acum  se 
potolise.  De  fapt,  bănuia  că  simte  chiar  o  mică  senzaţie  de  uşurare. 
Fără  îndoială,  alte  lucruri  deveniseră  mai  importante  între  timp  şi  în 
sinea  ei  tânjea  să  le  poată  acorda  întreaga  ei  atenţie.  Purta  în  pântece 
copilul  lui  Julian. 

Deşi  încă  îi  venea  greu  să  o  creadă,  faptul  devenea  pe  zi  ce  trecea 
mai  real.  Julian  îşi  dorea  acest  copil,  îşi  reaminti  ea  plină  de  speranţă, 
şi  poate  că  asta  avea  să  consolideze  legătura  care  începuse  să  se 
formeze  între  ei. 

Sophy  se  mişca  prin  cameră  simţindu-se  încă  neobişnuit  de 
agitată.  Aruncă  din  nou  o  privire  patului,  spunându-şi  că  trebuia  să 
se  suie  în  el  şi  să  doarmă  puţin,  dar  apoi  se  gândi  la  camera  din 
capătul  coridorului  în  care  plănuia  să  se  mute  cât  de  curând  posibil. 

Din  impuls,  luă  o  lumânare,  deschise  uşa  camerei  ei  şi  o  porni  pe 
coridorul  întunecat  care  ducea  la  dormitorul  ce-i  aparţinuse 
odinioară  lui  Elizabeth.  Fusese  înăuntru  de  una  sau  două  ori  şi  i  se 
păruse  foarte  neplăcut.  Era  decorat  cu  o  senzualitate  atât  de 
obraznică  încât  lui  Sophy  îi  părea  de-a  dreptul  indecent. 

Tema  de  bază  a  camerei  fusese  în  mod  evident  influenţată  de 
preferinţa  stăpânei  pentru  stilul  chinezesc,  dar  se  mersese  mult 
dincolo  de  standardele  normale  ale  acestuia,  ajungându-se  în  sfera 
erotismului  neguros  şi  luxuriant.  Când  aruncase  prima  dată  o 

privire,  Sophy  se  gândise  că  era  o  cameră  unde  domnea  întunericul, 
întrucât  locul  avea  ceva  ciudat,  nesănătos,  şi  nici  ea,  nici  doamna 
Ashkettle  nu  îşi  petrecuseră  prea  mult  timp  acolo  după  ce  intraseră. 

Cu  lumânarea  într-o  mână,  Sophy  deschise  uşa  şi  avu  sentimentul 
că  încăperea  o  afecta  la  fel  ca  data  trecută,  deşi  acum  se  considera 
pregătită.  Draperiile  groase  din  catifea  blocau  orice  rază  de  lumină, 
chiar  şi  pe  acelea  ale  lunii,  iar  desenele  de  pe  mobila  lăcuită  în  negru 
şi  verde  probabil  că  ar  fi  vrut  să  reprezinte  nişte  dragoni  exotici, 
irizaţi,  însă  creaturile  aduceau  mai  degrabă  cu  nişte  şerpi  încolăciţi. 
Patul  era  o  monstruozitate  susţinută  de  nişte  picioare  imense  în 
formă  de  gheară  şi  acoperită  cu  un  strat  gros  de  perne  peste 
cuvertura  grea.  Pereţii  erau  acoperiţi  de  un  tapet  întunecat.  Era 
genul  de  cameră  pe  care  un  bărbat  ca  lordul  Byron,  cu  înclinaţia  lui 
pentru  melodramă  şi  senzualitate,  ar  fi  găsit-o  foarte  interesantă,  se 
gândi  Sophy,  dar  în  acelaşi  timp  era  o  cameră  în  care  Julian  nu  se 
simţise  probabil  niciodată  în  largul  lui. 

în  timp  ce  Sophy  trecea  pe  lângă  un  rând  înalt  de  sertare  din  lac,  i 
se  păru  că  unul  dintre  dragoni  îşi  arată  colţii  la  lumina  lumânării,  pe 
când  o  masă  de  alături  îşi  descoperi  sinistrele  decoraţiuni  florale  care 
emanau  un  aer  malefic. 

Cutremurată  de  un  fior  de  dezgust,  încercă  să  îşi  imagineze  cum 
avea  să  arate  camera  după  ce  avea  să  o  redecoreze.  In  primul  rând 
avea  să  înlocuiască  mobila  şi  draperiile.  Diverse  piese  de  mobilier 
nefolosite  ar  fi  mers  cât  se  poate  de  bine  acolo. 

Da,  fără  îndoială  că  lui  Julian  îi  displăcuse  grozav  camera,  îşi  zise 
Sophy,  căci  nu  era  deloc  decorată  în  stilul  lui.  învăţase  deja  că  îi 
plăceau  liniile  simple,  clasice  şi  elegante.  Dar  încăperea  aceasta  nu-i 
aparţinuse  lui,  ci  fusese  templul  pasiunii  lui  Elizabeth,  locul  unde  îşi 
ţesuse  pânzele  otrăvite  şi  unde  atrăsese  bărbaţii. 

împinsă  de  o  curiozitate  morbidă,  Sophy  rătăci  prin  cameră, 
deschizând  uşile  şifonierelor  şi  sertarele.  Nu  mai  era  niciun  obiect 
personal  acolo.  Se  părea  că  Julian  ordonase  să  se  golească  camera  de 
lucrurile  lui  Elizabeth  înainte  de  a  o  încuia  pentru  totdeauna. 

Deschizând  un  ultim  rând  de  sertare  dintr-un  dulap  lăcuit,  Sophy 
găsi  un  mic  volum  legat  în  piele.  Se  uită  stânjenită  la  el  o  vreme 
înainte  de  a-1  deschide  şi  de  a  vedea  că  era  jurnalul  lui  Elizabeth. 

Neputându-se  stăpâni,  Sophy  aşeză  lumânarea  pe  masă  şi  începu 
să  citească. 

Două  ore  mai  târziu,  Sophy  ştia  de  ce  se  aflase  Elizabeth  în 
apropierea  iazului  în  noaptea  în  care  murise. 

—  A  venit  la  tine  în  noaptea  aceea,  Bess,  nu-i  aşa?  spuse  Sophy, 
aşezată  pe  banca  din  faţa  căsuţei  acoperite  cu  stuf  a  bătrânei,  fără  a 
ridica  privirea  spre  ea,  în  timp  ce  alegea  diverse  ierburi  proaspete  şi 
uscate. 

—  Deci  ai  aflat,  murmură  Bess  cu  un  oftat  adânc.  Ochii  erau  două 
tăieturi  pe  faţa  ei  ridată.  Da,  fata  mea.  A  venit  la  mine,  sărmana 
femeie.  în  acea  noapte  nu  era  ea  însăşi.  Cum  ai  descoperit  că  a  fost 
aici? 

—  I-am  găsit  jurnalul  în  camera  ei. 

—  Of,  sărmana  nesocotită!  pufni  Bess  clătinând  din  cap 
dezgustată.  Treaba  asta  cu  doamnele  din  nobilime  care  scriu  în 
micile  lor  jurnale  este  periculoasă.  Sper  că  tu  nu  faci  asta. 

—  Nu,  zâmbi  Sophy,  nu  ţin  un  jurnal.  Uneori  îmi  fac  note  de 
lectură,  dar  nimic  mai  mult.  Este  tot  ceea  ce  pot  face  pentru  a-mi  ţine 
corespondenţa  la  zi. 

—  Tot  spun  de  ani  de  zile  că  nu  e  nicio  sfârâială  să  înveţi  atâţia 
oameni  să  scrie  şi  să  citească,  bombăni  femeia.  Adevăratele 
cunoştinţe,  cele  cu  adevărat  importante,  nu  le  iei  din  cărţi,  ci  fiind 
atent  la  ce  te  înconjoară  şi  la  ce  ai  aici,  arătă  ea,  bătându-şi  pieptul 
voluminos  în  zona  inimii. 

—  Se  prea  poate,  dar  din  nefericire,  nu  toţi  avem  instinctele  tale 
pentru  acest  gen  de  cunoştinţe,  Bess,  şi  mulţi  nu  avem  memoria  ta. 
De  aceea,  pentru  noi,  singura  soluţie  este  să  ştim  să  scriem  şi  să 
citim. 

—  Dar  asta  nu  a  fost  o  soluţie  bună  pentru  prima  contesă,  nu-i 

aşa?  Şi-a  încredinţat  secretele  carneţelului  ei  şi  acum  le  ştii  şi  tu. 

—  Poate  că  Elizabeth  şi-a  pus  pe  hârtie  secretele  pentru  că  spera 
că  într-o  bună  zi  cineva  le  va  găsi  şi  le  va  citi,  spuse  Sophy 
gânditoare.  Poate  că  era  oarecum  mândră  de  răutatea  ei. 

—  Mai  degrabă  se  poate  ca  sărmana  femeie  să  nu  se  fi  putut 
abţine,  zise  Bess.  Poate  că  scriind  îşi  pierdea  o  parte  din  otrava  care  îi 
curgea  prin  vene,  căci  Dumnezeu  ştie  că  avea  un  fel  de  otravă  în  ea. 

—  Nu  vom  şti  niciodată  cu  siguranţă,  spuse  Sophy,  amintindu-şi 
că  unele  notiţe  erau  triumfătoare,  altele  obscene,  altele  răzbunătoare 
şi  altele  tragice.  Sophy  păstră  tăcerea  în  timp  ce  sigila  ierburile  în 
nişte  săculeţi.  Soarele  târziu  de  după-amiază  bătea  plăcut  pe  umerii 
ei,  iar  mirosurile  pădurii  care  înconjura  căsuţa  lui  Bess  erau  dulci  şi 
liniştitoare  după  aerul  de  la  Londra. 

—  Aşadar,  acum  ştii,  conchise  Bess,  rupând  tăcerea  după  câteva 
clipe. 

—  Că  a  venit  să  te  vadă  pentru  că  voia  să  scape  de  copilul  pe  care 
îl  purta  în  pântece?  Da,  ştiu  asta,  dar  jurnalul  se  încheie  cu  această 
din  urmă  notiţă.  Toate  paginile  care  urmează  după  ea  sunt  goale.  Ce 
s-a  întâmplat  în  noaptea  aceea,  Bess? 

—  Să  mă  ierte  Dumnezeu,  s-a  întâmplat  că  am  omorât-o!  gemu 
bătrâna  închizând  ochii  şi  ridicându-şi  chipul  spre  soare. 

—  Prostii!  Nu  te  cred!  exclamă  Sophy,  scăpând  aproape  din  mână 
un  buchet  de  flori  uscate  de  sulfină  şi  privind-o  şocată.  Ce  tot  spui 
acolo? 

—  Nu  i-am  dat  ceea  ce  dorea,  rosti  Bess  fără  a  deschide  ochii.  Am 
minţit  şi  i-am  spus  că  nu  am  ierburile  de  care  ar  fi  avut  nevoie  ca  să 
scape  de  copil.  Adevărul  era  că  mă  temeam  să-i  dau  soiul  de  ajutor 
pe  care  mi-1  cerea  deoarece  nu  puteam  avea  încredere  în  ea. 

—  Instinctele  tale  erau  corecte,  o  linişti  Sophy  dând  din  cap  în 
semn  că  înţelegea.  Te-ar  fi  avut  la  mână  dacă  i-ai  fi  dat  ascultare.  Era 
genul  de  persoană  care  ar  fi  putut  folosi  această  informaţie  pentru  a 
te  ameninţa  mai  târziu,  şi  ai  fi  fost  la  mila  ei.  Ar  fi  venit  la  tine 
neîncetat,  şi  nu  doar  ca  să  o  scapi  de  copiii  pe  care  nu-i  dorea,  ci  şi  ca 

să-i  dai  acele  ierburi  speciale  care  îi  stimulau  simţurile. 

—  Ştii  că  folosea  ierburile  pentru  asta? 

—  Scria  în  mod  frecvent  în  jurnal  după  ce  lua  opiu.  Notiţele  sunt  o 
adunătură  de  cuvinte  fără  sens  şi  stări  de  transă.  Poate  că  tocmai 
faptul  că  folosea  macul  în  scopuri  total  nepotrivite  o  făcea  să  se 
poarte  atât  de  ciudat. 

—  Nu,  o  contrazise  Bess.  Nu  era  macul  de  vină.  Sărmana  avea 
mintea  şi  spiritul  bolnave  şi  nimic  nu  o  putea  vindeca.  Cred  că 
folosea  siropul  de  mac  şi  alte  ierburi  pentru  a-şi  alina  chinurile.  Am 
încercat  o  dată  să  îi  spun  că  macul  e  bun  pentru  suferinţa  trupească, 
nu  pentru  tulburarea  care  o  măcina  pe  ea,  venită  din  suflet,  însă  nu  a 
vrut  să  mă  asculte. 

—  De  ce  spui  că  ai  omorât-o,  Bess? 

—  Păi  am  lăsat-o  să  plece  în  acea  noapte  fără  să-i  dau  ce  dorea,  aşa 
că  s-a  dus  direct  la  iaz  şi  s-a  înecat,  sărmana. 

Sophy  reflectă  câteva  momente. 

—  Mă  îndoiesc,  rosti  ea  într-un  sfârşit.  Sunt  de  acord  că  avea  o 
tulburare  sufletească,  dar  mai  fusese  în  acea  stare  cel  puţin  o  dată  şi 
ştia  cum  să  facă  rost  de  leacul  pe  care  îl  căuta.  După  ce  tu  ai 
refuzat-o,  ar  fi  putut  să  meargă  pur  şi  simplu  în  altă  parte  unde  ar  fi 
primit  ajutor,  chiar  dacă  asta  ar  fi  însemnat  să  se  întoarcă  la  Londra. 

—  A  mai  scăpat  şi  de  un  alt  copil?  se  interesă  Bess  privind-o 
cruciş. 

—  Da,  spuse  Sophy  atingându-şi  pântecul,  fără  să  îşi  dea  seama, 
cu  un  gest  protector.  Era  însărcinată  când  s-a  întors  din  luna  de 
miere  cu  contele  şi  a  găsit  pe  cineva  la  Londra  care  i-a  luat  sânge 
până  a  pierdut  copilul. 

—  Pun  pariu  că  nu  era  copilul  lui  Ravenwood  cel  pe  care  dorea  să 
îl  omoare  în  noaptea  în  care  s-a  înecat,  se  încruntă  bătrâna. 

—  Nu,  era  al  unuia  dintre  iubiţii  ei.  Unul  pe  care  însă  Elizabeth  nu 
îl  numise,  îşi  aminti  Sophy. 

Simţi  cum  o  treceau  fiorii  în  timp  ce  termina  de  legat  şi  ultimii 
săculeţi  cu  ierburi. 

—  Se  face  târziu  şi  cam  răcoare.  Mai  bine  m-aş  întoarce  la  conac. 

—  Ai  toate  ierburile  şi  florile  trebuincioase? 

—  Da,  aşa  cred,  spuse  Sophy  îndesându-şi  săculeţii  în  buzunarele 
costumului  de  călărie.  La  primăvară  cred  că  o  să  îmi  fac  propria 
grădină  de  ierburi  la  conac  şi  când  va  sosi  momentul,  mă  aştept  să 
îmi  dai  nişte  sfaturi,  Bess. 

—  Da,  o  să  te  ajut,  dacă  mai  sunt  încă  pe  aici,  spuse  aceasta  fără  a 
se  mişca  de  pe  băncuţă,  deşi  ochii  ei  bătrâni  erau  încă  ageri.  Şi  dacă 
nu,  oricum  ştii  destule  cât  să-ţi  poţi  face  propria  ta  grădină.  Am  însă 
impresia  că  la  primăvară  vei  fi  ocupată  cu  altceva  decât  grădina. 

—  Eram  sigură  că  vei  ghici. 

—  Că  eşti  însărcinată?  Este  cât  se  poate  de  evident  pentru  cine  are 
ochi  de  văzut.  Ravenwood  te-a  trimis  înapoi  la  ţară  pentru  binele 
copilului,  nu-i  aşa? 

—  Pe  de  o  parte,  da,  dar  pe  de  alta,  mi-e  teamă  că  m-a  alungat  la 
ţară  deoarece  am  fost  o  mare  povară  pentru  el  la  oraş,  spuse  Sophy 
zâmbind  hoţeşte. 

—  Ce  vrei  să  spui,  fata  mea?  o  iscodi  Bess  nedumerită.  Ai  fost  o 
nevastă  bună  pentru  el,  nu-i  aşa? 

—  Cu  siguranţă,  sunt  cea  mai  bună  dintre  soţii.  Ravenwood  e  cât 
se  poate  de  norocos  să  mă  aibă,  dar  nu  sunt  întotdeauna  sigură  că  e 
conştient  de  norocul  care  a  dat  peste  el,  explică  Sophy  luând  frâiele 
calului  în  mâini. 

—  Eee,  tare  mai  eşti  glumeaţă!  Acuma  pleacă  până  nu  răceşti.  Ai 
grijă  să  mănânci  bine,  o  să  ai  nevoie  să  fii  puternică. 

—  Nu-ţi  face  griji,  Bess,  spuse  Sophy  în  timp  ce  se  avânta  în  şa,  am 
aceeaşi  poftă  de  mâncare  sănătoasă  şi  deloc  potrivită  pentru  o 
doamnă,  ca  întotdeauna. 

îşi  potrivi  cutele  rochiei  asigurându-se  că  micile  pachete  de 
ierburi  erau  în  siguranţă  şi  apoi  îşi  îmboldi  iapa  să  o  ia  din  loc. 

In  spatele  ei,  Bess  rămase  pe  bancă,  privind  în  depărtare  până 
când  calul  şi  călăreţul  dispărură  printre  copaci. 

Iapa  nu  avea  nevoie  să  fie  condusă  spre  scurtătură,  aşa  că  Sophy 

lăsă  animalul  să  îşi  aleagă  singur  drumul  prin  pădure,  pe  când 
mintea  ei  se  întoarse  la  ceea  ce  citise  în  noaptea  anterioară. 

Povestea  modului  în  care  predecesoarea  ei  alunecase  spre  ceva 
foarte  apropiat  de  nebunie  nu  fusese  prea  edificatoare,  dar  cu 
siguranţă  constituise  o  lectură  pasionantă. 

Sophy  ridică  privirea  şi  văzu  iazul  funest  prefigurându-se  în 
spatele  unui  şir  de  copaci.  Dând  ascultare  unei  simple  toane,  îşi  forţă 
iapa  să  se  oprească.  Animalul  fornăi  şi  se  aplecă  în  căutarea  a  ceva 
de  ronţăit,  în  timp  ce  Sophy  stătea  nemişcată  şi  studia  scena. 

După  cum  îi  spusese  lui  Bess,  nu  credea  că  Elizabeth  se  omorâse, 
iar  jurnalul  dezvăluise  faptul  extrem  de  interesant  că  prima  contesă 
de  Ravenwood  ştia  să  înoate.  Desigur,  dacă  o  femeie  cădea  într-un 
lac  adânc  purtând  un  costum  greu  de  călărie  sau  altfel  de 
îmbrăcăminte  de  acest  gen,  s-ar  li  putut  îneca  rapid,  indiferent  de  cât 
de  bună  înotătoare  ar  fi  fost,  pentru  că  greutatea  considerabilă  a  unei 
cantităţi  atât  de  mari  de  material  îmbibat  cu  apă  ar  fi  fost  greu  de 
manevrat  şi  ar  fi  tras  victima  cu  uşurinţă  la  fund. 

—  Ce  tot  fac  aici  gândindu-mă  la  moartea  lui  Elizabeth?  îşi  întrebă 
Sophy  iapa,  doar  nu  mă  plictisesc  sau  nu  am  ce  face  la  conac.  Este  o 
nebunie,  aşa  cum  mi-ar  spune  şi  Julian,  fără  îndoială,  dacă  ar  fi  aici. 

Calul  o  ignoră,  continuând  să  mestece  neabătut  o  gură  de  iarbă,  şi 
Sophy  alunecă  din  şa  după  ce  ezită  doar  o  fracţiune  de  secundă. 
Merse  spre  malul  iazului  ţinând  frâiele  în  mână.  Era  un  mister  la 
mijloc,  iar  intuiţia  îi  spunea  că  avea  oarecum  legătură  cu  moartea 
surorii  ei. 

în  spatele  ei,  iapa  necheză  în  semn  de  răspuns  către  un  alt  cal  şi 
Sophy  începu  să  se  întoarcă,  surprinsă  că  mai  era  cineva  călare  pe 
această  porţiune  din  moşia  Ravenwood,  însă  nu  reuşi  să  se  mişte 
suficient  de  iute.  Nou-venitul  descălecase  deja  şi  se  apropia  mult 
prea  repede.  Sophy  izbuti  să  vadă  un  bărbat  cu  o  mască  neagră 
învăluit  într-o  pelerină  neagră.  Dădu  să  ţipe,  dar  faldurile  pelerinei  o 
împresurară  şi  apoi  se  trezi  prizonieră  într-o  beznă  din  care  nu 
răzbătea  niciun  sunet.  Dădu  drumul  hăţurilor  şi  auzi  fornăitul  uimit 

al  iepei,  precum  şi  copitele  ei  lovind  pământul.  Răpitorul  lui  Sophy 
înjură  în  timp  ce  zgomotul  de  copite  începu  să  se  piardă  în 
depărtare.  Sophy  se  luptă  voiniceşte  să  se  elibereze  de  pelerină,  dar 
câteva  clipe  mai  târziu  simţi  cum  nişte  funii  robuste  îi  erau  trecute 
peste  mijloc  şi  picioare,  imobilizându-i  mâinile  şi  gleznele,  după  care 
fu  aruncată  peste  oblâncul  şeii. 

—  Ai  de  gând  să  mă  ucizi  atât  de  târziu  pentru  ceea  ce  s-a 
întâmplat  acum  aproape  cinci  ani,  Ravenwood?  întrebă  lordul 
Utteridge  oftând  blazat.  Nu  ştiam  că  acţionezi  atât  de  încet  când  vine 
vorba  despre  astfel  de  lucruri. 

Julian  îl  înfrunta  în  micul  alcov,  departe  de  sclipitoarea  sală  de  bal 
a  lui  Lady  Salisbury. 

—  Nu  o  face  pe  prostul,  Utteridge,  nu  mă  interesează  ce  s-a 
întâmplat  acum  cinci  ani  şi  tu  o  ştii  prea  bine.  Prezentul  mă 
interesează  şi  ai  grijă,  pentru  că  ceea  ce  se  întâmplă  în  prezent  este 
foarte  important. 

—  Pentru  numele  lui  Dumnezeu,  omule,  nu  am  făcut  decât  să 
dansez  cu  noua  ta  contesă,  şi  doar  o  singură  dată.  Ştim  amândoi  că 
nu  mă  poţi  provoca  la  duel  pe  baza  unei  pretext  atât  de  subţire.  Ar 
da  naştere  unui  scandal  acolo  unde  nu  este  nevoie. 

—  Pot  să  îţi  înţeleg  neliniştea  în  a  discuta  cu  un  soţ,  oricare  ar  fi 
acela,  întrucât  reputaţia  ta  este  de  aşa  natură  încât  nu  îţi  permite  să  te 
simţi  în  largul  tău  în  compania  bărbaţilor  însuraţi,  replică  Julian  cu 
un  zâmbet  rece.  Ar  fi  interesant  de  văzut  cum  s-ar  schimba 
atitudinea  ta  faţă  de  sportul  acesta  de  a  pune  coarne  bărbaţilor 
însuraţi  odată  ce  te  căsătoreşti  şi  tu.  Astea  fiind  zise,  să  ştii  că  vreau 
nişte  răspunsuri  de  la  tine,  Utteridge,  şi  nu  să  te  provoc  la  duel. 

—  Răspunsuri  legate  de  ceea  ce  s-a  întâmplat  acum  cinci  ani? 
întrebă  Utteridge  cu  o  privire  precaută.  Ce  rost  are?  Te  asigur  că 
mi-am  pierdut  orice  interes  pentru  Elizabeth  după  ce  ai  băgat  câte 
un  glonţ  în  Ormiston  şi  Varley,  nu  sunt  idiot. 

—  Puţin  îmi  pasă  de  ce  s-a  întâmplat  acum  cinci  ani,  ţi-am  spus 

asta.  Ce  vreau  eu  sunt  informaţii  despre  inele. 

—  Ce  inele?  rosti  Utteridge  cu  o  prudenţă  bizară. 

—  Inele  precum  acesta,  spuse  Julian  deschizându-şi  pumnul  şi 
lăsând  să  se  vadă  inelul  negru  cu  modele  în  relief  din  palmă. 

—  De  unde  Dumnezeu  îl  ai?  exclamă  Utteridge,  holbându-se  la 
micul  cerc  de  metal. 

—  Asta  nu  te  priveşte. 

—  Nu  este  al  meu,  îţi  jur!  Privirea  i  se  plimba  fără  tragere  de  inimă 
de  la  inel  la  chipul  lipsit  de  expresie  al  lui  Julian. 

—  Nici  nu  mă  gândeam  că  ar  fi,  dar  ai  şi  tu  unul  asemănător,  nu-i 
aşa? 

—  Sigur  că  nu,  de  ce  mi-aş  dori  un  obiect  atât  de  comun? 

—  Este  remarcabil  de  urât,  nu-i  aşa?  comentă  Julian,  aruncând  o 
privire  inelului.  Dar  până  la  urmă,  el  simboliza  un  joc  murdar. 
Spune-mi,  Utteridge,  mai  practicaţi  încă  jocurile  acelea,  tu,  Varley  şi 
Ormiston? 

—  Pentru  numele  lui  Dumnezeu,  omule,  îţi  spun  că  nu  am  făcut 
decât  să  schimb  câteva  cuvinte  cu  soţia  ta  pe  ringul  de  dans.  Ai  vreo 
acuzaţie  la  adresa  mea?  Dacă  aşa  este,  zi-o  pe  faţă,  nu  mă  lua  prin 
învăluire,  Ravenwood. 

—  Nu  am  acuzaţii,  sau  cel  puţin  nu  la  adresa  ta.  Dă-mi 
răspunsurile,  Utteridge,  şi  te  las  în  pace. 

—  Şi  dacă  nu  ţi  le  dau? 

—  Ei,  atunci  trebuie  să  discutăm  despre  întâlnirea  aceea  din  zori 
de  care  ai  pomenit  ceva  mai  devreme,  îl  ameninţă  Julian  fără  să 
clipească. 

—  M-ai  provoca  la  duel  doar  pentru  că  nu  primeşti  răspunsurile 
pe  care  le  cauţi?  Utteridge  era  deconcertat.  Ravenwood,  îţi  spun  că 
nu  am  atins-o  pe  noua  ta  mireasă. 

—  Te  cred.  Dacă  ai  fi  făcut  asta,  poţi  fi  sigur  că  nu  m-aş  fi 
mulţumit  doar  să-ţi  trag  un  glonte  în  braţ,  aşa  cum  am  făcut  cu 
Ormiston  şi  Varley,  şi  că  ai  fi  mort  acum. 

—  îmi  dau  seama  că  este  o  posibilitate  cât  se  poate  de  reală, 

admise  Utteridge,  fixându-1  cu  privirea.  Nu  ai  omorât  pe  nimeni 
pentru  onoarea  lui  Elizabeth,  dar  în  mod  evident  eşti  pregătit  să  faci 
asta  pentru  noua  ta  doamnă.  Lămureşte-mă  însă,  de  ce  ai  nevoie  de 
răspunsuri  referitoare  la  inel,  Ravenwood? 

—  Să  spunem  doar  că  mi-am  asumat  răspunderea  de  a  face 
dreptate  în  numele  cuiva  al  cărui  nume  nu  te  priveşte. 

—  Poate  este  vorba  despre  un  amic  de-al  tău  încornorat?  sugeră 
Utteridge,  zâmbind  uşor. 

—  Prietena  unei  tinere  femei,  care  este  moartă  acum,  aşa  cum  este 
şi  copilul  ei  nenăscut. 

—  Vorbim  despre  o  crimă  aici?  Rânjetul  i  se  şterse  de  pe  faţă. 

—  Depinde  cum  priveşti  lucrurile.  Persoana  pe  care  o  reprezint 
are  convingerea  că  proprietarul  acestui  inel  este  un  ucigaş. 

—  Bine,  dar  a  omorât-o  pe  această  tânără  femeie  despre  care 
vorbeşti?  insistă  Utteridge. 

—  A  făcut-o  să  se  sinucidă. 

—  Aşadar  o  fetişcană  prostuţă  se  lasă  sedusă  şi  rămâne 
însărcinată,  iar  tu  cauţi  să  o  răzbuni  acum,  Ravenwood?  Să  fim 
serioşi,  eşti  un  om  de  lume,  ştii  că  astfel  de  lucruri  se  întâmplă  tot 
timpul. 

—  Persoana  pe  care  o  reprezint  nu  consideră  asta  un  motiv 
suficient  pentru  a  justifica  sinuciderea,  murmură  Julian,  iar  eu 
trebuie  să  iau  în  calcul  acest  aspect  la  fel  de  serios  ca  prietena  mea. 

—  Pe  cine  reprezinţi?  întrebă  Utteridge  încruntându-se.  Pe  mama 
fetei?  Poate  pe  unul  dintre  bunici? 

—  După  cum  am  spus,  nu  este  treaba  ta.  Ţi-am  dezvăluit  destule 
cât  să  te  asigur  că  nu  am  de  gând  să  îţi  trag  un  glonte  în  braţ, 
Utteridge,  decât  dacă  mă  forţezi  să  fac  asta,  aşa  că  acum  ştii  tot  ce  ai 
nevoie. 

—  Poate  că  îţi  sunt  dator  oarecum  după  atâta  vreme,  mormăi 
Utteridge  cu  o  grimasă.  Elizabeth  era  o  femeie  tare  ciudată,  nu-i  aşa? 

—  Nu  am  venit  aici  ca  să  vorbesc  despre  Elizabeth. 

—  După  modul  în  care  ai  pus  problema,  cred  că  ştii  deja  destul  de 

multe  despre  inele. 

—  Ştiu  că  tu,  Varley  şi  Ormiston  le-aţi  purtat. 

—  Au  fost  şi  alţii. 

—  Care  nu  se  mai  află  printre  noi  acum,  observă  Ravenwood.  Da, 
am  descoperit  deja  doi. 

—  Dar  mai  e  un  altul,  viu  şi  nevătămat,  al  cărui  nume  nu  l-ai 
pomenit,  zise  Utteridge  aruncându-i  o  privire  piezişă. 

—  Vreau  să-mi  spui  numele  lui. 

—  De  ce  nu?  Nu  îi  sunt  dator  cu  nimic  şi  sunt  convins  că  dacă  nu 
ţi-1  spun  eu,  îl  vei  afla  de  la  Ormiston  sau  Varley.  O  să-ţi  ofer 
informaţiile  care  te  interesează,  Ravenwood,  dacă  mă  asiguri  că 
această  afacere  se  încheie  aici.  Nu  am  nici  cea  mai  mică  dorinţă  să  mă 
trezesc  în  zori,  oricare  ar  fi  motivul.  Nu-mi  prieşte,  la  constituţia 
mea,  să-mi  întrerup  somnul  atât  de  devreme. 

—  Spune-mi  numele,  Utteridge. 

O  jumătate  de  oră  mai  târziu,  Julian  sărea  din  trăsură  şi  urca  cu 
paşi  mari  treptele  de  la  intrarea  casei  lui  din  Londra.  Prin  minte  i  se 
învârtea  nebuneşte  secretul  pe  care  i-1  smulsese  lui  Utteridge.  Când 
Guppy  deschise  uşa,  Julian  păşi  în  holul  de  la  intrare  salutându-1  cu 
o  uşoară  mişcare  a  capului. 

—  Voi  petrece  vreo  oră  în  bibliotecă,  Guppy,  trimite  personalul  la 
culcare. 

—  Milord,  aveţi  un  vizitator,  îl  informă  Guppy  dregându-şi 
vocea.  Lordul  Daregate  a  sosit  acum  câteva  clipe  şi  vă  aşteaptă  în 
bibliotecă. 

Julian  dădu  din  cap  şi  intră  în  cameră.  Daregate  era  aşezat  într-un 
fotoliu  şi  citea  o  carte  pe  care  o  luase  de  pe  un  raft  din  apropiere. 
Julian  observă  şi  că  îşi  turnase  un  pahar  cu  Porto. 

—  Dar  nu  e  nici  măcar  miezul  nopţii,  Daregate.  Ce  te-a  făcut  să 
ieşi  din  tripoul  tău  preferat  la  o  astfel  de  oră?  se  interesă  Julian 
traversând  încăperea  şi  turnându-şi  un  pahar  de  vin. 

—  Ştiam  că  ai  de  gând  să  mai  faci  cercetări  despre  inel  şi  m-am 

gândit  să  trec  pe  la  tine  să  văd  ce  ai  aflat.  Ai  dat  de  Utteridge  în  seara 
asta,  nu-i  aşa?  spuse  Daregate  punând  deoparte  cartea. 

—  Nu  ai  fi  putut  să-mi  pui  întrebările  astea  la  o  oră  mai  normală? 

—  Ravenwood,  ştii  că  eu  nu  am  habar  ce  înseamnă  ore  normale. 

—  Cât  se  poate  de  adevărat,  confirmă  Julian  aşezându-se  şi  luând 
o  înghiţitură  mare  de  vin.  Foarte  bine,  voi  încerca  să  te  luminez. 
Patru  membri  ai  acestei  frăţii  nelegiuite  mai  sunt  încă  în  viaţă,  nu 
doar  cei  doi  despre  care  am  aflat  noi  sau  cei  trei  pe  care  i-a  descoperit 
Sophy. 

—  înţeleg,  murmură  Daregate  studiind  vinul  din  pahar.  Asta 
înseamnă  Utteridge,  Ormiston,  Varley  şi...? 

—  Waycott. 

—  Doamne,  Dumnezeule,  eşti  sigur  de  asta?  exclamă  Daregate 
uluit.  Obişnuita  lui  mască  de  blazare  dispăru,  fiind  înlocuită  de  o 
expresie  severă. 

—  Cât  se  poate  de  sigur,  spuse  Julian  aşezând  jos  paharul  cu  un 
gest  controlat  care  îi  ascundea  furia  interioară.  Utteridge  mi-a  dat 
informaţia. 

—  Utteridge  nu  este  deloc  o  sursă  de  încredere. 

—  I-am  spus  că  îl  provoc  la  duel  dacă  mă  minte. 

—  Atunci  înseamnă  că,  fără  îndoială,  ţi-a  spus  adevărul,  zâmbi 
Daregate  fără  veselie.  Lui  Utteridge  nu  i-ar  plăcea  o  asemenea 
provocare.  însă  dacă  este  adevărat,  Ravenwood,  atunci  ai  o 
problemă  serioasă. 

—  Poate  că  nu.  E  adevărat  că  Waycott  a  tot  gravitat  în  jurul  lui 
Sophy  săptămâni  întregi  şi  că  a  reuşit  să  o  convingă  să  îi  arate  puţină 
compasiune,  dar  i-am  ţinut  o  predică  despre  ipocrizia  lui. 

—  Sophy  nu  mi  se  pare  a  fi  genul  de  fată  pe  care  o  impresionează 
predicile  tale,  Ravenwood. 

—  Adevărat,  recunoscu  Julian  zâmbind  în  ciuda  dispoziţiei  lui.  în 
general,  femeile  au  acest  obicei  neplăcut  de  a  crede  că  doar  ele  pot 
observa  ce  se  întâmplă  în  realitate  cu  cei  obidiţi  şi  neînţeleşi  şi  nu 
prea  vor  să  dea  crezare  unui  bărbat  care  se  bizuie  pe  intuiţia  lui.  Cu 

toate  acestea,  când  îi  voi  spune  lui  Sophy  că  Waycott  a  fost  bărbatul 
care  i-a  sedus  prietena,  se  va  întoarce  cu  totul  împotriva  lui. 

—  Nu  la  asta  m-am  referit  când  am  zis  că  ai  o  problemă,  îl 
întrerupse  Daregate. 

—  Atunci  despre  ce  vorbeşti?  se  răsti  Julian  aruncându-i  o  privire 
mânioasă,  conştient  de  tonul  serios  al  prietenului  său. 

—  în  seara  asta  am  auzit  că  Waycott  a  plecat  ieri  din  oraş  şi 
nimeni  nu  ştie  unde  avea  de  gând  să  meargă.  Cred  însă  că,  în  aceste 
condiţii,  trebuie  să  te  gândeşti  că  ar  fi  putut  să  plece  în  Hampshire. 

—  Ai  fost  la  bătrâna  vrăjitoare,  ca  şi  Elizabeth,  nu-i  aşa?  O  femeie 
ar  căuta-o  dintr-un  singur  motiv,  spuse  Waycott  pe  un  ton  ciudat  de 
conversaţional  în  timp  ce  o  aşeza  pe  Sophy  în  picioare  şi  îi  scotea 
pelerina  de  pe  faţă.  O  privi  cu  o  sclipire  neobişnuită  în  ochi  şi  îşi 
scoase  masca.  Sunt  foarte  mulţumit,  draga  mea.  O  să-i  dau  lovitura 
de  graţie  lui  Ravenwood  când  o  să-1  informez  că  noua  lui  contesă  era 
gata  să  scape  de  moştenitorul  lui,  aşa  cum  a  făcut  şi  prima  lui 
contesă. 

—  Bună  seara,  milord,  rosti  Sophy  înclinându-şi  capul  graţios  ca 
şi  cum  l-ar  fi  întâlnit  într-un  salon  de  la  Londra.  Era  încă  legată  în 
acea  pelerină,  dar  se  plasa  deasupra  acestui  inconvenient.  Nu  îşi 
petrecuse  ultimele  două  săptămâni  degeaba,  ci  învăţase  să  se  poarte 
ca  o  contesă.  Ce  coincidenţă  să  vă  întâlnesc  aici,  în  acest  loc  atât  de 
neobişnuit.  întotdeauna  l-am  considerat  atât  de  pitoresc! 

Sophy  privi  în  jur  prin  mica  încăpere  din  piatră,  încercând  să  îşi 
ascundă  frisonul  de  teamă.  Ura  locul  acela.  O  adusese  la  vechea 
ruină  normandă  pe  care  îi  plăcea  să  o  deseneze  până  în  ziua  în  care 
şi-a  dat  seama  că  servise  drept  fundal  pentru  seducerea  surorii  ei. 

Vechiul  castel  dărăpănat,  odinioară  cu  un  aer  atât  de  pitoresc  şi 
fermecător,  îi  părea  acum  desprins  dintr-un  coşmar.  Umbrele 
după-amiezii  târzii  se  adunau  afară,  iar  ferestrele  înguste  permiteau 
doar  unei  lumini  difuze  să  pătrundă  în  interior.  Pietrele  golaşe  ale 
tavanului  şi  pereţilor  purtau  urmele  negre  ale  fumului  de  la  căminul 
masiv.  Locul  era  îngrijorător  de  umed,  neplăcut  şi  lugubru.  Fusese 
făcut  focul  în  cămin  şi  un  ceainic  şi  nişte  provizii  fuseseră  aduse 
într-un  coş,  însă  cel  mai  neliniştitor  lucru  din  întreaga  încăpere  era 
patul  improvizat  sprijinit  de  un  perete. 

—  îţi  e  cunoscut  micul  meu  loc  de  întâlnire?  Minunat!  S-ar  putea 

să  îl  găseşti  cât  se  poate  de  util  pe  viitor,  când  vei  începe  să  îţi  înşeli 
soţul  în  mod  regulat.  Sunt  încântat  să  îţi  deschid  ochii  în  faţa 
plăcerilor  acestui  sport,  spuse  Waycott  mergând  într-un  colţ  al 
camerei  şi  lăsând  masca  să  cadă  pe  podea.  Lui  Elizabeth  îi  plăcea  să 
vină  aici  uneori,  urmă  el  întorcându-se  spre  Sophy  şi  zâmbindu-i  din 
întuneric.  Spunea  că  e  o  schimbare  plăcută. 

—  Şi  era  singura  pe  care  o  aduceaţi  aici,  lord  Waycott?  întrebă 
Sophy  pradă  unor  presimţiri  negre. 

—  O,  nu,  am  folosit  ocazional  acest  loc  şi  ca  să  mă  distrez  cu  o  fată 
drăguţă  din  sat  când  Elizabeth  era  ocupată  cu  fanteziile  ei  ciudate, 
spuse  Waycott  privind  fix  la  masca  de  pe  podea. 

—  Şi  cine  era  această  fată  drăguţă  pe  care  o  aduceaţi  aici,  milord? 
îl  iscodi  Sophy  simţind  cum  o  cuprindea  mânia,  deşi,  surprinzător, 
asta  păru  să-i  dea  putere.  Care  era  numele  ei? 

—  Ţi-am  zis,  era  doar  o  târfă  din  sat,  nu  contează.  După  cum  am 
spus,  o  foloseam  doar  când  Elizabeth  era  într-una  dintre  stările  ei  de 
proastă  dispoziţie.  Stările  astea  nu  ţineau  niciodată  prea  mult,  să  ştii. 
Waycott  ridică  privirea  de  la  mască,  părând  cât  se  poate  de  dornic  de 
a  o  face  pe  Sophy  să  înţeleagă.  Cu  toate  acestea,  cât  timp  le  cădea 
pradă,  nu  era  deloc  în  apele  ei.  Uneori  au  existat  şi  alţi  bărbaţi.  Nu 
puteam  suporta  să  o  văd  flirtând  şi  invitându-i  apoi  în  dormitorul  ei. 
Uneori  voia  să  îi  însoţesc  şi  eu,  dar  nu  puteam  tolera  asta. 

—  Aşa  că  veneai  aici  cu  o  fată  inocentă  din  sat,  spuse  Sophy 
neputând  să-şi  ordoneze  gândurile  din  cauza  mâniei,  dar  încercând 
din  răsputeri  să  ascundă  asta.  Simţea  că  soarta  ei  depindea  de  cât  de 
bine  îşi  putea  ţine  în  frâu  emoţiile. 

—  Nu  a  rămas  prea  mult  timp  aşa  de  inocentă,  chicoti  Waycott 
rememorând,  te  pot  asigura  de  asta.  Sunt  cunoscut  ca  un  iubit 
excelent,  Sophy,  după  cum  vei  descoperi  în  curând.  Asta  îmi 
aminteşte,  draga  mea,  că  trebuie  să  te  întreb  cum  de  ai  ajuns  în 
posesia  inelului,  se  răsti  el  deodată,  îngustându-şi  ochii. 

—  Da,  inelul.  Când  şi  unde  l-ai  pierdut,  milord? 

—  Nu  ştiu  sigur,  spuse  Waycott  încruntându-se,  dar  se  poate  ca 

ţărăncuţa  să-1  fi  furat.  întotdeauna  a  pretins  că  este  de  viţă  nobilă, 
dar  nu  m-am  lăsat  păcălit.  Era  probabil  odrasla  vreunui  negustor  din 
sat.  Da,  m-am  tot  întrebat  dacă  nu  mi-a  furat  cumva  inelul  în  timp  ce 
dormeam,  întotdeauna  umbla  după  mine,  proasta,  cerându-mi  o 
dovadă  că  o  iubesc.  Dar  cum  a  ajuns  inelul  în  mâinile  tale? 

—  Ţi-am  spus  în  noaptea  aceea  la  balul  mascat.  Pot  să  te  întreb 
cum  de  ştiai  că  aveam  să  port  costumul  de  ţigancă? 

—  Poftim?  A,  a  fost  destul  de  simplu  să  îl  pun  pe  un  lacheu  de-ai 
mei  să  o  întrebe  pe  una  dintre  fetele  în  casă  ce  avea  să  poarte  Lady 
Ravenwood  în  acea  seară  şi  te-am  găsit  uşor  în  mulţime.  Inelul,  în 
schimb,  a  fost  o  surpriză,  îmi  amintesc  acum  că  ai  spus  că  îl  ai  de  la  o 
prietenă,  se  strâmbă  Waycott.  Dar  cum  se  întâmplă  ca  o  doamnă  de 
rangul  tău  să  fie  prietenă  cu  fiica  unui  negustor?  Lucra  pentru 
familia  ta? 

—  De  fapt,  ne  ştiam  chiar  destul  de  bine,  murmură  Sophy 
forţându-se  să  respire  profund  şi  încet. 

—  Cu  toate  acestea,  nu  ţi-a  spus  despre  mine,  nu?  Nu  păreai  să 
mă  cunoşti  când  ne-am  întâlnit  la  Londra. 

—  Nu,  nu  mi-a  dezvăluit  niciodată  numele  iubitului  ei,  spuse 
Sophy  privind  direct  spre  el.  Este  moartă  acum,  milord,  ca  şi  copilul 
tău.  A  luat  o  supradoză  de  laudanum. 

—  Ţărăncuţă  proastă!  pufni  el,  abandonând  subiectul  cu  o 
mişcare  elegantă  a  umerilor.  Mi-e  teamă  că  va  trebui  să  te  rog  să-mi 
înapoiezi  inelul,  nu  cred  că  are  mare  importanţă  pentru  tine. 

—  Dar  pentru  tine? 

—  Ţin  la  el,  spuse  Waycott  cu  un  zâmbet  zeflemitor.  Simbolizează 
un  număr  de  victorii  din  trecut  şi  din  prezent. 

—  Nu  mai  am  inelul,  rosti  Sophy  calmă.  I  l-am  dat  lui  Ravenwood 
acum  câteva  zile. 

—  Şi  pentru  ce  Dumnezeu  i  l-ai  dat?  sări  Waycott  cu  ochii 
arzători. 

—  îi  stârnea  curiozitatea.  Se  întrebă  dacă  asta  avea  să-1  alarmeze 
pe  răpitorul  ei. 

—  Nu  are  cum  să  descopere  nimic  despre  el.  Toţi  cei  care  poartă 
inelul  au  jurat  să  păstreze  tăcerea.  Cu  toate  acestea,  am  de  gând  să  îl 
recapăt.  In  curând,  draga  mea,  îl  vei  lua  înapoi  de  la  Ravenwood. 

—  Nu  e  uşor  să  iau  ceva  de  la  soţul  meu  dacă  el  nu  doreşte  să 
cedeze  obiectul  respectiv. 

—  Te  înşeli,  spuse  Waycott  triumfător.  M-am  servit  din  ceea  ce  îi 
aparţinea  lui  Ravenwood  înainte  şi  o  voi  face  din  nou. 

—  Bănuiesc  că  te  referi  la  Elizabeth. 

—  Elizabeth  nu  a  fost  niciodată  a  lui.  Mă  refer  la  astea,  explică  el 
traversând  încăperea  şi  aplecându-se  asupra  coşului  de  lângă  cămin. 
Când  se  ridică,  ţinea  în  mână  un  mănunchi  de  mici  focuri  verzi. 
Le-am  adus  pentru  că  m-am  gândit  că  le  vei  găsi  interesante. 
Ravenwood  nu  ţi  le  poate  oferi,  draga  mea,  dar  eu  pot. 

—  Smaraldele,  înţelese  Sophy.  Trase  aer  în  piept,  profund  uluită. 
Se  holbă  la  cascada  de  pietre  verzi  şi  îşi  aruncă  înapoi  privirea  la 
ochii  înflăcăraţi  ai  lui  Waycott. 

—  Tu  le-ai  avut  în  tot  acest  timp? 

—  Din  noaptea  când  a  murit  frumoasa  mea  Elizabeth.  Desigur  că 
Ravenwood  nu  a  ghicit  asta  niciodată.  A  întors  casa  pe  dos  în 
căutarea  lor  şi  a  trimis  vorbă  tuturor  bijutierilor  din  Londra  că  dacă 
vreunul  intră  în  posesia  lor,  el  e  dispus  să  plătească  de  două  ori  mai 
mult  decât  cer  ei.  Se  spune  că  au  fost  vreo  doi  negustori  lipsiţi  de 
scrupule  care  au  încercat  să  facă  copii  ale  originalelor  pentru  a  putea 
pretinde  acest  preţ,  însă  Ravenwood  nu  s-a  lăsat  păcălit.  Ce  păcat! 
Ar  fi  fost  ironia  supremă!  Ravenwood  împovărat  cu  pietre  false  şi 
două  neveste  la  fel  de  false. 

—  Eu  una  sunt  soţia  loială  a  lui  Ravenwood  şi  nu  am  de  gând  să  îl 
trădez,  declară  Sophy  îndreptându-şi  umerii.  Nu  putuse  rezista 
tentaţiei,  deşi  ştia  că  ar  fi  fost  mai  bine  dacă  nu  ar  fi  spus  nimic. 

—  A,  dar  o  vei  face,  draga  mea,  şi  o  vei  face  chiar  purtând  aceste 
smaralde!  Waycott  îşi  trecu  degetele  peste  pietrele  colierului  de  la  un 
capăt  la  celălalt,  hipnotizat  de  cascada  strălucitoare  de  verde.  Lui 
Elizabeth  îi  plăcea  întotdeauna  astfel.  Adora  să  îşi  pună  smaraldele 

înainte  să  se  culce  cu  mine.  Făcea  minunat  dragoste  când  purta 
aceste  pietre,  îşi  aminti  el  ridicând  dintr-odată  privirea.  Şi  ţie  o  să  îţi 
placă. 

—  Oare?  Sophy  simţea  cum  i  se  umezeau  palmele.  îşi  spuse  că  nu 
trebuia  să  mai  scoată  niciun  cuvânt  care  l-ar  fi  putut  întărâta,  trebuia 
să  îl  lase  să  creadă  că  este  victima  lui  neajutorată,  un  biet  iepure  care 
nu  avea  să  opună  niciun  fel  de  rezistenţă. 

—  Mai  târziu,  Sophy,  îi  promise  Waycott.  Mai  târziu  îţi  voi 
demonstra  cât  de  frumos  arată  smaraldele  Ravenwood  pe  o  falsă 
mireasă  Ravenwood.  Vei  vedea  cum  lumina  focului  le  face  să 
strălucească  pe  pielea  ta.  Elizabeth  părea  din  aur  lichid  când  le 
purta. 

—  Presupun  că  ne  aşteaptă  o  noapte  lungă,  milord,  observă 
Sophy  întorcându-şi  privirea  de  la  ochii  lui  ciudaţi  şi 
concentrându-se  asupra  coşului  cu  provizii.  Vă  supăraţi  dacă 
mănânc  ceva  şi  beau  o  ceaşcă  de  ceai?  Mă  simt  destul  de  slăbită. 

—  Dar  desigur,  draga  mea,  încuviinţă  el,  făcând  un  semn  cu  mâna 
spre  cămin.  După  cum  poţi  vedea,  m-am  străduit  să  mă  asigur  că  te 
bucuri  de  tot  confortul.  Au  pregătit  masa  pentru  noi  la  un  han  din 
apropiere.  Ne  opream  aici  pentru  picnic  deseori  înainte  să  facem 
dragoste.  Vreau  ca  totul  să  fie  aşa  cum  era  cu  ea.  Totul. 

—  înţeleg. 

„Era  oare  şi  el  la  fel  de  nebun  ca  Elizabeth?"  se  întrebă  ea.  Ori 
poate  era  doar  nebun  de  gelozie  şi  afectat  de  pierderea  iubitei  sale.  în 
orice  caz,  Sophy  îşi  spuse  că  singura  ei  şansă  era  să  se  asigure  că 
Waycott  rămânea  calm. 

—  Nu  eşti  la  fel  de  frumoasă  ca  ea,  remarcă  Waycott  studiind-o. 

—  Nu,  îmi  dau  seama  de  asta,  era  foarte  frumoasă. 

—  în  schimb  smaraldele  te  vor  ajuta  să  te  apropii  de  imaginea  ei 
atunci  când  va  sosi  momentul,  spuse  el  lăsând  bijuteriile  să  cadă  în 
coş. 

—  Că  tot  veni  vorba  de  mâncare,  milord,  îşi  încercă  Sophy 
norocul,  v-ar  deranja  dacă  aş  pregăti  un  mic  picnic  chiar  acum? 

—  Se  cam  întunecă,  nu-i  aşa?  spuse  Waycott,  privind  prin  uşa 
deschisă. 

—  Da,  este  destul  de  întuneric. 

—  O  să  fac  focul,  zâmbi  el,  părând  mulţumit  că  îi  venise  această 
idee. 

—  O  idee  excelentă.  în  curând  va  fi  destul  de  răcoare  aici.  Dacă 
îmi  daţi  jos  pelerina  şi  funiile  cu  care  sunt  legată,  aş  putea  să 
pregătesc  masa. 

—  Nu  cred  că  e  o  idee  aşa  de  bună  să  te  dezleg,  draga  mea.  Cel 
puţin  nu  încă,  mă  tem  că  ai  fi  tentată  să  o  iei  la  fugă  prin  pădure  la 
prima  ocazie  şi  pur  şi  simplu  nu  îţi  pot  permite  asta. 

—  Te  rog,  milord,  îngăimă  Sophy  coborându-şi  privirea  şi  făcând 
toate  eforturile  pentru  a  părea  obosită  şi  lipsită  de  vlagă.  Nu  vreau 
decât  să  pregătesc  o  ceaşcă  de  ceai  pentru  noi  şi  puţină  pâine  cu 
brânză. 

—  Cred  că  putem  face  ceva  în  acest  sens. 

Sophy  se  crispă  când  Waycott  se  îndreptă  spre  ea,  dar  stătu 
nemişcată  în  timp  ce  el  dezlega  funiile.  Când  ultima  fu  desfăcută, 
trase  cu  putere  aer  în  piept,  fără  a  face  vreo  mişcare  bruscă. 

—  Mulţumesc,  milord,  rosti  ea  cu  sfială,  făcând  un  pas  către 
cămin  fără  a  scăpa  din  ochi  uşa  deschisă. 

—  Nu  aşa  repede,  draga  mea!  Waycott,  sprijinindu-se  pe  un 
genunchi,  întinse  mâna  sub  poalele  fustei  groase  a  costumului  ei  de 
călărie  şi  îi  apucă  glezna,  după  care  îi  legă  repede  un  capăt  al  funiei 
deasupra  cizmei  scurte  şi  se  ridică  în  picioare,  cu  celălalt  capăt 
legănându-se  în  mâna  lui.  Gata,  te-am  legat  ca  pe  o  căţea  de  lesă. 
Vezi-ţi  de  treburi,  mă  voi  bucura  să  fiu  servit  cu  ceai  de  femeia  lui 
Ravenwood. 

Sophy  făcu  câţiva  paşi  întrebându-se  dacă  lui  Waycott  i  s-ar  fi 
părut  un  joc  amuzant  să  îi  tragă  piciorul  de  sub  ea,  dar  acesta  nu  făcu 
decât  să  se  îndrepte  spre  cămin  şi  să  aprindă  focul.  După  ce  reuşi  să 
obţină  o  flacără  satisfăcătoare,  se  aşeză  pe  patul  improvizat  ţinând  în 
mână  celălalt  capăt  la  funiei  şi  îşi  sprijini  bărbia  în  pumn. 

îi  putea  simţi  ochii  urmărind-o  cum  cerceta  proviziile  din  coş.  îşi 
ţinu  respiraţia  când  ridică  ibricul  şi  apoi  răsuflă  uşurată  când 
descoperi  că  era  plin  cu  apă. 

întunericul  se  instalase  de-a  binelea  afară  şi  aerul  rece  al  serii 
pătrundea  în  încăpere.  Sophy  îşi  şterse  mâinile  de  faldurile  fustei  şi 
încercă  să  se  gândească  în  ce  buzunar  se  găseau  ierburile  de  care 
avea  nevoie.  Sări  în  sus  când  simţi  funia  mişcându-se  în  jurul 
gleznei. 

—  Cred  că  a  sosit  momentul  să  închidem  uşa,  o  anunţă  Waycott, 
care  se  ridică  de  pe  pat  şi  se  deplasă  spre  intrare.  Nu  am  vrea  să 
răceşti. 

Când  uşa  se  închise  cu  putere,  Sophy  îşi  înăbuşi  valul  de  teroare 
care  o  cuprinse  într-o  clipă.  închise  ochii  şi  îşi  întoarse  faţa  spre  foc 
pentru  a-şi  ascunde  expresia.  Acesta  era  bărbatul  vinovat  de 
moartea  surorii  ei.  Nu  avea  să  se  lase  doborâtă  de  teamă.  Mai  întâi 
trebuia  să  scape  şi  apoi  să  găsească  un  mod  de  a  se  răzbuna. 

—  Te  simţi  slăbită,  draga  mea,  remarcă  Waycott  părând  amuzat. 

—  Puţin,  milord,  murmură  Sophy  deschizând  din  nou  ochii  şi 
privind  fix  în  flăcări. 

—  Elizabeth  nu  ar  fi  tremurat  ca  un  iepure,  ci  s-ar  fi  socotit  parte 
dintr-un  joc  minunat.  Lui  Elizabeth  îi  plăceau  micile  ei  jocuri. 

Sophy  nu-1  luă  în  seamă,  ci  îi  întoarse  spatele  şi  îşi  făcu  de  lucru 
cu  micul  pachet  de  ceai  care  fusese  adăugat  în  coş.  îi  mulţumea  lui 
Dumnezeu  pentru  faldurile  largi  ale  costumului  de  călărie,  căci  îi 
mascau  perfect  mâinile  în  timp  ce  scotea  un  săculeţ  cu  ierburi 
dintr-un  buzunar. 

Intră  în  panică  atunci  când,  privind  în  jos,  văzu  că  scosese 
violetele  în  loc  de  plantele  de  care  avea  nevoie.  Le  îndesă  grabnic 
înapoi  în  buzunar. 

—  De  ce  nu  ai  vândut  smaraldele?  întrebă  ea  în  încercarea  de  a  îi 
distrage  atenţia  lui  Waycott.  Se  aşeză  pe  un  taburet  în  faţa  căminului 
şi  îşi  aranjă  ostentativ  faldurile  fustei  în  timp  ce  degetele  i  se 
închideau  în  jurul  unui  alt  pacheţel. 

—  Ar  fi  fost  dificil.  Ţi-am  spus,  fiecare  bijutier  de  la  Londra 
urmărea  dacă  apar  smaraldele  pe  piaţă.  Chiar  dacă  le-aş  fi  vândut 
unul  câte  unul,  tot  aş  fi  fost  în  primejdie,  întrucât  sunt  nişte  pietre  cu 
o  tăietură  unică  şi  ar  fi  fost  recunoscute  uşor.  Dar  adevărul  e,  Sophy, 
că  nu  doream  să  le  vând. 

—  înţeleg,  îţi  plăcea  să  ştii  că  i  le  furaseşi  contelui  de  Ravenwood, 
comentă  ea  în  timp  ce  scotocea  în  al  doilea  pachet  de  ierburi, 
deschizându-1  cu  grijă  şi  amestecând  conţinutul  acestuia  cu  frunzele 
de  ceai,  după  care  îşi  făcu  de  lucru  cu  ibricul  şi  ceainicul. 

—  Eşti  foarte  perspicace,  Sophy.  Este  ciudat,  dar  am  simţit  adesea 
că  doar  tu  mă  înţelegeai  cu  adevărat.  Te  iroseşti  alături  de 
Ravenwood,  aşa  cum  făcea  şi  Elizabeth. 

Sophy  turnă  apa  fiartă  în  ceainic  şi  se  rugă  să  fi  pus  o  cantitate 
destul  de  mare  de  ierburi  soporifice,  apoi  se  aşeză  crispată  pe 
taburet,  aşteptând  ca  ceaiul  să  se  infuzeze.  îşi  dădu  seama  că 
produsul  final  avea  să  fie  amar,  aşa  că  trebuia  să  găsească  un  mod  de 
a-i  ascunde  gustul. 

—  Nu  uita  de  pâine  şi  brânză,  o  dojeni  Waycott. 

—  Desigur,  spuse  Sophy  căutând  în  coş  şi  scoţând  o  pâine 
grosolană,  după  care  observă  micul  recipient  cu  zahăr.  Degetele  ei 
tremurânde  atinseră  în  trecere  smaraldele  strălucitoare  când  lua 
zahărul. 

—  Nu  este  niciun  cuţit  pentru  pâine,  milord. 

—  Nu  sunt  atât  de  neghiob  încât  să  îţi  las  un  cuţit  pe  mână, 
Sophy.  Rupe  pâinea  în  bucăţi. 

Se  aplecă  şi  făcu  după  cum  i  se  poruncise,  apoi  aranja  cu  grijă 
fragmentele  de  pâine  şi  bucăţile  de  brânză  tare  pe  o  farfurie.  După  ce 
termină,  turnă  ceaiul  în  două  ceşti. 

—  Totul  este  gata,  lord  Waycott.  Doriţi  să  mâncaţi  lângă  foc? 

—  Adu  mâncarea  încoace.  Vreau  să  mă  serveşti  aşa  cum  o  faci 
pentru  soţul  tău.  Prefă-te  că  suntem  în  salonul  de  la  Ravenwood 
Abbey  şi  arată-mi  ce  gazdă  graţioasă  poţi  fi. 

Apelând  la  fiecare  firicel  de  sânge  rece  pe  care  îl  poseda,  Sophy 

transportă  mâncarea  în  celălalt  capăt  al  camerei  şi  îi  aşeză  ceaşca  în 
mână. 

—  Mi-e  teamă  că  am  adăugat  puţin  prea  mult  zahăr  la  ceai,  sper 
că  nu  e  prea  dulce  pentru  gustul  domniei  tale. 

—  îmi  place  să  beau  ceaiul  destul  de  dulce,  spuse  el,  privind-o 
nerăbdător  în  timp  ce  aşeza  mâncarea  în  faţa  lui.  Aşează-te  lângă 
mine  la  masă,  draga  mea.  O  să  ai  nevoie  de  toată  forţa  ta  mai  târziu, 
am  planuri  pentru  noi  doi.  Sophy  se  aşeză  încet  pe  pat,  încercând  să 
păstreze  o  distanţă  cât  mai  mare  între  ea  şi  Waycott. 

—  Spune-mi,  lord  Waycott,  nu  ţi-e  teamă  de  ce  va  face 
Ravenwood  când  va  descoperi  că  ai  profitat  de  mine? 

—  Nu  va  face  nimic.  Niciun  bărbat  cu  capul  pe  umeri  nu  l-ar 
înşela  pe  Ravenwood  la  cărţi  sau  în  afaceri,  dar  toată  lumea  ştie  că 
Ravenwood  nu  se  va  mai  lăsa  niciodată  stârnit  şi  n-o  să-şi  pună  în 
primejdie  capul  pentru  o  femeie.  A  spus  destul  de  clar  că  nicio 
femeie  nu  merită  să  rişte  un  glonţ  pentru  ea,  explică  Waycott 
muşcând  dintr-o  bucată  de  brânză  şi  luând  o  înghiţitură  de  ceai. 
Ceaiul  este  puţin  cam  tare,  observă  el  cu  o  strâmbătură. 

—  întotdeauna  îl  fac  aşa  pentru  Ravenwood,  spuse  Sophy 
închizând  pentru  o  clipă  ochii. 

—  Da?  Atunci,  o  să  îl  beau  şi  eu  aşa. 

—  De  ce  te  îndoieşti  că  soţul  meu  te-ar  putea  provoca  la  duel?  în 
definitiv,  s-a  bătut  în  duel  pentru  Elizabeth,  nu? 

—  în  două  dueluri  chiar,  sau  cel  puţin  astea  sunt  zvonurile,  dar 
asta  se  întâmpla  în  primele  luni  ale  căsniciei  lor,  când  el  încă  îşi  făcea 
iluzii  că  Elizabeth  îl  iubea.  După  cel  de-al  doilea  duel  şi-a  dat  seama 
că  nu  putea  nici  să  controleze  spiritul  dulcei  mele  Elizabeth  şi  nici 
să-i  terorizeze  pe  toţi  bărbaţii  din  ţară,  aşa  că  a  lăsat  la  o  parte  orice 
efort  de  a-şi  apăra  onoarea  atunci  când  este  o  femeie  la  mijloc. 

—  Aşadar,  de  aceea  nu  îţi  este  teamă  de  el.  Ştii  că  nu  te  va  provoca 
la  duel  din  cauza  mea? 

—  De  ce  m-ar  provoca  la  duel  pentru  onoarea  ta  când  nu  s-a 
sinchisit  să  facă  asta  pentru  a  lui  Elizabeth?  mormăi  Waycott  luând  o 

altă  înghiţitură  de  ceai,  cu  ochii  pironiţi  asupra  focului. 

Sophy  simţi  o  notă  de  nesiguranţă  în  vocea  răpitorului,  încerca  să 
se  convingă  pe  el  însuşi  că  nu  avea  de  ce  să  se  teamă  din  partea  lui 
Julian. 

—  Iată  o  întrebare  interesantă,  milord,  rosti  ea  pe  un  ton  dulce.  De 
ce  s-ar  deranja,  într-adevăr? 

—  Nu  eşti  nici  pe  departe  la  fel  de  frumoasă  ca  Elizabeth. 

—  Am  stabilit  deja  asta,  aprobă  Sophy  urmărindu-1  cu  stomacul 
strâns  pe  Waycott,  care  sorbea  din  nou  din  ceai.  Bea  mecanic  în  timp 
ce  mintea  îi  rătăcea  în  trecut. 

—  Nu  ai  nici  stilul  şi  nici  farmecul  ei. 

—  Cât  se  poate  de  adevărat. 

—  Nu  se  poate  să  te  vrea  atât  de  mult  cum  o  voia  pe  Elizabeth. 
Nu,  nu  se  va  deranja  să  mă  provoace  la  duel  din  cauza  ta,  conchise 
Waycott  zâmbind  pe  deasupra  ceştii  lui  de  ceai.  Dar  ar  putea  foarte 
bine  să  te  omoare,  aşa  cum  a  omorât-o  pe  ea.  Da,  cred  că  exact  asta 
va  face  când  va  afla  ce  s-a  întâmplat  astăzi  aici. 

Sophy  păstră  tăcerea  în  timp  ce  Waycott  îşi  termina  ceaiul, 
ţinându-şi  propria  ceaşcă  încă  plină  în  palmă  şi  aşteptând. 

—  Ceaiul  a  fost  excelent,  draga  mea,  acum  aş  vrea  nişte  pâine  cu 
brânză.  Serveşte-mă. 

—  Prea  bine,  milord,  spuse  Sophy  ridicându-se  în  picioare. 

—  Mai  întâi  însă,  îi  ceru  Waycott  pe  un  ton  tărăgănat,  te  vei 
dezbrăca  şi  îţi  vei  pune  smaraldele  Ravenwood  la  gât.  Aşa  făcea 
mereu  Elizabeth. 

Sophy  înlemni,  cercetându-i  ochii  pentru  a  vedea  vreun  eventual 
semn  că  ierburile  începeau  să-şi  facă  efectul. 

—  Nu  am  de  gând  să  mă  dezbrac  pentru  dumneata,  lord  Waycott. 

—  Dar  o  vei  face,  replică  Waycott  scoţând  la  iveală  un  pistol  de 
buzunar.  Vei  face  exact  cum  îţi  spun,  zâmbi  el  diabolic.  Şi  vei  face 
asta  exact  aşa  cum  făcea  Elizabeth.  Te  voi  ghida  pas  cu  pas.  Iţi  voi 
arăta  exact  cum  să  îţi  desfaci  picioarele  pentru  mine,  doamnă. 

—  Eşti  la  fel  de  nebun  ca  ea,  şopti  Sophy  făcând  un  pas  spre  foc. 

Atunci  când  Waycott  nu  reacţionă,  mai  făcu  un  pas  şi  încă  unul. 
Răpitorul  îi  permise  să  se  retragă  aproape  până  în  celălalt  capăt  al 
camerei  şi  apoi  trase  cu  brutalitate  de  funia  pe  care  i-o  legase  de 
gleznă. 

Sophy  se  prăbuşi  icnind  pe  podeaua  rece  de  piatră.  Rămase  acolo 
preţ  de  o  clipă,  încercând  să  îşi  regăsească  echilibrul,  şi  apoi  privi 
temătoare  la  Waycott.  Acesta  zâmbea  încă,  dar  ochii  îi  păreau 
confuzi. 

—  Trebuie  să  mi  te  supui,  Sophy,  sau  voi  fi  obligat  să  te  rănesc. 

—  Aşa  cum  ai  rănit-o  şi  pe  Elizabeth  în  noaptea  aceea  lângă  iaz? 
ripostă  ea  ridicându-se  precaută  în  capul  oaselor.  Nu  Ravenwood  a 
omorât-o,  ci  tu!  Mă  vei  omorî  şi  pe  mine  aşa  cum  ai  făcut  cu 
frumoasa  şi  necredincioasa  ta  Elizabeth? 

—  Ce  tot  vorbeşti  acolo?  Nu  i-am  făcut  nimic,  Ravenwood  a 
ucis-o,  ţi-am  spus  asta! 

—  Nu,  milord.  Ai  încercat  să  te  convingi  în  toţi  aceşti  ani  că 
Ravenwood  se  făcea  vinovat  de  moartea  ei  pentru  că  nu  doreai  să 
recunoşti  că  dumneata  ai  fost  asasinul  femeii  pe  care  o  iubeai.  Dar 
aşa  s-a  întâmplat.  Ai  urmărit-o  în  noaptea  aceea  când  s-a  dus  la 
bătrâna  Bess  şi  ai  aşteptat-o  lângă  iaz  să  se  întoarcă.  Când  ţi-ai  dat 
seama  unde  se  dusese  şi  ce  făcuse,  ai  fost  furios  pe  ea,  mai  furios 
decât  fuseseşi  vreodată. 

—  S-a  dus  la  vrăjitoarea  aia  bătrână  să  îi  ceară  o  poţiune  cu  care  să 
scape  de  copil,  aşa  cum  ai  făcut  şi  tu  astăzi,  bolborosi  Waycott 
clătinându-se,  şi  chipul  lui  frumos  se  contorsiona  violent. 

—  Şi  copilul  era  al  tău,  nu-i  aşa? 

—  Da,  era  al  meu  şi  ea  mă  tachina,  spunându-mi  că  nu-1  voia  mai 
mult  decât  îl  dorise  pe  al  lui  Ravenwood,  bâigui  Waycott  făcând 
nesigur  doi  paşi  spre  Sophy,  în  timp  ce  pistolul  de  buzunar  îi 
tremura  necontrolat  în  mână.  Şi  totuşi  întotdeauna  a  pretins  că  mă 
iubea,  cum  ar  fi  putut  dori  să  scape  de  copilul  meu  dacă  mă  iubea? 

—  Elizabeth  nu  era  capabilă  să  iubească  pe  cineva.  S-a  căsătorit  cu 
Ravenwood  pentru  a-şi  asigura  o  situaţie  bună  şi  banii  de  care  avea 

nevoie,  spuse  Sophy  îndepărtându-se  de  el  în  patru  labe.  Nu 
îndrăznea  să  se  ridice  în  picioare  de  teamă  că  Waycott  ar  fi  putut 
trage  din  nou  de  frânghie.  Te-a  făcut  să  joci  cum  îţi  cânta  doar  pentru 
că  o  amuzai  şi  nimic  mai  mult. 

—  Nu  e  adevărat,  să  te  ia  naiba,  am  fost  cel  mai  bun  amant  pe  care 
1-a  avut,  mi-a  şi  spus  asta,  mormăi  Waycott  împleticindu-se  într-o 
parte.  Se  opri  şi  dădu  drumul  sforii,  frecându-şi  ochii  cu  dosul 
mâinii  libere.  Ce  se  întâmplă  cu  mine? 

—  Nimic,  milord. 

—  Se  întâmplă  ceva,  nu  mă  simt  deloc  bine,  îngăimă  el,  luându-şi 
mâna  de  la  ochi  şi  concentrându-se  asupra  ei.  Ce  mi-ai  făcut, 
nenorocito? 

—  Nimic,  milord. 

—  M-ai  otrăvit.  Mi-ai  pus  ceva  în  ceai,  nu-i  aşa?  O  să  te  omor 
pentru  asta,  zise  el  încercând  să  se  repeadă  la  Sophy  şi 
împleticindu-se  orbeşte,  incapabil  să-şi  atingă  ţinta. 

Se  opri  la  peretele  de  lângă  cămin  şi  pistolul  îi  căzu  fără  să  îşi  dea 
seama  din  mână,  aterizând  cu  un  sunet  metalic  în  coşul  unde  fusese 
mâncarea.  întoarse  apoi  capul  căutându-şi  prizoniera,  cu  ochii  plini 
de  furie  purtând  semnele  evidente  ale  drogului. 

—  O  să  te  omor,  aşa  cum  am  omorât-o  şi  pe  Elizabeth.  Meriţi  să 
mori,  aşa  cum  o  merita  şi  ea.  O,  Doamne,  Elizabeth,  gemu  el 
sprijinindu-se  de  peretele  de  piatră.  încercă  în  van  să  îşi  limpezească 
mintea  scuturând  din  cap.  Elizabeth,  cum  ai  putut  să  îmi  faci  una  ca 
asta?  Mă  iubeai,  întotdeauna  ai  spus  că  mă  iubeşti,  continuă  el 
începând  să  se  prelingă  spre  baza  peretelui,  scuturat  de  suspine. 

Sophy  se  uită  deopotrivă  fascinată  şi  oripilată  cum  Waycott  căzu, 
plângând,  într-un  somn  profund. 

—  Ucigaşule,  rosti  ea  trăgând  aer  în  piept  şi  simţind  cum  pulsul 
i-o  lua  razna  de  furie,  mi-ai  omorât  sora.  E  ca  şi  cum  i-ai  fi  pus  arma 
la  cap,  ai  omorât-o. 

Privirea  îi  zbură  spre  coşul  de  picnic  de  pe  cămin.  Ştia  să 
folosească  un  pistol  şi  Waycott  merita  să  moară.  Când  îşi  coborî 

privirea  văzu  că  pistolul  era  aşezat  deasupra  diamantelor.  Se  aplecă 
şi  culese  mica  armă,  apoi  se  răsuci  dintr-o  mişcare  şi  îl  ţinti  cu  ea  pe 
Waycott,  care  zăcea  inconştient. 

—  Meriţi  să  mori,  repetă  cu  voce  tare,  trăgând  piedica.  Adăpostit 
de  o  mică  adâncitură  din  motive  de  siguranţă,  trăgaciul  se  coborî  în 
poziţie  de  tragere  şi  degetul  lui  Sophy  se  aşeză  lacom  pe  el. 

Se  apropie  şi  mai  mult  de  Waycott  şi  revăzu  în  mintea  ei  imaginea 
Ameliei  zăcând  pe  pat  cu  sticluţa  de  laudanum  goală  pe  noptieră. 

—  O  să  te  omor,  Waycott,  ăsta  e  pur  şi  simplu  un  act  de  justiţie. 
Sophy  pregetă  o  clipă  care  păru  să  dureze  o  eternitate,  făcându-şi 

curaj  să  apese  pe  trăgaci,  dar  nu  avea  niciun  rost.  Nu  putea  să  o  facă. 

—  Doamne,  Dumnezeule,  de  ce  sunt  atât  de  slabă?  Sophy  scoase 
un  ţipăt  pătrunzător  de  disperare,  coborând  pistolul.  Puse  la  loc 
arma  în  coş  şi  îngenunche,  străduindu-se  să  dezlege  funia  înnodată 
în  jurul  gleznei.  Reuşi  să  se  elibereze,  deşi  îi  tremurau  degetele.  Nu 
putea  lua  cu  ea  la  Ravenwood  nici  pistolul,  nici  smaraldele,  căci  nu 
ar  fi  putut  explica  prezenţa  lor. 

Deschise  uşa  fără  a  privi  înapoi  şi  fugi  în  noapte.  Calul  lui 
Waycott  necheză  uşor  simţind  că  Sophy  se  apropia  de  el. 

—  Stai  cuminte,  prietene,  nu  am  timp  să  pun  şaua  pe  tine,  şopti  ea 
punându-i  căpăstrul.  Trebuie  să  ne  grăbim,  toată  lumea  trebuie  să  fie 
înnebunită  de  grijă  la  conac. 

Mână  calul  peste  grămada  de  dărâmături  care  fusese  odată  un 
perete  fortificat  şi,  cocoţându-se  pe  mormanul  de  pietre,  îşi  aranja 
jupoanele  deasupra  genunchilor,  după  care  sări  în  spinarea  calului. 
După  ce  fornăi  şi  bătu  puţin  pasul  pe  loc,  acesta  se  decise  să  accepte 
prezenţa  ei  nefamiliară. 

—  Nu  îţi  face  griji,  ştiu  drumul  spre  conac,  îl  asigură  Sophy, 
îmboldindu-1  la  pas  şi  apoi  la  trap. 

Pe  drum  încercă  să  se  gândească.  Trebuia  să  găsească  o  explicaţie 
pentru  personalul  care  o  aştepta  în  culmea  neliniştii.  îşi  aminti  de 
zgomotul  copitelor  propriei  ei  iepe  dispărând  în  depărtare  atunci 
când  Waycott  o  răpise. 

Aparent  calul  ei  fugise  şi  probabil  că  se  dusese  întins  acasă.  Un  cal 
fără  călăreţ  întorcându-se  la  Ravenwood  Abbey  putea  însemna  un 
singur  lucru  pentru  rândaşi,  care  ar  fi  presupus  că  Sophy  căzuse  de 
pe  cal  şi  că  poate  era  rănită.  în  aceste  condiţii,  era  posibil  ca  pădurea 
din  junii  conacului  să  fi  fost  înţesată  cu  grupuri  de  oameni  plecaţi  în 
căutarea  ei  toată  după-amiaza  şi  seara  aceea. 

Sophy  îşi  spuse  că  era  o  poveste  la  fel  de  credibilă  ca  oricare  alta. 
Cu  siguranţă  nu  putea  spune  nimănui  că  fusese  răpită  şi  ţinută 
prizonieră  de  vicontele  Waycott. 

Nu  îndrăznea  să-i  istorisească  nici  lui  Julian  totul  de-a  fir-a-păr, 
întrucât  ştia  că  Waycott  se  înşelase  când  pretinsese  că,  de  fapt, 
contele  nu  s-ar  fi  luptat  în  duel  pentru  o  femeie.  Julian  l-ar  fi 
provocat  pe  Waycott  la  duel  dacă  ar  fi  descoperit  ce  făcuse. 

—  La  naiba!  Trebuia  să  îl  omor  pe  Waycott  când  am  avut  ocazia. 
Acum  Dumnezeu  ştie  ce  va  urma.  în  plus,  va  trebui  să  îl  mint  pe 
Julian. 

Era  groaznic  de  nepricepută  când  trebuia  să  spună  o  minciună,  se 
gândi  Sophy  temătoare,  dar  cel  puţin  avea  timp  la  dispoziţie  pentru 
a-şi  pregăti  povestea  şi  a  o  învăţa  pe  de  rost,  căci  Julian  era  încă  în 
siguranţă  la  Londra. 

Abia  când  întrevăzu  luminile  conacului  printre  arbori  îşi  dădu 
seama  că  trebuia  să  abandoneze  calul  lui  Waycott.  Dacă  voia  să 
pretindă  că  se  chinuise  să  ajungă  înapoi  acasă  pe  jos  după  un 
accident  de  călărie,  nu-şi  putea  face  apariţia  pe  un  cal  străin. 

Dumnezeule,  trebuia  să  ia  în  calcul  o  sumedenie  de  lucruri  odată 
ce  se  apuca  să  născocească  poveşti,  toate  elementele  aveau  o  legătură 
între  ele.  Fără  mare  tragere  de  inimă,  întrucât  mai  avea  o  bucată 
bună  de  drum  de  făcut  pe  jos,  Sophy  descăleca  şi  scoase  căpăstrul 
calului,  dându-i  apoi  o  palmă  peste  crupă,  ceea  ce  îl  făcu  să 
pornească  la  trap. 

Sophy  îşi  adună  poalele  costumului  de  călărie  şi  o  luă  pe  jos  spre 
Ravenwood  Abbey.  Cu  fiecare  pas  îşi  supunea  creierul  unui  asalt 
feroce,  încercând  să  născocească  o  poveste  pentru  servitori.  Trebuia 

ca  totul  să  se  potrivească  în  versiunea  ei,  altfel  risca  să  nu  fie  crezută. 

Când  ajunse  însă  în  pădurea  care  înconjura  conacul,  Sophy  îşi 
dădu  seama  că  sarcina  ei  avea  să  fie  mult  mai  dificilă  decât  se 
aşteptase. 

Prin  uşile  deschise  de  la  intrare  se  filtra  o  lumină  puternică,  iar 
lacheii  şi  rândaşii  se  agitau  peste  tot,  pregătind  torţe.  La  lumina 
lunii,  Sophy  observă  că  mai  mulţi  cai  erau  scoşi  din  grajd.  O  siluetă 
cunoscută  cu  părul  negru,  purtând  cizme  de  călărie  şi  nişte  pantaloni 
pătaţi,  stătea  în  picioare  la  mijlocul  scării  din  stânga.  Julian  dădea 
ordine  cu  o  voce  limpede  şi  rece  şi  era  evident  că  tocmai  sosise.  Asta 
însemna  că  plecase  de  la  Londra  înainte  de  răsăritul  soarelui.  In  acea 
clipă,  Sophy  intră  de-a  binelea  în  panică.  Şi  aşa  îi  fusese  greu  să 
născocească  o  poveste  credibilă  pentru  servitori,  dar  pe  soţul  ei  avea 
şanse  infime  să-1  păcălească.  în  plus,  Julian  pretinsese  întotdeauna  că 
şi-ar  fi  dat  seama  dacă  încerca  să-1  înşele. 

Cu  toate  acestea,  nu  avea  altă  soluţie  decât  să  facă  o  încercare,  se 
îmbărbăta  Sophy  pornind  iarăşi  la  drum.  Nu-i  putea  permite  lui 
Julian  să-şi  rişte  viaţa  într-un  duel  pentru  onoarea  ei. 

—  Iat-o,  milord! 

—  Da,  mulţumesc  lui  Dumnezeu,  e  vie  şi  nevătămată. 

—  Milord,  milord,  priviţi  acolo,  la  liziera  pădurii,  este  doamna 
noastră  şi  e  teafără! 

Strigătele  puternice  de  uşurare  îi  strânseră  pe  toţi  în  faţa 
conacului  în  timp  ce  Sophy  ieşea  din  pădure.  Se  întreba  amuzată  în 
ce  măsură  bucuria  servitorilor  era  legată  de  faptul  că  trebuiseră  să-i 
explice  lui  Julian  absenţa  ei.  Contele  de  Ravenwood  îşi  întoarse 
privirea  spre  copaci  şi  o  văzu  pe  Sophy  la  lumina  lunii.  Fără  a  scoate 
un  cuvânt,  sări  pe  treptele  scării  de  piatră  şi  traversă  curtea  pavată, 
prinzând-o  brutal  în  braţe. 

—  Sophy,  pentru  Dumnezeu,  era  să  mor  de  îngrijorare!  Unde  ai 
fost?  Eşti  bine?  Eşti  rănită?  Aş  putea  să-ţi  trag  o  mamă  de  bătaie 
pentru  că  m-ai  speriat  astfel.  Ce  ţi  s-a  întâmplat? 

Deşi  nu  uită  că  avea  de  dat  socoteală,  Sophy  se  simţi  ca  şi  cum 
şi-ar  fi  dat  jos  o  povară  uriaşă  de  pe  inimă.  Julian  era  acolo  şi  ea  era 
în  siguranţă  şi  nimic  altceva  nu  mai  conta.  Se  strânse  instinctiv  în 
braţele  lui  puternice,  sprijinindu-şi  capul  de  umărul  lui  în  timp  ce  îi 
cuprindea  mijlocul  cu  braţele.  Julian  mirosea  a  transpiraţie  şi  Sophy 
ştiu  că  gonise  până  la  epuizare,  aşa  cum  îl  mânase  şi  pe  Angel. 

—  Mi-a  fost  aşa  de  teamă,  Julian. 

—  Nici  pe  departe  cât  de  teamă  mi-a  fost  mie  când  am  ajuns  aici 
acum  câteva  minute  şi  mi  s-a  spus  că,  în  această  după-amiază,  calul 
tău  se  întorsese,  fără  tine.  Servitorii  te-au  căutat  toată  seara.  Mă 
pregăteam  să-i  trimit  din  nou  după  tine.  Unde  ai  fost? 

—  A  fost...  a  fost  doar  vina  mea,  Julian.  Mă  întorceam  de  la 
bătrâna  Bess  şi  sărmana  mea  iapă  s-a  speriat  de  ceva  ce-o  fi  văzut 
printre  copaci.  Nu  eram  atentă  şi  probabil  că  m-a  aruncat  din 
spinare.  M-am  lovit  la  cap  şi  mi-am  pierdut  cunoştinţa  pentru  o 
vreme,  nu  mi-am  amintit  nimic  până  mai  adineauri.  Dumnezeule, 
bătea  câmpii.  Vorbea  mult  prea  repede.  Trebuia  să  se  controleze. 

—  Te  mai  doare  capul?  o  întrebă  Julian  mişcându-şi  degetele  prin 
buclele  ei  răvăşite  în  încercarea  de  a  găsi  vreun  cucui  sau  vreo  rană. 
Mai  eşti  rănită  pe  undeva? 

Sophy  îşi  dădu  seama  că  îşi  pierduse  pălăria  pe  drum. 

—  Aăă,  nu,  nu,  Julian,  sunt  bine,  adică  mă  doare  capul,  dar  nu 
trebuie  să-ţi  faci  griji.  Şi...  copilul  este  bine,  adăugă  ea  repede, 
gândindu-se  că  asta  avea  să-i  îndrepte  atenţia  în  altă  parte  decât 
asupra  rănilor  ei  inexistente. 

—  A,  da,  copilul.  Mă  bucur  să  aud  că  totul  este  bine  în  această 
privinţă.  Nu  vei  mai  călări  cât  timp  eşti  însărcinată,  Sophy,  decretă 
Julian  dându-se  câţiva  paşi  înapoi  şi  studiindu-i  chipul  la  lumina 
lunii.  Precis  eşti  bine? 

Constatarea  că  aparent  povestea  îi  era  crezută  o  bucură  atât  de 
mult,  încât  nu  mai  acordă  nicio  importanţă  dreptului  ei  de  a  călări. 
Cu  mari  eforturi,  izbuti  să  afişeze  un  zâmbet  liniştitor,  dar  se  îngrozi 
când  îşi  dădu  seama  că  buzele  îi  tremurau. 

—  Sunt  cât  se  poate  de  bine,  milord,  îl  asigură  ea  clipind  repede. 
Dar  ce  faci  aici,  credeam  că  mai  rămâi  la  Londra  câteva  zile.  Nu  am 
primit  nicio  veste  cum  că  ai  plănui  să  te  întorci  atât  de  curând. 

—  Mi-am  schimbat  planurile,  spuse  Julian  studiindu-i  faţa  încă  o 
clipă  după  care  îi  luă  mâna  într-a  lui  şi  o  conduse  înapoi  spre 
mulţimea  nerăbdătoare  de  servitori.  Să  mergem,  Sophy.  O  să  te 
predau  cameristei  tale,  care  îţi  va  pregăti  baia  şi  îţi  va  aduce  ceva  de 
mâncare.  Când  îţi  revii,  avem  de  vorbit. 

—  Despre  ce  avem  de  vorbit,  milord? 

—  Despre  ce  ţi  s-a  întâmplat  cu  adevărat  astăzi,  Sophy. 

—  Am  fost  cu  toţii  atât  de  îngrijoraţi,  doamnă,  ne-am  speriat  de 
moarte  că  vi  s-ar  fi  putut  întâmpla  ceva,  nici  n-aveţi  idee.  Rândaşii 
erau  grozav  de  neliniştiţi,  şi  când  iapa  dumneavoastră  s-a  întors  în 
fugă  în  curte,  au  început  imediat  să  vă  caute,  dar  nu  au  dat  de  nicio 
urmă  de-a  dumneavoastră.  Cineva  s-a  dus  la  bătrâna  Bess,  care  era  şi 
ea  la  fel  de  îngrijorată  ca  şi  noi  că  nu  ajunseserăţi  acasă. 

—  îmi  pare  rău  că  v-am  speriat,  Mary,  zise  Sophy  ascultând  doar 
pe  jumătate  descrierea  cameristei  privind  ceea  ce  se  întâmplase  după 
ce  nu  mai  ajunsese  acasă  în  acea  după-amiază.  Mintea  ei  era 
concentrată  asupra  interogatoriului  la  care  avea  să  o  supună  Julian. 
Nu  o  crezuse.  Ar  fi  trebuit  să  ştie  că  ar  fi  ghicit  imediat  că  minţea  în 
legătură  cu  presupusa  căzătură  din  şa.  Ce  avea  să  îi  spună  acum?  se 
întrebă  Sophy  înnebunită. 

—  Iar  pe  urmă,  rândaşul-şef,  care  întotdeauna  ne  prevesteşte 
apocalipsa,  a  clătinat  din  cap  şi  a  spus  că  ar  trebui  să  începem  să 
dragăm  iazul  ca  să  vă  găsim  corpul.  Doamne,  era  cât  pe  ce  să  mă 
prăbuşesc  când  am  auzit.  Dar  toată  agitaţia  asta  nu  a  fost  nimic  pe 
lângă  ce  s-a  întâmplat  când  a  picat  înălţimea  Sa  pe  neaşteptate.  Nici 
măcar  servitorii  care  sunt  aici  la  conac  încă  de  pe  vremea  primei 
contese  nu  îl  mai  văzuseră  pe  înălţimea  Sa  atât  de  furios.  Ne-a 
ameninţat  că  ne  dă  afară  pe  toţi. 

Cineva  ciocăni  la  uşă,  întrerupând-o  pe  Mary  din  relatarea  ei 
detaliată  a  evenimentelor  din  acea  după-amiază.  Când  deschise,  se 
trezi  faţă  în  faţă  cu  o  servitoare  care  adusese  o  tavă  cu  ceai. 

—  Dă-mi-o  mie  şi  pleacă.  Doamna  mea  are  nevoie  de  odihnă,  se 
răsti  Mary  închizându-i  uşa  în  nas  şi  punând  tava  pe  o  masă.  A,  ia 
uite,  bucătăreasa  a  adăugat  şi  nişte  prăjiturele  pentru 
dumneavoastră,  doamnă.  Gustaţi  una,  o  să  vă  dea  puţină  putere. 

—  Mulţumesc,  Mary.  Sophy  se  uită  la  ceainic  şi  imediat  o 
cuprinse  o  senzaţie  de  greaţă.  O  să  beau  în  curând  ceaiul,  nu  mi-e 
foarte  foame  acum. 

—  Este  din  cauza  loviturii  de  la  cap,  explică  Mary  atotştiutoare,  vă 
afectează  stomacul.  Totuşi,  ar  trebui  măcar  să  beţi  o  ceaşcă  de  ceai, 
doamnă. 

Uşa  se  deschise  din  nou  şi  Julian  intră  în  cameră  fără  a  se  sinchisi 
să  bată.  Purta  încă  ţinuta  de  călărie  şi  în  mod  evident  auzise  ultimele 
cuvinte  ale  cameristei. 

—  Poţi  pleca,  Mary,  o  să  am  eu  grijă  să  îşi  bea  ceaiul. 

Uimită  de  sosirea  lui,  Mary  făcu  o  scurtă  reverenţă  şi  se  îndreptă 
emoţionată  spre  uşă,  mergând  cu  spatele. 

—  Prea  bine,  milord,  spuse  ea  cu  mâna  pe  clanţă.  Dădea  să  iasă 
din  cameră,  dar  se  opri.  A  fost  cu  toţii  foarte  speriaţi  pentru  doamna, 
anunţă  ea  pe  un  ton  puţin  sfidător. 

—  Ştiu  că  aţi  fost,  Mary,  dar  acum  este  acasă  vie  şi  nevătămată  şi 
cred  că  pe  viitor  veţi  avea  cu  toţii  mai  multă  grijă  de  ea,  nu-i  aşa? 

—  O,  da,  domnule,  n-o  s-o  scăpăm  din  ochi. 

—  Perfect.  Acum  poţi  să  pleci,  Mary.  Camerista  ieşi  în  fugă. 

—  Nu  este  nevoie  să  terorizezi  personalul,  Julian,  spuse  Sophy 
strângându-şi  degetele  în  poală  de  îndată  ce  uşa  se  închise.  Au  cu 
toţii  cele  mai  bune  intenţii  şi  cu  siguranţă  ceea  ce  s-a  întâmplat  astăzi 
nu  e  din  vina  lor.  Simţi  nevoia  să-şi  dreagă  vocea.  Eu. . .  am  călărit  pe 
poteca  aceea  de  zeci  de  ori  în  ultimii  câţiva  ani  şi  nu  aveam  de  ce  să 
iau  un  argat  cu  mine.  Aici  suntem  la  ţară,  nu  la  oraş. 

—  Şi  totuşi  nu  ţi-au  găsit  bietul  trup  lipsit  de  cunoştinţă  pe  poteca 
înspre  coliba  bătrânei  Bess,  nu?  remarcă  Julian  aşezându-se  într-un 
scaun  de  la  fereastră  şi  privind  roată  prin  încăpere.  Văd  că  ai  făcut 
mai  multe  schimbări  şi  aici  şi  prin  alte  locuri,  draga  mea. 

—  Sper  că  nu  te  deranjează,  milord,  rosti  Sophy  domol,  tulburată 
de  schimbarea  bruscă  de  subiect.  Presimţea  că  el  alesese  o  strategie 
prin  care  avea  să  se  joace  cu  ea  până  când  avea  să  o  facă  să  îşi  piardă 
răbdarea  şi  să  mărturisească  totul. 

—  Nu,  Sophy,  nu  mă  deranjează  deloc.  Nu-mi  mai  plăcea  de  mult 
această  casă,  recunoscu  Julian,  scrutându-i  faţa  neliniştită.  Orice 
schimbare  va  fi  cât  se  poate  de  bine-venită  la  Ravenwood  Abbey,  te 
pot  asigura  de  asta.  Cum  te  simţi? 

—  Foarte  bine,  mulţumesc,  răspunse  ea,  dar  cuvintele  abia  îi  ieşiră 
din  gât. 

—  Mă  bucur  să  aud  asta.  Contele  îşi  întinse  picioarele  încălţate  cu 
cizme  şi  se  lungi  pe  scaun  cu  mâinile  mari  atârnându-i  în  faţă.  Ne-ai 
îngrijorat  pe  toţi  destul  de  mult,  să  ştii. 

—  îmi  pare  rău,  murmură  Sophy  trăgând  cu  putere  aer  în  piept  şi 
încercând  să  îşi  amintească  amănuntele  minuţios  planificate  ale 
povestioarei  pe  care  o  ticluise.  Teoria  ei  era  că  dacă  îşi  susţinea 
povestea  cam  subţire  cu  un  număr  impresionant  de  detalii,  ar  fi 
putut  să  scape.  Cred  că  a  fost  un  mic  animal  cel  care  mi-a  speriat 
iapa,  poate  o  veveriţă.  în  mod  normal  nu  ar  fi  fost  o  problemă,  ştii  că 
sunt  o  călăreaţă  destul  de  pricepută. 

—  Ţi-am  admirat  adesea  priceperea  la  călărit,  spuse  Julian  direct. 

—  Da,  ca  să  vezi,  tocmai  mă  întorceam  de  la  bătrâna  Bess  şi  îmi 
luasem  o  cantitate  mare  de  ierburi  de  la  ea.  Aranjasem  pachetele  în 
buzunarele  costumului  de  călărie  şi  îmi  potriveam  jupoanele, 
întrucât  mi-era  teamă  ca  nu  cumva  să  pierd  vreun  săculeţ  pe  drum. 

—  înţeleg. 

Sophy  îl  privi  pentru  câteva  clipe,  fascinată  de  expresia  calmă  şi 
senină  de  anticipare  din  ochii  lui.  Ştia  însă  că  se  confrunta  cu 
răbdarea  unui  vânător,  iar  asta  o  buimăcea. 

—  Şi. . .  şi  din  păcate  nu  eram  atentă  la  călărit.  îmi  făceam  de  lucru 
cu  un  pachet  de. . .  de  revent  uscat,  da,  cred  că  asta  era,  când  iapa  s-a 
speriat  şi  nu  am  reuşit  să  îmi  recapăt  echilibrul  după  aceea. 

—  Şi  în  acel  moment  ai  căzut  la  pământ  şi  te-ai  lovit  la  cap? 
Sophy  îşi  aminti  că  nu  o  găsiseră  zăcând  fără  simţire  pe  potecă. 

—  Nu  chiar,  milord,  atunci  am  început  să  alunec  din  şa,  dar  cred 
că. . .  ăăă. . .  cred  că  iapa  m-a  mai  purtat  o  bucată  de  drum  în  spinare 
până  când  am  căzut  de  tot. 

—  Ţi-ar  fi  mai  uşor  dacă  ţi-aş  spune  că  tocmai  m-am  întors  dintr-o 
plimbare  pe  cărăruia  ce  duce  la  căsuţa  bătrânei  Bess? 

—  Ah,  aşa  ai  făcut,  domnul  meu?  îngăimă  Sophy  privindu-1  deloc 
în  largul  ei. 

—  Da,  Sophy,  spuse  el  pe  un  ton  deosebit  de  blând,  aşa  am  făcut. 
Am  luat  o  făclie  cu  mine  şi  în  apropierea  iazului  am  descoperit  nişte 
urme  foarte  interesante.  Se  pare  că  a  mai  fost  un  alt  călăreţ  pe  aceeaşi 
potecă  astăzi. 

—  O,  te  rog,  Julian,  nu-mi  mai  pune  alte  întrebări  astă-seară,  îl 
imploră  Sophy  sărind  în  picioare.  Nu  pot  vorbi  acum,  sunt  prea 
afectată.  Am  greşit  când  am  spus  că  mă  simt  bine,  adevărul  este  că 
mă  simt  cât  se  poate  de  jalnic. 

—  Dar  nu  cred  că  asta  se  datorează  unei  lovituri  la  cap,  remarcă 
Julian  pe  un  ton  şi  mai  dulce  şi  liniştitor  decât  cel  dinainte.  Poate  că 
te  îmbolnăveşti  de  grijă,  draga  mea.  Ai  cuvântul  meu  că  nu  este 
nevoie  să  faci  asta. 

—  Nu  înţeleg  ce  vrei  să  spui,  domnul  meu,  murmură  Sophy 
neînţelegând  tandreţea  din  cuvintele  lui  şi  neavând  încredere  în  ea. 

—  De  ce  nu  vii  aici  să  stai  puţin  lângă  mine  până  te  calmezi,  o 
invită  el  întinzându-i  mâna. 

Sophy  privi  pofticioasă  la  mâna  lui  întinsă  şi  apoi  la  chipul  lui,  dat 
se  forţă  să  reziste  tentaţiei.  Trebuia  să  fie  puternică. 

—  Nu. . .  nu  e  loc  şi  pentru  mine  pe  scaun,  Julian. 

—  O  să-ţi  fac  loc,  vino  încoace,  Sophy.  Situaţia  nu  este  deloc  atât 
de  nefericită  sau  complicată  cum  se  pare  că-ţi  imaginezi. 

îşi  spuse  că  ar  fi  fost  o  mate  greşeală  să  se  ducă  la  el,  căci  şi-ar  fi 
pierdut  şi  bruma  de  forţă  pe  care  o  mai  avea  dacă  îi  permitea  să  o 
mângâie  în  acel  moment.  Pe  de  altă  parte,  tânjea  să  îi  simtă  braţele  în 
jurul  ei,  iar  mâna  lui  întinsă  era  put  şi  simplu  o  tentaţie  prea  mare 
pentru  starea  ei  de  oboseală  şi  slăbiciune. 

—  Probabil  că  ar  trebui  să  mă  întind  puţin,  sugeră  ea  în  timp  ce 
făcea  un  prim  pas  spre  Julian. 

—  Te  vei  odihni  în  curând,  micuţo,  îţi  promit.  Contele  aştepta  cu 

acelaşi  aer  de  răbdare  nemăsurată.  Prinzând  curaj,  Sophy  făcu  şi  al 
doilea  şi  al  treilea  pas  spre  el. 

—  Julian,  nu  ar  trebui  să  fac  asta,  şopti  ea  respirând  încet  când 
degetele  lui  îi  cuprinseră  mâna. 

—  Sunt  soţul  tău,  draga  mea,  spuse  el,  trăgând-o  pe  genunchi  şi 
sprijinind-o  de  umărul  lui.  Cu  cine  ai  putea  să  discuţi  despre  ce  s-a 
întâmplat  cu  adevărat  astăzi  dacă  nu  cu  mine? 

Auzind  aceste  cuvinte,  simţi  cum  îşi  pierdea  şi  restul  de  putere 
care  îi  mai  rămăsese.  Trecuse  prin  atâtea  în  acea  zi.  Răpirea, 
ameninţarea  cu  violul,  scăparea  în  ultimul  moment,  clipa  în  care 
ţinuse  pistolul  în  mână  şi  nu  fusese  în  stare  să  îl  împuşte  pe  Waycott, 
toate  acestea  se  aliaseră  împotriva  ei,  slăbind-o. 

Dacă  Julian  ar  fi  ţipat  la  ea,  sau  dacă  ar  fi  fost  în  acea  stare  de  furie 
plină  de  răceală,  poate  că  ar  fi  putut  să  reziste,  dar  în  faţa  acestui  ton 
liniştitor  şi  tandru  nu  putea  decât  să  capituleze.  îşi  aşeză  faţa  în 
scobitura  umărului  lui  şi  închise  ochii.  Braţele  lui  se  înfăşurară 
confortabil  în  jurul  ei,  în  timp  ce  umerii  lui  largi  promiteau  să  o 
protejeze  aşa  cum  nu  o  putea  face  nimeni. 

—  Julian,  te  iubesc,  şopti  ea  în  cămaşa  lui. 

—  Ştiu,  draga  mea,  ştiu.  Nu-i  aşa  că  îmi  vei  spune  numai 
adevărul? 

—  Nu  pot  face  asta,  spuse  ea  cu  hotărâre. 

Nu  putea  să  aducă  argumente  împotrivă,  aşa  că  stătu  acolo, 
mângâindu-i  spatele  cu  mâinile  lui  mari  şi  puternice.  Se  aşternu 
tăcerea  în  încăpere  până  când,  cedând  tentaţiei  încă  o  dată,  Sophy 
începu  să  se  relaxeze  lipită  de  corpul  lui. 

—  Ai  încredere  în  mine,  Sophy? 

—  Da,  Julian. 

—  Atunci  de  ce  nu  vrei  să-mi  spui  adevărul  despre  ce  s-a 
întâmplat  astăzi? 

—  Mi-e  teamă,  milord,  oftă  ea. 

—  De  mine? 

—  Nu. 

—  Mă  bucur  să  aud  asta,  cel  puţin.  Sunt  soţii  care  dacă  s-ar  găsi  în 
situaţia  ta,  ar  avea  motive  să  se  teamă  de  soţii  lor,  continuă  el 
meditativ. 

—  Atunci  trebuie  să  fie  soţii  ale  căror  soţi  nu  le  respectă  prea  mult, 
replică  Sophy  imediat,  nişte  biete  femei  nefericite  care  nu  se  bucură 
nici  de  consideraţia  şi  nici  de  încrederea  soţilor  lor.  îmi  este  milă  de 
ele. 

Julian  scoase  o  exclamaţie  care  semăna  la  fel  de  bine  cu  un  chicotit 
ca  şi  cu  un  geamăt.  Legă  la  loc  o  fundă  de  catifea  de  pe  halatul  lui 
Sophy  care  se  dezlegase. 

—  Tu,  desigur,  nu  faci  parte  din  acel  grup  de  femei,  draga  mea, 
pentru  că  te  bucuri  de  respectul,  stima  şi  încrederea  mea,  nu-i  aşa? 

—  Aşa  ai  spus,  domnul  meu,  aprobă  Sophy  întrebându-se 
visătoare  cum  ar  fi  fost  dacă  s-ar  fi  bucurat  şi  de  dragostea  lui  Julian. 

—  Atunci  ai  dreptate  să  nu  te  temi  de  mine,  căci,  cunoscându-te, 
ştiu  că  nu  ai  făcut  nimic  greşit  astăzi,  Sophy.  Nu  m-ai  trăda 
niciodată,  Sophy,  nu-i  aşa? 

—  Niciodată,  Julian,  spuse  ea,  încleştându-şi  degetele  pe  cămaşa 
lui.  Nici  în  viaţa  asta,  nici  într-o  alta,  şi  mă  bucur  atât  de  mult  că  îţi 
dai  seama! 

—  îmi  dau  seama,  draga  mea.  Julian  tăcu  o  clipă,  astfel  încât 
Sophy  se  relaxă  din  nou  sub  mângâierea  liniştitoare  a  mâinii  lui.  Din 
nefericire,  deşi  am  încredere  totală  în  tine,  curiozitatea  mea  nu  este 
satisfăcută.  Chiar  trebuie  să  aflu  ce  s-a  întâmplat  astăzi.  Trebuie  să 
iei  în  considerare  faptul  că  sunt  soţul  tău,  Sophy,  şi  în  această  calitate 
mă  simt  oarecum  protector. 

—  Te  rog,  Julian,  nu  mă  forţa  să  vorbesc.  îţi  jur  că  sunt  bine. 

—  Nu  am  de  gând  să  te  forţez  să  faci  nimic.  în  loc  de  asta  o  să  ne 
jucăm  de-a  ghicitul. 

—  Nu  vreau  să  mă  joc  în  niciun  fel,  ripostă  Sophy  crispându-se. 

—  Spui  că  nu  vrei  să-mi  spui  întreaga  poveste  pentru  că  ţi-e 
teamă,  urmă  el  fără  a-i  lua  în  seamă  protestul,  dar  totodată  pretinzi 
că  nu  ţi-e  teamă  de  mine.  Prin  urmare,  trag  concluzia  că  te  temi  de 

altcineva.  Nu  ai  încredere  că  te  pot  proteja,  draga  mea? 

—  Nu  este  vorba  de  asta,  Julian,  spuse  Sophy  ridicând  repede 
capul,  dornică  să-i  confirme  încrederea  ei  în  capacitatea  lui  de  a  o 
proteja.  Ştiu  că  ai  face  orice  ca  să  mă  ocroteşti. 

—  Ai  dreptate,  Sophy,  eşti  foarte  importantă  pentru  mine. 

—  înţeleg,  Julian,  zise  ea,  atingându-şi  pântecul  în  trecere.  Fără 
îndoială  că  te  nelinişteşti  pentru  viitorul  tău  moştenitor.  Nu  trebuie 
să-ţi  faci  griji  pentru  copil  însă. . . 

Ochii  de  smarald  ai  lui  Julian  se  aprinseră  pentru  prima  oară  de 
mânie,  dar  aceasta  dispăru  din  privirea  lui  aproape  imediat. 

—  Să  fim  înţeleşi,  Sophy,  spuse  el  luându-i  faţa  între  palme,  eşti 
importantă  pentru  mine  pentru  că  eşti  Sophy,  draga  mea  soţie 
neconvenţională,  onorabilă  şi  iubitoare,  şi  nu  datorită  copilului  pe 
care  îl  porţi  în  pântec. 

—  O!  exclamă  ea,  neputând  să-şi  ia  ochii  de  la  privirea  lui 
strălucitoare.  Era  pentru  prima  oară  când  rostea  cuvinte  atât  de 
similare  cu  o  declaraţie  de  dragoste;  probabil  că  nu  avea  să  obţină 
mai  mult  de  atât.  Mulţumesc,  Julian! 

—  Nu  îmi  mulţumi,  eu  trebuie  să-ţi  mulţumesc,  spuse  el 
acoperindu-i  gura  cu  a  lui  şi  sărutând-o  alene.  Când  îşi  ridică  într-un 
final  capul,  aceeaşi  luminiţă  jucăuşă  atât  de  cunoscută  îi  sclipea  în 
ochi. 

—  Reuşeşti  să-mi  distragi  foarte  mult  atenţia,  draga  mea,  dar  de 
această  dată  voi  încerca  să  îţi  rezist,  cel  puţin  până  mai  încolo. 

—  Dar  Julian. . . 

—  Ei,  şi  acum  să  încheiem  jocul  nostru  de-a  ghicitul.  Ţi-e  teamă  de 
cineva  care  se  găsea  pe  poteca  de  lângă  iaz  în  această  după-amiază, 
şi  având  în  vedere  că  nu  pari  să  te  temi  pentru  siguranţa  ta,  trebuie 
că  te  temi  pentru  a  mea. 

—  Julian,  te  implor,  te  rog. . . 

—  Dacă  îţi  este  teamă  de  siguranţa  mea,  dar  nu  ai  de  gând  să  mă 
avertizezi  asupra  pericolului,  înseamnă  că  nu  te  sperie  un  atac  direct 
asupra  mea,  căci  nu  mi-ai  ascunde  asemenea  informaţii  importante, 

nu-i  aşa? 

—  Nu,  milord,  se  grăbi  ea  să  nege,  ştiind  că  încerca  în  van  să 
disimuleze  adevărul  acum  că  vânătorul  începea  să  se  apropie  de 
pradă. 

—  Atunci  mai  rămâne  o  singură  posibilitate,  spuse  Julian  cu  o 
logică  fără  pată.  Dacă  ţi-e  teamă  pentru  mine,  dar  nu  ţi-e  teamă  că 
voi  fi  atacat,  înseamnă  că  îţi  este  teamă  că  îl  voi  provoca  pe  acest 
personaj  misterios  la  duel. 

—  Julian,  trebuie  să  îmi  dai  cuvântul  tău  de  onoare  că  n-o  vei  face! 
Sophy  se  ridică  în  poala  lui  şi  i  se  agăţă  de  cămaşă  privindu-1  cu  ochi 
mijiţi.  Trebuie  să-mi  promiţi  de  dragul  copilului  nostru  nenăscut. 
Nu  vreau  să  îţi  rişti  viaţa,  auzi  ce-ţi  spun? 

—  E  Waycott,  nu-i  aşa? 

—  De  unde  ştii?  întrebă  Sophy  uimită. 

—  Nu  a  fost  atât  de  greu  de  ghicit.  Ce  s-a  întâmplat  pe  poteca 
aceea,  Sophy? 

Ea  îl  privi  neputincioasă  şi  văzu  cum  expresia  blândă  dispăru  din 
ochii  lui  Julian,  fiind  înlocuită  de  cea  a  unui  prădător  în  căutare  de 
hrană.  Câştigase  prima  bătălie  şi  acum  îşi  pregătea  strategia  pentru 
următoarea. 

—  Nu  am  de  gând  să  te  las  să-1  provoci  la  duel,  Julian.  Nu  vei 
risca  niciun  glonte  pentru  Waycott,  înţelegi  ce-ţi  spun? 

—  Ce  s-a  întâmplat  pe  poteca  aceea  azi? 

—  Julian,  te  rog. . .  începu  Sophy,  simţind  că  ar  fi  vrut  să  plângă. 

—  Ce  s-a  întâmplat  azi,  Sophy? 

Deşi  nu  ridicase  vocea,  ea  îşi  dădu  imediat  seama  că  nu  mai  avea 
răbdare. 

Luă  decizia  să-i  răspundă,  aşa  că  se  dădu  jos  din  poala  lui.  Julian 
îi  permise  să  se  ridice  în  picioare,  dar  privirea  lui  continuă  s-o 
sfredelească  în  pofida  încercărilor  ei  de  a  se  ascunde. 

Sophy  traversă  încet  camera,  mergând  la  fereastră  să  contemple 
întunericul  de  afară.  îi  relată  întreaga  poveste  în  fraze  scurte  şi 
concise. 

—  Le-a  omorât,  Julian,  încheie  ea,  frângându-şi  mâinile.  Le-a 
omorât  pe  amândouă.  Pe  Elizabeth  a  înecat-o  pentru  că  reuşise  până 
la  urmă  să  îl  întărâte  prea  mult,  enervându-1  cu  planul  ei  de  a  scăpa 
de  copil.  Pe  sora  mea  a  împins-o  la  sinucidere  purtându-se  cu  ea  ca  şi 
cum  nu  ar  fi  fost  nimic  mai  mult  decât  o  jucărie  oarecare. 

—  Ştiam  despre  sora  ta.  Am  pus  cap  la  cap  piesele  lipsă  chiar 
înainte  de  a  pleca  de  la  Londra;  cât  despre  Elizabeth,  am  avut 
întotdeauna  bănuielile  mele  în  privinţa  acelei  nopţi.  M-am  întrebat 
dacă  nu  cumva  îl  împinsese  prea  departe  pe  vreunul  dintre  iubiţii  ei. 

—  Să  mă  ierte  Dumnezeu,  dar  nu  am  avut  curajul  să  apăs  pe 
trăgaci  când  am  avut  ocazia,  murmură  Sophy  rezemându-şi  fruntea 
de  geamul  rece  al  ferestrei.  Sunt  atât  de  laşă! 

—  Nu,  Sophy,  nu  eşti  deloc  laşă,  spuse  Julian,  venind  în  spatele  ei. 
Eşti  cea  mai  curajoasă  femeie  pe  care  am  întâlnit-o  vreodată  şi  aş 
avea  încredere  să  îmi  pun  viaţa  şi  onoarea  în  mâinile  tale.  Trebuie  să 
ştii  că  ai  făcut  un  lucru  onorabil  în  această  seară.  Nu  împuşti  cu 
sânge  rece  un  om  în  stare  de  inconştienţă,  indiferent  ce  a  făcut. 

—  Dar  dacă  l-aş  fi  împuşcat  când  aveam  ocazia,  s-ar  fi  terminat 
totul  şi  nu  ar  mai  trebui  să-mi  fac  griji  pentru  tine,  se  lamenta  Sophy 
întorcându-se  încet  şi  privindu-1  cu  o  oarecare  nesiguranţă. 

—  Ar  fi  trebuit  să  trăieşti  cu  conştiinţa  faptului  că  ai  ucis  un  om,  şi 
nu  ţi-aş  dori  o  asemenea  soartă,  draga  mea,  oricât  de  mult  merita 
Waycott  să  moară. 

—  Nu  mă  preocupă  atât  maniera  în  care  am  acţionat,  mai  mult 
sau  mai  puţin  onorabilă,  cât  faptul  că  nu  am  rezolvat  problema  o 
dată  pentru  totdeauna,  spuse  Sophy  cu  nerăbdare.  Mi-e  teamă  că  în 
astfel  de  chestiuni  sunt  foarte  practică.  Acest  bărbat  este  un  criminal 
şi  se  află  încă  în  libertate. 

—  Nu  pentru  multă  vreme. 

—  Julian,  te  rog,  trebuie  să-mi  promiţi  că  nu-1  vei  provoca  la  duel, 
se  alarmă  Sophy.  Ai  putea  fi  omorât  chiar  dacă  Waycott  joacă  cinstit, 
lucru  de  care  mă  îndoiesc. 

—  Din  câte  am  înţeles,  nu  e  deloc  în  stare  să  lupte  în  momentul  de 

faţă,  zâmbi  Julian.  Ai  spus  că  e  inconştient,  nu?  Atunci  cred  că  va 
mai  rămâne  aşa  o  vreme.  Şi  mie  mi-au  dat  destul  de  furcă  ceaiurile 
tale  speciale,  dacă  îmi  amintesc  bine. 

—  Nu  mă  tachina,  Julian. 

—  Nu  te  tachinez,  draga  mea,  spuse  el  prinzând-o  de  încheieturile 
ambelor  mâini  şi  aşezându-i-le  pe  pieptul  lui.  Mulţumesc  lui 
Dumnezeu  că  eşti  bine,  sănătoasă.  Nu  vei  şti  niciodată  ce  a  însemnat 
pentru  mine  să  ajung  aici  şi  să  aflu  că  lipseai. 

—  Ce  ai  de  gând  să  faci,  Julian?  se  interesă  ea  refuzând  să  se  lase 
împăcată,  întrucât  ştia  ce  avea  să  urmeze. 

—  Depinde.  Cam  cât  estimezi  că  o  să  doarmă  Waycott? 

—  Probabil  că  încă  trei  sau  patru  ore. 

—  Excelent,  atunci  mă  voi  ocupa  de  el  mai  târziu,  anunţă  Julian, 
începând  să-i  desfacă  panglicile  halatului.  între  timp,  pot  să  mă 
asigur  pe  îndelete  că  nu  ai  suferit  vătămări  grave. 

—  Julian,  trebuie  să  îmi  dai  cuvântul  tău  de  onoare  că  nu-1  vei 
provoca  pe  Waycott  la  duel,  insistă  Sophy  tocmai  când  halatul  îi 
cădea  la  picioare. 

—  Nu-ţi  face  griji  pentru  asta,  iubito,  mormăi  el  sărutând-o  pe  gât. 

—  Dă-ţi  cuvântul,  Julian,  trebuie  să  insist.  Nici  că  îşi  putea  dori 
mai  mult  să  se  afle  în  braţele  lui  Julian  în  acea  clipă,  dar  asta  era  cu 
mult  mai  important,  aşa  că  stătu  crispată  şi  necooperantă,  ignorând 
atingerea  caldă  şi  îmbietoare  a  gurii  lui  pe  pielea  ei. 

—  Nu-ţi  bate  capul  cu  soarta  lui  Waycott,  o  să  mă  ocup  eu  de 
toate.  N-o  să  se  mai  apropie  niciodată  de  tine. 

—  La  naiba,  Julian,  vreau  promisiunea  ta  că  nu-1  vei  provoca  la 
duel.  Siguranţa  ta  este  mult  mai  importantă  pentru  mine  decât  toate 
fanteziile  bărbăteşti  legate  de  onoare.  Ţi-am  spus  ce  cred  despre 
duel.  Nu  rezolvă  nimic  şi  poţi  foarte  bine  să  mori  degeaba.  Nu  îl  vei 
provoca  pe  Waycott,  mă  auzi  ce  spun?  Dă-mi  cuvântul  tău,  Julian. 

Julian  se  opri  în  timp  ce  îi  săruta  scobitura  umărului  şi  înălţă 
capul  pentru  a  se  uita  în  jos  la  ea,  strâmbându-se  pentru  prima  oară. 

—  Nu  trag  atât  de  prost,  Sophy. 

335 


—  Nu  mă  interesează  cât  de  bun  ţintaş  eşti,  nu  am  de  gând  să  te 
las  să-ţi  asumi  un  asemenea  risc  şi  ăsta  este  ultimul  meu  cuvânt. 

—  Chiar  aşa?  spuse  el  ridicând  uşor  din  sprâncene. 

—  Da,  fir-ai  să  fii!  Nu  voi  risca  să  te  pierd  într-un  duel  prostesc 
împotriva  unui  bărbat  care  mai  mult  ca  sigur  că  va  trişa.  Am  aceeaşi 
poziţie  pe  care  ai  avut-o  şi  tu  în  dimineaţa  aceea  când  ai  întrerupt 
duelul  dintre  mine  şi  Charlotte  Featherstone.  Nu  am  de  gând  să 
tolerez  aşa  ceva. 

—  Nu  cred  că  te-am  auzit  vreodată  vorbind  pe  un  ton  atât  de 
ferm,  draga  mea,  remarcă  Julian. 

—  Dă-mi  cuvântul  tău,  Julian. 

—  Prea  bine,  oftă  el  în  semn  de  capitulare.  Dacă  înseamnă  atât  de 
mult  pentru  tine,  ai  jurământul  meu  solemn  că  nu-1  voi  provoca  pe 
Waycott  la  un  duel  cu  pistoale. 

—  Mulţumesc,  Julian!  Sophy  închise  ochii  cu  un  sentiment 
extraordinar  de  uşurare. 

—  Acum  am  voie  să  fac  dragoste  cu  soţia  mea? 

—  Da,  milord,  spuse  ea  cu  un  zâmbet  enigmatic. 

Julian  se  trezi  o  oră  mai  târziu  şi,  sprijinit  într-un  cot,  cercetă  ochii 
umbriţi  ai  lui  Sophy.  Obişnuita  flacără  care  ardea  în  privirea  ei  de 
fiecare  dată  când  făceau  dragoste  începea  deja  să  se  stingă,  fiind 
înlocuită  de  îngrijorare.  Se  simţi  măgulit  la  gândul  că  ea  punea  un 
preţ  atât  de  mare  pe  siguranţa  lui. 

—  O  să  fii  atent,  Julian? 

—  Foarte  atent. 

—  Poate  că  ar  trebui  să  iei  şi  nişte  băieţi  de  pe  la  grajduri  cu  tine. 

—  Nu,  asta  este  între  mine  şi  Waycott,  o  să  mă  ocup  de  unul 
singur. 

—  Dar  ce  ai  de  gând  să  faci?  întrebă  ea  agitată. 

—  Vreau  să-1  forţez  să  plece  din  ţară.  Cred  că  îi  voi  sugera  să 
emigreze  în  America. 

—  Bine,  dar  cum  îl  poţi  obliga  să  facă  asta? 

—  Nu  mai  pune  atâtea  întrebări,  draga  mea,  pentru  că  nu  am  timp 
să-ţi  răspund  acum,  spuse  Julian  aşezându-şi  mâinile  pe  umerii  ei.  O 
să-ţi  povestesc  în  detaliu  după  ce  mă  întorc,  îţi  promit,  continuă  el, 
atingându-i  buzele  cu  ale  lui.  Odihneşte-te. 

—  Ce  îndemn  ridicol!  Nu  voi  putea  închide  un  ochi  până  te 
întorci. 

—  Atunci  citeşte  o  carte  bună. 

—  Wollstonecraft,  îl  ameninţă  ea,  o  să  studiez  în  apărarea 
drepturilor  femeilor  până  te  întorci. 

—  Asta  mă  va  forţa  să  mă  grăbesc  pe  cât  posibil,  zâmbi  Julian 
ridicându-se  în  picioare.  Nu  pot  îngădui  ca  mintea  soţiei  mele  să  fie 
pervertită  de  prostiile  acelea  despre  drepturile  femeilor.  Oricum,  nu 
mai  mult  decât  este  deja. 

—  Julian,  mi-e  teamă,  mărturisi  ea  ridicându-se  în  capul  oaselor  şi 
întinzând  mâna  în  căutarea  mâinii  lui. 

—  Ştiu  sentimentul,  draga  mea,  şi  eu  am  simţit  acelaşi  lucru  când 
am  ajuns  aici  mai  devreme  şi  nu  te-am  găsit,  spuse  el  eliberându-şi 
cu  blândeţe  mâna  şi  începând  să  se  îmbrace.  In  acest  caz  însă,  nu 
trebuie  să  te  temi.  Ai  promisiunea  mea  că  nu-1  voi  provoca  la  duel  pe 
Waycott,  îţi  aminteşti? 

—  Da,  dar...  Sophy  se  opri,  începând  să  îşi  muşte  buza  de  jos 
îngrijorată.  Dar  nu-mi  place  asta,  Julian. 

—  O  să  se  termine  totul  în  curând,  o  asigură  el  în  timp  ce  îşi 
încheia  pantalonii  şi  se  aşeza  pe  scaun  ca  să-şi  tragă  cizmele.  Dacă  nu 
cumva  l-ai  adormit  atât  de  tare  pe  Waycott  cu  ceaiul  tău  special  încât 
să  nu  mai  înţeleagă  bine  engleza,  o  să  mă  întorc  acasă  înainte  de 
răsăritul  soarelui. 

—  Nu  i-am  dat  o  doză  atât  de  mare  cum  ţi-am  dat  ţie,  recunoscu 
ea  stânjenită.  Mi-a  fost  teamă  să  nu  observe  gustul  ciudat. 

—  Ce  păcat!  Aş  fi  preferat  ca  Waycott  să  sufere  de  aceeaşi  durere 
de  cap  pe  care  am  fost  forţat  şi  eu  să  o  îndur. 

—  Băuseşi  în  noaptea  aceea,  Julian,  explică  ea  pe  un  ton  doct,  şi 
asta  a  modificat  efectul  ierburilor.  Waycott  a  băut  doar  ceai,  aşa  că  se 
va  trezi  cu  mintea  destul  de  limpede. 

—  Este  bine  de  reţinut  pe  viitor.  Julian  termină  să  se  încalţe,  apoi 
se  îndreptă  cu  paşi  mari  spre  uşă  şi  se  opri  să-i  arunce  o  privire, 
simţind  cum  îl  cuprindea  un  sentiment  de  pură  posesivitate,  urmat 
de  o  tandreţe  neaşteptată,  îşi  dădu  seama  că  era  totul  pentru  el. 
Nimic  nu  era  mai  important  pe  lume  decât  dulcea  lui  Sophy. 

—  Ai  uitat  ceva,  Julian?  se  auzi  glasul  ei  din  întunericul  în  care  era 
cufundat  patul. 

—  Un  mic  detaliu,  răspunse  el  domol,  şi  mâna  i  se  desprinse  de  pe 
clanţă.  Se  întoarse  la  pat,  se  aplecă  şi  o  sărută  încă  o  dată.  Te  iubesc! 

O  văzu  privindu-1  cu  ochi  mari,  uluită,  dar  nu  avea  timp  să  o 
asculte  cerându-i  detalii  şi  explicaţii,  aşa  că  traversă  camera  şi 
deschise  uşa. 

—  Julian,  aşteaptă... 

—  Mă  întorc  cât  se  poate  de  repede,  draga  mea,  şi  vorbim  atunci. 

—  Nu,  aşteaptă,  trebuie  să-ţi  mai  spun  ceva.  Smaraldele. 

—  Ce  e  cu  ele? 

—  Aproape  că  am  uitat.  Waycott  are  smaraldele,  le-a  furat  în 
noaptea  în  care  a  ucis-o  pe  Elizabeth.  Sunt  în  coşul  de  pe  cămin, 
chiar  sub  pistolul  lui. 

—  Ce  interesant!  Trebuie  să-mi  amintesc  să  le  recuperez,  spuse 
Julian  şi  ieşi  în  hol. 

La  lumina  lunii,  vechea  ruină  normandă  era  un  amestec  ciudat  şi 
deloc  atrăgător  de  pietre  şi  umbre  întunecate.  Pentru  prima  dată  în 
ani  de  zile,  Julian  simţi  aceeaşi  reacţie  faţă  de  ea  ca  atunci  când  era 
copil.  Era  un  loc  unde  te  puteai  deprinde  cu  uşurinţă  să  crezi  în 
fantome.  Gândul  că  Sophy  fusese  prizonieră  în  măruntaiele  ei 
întunecate  nu  făcu  decât  să-i  sporească  mânia. 

Reuşise  să  îşi  ascundă  furia  necontrolată  de  ochii  soţiei  sale 
deoarece  ştia  că  ar  fi  alarmat-o,  însă  pentru  asta  avusese  nevoie  de 

tot  sângele  lui  rece. 

Un  lucru  era  sigur.  Waycott  avea  să  plătească  pentru  ceea  ce 
încercase  să-i  facă  lui  Sophy. 

Din  câte  putea  vedea  Julian,  nu  era  nicio  mişcare  în  jurul  ruinei, 
îşi  duse  armăsarul  negru  spre  cel  mai  apropiat  pâlc  de  copaci, 
descălecă  şi  agăţă  frâiele  într-o  creangă  aflată  la  îndemână,  apoi  îşi 
croi  drum  printre  fragmentele  de  piatră  veche  spre  singura  încăpere 
aflată  încă  în  picioare.  Nicio  lumină  nu  răzbătea  prin  ferestrele  înalte 
şi  înguste.  Probabil  că  focul  despre  care  Sophy  îi  spusese  că  ardea 
atunci  în  cămin  se  transformase  deja  în  cenuşă.  Deşi  avea  o  încredere 
nemăsurată  în  ierburile  lui  Sophy,  Julian  hotărî  să  nu  rişte  şi  intră  în 
camera  unde  se  aflase  şi  ea  cu  mare  precauţie.  Nimic  nu  părea  să  se 
mişte  în  interior.  Se  opri  în  pragul  uşii  şi  îşi  lăsă  ochii  să  se 
obişnuiască  cu  întunericul,  apoi  distinse  trupul  lui  Waycott  zăcând 
în  apropierea  peretelui  de  lângă  cămin. 

Sophy  avea  dreptate,  lucrurile  ar  fi  fost  mult  mai  simple  dacă 
cineva  i-ar  fi  pus  pur  şi  simplu  pistolul  la  tâmplă  vicontelui  şi  ar  fi 
tras.  Cu  toate  acestea,  un  gentilom  nu  face  asemenea  lucruri,  se 
gândi  Julian  dând  din  cap  resemnat  şi  se  îndreptă  spre  cămin  pentru 
a  aprinde  focul. 

După  ce  isprăvi,  trase  aproape  taburetul  şi  se  aşeză,  după  care  se 
uită  absent  în  coş  şi  văzu  smaraldele  sub  pistolul  de  buzunar.  Cu  un 
sentiment  de  satisfacţie,  culese  colierul  şi  privi  cum  pietrele  sclipeau 
în  lumina  focului.  Smaraldele  Ravenwood  aveau  să  arate  foarte  bine 
purtate  de  noua  contesă  de  Ravenwood. 

Douăzeci  de  minte  mai  târziu,  vicontele  se  mişcă,  gemând.  Julian 
îl  privi  cum  îşi  venea  încet  în  simţiri  şi  continuă  să  aştepte  până  când 
vicontele  clipi  încruntat  la  vederea  focului,  se  ridică  în  capul  oaselor 
şi  îşi  duse  mâna  la  tâmplă.  De-abia  într-un  târziu  îşi  dădu  seama  că 
mai  era  cineva  în  încăpere. 

—  Da,  Waycott,  Sophy  e  în  siguranţă  şi  acum  vei  avea  de-a  face  cu 
mine,  spuse  Julian,  jucându-se  cu  smaraldele  dintr-o  mână  în  alta. 
Bănuiesc  că  era  de  aşteptat  ca  la  un  moment  dat  să  mergi  prea 

339 


departe.  Eşti  obsedat,  nu-i  aşa? 

Waycott  se  dădu  înapoi  până  când  ajunse  lipit  de  perete.  îşi 
sprijini  capul  blond  de  pietrele  jilave  şi  îl  privi  fix,  cu  ură,  pe  Julian 
printre  pleoapele  de-abia  întredeschise. 

—  Aşadar,  micuţa  Sophy  a  fugit  direct  la  tine,  nu-i  aşa,  iar  tu  ai 
crezut  tot  ce  ţi-a  spus,  bănuiesc.  Poate  că  eu  sunt  obsedat, 
Ravenwood,  dar  tu  eşti  un  neghiob. 

—  Pe  de  o  parte  ai  dreptate,  Waycott,  replică  Julian  privind  la 
smaraldele  sclipitoare.  Am  fost  un  neghiob  acum  multă  vreme  şi  nu 
am  recunoscut  o  vrăjitoare  în  rochie  de  mătase,  dar  zilele  acelea  s-au 
încheiat.  într-un  fel,  aproape  că  mi-e  milă  de  tine.  Noi,  ceilalţi,  am 
reuşit  să  ne  eliberăm  de  vrăjile  lui  Elizabeth  cu  ani  în  urmă,  pe  când 
tu  eşti  încă  prizonierul  lor. 

—  Asta  pentru  că  am  fost  singurul  care  a  iubit-o.  Voi,  ceilalţi,  nu 
voiaţi  decât  să  o  folosiţi.  Tu  voiai  să-i  furi  inocenţa  şi  frumuseţea  şi 
astfel  să  le  mânjeşti  pentru  totdeauna,  în  timp  ce  eu  voiam  să  o 
protejez. 

—  După  cum  am  spus,  eşti  un  obsedat  şi,  din  partea  mea,  te-aş  fi 
lăsat  să  suferi  în  continuare  în  tăcere.  Din  păcate,  ai  ales  să  o  foloseşti 
pe  Sophy  ca  să  te  răzbuni  pe  mine,  şi  asta  nu  pot  trece  cu  vederea. 
Te-am  prevenit,  Waycott.  Acum  ai  să  plăteşti  că  ai  implicat-o  pe 
Sophy  în  istoria  asta  murdară  şi  vom  pune  punct. 

—  Ce  ţi-a  povestit  scumpa  ta  Sophy  despre  ce  s-a  întâmplat  astăzi 
aici?  hohoti  Waycott  ca  de  pe  altă  lume.  Ţi-a  spus  că  am  găsit-o  pe 
drumul  de  lângă  lac  şi  că  se  întorcea  de  la  aceeaşi  femeie  care  se 
ocupa  cu  avorturile  pe  care  o  consultase  şi  Elizabeth?  Draga  şi 
inocenta  ta  Sophy  plănuieşte  deja  să  scape  de  moştenitorul  tău, 
Ravenwood.  Nu  vrea  să  îţi  poarte  odrasla,  aşa  cum  n-a  vrut  nici 
Elizabeth. 

Preţ  de  o  clipă,  Julian  îşi  aminti  cuvintele  lui  Sophy  şi  se  simţi 
cuprins  de  vinovăţie.  „Nu  sunt  pregătită  să  fac  acum  copii." 

—  Eşti  la  fel  de  deştept  ca  un  tâlhar  la  drumul  mare  când  vine 
vorba  să  îi  înfigi  altui  bărbat  cuţitul  în  spate,  spuse  Julian 

zâmbindu-i  funest  lui  Waycott,  dar  în  acest  caz  ţi-ai  greşit  ţinta.  Vezi 
tu,  Waycott,  eu  şi  Sophy  am  ajuns  să  ne  cunoaştem  foarte  bine.  Ea 
este  o  femeie  onorabilă.  Noi  doi  am  avut  o  învoială  şi,  cu  toate  că, 
spre  ruşinea  mea,  eu  nu  am  reuşit  să  respect  întotdeauna  partea  mea 
de  înţelegere,  ea  a  respectat-o  mereu  pe  a  ei.  Ştiu  că  s-a  dus  la 
bătrâna  Bess  să  îşi  ia  provizii  de  ierburi,  nu  să  facă  un  avort. 

—  Chiar  că  eşti  neghiob,  Ravenwood,  dacă  crezi  asta.  Te-a  minţit 
şi  în  legătură  cu  ce  s-a  întâmplat  aici,  în  acest  pat?  Ţi-a  spus  cât  de 
uşor  şi-a  ridicat  fustele  şi  şi-a  desfăcut  picioarele  pentru  mine?  Nu  e 
încă  atât  de  pricepută,  dar  va  deveni  mai  bună  pe  măsură  ce 
acumulează  experienţă. 

Furia  lui  Julian  se  dezlănţui  instantaneu.  Lăsând  să  cadă 
smaraldele  pe  podea,  sări  de  pe  taburet  cu  o  mişcare  rapidă,  traversă 
încăperea  din  doi  paşi  şi  îl  luă  pe  Waycott  de  piept.  Apoi  îl  ridică  pe 
viconte  în  picioare  şi  îi  trase  un  pumn  în  faţa  lui  frumoasă 
umplându-i-o  de  sânge,  în  secunda  următoare  lansă  a  doua  lovitură. 

—  Nenorocitule,  nu  vrei  să  recunoşti  că  te-ai  căsătorit  cu  o  târfă, 
nu-i  aşa?  mârâi  Waycott  scăpându-i  din  mână  şi  retrăgându-se  de-a 
lungul  peretelui  în  timp  ce  îşi  ştergea  nasul  însângerat  cu  dosul 
mâinii.  însă  asta  s-a  întâmplat,  ticălosule.  Mă  întreb  cât  îţi  va  lua 
până  o  să  pricepi. 

—  Sophy  nu  s-ar  dezonora  nici  pe  ea  şi  nu  m-ar  dezonora  nici  pe 
mine.  Ştiu  că  nu  te-a  lăsat  să  o  atingi. 

—  De  asta  ai  reacţionat  atât  de  repede  când  ţi-am  spus  ce  s-a 
întâmplat  între  mine  şi  Sophy?  îl  tachina  Waycott. 

—  Nu  are  rost  să  vorbesc  cu  tine,  Waycott,  rosti  Julian 
domolindu-şi  mânia.  Când  vine  vorba  despre  aşa  ceva,  nu  eşti  în 
toate  minţile.  Presupun  că  ar  trebui  să-mi  fie  milă  de  tine,  dar  mi-e 
teamă  că  nu  îi  pot  permite  nici  măcar  unui  nebun  să-mi  insulte  soţia. 

—  Ştim  amândoi  că  nu  m-ai  provoca  niciodată  la  duel,  afirmă 
Waycott  aruncându-i  o  privire  neliniştită. 

—  Din  păcate,  aşa  este,  încuviinţă  Julian,  gândindu-se  la 
jurământul  pe  care  îl  făcuse  faţă  de  Sophy.  încălcase  deja  sau  cel 

puţin  nu  respectase  întocmai  prea  multe  promisiuni  şi  nu  voia  să 
mai  încalce  încă  una  doar  pentru  a  fi  liber  să-i  tragă  lui  Waycott  un 
glonţ  în  piept.  Se  apropie  de  cămin  şi  privi  lung  flăcările. 

—  Ştiam  eu,  jubilă  Waycott.  I-am  spus  că  nu  ţi-ai  mai  risca  viaţa 
pentru  o  femeie.  Ţi-ai  pierdut  gustul  pentru  răzbunare  şi  nu  mă  vei 
provoca  la  duel. 

—  Nu,  Waycott,  nu  te  voi  provoca  la  duel,  admise  Julian 
împreunându-şi  mâinile  la  spate  şi  întorcându-şi  capul  pentru  a-i 
zâmbi  celuilalt  bărbat  cu  o  detaşare  de  rău  augur.  însă  nu  fac  asta 
din  motivele  la  care  te  gândeşti  tu,  ci  din  altele,  personale.  Totuşi, 
această  decizie  nu  mă  va  împiedica  să  accept  o  provocare  la  duel  din 
partea  ta. 

—  Ce  Dumnezeu  îndrugi  acolo?  spuse  Waycott  părând 
nedumerit. 

—  Nu  te  voi  provoca  la  duel,  Waycott,  pentru  că  sunt  legat  de  un 
anumit  jurământ  în  această  privinţă,  însă  cred  că  putem  face  în  aşa 
fel  ca  în  cele  din  urmă  să  te  simţi  obligat  să  mă  provoci  tu  la  duel, 
situaţie  în  care  îţi  promit  că  voi  fi  nerăbdător  să  accept.  Deja  mi-am 
ales  secunzii.  Ţi-1  aminteşti  pe  Daregate,  nu?  Dar  pe  Thurgood?  Vor 
fi  cât  se  poate  de  fericiţi  să  mă  ajute  şi  să  se  asigure  că  lucrurile  se  vor 
desfăşura  în  mod  corect.  După  câte  ştii,  Daregate  se  pricepe  de 
minune  să  recunoască  un  escroc.  Pot  chiar  să  aduc  pistoalele  şi  voi  fi 
pregătit  cât  de  curând  vei  socoti  de  cuviinţă. 

—  Dar  de  ce  te-aş  provoca  la  duel,  doar  nu  pe  mine  m-a  înşelat 
soţia?  se  interesă  Waycott  după  ce  expresia  iniţială  de  surpriză  fu 
înlocuită  de  un  rânjet. 

—  Aici  nu  este  vorba  de  trădarea  vreunei  soţii,  pentru  că  nu  m-a 
trădat.  Nu-ţi  mai  pierde  vremea  încercând  să  mă  convingi  că  mi-a 
pus  coarne,  deoarece  ştiu  adevărul.  Licoarea  adormitoare  din  ceaiul 
tău  şi  frânghia  de  pe  podea  pe  care  ai  folosit-o  să  o  ţii  priponită  pe 
Sophy  sunt  dovezi  destul  de  grăitoare.  Cu  toate  acestea,  am  crezut-o 
înainte  să  văd  dovezile.  Ştiu  deja  că  soţia  mea  este  o  femeie 
onorabilă. 

—  O  femeie  onorabilă?  Onoarea  este  o  noţiune  fără  sens  pentru  o 
femeie. 

—  Pentru  o  femeie  ca  Elizabeth,  da,  dar  nu  pentru  o  femeie  ca 
Sophy.  Nu  are  însă  rost  să  o  luăm  de  la  capăt  cu  discuţia  asta,  de 
vreme  ce  nici  tu  nu  înţelegi  prea  bine  ce  înseamnă  onoarea.  Să  ne 
întoarcem  acum  la  chestiunea  de  faţă. 

—  îmi  pui  onoarea  la  îndoială?  mârâi  Waycott. 

—  Cu  siguranţă.  In  plus,  voi  continua  să  îţi  pun  la  îndoială 
aşa-zisa  onoare  într-un  mod  cât  se  poate  de  public  până  când  mă  vei 
provoca  la  duel  sau  vei  emigra  în  America.  Ai  două  variante, 
Waycott. 

—  Nu  mă  poţi  forţa  să  o  aleg  pe  niciuna  dintre  ele. 

—  Dacă  asta  crezi,  vei  avea  o  surpriză.  O  să  te  forţez  să  faci  o 
alegere.  Te  voi  urmări  până  când  vei  face  asta.  Vezi  tu,  am  de  gând 
să-ţi  fac  viaţa  un  iad  aici  în  Anglia,  Waycott.  O  să  fiu  întotdeauna  pe 
urmele  tale,  asemenea  unui  lup  care  simte  mirosul  de  sânge. 

—  Nu  vorbeşti  serios,  spuse  Waycott  pălind. 

—  Vrei  să-ţi  spun  cum  se  vor  desfăşura  lucrurile?  Deschide  bine 
urechile,  Waycott,  şi  ascultă  care  va  fi  soarta  ta.  Oriunde  vei  merge  şi 
orice  ai  face  în  Anglia,  fie  eu,  fie  un  agent  de-al  meu  vom  fi  pe 
urmele  tale.  Dacă  te  uiţi  la  un  cal  pe  care  vrei  să  îl  cumperi  la 
Tattersall,  o  să  ofer  mai  mult  decât  tine  şi  o  să  mă  asigur  că  animalul 
îi  este  vândut  altcuiva.  Dacă  încerci  să-ţi  cumperi  nişte  cizme  noi  de 
la  Hoby  sau  să  îţi  comanzi  o  haină  nouă  la  Weston  îi  voi  informa  pe 
proprietari  că  dacă  vor  să  mă  mai  aibă  de  client,  ar  face  bine  să  nu  te 
servească. 

—  Nu  poţi  să  faci  asta,  şuieră  Waycott. 

—  O,  şi  ăsta  este  doar  începutul,  continuă  Julian  neobosit.  O  să  le 
dau  de  ştire  tuturor  proprietarilor  de  parcele  de  pământ  din  jurul 
moşiei  tale  din  Suffolk  că  sunt  dispus  să  le  cumpăr,  astfel  că  într-o 
bună  zi,  Waycott,  vei  fi  înconjurat  de  proprietăţi  care  îmi  aparţin.  în 
plus,  mă  voi  asigura  că  reputaţia  ta  are  de  suferit  astfel  încât  niciun 
club  vrednic  de  acest  nume  nu  va  mai  dori  să  te  aibă  ca  membru  şi 

nicio  doamnă  respectabilă  nu  te  va  mai  invita  la  petrecerile  ei. 

—  Asta  n-are  cum  să  meargă. 

—  O,  ba  da,  Waycott.  Am  bani,  pământ  şi  un  titlu  destul  de 
puternic  încât  să-mi  pun  planul  în  aplicare.  în  plus,  o  am  pe  Sophy 
lângă  mine.  în  ultima  vreme,  numele  ei  valorează  mult  la  Londra, 
Waycott.  Iar  când  ea  se  va  întoarce  împotriva  ta,  întreaga  lume 
mondenă  se  va  întoarce  împotriva  ta. 

—  Nu,  bolborosi  Waycott  dând  furios  din  cap,  cu  o  privire 
înnebunită.  Nu  ar  face  niciodată  asta.  Nu  am  vătămat-o  în  niciun  fel 
şi  ea  va  înţelege  de  ce  am  făcut  ce  am  făcut.  îmi  arată  compasiune. 

—  Ei  bine,  n-o  să-ţi  mai  arate. 

—  Pentru  că  am  adus-o  aici?  Dar  îi  pot  explica  de  ce. 

—  Nu  vei  avea  ocazia,  şi  chiar  dacă  ţi-aş  permite  să  te  apropii  de 
ea  îndeajuns  ca  să-ţi  pledezi  cauza,  ceea  ce  nu  am  de  gând  să  fac,  nu 
vei  primi  nici  compasiune  şi  nici  milă  de  la  ea.  Vezi  tu,  Waycott,  ţi-ai 
cam  pecetluit  soarta  înainte  chiar  de  a  o  întâlni  pe  Sophy. 

—  Pentru  numele  lui  Dumnezeu,  despre  ce  vorbeşti? 

—  îţi  aminteşti  de  acea  tânără  femeie  pe  care  ai  sedus-o  acum  trei 
ani  şi  pe  care  ai  abandonat-o  mai  târziu  când  a  rămas  însărcinată? 
Cea  care  ţi-a  luat  inelul  acela  drăcesc?  Cea  despre  care  i-ai  spus  lui 
Sophy  că  nu  e  importantă  şi  pe  care  ai  numit-o  târfa  satului? 

—  Ce-i  cu  ea?  urlă  Waycott. 

—  Era  sora  lui  Sophy. 

—  O,  Doamne!  exclamă  Waycott  şocat,  şi  faţa  i  se  goli  de  orice 
expresie. 

—  Exact,  replică  Julian  flegmatic.  Cred  că  începi  să  vezi  gravitatea 
problemei.  Cumpăneşte  bine  cele  două  opţiuni  pe  care  le  ai, 
Waycott.  Dacă  aş  fi  în  locul  tău  aş  alege  să  plec  în  America,  pentru  că 
am  auzit  de  la  clienţii  lui  Manton  că  nu  eşti  un  ţintaş  prea  bun. 

Julian  îi  întoarse  spatele,  culese  smaraldele  şi  ieşi  din  încăpere. 
Tocmai  dezlegase  frâiele  armăsarului  când  auzi  zgomotul  înăbuşit  al 
unei  împuşcături  venind  dinspre  vechiul  castel. 

Se  înşelase.  Waycott  avusese  trei  variante,  nu  două,  şi  era  evident 

că  vicontele  găsise  pistolul  de  buzunar  în  coş  şi  o  alesese  cea  de-a 
treia. 

Julian  aşeză  un  picior  în  scară,  dar  apoi  se  hotărî,  fără  tragere  de 
inimă,  să  se  întoarcă  la  ruina  care  era  stăpânită  acum  de  o  linişte  rău 
prevestitoare.  Fără  îndoială  că  scena  care  îl  aştepta  era  cel  puţin 
neplăcută,  dar  ţinând  cont  de  stupiditatea  lui  Waycott,  ar  fi  fost  mai 
bine  să  se  asigure  că  vicontele  nu  făcuse  treabă  de  mântuială. 

Capitolul  20 


Lui  Sophy  i  se  părea  că  stătea  chircită  pe  scaun  de  ore  bune  când 
auzi  într-un  sfârşit  zgomotul  cizmelor  lui  Julian  pe  coridor.  Sări  în 
picioare  cu  un  mic  ţipăt  de  bucurie  şi  fugi  la  uşă. 

îi  fu  de  ajuns  să-i  arunce  o  privire  neliniştită  soţului  ei  pentru  a-şi 
da  seama  după  faţa  lui  obosită  şi  aspră  că  se  întâmplase  ceva 
cumplit.  Sticla  pe  jumătate  goală  de  vin  de  Bordeaux  şi  paharul  pe 
care  le  luase  în  mod  evident  din  bibliotecă  îi  confirmară  această 
impresie. 

—  E  totul  în  regulă,  Julian? 

—  Da,  spuse  el  intrând  în  cameră,  după  care  închise  uşa  şi  aşeză 
sticla  de  vin  pe  măsuţa  de  toaletă.  Fără  a  rosti  vreun  cuvânt,  se  lungi 
şi  o  trase  pe  Sophy  în  braţele  lui.  Statură  îmbrăţişaţi  o  bună  bucată 
de  vreme  până  când  vreunul  dintre  ei  să  poată  vorbi. 

—  Ce  s-a  întâmplat?  întrebă  Sophy  într-un  final. 

—  Waycott  e  mort. 

—  Tu  l-ai  omorât?  îşi  înclină  capul  pentru  a-i  întâlni  privirea. 
Nu-şi  putea  nega  imensa  uşurare  la  aflarea  acestei  veşti. 

—  Cred  că  depinde  cum  vezi  lucrurile.  Unii  ar  spune  cu  siguranţă 
că  eu  sunt  responsabil  pentru  moartea  lui.  Cu  toate  acestea,  nu  am 
apăsat  efectiv  pe  trăgaci.  A  făcut-o  el  însuşi. 

—  S-a  sinucis,  aşa  cum  a  făcut  şi  Amelia,  murmură  Sophy 
închizând  ochii. 

—  Poate  că  este  o  urmă  de  dreptate  în  modul  în  care  a  sfârşit-o. 

—  Stai  jos,  Julian,  o  să-ţi  torn  nişte  vin. 

Nu  refuză  şi,  întinzându-se  într-un  fotoliu  din  apropiere,  o  urmări 
solemn  pe  Sophy  care  turnă  vin  în  pahar  şi  i-1  aduse. 

—  Mulţumesc.  Când  îi  luă  paharul  din  mână,  privirile  li  se 
întâlniră.  Ai  un  mod  de  a-mi  oferi  ceea  ce-mi  doresc  exact  când  am 

nevoie,  spuse  el,  luând  o  înghiţitură  sănătoasă  de  vin.  Te  simţi  bine? 
Te-a  tulburat  vestea  despre  Waycott? 

—  Nu,  răspunse  ea  scuturând  din  cap  şi  aşezându-i-se  alături.  Să 
mă  ierte  Dumnezeu,  dar  mă  bucur  că  s-a  terminat,  chiar  dacă  tragic. 
Nu  a  vrut  să  se  ducă  în  America? 

—  Nu  cred  că  era  destul  de  raţional  încât  să  poată  judeca  limpede. 
L-am  avertizat  că  aveam  să-1  urmăresc  şi  să-i  fac  viaţa  un  chin  până 
când  ar  fi  părăsit  Anglia  şi  apoi  i-am  dezvăluit  că  fata  din  sat  pe  care 
o  sedusese  era  sora  ta,  după  care  am  ieşit  pe  uşă.  A  găsit  pistolul  şi 
s-a  împuşcat  tocmai  când  încălecam,  aşa  că  m-am  întors  să  văd  dacă 
făcuse  bine  treaba,  povesti  Julian  luând  încă  o  gură  de  vin.  O  făcuse. 

—  Cât  de  groaznic  trebuie  să  fi  fost  pentru  tine! 

—  Nu,  Sophy,  groaznic  a  fost  să  intru  în  încăperea  aceea 
nenorocită  şi  să  văd  funia  pe  care  ţi-o  legase  de  gleznă  şi  patul  unde 
avea  de  gând  să  te  violeze. 

—  Te  rog,  nu-mi  mai  aduce  aminte!  Cutremurată  de  un  frison, 
Sophy  îşi  strânse  braţele  în  jurul  trupului. 

—  Ca  şi  tine,  mă  bucur  că  s-a  sfârşit.  Chiar  dacă  nu  s-ar  fi 
întâmplat  evenimentele  de  azi,  tot  ar  fi  trebuit  să-1  opresc  pe  Waycott 
în  cele  din  urmă.  Nenorocitul  era  din  ce  în  ce  mai  obsedat  de  trecut. 

—  Poate  că  starea  lui  s-a  agravat  pentru  că  tu  ai  decis  să  te 
recăsătoreşti,  se  încruntă  Sophy  gânditoare.  O  parte  din  el  nu  voia  să 
creadă  că  puteai  găsi  vreo  femeie  care  să  o  înlocuiască  pe  Elizabeth. 
Insista  să  rămâi  fidel  memoriei  ei,  aşa  cum  era  el. 

—  Dumnezeule,  omul  era  nebun! 

—  într-adevăr.  După  câteva  clipe  de  tăcere,  Sophy  se  interesă:  Ce 
se  va  întâmpla  acum? 

—  Trupul  lui  va  fi  găsit  peste  una  sau  două  zile  şi  va  fi  clar  că 
lordul  Waycott  s-a  omorât,  iar  lucrurile  se  vor  opri  aici. 

—  Aşa  cum  ar  şi  trebui.  Mulţumesc,  Julian,  spuse  ea  atingându-i 
braţul  şi  zâmbind  timid. 

—  Pentru  ce?  Că  nu  te-am  protejat  destul  cât  să  împiedic 
producerea  evenimentelor  de  azi?  Ai  reuşit  să  scapi  de  una  singură, 

dacă  îţi  aminteşti,  şi  ultimul  lucru  pe  care  îl  merit  din  partea  ta, 
doamnă,  sunt  mulţumirile. 

—  Nu  vreau  să  te  învinovăţeşti,  milord,  rosti  ea  cu  patimă. 
Niciunul  dintre  noi  nu  putea  prevedea  ce  s-a  întâmplat  astăzi.  Ce 
contează  este  că  s-a  terminat  şi  îţi  mulţumesc  pentru  că  îmi  dau 
seama  cât  de  greu  trebuie  să-ţi  fi  fost  să  te  abţii  de  la  a-1  provoca  la 
duel  pe  lordul  Waycott.  Te  cunosc,  Julian,  şi  sunt  conştientă  de 
presiunea  pe  care  o  exercita  asupra  ta  simţul  onoarei.  Trebuie  să  fi 
fost  dificil  să  te  conformezi  jurământului  făcut  mie. 

—  Sophy,  cred  că  ar  fi  mai  bine  să  schimbăm  subiectul,  spuse 
Julian  schimbându-şi  uşor  poziţia  în  fotoliu. 

—  Dar  vreau  să  ştii  cât  îţi  sunt  de  recunoscătoare  că  ţi-ai  ţinut 
promisiunea  faţă  de  mine.  Sper  că  înţelegi,  Julian,  că  nu-ţi  puteam 
permite  să  îţi  asumi  un  astfel  de  risc.  Te  iubesc  prea  mult  ca  să  te  las 
să  faci  asta. 

—  Sophy... 

—  Şi  nu  aş  suporta  ca  pruncul  nostru  să  nu-şi  cunoască  tatăl. 
Julian  aşeză  deoparte  sticla  de  vin  şi  se  întinse  să  ia  mâna  lui 

Sophy  într-a  lui. 

—  Şi  eu  abia  aştept  să-1  văd,  ce-o  fi,  fetiţă  sau  băieţel.  Am  vorbit 
serios  când  am  spus  ce  am  spus  azi,  la  plecarea  spre  ruinele 
normande.  Te  iubesc,  Sophy,  şi  aş  vrea  să  ţii  minte  că  indiferent  ce  se 
va  întâmpla  şi  indiferent  de  câte  ori  nu  voi  reuşi  să  mă  port  ca  un  soţ 
perfect  conform  aşteptărilor  tale,  te  voi  iubi  mereu. 

—  Ştiu,  spuse  ea  zâmbind  liniştită  şi  strângându-i  mâna  mare. 

—  Ştii?  Cum  aşa?  Julian  ridică  din  sprânceană  cu  obişnuita  lui 
aroganţă,  temperată  acum  de  o  notă  de  amuzament  plin  de  dragoste. 

—  Păi  să  zicem  că  am  avut  destul  răgaz  să  mă  gândesc  în  timp  ce 
te-am  aşteptat  astă-seară  şi  mi-am  dat  seama,  destul  de  târziu  e 
drept,  că  orice  bărbat  care  a  putut  să  creadă  ciudata  istorisire  a 
evenimentelor  de  azi,  cu  răpirea  şi  ceaiul  amestecat  cu  drog  şi  tot 
restul,  trebuie  să  fie  măcar  puţin  îndrăgostit. 

—  Nu  doar  puţin  îndrăgostit,  o  corectă  Julian  ducându-i  palma  la 

buze  şi  sărutându-i-o,  extraordinar  de  îndrăgostit,  îndrăgostit  până 
peste  cap,  total  şi  copleşitor  de  îndrăgostit,  îmi  pare  rău  doar  că  mi-a 
luat  atât  de  mult  să-mi  dau  seama  de  asta. 

—  întotdeauna  ai  avut  tendinţa  de  a  fi  încăpăţânat  şi  tare  de  cap. 

—  Iar  tu,  draga  mea  soţie,  ai  exact  aceleaşi  tendinţe,  observă 
Julian  zâmbind  glumeţ  şi  trăgând-o  pe  genunchi.  Din  fericire  ne 
înţelegem,  continuă  el  sărutând-o  pătimaş  şi  ridicându-şi  apoi  capul 
pentru  a-i  cerceta  privirea.  îmi  pare  rău  pentru  anumite  lucruri, 
Sophy.  Nu  m-am  comportat  întotdeauna  atât  de  bine  cu  tine  cum 
s-ar  fi  cuvenit  să  o  fac  şi  am  trecut  cu  grosolănie  peste  majoritatea 
punctelor  din  înţelegerea  noastră  de  nuntă  pentru  că  eram  convins 
că  ştiu  ce  este  mai  bine  pentru  tine  şi  pentru  căsnicia  noastră.  Fără 
îndoială  că  vor  mai  fi  ocazii  pe  viitor  când  voi  acţiona  aşa  cum  cred 
de  cuviinţă,  chiar  şi  când  asta  nu  coincide  cu  părerile  tale. 

—  După  cum  am  spus,  încăpăţânat  şi  greu  de  cap,  râse  ea 
împletindu-şi  degetele  în  părul  lui  întunecat. 

—  Şi  copilul,  iubito? 

—  Copilul  este  bine,  domnul  meu,  îl  linişti  Sophy,  amintindu-şi 
de  acuzaţiile  lui  Waycott.  Trebuie  să  ştii  că  nu  m-am  dus  la  bătrâna 
Bess  pentru  o  licoare  cu  care  să  scap  de  sarcină. 

—  îmi  dau  seama  de  asta,  ştiu  că  nu  ai  face  aşa  ceva.  Cu  toate 
acestea,  nu  aveam  niciun  drept  să  te  las  însărcinată  atât  de  repede, 
dar  nu  am  putut  împiedica  asta. 

—  într-o  bună  zi,  va  trebui  să  mă  lămureşti  cum  se  poate  preveni 
aşa  ceva,  zâmbi  ea  şăgalnic.  Arme  Silverthorne  mi-a  spus  despre  un 
anumit  tip  de  săculeţ  din  intestin  de  capră  legat  de  organul  bărbătesc 
cu  sforicele  roşii.  îmi  poţi  spune  mai  multe? 

—  De  unde  naiba  a  aflat  Arme  Silverthorne  despre  aşa  ceva?  icni 
Julian  exasperat.  Doamne,  Dumnezeule,  Sophy,  te-ai  însoţit  cu 
persoane  foarte  nepotrivite  la  Londra.  Din  fericire,  te-am  dus 
departe  de  oraş  înainte  de  a  fi  coruptă  şi  mai  mult  de  cunoştinţele 
mătuşii  mele. 

—  Foarte  adevărat,  milord,  şi  din  întâmplare  sunt  mulţumită  să 

aflu  tot  ce  se  poate  despre  corupere  de  la  tine,  spuse  Sophy 
atingându-i  mâinile  mari  cu  degetele  într-un  gest  de  afecţiune  şi 
aplecându-se  apoi  să  îi  sărute  încheietura.  Când  îşi  ridică  ochii,  văzu 
că  Julian  o  privea  plin  de  dragoste. 

—  Am  spus  mereu  că  ne  vom  înţelege  foarte  bine,  remarcă  Julian 
pe  un  ton  dulce. 

—  Se  pare  că  ai  avut  din  nou  dreptate,  milord. 

—  Eu  am  aproape  întotdeauna  dreptate,  declară  el  ridicându-se  în 
picioare  şi  trăgând-o  şi  pe  ea  în  picioare  în  faţa  lui,  după  care  îşi  lipi 
buzele  de  ale  ei.  Iar  atunci  când  nu  am  dreptate,  o  să  te  am  pe  tine 
lângă  mine  să  mă  corectezi.  Acum  că  aproape  că  se  crapă  de  ziuă,  am 
nevoie  de  moliciunea  şi  căldura  ta.  Eşti  ca  un  leac  întăritor.  Am 
descoperit  că  atunci  când  mă  aflu  în  braţele  tale,  pot  uita  orice 
altceva  în  afară  de  tine.  Hai  să  mergem  în  pat. 

—  Mi-ar  plăcea  foarte  mult  asta,  Julian. 

O  dezbrăcă  încet,  cu  nemărginită  grijă,  şi  mâinile  lui  musculoase 
alunecară  peste  fiecare  centimetru  al  pielii  ei  moi  şi  albe.  Apoi  se 
aplecă  şi  îi  sărută  vârfurile  înflorite  ale  sânilor  în  timp  ce  degetele  lui 
găsiră  dogoarea  care  erupea  dintre  picioarele  ei.  Când  fu  sigur  că 
Sophy  ardea  de  dorinţă,  o  duse  în  pat  şi  făcură  dragoste  până  când 
uitară  amândoi  ce  se  întâmplase  în  ziua  aceea. 

Mult  mai  târziu,  Julian  se  rostogoli  fără  prea  mare  tragere  de 
inimă  pe  o  parte,  păstrând  un  braţ  peste  trupul  iubitei  sale. 

—  Smaraldele,  mormăi  el  căscând  nevoie  mare. 

—  Ce-i  cu  ele?  spuse  Sophy  cuibărindu-se  aproape  de  el.  Bănuiesc 
că  le-ai  găsit  în  coş? 

—  Da,  şi  le  vei  purta  cu  următoarea  ocazie.  De-abia  aştept  să  le 
văd  la  gâtul  tău. 

—  Nu  cred  că  vreau  să  le  port,  Julian,  mărturisi  ea  crispată,  nu-mi 
plac,  nu  mi  se  vor  potrivi. 

—  Nu  fi  prostuţă,  Sophy,  vei  arăta  minunat  cu  ele. 

—  I-ar  sta  bine  unei  femei  mai  înalte,  poate  unei  blonde.  în  orice 
caz,  ştiindu-mă  pe  mine,  probabil  că  s-ar  desface  încheietoarea  şi 

le-aş  pierde.  Milord,  ştii  că  lucrurile  se  desfac  mereu  când  le  port  eu. 

—  Face  parte  din  farmecul  tău,  rânji  Julian  în  întuneric.  Cu  toate 
acestea,  nu-ţi  face  griji,  voi  fi  întotdeauna  în  apropiere  să  găsesc  orice 
lucru  ai  pierde,  inclusiv  smaraldele. 

—  Julian,  chiar  nu  vreau  să  port  smaraldele,  insistă  Sophy. 

—  De  ce? 

—  Nu  pot  explica,  rosti  ea  după  un  moment  de  tăcere. 

—  Pentru  că  în  mintea  ta  le  asociezi  cu  Elizabeth,  nu-i  aşa?  întrebă 
el  pe  un  ton  blând. 

—  într-adevăr. 

—  Sophy,  smaraldele  Ravenwood  nu  au  nimic  de-a  face  cu 
Elizabeth.  Pietrele  acestea  sunt  în  familia  mea  de  trei  generaţii 
încoace  şi  vor  rămâne  în  familie  atâta  vreme  cât  vor  mai  exista  soţii 
Ravenwood  care  să  le  poarte.  Poate  că  Elizabeth  s-a  jucat  cu  ele 
pentru  o  vreme,  dar  nu  i-au  aparţinut  niciodată  cu  adevărat, 
înţelegi? 

-Nu. 

—  Eşti  încăpăţânată,  Sophy. 

—  Face  parte  din  farmecul  meu. 

—  O  să  porţi  smaraldele,  bombăni  Julian  în  timp  ce  o  trăgea  la 
pieptul  lui. 

—  Niciodată. 

—  Văd  că  trebuie  să  găsesc  un  mod  de  a  te  face  să-ţi  schimbi 
părerea,  spuse  el  cu  ochii  strălucindu-i  sub  gene. 

—  Nu  ai  cum  să  faci  asta,  zise  Sophy  hotărâtă. 

—  A,  draga  mea,  de  ce  continui  să  mă  subestimezi?  îi  luă  faţa  în 
mâini  pentru  a  o  săruta  şi  câteva  clipe  mai  târziu,  Sophy  se  lipi 
nerăbdătoare  de  corpul  lui. 

In  primăvara  anului  următor,  contele  şi  contesa  de  Ravenwood 
dădură  o  petrecere  la  conac  pentru  a  sărbători  recenta  naştere  a  unui 
fiu  sănătos.  Veni  toată  lumea  invitată,  inclusiv  câţiva,  printre  care 
lordul  Daregate,  care  de  obicei  nu  ar  fi  părăsit  Londra  în  perioada 

sezonului. 

—  Ţi-am  spus  mereu  că  lui  Sophy  i-ar  sta  bine  smaraldele,  îi  spuse 
Daregate  lui  Julian  rânjindu-i  complice  în  timpul  unui  moment  de 
respiro,  pe  când  se  plimbau  prin  grădina  de  la  Ravenwood.  Arăta 
splendid  cu  ele  la  cină. 

—  O  să-i  transmit  complimentele  tale,  promise  Julian  zâmbind 
satisfăcut  ca  pentru  el.  Şi-a  făcut  atâtea  griji  că  trebuie  să  le  poarte, 
încât  a  trebuit  să  duc  o  muncă  de  lămurire  serioasă. 

—  Mă  întreb  de  ce  a  trebuit  să  faci  atâta  efort,  reflectă  Daregate. 
Majoritatea  femeilor  ar  fi  fost  gata  să  comită  o  crimă  ca  să  poată 
purta  pietrele  acelea. 

—  Le  asocia  prea  mult  cu  Elizabeth. 

—  Da,  îmi  dau  seama  cum  ar  fi  putut  să  o  deranjeze  situaţia  pe  o 
fiinţă  aşa  sensibilă  ca  Sophy.  Cum  ai  reuşit  să  o  convingi  până  la 
urmă? 

—  Un  soţ  inteligent  învaţă  ce  fel  de  argumente  funcţionează  când 
vine  vorba  de  o  femeie.  Mi-a  luat  ceva  timp,  dar  încep  să  învăţ,  se 
lăudă  Julian.  în  acest  caz,  am  avut  minunata  idee  de  a-i  atrage 
atenţia  că  se  potrivesc  foarte  bine  cu  ochii  mei. 

Daregate  se  holbă  la  el  preţ  de  câteva  clipe,  după  care  izbucni  în 
râs. 

—  O  idee  minunată,  într-adevăr.  Sophy  nu  ar  putea  rezista  unei 
astfel  de  logici.  Din  întâmplare,  se  potrivesc  de  minune  şi  cu  ochii 
fiului  tău.  Se  pare  că  povestea  despre  smaraldele  Ravenwood  este 
adevărată.  Ce  avem  noi  aici?  exclamă  Daregate  oprindu-se  pentru  a 
examina  o  mică  grădină  separată  de  restul  mării  de  verdeaţă. 

—  Grădiniţa  de  ierburi  a  lui  Sophy,  răspunse  Julian.  A  plantat-o 
în  această  primăvară  şi  localnicii  din  sat  deja  îi  cer  reţete  şi  licori.  Am 
cheltuit  o  mică  avere  pe  cărţi  despre  plantele  de  leac,  şi  cred  că 
Sophy  e  aproape  gata  să  scrie  chiar  ea  una.  Am  descoperit  că  m-am 
căsătorit  cu  o  femeie  tare  ocupată. 

—  Şi  eu  cred  că  e  bine  ca  femeile  să  fie  ocupate,  mărturisi 
Daregate,  cred  că  le  ajută  să  nu  dea  de  bucluc. 

—  Asta  e  chiar  amuzant,  având  în  vedere  că  tu  nu  prea  munceşti 
decât  la  masa  de  joc. 

—  Nu  pentru  multă  vreme,  îl  anunţă  Daregate  calm.  Se  zvoneşte 
că  dragul  meu  unchi  e  pe  ducă.  A  căzut  la  pat  şi  a  devenit  habotnic. 

—  Ăsta  e  un  semn  sigur  că  sfârşitul  e  aproape.  Aşadar,  să  ne 
aşteptăm  la  o  nuntă  din  partea  ta  în  curând? 

—  Mai  întâi  trebuie  să  găsesc  o  moştenitoare  potrivită,  spuse 
Daregate  privind  înapoi  spre  conac,  nu  prea  mai  sunt  bani  rămaşi  la 
moşie. 

Julian  urmări  privirea  prietenului  său  şi  văzu  o  fluturare  de  păr 
roşu  prin  fereastra  deschisă. 

—  Sophy  mi-a  spus  că  tatăl  vitreg  al  lui  Anne  Silverthorne  a 
plecat  dintre  cei  vii  şi  că  domnişoara  Silverthorne  a  moştenit  totul. 

—  Da,  aşa  am  auzit. 

—  Mult  noroc,  prietene.  Din  păcate,  o  să-ţi  dea  ceva  de  furcă 
doamna  aceasta.  în  definitiv,  este  o  prietenă  apropiată  a  soţiei  mele, 
şi  ştii  prin  câte  am  trecut  cu  Sophy. 

—  Totuşi  văd  că  ai  supravieţuit,  observă  vesel  Daregate. 

—  Cu  mare  greutate,  rânji  Julian  bătându-şi  amicul  pe  umăr.  Hai 
înăuntru  să  îţi  torn  unul  dintre  cele  mai  bune  coniacuri  pe  care  le -ai 
gustat  vreodată. 

—  Franţuzesc? 

—  Desigur.  Acum  două  luni  am  cumpărat  un  transport  de  la 
amicul  nostru  contrabandist  de  prin  partea  locului.  Sophy  mi-a  ţinut 
predici  zile  întregi  în  legătură  cu  riscurile  posibile. 

—  Judecând  după  cum  te-a  tratat  astăzi,  se  pare  că  iertarea  a  venit 
repede. 

—  Am  învăţat  cum  să  mă  comport  cu  soţia  mea,  Daregate. 

—  Te  rog,  spune-mi  care  este  secretul  unei  căsnicii  fericite,  îl 
întrebă  acesta,  şi  privirea  îi  alunecă  din  nou  spre  fereastra  unde 
stătea  Anne  Silverthorne. 

—  Ei,  prietene,  asta  va  trebui  să  descoperi  de  unul  singur,  căci  mă 
tem  că  armonia  în  familie  nu  e  atât  de  uşor  de  găsit.  Cu  toate  acestea, 

merită  efortul,  dacă  găseşti  femeia  potrivită. 

Mult  mai  târziu  în  acea  noapte,  Julian  se  întinse  lângă  Sophy,  cu 
trupul  purtând  încă  urmele  de  transpiraţie  după  ce  făcuseră 
dragoste.  Simţea  cum  îl  învăluie  mulţumirea  asemenea  unui  drog 
puternic. 

—  Daregate  m-a  întrebat  în  această  seară  care  este  secretul  unei 
căsnicii  fericite,  murmură  el,  trăgând-o  aproape  pe  Sophy. 

—  Chiar  aşa?  spuse  ea  desenând  ceva  pe  pieptul  lui  gol.  Şi  ce  i-ai 
spus? 

—  Că  va  trebui  să  descopere  asta  de  unul  singur,  pe  propria  lui 
piele,  aşa  cum  am  făcut  şi  eu,  zise  Julian  întorcându-se  pe  o  parte  şi 
îndepărtându-i  iubitei  sale  părul  de  pe  obraz.  îţi  mulţumesc  că  ai 
acceptat  să  porţi  smaraldele  în  cele  din  urmă,  rosti  el  zâmbindu-i 
admirativ.  Te-a  deranjat  să  le  ai  la  gât  în  seara  asta? 

—  Nu,  spuse  Sophy  dând  încet  din  cap.  La  început  nu  am  vrut  să 
le  port,  dar  apoi  mi-am  dat  seama  că  ai  dreptate.  Pietrele  merg  de 
minune  cu  ochii  tăi,  şi  după  ce  m-am  obişnuit  cu  ideea  am  ştiut  că 
mă  voi  gândi  doar  la  tine  de  fiecare  dată  când  le  voi  purta. 

—  Aşa  şi  trebuie,  şopti  el  sărutând-o  delicat  şi  întârziind  pentru  a 
savura  fericirea  nemăsurată  care  îl  umplea.  Mâna  lui  tocmai  aluneca 
în  sus  pe  piciorul  lui  Sophy  când  se  auzi  un  mic  ţipăt  poruncitor  din 
camera  alăturată. 

—  Fiului  tău  îi  este  foame,  milord. 

—  îl  găseşte  exact  când  trebuie,  nu-i  aşa?  gemu  Julian. 

—  Este  la  fel  de  poruncitor  ca  tatăl  lui. 

—  Bine,  să  o  lăsăm  pe  doică  să  doarmă.  O  să  ţi-1  aduc  pe  viitorul 
conte  de  Ravenwood.  Linişteşte-1  repede  ca  să  ne  putem  întoarce  la 
lucruri  mai  importante. 

începea  să  se  obişnuiască  cu  paternitatea,  se  gândi  Julian  în  timp 
ce  se  îndrepta  spre  odaia  copiilor,  care  fusese  amenajată  lângă 
dormitorul  principal.  De  fapt,  începea  să  se  priceapă  destul  de  bine 
la  asta.  Fiul  lui  încetă  să  mai  plângă  de  îndată  ce  se  simţi  ridicat  şi 
îmbrăţişat  de  mâinile  puternice  ale  tatălui.  Bebeluşul  cu  păr  negru  şi 

ochi  verzi  ganguri  fericit,  iar  atunci  când  Julian  îl  aşeză  la  sânul  lui 
Sophy,  moştenitorul  familiei  Ravenwood  începu  să  sugă  vesel. 
Julian  se  aşeză  pe  marginea  patului  şi  îşi  privi  soţia  şi  copilul 
învăluiţi  în  întuneric.  Văzându-i  împreună,  simţi  cum  îl  invada  un 
sentiment  de  satisfacţie  posesivă  şi  de  mulţumire  similar  cu  acela  pe 
care-1  cunoştea  când  făcea  dragoste  cu  Sophy. 

—  Sophy,  mai  spune-mi  o  dată  că  în  sfârşit  ai  obţinut  tot  ce  ţi-ai 
dorit  de  pe  urma  acestei  căsătorii,  îi  ceru  Julian  pe  un  ton  dulce. 

—  Tot  ce  mi-am  dorit  şi  mai  mult  decât  atât,  Julian,  răspunse  ea  cu 
un  zâmbet  care  străluci  în  întuneric,  tot  ce  mi-am  dorit  şi  mai  mult 
decât  atât. 

